
Grădinile cu miresme îmbătătoare, presărate cu flori aprins colorate ce 
contrastau cu verdele-închis al copacilor și al ierbii, îşi etalau covoarele 
mătăsoase, acoperite ici şi colo de pete de umbră răcoroasă, ce constituiau 
refugiul obișnuit al câinilor cu blană deasă, ce umblau gâfâind, cu limba 
umedă și atâmândă. Păsările evitau spaţiul deschis și încins, căutând avide 
adăpostul celor mai stufoase rămurele. O somnolenţă dulce acoperea ca o 
negură sidefie satul aţipit de-a lungul unui drum sinuos asemănător cu un 
şarpe tolănit la soare. Această ambianţă tihnită inăbușea zgomotele 
familiare, cufundând natura în tăcere. 

Florile își deschideau corolele parfumate spre astrul ce-și arunca ploaia 
de aur, uscată și toridă, peste praful chihlimbariu și peste pomi. Din când în 
când, frunzele dansau leneş pe muzica domoală a unui vânticel zburdalnic 
care înfrunta dogoarea. 

Pereţii spoiţi cu var ai caselor, cu uși și obloane de culori aprinse precum 
cuburile pe care copiii le stivuiesc pe lespezile de piatră, se întindeau de jur- 
împrejurul bisericii înalte, încoronată de acoperișuri ascuţite cu cruci ce se 
conturau pe bolta imensă de un albastru-deschis ca al beriliului. 

La oarecare distanță de sat, hăţişuri de iederă se căţărau pe zidurile 
crenelate şi pe turnurile ce străjuiau în cele patru colțuri un mic castel 
fortificat. O grădină întinsă, inundată de trandafiri, ce atrăgea albinele si 
fluturii din vecinătate, punea în lumină farmecul acestui castel, așa cum 
pernița catifelată a unui sipet cu bijuterii scoate în evidenţă perfecțiunea 
unei perle cu ape schimbătoare ce reflectă jocurile de lumină ale zilei. 

Un fluture de culoarea curcubeului se înălță în aer și, mai zburdalnic și 
mai îndrăzneţ decât semenii lui, se strecură printr-o fereastră deschisă într-o 
cameră cu pereţii acoperiţi de tapiserii împodobite cu frunze luxuriante, ca 
şi cele din grădină. Zbură, încântat, pe deasupra părului de culoarea aurului 
vechi, mătăsos şi strălucitor, al unei adolescente întinse pe pat, cu faţa 
înfundată într-o pernă albă garmisită cu dantelă. Trupul plăpând, fermecător 
al fetei era zguduit de suspine. Pumnii ei loveau cuvertura precum aripile 
unei păsări rănite. Epuizată de furie, Alexandra mai dădu o lovitură în pat, 
după care rămase nemișcată. 

Fluturele se aşeză pe una dintre buclele parfumate, apoi, speriat de 
mişcarea bruscă a adolescentei care se ridică, işi luă zborul şi ieși pe 
fereastră. 


Era frumoasă, și suferințele din dragoste nu reuşeau să o urâțească. Cu 
un gest copilăresc, își şterse cu dosul palmei lacrimile ce-i șiroiau pe obraji. 
Încercă să-şi stăpânească nervii, dar fără succes. Durerea, umilinţa şi furia o 
copleşeau. Pentru prima dată, regreta liniştea, severitatea și izolarea 
pensionului de la Roma, unde tatăl ei, episcopul Josef L.osowski, o 
înscrisese să-şi continue studiile. Cu câtă bucurie şi nerăbdare părăsise 
Roma la încheierea școlii ca să se întoarcă acasă, în Polonia ! Si-ar fi dorit 
ca trăsura să aibă aripi. Călătoria era prea inceată, atât de grăbită era să 
ajungă acasă, la mătușa Helena, sora tatălui ei, la unchiul Kazimir, soţul 
Helenei, care o făcea să râdă, la numeroasele ei prietene și mai ales la 
Stanislas Zamoyski, iubitul ei Stanislas. Nu bănuise nici o clipă ce festă 
avea să-i joace viaţa. 

De îndată ce sosise la castel, mătușa Helena o strânsese în brațe, cu o 
dragoste maternă, la pieptul ei masiv, o felicitase pentru notele bune de la 
şcoală, îi oferise un prânz îmbelșugat și în cele din urmă îi mărturisise 
secretul păstrat cu grijă până în ultima clipă: 

— Alexandra, o să-i fii prezentată regelui, vrăbiuţa mea ! 

Fata aproape că se înecase de bucurie. 

— Eu, să-i fiu prezentată Maiestăţii Sale ? 

— Da, şi asta chiar săptămâna viitoare ! 

Alexandra se ridicase de la masă fără să mai ceară voie şi începuse să se 
învârtă prin cameră, repetând ca într-un soi de transă: „O să-i fiu prezentată 
regelui ! O să-i fiu prezentată regelui !" Deodată, se oprise în faţa jilțului cu 
spătar înalt în care lua loc de obicei tatăl ei, stând dreaptă, dar plină de 
deferenţă, ca şi cum s-ar fi aflat în faţa suveranului. Făcu o reverență adâncă 
si rosti cu o intonaţie comică: „Maiestate !... Maiestatea Voastră e prea 
bună !... Primesc cu bucurie porunca Maiestăţii Voastre de-a ocupa rangul 
de domnişoară de onoare a augustei noastre regine !" 

Aplaudată de Kazimir și Helena, Alexandra se repezi să-i sărute. 

— Cu ce ocazie îi voi fi prezentată regelui ? 

— Prinţul Adam Jablonowski ne-a invitat la căsătoria fiicei sale Ana. 

— Ana se mărită ? Extraordinar ! Minunat ! Cu cine ? 

— Cu Stanislas Zamoyski ! 

Răspunsul o lovise ca o măciucă. 

— Regele Sigismund, Dumnezeu să-l ocrotească, va asista la ceremonie. 
Atunci îi vei fi prezentată... Nu e minunat, vrăbiuţo ? 


Stupefiată, Alexandra nu fusese atentă la ultimele cuvinte ale mătușii 
sale. Lumea se năruia şi o înghiţea. Înainte de a izbucni în lacrimi, găsise 
puterea să urce în camera ei și să se încuie. Timp de douăzeci și patru de 
ore, refuză orice hrană şi se mulțumi cu apa ce rămăsese într-o carafă de pe 
noptieră. 

Alexandra se frământa, neînțelegând ce i se întâmplase. Stanislas, același 
Stanislas care cu un an în urmă îi jurase iubire veşnică și credință neștirbită, 
o trădase... De ce ? Doar el fusese cel care o căutase ! Ea nu îi ceruse nimic 
! După o vară întreagă petrecută împreună, după atâtea sărutări dulci şi 
mângâieri tandre, după plimbările nenumărate sub clar de lună, când 
Stanislas îi murmurase cele mai fermecătoare cuvinte de dragoste și îi 
făgăduise că îi va cere mâna monseniorului Losowski, o părăsea fără să fi 
avut măcar delicateţea şi curajul de a o anunţa personal. De ce o alesese pe 
Ana Jablonowska ? De ce ? 

Alexandra era rănită. Ana, care pretindea că este prietena ei ! Urâtă, 
dizgrațioasă, greoaie, avea una dintre cele mai mari averi din Polonia. 
Aşadar, el se lăsase cumpărat ca vitele. 

Se simţea singură, cumplit de singură. Tatăl ei era departe. Treburile sale 
ecleziastice îl rețineau la Roma, lângă Sfântul Părinte. De altfel, ea nu-i 
mărturisise niciodată problemele și necazurile sale, și cu atât mai puţin 
mătuşii Helena. În ciuda bunătăţii și gentileței sale, aceasta nu ar fi putut să 
o înţeleagă niciodată. Să i se confeseze unchiului Kazimir era în afara 
oricărei discuţii. Violent, foarte conservator în ce priveşte principiile de 
onoare, el l-ar fi provocat pe Stanislas la duel. 

Afecțiunea, devotamentul, respectarea cuvântului dat, toate aceste 
cuvinte îşi pierduseră oare rostul ? Fuseseră inventate pentru a înșela, 
pentru a face rău, pentru a trăda ? Cumplită viață mai e şi asta, care se joacă 
nepăsătoare cu sufletul oamenilor ca jonglerii la bâlciuri cu farfuriile. Dacă 
vreuna se sparge, nu e nici o nenorocire, se ia alta, și spectacolul merge mai 
departe. Dar sufletul nu se poate înlocui... 

Tatăl ei îi dăduse totuși un răspuns la întrebarea aceasta, cu doi ani în 
urmă, în urma unui incident penibil la pension, când o fată, care o ura 
nespus atât din pricina frumuseţii, cât şi a inteligenţei sale, o numise 
bastardă. Era o răutate, dar exprima un adevăr. Pe când era tânăr prelat, 
Josef Losowski, tatăl ei, în ciuda legământului de celibat, se îndrăgostise de 
Alexandra Szuyska, domnișoara de companie a mătuşii sale. Rămânând 
însărcinată cu el, Alexandra murise la naștere. Printr-o minune, copilul 


supraviețuise: o fată care a primit numele tatălui ei. L.osowski a încredințat- 
o surorii sale Helena, care a crescut-o ca pe propria fiică. 

Josef Losowski, ajuns între timp la înaltul rang de episcop, fusese 
informat de maica superioară despre ofensa adusă Alexandrei. Prelatul îşi 
luase fiica pe genunchi și îi explicase cu glasul său grav și convingător: 
„Singurele valori sigure ale vieţii sunt naşterea și moartea. Restul este 
relativ. Ca să navighezi între aceste două porturi fără să te rătăceşti, trebuie 
să ai încredere în tine. Ca să câștigi această încredere, trebuie să crezi în 
Dumnezeu, să-L iubeşti, să i te încredinţezi. Caută-L pe Dumnezeu și 
găsește-L ! Așa o să-ţi regăsești echilibrul. Doar sprijinul Domnului Nostru 
te poate salva. Oamenii sunt slabi. Lași, egoiști, meschini, mereu gata să se 
vândă pentru un pumn de galbeni, ei nu răspund niciodată prieteniei, 
devotamentului şi încrederii cu aceleași sentimente. În viață, importantă nu 
este părerea pe care şi-o fac ceilalți despre tine, ci aceea pe care ţi-o faci tu 
însuţi despre tine." 

Tatăl ei avea dreptate. Nu trebuie să te laşi niciodată doborât de răutatea 
oamenilor, de perfidia lor, de trădările lor. Ar fi fost greşit să nu accepte 
invitaţia la nunta Anei. Trebuia să înfrunte inamicul pe propriul teren. 


Gândurile Alexandrei fuseră întrerupte de bătăi în ușă și auzi glasul 
îngrijorat al mătușii sale. 

— Alexandra, vrăbiuţă ! De ce te-ai încuiat ? Spune-mi ce se întâmplă ? 
Nu te-ai atins de micul-dejun... Eşti bolnavă ? Alexandra, te rog... 
răspunde-mi ! 

Mătuşa Helena cunoştea dispoziţia schimbătoare a nepoatei sale. Micuța 
era prea fermecătoare ca să nu i se ierte toate capriciile. Cu toate acestea, de 
fiecare dată când Alexandra se îmbufna și se încuia în camera ei, Helena se 
alarma. 

Înainte chiar să apuce să pună mâna pe clanță, uşa se deschise și fata se 
ivi în prag, zâmbitoare. Doar pungile de sub ochii înroşiţi îi trădau 
frământările sufletești. Helena era la curent cu idila fetei cu Stanislas, dar 
nu-i dăduse prea mare importanţă. Glafira, jupâneasa casei, o pusese la 
curent după plecarea Alexandrei la Roma. Faptul că fata nu-i mărturisise 
sentimentele față de Stanislas o cam întristase. 

Stând în faţa nepoatei sale, Helena nu știa cum să se comporte: să se 
prefacă a nu şti nimic sau să-i vorbească deschis ? În orice caz, faptul că 
Alexandra ieşise din cameră era un semn bun. 


Fata o sărută. 

— Bună ziva, mătuşă Helena ! Frumoasă zi, nu-i aşa ? 

— Aşa-i, vrăbiuţo ! Totul e bine ? 

— Totul e cât se poate de bine în cea mai bună dintre lumi. 

Helena începu prin a o flata, pentru a o face să se simtă în largul ei. 

— Alexandra, eşti frumoasă ca o regină, inteligentă ca Minerva și 
vicleană ca papa... Ține minte doar sfatul ăsta: nici un bărbat de pe lumea 
asta nu merită să-l plângi. Chiar dacă îl cheamă Stanislas. 

Alexandra zâmbi, apoi o sărută din nou. 

— Ştiai, aşadar ? 

— Da, copila mea ! 

— Şi nu ai zis nimic... 

— Nici tu. 

— Mi-era teamă că o să mă certi. 

Izbucniră amândouă în râs şi se îmbrăţișară. Kazimir, care aştepta în 
josul scării, se uită cu ochi umezi la cele două femei îmbrăţișate. 

De origine lituaniană, Kazimir Zolkiewski își pierduse de tânăr familia și 
întreaga avere. Într-una din raziile lor, tătarii îi uciseseră tatăl şi unul dintre 
frați. Restul familiei sale pierise în timpul invaziei trupelor marelui prinţ al 
Moscovei, Ivan al III-lea. Pământurile ce-i aparţineau lui Zolkiewski au fost 
confiscate și date unuia dintre favoriţii prinţului. Kazimir își află scăparea 
în Polonia. Bătrânul Wislav Losowski, care era legat de familia Zolkiewski 
printr-o strânsă prietenie, îl primise cu toate onorurile în familia sa și îi 
dăduse mâna fiicei sale Helena. Tinerii căsătoriți hotărâseră să aibă mulți 
copii, dar Dumnezeu le refuzase această bucurie. Sosirea pe lume a 
Alexandrei îl umplu de fericire. Deşi era intransigent, dur și tăios cu supușii 
săi, se potolea ca prin farmec în prezența ei. Nepoata sa era pe primul loc, 
chiar înaintea Helenei. Mulţumit că fata se liniştise, se întoarse la treburile 
sale. 

Helena se apropie de balustrada palierului şi strigă: 

— Glafira ! Glafira ! 

O ușă de serviciu care dădea în sala cea mare se deschise și jupâneasa 
casei apăru. Obeză, cu faţa rotundă, ochii rotunzi şi gura rotundă, gâfâia, 
legănându-se uşor la fiecare pas, ca o rață. 

— Da, doamnă ? 

— Cheamă-le pe Paraska, Natalia și Larisa şi veniţi repede să faceţi 
bagajele domnișoarei ! 


— Bine, doamnă ! 

Glafira ieşi să îndeplinească poruncile. 

În camera ei, Alexandra se îndreptă spre cufărul pus lângă ușă. Îl adusese 
de la Roma, dar, preocupată de problemele ei sentimentale, nu avusese nici 
răgazul, nici dorinţa de deschide. 

Săltă capacul. Deodată, chipul i se lumină. Deasupra hainelor, împăturite 
cu grijă, pe care le purtase la pension, se afla o cutie lunguiaţă din piele de 
Cordoba. O luă din cufăr, o puse pe pat și scoase din ea un tablou micuţ. 
Pânza o înfățișa pe ea, fiind pictată de Giulio Romano. Alexandra îl 
cunoscuse la Roma. Însoţită de tatăl ei, care o dusese să viziteze Capela 
Sixtină și să admire minunatul plafon pictat de Michelangelo, tocmai 
părăsea Vaticanul când se întâlniseră cu tânărul artist. Mare amator de artă, 
episcopul Losowski îl stima pe Romano de când Rafael i-l prezentase ca pe 
unul dintre cei mai buni discipoli ai săi. Copleşit de comenzile Sfântului 
Scaun și ale numeroşilor și bogaţilor lui clienţi, Rafael îl punea deseori pe 
Romano să-l ajute. Acolo, în faţa bazilicii Sfântul Petru, Giulio Romano, 
fascinat de chipul Alexandrei, îi ceru respectuos prelatului îngăduinţa de a 
face portretul tinerei. Flatat de interesul arătat de Romano, Losowski 
acceptă. Această propunere îi făcu o plăcere imensă Alexandrei, care poză 
sub supravegherea unei bătrâne guvernante spaniole. 

— Mătuşă Helena, vino puţin, te rog, să vezi ceva ! 

Helena încremeni, cu răsufiarea tăiată. — Dumnezeule, ce minunăţie ! 
Dar asta eşti tu, vrăbiuţo ! 

Mătuşa se grăbi să-şi cheme soțul, care se extazie la rândul său în faţa 
portretului. 

— Splendid ! N-am mai văzut niciodată un portret aşa frumos ! Cine l-a 
făcut ? 

Alexandra zâmbi mândră. 

— Un artist roman, foarte cunoscut acolo. 

— Pictura asta parcă te vrăjeşte ! spuse mătuşa Helena. Nu ţi se pare ? 

Kazimir se întoarse spre Alexandra și îi făcu cu ochiul. 

— Frumuseţea te vrăjeşte întotdeauna, draga mea ! 

— Nu, nu asta vreau să spun... E ceva ciudat... ceva misterios în pânza 
asta... 

— Adică ? întrebă Kazimir. 

— N-aş şti s-o spun... 

Kazimir examină mai îndeaproape tabloul. 


— Ai dreptate ! Mi se pare ciudată această oglindă convexă pe care 
pictorul a pus-o pe perete în faţa ta, Alexandra. În loc să-ţi reflecte chipul, 
ea redă ceva nedefinit... Curios, nu ? 

Alexandra se întoarse la cufărul ei. 

— Şi acum, uite ce cadouri v-am adus ! 

Desfăcu o rochie de stofă scumpă pentru Helena și o eșarfă brodată cu 
aur pentru Kazimir. În timp ce se extaziau în faţa cadourilor, în odaie intră 
Glafira, urmată de Paraska, Natalia și Larisa, trei cameriste tinere și 
drăguţe, care lăudară și ele portretul Alexandrei. 

— Parcă ar fi o pictură italiană ! spuse Larisa. 

Observaţia ei nu avea nimic surprinzător. Larisa, ca și Natalia și Glafira, 
era de origine nobilă. Părinţii lor, sărăciţi de războaie, de luxul desfrânat și 
de pasiunea pentru jocul de cărţi, care făcea ravagii în rândul aristocraților, 
îşi sileau odraslele să accepte slujbe umilitoare, dar care măcar le asigurau 
existenţa. 

Nenumărate erau marile case nobile în care rudele sărace, scăpătate, 
mișunau ca într-un furnicar. În unele castele existau sute de servitori de 
origine nobilă sau nu, care își slujeau stăpânii și pe invitaţii acestora. 
Meseria armelor, caracteristică vechii vasalități, degenerase în cea a 
servitului. 

— Te-ai hotărât unde îţi agăţi portretul ? întrebă Kazimir. 

— Încă nu ! Vreau să-l iau cu mine ! E talismanul meu ! 

— Foarte bine ! aprobă mătușa Helena. 

Înţelesese intenția nemărturisită a Alexandrei de a-și impresiona 
prietenele cu povestea tabloului. Era totodată şi o mică revanşă către cea 
care-i furase bărbatul adorat. 

— Acum trebuie să ne grăbim ! continuă mătuşa Helena. 

Cameristele deschiseră cele două șifoniere ale Alexandrei, de unde 
scoaseră rochiile, mantourile, şalurile şi pantofii pe care le așezară cu grijă 
în cele două cufere. Rochiile de bal comandate la Roma avură parte de un 
tratament special. Doi servitori luară cuferele, după care toată lumea se 
retrase. 

Rămasă singură, Alexandra se mai studie o dată în oglindă și iși dădu cu 
ruj pe buze. 

Rochia de voiaj îi venea de minune. Avea să facă furori la familia 
Jablonowski. În sfârşit gata, se îndreptă spre ușă. Deodată, sufletul îi fu 
tulburat de o tristețe inexplicabilă, fără nici o legătură cu problemele ei 


sentimentale. Cuprinse cu o privire circulară întreaga odaie, patul cu 
coloane, masa de toaletă, oglinda de argint lustruit adusă de tatăl ei de la 
Roma, cele câteva cărți cu legătură masivă, înșiruite pe un raft, fereastra 
deschisă ce dădea in grădina presărată de trandafiri, apoi părăsi cu părere de 
rău această cameră care fusese a ei vreme de cincisprezece ani. Pe palier, 
privi îndelung, de sus, vasta sală centrală a castelului. Tot ce se afla în 
această casă îl evoca pe tatăl ei: masa lungă de nuc cu două suporturi 
verticale, folosită la banchete, scaunele în x cu spătare pe care era sculptat 
blazonul familiei L.osowski, bufetul tipic florentin, de proportii riguroase şi 
cu decorațiuni de o mare fineţe. Tot acest ansamblu era dominat de portretul 
episcopului stând în jilt, cu toiagul pastoral în mână. 

Alexandra se auzi chemată. 

— Vin acum ! strigă ea, şi coborî scara în fugă. 


Convoiul era gata să pornească. Alexandra văzu trăsura lucind în soare şi 
atelajul ei de patru cai care băteau din copite, apoi căruţa care le transporta 
pe Glafira și pe cele trei cameriste, urmată de o alta, încărcată de saltele, 
cearşafuri, perne și pături. Urmau căruțele cu bagaje, dintre care cuferele, 
de toate mărimile, erau atât de grele încât trebuiau trase de cai mari și 
puternici. Căruţa cu provizii — cea din urmă — era plină de alimente, 
îndeosebi carne şi peşte sărate, să nu se strice la căldură. 

O escortă de patruzeci de servitori călare, cu toți bine înarmaţi, veghea la 
siguranța stăpânilor, deoarece drumurile erau pline de bandiți, dezertori și 
hoarde de tătari care pândeau prăzile lipsite de apărare. 

Alexandra se urcă în trăsura suspendată pe curele groase, ce se afla în 
fruntea cortegiului, şi se instală pe banchetă, în faţa rudelor ei. 

— Mă întreb dacă Iosif o să poată veni la nunta Anei... 

— Cu siguranţă, răspunse Kazimir. 

În scurt timp, el adormi şi începu să sforăie zgomotos. 

Noaptea se lăsă în timp ce pătrundeau într-un codru întins. Gărzile călare 
aprinseră făclii ce aruncau o lumină roșiatică peste trunchiurile mestecenilor 
şi conturau umbre mișcătoare pe covorul de frunze uscate. Acest spectacol 
feeric mai domoli puţin dispoziţia mohorâtă a Alexandrei. 

Ştia că era așteptată la familia Jablonowski cu o vie curiozitate, că 
anumite persoane aveau să-i pândească reacţiile de îndrăgostită părăsită. 
Altele pariaseră că nici nu va veni. Cei mai mulţi savurau cu anticipație o 
eventuală confruntare dintre ea şi Ana sau măcar o scenă între ea și 


Stanislas. Alexandra zâmbi. Nimic din toate acestea nu avea să se întâmple, 
fiindcă alesese altă tactică. 

Înţelegea acum de ce o trimisese tatăl ei în Italia. Ambianţa rafinată a 
Romei, pensionul în care învățase manierele alese, saloanele elegante ale 
lumii aceleia orgolioase și exclusiviste ce-şi dicta moda și cultura Europei 
Occidentale o căliseră. Tot acest anturaj distins și pervers îi inculcase o 
perfidie și o ipocrizie care o făceau invulnerabilă față de atacurile cele mai 
viclene, de falsele prietenii și de cuvintele amăgitoare ce ascundeau în 
realitate veninul cel mai periculos. În Polonia, manierele ei păreau afectate, 
artificiale, impregnate de o superioritate stânjenitoare pentru cei care o 
cunoșteau şi o frecventau. Nu era acceptată decât pentru că era fiica unui 
personaj care trebuia respectat. 

Vreme de patru zile, convoiul străbătu sate, trecu prin vaduri cursuri de 
apă, parcurse păduri, se întâlni cu alți călători bogaţi și mai puţin bogaţi, cu 
țărani şi călugări, cu vagabonzi și chiar cu soldaţi dezertori, care se 
îndepărtau grăbiţi. Numărul lor era prea mic pentru a ataca un cortegiu atât 
de bine apărat. 

Drumul se aglomera acum cu trăsuri, căruţe, litiere şi nobili cavaleri 
călare, înconjurați de suite numeroase și elegante. 

Mulțimea aceasta dovedea că până la locuinţa familiei Jablonowski nu 
mai era mult. 

Când castelul se profila în zare, Alexandra simţi o strângere de inimă. 
Era un imens edificiu medieval fortificat, dominat de un donjon gigantic ce 
părea să atingă cerul. Pe zidurile impunătoare, străjuite de turnuri flancate 
de creneluri  festonate, fluturau  stindardele familiei Jablonowski. 
Spectacolul era impresionant. 

Unchiul Kazimir contempla vasta citadelă. 

— Toate bastioanele şi fortificațiile astea, ieri de necucerit, nu ar putea 
rezista astăzi la câteva salve de artilerie. Marea putere a familiei 
Jablonowski ar fi lesne de atacat. 

— De necucerit sau nu, zidurile astea au în ele ceva semeţ, splendid! 
spuse mătușa Helena, care deslușise invidia ascunsă în spatele aprecierilor 
tehnice ale soțului ei. 

Mulțimea invitaţilor era atât de mare, încât convoiul lor fu nevoit să 
aştepte mai mult de jumătate de oră până să treacă podul mobil lăsat peste 
şanțurile cu apă. Pe apa negricioasă, încreţită uşor de un vânticel ce adia 
dinspre est, pluteau ici și colo straturi de alge verzi. Intrarea în curte semăna 
cu un tunel, atât de groase erau meterezele. 

La capătul curţii principale, Zbygniew, fiul mai mare al lui Jablonowski, 
îi întâmpina pe invitaţi la baza scării de onoare și îi saluta în numele tatălui 
său, în timp ce un majordom, cu blazonul familiei brodat cu aur pe livrea, la 
piept, anunța numele și titlul fiecăruia. Bătrânul prinţ Jablonowski nu îi 
întâmpina personal decât pe șefii caselor princiare și pe capetele încoronate. 
Zbygniew îi salută cu o politeţe rece pe cei trei Zolkiewsi, dar, la vederea 
Alexandrei, aerul său semeţ şi întrucâtva ţeapăn se îndulci. Când 
majordomul anunţă numele tinerei, prințul se înclină cu o admiraţie deloc 
ascunsă. 


— Domnişoară, i-am auzit pe mulţi lăudându-vă frumuseţea, dar constat 
că realitatea le depășește aprecierile. Dacă aș fi fost Paris, v-aş fi ales în 
locul Elenei, și războiul Troiei nu ar mai fi avut loc. 

Încântată de o primire atât de călduroasă şi hotărâtă să profite de acest 
prilej neașteptat, Alexandra zâmbi cu o graţie seducătoare, în timp ce mâna 
pe care i-o strângea tânărul Jablonowski făcu să freamăte sufletul acestuia. 

— Prinţe, mă flataţi! 

— Trebuie oare să jur în faţa lui Dumnezeu că vorbele mele nu fac decât 
să-mi exprime cea mai sinceră convingere? 

— Mă copleșiți, prinţe! 

— Prietenii îmi spun Zbygniew. Aș fi foarte fericit dacă m-aţi accepta 
printre cei care vă sunt cât se poate de devotați. 

După câteva complimente adresate mătușii Helena şi soţului ei, se 
întoarse din nou spre Alexandra. 

— Am plăcerea, domnişoară, să vă dau o veste bună. 

Monseniorul Josef Losowski este aşteptat dintr-o clipă într-alta. 

Apoi se adresă celor trei interlocutori: 

— Vă rugăm să fiți prezenţi în sala cea mare înainte de lăsarea serii 
pentru a-l întâmpina şi saluta pe rege! 

Majordomul îi făcu semn unui servitor, care îi rugă umil pe cei trei 
Zolkiewski să-l urmeze. Urcară scara cu trepte de piatră tocite de 
nenumărați pași şi traversară o sală imensă cât naosul unei catedrale, apoi 
ajunseră la etajul întâi și străbătură un labirint de coridoare pe laturile 
cărora se aflau numeroase uși decorate cu arabescuri de fier forjat. În cele 
din urmă, se opriră în faţa a două uși. 

— Această odaie este rezervată înălțimii Voastre și doamnei, soţia 
dumneavoastră, iar aceasta este a dumneavoastră, domnişoară, adăugă el, 
adresându-i-se Alexandrei. E suficient să trageţi acest cordon pentru ca 
personalul de serviciu să răspundă apelului dumneavoastră. 

Valeţi precedați de Glafira şi Paraska aduseră cuferele Alexandrei, după 
care se retraseră. 

Rămasă singură cu Glafira, Alexandra începu să se dezbrace. 

— O baie o să-ţi facă bine după tot drumul ăsta, scumpa mea, spuse 
Glafira, care descheie corsajul tinerei. 

— Bună idee! spuse Alexandra. Porunceşte să aducă apă caldă! 

Patru valeţi aduseră o cadă de lemn şi căldări cu apă caldă. 


— Ce rochie doreşte domnişoara în seara asta? întrebă Paraska, aranjând 
lucrurile stăpânei sale într-un şifonier masiv şi sculptat, ceea ce constituia o 
noutate remarcabilă în Polonia, unde oamenii se mulţumeau cu cufere de 
lemn mai mult sau mai puţin împodobite. 

— Cea mai frumoasă, fiindcă în seara asta vreau să strălucesc ca o stea, 
spuse Alexandra cu vioiciune. 

Se vedea deja străbătând sala cea mare la braţul lui Zbygniew, urmărită 
de privirile invidioase ale tuturor. 

Întinsă în cadă, lăsându-se în voia reveriei, Alexandra se vedea deja 
centrul de atracţie al invitaţilor. Regele însuși îi solicita un dans. Umbrită de 
strălucirea sa, mireasa, exasperată, se ascundea într-un colţ, uitată de toți. 
Doar Stanislas, întunecat, rămânea alături de ea. 

Glafira o smulse din reverie. 

— E vremea să te îmbraci, îi spuse ea. 

Goală, Alexandra trecu în faţa oglinzii de argint șlefuit agăţată între două 
ferestre. Îşi studie silueta, rotunjimile, zvelteţea, tenul proaspăt, sânii mici şi 
tari, pântecele neted, picioarele lungi, perfect proporţionate. 

La pension era lipsită de această plăcere, în primul rând fiindcă nu 
existau oglinzi, şi apoi pentru că regula o obliga să se spele păstrându-și 
cămașa pe ea. 

— Sunt frumoasă! spuse Alexandra, cu ochi strălucitori. Nu-i aşa, 
Glafira? 

— Sunteţi cea mai frumoasă! se extazie Paraska. 

— Cea mai frumoasă dintre cele mai frumoase! supralicită Glafira care, 
în sinea ei, era geloasă pe camerista aceasta tânără care se băga în toate fără 
să fie poftită. 

— Tot n-am înțeles ce rochie trebuie să vă pregătesc pentru seara 
aceasta, domnişoară! exclamă Paraska. 

Fata nu reuşea să se hotărască. 

— Cea galbenă! Nu... Cea verde! Da! Cea verde!... Nu... Cea mov!... 
Nu! Ah, nu reuşesc să mă hotărăsc... A, da! O să-mi pun rochia de tafta 
roşie în tonuri schimbătoare, pe care mi-a adus-o tata de la Roma! 

— Rochia asta parcă arde ca o făclie! spuse Glafira. O să atragă până și 
privirile regelui! 

Alexandra zâmbi, satisfăcută. Era gata când uşa se deschise şi mătușa 
Helena, splendidă într-o toaletă verde de culoarea sticlei, purtând toate 
bijuteriile familiei Zolkiewski, intră urmată de soţul ei, îmbrăcat și el în 


ținută poloneză de gală. După o modă lansată de nemți, aceasta era alcătuită 
din două feluri de robe de catifea, cu brandenburguri ţesute cu aur, care se 
suprapuneau, lungi până la genunchi. Mânecile largi cu nasturi de aur, 
despicate până la coate, o eșarfă de mătase acoperită parţial de o centură de 
piele de care era prinsă o sabie încovoiată îi dădeau un aer martial, subliniat 
de mustaţa căzută în colţuri. 

— Eşti minunată, Alexandra! spuse mătuşa Helena, care o privi 
drăgăstos. 

Fermecat, unchiul Kazimir îşi sorbea din ochi nepoata, ca şi cum abia i- 
ar fi descoperit frumuseţea. O toaletă nouă, o bijuterie exotică, un detaliu 
insignifiant o transformau, făcând-o şi mai frumoasă. 

— Să coborâm! spuse el. Regele trebuie să sosească dintr-o clipă într- 
alta. 

Kazimir o luă înainte, aşa cum se cuvenea. Apariţia Alexandrei, care 
cobora încet scara, fără a privi treptele, făcu senzaţie. Printre toți acești 
oameni, deslușea câteva chipuri cunoscute: Zbygniew și Ana Jablonowska, 
însoţită de Stanislas Zamoyski. 

Trecu pe lângă două prietene de-ale Anei, Janina și Antonia, pe care le 
cunoştea de multă vreme, dar pe care le dispreţuia din cauza caracterului lor 
urât. Cu o mișcare ușoară din cot, care nu-i scăpă Alexandrei, Janina îi făcu 
semn vecinei sale, adăugând totodată îndeajuns de tare pentru a fi auzită: 

— Antonia, ia te uită cine a venit! 

— Dar ce caută aici? întrebă Antonia, şocată. Ce tupeu! 

Zbygniew înaintă pentru a o întâmpina pe Alexandra la baza scărilor şi 
ea îl răsplăti cu cel mai frumos zâmbet, punându-și uşor mâna pe a lui. 


Alexandra era conştientă de efectul pe care îl produsese intrarea ei 
teatrală. Stanislas Zamoyski o privea cu amărăciune, uitând de prezenţa 
viitoarei sale soţii aflate lângă el. Bijuteriile care o împodobeau pe Ana nu 
reuşeau decât să-i sublinieze banalitatea trăsăturilor, rigiditatea ţinutei şi 
silueta deformată de şoldurile prea largi și de sânii prea grei. 

Janina şi Antonia păliră de invidie. 

Urmat de Kazimir și de Helena, Zbygniew o conduse pe Alexandra către 
prințul Adam Jablonowski, care se întreținea cu câțiva invitaţi. 

— Tată, dă-mi voie să ţi-o prezint pe Alexandra L.osowska, fiica 
monseniorului Losowski. 


— Încântat, domnişoară! E o adevărată plăcere pentru mine să o cunosc 
pe fata unui mare patriot şi a unui mare prieten! 

— Bună seara, prințe! Vorbele dumneavoastră mă impresionează 
profund. Ţin să vă mulțumesc pentru amabila dumneavoastră invitaţie și să- 
mi exprim urările de bine pentru căsătoria Anei. 

— Vă mulţumesc, domnişoară! 

— Le cunoaşteţi, prinţe, pe rudele mele, domnul și doamna Kazimir 
Zolkiewski? 

Prinţul arboră un zâmbet protocolar. 

— Bineînţeles, domnişoară! 

Fuseră schimbate salutări și politeţuri de circumstanţă, în timp ce valeţii 
serveau cupe cu vin. 

Un ofiţer de ordonanţă se apropie în goană de prinţ și îi transmise cu glas 
scăzut o veste pe care acesta se grăbi să o dea invitaţilor săi: 

— Prieteni, a sosit Maiestatea Sa! 

Urmat de locotenențţii săi, se îndreptă spre ieşire pentru a-l întâmpina pe 
suveran. Zbygniew îi făgădui Alexandrei că se vor reîntâlni în scurt timp și 
se grăbi să se alăture tatălui său. 

Kazimir şi Helena se amestecară cu ceilalți musafiri, printre care 
descoperiră cu bucurie vechi cunoştinţe. 

La rândul ei, Alexandra se văzu înconjurată de trei prietene: Eva, Wanda 
și Danuta. Încântate, acestea o felicitară pentru toaleta ei splendidă şi pentru 
intrarea impresionantă pe care şi-o făcuse. Eva îi lăudă curajul de a fi venit 
pe un teren atât de ostil. 

Danuta nu se putu împiedica să-l condamne pe Stanislas pentru 
comportamentul său de neiertat fată de Alexandra. 

Spre uluirea celor trei prietene ale sale, Alexandra se scuză şi, răsucindu- 
se pe călcâie, se apropie de Ana și de logodnicul ei. 

Arborând cel mai afabil zâmbet, ea își exprimă urările de bine. 

Cu un aer superior, Ana îi mulțumi, schițând o grimasă vag ironică. 
Jenat, Stanislas încerca disperat să-şi ascundă tulburarea. 

Un cor răsunător de trompete anunţă că suveranul sosise în sfârşit. În 
sala cea mare, cu coloane împodobite cu blazoanele și stindardele familiei 
Jablonowski, musafirii se dădură la o parte, formând un șir dublu de 
doamne frumoase şi de nobili îmbrăcaţi luxos, de la intrare şi până la o 
estradă unde trei jilțuri cu spătar înalt îi aşteptau pe suverani. 


Maestrul de ceremonii își făcu apariţia, lovi cu bastonul cu măciulie de 
aur lespezile de piatră şi anunţă: 

— Regele și regina! 

Sigismund I, regele Poloniei și mare duce de Lituania, având-o în 
dreapta pe regina Bona, intră solemn. Sobrietatea costumului său nu șocă pe 
nimeni. Toată lumea cunoștea disprețul pe care îl avea faţă de luxul 
extravagant şi de bijuteriile prea stridente. 

Deşi trecuse cu mult de cincizeci de ani, nu-și arăta vârsta. În schimb, 
tânăra regină nu era insensibilă la rochiile frumoase și la pietrele preţioase, 
fără a cădea totuși în ridicolul doamnelor nobile ce se îmbrăcau excesiv și 
îşi etalau pe pieptul masiv, ca niște perne de catifea, kilograme de bijuterii. 
Regina, care era fiica lui Giani Sforza, ducele de Milano, își datora 
rafinamentul originii italieneşti. 

La trecerea lor, curtenii făceau reverențe la care regele răspundea 
înclinând ușor capul, în timp ce tânăra regină își răsplătea supușii cu un 
zâmbet afabil. 

Maestrul de ceremonii lovi din nou cu bastonul în podea şi anunţă: 

— Regele Ludovic al II-lea al Ungariei şi al Boemiei! Excelenţa Sa 
contele loan Zápolya, guvernatorul Transilvaniei! 

Tânărul suveran al Ungariei, care era, ca şi unchiul său Sigismund, un 
Jagellon, purta haine magnifice ţesute cu aur. 

Orgolios și emfatic, intră cu un pas alert, urmat îndeaproape de un 
personaj zvelt, arătos, cu chip aristocratic. 


Prinţul Adam Jablonowski își urma fericit, satisfăcut și mândru oaspeţii 
regali. Era fericit că îi oferă fiicei sale Ana o asemenea nuntă; era satisfăcut 
fiindcă niciodată casa lui nu mai adăpostise atâtea capete încoronate laolaltă 
şi era mândru deoarece știa că Sigismund folosea nunta aceasta ca paravan 
pentru o întâlnire la vârf cu suveranii şi prinții Europei Centrale. 

Sigismund, regina Bona și Ludovic al II-lea se așezară în jilțurile lor. 
Rămas în picioare, loan Zápolya se puse în dreapta regelui Poloniei, care se 
adresă musafirilor: 

— Ne aflăm aici ca să nășim uniunea a două familii pentru care avem o 
mare preţuire, Jablonowski și Zamoyski. Căsătoria lui Stanislas cu Ana ne 
face plăcere şi ne umple inimile de încântare. 

— Trăiască regele! strigă Adam Jablonowski. 

— Trăiască regele! reluară curtenii în cor. Trăiască regele! 


Sigismund continuă: 

— Augustul meu nepot, Ludovic al II-lea, regele Ungariei, a avut 
amabilitatea de a ne însoţi, ca şi contele Zâpolya. 

Apoi, prinţul Jablonowski îi invită să înainteze unul câte unul pe tinerii 
nobili care aveau privilegiul de a-i fi prezentaţi regelui. 

Când veni rândul Alexandrei, Zbygniew îi oferi braţul şi o conduse în 
faţa suveranilor, după care se retrase păşind cu spatele. 

Sigismund îi adresă cu bunăvoință cuvântul fiicei monseniorului 
Losowski, punându-i chiar câteva întrebări despre Roma, vrând să știe dacă 
tavanul Capelei Sixtine era atât de extraordinar pe cât se spunea. Glasul 
blând al fetei, farmecul ei, limbajul rafinat îl cuceriră pe rege. Regina Bona 
asculta cu încântare cuvintele Alexandrei care glorificau Italia, artiștii și 
cultura ei și care exprimau o dragoste pasionată pentru această țară. 

Ana era furioasă. Atenţia acordată de suverani Alexandrei, conversaţia 
lor, care dură câteva minute, ceea ce constituia o onoare neobișnuită în 
cursul unei ceremonii de prezentare, făcură să i se urce sângele la cap. 
Aruncă o privire înfuriată în direcţia lui Zbygniew care, fără a se sinchisi de 
animozitatea ei, savura succesul protejatei sale. Ludovic al II-lea, care părea 
să plesnească de orgoliu, nu-i adresă deloc cuvântul fetei. În schimb, Ioan 
Zápolya îi zâmbi Alexandrei cu o sinceră simpatie. 

Fata făcu o ultimă reverență și îşi reluă locul lângă Zbygniew. 

Din pricina orei târzii şi a oboselii provocate de călătorie, îi explică 
tânărul prinţ, regele hotărâse să se retragă mai devreme, iar, în calitate de 
gazdă, el trebuia, ca și tatăl său, să se pună la dispoziţia lui. Regretând că 
nu-i mai poate ţine companie, el îşi exprimă speranţa de a o revedea a doua 
zi dimineaţă, în timpul partidei de vânătoare cu hăitași oferite de 
Jablonowski în cinstea suveranului lor. Apoi, după ce îi ură noapte bună, 
Zbygniew se retrase. 


Primele luciri ale zorilor luminau împrejurimile, scoțând la iveală 
pădurea din imediata apropiere, ceața ce adăsta peste câmpii şi vasta 
esplanadă amenajată din faţa castelului, unde se adunau vânătorii. Micul- 
dejun, servit pe mese înșirate pe iarbă, era extrem de bogat. 

Alexandra întâlni privirea Anei, aflată ceva mai departe, de cealaltă parte 
a mesei, și o salută, pentru a-și sublinia o dată în plus prezenţa. Ana îi 
răspunse înclinând scurt din cap. 


Bunăvoinţa afectată a Alexandrei aţâţă furia Anei, care regreta amarnic 
că refuzase întotdeauna să înveţe să vâneze. Oare Stanislas, care participa la 
această vânătoare, nu va profita de ocazie pentru a se întâlni cu Alexandra? 

Logodnicul ei stătea de vorbă cu loan Zápolya și cu câţiva tineri nobili 
aflaţi în jurul unui adolescent cu ţinuta semeaţă, chipul sever și bărbia 
groasă şi proeminentă ale Habsburgilor. 

Persoana lui emana o autoritate ce li se impunea tuturor. 

Din când în când, Stanislas arunca pe furiș priviri scurte spre Alexandra, 
având grijă să nu fie observat de Ana, pe care gelozia o făcea să fie extrem 
de vigilentă. 

Zbygniew se apropie de Alexandra, aducând de căpăstru un pur-sânge 
arab cu o coamă bătând în roșu. După ce schimbară complimentele de 
rigoare, Alexandra se extazie de frumuseţea calului. 

— L-am ales pentru dumneavoastră! spuse tânărul prinţ. 

Încântată, Alexandra îi mulțumi pentru amabilitate. Prinţul inu să o pună 
în gardă la adresa pericolelor ce îi pândeau pe vânători în această pădure 
întinsă şi minunată de mesteceni. 

Numeroșii mistreți care mișunau pe cuprinsul ei îi atacau uneori pe 
hăitașii şi pe vânătorii cei mai experimentați şi îi ucideau spintecându-i. 

Alexandra îl asigură că ştia la ce să se aștepte. Tatăl şi unchiul ei o 
duseseră la numeroase vânători cu hăitaşi și o învăţaseră chiar să 
urmărească cerbii, căprioarele şi chiar mistreţii. 

Apoi, îl întrebă pe Zbygniew cine este tânărul ce domina grupul în care 
se afla Stanislas. 

— Este Alteța Sa Imperială, arhiducele Ferdinand de Habsburg. 

— Fratele mai mic al împăratului Carol Quintul? 

— Chiar el! A sosit aseară târziu. 

Hăitașii care cercetaseră terenul și marcaseră traseul cu ajutorul crengilor 
rupte se întoarseră şi dădură raportul şefului lor. Acesta făcu o plecăciune 
solemnă în faţa regelui și îi dădu raportul final. 

După ce duhovnicul familiei Jablonowski  binecuvântă grupul 
vânătorilor, la un semn al bătrânului prinţ sunară goarnele. 

Eliberaţi din lesă, câinii răi, cu colţi puternici se puseră în mișcare o dată 
cu hăitașii. Câinii mirosiseră deja urmele vânatului. Lătrăturile lor, tropăitul 
cailor, strigătele vânătorilor aţâţaţi de cavalcada frenetică, sunetele 
asurzitoare ale goarnelor se amestecau într-un vacarm amplificat de ecourile 


pădurii, ce ajungea până departe, răspândind panica printre sălbăticiunile 
mai mari sau mai mici, stârnind stoluri întregi de păsări speriate. 

Alexandra își îndemna cu cravașa calul care îi urma îndeaproape pe 
câini. În timp ce grupul vânătorilor pătrundea tot mai adânc în inima 
codrului, Stanislas se apropie ca din întâmplare de Alexandra și îi făcu semn 
să-l urmeze, după care se îndepărtă treptat spre dreapta, pentru a nu fi 
observat de camarazii săi, fiind sigur că fata îl va asculta. Alexandra zâmbi 
răutăcios și continuă să înainteze pe traseul marcat de crengile rupte. 

Dezamăgit, Stanislas se întoarse lângă ea. 

— Alexandra, vreau să stăm de vorbă! strigă el îndeajuns de tare ca să 
acopere zgomotul copitelor. 

— Viitoarea ta soţie e de acord? 

— Alexandra, te rog! Termină cu ironiile! 

Ajuns în dreptul fetei, Zbygniew îl împiedică prin prezența sa pe 
Stanislas să-și continue tentativele. Acesta dădu pinteni calului şi se 
îndepărtă. 

Goarnele sunară Volce Pest. 

Zbygniew exclamă: 

— Haidem! Hăitaşii au depistat urmele animalului! 

— Vă urmez! răspunse Alexandra entuziasmată. 

Deodată, dintr-un pâlc masiv şi stufos de arbuşti cu crengi joase ieşi un 
mistreț înnebunit de sunetul goarnelor şi de tumultul vânătorii și, în goana 
sa oarbă, îi tăie calea Alexandrei, al cărei cal făcu un salt brusc și se cabră 
aproape la verticală. 

Fata reuși să se ţină în şa, dar calul îşi mușcă zăbala şi, speriat, se năpusti 
ca o săgeată în tufișuri, părăsind traseul. Alexandra încercă zadarnic să-l 
strunească. 

Zbygniew își dădu seama că Alexandra pierduse controlul calului și se 
repezi după ea, dar nu fu singurul martor al întâmplării. Stanislas și contele 
Ioan Zápolya se năpustiră și ei pe urmele calului care o luase razna. 

Alexandra încercă să tragă de hăţuri, dar eforturile sale fură zadarnice. 
Calul sări peste un tufiş şi ateriză de partea cealaltă, continuându-și goana. 
Nişte rămurele o plesniră peste față, smulgându-i pălăria. Calul galopa 
nebunește. 

Zbygniew era măcinat de remușcări, fiindcă îşi amintise că armăsarul pe 
care i-l alesese Alexandrei fusese rănit în urmă cu doi ani de un mistreţ și 
era deopotrivă îngrozit la gândul că ramurile copacilor o puteau desfigura, 


dezechilibra şi chiar schilodi. Mai ştia că în direcţia în care o luase calul se 
afla o râpă adâncă. Preţ de o clipă, își imagină trupul plăpând al Alexandrei 
pe fundul gropii, zdrobit sub greutatea calului. 

Zărindu-l pe Zâpolya, care galopa alături de el, îi strigă: 

— Trebuie să ne grăbim! Drept în față e o râpă! 

Zápolya făcu semn că a înţeles. Şi dădu pinteni calului, care ţâșni 
înainte. 

O clipă de neatenţie îl făcu pe Zbygniew să dea peste o creangă care îl 
lovi în plin peste piept. Călărețul se prăbuși la pământ. O durere cumplită în 
umăr îl făcu să se schimonosească. Mai mult ca sigur că își rupsese 
clavicula. 

Alexandra, orbită de crengile care o plesneau peste obraji, îi sfâșiau 
hainele şi o loveau peste umeri, se aplecase peste coama calului ca să evite 
o cădere ce i-ar fi fost fatală. 

Cavaler cu experiență, loan Zápolya se strecura printre obstacole şi 
câştiga teren văzând cu ochii. Câteva clipe, şi ajunse în dreptul Alexandrei. 
Deodată, zări printre copaci râpa ce se căsca la vreo sută de metri. Caii 
goneau unul lângă celălalt. Cu iscusinţă şi supleţe, Zápolya se apropie de 
fată și întinse braţul liber ca să o prindă, dar armăsarul se smuci și se 
îndepărtă. 

Zăpolya își repetă încercarea și izbuti să o cuprindă pe Alexandra de 
mijloc şi să o tragă pe calul său, strângând-o la piept. 

Scăpat de povară, armăsarul îşi continuă galopul şi se năpusti în gol. 

Zăpolya își opri calul acoperit de sudoare la marginea prăpăstiei. Dându- 
şi seama de pericolul prin care trecuse, Alexandra își pierdu cunoştinţa. 
Ţinând-o în braţe, contele descălecă și o întinse pe un strat de frunze uscate. 
Scoţând de la brâu o ploscă, îşi înmuie batista şi tamponă ușor fruntea și 
obrajii zgâriați ai fetei, după care apropie plosca de buzele ei. Ea îşi 
recăpătă cunoştinţa și, încă buimăcită, deschise ochii și bău puţină apă. 
Înduioşat de frumuseţea ei, contele se aplecă şi o sărută pe frunte. 

Ajungând lângă ei, Stanislas sări de pe cal şi se apropie de Alexandra. 
Văzându-l, ea îl sărută tandru pe Zápolya. 

— Monseniore, mi-aţi salvat viaţa! Nu ştiu cum să vă mulțumesc! 

— Domnişoară, sunt deja răsplătit. 

Asistând la această scenă, Stanislas simţi o strângere de inimă şi îşi dădu 
seama că sentimentele sale față de Alexandra erau neschimbate. 

— V-aţi rănit? Vă pot ajuta cu ceva? 


— Mulţumesc, sunt teafără și nevătămată grație monseniorului. 
— Atunci mă duc să-l ajut pe Zbygniew, care s-a accidentat. 
Ros de gelozie, Stanislas încălecă și se îndepărtă în trap săltat. 

Stanislas nu fusese însă singurul martor al acestei scene cavalerești. 
Antonia, care încă de la începutul vânătorii îi jurase Anei că îi va 
supraveghea viitorul soţ, sosi la timp pentru a surprinde sărutul dat de 
Alexandra contelui Zápolya în semn de recunoștință şi totodată 
dezamăgirea lui Stanislas. Încântată, ea renunță la vânătoare și se grăbi să 
se întoarcă la castel pentru a-i comunica Anei ce văzuse. 

Astfel, cu rochia sfâșiată, cu părul răvășit şi picioarele încă tremurânde, 
Alexandra se întoarse în odaia ei la destul timp după păţanie care, din cauza 
Antoniei, ajunse deformată la urechile mătuşii Helena. Versiunea Antoniei 
spunea că, sub pretextul frivol că armăsarul ei pornise în galop, fata s-ar fi 
izolat în pădure cu Zápolya, pentru a se arunca în brațele sale. Gelos, 
Zbygniew i-ar fi urmărit și l-ar fi provocat la duel pe guvernatorul 
Transilvaniei. Temându-se pentru viitorul lui cumnat, Stanislas sosise la faţa 
locului prea târziu pentru a evita rănirea gravă a lui Zbygniew de către 
conte. Adus la castel pe o targă, Zbygniew se zbătea între viaţă și moarte. 

Mătuşa Helena stătea ca pe ghimpi. Gata să izbucnească în lacrimi, ea îşi 
reproşa amarnic că îi permisese Alexandrei să ia parte la vânătoare şi 
totodată era supărată şi pe Kazimir, care, furat de aventura cavalcadei, 
uitase să mai aibă grijă de nepoata sa, aşa cum promisese. 

Mătuşa Helena, care avea o prețuire deosebită pentru tânărul 
Jablonowski, era sigură că acesta se îndrăgostise la prima vedere de 
Alexandra. În schimb, Zápolya era un personaj ambițios, care râvnea la 
coroana Ungariei și care jurase să rămână celibatar, pentru a se folosi de 
acest statut ca de un atu pentru atingerea ţelului său. Orice fată care spera să 
cucerească inima contelui se înșela cu desăvârşire. Se spunea că avea deja 
pe conștiință trei nefericite care se sinuciseseră. Dar cum să-i explice 
Alexandrei, o fată de cincisprezece ani, rănită în amorul propriu, că era o 
pradă ușoară pentru un individ fără scrupule ca Zápolya? 

De cum strânse în braţe trupul plăpând al Alexandrei, Helena uită că își 
făgăduise să o admonesteze. Fără a mai pierde nicio clipă, fata îi povesti 
dintr-o suflare peripeţiile. Mătuşa Helena nu o întrerupse, păstrându-și 
pentru ea reticențele. 

Alexandra era atât de satisfăcută, încât nici nu mai simţea durerea rănilor 
uşoare pe care le avea. Întâmplarea o slujise dincolo de aşteptări. 


Secondată de Glafira, Helena o ajută pe Alexandra să se dezbrace, îi 
spălă cu grijă umerii și spatele zgâriat și începu să o maseze cu o pomadă a 
cărei reţetă o ştia doar ea. Simţea sub mâini trupul delicat al Alexandrei 
care, docilă şi visătoare, se lăsa în voia ei fără ţipetele uşoare pe care 
obișnuia să le scoată cu asemenea prilejuri. Mătuşa Helena consideră 
momentul propice pentru a-i vorbi de primejdia reprezentată de loan 
Zápolya şi era pe punctul de a aborda subiectul, când Eva, Wanda și 
Danuta, surescitate, dădură năvală în odaie. 

În faţa Helenei, avântul lor se temperă brusc. Printr-o înţelegere imediată 
şi tacită, cele trei prietene se mărginiră la cuvintele politicoase de 
circumstanţă. 

Șireată, mătuşa Helena găsi modalitatea de a întoarce situaţia în folosul 
ei. După ce unse cu pomadă spatele nepoatei sale, o ajută să se îmbrace, 
apoi se duse în camera ei, spunându-i Glafirei să vină cu ea. Helena lăsă uşa 
întredeschisă, pentru a auzi confidențele Alexandrei și avu astfel 
confirmarea faptului că nepoata sa îi spusese adevărul și totodată satisfacția 
de a afla că Alexandra nu simţea pentru Zápolya nimic altceva decât 
recunoştinţă. 

— Mai degrabă spune-ne dacă sărută bine? întrebă Danuta ațâţată. 

— N-aș putea să-ţi spun. M-a luat în braţe și mi-a dat cel mai cast sărut 
pe frunte. 

Eva rosti visătoare: 

— Sărutul cast, cheia vrăjită care îi deschide bărbatului calea spre 
misterul femeii... 

Danuta insistă: 

— Aş da zece ani din viaţă ca să mă sărute măcar o dată pe gură... 

Pradă obsesiei sale, Alexandra o întrerupse: 

— Merita să vedeţi ce figură a făcut Stanislas când m-a văzut sărutându-l 
pe Zăpolya. A plecat cu moartea în suflet. Sunt sigură că încă mă iubește. 

Afirmația aceasta fu revelatoare pentru Helena, care înțelese cu tristețe 
că nepoata sa continua să-l iubească pe Stanislas. 

Firul gândurilor îi fu întrerupt de Paraska. Fa intră anunțând, cu 
răsuflarea tăiată: 

— Ma... Maiestatea Sa... regina! 

Silită să rămână la castel din pricina sarcinii înaintate și informată de 
păţania Alexandrei, regina Bona îi făcu onoarea de a o vizita. Gestul acesta 
de bunăvoință o copleși pe Alexandra, care simţi cea mai răutăcioasă 


plăcere văzându-le pe Ana și pe Antonia printre doamnele care o însoțeau 
pe suverană. 

Interesul pe care regina îl acorda fiecărui amănunt al povestirii, 
volubilitatea spirituală a Alexandrei şi iscusinţa ei de a evidenția curajul lui 
Zápolya și al lui Zbygniew, fără a uita să menţioneze prezenţa lui Stanislas, 
o exasperau pe Ana, care îndura cu greutate acest chin. 

Regina păși înainte și, preţ de o clipă, Ana avu impresia că suverana vrea 
să-i vorbească. Dar Bona Sforza trecu pe lângă ea fără a-i acorda nicio 
atenție și se opri în faţa portretului Alexandrei. Cu glasul ei melodios, 
identifică semnătura; 

— Giulio Romano! Felicitări, Alexandra! E un portret foarte frumos, 
draga mea! Excelent! 

Alexandra îi spuse povestea tabloului. Amuzată, regina mărturisi că 
Giulio Romano îi făcuse și ei portretul. Un portret cu cheie... 

— Un portret cu cheie? se miră Alexandra, interesată. 

— Da! S-ar putea ca şi al dumneavoastră să aibă una... 

Fără a părăsi tabloul din priviri, Bona Sforza ceru mai multă lumină. 
Intrigată de imaginea enigmatică reflectată în oglinda pe care artistul o 
pictase în faţa chipului Alexandrei, suverana scoase din buzunar o lupă cu 
ramă de aur şi comentă: 

— Fii atentă, mica mea Alexandra, dacă vrei să te măriţi!... 

Atât cele trei prietene ale Alexandrei, cât și Ana și Antonia ciuliră 
urechile, în timp ce regina continua: 

— Rişti să dai peste un soţ gelos care te va închide într-un castel ca pe o 
pasăre în colivie... 

Alexandra simţi o strângere de inimă. 

— Pot să o întreb pe Maiestatea Voastră ce o face să spună acest lucru? 

Oglinda convexă pictată de Romano... Pusă în faţa ta, ea îţi 
oglindește viitorul în viziunea artistului... Uită-te și tu! 

Alexandra luă lupa pe care i-o întinse regina şi examină cu atenţie 
detaliul indicat. De data aceasta, văzu limpede ceea ce nu desluşise cu 
ochiul liber. Imaginea, neclară la prima vedere, îşi dezvăluia secretul: în 
vârful unui turn rotund, în spatele unei ferestre zăbrelite, se deslușea chipul 
zâmbitor al unei fete... cu trăsăturile Alexandrei. 

Glasul blând al reginei se făcu auzit din nou. 

— În ciuda captivităţii, zâmbeşti. E semn de mulțumire. Uită-te la 
şanţuri, copila mea! 


Încă tulburată de această descoperire, Alexandra își îndreptă privirile 
spre baza zidurilor. Acolo, zeci de oameni, cu chipurile deja schimonosite 
de rictusul morţii, încercau cu disperare să scape de înec. 

— Romano te vede învingându-ţi dușmanii, continuă Bona Sforza. 
Intriga va fi singura ta armă. 

Cuvintele reginei avură un efect straniu asupra Alexandrei. 

Bucuria i se spulberă brusc și sufletul îi fu cuprins de o amărăciune grea, 
care îi umbri chipul. Fără a fi superstițioasă, avu senzaţia că destinul își 
dăduse sentinţa; cu ce drept își îngăduise pictorul acesta italian să-i prezică 
viitorul? Doar nu îl întrebase nimic... Şi regina, de ce se încăpăţânase să 
descifreze un mister care nu îi aparținea? Şi încă de faţă cu atâția oameni... 

Cu siguranţă că Ana jubila... Ea, care avea să se mărite cu bărbatul pe 
care Alexandra îl iubea. O, Doamne! De ce trebuia să sufere atât? 
Alexandra era pe punctul de a izbucni în plâns, dar pentru nimic în lume nu 
şi-ar fi dezvăluit slăbiciunea în faţa reginei și mai ales a rivalei sale. 

Mătuşa Helena, care înțelesese de la bun început ce se petrecea în mintea 
nepoatei sale, se rugă la Dumnezeu să-i dea puterea de a se stăpâni. Regina 
intui şi ea starea sufletească a Alexandrei și se apropie de ea pentru a o 
linişti. Cu un gest tandru, luă în mâini chipul fetei și o privi drept în ochi. 

— Nu trebuie să interpretezi greşit cuvintele mele, Alexandra! 

Gelozia este și ea o dovadă de dragoste. Cu cât un giuvaer e mai 
neprețuit şi mai minunat, cu atât îl păzești mai cu grijă. Bărbaţii fac la fel cu 
soțiile lor. Cu cât femeia este mai frumoasă, cu atât o păzesc mai abitir. Și 
sentimentul acesta cunoaște o violenţă sporită când este vorba de o regină. 

Afirmația aceasta trezi interesul Anei și al doamnelor care o însoțeau pe 
suverană. 

— De o regină, Maiestate? întrebă Alexandra surprinsă. 

— Da, draga mea! Uită-te bine la detalii! Romano ţi-a pus pe cap o 
coroană regală! Te vede suverană! 

Apoi, regina Bona îi relată Alexandrei povestea propriului portret, pictat 
de același Giulio Romano. Pe vremea când artistul o imortalizase pe pânză, 
nici nu putea fi vorba de căsătoria ei cu regele Sigismund, din simplul 
motiv că regina Barbe, prima lui soţie și sora lui Zápolya, era încă în viaţă. 
Odată tabloul terminat, toată lumea lăudase talentul tânărului pictor și 
frumuseţea modelului, fără a observa totuşi un amănunt minuscul care 
atrăsese atenţia lui Fausto, astrologul oficial al lui Sforza, ducele de Milano, 
tatăl Bonei. Augurul, care de altfel îi prezisese de multă vreme tinerei 


prințese că se va mărita cu un cap încoronat, fusese singurul care descifrase 
misterul. Faimosul detaliu îi îngăduise să descopere stema Poloniei. 


După plecarea augustei musafire, Alexandra rămase pe gânduri, în 
pofida pălăvrăgelii celor trei prietene care fabulau în jurul acestor profeţii 
stupefiante. 

Agasată de frivolitatea lor, mătuşa Helena le rugă cu amabilitate să o lase 
pe Alexandra să se odihnească. De data aceasta, nepoata ei îi mulțumi cu o 
privire complice. Voia să rămână singură. 

Întinsă pe pat, cu ochii închişi, Alexandra fu cuprinsă de un cortegiu 
zăpăcitor de imagini ce se întrepătrundeau fără o logică aparentă şi fără să 
le poată controla. Chipul frumos al lui Stanislas fu alungat de apariţia 
capului blănos al canișului ei, care se pierduse cu un an în urmă. Mătuşa 
Helena luă locul lui Zbygniew, care fu substituit la rândul lui de banda de 
tâlhari care atacaseră fără succes diligența în timpul drumului de întoarcere 
al Alexandrei din Italia. Apoi revăzu pensionul, pe câteva novice, chipul 
tatălui ei și episodul încheiat în braţele lui Zâpolya. 

Tavanul Capelei Sixtine îi aminti de Giulio Romano și de portretul său 
profetic. Dezvăluirile făcute de regina Bona îi lăsaseră un gust amar. 

Ce șansă avea să se mărite cu un rege? Cum probabilitățile îndeplinirii 
unei asemenea profeţii erau minime, risca să ajungă bătaia de joc a tuturor. 

Deschiderea uşii, în pragul căreia apăru silueta impunătoare a 
episcopului Losowski, o făcu să deschidă ochii. Preţ de o clipă, se întrebă 
dacă tatăl ei se afla cu adevărat acolo. Glasul cald şi grav al prelatului îi 
spulberă însă ultimele îndoieli. 

— Alexandra! 

— Tată, în sfârşit! 

Alexandra sări din pat şi îl îmbrăţișă. Ochii i se umplură de lacrimi. 

— Tată, tată drag! Domnul fie lăudat! Eşti aici! Vai, tată, dacă ai şti... 

— Ştiu, copila mea, ştiu! Helena m-a pus la curent. Te simţi bine? Nu te- 
ai lovit prea rău? 

— Nu, tată! Fii liniştit! Răul care mă arde e în sufletul meu. 

— Acum, linişteşte-te şi ascultă-mă cu atenţie! O să-ţi dau o veste bună! 

Alexandra se opri din plâns și îl privi curioasă. 

— O veste bună? Mai pot fi şi veşti bune pentru mine? 

— Sigur că da, Alexandra! Tocmai îți aduc una care te va binedispune. 

— Te ascult, tată. 


— Prinţul Vittorio Colonna mi-a cerut mâna ta, și eu am acceptat. 


Alexandra îl întâlnise pe prinț la Roma, cu prilejul unei slujbe de 
Crăciun. Câteva luni după aceea, îl revăzuse în timpul unei vânători 
organizate pe proprietăţile sale în cinstea monseniorului Losowski. 
Episcopul fusese rugat să-și aducă şi fiica. În timpul şederii la castel, prințul 
nu o slăbise din priviri pe Alexandra. 

Înalt, brunet, cu ochii verzi bătând în albastru, amfitrionul, care trecuse 
de treizeci de ani, i se păruse violent şi prea zgomotos. 

Alexandra prefera romantismul, blândeţea și tandreţea lui Stanislas. 

Brusc, în mintea Alexandrei răsări din nou profeția pe care tocmai i-o 
făcuse regina, referitoare la o căsătorie marcată de cele trei trăsături pe care 
le ura cel mai mult pe lume: gelozia, claustrarea și intriga. Turnul în care o 
vedea închisă Giulio Romano putea fi castelul prințului Colonna. Desigur, 
temperamentul latin al prinţului conţinea germenii geloziei, ai posesivității 
maladive și ai intrigii. 

Spre marea lui surpriză, prelatul, care se aştepta la exclamaţii de bucurie, 
văzu că fiica sa era zguduită de suspine. 

— Alexandra, ce se întâmplă? Credeam că vei fi fericită la gândul că te 
măriți... 

Fata încerca să-și stăpânească lacrimile. 

— Da... nu... în fine, e prea greu să-ți explic, tată... 

Episcopul o sărută cu tandreţe și căldură. Mâna sa mare și puternică 
mângâie domol capul Alexandrei. Apoi, cu umilință, începu să se roage și-l, 
imploră pe Dumnezeu să-Și îndrepte chipul ceresc spre Alexandra, să-i 
arate întotdeauna calea cea dreaptă și să-i ierte capriciile copilărești. 

Apoi, îi explică Alexandrei că îndatoririle îl chemau alături de regele 
Sigismund. Înainte de-a pleca, îi făgădui că va veni la ea seara să asculte 
povestea peripeţiilor ei. Fata îi sărută mâna și crucea de la piept și îi 
mulțumi pentru înţelegere. 

Plecând, îi recomandă Helenei să vegheze asupra celei pe care în taină o 
numea flacăra sufletului său. 

Seara a fost dat un banchet în cinstea suveranilor. Musafirii, gătiți de 
sărbătoare, se adunară în sala cea mare cu coloane. 

Banchetul nu avea să se prelungească prea târziu, deoarece vânătorii și 
cavalerii care participaseră la vânătoare erau obosiţi. 

Ceremonia nunţii urma să aibă loc a doua zi. 

Jablonowski planificase pentru nunta fiicei sale o săptămână de 
petreceri, vânători, spectacole şi baluri. Amestecate printre invitaţi, 
Alexandra şi prietenele sale admirau cadourile somptuoase expuse pe o 
masă mare vegheată de doi paznici: vase de aur şi de argint, coliere de 
perle, diademe împodobite cu pietre preţioase, stofe ţesute cu aur, covoare 
preţioase și tablouri cu subiecte religioase pe care suveranii, prietenii și mai 
ales supușii familiei Jablonowski se grăbiseră să le aducă pentru a-și asigura 
protecţia prinţului. 

Maestrul de ceremonii anunță cu vocea sa gravă și limpede intrarea 
suveranilor. În calitatea sa de amfitrion, Adam Jablonowski păşi în 
întâmpinarea regelui Sigismund. 

— O rog pe Maiestatea Voastră să binevoiască să prezideze banchetul! 

Precedat de maestrul de ceremonii și de şase paji cu livrele galonate cu 
aur, care aveau la piept blazonul familiei Jablonowski, regele se îndreptă 
spre sala spațioasă, construită în formă de ogivă, unde fusese întinsă o masă 
în formă de potcoavă pentru două sute de persoane. Argintăria, luminată de 
miile de lumânări suprapuse pe imensele candelabre de fier forjat, oferea un 
spectacol minunat. Masa regelui și a celor apropiaţi lui, dispusă pe o 
estradă, domina întreaga sală. 

Episcopul Losowski fu așezat între arhiducele Ferdinand şi loan 
Zápolya. 

Centrul sălii era liber, pentru a le îngădui saltimbancilor, muzicienilor, 
dansatoarelor, bufonilor şi menestrelilor să-i înveselească pe meseni. 

La masa situată în dreapta estradei, Alexandra avu plăcuta surpriză să se 
vadă așezată între Zbygniew, care își revenise după accident, și prinţul 
Wislav Sobieski. 

Cucerit de frumuseţea, farmecul şi mintea sclipitoare a fetei, Sobieski îi 
făcea o curte frenetică. Gelos, Zbygniew îi arunca priviri otrăvite și 
amândoi o asaltau cu complimente. Dând impresia că îi ascultă cu plăcere, 
Alexandra observa cu coada ochiului ce se întâmpla la masa regelui, unde, 


alături de Adam Jablonowski şi de soţia lui, stăteau viitorii soți. Remarcase 
cu satisfacție secretă că Stanislas îşi neglija vădit logodnica. 

Pentru Stanislas, banchetul era un calvar în toată regula. Zelul 
comesenilor de lângă Alexandra, ardoarea lor de a-i plăcea, graba lor de a o 
servi îi redeşteptaseră nu numai dragostea, ci şi o gelozie ce-i ardea 
măruntaiele. Stanislas se lăsa în voia unor gânduri amare. Privilegiile de 
care se bucura în prezent nu îi puteau fi suficiente. Mintea îi era străbătută 
de ideile cele mai nebunești: să o părăsească pe Ana, să fugă cu Alexandra 
şi să ducă apoi o viață de pasiune şi vis. Pregătirile pentru nuntă erau însă 
prea înaintate ca să poată rupe în ultima clipă legăturile pe care avusese 
imprudenţa și slăbiciunea să le accepte. Să o părăsească pe Ana acum, în 
prezenţa regelui Sigismund și a întregii nobilimi poloneze de rang înalt, ar 
fi echivalat cu o insultă de neiertat. Fratele Anei s-ar fi simţit obligat să-l 
provoace la duel şi, chiar dacă ar fi izbutit să-l ţintuiască la pământ cu sabia, 
răzbunarea familiei Jablonowski l-ar fi urmărit toată viaţa. Presupunând, 
împotriva oricărei rațiuni, că eventuala fugă cu Alexandra ar fi fost dusă la 
bun sfârșit, de ce mijloace avea să dispună pentru a-și asigura o existenţă 
confortabilă? Se spunea că episcopul Losowski îi pregătise fiicei sale o 
zestre substanțială, dar avea el oare să accepte — el, un prelat sever, 
apărător al moralei creştine — o căsătorie pângărită de un scandal de 
asemenea proporții? Niciodată! Alexandra era o bastardă şi această stare 
civilă îl forţa pe tatăl ei să-i asigure o alianță matrimonială onorabilă, care 
să o pună la adăpost de orice intenţie răuvoitoare. 


În acest timp, o orchestră de harpe, chitare şi tamburine încânta urechile 
comesenilor, care îl văzură în sfârșit pe majordom apărând în fruntea șirului 
celor câteva sute de servitori care aduceau pe tăvi întinse de argint bucatele 
pregătite pentru această prestigioasă adunare. 

Erau patru servicii ce cuprindeau patruzeci şi opt de feluri de mâncare, 
peşte şi vânat de toate soiurile. Somonii, homarii, păstrăvii, crevetele şi 
broaștele erau servite într-un cadru decorativ ingenios. Lebedele, 
potârnichile, claponii, fazanii și bâtlanii erau prezentaţi cu penaj cu tot, 
fiind jumuliţi la iuțeală, ceea ce îi făcea pe invitaţi să se minuneze. Cerbii, 
căprioarele, urşii și mistreții păreau vii. Despuiată de pene sau păr, carnea îi 
făcea pe meseni să saliveze. Pentru a ajuta aceste bucate suculente să 
alunece pe gâtlej, lacheii serveau băuturile cele mai diverse: vinuri fine 


aduse din Ungaria, Grecia, Italia şi Moldova, la care se adăugau hidromelul 
şi rachiul ce ardeau gâtul. 

Pentru a-i înveseli pe convivi, îmblânzitori de lei și acrobaţi executau 
numere de o mare îndrăzneală. Prăjiturile și dulciurile de tot felul, cu forme 
dintre cele mai bizare, fură urmate de enorme stive piramidale de fructe. 

De-a lungul întregii petreceri gastronomice, loan Zápolya, care avea un 
spirit fin de observaţie, urmărea cu o privire amuzată jocul subtil al 
Alexandrei, care îi manipula pe Zbygniew, pe prinţul Sobieski și pe viitorul 
mire ca pe nişte paiaţe. Își dădea seama acum cât de mult se înşelase în 
privinţa sărutului pe care i-l dăduse fata în dimineaţa aceasta. Micuța nu 
făcuse altceva decât să se folosească de el. Era prima dată când o femeie îi 
juca o asemenea festă. Trebui să admită că, pentru vârsta ei, era foarte 
subtilă și totodată foarte puternică. Maliţios, hotărî că Alexandra merita 
întreaga sa atenţie. De ce să-i lase pe caraghioşii ăia trei să guste dintr-un 
fruct atât de rar, în loc să şi-l ofere el pe tot? 

Spre cea mai mare plăcere a amatorilor de dans, regele Sigismund și 
regina Bona deschiseră balul. Se alcătuiră cupluri și paşii bine ritmaţi 
formară un balet armonios. 

Alexandra era extrem de solicitată. Primul dans îi reveni lui Zbygniew, 
care purtase la vânătoare culorile ei. În timp ce dansa cu ea, o privea 
drăgăstos în ochi. Schimbarea partenerilor îl sili să o părăsească. Prinţul 
Sobieski, tânăr, agil, curtenitor și cu ochi languroși, luă cu un gest duios 
mâna Alexandrei. 

— Domnişoară, acordaţi-mi toate dansurile vieţii dumneavoastră şi vă 
voi face cea mai fericită femeie din lume! 

— lată o propunere la care merită să mă gândesc! 

Dansatorii se încrucişară și Alexandra avu surpriza de a se pomeni faţă în 
faţă cu Stanislas, care îi şopti: 

— Alexandra, vreau să vorbim! 

Ea răspunse sec: 

— Nu mai avem nimic să ne spunem! 

Stanislas îi strânse mâna cu patimă. 

— Alexandra, te iubesc! 

Fata simţi cum palmele i se acoperă de o transpirație ușoară. 

Atingerea lui Stanislas și glasul său vibrant o făcură să retrăiască fugitiv 
vremurile fericite ale iubirii lor. Nu voia însă ca Stanislas să-și dea seama 
de tulburarea ei. 


Alexandra simţi privirile Anei aţintite asupra sa. 

— Păstrează-ţi declaraţia asta pentru viitoarea ta soţie! Te urmăreşte cu 
ochi furioși de bufniţă. 

Stanislas nu apucă să-i răspundă, fiindcă loan Zăpolya îi luă locul. 
Emoția tinerei nu îi scăpă. Zápolya o privi cu îndrăzneală în ochi și zâmbi, 
ca şi cum voia să spună: „Vă cunosc taina.” 

Fata exclamă: 

— Cum? 

— N-am spus nimic, dar aţi înţeles foarte bine! 

Alexandra avu senzația că Zápolya îi pătrunsese gândurile cele mai 
intime. Apoi, Zápolya îi cedă locul lui Zbygniew. 

— Terpsihora v-ar fi invidiat graţia! spuse el. 

— Iar Marte v-ar fi invidiat cutezanţa! replică ea zâmbind. 

Sobieski urmă la rând. 

— Aştept în continuare răspunsul dumneavoastră! insistă el galant. 

— Sunteţi prea indulgent! 

Stanislas reveni la atac. 

— Alexandra, nu pot trăi fără tine! 

— Nu mai spune! 

— Aşa este! i-o jur! Am făcut o greşeală, dar aş putea s-o repar! Un 
singur cuvânt de-al tău, și rup logodna! 

— Eşti nebun! 

Fu rândul lui Zápolya să se încrucişeze cu Stanislas și să intre în discuţie. 

— Voi fi întotdeauna lângă dumneavoastră să vă salvez de cei care vă 
atacă! 

Alexandra avu sentimentul că taina ei era din nou dezvăluită. 

— Excelența Voastră e prea amabilă și nu voi pregeta să-l chem la 
nevoie! 

Nu o arăta, dar vorbele lui Stanislas o zdruncinaseră. 

După Zbygniew și prinţul Sobieski, care își continuară complimentele 
zdrobitoare, se pomeni din nou în față cu Stanislas care, după o reverență în 
ritmul muzicii, îi spuse cu glas fierbinte: 

— Hotărăşte-te, Alexandra! Vorbesc serios! Te iubesc! 

Dumnezeu mi-e martor! 

— Nu huli, nefericitule! spuse ea, făcând totodată un efort supraomenesc 
pentru a-și stăpâni lacrimile. 


Simţea că vorbele lui Stanislas erau sincere, dar în același timp începea 
să-și dea seama de realitate. Stanislas nu era singurul vinovat. Lipsise prea 
mult din Polonia. Stanislas o așteptase prea mult. Acum, totul era pierdut. 
Dacă Stanislas rupea logodna, regele avea să-l exileze. Era o situație fără 
ieşire. 

Spre marea ei uşurare, dansul luă sfârşit şi partenerii se despărțiră după o 
ultimă reverență. Spre surprinderea lui Zbygniew, Alexandra ieși din sala 
cea mare aproape alergând. 

Stanislas aruncă o privire pe furiș în jur, vrând să se asigure că Ana nu se 
uita la el, după care îşi croi drum printre musafiri și ieși pe urmele 
Alexandrei. Răscolită, tânăra se simţea incapabilă să ajungă în odaia ei. În 
pragul leşinului, se opri şi se sprijini de perete. 

Deodată, se simţi apucată de umeri și împinsă în prima cameră ce dădea 
în coridor. Candelabre cu lumânări aprinse răspândeau o lumină slabă. 

Stanislas închise ușa și o înlănţui pe fată. La început, Alexandra se zbătu, 
apoi, învinsă de ardoarea lui, se lăsă în voia sa. 

— Te iubesc, Alexandra! Te iubesc cum n-am mai iubit pe nimeni 
vreodată! În noaptea asta fugim împreună! 

— Nu vorbi prostii! 

— S-o ia naiba pe Ana şi pe toți ai ei! Nu vreau să mai aud de ei! 

— Ce s-a făcut e bine făcut. I-ai dat cuvântul! 

— Am crezut că n-o să te mai întorci în Polonia, că o să te măriți în 
Italia! Eram disperat! i-am scris mai multe scrisori la care nu mi-ai 
răspuns niciodată! Atunci, mi-am zis că m-ai uitat! 

Alexandra îl privi, tulburată de această dezvăluire. 

— Dragostea mea! Sărmanul meu iubit! Cum ţi-ai putut închipui aşa 
ceva? Eu ţi-am scris patru scrisori, la care nu mi-ai răspuns! 

— Dumnezeule! N-am primit niciuna! 

— Acum înţeleg! Maica superioară le-a oprit şi le-a distrus! La pension, 
toată corespondenţa era supravegheată și cenzurată! 

— Iubito, lasă-mă să te ating, să te simt, lasă-mă să regăsesc buzele 
fierbinţi care ştiu așa de bine să mă scoată din minţi! 

Cu tandreţe, ea acoperi cu sărutări din ce în ce mai pasionate fruntea, 
ochii, obrajii şi bărbia lui Stanislas, oprindu-se în cele din urmă pe gura sa 
şi să-i soarbă răsuflarea, ca şi cum ar fi alcătuit o singură ființă. 

Pașii cadenţaţi ai mai multor soldați făcură să răsune lespezile 
coridorului. Stanislas tresări, smuls din extaz. Spre neplăcuta lui surpriză, 


paşii se opriră în faţa ușii, însoţiţi de zgomotul sec al halebardelor puse în 
poziţie de gardă. 

Stanislas aruncă o privire în jur. Atunci îşi dădu seama că se refugiaseră, 
prostește, în bibliotecă. Se simţea cu atât mai penibil cu cât ştia foarte bine 
de la viitorul lui socru că, în seara aceasta, regele Sigismund urma să se 
întâlnească tocmai în biblioteca aceea cu episcopul L.osowski, solul papei, 
şi să discute cu regele Ludovic al II-lea, arhiducele Ferdinand și cu Zâpolya 
despre situația politică a Europei Centrale. 

Fără un cuvânt, Stanislas o luă pe Alexandra de mână şi o trase după sine 
în spatele unei draperii ce acoperea o fereastră înaltă. Strâns lipiţi în 
ambrazura ferestrei, cei doi auziră paşii câtorva oameni care intrară în 
bibliotecă. 

Alexandra interpretă gestul lui Stanislas ca pe o joacă ce făcea ca 
reîntâlnirea lor să fie şi mai exaltantă. Pentru ea, draperiile grele de brocart 
reprezentau un zid de netrecut care îi separa de ceilalți. 

Temându-se de ce putea fi mai rău, Stanislas îşi duse degetul la buzele 
fetei pentru a-i da de înţeles să tacă. O sudoare rece îi acoperi spinarea. Cu 
delicateţe, Alexandra prinse mâna iubitului ei și începu să o acopere încet 
de sărutări tandre. Avea senzația că pluteşte pe un nor care îi ducea pe 
culmile plăcerii. Era departe, prea departe pentru a percepe glasurile care se 
auzeau în bibliotecă. 

Sfâşiat între dorinţa de a o săruta pe cea pe care o iubea și teama de-a fi 
descoperit, Stanislas se străduia să asculte ce se petrecea dincolo de 
draperie. De îndată ce înţelese că regele Sigismund și interlocutorii lui 
intraseră în miezul discuţiei, fără ca nimeni să-și fi luat precauţia de a 
verifica restul camerei, uitându-se în spatele draperiilor, încordarea îi scăzu 
şi se lăsă luat de vârtejul freneziei, fără a-şi slăbi totuși vigilenta. 

Penumbra ce-i înconjura nu îl împiedică să găsească buzele Alexandrei şi 
să le pecetluiască printr-un sărut pasionat. 

Paşi apropiindu-se de draperie îl întrerupseră. Precaut, Stanislas își puse 
din nou degetul pe buzele Alexandrei. Lacomă ca un animal domestic, 
aceasta linse degetul şi palma tânărului, ca și cum ar fi vrut să adune cu 
limba toată seva blândeţii ce iradia din ea. Doamne, cât îl iubea pe bărbatul 
acesta! Era lumina ei, glasul ei, muzica ei preferată, parfumul cel mai 
îmbătător! 

Nerăbdătoare, fata se întrebă de ce îşi pierdeau vremea aici. 


De ce nu fugeau, așa cum propusese Stanislas? La naiba cu Ana și cu 
familia ei! La naiba cu regele şi curtea lui de lingușitori și intriganţi! Se 
simţea în stare să o înfrunte pe mătușa Helena, pe unchiul Kazimir și chiar 
pe tatăl ei, episcopul. 

Brusc, Alexandra tresări și își desprinse buzele. Tocmai recunoscuse cu 
groază glasul tatălui ei. Tăria ei se spulberă ca un vis în zorii zilei. Se simţi 
neajutorată, vulnerabilă. Puterea aceasta a dragostei putea fi măturată de o 
simplă pală de vânt? 

Fusese minţită sau înţelesese totul de-a-ndoaselea? 

— Maiestate, mesajul personal pe care vi-l aduc din partea Sanctităţii 
Sale Papa Leon al X-lea este de o gravitate extremă. 

Agenţii noştri din Constantinopol ne-au semnalat că sultanul Selim a 
pregătit efective foarte importante pentru o viitoare invazie a Europei. Fiind 
grav bolnav, sultanul ar vrea să cucerească o bună parte din continentul 
nostru înainte de-a muri. Doar o nouă cruciadă a creştinătăţii ar putea 
îndigui formidabilul atac al Islamului care ne ameninţă. 

Ghemuită la pieptul lui Stanislas, Alexandra se simţi treptat întărită. 
Glasul răsunător al regelui Sigismund se făcu auzit după cel al prelatului. 

— Înţeleg îngrijorarea suveranului pontif, care este și a noastră, 
monseniore. Dar, la ora actuală, o cruciadă contra otomanilor ni se pare o 
fantezie irealizabilă. Carol Quintul și Francisc I se pândesc precum câinele 
şi pisica. Henric al VIII-lea e preocupat mai degrabă de amantele sale şi de 
încăierările cu Franţa decât de salvgardarea Europei. Erezia lui Luther, care 
ameninţă temeliile Bisericii Catolice, revoltele ţăranilor şi rivalităţile dintre 
prinți au adus Germania în pragul războiului civil. Italia este un viespar în 
care se înfruntă aproape toţi suveranii și prinții din Europa Occidentală. Cât 
despre Veneţia, ea face un joc dublu. Pe de o parte, nici nu concepe să rupă 
relațiile comerciale foarte bune cu turcii, iar pe de alta, se bate cu ei pentru 
a-şi păstra insulele din Marea Egee şi din Mediterana. Regatul meu, 
Polonia, apără flancul de est al Europei de presiunea crescândă a rușilor şi 
tătarilor. 

Alexandra recunoscu vocea subțire a regelui Ludovic al II-lea. 

— Ungaria, care se află în linia întâi în faţa pericolului turcesc, înțelege 
şi ea foarte bine temerile Sfântului Părinte. Aprobăm deopotrivă și pe deplin 
analiza făcută de regele Sigismund, unchiul nostru. Din nefericire, Europa 
este şi va fi întotdeauna dezbinată. 

Arhiducele interveni: 


— Sunt trei ani de când Sfinţia Sa Leon al X-lea predică în zadar un nou 
război sfânt. De la ultima cruciadă s-au scurs două sute cincizeci de ani. 

Ludovic al II-lea replică pe un ton plin de vigoare și de mândrie: 

— De ce vă încăpăţânaţi să afirmaţi că nu au fost decât opt cruciade, 
când în realitate au fost zece? Uitaţi cu bună-știință de cea mai recentă, de 
la Nicopole și Vama, a cărei povară principală a fost suportată de noi, 
ungurii. 

Episcopul vorbi din nou, calm: 

— Sanctitatea Sa vă amintește și vă avertizează că ocuparea de către 
turci a Balcanilor până la Belgrad, care e deja înfăptuită, le deschide 
acestora porţile Europei Centrale. Încă o năvălire şi vor copleşi Ungaria, vor 
cuceri Viena și se vor înfige în inima Occidentului. Suveranul pontif se 
teme foarte rău că regii de azi, incapabili să înțeleagă necesitatea de a se uni 
sub semnul crucii, vor avea prilejul să-și amintească de inconştienţa lor 
când se vor afla îndărătul gratiilor închisorilor turcești. 

Ludovic al II-lea răspunse cu superioritate: 

— După părerea mea, nu trebuie să dramatizăm! Puteţi să o liniștiți pe 
Sanctitatea Sa. Ungaria poate opri singură o eventuală invazie otomană. 

— Subestimaţi forțele turceşti actuale, îl contrazise episcopul cu 
fermitate. 

Arhiducele Ferdinand luă cuvântul cu autoritate: 

— Ungaria se poate oricând bizui pe ajutorul nostru. Regatul Spaniei și 
Sfântul Imperiu Roman Germanic nu vor accepta niciodată ocuparea 
Europei Centrale de către turci. Maiestatea Sa Carol Quintul, fratele nostru, 
continuă să fie dușmanul cel mai necruţător al Imperiului Otoman. 

Alexandrei îi părea rău pentru tatăl ei, care își cheltuia zadarnic energia. 
Acest dialog al surzilor, lipsit de interes pentru ea, o plictisea de moarte. 
Pentru fată, centrul lumii era Stanislas. 

Prelatul încercă să-și atingă țelul pe o cale ocolită. 

— Pe de altă parte, Sanctitatea Sa ar dori foarte mult ca amândouă 
proiectele de alianță matrimonială dintre Casele Habsburg şi Jagellon să se 
împlinească. 

Cu acest prilej, Alexandra și Stanislas aflară că regele Ludovic al II-lea 
al Ungariei urma să se însoare cu prințesa Maria, sora lui Carol Quintul și a 
arhiducelui Ferdinand, şi că acesta din urmă avea intenţia de a se căsători cu 
prințesa Ana, sora regelui Ludovic al II-lea şi nepoată a regelui Sigismund. 
Episcopul adăugă: 


— Suveranul pontif speră ca această dublă alianță nu numai să întărească 
legăturile dintre cele două Case ale dumneavoastră, ci și să sporească în 
centrul Europei coeziunea creștină, ceea ce ar îngădui poate mai lesne 
crearea unui front comun antiotoman. 

Alexandra recunoscu timbrul vocii lui loan Zâpolya. 

— Dacă îmi este permis să-mi exprim părerea, găsesc mai rezonabil ca 
Alteța Sa, prințesa Ana, să se mărite mai degrabă cu Maiestatea Sa regele- 
împărat Carol Quintul, decât cu Alteța Sa arhiducele Ferdinand care nu 
posedă niciun teritoriu. 

Regele Ludovic al II-lea interveni: 

— Argumentul dumneavoastră pare întemeiat! 

Dar glasul arhiducelui vibra deja de o furie greu stăpânită: 

— Vă uitaţi rangul, conte Zápolya! Ca vasal al regelui Ludovic al II-lea 
şi simplu guvernator al Transilvaniei, ar trebui să vă daţi seama de limitele 
poziţiei dumneavoastră. Subtilităţile dumneavoastră politice sunt prea 
străvezii. Toată lumea ştie de visul iluzoriu pe care îl aveţi de a urca într-o 
bună zi pe tronul Ungariei! 

Regele Ludovic al II-lea admise candid: 

— Şi asta e adevărat! 

Arhiducele continuă, incitat de exclamaţia tânărului suveran: 

— Deși răposatul rege Vladislav a refuzat să vă acorde mâna prinţesei 
Ana, continuaţi să vă agățați de această idee. Și dacă informaţiile mele sunt 
corecte, moștenitorul său, aici de față, v-a refuzat şi el. 

Astfel, Alexandra află cu stupoare povestea avatarurilor matrimoniale ale 
salvatorului ei. Nu ar fi crezut vreodată că un bărbat atât de atrăgător poate 
suferi asemenea eșecuri. Era însă vădit că aproape niciodată criteriile 
politice nu coincid cu cele feminine. Totuși, în ochii ei, această tocmeală 
matrimonială le hărăzea tinerelor prințese, cărora nimeni nu le cerea 
părerea, rolul cel mai trist cu putinţă. 

— Monseniore, îl puteţi asigura pe Sfântul Părinte că aceste două 
căsătorii vor avea loc aşa cum s-a stabilit, spuse arhiducele pe un ton tăios, 
pentru a pune capăt discuţiei ce lua o turnură penibilă. 

Regele Sigismund declară pe un ton pompos: 

— Înainte de a încheia această conversaţie, vă rog să o asiguraţi pe 
Sfinţia Sa de respectul meu pentru persoana sa și de admiraţia mea pentru 
lupta pe care o duce. Dacă regatul nepotului meu s-ar întâmpla să fie atacat 


de otomani, o să-i vin în ajutor, asta se înțelege de la sine. După cum a 
afirmat arhiducele Ferdinand, Carol Quintul ar interveni și el. 

Întreprinderea unei cruciade ar implica mari cheltuieli, foarte mari. Cine 
va suporta o asemenea operaţiune? lată care este nodul nostru gordian! 

Glasul episcopului exprimă o ironie muşcătoare: 

— Îi voi transmite suveranului pontif toate argumentele dumneavoastră, 
dar sunt sigur că Sanctitatea Sa va ajunge la concluzia că noi, creştinii, am 
apucat-o pe calea sinuciderii! 

Alexandra nu se putu împiedica să se întrebe ce figură ar face tatăl ei 
dacă ar şti că fiica sa se afla la câțiva metri de el, în spatele unei draperii, în 
braţele lui Stanislas. 

— Presupun, monseniore, că absenţa noastră a început să se facă simțită, 
spuse regele Sigismund. Să ne întoarcem la musafiri! Petrecerea trebuie să 
continue! 

leşiră din bibliotecă şi uşa se închise în urma lor. Pe coridor, pașii 
cadenţaţi ai soldaților din gardă se îndepărtară și ei. 


Cu nenumărate precauţii, Stanislas dădu la o parte draperia şi aruncă o 
privire circulară în odaia spațioasă, apoi se întoarse spre Alexandra și o luă 
de umeri. Momentul era crucial și își dădea foarte bine seama de acest 
lucru. 

— Calea e liberă, iubito! Acum trebuie să te hotărăști repede! 

Vrei ca nimic să nu ne mai despartă? 

Alexandra îl privi drept în ochi. Ce trebuia să răspundă? 

Rațiunea o îndemna la înțelepciune, deci la refuz. Inima, în schimb, îi 
poruncea să fugă cu iubitul ei. 

— Tu eşti stăpânul! Dacă trebuie, te urmez până la capătul lumii! 

Stanislas o îmbrăţișă. 

— N-o să-ţi pară rău! Acum trebuie să ne grăbim! 

Ţinând-o pe Alexandra de mână, ieși pe coridor. După ce se asigură că 
nu se vedea nimeni prin preajmă, se îndreptară spre una dintre ieșirile din 
castel. 

Cu chipul strălucind de bucurie, Alexandra îl urma, convinsă că porneau 
pe un drum anevoios, dar cu siguranță plin de dragoste, tandreţe și 
romantism. Zarurile erau aruncate! 

Aidoma unor imense degete luminoase răscolind bezna pădurii, razele 
argintii ale lunii pline îndrumau galopul cailor. Pur-sângele Alexandrei 
spinteca aerul suflând pe nările-i largi. 

Stanislas îi deschidea drumul, lovindu-și cu cravaşa calul roib pentru a 
merge mai repede. Un al treilea călăreț — Witold, valetul lui Stanislas — îi 
urma îndeaproape. Ajungând într-un luminiș, pe culmea unei pante pe care 
caii o urcau anevoios, Stanislas se opri s-o aştepte pe fată. Ajunsă în dreptul 
lui, Alexandra îşi opri calul și zâmbi. Tânărul își apropie calul de al ei, se 
aplecă şi o sărută. Tulburată, Alexandra închise ochii. Acest gest tandru și 
senzual deopotrivă îi insuflă energia care începea s-o părăsească. 

Witold sosi și el. Alexandra privi înapoi ca să se asigure că nu era nimeni 
pe urmele lor, dar Stanislas o linişti: 

— Nu te teme, iubito! Am luat-o pe un drum forestier care se pierde în 
inima codrului şi ajunge la un han izolat unde te vei putea odihni puţin, cât 
să luăm alți cai. 

Alexandra îi mulțumi fără a pomeni de oboseala care începea să o 
cuprindă. Avea el destule griji și aşa. 

Cei trei călăreți se așternură din nou la drum. Parcurseseră o bucată bună 
de drum, când zorile începură să mijească, luminând cerul dinspre Levant. 

Deodată, o săgeată se înfipse în pieptul lui Stanislas, care icni și se 
prăbuși pe spate, inert, peste crupa calului. Un firicel de sânge i se scurgea 
din gura întredeschisă. 

Witold avu parte de aceeași soartă cu a stăpânului său. 

Înainte ca Alexandra să-și poată da seama ce se întâmplă, se văzu 
înconjurată de un pâlc de călăreți tătari care se iviră dintre trunchiurile albe 
ale mestecenilor, scoțând strigăte stridente. 

Speriat, calul fetei se cabră aproape la verticală, încât Alexandra, 
dezechilibrată, căzu la pământ. Doi tătari săriră de pe cai, se repeziră la ea și 
îi ridicară fusta, vrând să-i verifice virginitatea. 

Satisfăcuţi, îşi anunţară șeful, un tânăr călăreț cu un aer semeţ, care purta 
la gât un lanţ de aur împodobit cu un medalion cu blazonul dinastiei Ghirei, 
familia suverană a tătarilor din Crimeea. 

Aflată încă în stare de şoc, Alexandra se zbătea din toate puterile și 
striga, îngrozită: 

— Asasinilor! Bandiţilor! 


Tânărul o privi zâmbind: 

— Linișteşte-te, frumoaso! N-ai de ce să te temi! Eu unul sunt 
cumsecade! Foarte cumsecade! Mă numesc Kubilai Ghirei, și sunt nepotul 
marelui-han al Crimeei! Dar tu cum te numeşti? 

Alexandra încetă să se zbată şi îl privi fără să răspundă. 

Tătarul izbucni în râs. 

— Nu contează! Oricum o să-l uiţi și tu! La noi, necredincioșii își 
schimbă întotdeauna numele. De-acum, te vei numi Roxelana! 

E un nume foarte frumos. Am cunoscut odinioară pe cineva care se 
numea Roxelana... Nu era chiar așa frumoasă ca tine... Din păcate, a murit 
la naştere... E. o poveste tare tristă... 

Această ultimă afirmaţie şi mai ales tonul său o surprinseră pe 
Alexandra. Barbarul acesta suferea pentru cineva... avea sentimente 
omenești. Refuză să-si creadă urechilor. 

Kubilai le porunci oamenilor lui să-i dea înapoi calul Alexandrei şi să-l 
lege de al său. Un călăreț o ajută să încalece, apoi îi legă mâinile de capătul 
şeii. Conducătorul tătarilor scoase un strigăt sălbatic și porni în galop prin 
pădure, trăgând după el calul Alexandrei, urmat de toată hoarda. 

Fata trebui să facă un efort ca să rămână în șa. Imaginea lui Stanislas 
ucis îi reveni dureros în memorie. Învinsă, ea îşi blestema în clipa aceea 
propria pasiune. Ar fi preferat să-l vadă pe Stanislas în braţele Anei, dar viu. 
Disperarea îi sfâșia sufletul. 

Prezicerea făcută de regina Bona era departe de a se împlini: 

„Vei fi regină! Captivă în castelul tău, îţi vei învinge toţi duşmanii! 
Singura ta armă va fi intriga!” 

Calea pe care i-o impunea acum destinul nu ducea cu siguranţă la tron. 
Obosită şi descumpănită, închise ochii. Galopul calului... vârtejul 
gândurilor... nu mai ştia dacă adormise sau își pierduse cunoştinţa... Pentru 
ea, cavalcada dură un timp nedefinit... 


Vreme de două luni, Alexandra fu silită să urmeze hoarda lui Kubilai 
Ghirei și se pomeni martorul forțat al raziilor devastatoare ale tătarilor. 
Trebui să asiste, îngrozită, la spectacole groaznice: jefuirea bisericilor şi a 
locuinţelor, masacre, violuri, răpiri... 

În ciuda violenţei și a sălbăticiei sale, Kubilai se arăta curtenitor faţă de 
Alexandra. Îi dădea de mâncare ce era mai bun şi se culca alături de ea 
pentru a o apăra de propriii oameni. 


Încercase de mai multe ori să o binedispună, dar fără succes. 

Alexandra se închisese în sine și refuza orice dialog. Refuză totodată și 
cadourile pe care voia să i le ofere răpitorul ei. În ochii ei, era înjositor să 
accepte fie şi cel mai neînsemnat dar din partea acestui barbar, cu atât mai 
mult cu cât bijuteriile şi hainele proveneau din jafuri. 

Noaptea, când cerul înstelat se boltea deasupra lor ca un plafon 
împodobit cu oglinzi minuscule ce reflectau lumina rece a lunii, Alexandra 
plângea în culcuşul ei. În ciuda oboselii, somnul o ocolea. Lacrimile erau 
singurul tovarăș al singurătăţii, nefericirii și disperării sale. Instinctul o 
avertiza că nu va putea scăpa de această brută care avea, fără îndoială, un 
plan anume cu ea. Dar cum să-l afle? Cu sufletul sfâșiat, se întreba ce îi mai 
rămânea de făcut. Să se omoare? Nu! Cât e viaţă, e şi speranţă... 


În fruntea numeroaselor căruţe pline cu pradă și cu tineri prizonieri — 
fete şi băieți — la care se adăugau cirezile de vite şi hergheliile de cai, 
Kubilai intră în ţinutul tătarilor. După câteva zile de drum, sosiră la Bachci 
sarai, o vastă aglomerare de corturi, care era capitala Hanatului Crimeei. 

Începând de a doua zi, Alexandra fu luată în grija a două bătrâne, care o 
îmbrăcară și o machiară după moda tătară. Când fata îşi văzu vechea rochie 
zdrenţuită aruncată în foc, avu senzaţia că i-a fost smulsă o parte din ea 
însăși. Oricât de murdară și de ruptă ar fi fost, rochia aceasta o însoţise în 
cele mai grele momente ale vieţii sale. Era ca şi cum, o dată cu acest 
veșmânt, i-ar fi fost mistuită de flăcări însăși copilăria. 

În aceeaşi seară, fu oferită de Kubilai marelui-han. Impresionat de 
frumuseţea ei, bătrânul exclamă, încântat: 

— Minunată marfă! Ai mare grijă de ea şi vezi să nu o strici! 

Ulterior, hotărî să o păstreze pentru suzeranul său, Soliman, noul sultan 
al turcilor, fiul surorii sale Hafsa Hatun şi al răposatului sultan Selim I. 
Marele-han îl desemnă pe nepotul lui Kubilai pentru a fi trimis la padişah. 


După trei zile de drum, convoiul condus de Kubilai Ghirei şi escortat de 
cincizeci de tătari înarmaţi ajunse la Caffa. Patru căruţe pline cu fete și 
băieţi, dintre care Alexandra era giuvaerul cel mai de preţ, împreună cu alte 
cinci umplute cu nestemate, obiecte de aur şi argint, covoare și stofe 
scumpe, la care se adăugau zece armăsari arabi de o mare frumusețe, 
reprezentau darurile excepţionale ce urmau să pecetluiască bunele relaţii 
existente între Soliman şi unchiul și vasalul lui, Mahmud Han. 


Alexandra se bucura de un regim preferenţial. Kubilai o ţinea mereu 
alături de el, lua masa împreună cu ea şi dormea alături de ea. 

Pe corabia sub pavilion genovez, cu trei catarge, numită Dafne, 
Alexandra beneficie de aceleași privilegii: îi fu repartizată cabina 
secundului și i se pregătiră mese speciale. Ceilalţi sclavi fură înghesuiți, 
fetele separat de băieţi, în două cale. De îndată ce lăzile cu darurile pentru 
sultan, împreună cu cei zece armăsari arabi fuseră urcate la bord, corabia își 
înălță pânzele şi se desprinse de chei. În larg, când portul Caffa dispăru în 
zare, toți primiră îngăduinţa de a ieşi pe rând pe punte. Supravegherea 
deveni mai blândă. Tătarii stăteau laolaltă la prova. 

Alexandra se sprijini de bastingaj şi se uită la valurile ce păreau să 
gonească de-a lungul corăbiei. Cerul albastru şi marea ce accentuau 
singurătatea navei o făcură să-și dea seama de propria izolare. Fata 
contempla peisajul liniştit şi însorit ce contrasta cu frământarea ce îi chinuia 
sufletul. 

Îi auzea pe corăbieri vorbind în genoveză şi se întreba cu perplexitate şi 
indignare cum de puteau accepta acești creștini să fie complicii unor 
asemenea păgâni. Faptul de a transporta nişte captivi care împărtăşeau 
propria religie în schimbul unui pumn de galbeni îi depășea puterea de 
înţelegere. 

Alexandra privi în jur. 'Lătarii pălăvrăgeau şi râdeau. Fetele se 
strânseseră ca o turmă de oi lângă catargul din mijloc. Corăbierii își vedeau 
de treburi fără grabă. Kubilai nu se vedea pe nicăieri. 

Pe dunetă, căpitanul, stând în picioare lângă timonierul care ţinea cârma, 
privea drept înainte. Cu obrajii bucălaţi, pântecele proeminent şi picioarele 
scurte şi crăcănate, părea un cap de familie respectabil ce îşi îndeplinește 
conştiincios slujba. 

Alexandra privi din nou valurile ce o atrăgeau inexplicabil. Prin minte îi 
trecu ideea sinuciderii. Să-şi sfârșească zilele pe fundul mării era poate mai 
bine decât să ducă mai departe o viaţă plină de umilinţe în haremul Marelui 
Turc. Cum nu ştia să înoate, moartea avea să vină repede. Fu cuprinsă de 
ameţeală și luciditatea i se tulbură. Mâinile i se desprinseră de bastingaj. 

Brusc, se auzi un strigăt: 

— Om la apă! 

Alexandra tresări, cu mintea înceţoşată. „M-am și aruncat în valuri?” se 
întrebă ea zăpăcită. 


Simţi o mână pe umăr. Îşi întoarse capul şi îl văzu pe Kubilai Ghirei, 
care o privea drept în ochi. 

— Să nu faci aceeași prostie! 

— Ce prostie? bâigui ea, încă năucită. 

— O fată... pleosc! 

Și mimă cu un gest căderea unui corp în valuri. 

— Şi nu o salvaţi? 

— La ce bun? Dacă un sclav evadează, e pedepsit cu moartea! 

Aşa că şi-a primit deja pedeapsa! N-are rost să pierdem vremea! 

Kubilai o invită să intre în cabina care îi era rezervată și să nu o mai 
părăsească. Totodată, le trimise pe toate fetele în cală, ca represalii pentru 
sinuciderea tinerei captive. 

În singurătatea cabinei sale, Alexandra se agita ca un leu în cușcă, 
încercând cu disperare să găsească un mijloc de a-i transmite tatălui ei un 
mesaj. 

Când marinarul care o servea de obicei îi aduse masa, Alexandra își 
încercă norocul. Făgăduindu-i o recompensă mare, îl rugă să-i comunice 
episcopului Josef Losowski, la Roma, că era în viaţă şi că ar putea să o 
găsească în haremul imperial de la Constantinopol. Genovezul promise că 
va transmite mesajul. 

Alexandra îi mulţumi, cu ochii înceţoșaţi de lacrimi. 

Peste o oră, Kubilai intră în cabină. 

— Mi-ai înşelat încrederea! Corăbierul mi-a spus totul. 

Alexandra se prăbuşi. Impresionat de disperarea ei, tătarul se îmblânzi și 
îi spuse că în lumea în care avea să intre trebuia să dea dovadă de 
circumspecţie, prudență și mai ales suspiciune. În harem avea să fie 
înconjurată doar de dușmance. Deviza ei trebuia să fie: „Fiecare pentru 
sine”. 


Gânditoare, Alexandra privea prin hublou Marea Neagră. Numele nu se 
datora culorii apei. Dimineaţa, aceasta era de un verde-deschis, străveziu ca 
smaraldul, iar după-amiază devenea de un albastru asemănător cu 
acvamarinul. Când cerul se acoperea de nori, apele căpătau nuanţe cenușii. 
Marea era neagră ca cerneala doar după căderea întunericului, dar, chiar şi 
atunci, luna aşternea peste valuri un covor întins, strălucitor, ale cărui tonuri 
mergeau de la aurul vechi până la argintul topit. Bolta cerească era spuzită 
de stele scânteietoare ca un foc de artificii splendid îngheţat în neant. 


În cea de-a treia zi, marea îşi manifestă capriciile care îi aduseseră 
porecla de „Neagră”. După apusul soarelui, se dezlănţui furtuna. Alexandra 
fu trezită de tangajul corăbiei asaltate de valurile ce loveau violent coca. 
Fata se agăța de mobilele prinse de pereţi și de podea. Corabia gemea ca o 
fiară rănită. Din fericire, Alexandra nu suferea de rău de mare. 

Dimineaţa — o dimineaţă tristă, mohorâtă şi agitată — veni fără ca 
furtuna să înceteze. Spre amiază, marinarul aflat la postul de observaţie de 
pe catarg strigă: „Pământ!”. După vreo oră, corabia pătrunse într-o 
strâmtoare — Bosforul — care făcea legătura între Marea Neagră și Marea 
Marmara. 

Alexandra învățase ceva geografie la pension, ceea ce o ajută să se 
orienteze vag în lumea aceasta străină și ostilă. 

Valurile se domoliră, dar ploaia continua să biciuiască pânzele şi puntea 
corăbiei. Pe măsură ce Dafne înainta spre sud, rafalele de vânt se 
îmblânzeau, dar aversele se succedau cu violenţă. 

Malurile Bosforului abia se vedeau prin perdeaua de ploaie. Apoi, stropii 
începură să se rărească. Alexandra întrezărea malurile pline de vegetaţie și 
presărate de case înconjurate de grădini cenușii. Remarcă ruinele câtorva 
vile bizantine, uşor de recunoscut după colonadele și porticurile lor crăpate 
şi năpădite de iederă. Sătucuri se iveau ici și colo, printre copacii ce 
acopereau parţial dealurile joase, cu pante dulci. 

Apoi Bosforul se lărgi, și corabia pătrunse în Marea Marmara. 

La tribordul lui Dafne apăru, dispusă în formă de amfiteatru, o enormă 
aglomerare de case urâte, roşii, galbene, violete, cenușii și albe, moschei 
dominate de minarete înalte şi subțiri, grădini și palate, toate înecate de 
aversele de ploaie. 


Frumuseţea Constantinopolului, atât de mult cântată de poeţi, era 
dezamăgitoare. Alexandra învățase la pension despre lupta înverşunată dată 
de cruciați pentru a împiedica invadarea Europei de către Islam. Împreună 
cu colegele sale, ascultase îngrozită povestea grozăviilor comise de 
hoardele lui Mehmed al II-lea Cuceritorul care, după ce îl executase pe 
ultimul împărat al Bizanțului, înfipsese steagul cu semilună pe domul 
bisericii Sfânta Sofia. De la acest eveniment se scursese mai puţin de un 
secol. 

Fetele îl ascultau cu atenţie pe părintele Vincenzo, care le povestea 
dezastrul pe un ton dramatic, se înfiorau, apoi, o dată lecţia încheiată, ieșeau 


în recreaţie și uitau totul sau aproape totul. Se vorbea adesea la Roma 
despre aceşti sultani care jurau pe barba lui Mahomed că le vor da cailor să 
mănânce ovăz în bazilica Sfântul Petru şi că papa îi va şterge cu barba 
cizmele celui care va cuceri Orașul Sfânt. 

Pe când comenta împreună cu prietenele sale italience isprăvile lui 
Mehmed al II-lea şi căderea Constantinopolului, Alexandra nu ar fi bănuit 
niciodată că avea să suporte pe pielea ei consecinţele neplăcute ale acestei 
lupte înverșunate dintre creștinătate și Islam. 

Alexandra îşi părăsi cabina când Kubilai îi ceru să urce pe punte, unde 
captivii se aflau deja, claie peste grămadă. Noaptea începea să-și arunce 
vălul peste oraș. Alexandra uită să-și acopere faţa. 

Kubilai o admonesta: 

— Ţi-ai uitat vălul. Ascunde-ţi faţa dacă nu vrei să mori. 

Fata se supuse imediat. Ploaia rece, persistentă, amestecată cu grindină 
înmuiase hainele ușoare ale Alexandrei. În timp ce corabia se îndrepta spre 
chei la lumina torţelor, Kubilai dădu ordine oamenilor săi, care — spre 
mirarea Alexandrei şi a tovarăşelor sale — desfășurară în jurul lor o pânză 
neagră, lată, ţinută cu ajutorul unor lamele subțiri de lemn, înalte de vreo 
doi metri. Era un fel de paravan care le apăra de privirile curioşilor care se 
îngrămădeau pe chei. 

Îndată ce corabia trase la chei, Kubilai își trimise primul locotenent să 
anunţe sosirea transportului destinat seraiului imperial. 

Izolată de lumea exterioară de această barieră de stofă neagră, Alexandra 
tremura de frig şi neliniște. Cu braţele încrucișate la piept, îşi ridică ochii şi 
văzu marginile superioare ale incintelor crenelate ale orașului și un turn 
pătrat împodobit cu un stindard roșu. Guri de tun ieșeau prin ambrazurile 
zidurilor. 

Câteva fete ce se strângeau înfrigurate una într-alta în apropierea 
Alexandrei aveau impresia că formează o turmă de vite închisă într-un ţarc 
de pânză ce înlocuia parii şi scândurile. 

La urechi le ajungeau ordinele căpitanului, date marinarilor care 
strângeau pânzele, și o rumoare neclară ce venea dinspre chei. 

Apoi, incinta neagră se deschise să-i îngăduie lui Kubilai să intre, urmat 
de șase negri înalţi, corpolenţi, purtând robe de mătase albă pe sub mantii 
albe și largi, tivite cu blană. Pe cap aveau turbane înalte şi albe. Cel mai 
masiv, care îl depășea cu un cap pe Kubilai, o examină pe Alexandra cu 


atenție, apoi îi ceru chiar să-şi ridice vălul ce-i acoperea faţa, și o examină 
îndelung. Satisfăcut, făcu un gest aprobator. 

Negrul înalt le refuză pe celelalte fete, considerând că nu au suficiente 
calități. Apoi schimbă cu Kubilai câteva cuvinte în turcă, iar acesta se 
întoarse spre Alexandra și îi vorbi în poloneză: 

— Eunucul te acceptă în harem! Te poţi considera norocoasă! 

Celelalte fete vor fi vândute la târgul de sclavi! 

Tătarii făcură între paravanele de stofă neagră un soi de coridor ce 
traversa puntea, cobora pasarela ce lega corabia de chei şi ducea la o litieră 
cu perdelele lăsate, trasă de doi catâri. 

Șeful eunucilor îi făcu semn Alexandrei să urce în litieră. 

Kubilai schiță un gest discret de adio. Fata urcă în litieră. Eunucii lăsară 
să cadă perdelele şi închiseră ușile zăbrelite. Micul cortegiu, escortat de 
halebardieri, se puse în sfârşit în mișcare. 

Eunucii călare înconjurau litiera. 

Cu ochii scăldaţi în lacrimi, Alexandra înţelese că începea un nou capitol 
al vieţii sale... 

Zăvorâtă în spaţiul strâmt al litierei ce se legăna uşor, Alexandra avea 
impresia că este o pasăre în cușca închisă. 

Amintirea piţigoiului pe care unchiul Kazimir i-l făcuse cadou în ziua 
când împlinise zece ani îi năpădi mintea. Neputându-și accepta condiţia de 
captiv, pițigoiul se omorâse după câteva zile cu propriile gheare. La acea 
vreme, Alexandra, care îl hrănea, îl îngrijea și îl răsfăţa, nu putea înţelege de 
ce se omorâse. Nefiind conștientă de nevoia lui de libertate şi fericită că are 
o jucărie, îi era imposibil să-și dea seama de nefericirea prizonierului său. 

Astăzi, ajunsă la rândul ei în cușcă, Alexandra vedea lucrurile altfel, cu 
singura diferenţă că era hotărâtă să scape cu viaţă. 

Nerăbdătoare și curioasă, trase discret perdelele de piele ce acopereau 
zăbrelele litierei. 

Cortegiul, escortat de gărzile ce îi îmbrânceau pe curioșii care se 
apropiau prea mult de frumuseţea misterioasă hărăzită plăcerii Marelui 
Senior, străbătea o stradă îngustă, întortocheată, mărginită pe o latură de 
case vechi de lemn, urâte și triste, cu ferestre zăbrelite, iar pe cealaltă de un 
zid înalt şi cenușiu. În momentul când litiera trecea prin faţa unui portal 
înalt de marmură albă și neagră, lumina torțelor dezvălui privirilor 
Alexandrei capete tăiate, uscate sau însângerate, aflate în nișe special 
construite în acest scop. Jocul de lumini și umbre al torțelor pâlpâitoare le 
făcea şi mai groteşti, ceea ce o sperie pe Alexandra. Înainte de a fi apucat 
să-şi acopere ochii şi să-și înăbușe ţipătul, avu ciudata impresie că acele 
capete mişcau, că gurile le erau deformate de rictusuri şi că pleoapele li se 
deschideau. 

Era intrarea în Yeni Serai — noul palat imperial construcție începută de 
Mehmed al II-lea Cuceritorul, în urmă cu vreo şaizeci de ani. Kubilai îi 
vorbise de această reşedinţă a Marelui Turc, care îl impresionase extrem de 
mult în cursul călătoriilor sale la Constantinopol. Îi vorbise şi despre 
capetele tăiate, afirmând că doar înalții demnitari beneficiau de privilegiul 
de a avea capetele astfel expuse după decapitare. Era cumplit! Ce barbarie! 

Acum, cortegiul urca spre Eski Serai — vechiul palat — unde se afla 
haremul imperial și unde Alexandra avea, fără să ştie, întâlnire cu propriul 
destin. 


Funucii negri introduseră prețioasa încărcătură într-o curte imensă, unde, 
în ciuda ploii și a orei înaintate, Alexandra văzu că se aflau numeroși negri 
îmbrăcaţi la fel ca aceia care o luaseră din port și nişte halebardieri 
însărcinaţi cu paza și care, la apropierea litierei, îşi coborâră pudici privirile. 
Un bărbat care vedea chipul unei sclave a Marelui Senior era pedepsit cu 
moartea. Eunucii negri nu îi puteau face însă niciun rău, îi explicase 
Kubilai, făcându-i cu ochiul. Alexandra nu înţelesese prea bine ce voise să 
spună. 

Ajuns într-o a doua curte, mai mare decât prima, înfrumuseţată de 
straturi de flori și de fântâni de marmură, modestul cortegiu se opri în fața 
unei clădiri obișnuite, cu numeroase ferestre zăbrelite, ce i se păru hidos 
fetei obişnuite cu aspectul impecabil al palatelor, bisericilor şi 
monumentelor din Roma. 

Un negru deschise portiera litierei și, cu un semn poruncitor, o invită pe 
Alexandra să coboare și să îl urmeze, după care bătu la o ușă din fier forjat. 
O vizetă se deschise fără zgomot și niște ochi nevăzuţi îi examinară pe nou- 
sosiți. Cu un scârțâit, uşa se deschise. 

În prag se ivi un alt negru, cu o privire semeaţă, îmbrăcat tot în alb şi 
având pe cap un turban de o înălțime impresionantă. 

Eunucul care o adusese pe fată se înclină respectuos. După ce dădu 
raportul într-o limbă de neînțeles pentru Alexandra, se retrase salutând de 
mai multe ori, încredințând-o astfel pe nou-sosită superiorului său. Acesta o 
conduse într-un coridor luminat de torţe ce aruncau pe pereţi raze roșii 
tremurătoare. Poarta grea din fier forjat şi zăvoarele sale se închiseră cu 
zgomot în urma Alexandrei care fu străbătută de un fior. Frica și 
curiozitatea laolaltă îi dădeau o senzaţie ciudată. Instinctul de conservare îi 
dicta să găsească o modalitate de a fugi, în timp ce ineditul şi exotismul 
acestui loc îi insuflau dorinţa de a rămâne, de a descoperi această lume 
tainică, misterioasă. „Harem”, cuvântul magic care în Occident îi făcea pe 
bărbaţi să vibreze de invidie și pe femei să se înfioare, devenise acum 
pentru ea realitate. 


Cu un gest, negrul obez îi porunci Alexandrei să-l urmeze. La capătul 
coridorului, se opri și lovi discret la o uşă. De îndată ce aceasta se deschise 
— lăsând să apară alt eunuc negru obezul se prosternă în faţa lui cu o 
agilitate pe care nu i-ai fi bănuit-o și îi dădu raportul fără a-și ridica 
privirile. 


Luată în grijă de acest al treilea eunuc, Alexandra pătrunse într-alt 
coridor. Atentă la protocolul respectat de eunucii negri care o aduseseră 
unul câte unul din port până aici, ea înţelese ierarhia care îi guverna și — 
bazându-se pe experienţa ei din tabăra tătară — se aştepta să fie adusă în 
faţa sultanului însuși. 

Necunoscând deloc viaţa din harem, ea nu avea de unde să ştie că va 
trebui să aştepte un an numai ca să-l privească şi aproape doi ani pentru a-i 
fi prezentată. 

Indiferența pe care i-o arătă noua ei călăuză îi dădu Alexandrei senzația 
că e tratată ca un animal. Spre surprinderea ei, ajunse într-un fel de 
cămăruţă în care eunucul o făcu să înțeleagă prin semne că avea să doarmă 
pe jos, pe o saltea pe care trebui să o desfacă și să o întindă singură. Era 
dezamăgită. 

Fastul, cadânele, sultanul nu se vedeau nicăieri. O sclavă îi aduse pe o 
tavă o bucată de pui fript, câteva fructe și un ulcior cu apă. 

Ușa se închise la loc, lăsând-o cu singurătatea, neliniștea și deziluziile 
sale. Ar fi vrut să poată opri timpul în loc şi să îl dea înapoi până în clipa 
când acceptase să fugă cu Stanislas. Ce greșeală cumplită! De ce nu o 
ascultase pe mătuşa Helena, care o povăţuia să fie chibzuită şi înţeleaptă? 
De ce nu se supusese deciziei tatălui ei de a se mărita cu prinţul Colonna? 
De ce ființa omenească nu înţelege greutățile vieţii decât din propriile 
experiențe? Cum să iasă acum din viesparul în care se vârâse? 

Obosită de drum și frământată de griji, Alexandra adormi târziu, fără să 
găsească totuși răspunsurile pe care le căuta. 


Zgomotul ușii care se deschisese brusc o trezi. Se făcuse ziuă. Alexandra 
văzu doi eunuci negri stând în faţa ei și privind-o cu un aer sever. Unul îi 
ceru, tot prin semne, să se îmbrace și să vină cu ei. Parcurseră un coridor 
nesfârșit, ce urma un traseu întortocheat printre odăi disparate, ca un fel de 
labirint de coşmar. În drum, se întâlniră cu fete tinere, toate foarte frumoase, 
înfăşurate în văluri de mătase fină, ce lăsau să li se întrezărească formele 
cele mai intime ale trupului. Câteva îi zâmbiră prieteneşte, altele scoaseră 
limba la ea, iar două sau trei o ameninţară cu pumnii. Atmosfera aceasta 
bizară o neliniști. Unde o duceau? De ce tăceau cu atâta încăpățânare? 

În sfârşit, cei doi eunuci deschiseră cu deferență batantele unei uși şi îi 
făcură semn Alexandrei să intre. După atitudinea lor servilă, fata înțelese că 
avea să fie prezentată unui personaj suspus. Să fie sultanul? 


Vibrând de emoție, cu mâinile umede, fata păși într-o cameră spațioasă. 
Dat fiind că ferestrele înguste abia lăsau să pătrundă lumina zilei, iluminatul 
era asigurat de lămpi aurite încrustate cu lentile multicolore, ce irizau 
pereții acoperiţi de faianță cu motive florale și covoarele groase, decorate 
cu desene frumoase și atât de moi, încât înăbuşeau zgomotul pașilor. 

În fund, în penumbră, desluși un colos negru, uriaș, ce se lăfăia pe un 
divan tapițat cu brocart. Purta o robă de mătase imaculată, încheiată cu 
nasturi de diamant și care îi acoperea parţial şalvarii — niște pantaloni largi, 
strânși pe glezne. Era încălţat cu papuci moi, cu vârf ascuţit, încovoiat în 
sus, şi împodobiţi cu nestemate. Degetele groase erau încărcate de inele. La 
urechea stângă îi atârna un smarald mare, în formă de pară. 

„Dumnezeule! Sultanul e negru!” își spuse ea surprinsă. 

Lângă el era aşezată, cu picioarele încrucișate, o femeie între două 
vârste, încă frumoasă, semeaţă, împodobită cu bijuterii. 

Doi negri tineri împrospătau aerul agitând încet două evantaie mari. O 
sclavă tânără servea, în genunchi, sorbet!!! în cești din porțelan de China 
așezate pe farfurioare de aur. O a doua sclavă, blondă, îngenuncheată și ea, 
păstra o atitudine plină de deferenţă. La un gest al femeii, se ridică şi se 
apropie în fugă de Alexandra, care se oprise lângă ușă. 

Fata îi spuse în poloneză: 

— Bună ziua, Roxelana! Ai onoarea să te afli în faţa Excelenței Sale 
Mahmud Paşa, kislar agasi, stăpânul fetelor din harem şi şeful suprem al 
eunucilor negri, care asigură supravegherea și protecţia noastră. Îi datorezi 
supunere și respect neştirbit. 

Surprinsă de faptul că fata îi vorbise în poloneză, Alexandra privea 
curioasă în jur. 

— Acum trebuie să-l saluţi pe kislar agasi, continuă fata blondă. 

Alexandra schiță o reverență scurtă. 

— Nu, nu așa! Uită-te la mine și fă la fel. 

Odalisca îngenunche și se aplecă până ce atinse cu fruntea covorul. 

Alexandra refuză. 

— Nu fac aşa ceva! E umilitor! 

Fără a-şi pierde zâmbetul de circumstanţă, micuța blondă îi șopti în 
grabă: 

— Dacă ai ceva minte în capul tău frumos și mai ales dacă vrei să rămâi 
în viaţă, fă ce ţi se spune. Asta o să te scutească de multe necazuri și o să-ţi 
înlesnească șederea aici, în harem. 


După o scurtă ezitare, Alexandra se supuse și îl salută pe colosul negru 
după protocolul turcesc. 

Niciun muşchi nu se clinti pe chipul bărbatului. Câteva picături de 
sudoare îi străluceau pe frunte și pe faţa adipoasă, ce părea sculptată în 
abanos. Fără să deschidă gura, își înclină capul, abia perceptibil, făcând să 
se legene smaraldul atârnat de ureche. 

Micuța poloneză continuă: 

— Cea care ne priveşte este Excelenţa Sa doamna Rebia, 
supraintendenta personalului feminin al haremului şi marea stăpână a 
Garderobei. Îi datorezi aceeaşi supunere și același respect desăvârşit. Acum, 
salut-o în acelaşi fel. 

Alexandra se supuse încă o dată indicaţiilor primite. 

Doamna Rebia îi zâmbi, apoi îi făcu semn să se ridice şi să se apropie. 
De îndată ce Alexandra se opri în faţa lor, negrul îi porunci să-și scoată 
vălul. Fata se supuse. Ovalul desăvârșit al feţei sale, ochii mari și luminoși, 
tenul fraged, părul de culoarea aurului vechi ce îi cădea în bucle mătăsoase 
pe umeri o făceau să fie extrem de seducătoare. 

Privirea colosului o cântări din cap până în picioare, cu o minuţie de 
expert ce studiază o capodoperă. Alexandrei nu-i plăcea deloc să fie scrutată 
astfel. Însă, înainte de a apuca să-și manifeste nemulțumirea, doamna Rebia 
îi făcu din nou un semn. 

— Dezbracă-te! îi traduse micuța blondă. 

— Nici vorbă! ripostă Alexandra. 

Cu glasul ei calm şi blând, sclava îi explică răbdătoare: 

— Kislar agasi şi doamna Rebia au drept de viață şi de moarte asupra 
noastră, a tuturor. Dorinţele lor sunt porunci. Cine refuză să se supună își 
semnează condamnarea la moarte. Încearcă să ţii minte asta. Acum 
beneficiezi de indulgența acordată novicelor. Eşti iertată lesne fiindcă 
trebuie să ţi se dea timp să înveţi regulamentul interior. Nu abuza însă de 
acest privilegiu, fiindcă răbdarea lor are limite! 

— E umilitor! se încăpăţână Alexandra. 

— După mentalitatea creştină, poate! Aici este umilitor dacă nu ai corp 
frumos. Și, crede-mă, nu e cazul tău! Eşti foarte frumoasă! Arată-le că eşti o 
piesă de valoare ce merită întreaga lor atenţie. Haide, dezbracă-te! 

Străduindu-se să-și stăpânească lacrimile de ruşine, Alexandra începu să 
se dezbrace, dar gesturile sale erau prea încete după gustul supraintendentei. 


La ordinul ei, cele două sclave se apropiară de noua lor colegă şi o 
dezgoliră în câteva clipe. 

Alexandra îşi acoperi instinctiv sânii şi își plecă pudic privirile. 

Supleţea formelor sale și grația mișcărilor îi surprinseră plăcut atât pe 
supraintendentă, cât şi pe kislar agasi. Fără a-şi da seama de ce i se 
întâmplă, Alexandra se pomeni luată de cele două sclave şi răsturnată pe 
divanul din apropierea colosului. 

Cu o repeziciune şi o forță ce făceau orice rezistență inutilă, acesta îi 
desfăcu picioarele şi i le imobiliză, apoi, la lumina unei lămpi ţinute de 
sclava blondă, îi examină împreună cu doamna Rebia intimitatea și se 
asigurară că e virgină. Mulţumit de rezultatul examenului, negrul îi dădu 
drumul. 

Alexandra plângea. Rămase ghemuită pe divan, paralizată de ruşine. 

Era pentru a doua oară că suferea o asemenea umilire. Scena din pădure, 
când tătarii lui Kubilai o capturaseră, îi reveni în memorie. 

Cele două sclave o ajutară cu multă drăgălășenie să se dea jos de pe 
divan. 

Pătrunsă de frig, roşie la față de rușine, cu ochii plini de lacrimi, 
Alexandra rămase în picioare în faţa inchizitorilor ei. 

Goală, părea vulnerabilă, dezarmată. 

Expertă, supraintendenta îi studia acum cu privirea-i pătrunzătoare 
mâinile fine, albe și moi, care nu cunoscuseră niciodată munca manuală, 
ținuta, gesturile şi mai ales trăsăturile rasate ce trădau o origine cu mult 
deasupra mediei. Trebuie să fi primit o educaţie aleasă. 

Doamna  Rebia se lăuda că recunoaşte dintr-o singură privire 
particularități ce scăpau persoanelor lipsite de experienţa ei, de capacităţile 
ei de a analiza natura umană, de a descoperi tainele ascunse în adâncurile 
cele mai nepătrunse ale sufletului. La indicațiile doamnei Rebia, cele două 
sclave o conduseră pe Alexandra la hammam. 


Aflată încă sub șocul brutalităţilor la care fusese supusă, Alexandra le 
urmă ca hipnotizată pe cele două sclave. Nu vedea și nu auzea nimic. Se 
oprise din plâns și tăcea. Cu ochii măriţi de groază, nu avea decât un gând: 
să evadeze, să fugă departe, cât mai departe de lumea aceasta sălbatică ce 
ameninţa să o zdrobească. 

Güzel şi Gazali o conduseră în diversele odăi ale hammam-ului unde, în 
piscine alimentate cu apă caldă și rece de fântâni cu jet, numeroase odalisce 


se zbenguiau în apă. Lumina zilei pătrundea prin vitalii rotunde, policrome, 
încastrate în cupole. Hohote de râs, ţipete surescitate şi cântece se auzeau 
din toate părțile. 

Contaminate de ambianța lascivă, cele două tovarăşe ale Alexandrei 
începură să se dezbrace şi să se hârjonească, antrenând-o în joaca lor. 

Readusă la realitate de ghidușiile lor, Alexandra privi, surprinsă, 
spectacolul ce se desfășura în faţa ei. Descoperea cu o copilărească uimire, 
contrastele vieții din harem. După constrângeri și umilință urmau distracţia 
şi relaxarea. Perplexă, se străduia să înţeleagă această lume atât de diferită 
de cea din care fusese smulsă. Putea oare să se încreadă în aceste două fete 
care îi arătau atâta simpatie? Cu siguranță că nu. Mai mult ca sigur, ele erau 
în subordinea colosului negru și a supraintendentei. 

Goale, ţinându-se de mână, cele trei fete pătrunseră în ceața opacă a băii 
de aburi. Rătăcită — insolitul locului îi sporea neliniștea Alexandra se agăță 
de braţul celei de alături, care o linişti: 

— N-are de ce să-ti fie teamă, Roxelana! Aici nimeni nu-ţi va face niciun 
rău... Poate doar bine... Dacă dorești... Dar niciodată rău. 

Această ultimă replică, tradusă în turcește cu o anume intonaţie, provocă 
râsul șmecheresc al tinerei brunete. 

Alexandra nu sesiză înţelesul real al acestor cuvinte. Aproape orbită de 
aburii fierbinţi, înainta bâjbâind. Dădu în cele din urmă peste băncile de 
lemn instalate de-a lungul pereţilor. O apăsare uşoară pe umăr o făcu să 
înțeleagă că putea să se aşeze şi chiar să se întindă. Cele două odalisce îi 
dădură exemplul. Alexandra abia le vedea, însă le auzea respiraţia și 
șuşoteala întreruptă de hohote slabe de râs. Întinsă pe spate, cu o mână sub 
cap și cu cealaltă de-a lungul corpului, Alexandra privea în gol, mulțumită 
că e lăsată în pace. 

leşind din nori, soarele pătrunse sub forma unor coloane imateriale 
luminoase, ca pilonii efemeri ai unei cupole invizibile prin vitraliile de 
diferite culori, făcând ca perdelele de aburi să fie și mai albe şi lăptoase. 

Picături de sudoare acopereau pielea Alexandrei. Încetul cu încetul, fu 
cuprinsă de o senzaţie plăcută. Avea impresia că fiecare val de sudoare lua 
cu el puţin câte puţin din neliniștea ei, eliberându-i sufletul. 

Alungate de nori, razele soarelui dispărură. Alexandra simţi un nou fior 
de angoasă. Suspinul ei atrase atenţia odaliscei blonde, care se apropie și își 
scoase capul din aburii denşi. 


— Nu-ţi mai face sânge rău, Roxelana! Știu ce simţi. Şi eu am trecut prin 
asta. Toate fetele de aici au trecut prin stările tale de acum. Nu te mai gândi 
la ce a fost! Trecutul e mort! Nu trebuie să-l readuci la viață. Doar viitorul 
contează, şi nu trebuie să-l pierzi. Hai să fim prietene, vrei? Pe mine mă 
cheamă Giizel şi pe prietena mea Gazali. 

Güzel îi spuse că, o dată ce ai intrat în harem, nu mai ieşeai decât cu 
picioarele înainte, când mureai. Funucii negri erau peste tot, privind și 
ascultând totul. Cea mai mică tentativă de evadare te putea costa viaţa. 
Cusută într-un sac, nefericita care voise să-şi afle libertatea își găsea 
moartea în apele Bosforului. 

Impresionată de aceste cuvinte și obosită de căldura de etuvă a băii 
turceşti, Alexandra fu cât pe ce să-și piardă cunoştinţa. 

Giizel îşi dădu seama că trebuia să o scoată imediat de acolo. 

Cu porii pielii curăţaţi de impurități sub efectul aburilor fierbinţi, cele 
trei fete intrară în piscina rece. Deloc obișnuită cu acest fel de baie, 
Alexandra avu senzaţia că îi îngheaţă sângele și crezu că moare. Ajutată de 
Giizel și Gazali, se cufundă în piscina cu apă caldă. Circulaţia sângelui îi 
reveni treptat la normal. 

Cele două tovarăşe ale sale începură din nou să se hârjonească. Fără voia 
ei, Alexandra se lăsa antrenată în joaca lor. leșind din apă, cele două sclave 
o duseră pe Alexandra la masaj. Cu ajutorul unui prosop moale, îi șterseră 
cu delicateţe corpul, tamponându-i uşor, ca într-o mângâiere, formele 
superbe. O cuprinse un soi de toropeală, întinsă pe o bancă, fu preluată de 
mâinile experte ale unei negrese nubiene, înaltă și voinică aidoma unei 
luptătoare de circ. Pielea frecată cu ulei parfumat, spatele, braţele, 
picioarele şi corpul întreg își redobândiră prospeţimea. 


După ce se îmbrăcară, Güzel cea blondă şi Gazali cea brunetă o duseră 
pe Alexandra la garderobă, unde supraveghetoarea, anunţată de doamna 
Rebia, îi pregătise deja noile veșminte. 

Alexandra primi nişte pantaloni de mătase fină, de culoare purpurie, largi 
şi lungi până la călcâie, o cămașă de mătase albă, o tunică de catifea verde, 
brodată cu fir de aur şi papuci asortaţi. 

Admirativă, Giizel îi dădu ocol, lăudându-i frumuseţea și graţia. Apoi, 
ajutată de Gazali, îşi puse la bătaie tot meșteșugul ca să o machieze. 

Cu o mână expertă, întinse rujul pe buzele Alexandrei, apoi îi făcu ochii 
şi sprâncenele cu khol. Între timp, Gazali îi dădea unghiile cu lac. 


După un ultim retuş cu ruj de buze, Güzel termină machiajul Alexandrei. 
Zâmbitoare, Gazali scoase o oglindă și îi făcu semn tinerei poloneze să se 
uite. Fata pe care o descoperi în oglindă era cu totul alta față de cea pe care 
o răpise Kubilai. Avea senzaţia clară că Roxelana lua locul Alexandrei, o 
Alexandra ce se retrăgea din ce în ce mai mult în ea însăși, ce-şi căuta 
refugiul în străfundurile sufletului. 

Călăuzită de cele două odalisce, Alexandra fu condusă din nou în faţa lui 
kislar agasi și a doamnei Rebia, care se arătară mulţumiţi de noua ei 
înfățișare. Supraintendenta îi puse o întrebare în turcă lui Giizel , care i-o 
traduse Alexandrei. 

— Doamna Rebia te întreabă dacă mai vorbeşti şi alte limbi în afară de 
poloneză. 

— Italiana, răspunse Alexandra. 

Răspunsul ei o satisfăcu pe supraintendentă, care vorbi în italiană: 

— Foarte bine! În felul ăsta ne putem înţelege mai bine şi evităm orice 
greșeală. De la bun început, trebuie să ştii că te afli aici pentru bunul plac al 
stăpânului nostru venerat, sultanul Soliman. 

Kislar agasi făcu o strâmbătură de dezgust. În afară de limba sa natală, 
nu ştia decât turca. Superioritatea doamnei Rebia, care mai vorbea şi 
franceza, îl enerva. Nu putea face însă nimic împotriva ei. Protecţia sultanei 
oficiale o făcea invulnerabilă. 

Doamna Rebia își goli ceașca de sorbet, apoi continuă: 

— Mai trebuie să știi că haremul nu are decât o singură ușă, de la intrare, 
prin care ai pătruns aici. Uşă de ieşire nu există. 

Alexandra înţelese că Giizel nu exagerase deloc în această privinţă. 

— Eşti frumoasă, de acord, dar aici frumuseţea nu este o excepţie, 
adăugă supraintendenta. Frumuseţea singură nu aduce privilegii. Ca să 
înţelegi bine ce vreau să spun, o să-ţi dau un exemplu. Dacă pui în faţa unui 
om o grămadă de aspri, de monede de argint, iar deasupra o monedă de aur, 
şi îi ceri să aleagă, el va lua cu siguranță moneda de aur. Dacă însă pui pe 
masă o grămadă de ducați de aur și îi spui să aleagă o singură monedă, el va 
lua una la întâmplare... Ca să ai o şansă să-i placi marelui nostru stăpân, 
trebuie să străluceşti ca o monedă de aur printre cele de argint. 

Fiecare cuvânt al supraintendentei se întipărea în mintea Alexandrei, care 
îşi impusese să rețină şi cel mai neînsemnat detaliu. În această lume ciudată, 
plină de capcane, orice omisiune, la prima vedere lipsită de importanţă, îi 
putea fi fatală... 


— Frumuseţea desăvârşită reprezintă un excelent atu de pornire, 
continuă doamna Rebia. Pentru a atrage însă atenţia înălțimii Sale și a-i 
provoca augustul interes, frumuseţea trebuie să fie accentuată de alte 
calități. Inteligență, umor, vivacitate, talente. Mai ales talente. Să știi să 
cânţi din gură şi la un instrument, să pregăteşti dulciuri, sorbeturi, să 
brodezi la fel de delicat ca un păianjen care-și țese pânza, să ştii să spui 
poveşti. 

Pentru asta trebuie, bineînţeles, să înveţi limba turcă. O limbă turcă pură 
trebuie să fie presărată de expresii persane. Ceva îmi spune că o să fii la 
înălțime, în acest caz, te vor aştepta recompense frumoase. Începând de 
acum, vei intra la o școală grea. Vei face parte din oda mea. Multe fete nu 
au reușit să-si ascută mintea, să-și șlefuiască inteligența nativă şi îngroașă 
rândurile sclavelor folosite la cele mai dezagreabile corvezi. Fiind trimisă 
de marele-han, tu beneficiezi de protecţia Înălțimii Sale sultana oficială, 
sora lui. Prin urmare, ţi se oferă toate posibilitățile de înaintare în rang. Vei 
şti să profiţi de ele? Nu depinde decât de tine să depăşești toate obstacolele! 
Ca să ajungi însă aici, ţine bine minte sfatul următor: nu trebuie să te încrezi 
decât în tine însăţi și în nimeni altcineva! 

Cuvintele supraintendentei confirmau avertismentele lui Kubilai. Toate 
aceste recomandări subliniau păienjenișul de intrigi care o pândeau. 

Doamna Rebia își reluă masca imperturbabilă de o stranie frumuseţe, 
apoi la porunci lui Gazali şi lui Güzel să rămână alături de noua lor 
tovarășă, să îi prezinte haremul și să mănânce împreună cu ea. Mai hotărî că 
Roxelana va dormi cu ele. 

Odată ajunse pe coridor, înainte chiar de a începe să-i prezinte 
Alexandrei camerele, odăile de studiu, diversele săli de zi şi de primire, 
Gazali, atât de rezervată în faţa supraintendentei, se lăsă pradă exuberanţei 
sale firești şi îşi exprimă față de Alexandra bucuria de a putea vorbi în 
italiană cu ea. Născută pe coasta Liguriei, la Portofino, un sătuc de pescari 
aflat la est de Genova, fusese răpită de piraţii algerieni în timpul uneia 
dintre numeroasele lor razii. La început, copleșită de nefericirea de a fi fost 
despărțită de familia ei, nu făcea altceva decât să plângă. 

După ce fusese însă vândută de răpitori la târgul de sclavi de la 
Constantinopol şi primită în harem, își dăduse repede seama că noua viață 
reprezenta pentru ea o mană cerească. Acasă, la Portofino, fiind singura 
femeie — după moartea mamei sale — într-o familie de zece bărbați, 
Gazali era silită să muncească ziua întreagă, să le pregătească mesele şi să 


le spele rufele. Aici, în harem, servită, hrănită şi spălată, nu avea decât o 
grijă: să se gătească, să-și îngrijească trupul pentru a putea sluji oricând 
plăcerii Marelui Senior. Dorea din toată inima ca Roxelana să capete 
aceeași bucurie de a trăi. 

Giizel , care o cunoștea bine pe Gazali, deși nu înțelegea nicio boabă de 
italiană, ştia că era pe cale de a-și povesti viaţa. 

Îngrijorată de pălăvrăgeala fetei, ea îi aminti că regulamentul interior le 
interzicea locatarelor să vorbească despre trecutul lor. 

Erau și alte sclave care vorbeau italieneşte şi, cum invidia şi delaţiunea 
mergeau mână în mână, primejdia era mare. 

Sfidătoare, Gazali dădu din umeri. Puțin îi păsa de regulament şi de 
spioane. Era bucuroasă că avea cui să-și povestească viaţa. 

Ascultând-o, Alexandra găsea contradicţiile lui Gazali tulburătoare. Pe 
de o parte, ea lăuda — cu multă sinceritate, de altfel — avantajele vieții din 
harem, iar pe de alta, cu o melancolie impresionantă, își evoca ţinutul natal. 
În ciuda siguranţei tonului lui Gazali, Alexandra putu citi în ochii ei o mare 
amărăciune. Speriată, se gândi la propria situaţie. Cum să se opună chemării 
propriilor origini? Sau, în caz contrar, cum să se rupă de rădăcinile ei ca să- 
şi suporte noua viață? Iar fără rădăcini și ruptă de originile sale, ce se va 
întâmpla cu ea? 

— Roxelana! 

Güzel , care mergea cu câţiva pași înaintea lor și care ajunsese prima în 
grădina cea mare, o chemă să-i arate nenumăraţii trandafiri care — ca o 
simfonie de culori — inundau răzoarele, se cățărau pe coloanele de 
marmură, străbăteau pergolele, se strecurau pe sub porticuri și se arcuiau 
peste grotele artificiale. Peşti exotici înotau în număr mare în bazinele cu 
apă limpede. 

Acest spectacol splendid o încântă pe Alexandra. Cu o strângere de 
inimă, se gândi la grădina ca îi bucurase copilăria în Polonia. 

Deodată, Alexandra observă o agitaţie neobișnuită printre fetele care se 
plimbau pe alei. 

— Ce se întâmplă? întrebă ea, curioasă. 

Gazali îi șopti, însufleţită: 

— E sultana-valid€! Are o grădină a ei, dar din când în când se plimbă 
printre noi, ca să ne arate că nu ne-a uitat. 

Alexandra întrebă mirată: 

— Cine este sultana-valid6? 


— Mama sultanului! Prima doamnă a imperiului! Pe deasupra, e prinţesă 
autentică, fiica marelui-han al Crimeei, și nu o sclavă ca mine, fiica unui 
biet pescar din Portofino! 

Odaliscele se prosternară în fața bătrânei care păstra urmele frumuseții 
de odinioară. Îşi pierduse zvelteţea, dar ochii oblici oglindeau încă o 
anumită vioiciune. Era plină de bijuterii, ca o sfântă relicvă dusă în 
procesiune pe străzile Romei. Era urmată, la o distanţă respectuoasă, de 
kislar agasi ș i de câteva doamne mature, printre care se distingea, prin 
atitudinea ei  semeaţă, aristocratică şi impasibilă, supraintendenta 
garderobei. 

Alexandra o privi îndelung pe sultana-valide care răspundea saluturilor 
respectuoase dând uşor din mâna ridată. 

Hafsa Hatun și suita ei se îndreptară încet spre intrarea palatului. 

— Comedia s-a sfârşit! exclamă Gazali, care adăugă, însuflețită: E 
singura femeie din harem autorizată să dispună de o casă în care se află 
bărbaţi. E drept că la vârsta ei nu are de ce să se teamă de complicații 
necuviincioase. Sultana-valide are chiar dreptul la o gardă de corp alcătuită 
din tineri halebardieri în uniforme splendide. 

Gazali oftă, mângâindu-și visătoare colierul de perle. 

— Sunt nişte băieţi foarte frumoși printre ei! Locuiesc în cazarmă, în 
prima curte. Păcat că le este interzis să intre în harem, cu excepţia anumitor 
cazuri. De exemplu, să aducă lemne de foc sau să facă muncile grele. 
Atunci însă fetele trebuie să se facă nevăzute, fiindcă eunucii sunt de o 
vigilență diabolică. Halebardierii evită și ei să se uite după fete, fiindcă asta 
le-ar aduce mari neplăceri. Mai sunt grădinarii care lucrează numai la 
anumite ore, când suntem obligate să nu ieşim din harem. 

Apoi adăugă cu un aer trist: 

— Teama mea cea mai mare este să mor fată bătrână! Dacă le-ai vedea 
pe fetele bătrâne închise în „puţul plângerilor” — o aripă izolată a palatului 
ţi-ai pierde somnul şi pofta de mâncare. 

Urâte, ştirbe, ridate, pline de fiere, își plâng cât e ziua de lungă tinereţea 
pierdută, prezentul mizerabil și viitorul lipsit de speranţă. Lor li se dau 
muncile cele mai umilitoare. 

Gazali o luă prietenește de braţ. 

Fetele o conduseră prin camerele unde odaliscele dormeau noaptea și îşi 
petreceau uneori peste zi. Câte zece laolaltă, ele dormeau pe niște saltele pe 
care le desfăceau seara şi le strângeau dimineaţa. 


— Ce-aţi făcut ca să fiți pedepsite aşa? întrebă Alexandra. 

Gazali îi răspunse zâmbind: 

— Nu suntem pedepsite. Așa se doarme aici, în Orient. Pat propriu-zis 
nu există. 

Alexandra înțelegea acum mai bine de ce fusese pusă în ajun să doarmă 
pe o saltea. Îi părea bine că aflase că era vorba de un obicei, și nu de o 
umilință în plus la adresa ei. 

Gazali îi spuse că, în funcţie de promoviări, fetele beneficiau de avantaje 
multiple și de un confort mai mare. Giilbahar, prima cadână, de exemplu, 
avea apartament separat, alcătuit din patru camere pe care le împărțea cu 
copiii ei, trei băieți și o fată. 

Gazali o invită în dormitorul lor, unde, după ce le prezentă pe celelalte 
şapte odalisce — viitoarele colege de cameră fu anunţat prânzul. 


Trei sclave aduseră tăvi de aramă, fin șlefuite, încărcate cu feluri de 
mâncare de o sobrietate spartană: supă de varză, o felie de friptură de vacă 
pe un strat de pilaf şi câteva fructe desert. Cum vinul era interzis de profet, 
fetele se mulțumiră cu apă proaspătă. 

Gazali, Güzel şi Alexandra se aşezară turcește pe covor, în jurul unei 
tăvi. Cu acest prilej, Alexandra află că nici în harem, nici în palatul 
sultanului nu exista sufragerie. Dat fiind că furculița nu era cunoscută de 
turci, Alexandra trebui să mănânce cu o lingură şi cu mâna, cum făceau şi 
celelalte fete. 

După ce terminară masa, fetele continuară vizitarea haremului, făcând 
înconjurul sălilor de studiu, unde odaliscele se inițiau în arta cântatului la 
lăută, recitării sau dansului. 

Dansul din buric trezi interesul Alexandrei. Amuzată, stătu să observe 
mișcările unduitoare din solduri, executate de fete și de profesoara lor. 
Captivată, se simţea în stare să facă și ea la fel. 

Imediat după vizitarea bucătăriei și a infirmeriei, Alexandra avu surpriza 
de a vedea întreg haremul încetându-şi orice activitate şi făcând o rugăciune 
cu un ritual straniu și complicat. 

Giizel îi spuse că, înaintea celor cinci rugăciuni zilnice, Coranul cerea ca 
fiecare musulman să-și facă abdest- ul — adică să-și spele mâinile, faţa şi 
picioarele. Așa era legea. 

În timp ce îi arăta sala de primire, Gazali îi spuse că aceeași lege îl 
obliga pe sultan să vină în fiecare vineri în harem, la Giilbahar, prima 


cadână. Aceasta era sala în care, din când în când, înainte de a-și petrece 
noaptea cu Giilbahar, Soliman binevoia să asiste la spectacolul dat de fetele 
care se distinseseră la cursurile de dans, muzică și recitare. 

Alexandra surprinse în glasul şi în ochii lui Gazali și Güzel o emoție, o 
dorință ce le ardea măruntaiele: cea de a se produce în faţa Marelui Stăpân, 
de a se face remarcate şi, în sfârşit, de a fi primite în alcovul lui. Dorinţa lor 
de a ajunge cu orice preţ în patul unui bărbat pe care nu îl văzuseră 
niciodată era pentru Alexandra o absurditate, o aberaţie. Cum ar fi putut 
admite o sentimentală ca ea interesele meschine ce guvernau viața din 
harem? 


După cină şi rugăciunile de seară, Alexandra își încheie ziua în 
dormitorul comun, pe o saltea, între Giizel şi Gazali. 

Singură în întunericul și liniştea odăii — din fericire, niciuna dintre 
colegele ei nu sforăia — obosită după această zi de început atât de plină de 
evenimente și de lucruri noi, năpădită de angoasă şi exasperată de neputinţa 
de a găsi o ieşire din condiţia sa de sclavă, Alexandra își simţea ochii 
umplându-i-se treptat de lacrimi. Dar voinţa de a nu-și trăda slăbiciunea faţă 
de celelalte fete o ajută să depășească momentul de criză. 

„Lacrimile care nu curg devin gânduri.” Cuvintele tatălui său îi răsunară 
în urechi. „Cheamă-L, pe Dumnezeu și îți vei recăpăta încrederea în tine 
însăţi!” Tatăl ei avea dreptate. Trebuia să se roage ca să-şi revină şi să 
chibzuiască pentru a se salva. Exista cu siguranță o soluție, dar, 
deocamdată, totul i se încâlcea în minte. Nu reușea să-şi pună ordine în idei. 
Plină de amărăciune, îşi amintea de audiența acordată de regele Sigismund 
tatălui ei în biblioteca palatului Jablonowski. În seara aceea, în postura de 
martor involuntar, aflată în spatele draperiilor grele și în braţele lui 
Stanislas, nu fusese în stare să înțeleagă oportunitatea şi justeţea îndemnului 
papei la o nouă cruciadă. Era mândră de tatăl ei, de luciditatea şi de 
fermitatea cu care susținuse mesajul pontifical. Ce ruşine pentru creștinătate 
să dea înapoi în faţa ideii unui război sfânt! 

Somnul îi îngreună pleoapele. Alexandra adormi, dar somnul îi fu 
frământat de vise ciudate. Se făcea că era Ioana d'Arc înviată, călărind, în 
numele Crucii, un armăsar alb înaripat alături de Leon al X-lea, care pornise 
războiul sfânt cu Semiluna. În linia întâi, pe câmpul de bătălie, însoţită de 
tatăl ei şi de Stanislas, ea ataca armata sultanului Soliman. Spintecându-și 
dușmanii unul câte unul, Alexandra îl căuta asiduu pe sultan. De îndată ce 


se apropia de el, acesta își schimba înfăţişarea, luând fizionomia lui kislar 
agasi sau pe cea a arhiducelui Ferdinand sau chiar pe cea a lui Kubilai. În 
toiul încăierării, despărțită de ai ei, rătăcită, Alexandra se pomeni deodată 
față în față cu Soliman, transformat într-un balaur ce vărsa flăcări. 
Îndemnându-și superbul armăsar alb înaripat la galop, se năpusti asupra 
fiarei. 

Aidoma Sfântului Gheorghe, își împlântă vârful lăncii în grumazul 
balaurului, care se prăbuși. Crucea învinsese... 


Notă 
[1]? Sorbet, sorbete - băutură răcoritoare, preparată din suc de fructe, 
zahăr și lichior sau apă. (n. red.) 

Doamna Rebia nu exagerase deloc când îi făgăduise Alexandrei că va 
avea parte de învățătură susținută. Chiar de a doua zi, intră pe mâna unei 
pleiade de învăţătoare. Prioritatea fu învăţarea limbilor turcă și persană, 
care reprezentau cheile ce aveau să-i deschidă porţile religiei islamice, ale 
aritmeticii, istoriei și literaturii. Prin intermediul lui Gazali şi al lui Giizel, 
care îi traduceau pe rând, Alexandra începu imediat lecţiile de dans, de 
muzică și de lucru manual, respectiv de broderie și croitorie. 

În fiecare zi, între primele două rugăciuni, într-o sală de studiu cu pereţii 
acoperiţi de faianță multicoloră, un muderis, aflat în spatele unei draperii 
grele de culoare verde care îl împiedicau să-și vadă elevele, le preda 
Coranul. 

Astfel, Alexandra începea să descifreze misterul unei religii, al unei 
concepții despre viaţă ce trezeau repulsia şi spaima Occidentului. Ore în şir, 
zi de zi, muderis- ul îi predă cele cinci principii de bază ale Islamului — 
profesiunea de credinţă, rugăciunile zilnice, postul, pomana și pelerinajul la 
Mecca — cărora li se adăugau calendarul islamic, regulile dietetice, 
sărbătorile mahomedane, istoria profetului Mahomed şi, bineînţeles, lectura 
Coranului. 

De fiecare dată când părăsea sala de studiu, Alexandra își oferea câteva 
clipe de relaxare în hammam. Fericită, se refugia în norii de abur albi, 
opaci, care făceau ca lumea înconjurătoare să devină invizibilă și care o 
ascundeau de privirile prea curioase. Acolo, în ambianța aceasta catifelată, 
se simţea liberă să mediteze. Lecţiile repetate ale muderis- ului o obsedau și 
îi nășteau în minte numeroase întrebări. 

Într-o zi, când o întâlni pe Gazali la hammam, îi împărtăşi toate 
problemele care o frământau. 

Gazali izbucni în râs: 

— Nu te mai chinui! Ce rost are să încerci să înţelegi şi altceva decât ce 
ni se predă? Îţi pierzi vremea. Trebuie să înveţi totul pe de rost. Dacă eşti 
întrebată, reciți cuvânt cu cuvânt. Aici, în harem, idealul tău, ca şi al meu, 
ca şi al tuturor celorlalte fete, nu este să ajungi savantă, ci să faci totul ca să 
atragi atenţia sultanului, Marele nostru Stăpân, să-i placi, să-l ameţești, să-i 
faci un copil şi, în sfârşit, să te poţi instala ca o regină într-unul dintre 
apartamentele rezervate cadânelor. Coranul îi îngăduie să aibă patru cadâne 


şi deocamdată sultanul nostru nu are decât una, pe Gülbahar, aşa că mai 
sunt trei locuri libere, iar noi suntem trei sute. 

— Concurența e mare, spuse Alexandra. 

— Nu concurenţa asta mă îngrijorează, ci aceea a feselor lui Ibrahim. 

— A feselor lui Ibrahim? repetă Alexandra intrigată. 

— Da, Ibrahim, favoritul său, marele șoimar. Nu se despart niciodată. Se 
spune că mănâncă împreună şi că dorm împreună... Înţelegi ce înseamnă 
asta? 

— Da, că sunt prieteni foarte buni! 

Din nou, Gazali izbucni în râs. 

— Vai, Roxelana dragă, mai ai multe de învăţat. Ai auzit de amorul 
grecesc? 

— Vrei să spui că sunt prieteni precum Castor şi Pollux sau ca Ahile și 
Patrocle? 

— Exact! Ne înşală cu Ibrahim, dacă pot să spun aşa. Dar și noi i-o 
întoarcem. 

— Cum? 

— Ascultă! 

În liniştea băii de aburi, Alexandra percepu mici zgomote semnificative, 
scurte hohote de râs, gemete înăbușite, şoapte ciudate. 

Gazali continuă: 

— Acolo, pe treptele cele mai de sus, la adăpost de ochii pătrunzători ai 
eunucilor negri şi ai supraveghetoarelor, fetele cu sângele fierbinte își fac 
servicii reciproce. Limba ţine loc de altceva. Pe deasupra, ea nu strică 
marfa. Facem dragoste păstrându-ne în același timp virginitatea pentru 
Marele Stăpân. 

„Nu strică marfa” — cuvintele acestea îi amintiră de Marele Han. Toate 
aceste fete nu reprezentau altceva decât obiectul unui negoț execrabil. Un 
râs amar îi strâmbă buzele. Ironia sorții era copleșitoare. Îşi păstrase intactă 
virtutea pentru plăcerea sultanului, un personaj odios ce risca să devină 
pentru ea o realitate respingătoare. 

Alexandra simţi șoldul lui Gazali lipindu-se ușor de al ei. Nu! 

Nu voia să se implice într-o aventură jalnică. Gazali n-avea decât să-şi 
caute o parteneră printre celelalte odalisce. Alexandra se făcu că nu înţelege 
gestul lui Gazali şi se ridică, adăugând: 

— Trebuie să plec. O să înceapă ora de literatură, și doamna Rebia ţine 
la punctualitate. 


Gazali urmări din ochi silueta Alexandrei, care dispăru în perdeaua de 
aburi şi îşi zise: „Rămâne pe altă dată, frumoaso!” 

Alexandra părăsi hammam- ul mulţumită. În mod sigur, Gazali avea să-i 
vorbească doamnei Rebia despre interesul ei pentru istoria Islamului. 
Alexandra juca singura carte care după părerea ei putea să o facă să câștige 
încrederea doamnei Rebia şi a lui kislar agasi, şi anume să se prefacă a-şi 
accepta cu seninătate condiţia de sclavă şi să se străduiască din toate 
puterile să atingă un nivel înalt de cunoştinţe, satisfăcând astfel exigenţele 
învăţătoarelor sale. Trebuia să dea impresia că era o sclavă supusă și că 
executa cu exactitate poruncile cele mai absurde. În acest fel, spera să 
adoarmă vigilenţa temnicerilor și să pună la punct un plan de evadare. Dacă 
ar fi stat îmbufnată, adoptând comportamentul unei rebele inadaptabile, nu 
ar fi obținut nimic. 

Ei dispuneau de toate atuurile: timpul, mijloacele și forța. Pe de altă 
parte, Alexandra trebuia să recunoască faptul că era tratată corect şi cu 
moderație. Programul de studiu și mai ales lecţiile de dans o interesau. Doar 
recluziunea forţată la care trebuia să se supună o făcea să sufere, dându-i o 
senzaţie apăsătoare de claustrofobie, care o împiedica să respire, amintindu- 
i de pension. Când tatăl ei o dusese pentru prima oară la Roma, la pension, 
ca internă, pentru a-și continua studiile, Alexandra simţise aceeași stare de 
claustrare. Dacă stăteai să te gândeşti, pensionul și haremul aveau câteva 
puncte comune. Doamna Rebia, supraintendenta, ţinea locul maicii 
superioare, paznicele şi învăţătoarele aveau rolul călugărițelor, odaliscele se 
substituiau novicelor și elevelor și, în sfârșit, eunucii și șefii lor ţineau locul 
preoţilor şi al demnitarilor Vaticanului, care supravegheau totul. Diferenţa 
fundamentală consta în faptul că, la mănăstire, lisus Hristos reprezenta soţul 
sfânt al fiecărei călugărițe, întruchipând o căsătorie castă, mentală, 
niciodată consumată, în timp ce în harem căsătoria cu Marele Stăpân era 
carnală, dar numărul aleselor care ajungeau în patul său era infim. 

Celelalte candidate virgine, cu simţurile nedomolite, care așteptau 
zadarnic să fie chemate pentru a-și dărui farmecele, se ofileau repede, ca 
nişte flori care nu erau stropite niciodată. 

Ignorate de sultan, ele se considerau fericite când acesta le oferea în 
căsătorie vreunui paşă pe care voia să-l cinstească. 

Alexandra nu voia pentru nimic în lume să treacă prin aşa ceva. 

Îi era dor de familie, de prieteni și de Polonia şi era hotărâtă să facă totul 
spre a le regăsi cât mai curând cu putinţă. Astfel, ziua, când haremul era ca 


un stup, ea studia mișcările eunucilor negri și ale halebardierilor care 
aduceau lemne de foc, obiceiurile şi programul învățătoarelor și mișcările 
odaliscelor. Noaptea, pretextând indispoziţii subite, se ducea la infirmerie și 
în drum spre aceasta își întipărea în minte posturile de pază ale eunucilor 
negri și orele când se schimbau gărzile. 

Alexandra spera că toate acestea aveau să-i folosească într-o bună zi. 

Dacă lecţiile muderis- ului o oboseau prin ariditatea lor, cursurile de 
literatură ale doamnei Rebia, în schimb, o captivau pe Alexandra și pe 
celelalte fete, care ascultau, înfiorate de emoție, cuvintele sale 
impresionante, patetice, despre cântecele de dragoste arabe. Acestea 
imortalizau imaginea senzuală şi plină de farmec a sclavei cântărețe, care îi 
tulbura pe cavalerii deşertului. Cu glasul ei melodios şi cultivat, doamna 
Rebia glorifica echilibrul dintre dragostea senzuală și dragostea castă, 
sublimată de respingerea tuturor ispitelor trupești. 

Odaliscele urmăreau, emoţionate până la lacrimi, povestea acestor 
curtezane plăpânde şi nestatornice cântate de poeți. 

Fetele se recunoșteau în ele, sufereau la fel ca ele, alergau ca și ele după 
o lumină ce se îndepărta necontenit. Femei-obiecte, erau educate pentru a 
dărui dragostea. Aveau să reuşească oare — măcar câteva dintre ele — să 
iasă din anonimat atrăgând atenţia sultanului? 

Alexandra înţelegea subtilitatea doamnei Rebia. Ridicând în slăvi 
dragostea castă, ea oferea o slabă consolare fetelor neglijate, uitate, care nu 
aveau să cunoască niciodată voluptăţile care, paradoxal, le justificau viaţa. 
Cântarea castităţii într-un harem imperial era o temeritate pe care Alexandra 
o aprecia cu uimire. 

Pentru doamna Rebia, care urmărea cu atenţie progresele protejatelor 
sale, Roxelana constitui o revelaţie. Rezultatele sale îi depășeau cele mai 
cutezătoare aşteptări. Odaliscele o priveau cu o invidie abia mascată, 
deoarece „nou-venita” o luase înaintea tuturor „veteranelor”. 

Învăţătoarele îi lăudau calităţile: 

— După numai câteva luni de studiu, fata asta se descurcă bine în 
persană şi convenabil în turcă. E uimitor! 

— Roxelana dansează cu uşurinţă, cu eleganţă. Are o graţie de nimfă! 

— Cântă de minune la lăută! Şi harpa nu mai are secrete pentru ea! Fata 
asta e plină de talente! 

— „Nou-venita” are voce de privighetoare! 


— Cunoştinţele sale de istorie sunt extraordinare! Poate înșira fără 
greșeală numele tuturor papilor, ale tuturor regilor Europei şi lista întreagă a 
sultanilor noștri. 

— În ce priveşte gătitul şi croitoria, Roxelana nu este la înălțime! Păcat! 

— Nu e grav! exclamă doamna Rebia. Vreau s-o înveţi toate tainele 
meseriei! Am ales drumul pe care trebuie să meargă fata asta! La momentul 
oportun, o s-o prezint sultanei oficiale, dar nu înainte să fie șlefuită ca un 
diamant. E limpede? 

Învăţătoarele înclinară capul. Cine ar fi îndrăznit să discute ordinele 
supraintendentei? Înzestrată cu o iscusință diabolică, ea îi strecura sugestii 
sultanei-mamă Hafsa Hatun, pe care le adopta ca și cum ar fi fost ale sale... 


Închisoare aurită, dar totuşi închisoare, haremul funcţiona după aceleași 
reguli nescrise. Astfel, în ciuda secretului ce învăluia întrunirile 
învățătoarelor, discuţiile purtate în cadrul lor și mai ales deciziile luate 
acolo, vestea despre aprecierile excelente obținute de Alexandra făcu la 
iuţeală înconjurul haremului. 

Primele ecouri îi parveniră prin intermediul lui Giizel. Plină de efuziune, 
micuța poloneză o sărută pe Alexandra și o felicită pentru izbânda ei. 
Deodată, ea își luă un aer serios şi o sfătui să fie prudentă. În lumea lor 
mică, închisă şi heteroclită, o dată ce erau aţâţate, invidiile o expuneau unui 
pericol foarte mare. Ca s-o convingă, Giizel îi povesti despre câteva fete 
care fuseseră ucise fiindcă voiseră să iasă prea mult în evidenţă. 

Alexandra o asigură că nu încerca să iasă deloc în evidenţă sau să ia 
locul altcuiva. 

— Poate, replică Giizel, dar celelalte fete nu sunt de aceeași părere. 
Marele tău noroc este că faci parte din oda doamnei Rebia. Are o părere 
foarte bună despre tine. 

Alexandra răspunse cu ingenuitate: 

— Şi cu ce mă poate ajuta asta? O sclavă rămâne tot sclavă! 

— Ai încredere și ascultă-mă cu atenţie! 

Giizel o informă că, de doi ani de când se afla în harem, nicio fată nu 
reuşise să se facă remarcată de doamna Rebia într-un interval atât de scurt. 
Alexandra avea de ce să fie mulțumită și mândră totodată. Viitorul ei 
depindea de doamna Rebia. Odată intrată în grațiile sale, putea fi sigură că 
va ajunge sus de tot. 


Zece odalisce beneficiau deja de protecţia ei. Deşi era dură şi foarte 
strictă în privinţa regulilor şi a protocolului, uneori devenea apropiată și 
chiar tandră și mărinimoasă. Nu rezerva această latură umană a 
personalităţii sale decât pentru două sau trei alese. După părerea lui Giizel, 
Alexandra avea toate șansele să o cunoască sub acest aspect. Celelalte 
învăţătoare, toate arțăgoase, rele și pe deasupra invidioase pe tinerețea 
elevelor, le făceau viața grea. Pentru aceste învățătoare, în majoritate fete 
bătrâne, hărăzite pentru totdeauna unor sarcini administrative, nu mai putea 
fi vorba să nădăjduiască să fie remarcate de sultan. Singura care conta era 
doamna Rebia, superioara lor, care conducea haremul cu autoritate și 
competenţă. 

— lată cum te poate ajuta protecţia ei! Ţi se oferă toate perspectivele. 
Poţi să mă crezi! Sângele polonez care curge prin venele noastre ne 
întărește prietenia, nu-i aşa, Roxelana? 

— Bineînţeles, Güzel ! Chiar foarte mult! minţi Alexandra. 

Suspicioasă, îşi jurase să nu se încreadă în nimeni. 

— Şi eu am avut parte astăzi de o veste bună, continuă Giizel. 

În curând îi voi fi prezentată sultanei-valid6. Doamna Rebia m-a anunţat 
acum câteva minute și... marele meu vis s-ar putea împlini! 

Fericită, Giizel schiță câţiva paşi de dans. Impresionată de euforia 
colegei sale, Alexandra își păstră gândurile pentru ea: nu era oare prea 
devreme să se bucure? Faptul de a fi prezentată sultanei-valid6 nu însemna 
că bătălia era dinainte câștigată. 

Gazali îi vorbise despre acest ultim examen. Pentru ca într-o bună zi să-i 
fie prezentată sultanului, trebuia ca fata, după ce satisfăcuse intransigenţa 
doamnei Rebia, să treacă prin furcile caudine ale sultanei-valide. Dacă 
aceasta nu era mulțumită, ceea ce se întâmpla frecvent, nefericita odaliscă 
risca să îngroașe rândurile celor care își aşteptau sfârşitul zilelor în puţul 
plângerilor. 

Giizel nu ştia oare acest lucru sau nu voia să-l ştie? 

Totuşi, avea dreptate să se bucure. Uneori, trebuie să ştii să savurezi 
clipa de fericire fără să te gândeşti prea mult la viitor. 

Zâmbitoare, Alexandra o cuprinse în braţe și o felicită, urându-i să 
ajungă cât mai repede în patul sultanului Soliman. 

Sensibilă la aceste cuvinte, Giizel o sărută cu lacrimi în ochi. 

— Mulţumesc, Roxelana! Eşti o prietenă adevărată! Se întâmplă rareori 
în viață să dai peste cineva care, deși urmăreşte același ţel ca tine, să aibă 


puterea de a se bucura de succesul altuia. Aici, în harem, e de-a dreptul o 
minune. Ai o inimă mare! 


8 


Roxelana trăia de aproape doi ani la Eski Serai fără a-l fi zărit pe sultan. 
Cu toate acestea, Marele Stăpân venea în vizită în fiecare vineri la 
Giilbahar, prima cadână și mama celor patru copii ai săi. Vizitele 
săptămânale impuse de legea coranică erau respectate de padișah, care nu 
lipsea decât cu prilejul inspecțiilor făcute în regiunile îndepărtate sau al 
campaniilor militare. În restul săptămânii, locuia la Yeni Serai, în tovărăşia 
indispensabilului său prieten Ibrahim, mare-șoimar și supraintendent, 
omniprezent în odaia sultanului. Relaţiile lor echivoce erau condamnate de 
sultana-valid€, de bătrânii turci conservatori şi de oamenii legii 
tradiționaliste care urau amorul grecesc. 

Acest protocol care avantaja Yeni Serai, locuit de tineri și frumoși 
icioglani ce se bucurau de toate favorurile, provoca indignarea fetelor din 
harem, lezate de concurenţa ilegală a băieţilor. 

Când kislar agasi anunţă sosirea sultanului la Eski Serai, haremul fu 
cuprins de emoție. Pentru a elibera drumul Marelui Stăpân, eunucii negri 
străbătură sălile de curs, grădinile și coridoarele, alungându-le pe fete și 
înghesuindu-le în odăi. 

Îmboldită de curiozitate, Alexandra se ascunse îndărătul unei draperii. 
Era hotărâtă ca în seara aceea să-l vadă pe padişah. 

Bătăile grăbite ale inimii ce-i răsunau în urechi aproape că îi făceau rău. 
Din cauza eunucilor de pe coridoare, trebui să rămână nemișcată în 
ascunzătoarea ei. Spre marele ei regret, sultanul trecu fără ca ea să-i poată 
vedea fața. Nu reuşi să întrezărească, prin spaţiul îngust dintre două 
draperii, decât spatele lui Soliman care se îndepărta. 

Imediat ce coridorul se goli, Alexandra se repezi în sala de studiu 
alăturată marelui salon de recepție unde în seara aceea avea loc un 
eveniment important. 

De data aceasta, emoția ce domnea în harem se datora nu numai 
prezenţei sultanului, ci și faptului că una dintre odalisce, care împlinise 
douăzeci şi cinci de ani fără a fi avut onoarea de a ajunge în patul 
padişahului, Camarige, fusese aleasă pentru a fi oferită de soție unui paşă. 
Soliman urma să facă un anunţ oficial în timpul seratei. 

Înconjurată de sultana-valid6, de prinţesa Hadice, sora ei, de cadâna 
Giilbahar, de kislar agasi şi de doamna Rebia, Soliman se instală în salonul 


de recepţie, unde odalisce alese pe sprânceană îi prezentară cântece, poeme 
şi dansuri. 

În sala de studiu unde se ascunsese, Alexandra își imagina ce se întâmplă 
alături. Era prima dată de la intrarea ei în harem când se simţea interesată de 
această viață agitată. Curiozitatea îi provocă brusc furia. De ce doamna 
Rebia o ţinea deoparte? 

Fusese pregătită pentru a străluci în fața sultanului și acum, când se ivea 
prilejul de a-i demonstra talentele, era ignorată. 

Cânta la harpă mai bine decât oricare fată din harem. Vocea ei catifelată, 
suplă, armonioasă era lăudată de maestra de muzică. 

Putea purta o conversaţie elevată, putea să vorbească limbajul de la 
Curte, să povestească minunat anecdote. Cât despre frumuseţe, îşi dădea 
seama de puterea acesteia prin invidia şi ura pe care le provoca în mod 
firesc printre odalisce. 

Alexandra nu voia să împărtășească soarta lui Camarige care, după ce 
aspirase să ajungă în patul Marelui Stăpân, devenea nevasta unui paşă 
oarecare. Ce batjocură!... 

Odată întoarsă în dormitor, observă că Gazali, care era foarte tulburată 
de norocul lui Camarige, suferise o schimbare vădită a dispoziţiei. 

— O să ştie, în sfârşit, ce înseamnă să fie iubită şi posedată de un bărbat! 
Mi-aş fi dat zece ani din viaţă ca să fiu în locul ei. 

Dragostea ultimului halebardier care aduce lemne de foc este preferabilă 
vieţii goale pe care o ducem în închisoarea asta. 

Pălăvrăgeala veselă a micii italience nu mai era decât o amintire. Vorbea 
puţin, stătea abătută ore în şir, apoi cădea pradă unei agitaţii febrile. 
Alexandra se obişnuise cu absenţele ei nocturne. Orarul escapadelor varia 
însă. 

Aproape în fiecare noapte, Gazali se scula în liniște, ca o somnambulă, și 
ieşea din cameră fără zgomot. După câteva ore, se întorcea şi se culca la 
loc. Alexandra sau mai curând Roxelana, cum toată lumea trebuia să-i 
spună de-acum înainte, care avea un somn uşor, se mira de acest du-te-vino, 
cu atât mai surprinzător cu cât relaţiile dintre Gazali și doamna Rebia se 
răciseră. 

Pentru micile servicii de care avea uneori nevoie, supraintendenta 
garderobei o chema de la o vreme pe Roxelana, pe care părea că o preferă 
în locul lui Gazali, devenită ciudată. 


Roxelana ştia că prietena ei îşi petrecea adesea noaptea la doamna Rebia, 
căreia îi era frică să doarmă singură. La piciorul patului ei — fiindcă 
doamna Rebia își procurase un pat — fetele se culcau rând pe rând pe o 
saltea care în timpul zilei era strânsă şi băgată într-un dulap. 

Dispariţiile lui Gazali, la ore atât de diferite și în general de scurtă 
durată, o intrigau din ce în ce mai mult pe Roxelana. 

Gazali mai repetă figura o ultimă noapte. Spre miezul nopţii dispăru, 
tăcută ca un fluture. De data aceasta, absența ei se prelungi după ivirea 
zorilor. Dimineaţa, salteaua lui Gazali era goală. La ora deșteptării, fetele își 
strânseră saltelele și se grăbiră să meargă la hammam. 

Roxelana privea cu îngrijorare salteaua lui Gazali, de care nu se atingea 
nimeni. Se pregătea să iasă și ea din dormitor, când doi eunuci, urmaţi de 
kislar agasi în persoană, intrară și se opriră în faţa saltelei lui Gazali, fără a 
schimba o vorbă și fără a pune întrebări. Eunucii strânseră salteaua și o 
luară cu ei, după care totul intră din nou în normal. 

În timpul zilei, Roxelana nu o revăzu pe Gazali, nici la micul-dejun, nici 
la hammam, nici la diversele programe de studiu. 

După lăsarea serii, când fetele își desfăcură saltelele, Gazali nu apăruse 
şi nu apăru nici a doua zi, nici în zilele următoare. Gazali dispăruse fără 
urmă. 

Dar în harem pereţii au urechi. Printre fete se răspândiră zvonuri. Gazali 
ieșea pe furiș noaptea, se strecura în grădina haremului, despărţit de curtea 
gărzilor de un zid de piatră, pe care un halebardier îl escalada cu ajutorul 
unei frânghii. 

Întâlnirile lor se repetară. Aventura aceasta disperată nu putea dura. 
Supravegherea, spionajul şi intrigile puseră capăt acestei povești de 
dragoste. Într-o noapte, Gazali, vârâtă într-un sac vechi de cărbuni, cusut la 
gură, fu aruncată de vie în apele negre ale mării, iar halebardierului îi fu 
retezat capul. 

Mai-marii haremului, mâniaţi de acest incident, păstrară secretul, cu atât 
mai mult cu cât asemenea cazuri nu erau izolate. Din când în când, câte o 
fată dispărea. Totul se petrecea la iuţeală, ca spulberarea unei năluciri. 

Roxelana fu extrem de afectată de dispariţia lui Gazali. 


După o lună, află îngrozită că Giizel fusese dezvirginată în hammam de 
niște odalisce invidioase pe avansarea ei recentă, acordată de sultana-valid€. 


Agresoarele, care o făcuseră astfel să nu mai poată fi folositoare sultanului, 
îşi păstrară anonimatul cu ajutorul aburilor fierbinţi și opaci. 

După acest incident, în harem începu să bată un vânt de nebunie. Două 
odalisce se bătură cu o asemenea furie, încât își scoaseră ochii. O fată fu 
găsită înecată în piscina cu apă rece. 

Numeroasele vânătăi de pe corp demonstrau că una sau mai multe fete o 
uciseseră asfixiind-o. Rivalităţi până atunci ascunse izbucneau la lumina 
zilei. 

Ancheta ordonată de kislar agasi fu desfăşurată de eunuci, fără prea 
mare energie. În acest mediu închis, pasiunile, disputele, certurile şi 
agresivitatea explodau precum pulberea care, într-un spaţiu redus, își 
amplifică forța. Asasinarea unei fete foarte frumoase, care fusese găsită 
înjunghiată la toaletă, spori frica, panica și groaza. 

Kislar agasi hotărî să ia personal măsuri care să pună capăt atrocităților 
ce riscau să-i compromită situaţia. Ancheta luă o turnură dramatică, întrucât 
sultana-valid€, informată, ceru pedepse exemplare. Eunucii străbăteau zi şi 
noapte ungherele şi colțurile haremului labirintic. Percheziţiile se 
înmulţeau. 

Avertismentul era clar: ordinea şi disciplina trebuiau restabilite cu 
stricteţe. Kislar agasi le hărțuia pe odalisce, dar interogatoriile nu duseră la 
nimic: toate tăceau cu încăpățânare. Până și iscoadele se temeau să 
vorbească, deoarece moartea le pândea la fiecare pas. 

Apoi se dezlănţui un potop de denunţuri, majoritatea inventate, pentru că 
în acest fel urile şi rivalitățile își găseau un nou mijloc de a se exprima. 
Dacă ar fi fost să se ţină seama de aceste declaraţii — în mare parte 
contradictorii — ar fi însemnat ca aproape toate fetele să fie implicate mai 
mult sau mai puţin în cele mai cumplite grozăvii. 

Kislar agasi îi întruni într-un consiliu extraordinar pe demnitarii 
haremului, ca şi pe unii membri ai Casei civile a sultanei-valide. 

Dat fiind că dovezile convingătoare lipseau, deoarece nu se putea da 
crezare tuturor delațiunilor, care prin absurditatea lor le dezvinovăţeau chiar 
şi pe adevăratele vinovate, consiliul hotărî să dea un exemplu. Câteva fete, 
însemnate cu cerneală roşie, pe o listă lungă de suspecte, suferiră aceeași 
pedeapsă ce-i fusese aplicată lui Gazali. 

În aceeași seară, doamna Rebia o chemă pe Roxelana la ea. 

— De-acum înainte, fata mea, vei intra în serviciul meu. Chiar astăzi am 
avut o lungă discuţie cu kislar agasi şi am ajuns la concluzia că anumite 


odalisce deosebit de frumoase și de înzestrate sunt ţinta câtorva sclave roase 
de invidie. Am luat măsuri pentru a le asigura protecţia. Faci și tu parte din 
acest grup. Vreau să-ţi desăvârşesc educaţia. 

Roxelana îi mulțumi pentru bunăvoință. 

— Stai, n-am terminat! continuă doamna Rebia. Vreau să-ţi ofer prilejul 
de a fi remarcată de sultan. Dacă îi trezești curiozitatea, vei putea primi un 
dar din partea sa, o haină de blană sau vreo bijuterie de mare valoare. Vei 
obține propria cameră și sclave care să te slujească. Dacă te primeşte în 
alcovul lui şi îi place tovărăşia ta, vei căpăta rangul de ikbal. 

Această avansare îți va aduce noi daruri și tratamentul rezervat 
favoritelor imperiale. În sfârşit, dacă te lasă însărcinată, viitorul îţi este 
asigurat. Vei primi un apartament și titlul de haseki. Dacă îi dăruiești un 
băiat, vei ajunge în vârf. Bebeluşul tău va face parte din familia imperială și 
tu vei deveni cadână. 

Doamna Rebia o privi zâmbind. 

— Dacă te ajută norocul, ţi-ai putea împlini cele mai nebunești ambiţii! 
M-ai înţeles, fato? 

Ochii Roxelanei scânteiară. Doamna Rebia fusese explicită, cât se poate 
de explicită. Dacă ipoteza ei se îndeplinea, ea, Roxelana, ar răzbuna 
suferințele, umilințele și lacrimile Alexandrei. Va ști să folosească armele 
cele mai eficiente: frumuseţea și seducţia, farmecul și senzualitatea, grația 
şi rafinamentul. Va simula dragostea, adoraţia, idolatria față de bărbatul 
căzut în mrejele ei. Cine ar îndrăzni să o acuze de ipocrizie, de lipsă de 
scrupule? Tătarii care o răpiseră după ce îl asasinaseră pe Stanislas? Turcii 
care o ţineau în captivitate, care îi violau dreptul cel mai preţios, libertatea? 

— Acum fă-mi un sorbet! spuse doamna Rebia cu bunătate. 

Vreau să văd dacă ai învăţat amestecul care e în stare să dezmierde cerul 
gurii și mirosul înălțimii Sale. 

În timp ce Roxelana manevra cu dexteritate ustensilele și prafurile 
aromatizate, la ușă se auziră câteva bătăi uşoare. 

Miliclia, o odaliscă foarte frumoasă care făcea parte din anturajul 
supraintendentei, intră, se apropie de aceasta, îi sărută tivul rochiei, apoi se 
îndreptă spre dulapul de unde scoase o saltea. 

— Lasă salteaua aia, Miliclia, spuse agale doamna Rebia. 

Roxelana îţi va lua locul. Educaţia ta e încheiată. De-acum vei fi în 
serviciul personal al sultanei-valid€. 


Miliclia o privi descumpănită. Această avansare echivala cu o dizgrație. 
Vizitele sultanului la Eski Serai se răreau. Giilbahar, cadâna, era de o 
gelozie feroce şi le împiedica sistematic pe odalisce să se apropie de el. 

Miliclia îi aruncă o privire neagră Roxelanei, apoi îngenunche la 
picioarele doamnei Rebia. 

— Vă mulţumesc cu recunoștință pentru tot ce aţi făcut pentru mine. 

Glasul îi era frânt de emoție. Dezamăgirea o sugruma. Mai făcu o ultimă 
încercare. 

— Nu mai aveţi nevoie de serviciile mele? 

— Mi-ai înţeles greşit cuvintele, Miliclia! Faci parte din oda mea. În 
timpul zilei, mă vei sluji ca şi până acum. Uite, ajută-mă să mă dezbrac! 

— Bine, stăpână! 

În timp ce Miliclia scotea dintr-un dulap o rochie de casă din mătase 
brodată, doamna Rebia se aşeză la măsuţa de toaletă și își studie câteva 
clipe tenul încă neted în pofida vârstei. Miliclia puse veşmântul pe pat, apoi 
îşi ajută stăpâna să-și scoată bijuteriile, vesta brodată cu aur, cămașa și 
pantalonii bufanți. 

Rămasă goală, doamna Rebia se privi cu bunăvoință în oglindă. 

Corpul ei își păstra formele frumoase, sânii îi erau încă tari și șoldurile 
nu i se îngroşaseră, aşa cum se întâmplă la anumite femei tinere. Își trase pe 
ea rochia de casă transparentă pe care i-o aduse Miliclia. 

Supraintendenta făcu o piruetă cu o agilitate surprinzătoare. 

— Sunt încă frumoasă, Miliclia, nu-i aşa? Bun, acum eşti liberă! 

Odalisca îşi încrucișă braţele la piept, făcu o reverență profundă, apoi se 
retrase târându-și picioarele. 

— Sorbetul e gata? 

— Sper să fie pe placul dumneavoastră, stăpână! 

Roxelana îi aduse pe o tavă de argint șlefuit ceașca de porțelan chinezesc 
din care se înălța o aromă delicioasă. 

Doamna Rebia gustă, apoi dădu din cap satisfăcută. 

— Excelent! Cred că o să mai vreau o ceașcă! Între timp, pregăteşte-ţi 
salteaua și dezbracă-te! N-ai decât să-ţi alegi o rochie de casă din dulap! 

Era un privilegiu acordat unui număr redus de fete. Gazali şi Miliclia îl 
avuseseră şi ele. Cu toate acestea, Roxelana se simţi stânjenită în faţa 
acestei femei ai cărei ochi oglindeau o lucire de cruzime. Se dezbrăcă și 
simţi privirea aproape palpabilă care îi urmărea rotunjimile trupului. Când 
sosise în harem, doamna Rebia şi kislar agasi o văzuseră goală. Atunci, 


pudoarea ei avusese de suferit, dar înţelesese că era vorba de un ritual ce 
trebuia îndeplinit de toate fetele care treceau prin acest examen. 

Cei doi o studiaseră cu răceala unor experţi în faţa unui trup de femeie 
hărăzit plăcerii sultanului. 

Acum, instinctele ei la pândă îi vesteau ceva diferit. Era ca un 
avertisment misterios. Venea oare din cer? Dumnezeu nu o uita, deși își 
rărise rugăciunile. Roxelana îl considerase dacă nu vinovat de nenorocirile 
ei, cel puţin nesimţitor la ceea ce îndura ea. Auzise că, la romanii din 
Antichitate, unii filosofi susțineau că zeii păgâni erau indiferenți la 
suferințele oamenilor, că destinele acestora nu îi interesau. Poate că 
divinitatea pe care creștinii o numeau Dumnezeu nu dădea nici ea 
importanță chinurilor bieţilor oameni? Dumnezeu conducea la o adică 
universul, stelele, timpul, dar nu era interesat de locuitorii acestui pământ, 
care nu reprezentau pentru El decât niște fire de nisip. 

Toate aceste idei se învârtejeau în mintea Roxelanei, tulburată de 
privirile ciudate ale doamnei Rebia. 

Tânăra își acoperi trupul cu o rochie de casă din muselină, fină și uşoară 
ca o pânză de păianjen, dar care nu avea transparenţa celei îmbrăcate de 
doamna Rebia. Roxelana ar fi vrut să fie expansivă, exuberantă, pentru a o 
cuceri pe supraintendentă și a profita de influenţa enormă a acesteia, dar nu 
avea curajul. 

Doamna Rebia scutură un clopoțel de argint şi imediat îşi făcu apariţia o 
sclavă tânără. 

— Ce doreşte stăpâna? 

— Du-te la bucătărie și adu-mi nişte prăjiturele! 

Câteva minute mai târziu, fata se întoarse, puse pe o măsuţă joasă 
prăjiturile cerute, apoi se făcu nevăzută. 

— Roxelana, meriţi o recompensă pentru sorbet. Am o surpriză pentru 
tine! 

Scoase dintr-un dulap o sticlă și două cupe din cristal de Veneţia, pe care 
le umplu cu un vin auriu. 

— Să păstrezi secretul! spuse doamna Rebia. E un adevărat elixir. E vin 
din Moldova. 

— Aşa surpriză mai zic și eu! exclamă Roxelana, râzând. Nu am mai 
gustat vin de secole. 

— Râsul te face şi mai frumoasă! E ca şi cum ti-ar cădea pe faţă o rază 
de soare. 


Roxelana își înmuie buzele în cupa cu vin. 

— Ce parfum! Ce savoare! exclamă ea încântată. 

— La început, Mahomed nu interzicea vinul, îi explică doamna Rebia. 
Invitat la un ospăț, el a constatat că vinul încălzește inima, făcându-l pe om 
mai vesel, mai comunicativ, dar că, băut în cantitate mare, se urcă la cap şi 
îi face pe meseni certăreţi, agresivi, gata să se omoare între ei. Atunci, a 
hotărât să interzică băuturile alcoolice. Latinii aveau un dicton: Quod licet 
Jovi non licet bovi. Adică ceea ce îi este îngăduit lui Iupiter nu le este 
îngăduit animalelor de povară. Sultanul bea vin şi aproape toți demnitarii 
beau și ei. Interdicţia este pentru plevușcă. De acum înainte, vei face parte 
dintre cei importanţi. Ţi-o făgăduiesc! 

Prăjiturile sărate ațâţau setea. Vinul încălzea inima Roxelanei care simţea 
nevoia să râdă și să-si dezvăluie visurile și dorinţele. 

— Te-ai schimbat mult, micuţo, de când ai devenit de-a noastră. 
Feminitatea ţi-a înflorit. Dar, ca să-l cucereşti pe sultan, nu e suficient să 
cânți din gură și la diverse instrumente şi să dansezi. Trebuie să-ţi 
îndeplineşti impecabil obligaţiile. Trebuie să-l ajuţi să se îmbrace și mai 
ales să se dezbrace, să-l însoțeşti la baie, să-l săpunești, să-l parfumezi, să 
îndrăzneşti să faci — ca din întâmplare — niște gesturi care să-l excite, să-i 
sugereze gândul de a te poseda... 

Doamna Rebia se urcă în patul ei mare. 

— Vino lângă mine, Roxelana! Să-ţi arăt ce trebuie să faci ca să obţii 
victoria. Întinde-te pe pat! Închipuie-ţi că tu eşti sultanul, că eşti preocupat 
de problemele politice şi că mintea îţi umblă în altă parte. Eu sunt 
Roxelana, adică îţi iau locul... îi scoţi papucii, îi mângâi tălpile, apoi le 
acoperi de sărutări... 

Doamna Rebia executa cu o încetineală studiată gesturile recomandate. 

— Apoi îndrăzneşti mai sus, plimbându-ţi buzele pe picioarele lui, spre 
genunchi. În acelaşi timp, cu mâinile îi dezlegi cordonul halatului... Aşa... 
Apoi urci mai departe, aproape imperceptibil, cu gura fierbinte deasupra 
genunchilor... E un ritual... 

Roxelana nu îndrăznea să facă nicio mișcare. Fiori de voluptate îi urcau 
din tălpi, inundându-i ființa cu o plăcere intensă. Simţea gura expertă a 
doamnei Rebia străbătându-i părţile cele mai tainice ale trupului. Unde 
ameţitoare o duceau spre culmile excitaţiei. Ajutată şi de efectele vinului, se 
lăsă în voia buzelor arzătoare care o aruncau într-un vârtej senzual, spre o 
explozie ce se anunţa deja, și care o făcu să geamă, învinsă şi supusă... 

Noaptea acoperea cu vălurile ei negre Yeni Serai, reședința imperială a 
lui Soliman, supranumit Suveran al Suveranilor, împărţitorul de Coroane 
Monarhilor Globului, Umbră a lui Dumnezeu pe pământ, împărat al 
Orientului și al Occidentului și Augustă Maiestate. Toate aceste titluri și 
multe altele încă figurau pe documentele oficiale și pe scrisorile pe care 
padişahul le trimitea regilor şi împăraţilor Europei, Asiei și Africii. 

La ora aceea târzie — când turcii se închideau în casele lor, întrucât 
circulaţia nocturnă le era interzisă oamenilor de rând — ferestrele înalte de 
la dormitorul sultanului erau deschise şi luminate. Fluturii atraşi de lumină 
se strecurau în odaia fastuoasă şi descriau cercuri în jurul celor patru 
candelabre de aur cizelate, păzit fiecare de câte un icioglan. 

Pereţii acoperiţi de faianță cu peisaje înflorate, stilizate, inspirate din 
grădinile palatului creau un decor paradisiac. 

Lespezile de marmură ale pardoselii dispăreau sub covorul de Tabriz, în 
culori calde. 

În patul mare, cu coloane sculptate și aurite, sultanul Soliman dormea 
alături de prietenul său Ibrahim. Sub cearșafurile de mătase brodată, ambii 
erau goi. 

Icioglanii care vegheau somnul stăpânului aveau sarcina de a stinge 
candelabrele de lângă pat, pentru ca lumina să nu-i bată în faţă. Lui Soliman 
nu îi plăcea să doarmă pe întuneric. Deseori, era bântuit de coşmaruri care îl 
făceau să se trezească scăldat în sudoare și gâfâind. 

Și în noaptea aceasta, scoase brusc un strigăt gutural şi deschise ochii, 
cuprins de o neliniște care îl făcu să se înfioare. 

Visase că un mut din garda tatălui său îi petrecuse un laţ în jurul gâtului 
şi îl sugruma. Icioglanii stăteau nemișcaţi, cu frunţile plecate. Aveau 
consemnul de a nu se clinti din loc atâta vreme cât sultanul nu le poruncea 
să o facă. 

Alarmat de strigătul padișahului, Ibrahim se ridică şi îngenunche lângă 
el. 

— Ce-aţi păţit, înălțimea Voastră? 

Soliman își ridică ochii tulburi spre prietenul său. Figura sa uscăţivă, cu 
trăsături marcate, nasul coroiat, gâtul lung și subţire, trupul slab și gol nu îi 
dădeau o înfăţişare prea impunătoare. Rătăcit, îşi luă capul în mâini. 

— lar începe! 


Ibrahim le făcu semn icioglanilor să iasă. Apoi, chipul de o frumuseţe 
fascinantă îi fu iluminat de un zâmbet. 

Când rămaseră singuri, îşi tutui stăpânul, respectând — ca de obicei — 
dorinţa acestuia. 

— Ştii bine că sunt doar niște fantasme! 

— Fantasme care pentru mine capătă consistenţa unor realităţi! 

— Visuri, Soliman! Visuri rele, de acord! Dar nu trebuie să uiţi că nimic 
nu te mai poate ameninţa! Eşti stăpânul imperiului! 

Sultanul gemu: 

— Deşi a murit, tatăl meu mă urmăreşte pretutindeni! Nu numai în vis! 
Uneori, nu reușesc să cred că sunt sultan. Simt prezenţa tatălui meu de 
parcă ar sta în spatele meu, ca şi cum mi-ar pândi toate mișcările, ca și cum 
ar vrea să mă înjunghie pe la spate! 

Îl vedea din nou pe cel care îl zămislise, necruțătorul Selim I, care își 
ucisese trei dintre cei patru fii, doi fraţi şi patru nepoți. 

Teoretic, Selim voise să elimine concurenţa lui Soliman, moștenitorul pe 
care îl alesese, ca să-l scutească de războaiele civile fratricide. 

Viziunea chipului aspru și rău al lui Selim, a ochilor săi plini de ură și a 
gurii strâmbate de un rictus înspăimântător îl obseda. Ce fantasme îl 
îmboldiseră pe bătrânul sultan să vrea să-și ucidă ultimul fiu? Probabil că-și 
pierduse minţile, fiindcă, odată Soliman otrăvit, dinastia Osmanlt s-ar fi 
stins fatalmente. O nebunie lentă îi cuprindea treptat mintea. Nu le 
poruncise el oare gărzilor sale, postate în faţa patului în care agoniza, să taie 
cu iataganele capul Marii Doamne în negru când aceasta avea să vină să-l 
ia? 

Soliman oftă. Ibrahim îl ajuta să-și domolească angoasele, să-și recapete 
echilibrul. Prietenia lor se născuse de la începutul adolescenţei, iar pentru 
sultan, prietenia, adevărata prietenie, presupunea afecțiunea, tandreţea și 
sentimentul iubirii. Nimic și nimeni nu îi putea despărți. Soliman își găsise 
în Ibrahim un alter ego. În timp ce în jurul său nu vedea decât oameni 
respingători, prefăcuţi, lacomi de bani şi de putere, Ibrahim întruchipa 
devotamentul şi detașarea de orice interes egoist. 

Padişahul ştia că mama sa, Hafsa Hatun, dezaproba intimitatea dintre el 
și acest „sclav”. În mai multe rânduri, ea îl admonestase, reproşându-i 
încrederea pe care i-o acorda lui Ibrahim şi repetându-i că poziţia sa înaltă 
nu îi îngăduia să aibă favoriţi care să-l poată trăda. Soliman o privea cu 
indulgență. Ea, care nu avusese niciodată norocul de a cunoaşte adevărata 


prietenie, nu era în stare să înțeleagă. Avea convingerea că Ibrahim îi purta 
noroc. Când sultanul, tatăl lui, îi trimisese cămașa aceea otrăvită ce trebuia 
să-i pună capăt zilelor, prietenul său avusese ideea de a-l pune pe un paj să 
o îmbrace, pentru a o verifica. Vigilenţa sa dăduse roade. După ce executase 
ordinul, pajul se prăbuşise, ucis instantaneu de otravă. 

În ciuda acestei dovezi de loialitate, Hafsa Hatun persista să susțină că 
Ibrahim constituia un motiv de îngrijorare. Era ridicol! 

În realitate, el, Soliman, se temea de propriile slăbiciuni. De peste un an, 
îşi încinsese sabia lui Osman fără a-și fi trimis armatele împotriva 
dușmanilor Semilunii, complăcându-se întrun soi de dolce farniente ce 
încălca tradiţiile războinice ale osmanlâilor. 

Ideea că tatăl său extinsese imperiul anexând Egiptul și Siria îi dădea o 
senzaţie de frustrare. În ciuda testamentului lui Selim, care îi lăsa drept 
sarcină atacarea creştinătăţii, nu reușea să stabilească momentul acţiunii. 
Hotărî să pună capăt letargiei, să-și demonstreze capacităţile de suveran, de 
cuceritor și de demn urmaș al lui Osman, întemeietorul dinastiei lor 
victorioase. 

Îşi întoarse capul spre Ibrahim, care î privea cu înţelegere. 

Aprecia nespus discreţia acestuia și ştiinţa de a nu-i tulbura firul 
gândurilor. Soliman zâmbi și îl bătu uşor pe umăr. 

Zorile luminau cerul senin. Prin ferestre pătrundea aerul proaspăt al 
dimineţii. Deodată, liniştea fu tulburată de un marș oriental, cântat de 
fanfara militară a gărzilor seraiului. 

— A început o nouă zi! spuse sultanul. 

Ibrahim sări gol din pat şi îmbrăcă un halat. 

— Acum o şterg! Datoria înainte de toate! 

leşi pe o uşă laterală ca să facă o baie şi să-și pună uniforma impunătoare 
de supraintendent al camerei particulare a sultanului. Ca de obicei, îşi 
începu ziua supraveghind ceremonialul de sculare a padișahului. 

Ibrahim nutrea fată de Soliman o venerație şi un devotament neștirbite, 
ceea ce nu îl împiedica să aibă o părere proastă faţă de turci. Grec de 
obârşie, el dispreţuia acest popor de crescători de oi și de cămile venit din 
Asia Centrală, care maimuţărea jalnic rafinamentele culturii și civilizației 
milenare ale unui imperiu cucerit prin forța armelor. Judecata aceasta nu se 
răsfrângea și asupra lui Soliman, al cărui sânge turcesc se subțiase până la 
a-şi pierde orice urmă de autenticitate ca urmare a încrucișării aproape a 
tuturor strămoşilor săi cu sclave creştine. 


În timp ce tinerii icioglani goi îl spălau, îl masau, îi râdeau capul, îl 
epilau și îi tăiau unghiile în hammam- ul său, Soliman se gândea la toate 
capetele încoronate occidentale care îl tratau cu dispreț. 

Din fericire, dezbinările lor politice erau atât de accentuate, încât putea 
să-i surprindă separat şi să-i atace pe rând. Mai exista un factor care slujea 
scopurilor sale.  Protestanţii subminau temeliile propriilor guverne, 
şubrezind creștinătatea în fața expansiunii turceşti. Luther, schismaticul 
acela german, nu proclamase oare că, luptând cu turcii, creştinii se revoltau 
împotriva Domnului, care le pedepsea păcatele prin intermediul Islamului? 

Aliați, regii Occidentului i-ar fi putut alunga pe turci din Europa. Noul 
papă, Adrian, de origine olandeză, se străduia în zadar să organizeze o 
cruciadă împotriva Islamului. 

Cu mintea plină de planuri de cucerire, părăsi hammam- ul şi se întoarse 
în apartamentul său, îmbrăcat încă în halat. Acolo găsi masa pusă pentru 
micul-dejun: pâine, salată, dulceaţă, fructe şi sorbeturi. O mică armată de 
icioglani se agita în jurul său, condusă de primul paharnic, asistat de 
maestrul sorbetului și de degustătorul-șef. 

Ibrahim, protocolar, supraveghea activitatea personalului. Întro odaie 
învecinată cânta în surdină o orchestră de coarde. 

Odată micul-dejun încheiat, începu ritualul toaletei împăratului. Paznicul 
Garderobei îşi făcu apariția, urmat de un şir de icioglani care aduceau 
numeroasele veşminte potrivite cu programul zilei. Marele maestru al 
Turbanului şi paznicul Bijuteriilor sosiră şi ei. Înfăşurarea fesului 
padișahului cu metri de muselină albă cu pliuri impecabile, pentru a da 
turbanului proporții impunătoare, și împodobirea sa cu un mănunchi de 
pene şi cu bijuterii în armonie cu ansamblul vestimentar implicau o vastă 
experienţă. 


În timp ce doi tineri icioglani umpleau două pungi — prima cu douăzeci 
de ducați de aur și a doua cu o mie de aspri de argint — pe care le prinseră 
de cingătoarea sultanului, intră un paj care îl anunţă pe marele vizir Piri 
Pașa. Soliman făcu o figură uimită. 

— Aşa de dimineaţă? 

— Excelenţa Sa cere o audienţă urgentă, Înălțimea Voastră. 

— Să intre! 

Bătrânul Piri Pasa, omul de încredere al sultanului și unul dintre ultimii 
mari demnitari de origine turcă, reușise ca prin minune să-şi păstreze postul 


în faţa valului de devșirmi — sclavi creştini educați la înaltele școli ale 
seraiului — care acaparau treptat toate funcţiile importante ale Imperiului. 

Piri Pașa intră şi se prosternă în faţa tânărului său stăpân. 

Înalt, subţire, ridat, cu ochi pătrunzători şi scânteind de energie, bătrânul 
emana un aer ascetic. Inamicii săi nu-i puteau ierta că este singurul mare 
vizir al răposatului sultan Selim I care supravieţuise vechiului regim şi nu 
sfârşise cu capul pe butuc. 

— Piri, azi eşti foarte matinal! 

Marele-vizir îşi stăpânea cu greu furia. Mâinile îi tremurau și ochii 
umbriți de sprâncenele stufoase aruncau fulgere. 

— Înălţimea Voastră personal şi Imperiul Otoman au suferit un grav 
afront! 

Soliman se întunecă la fată. Marele-vizir bătu din palme şi intră un paj, 
ducând o boccea mică din piele. 

— Desfă-o! porunci Piri. 

Pajul puse bocceaua pe covor şi o deschise, dând la iveală două urechi și 
un nas tăiate şi mânjite de sânge închegat. 

— E tot ce-a mai rămas din diplomatul Înălțimii Voastre, trimis la regele 
Ludovic al II-lea al Ungariei pentru a-i cere tributul anual pe care ni-l 
datorează. 

Mâna Sultanului se încleştă pe mânerul săbiei sale încovoiate. 

— Convoacă de urgenţă Divanul, Piri Pașa! Şi să tacă muzica! 

Mai aruncă o privire la conţinutul boccelei, apoi, scrâșnind din dinţi, ieşi, 
urmat de Ibrahim și de marele șambelan. Traversă cu un pas alert cea de-a 
treia curte, unde nu aveau acces decât demnitarii şi cei din Casa Imperială, 
trecu pe sub bolta de marmură a Porții Fericirii şi înaintă spre cea de-a doua 
curte, unde îl aştepta calul înveşmântat. Soliman sări în şa. 

— La Eski Serai! porunci el pe un ton imperios. 

De când primise bocceaua, buna-dispoziţie i se spulberase. 

Dădu pinteni calului, apoi porni în galop, cu întreaga escortă pe urmele 
sale. Cavalcada străbătu la iuţeală prima curte, în timp ce o companie de 
ieniceri prezenta armele, iar trompetele sunau „Glorie sultanului”. 

Soliman și suita sa străbătură în galop ulițele întortocheate care duceau 
la Eski Serai. Trecătorii, căruțele, litierele se lipeau de ziduri să nu 
stânjenească înaintarea cortegiului imperial. 

Sosirea inopinată a lui Soliman aduse haremul în stare de efervescenţă. 
Salutat cu slugămicie de eunuci, care evacuau rapid coridoarele, sultanul 


urcă direct la apartamentele sultanei-valide, care îl primi bucuroasă, dar și 
ușor îngrijorată de această intrare neașteptată. 

Sultanul o sărută pe Hafsa Hatun. 

— Sunt tare bucuroasă că te văd! Ai fost la Gülbahar? 

— Nu! Cu tine vreau să vorbesc, mamă! 

— Giilbahar se va supăra de încălcarea protocolului! 

— Deocamdată, mamă, puţin îmi pasă de protocol. Sunt în joc probleme 
mai grave. 

Soliman îi aduse la cunoștință ce păţise diplomatul turc trimis la regele 
Ludovic al II-lea. 

— Am convocat deja Divanul ca să-l anunţ că declar război Ungariei. 
Am vrut să capăt mai întâi binecuvântarea ta. O să-i fac să muşte ţărâna pe 
toți aceşti suverani creștini care ne provoacă plini de obrăznicie. O să 
îngenunchez Europa și o să transform toate catedralele ei în moschei. Ca și 
Tamerlan, strămoșul tău, o să-i vâr pe regi și pe prinți în cuști de fier. Ți-o 
făgăduiesc! 

Căzu într-un genunchi în faţa mamei sale, care își așeză mâinile pe 
creștetul lui, făcu o scurtă rugăciune, după care se aplecă şi îl sărută pe 
frunte. 

— Allah îţi va duce armatele la victorie, fiule! 

Se ridică și îi sărută mâna ridată. 

— Acum, du-te grabnic la Gülbahar, fiule! Cu siguranţă a fost înştiinţată 
de venirea ta şi se frământă așteptându-te. O neglijezi! O să te cert! Ibrahim, 
omul ăsta de nimic, e un obstacol între nevasta ta şi tine! 

Privirea lui Soliman se aspri. 

— Nu-i judeca pripit și părtinitor pe cei care-mi sunt devotați şi-mi 
execută orbeşte ordinele! Asta trebuie să-ti fie de ajuns! 

O salută și ieși. Conflictul care se ivise între ei din pricina lui Giilbahar îl 
irita. Recunoştea că atitudinea sa față de nevasta lui nu era ireproşabilă. 
Între datoria conjugală şi dragoste intervin uneori diferenţe. Soliman nu-şi 
putea explica schimbarea suferită de sentimentele sale față de Giilbahar, 
care îi devenise indiferentă. Și totuși, o iubise. Dar crizele ei de gelozie și 
faptul că se plângea necontenit că este neglijată îl exasperau. Giilbahar voia 
să-l îndepărteze de Ibrahim, fără a înţelege că voia imposibilul. 

Intră în silă la Giilbahar. Femeia se gătise cu cele mai frumoase 
veşminte. Deşi se fardase cu grijă, chipul tras o urâţea. 

Gura avea o expresie amară. Giilbahar i se aruncă plângând la piept. 


— De trei săptămâni n-ai mai venit să mă vezi, strigă ea cu glasul frânt. 
O, stăpâne mult-iubit, te aşteptam în fiecare seară, sperând că uşa se va 
deschide, lăsându-te să intri! Lacrimile îmi şiroiau pe obraji! Nu primeam 
niciun semn din partea ta, adoratul meu! 

Vru să-i desfacă cingătoarea, dar el o opri cu un gest brutal. 

— Lasă asta! Am venit să-ți spun că plec! E război! Voiam să-mi iau 
rămas-bun şi să-i sărut pe copii înainte de-a părăsi Constantinopolul! 

Dezamăgită, Giilbahar își plecă faţa ca să-și ascundă lacrimile. 

— Speram că... 

Nu-si sfârși cuvintele. 

— Hai să-i vedem pe copii! spuse el, pentru a pune capăt scenei. 

— Copiii dorm încă! 

Posesivă, Gülbahar i se agăță de braţ. Intrară într-o odaie aflată în 
penumbră, cu ferestrele acoperite aproape complet de draperii, unde doi 
băieți și o fetiţă blondă dormeau. Inima sultanului se umplu de tandreţe. 

— Şi Mustafa? întrebă ea. De când mi l-ai luat, mi-e tare dor de el. 

— Trebuie să înţelegi că la vârsta lui nu-i mai este îngăduit să stea agăţat 
de fustele tale. Acum e bărbat. Mustafa a plecat în zori împreună cu pajii la 
tabăra de instrucţie militară. Primul meu născut va fi un bun soldat, adăugă 
el cu mândrie. A moștenit toate calitățile înaintaşilor săi... Cât lipsesc, să ai 
grijă de copii. 

Vreau să-i găsesc sănătoși! 

— Nu trăiesc decât pentru tine şi pentru ei, stăpânul meu adorat! 

Cuprins de un sentiment de vinovăţie, sultanul își repeta fără încetare că 
ea era mama copiilor săi şi că îi datora respect și afecţiune. Era oare 
adevărat că Ibrahim îl îndepărta de ea, așa cum îi reproşa sultana-validâ? 
Nu! Relaţiile sale cu Ibrahim existau dinaintea intrării lui Gülbahar în viaţa 
lui. La început, o iubise pe femeia aceasta cu înflăcărare; să fi fost doar 
atracţia față de ceva nou? 

O sărută cu o căldură afectată. Pe drumul de întoarcere, în timp ce 
parcurgea în galop străzile foarte circulate la această oră, privirile îi căzură 
asupra trecătorilor prost îmbrăcaţi, a caselor de lemn, urâte, părăginite, cu 
tencuiala căzută, și își aminti o frază a împăratului Octavian August: „Am 
găsit o Romă făcută din cărămidă și am transformat-o într-una din 
marmură.” 

Fu cuprins de o ruşine mai mare decât mândria. Osmanlâii cuceriseră un 
Bizanţ din marmură şi îl transformaseră într-unul din lemn. 


Un ambasador îi dăruise, printre alte obiecte minunate, un album 
înfățișând edificiile Romei: palate, biserici, temple, arcuri de triumf, fântâni 
monumentale. Fusese frapat de opera lui Michelangelo și îndeosebi de 
planurile sale arhitecturale. Ar trebui să-l invite la Constantinopol și să-i 
încredinţeze transformarea acestei aglomerări de cocioabe într-o metropolă 
mai frumoasă decât Roma. Pentru străini, Constantinopol, văzut 
îndeaproape, era extrem de dezamăgitor. Casele de lemn, sărace, mici și 
lipsite de stil se deosebeau doar prin culoarea lor, ale turcilor fiind roşii şi 
galbene, ale armenilor cenușiu-deschis, ale grecilor, cenușiu-închis, și ale 
evreilor, mov. Palatele celor câtorva demnitari — așa-zisele palate — nu 
aveau nimic somptuos sau solid. Toţi acești înalți dregători știau că, după 
moartea lor, toate avuţiile pe care le agonisiseră aveau să sporească tezaurul 
sultanului. Copiii lor nu moșteneau decât o parte infimă din aceste averi, şi 
asta doar dacă aveau noroc, întrucât cei mai mulți ajungeau în stradă când 
părintele lor îşi sfârșea zilele strangulat de slugile mute ale Sultanului, iar 
toată averea le era confiscată. 

Moscheile, considera Soliman, erau singurele clădiri ce meritau 
admirate. Dacă te gândeai bine, nici măcar palatul imperial nu putea fi 
considerat o capodoperă arhitecturală. Yemi Serai nu era alcătuit decât din 
câteva pavilioane şi trimitea mai degrabă cu gândul la o tabără militară. 
Zidurile întunecate și înalte ale incintei împiedicau o priveliște de 
ansamblu. Prima curte, mărginită de clădiri utilitare, era lipsită de 
frumuseţe. Cea de-a doua, care includea şi bucătăriile, răspândea mirosuri 
ce ajungeau uneori în sala Divanului. Pavilioanele imperiale ale celei de-a 
treia curţi erau construite la nimereală, fără niciun plan. De multă vreme, 
Soliman îşi dorea să transforme Yeni Serai şi să-i redea Constantinopolului 
fosta splendoare. 

La intrarea sultanului, demnitarii se prosternară cu umilinţă. 

Fosta odaie, în care răposatul lui tată prezida întrunirile înalților 
dregători, i se păruse întotdeauna meschină. Soliman era mândru de noua 
sală a Divanului, reconstruită la iniţiativa sa. 

Lambriurile amplu sculptate și încrustate cu nestemate, candelabrele de 
aur, tavanul ornat cu stucaturi, podeaua cu lespezi de marmură și covoarele 
persane ofereau o privelişte minunată. 

Actor experimentat, sultanul străbătu sala cu un pas lent, măsurat și se 
aşeză pe tronul instalat în mijlocul unei estrade acoperite cu un covor întins 


de mătase. Tăcut, își plimbă peste adunare privirea rece, severă, 
dominatoare, care îi făcea să se înfioare şi pe cei mai vechi dregători ai săi. 

Cu glas puternic, enunță solemn unul dintre preceptele tatălui său, 
sultanul Selim I: 

— Dominația este ca o nevastă, hărăzită celui ale cărui buze nu pălesc 
sub sărutul mușcător al unei săbii. 'Trăsnetele noastre trebuie să se abată 
asupra creştinătăţii occidentale. Ungaria este primul nostru ţel. O dată ce 
această ţară va fi zdrobită, inima Europei va fi a noastră. Tânărul rege 
Ludovic al II-lea ar fi făcut mai bine să ne plătească tributul pe care ni-l 
datora. Ar fi evitat astfel un război care o să-l coste scump! Foarte scump! 
Vom începe această campanie cu asediul Belgradului! 

Ferhat Pașa, general şi vizir, luă cuvântul: 

— Mă alătur hotărârii voastre, Înălțimea Voastră. Trebuie să adaug însă 
faptul că gloriosul vostru înaintaş, Mehmed I, a fost înfrânt în faţa 
Belgradului. 

Soliman nu-şi pierdu calmul. I se părea că Ferhat uza și abuza de 
calitatea sa de cumnat. Îl suspecta de mult că trage sfori pentru a-i submina 
autoritatea. Sultanul dispunea de informaţii conform cărora Ferhat nu fusese 
străin de ultima tentativă de asasinare comisă de Selim I la adresa lui. Din 
lipsă de dovezi, cedase în fața implorărilor surorii sale Malfiruz şi ale 
mamei lui şi ștersese totul cu buretele. 

Soliman vorbi din înaltul tronului său: 

— Te temi cumva de o înfrângere? 

Ferhat simţi primejdia. 

— Sigur că nu! Am vrut doar să subliniez că forțele noastre trebuie să fie 
suficient de importante ca să nu ne temem de un nou eşec. 

Soliman replică pe un ton ponderat: 

— Am studiat de mult toate variantele. O înfrângere este, practic, 
imposibilă. Nu vor fi niciodată întrunite condiţii mai bune pentru 
înfrângerea Belgradului. 

Demnitarii aprobară fără ezitare intrarea imediată în război. 

Voința lui Soliman întrunea întotdeauna majoritatea. Cine ar fi îndrăznit 
să-l contrazică? 

— Ordon mobilizarea generală a armatelor noastre! spuse sultanul. 
Trimiteţi fără întârziere poruncile mele tuturor guvernatorilor din provincie 
şi tuturor vasalilor imperiului nostru! 

Războiul Sfânt e declarat! 

După ce gândise mai multe planuri de a părăsi haremul, toate 
irealizabile, Roxelana a înțeles că șansele de a evada sau de a fi 
răscumpărată erau nule. 

Atunci renunță definitiv la identitatea Alexandrei și intră în pielea 
Roxelanei. Era hotărâtă să interpreteze acest nou personaj cu un succes 
deplin. Comportamentul ei amabil faţă de supraintendentă nu era rezultatul 
unei simple întâmplări, nici al exigenţei exclusive a doamnei Rebia, ci al 
unui concurs de împrejurări savant orchestrat de Roxelana. 

Doamna Rebia îi oferea câteva avantaje: dreptul de a-și alege cele mai 
frumoase rochii, parfumurile cele mai încântătoare, vinurile și mâncărurile 
cele mai rafinate și ceva mai mulți bani pentru a-și cumpăra obiectele de lux 
pe care furnizorii Curţii le expuneau pe mese turnante dotate cu paravane 
care le ascundeau privirilor. 

Aceste privilegii atrăgeau după sine şi inconveniente. Cele mai multe 
fete o ocoleau. Unele pretindeau că era iscoada doamnei Rebia, deşi această 
părere nu se baza pe nicio dovadă. Roxelana profita de avantaje şi nu lua în 
seamă criticile. Pentru ea, odaliscele nu mai existau. Amintirea lui Güzel şi 
a lui Gazali era încă vie în memorie. Sfârşitul lor tragic fusese pentru ea o 
lecţie vie care o ajuta să-şi croiască drumul prin această junglă de femei. 

Datorită spiritului ei de observaţie și cunoașterii firii umane, doamna 
Rebia reuşise să descopere personalitatea fetei, ambiția şi voinţa sa de a-şi 
atinge scopul. Interesul pe care i-l arăta Roxelanei era nutrit de obsesia 
propriului viitor. Doamna Razgie, paznica bijuteriilor, câștigase simpatia lui 
Giilbahar, devenind omul ei de încredere. Dacă se întâmpla ca sultanul 
Soliman să moară subit, prinţul Mustafa — fiul lui Gülbahar — îşi urma 
tatăl la tron, Hafsa Hatun era îndepărtată şi actuala primă cadână îi lua 
locul. În ce o priveşte, doamna Rebia şi-ar fi pierdut automat poziţia, care i- 
ar fi fost luată de doamna Razgie, şi chiar risca să-și sfârșească zilele în 
Puţul Plângerii, deoarece Gülbahar avea să o facă să plătească scump 
devotamentul față de Hafsa Hatun. 

Ca să nu ajungă în această situaţie, trebuia să pregătească terenul pentru 
a se pune la adăpost. De multă vreme căuta o fată care să poată deveni 
instrumentul de realizare a planurilor ei. Se părea că Roxelana îndeplinea 
toate condiţiile. Pentru a pecetlui relaţiile lor afective, o vârâse în patul ei. 
Sprijinul lui kislar agasi îi îngăduia să ducă la bun sfârşit această politică. 


— Mahmud, nu crezi că ar fi momentul să ne gândim la o promovare a 
Roxelanei? 

— M-am gândit şi eu la asta, spuse el. 

— Gelozia lui Giilbahar ne-ar putea pune obstacole, adăugă ea, ştiind că 
relaţiile dintre supraveghetorul general al fetelor şi prima cadână nu erau 
dintre cele mai bune. 

Kislar agasi legănă ușor smaraldul în formă de pară. 

— Gülbahar? Nu mai prezintă niciun pericol. Sultanul dă semne de 
oboseală sau tendinţele sale homosexuale sunt pe cale să prevaleze. 

— Greşeşti, Mahmud! Soliman este în realitate un afemeiat. 

Nu uita că a crescut sub ochii mei. 

— Vrei să spui că e bărbatul unei singure femei! Isprăvile sale amoroase 
din harem sunt practic nule, Rebia. Lasă-mă să mă gândesc, continuă kislar 
agasi. Da! Să o alegem pe Roxelana este o idee excelentă! Doar că 
Gülbahar o să se uite chiorâş la ea și o să încerce să i se pună de-a 
curmezişul. Dar există şi o cale mai comodă, sultana-valide! 

— Cred că te înșeli. Sultana-valide o sprijină pe Gülbahar pentru a-l 
contracara pe Ibrahim. 

— Dar se gândeşte și la plăcerea fiului ei. 

Un zâmbet fin flutură pe buzele doamnei Rebia. 

— Fata care îi pregăteşte sorbetul e bolnavă. De ce să n-o înlocuim 
provizoriu cu Roxelana? Să vedem ce zice bătrâna! 

— Are mare încredere în tine, Rebia! 

— Bazează-te pe mine, kislar agasi! O să te ţin la curent. 

În aceeași zi, doamna Rebia se înfățișă sultanei-mamă Hafsa Hatun şi o 
înștiință despre îmbolnăvirea celei care îi pregătea sorbetul. 

— Până când se face bine, îi propun înălțimii Voastre o înlocuitoare care 
nădăjduiesc că o va satisface. Am educat-o eu însămi. 

Sultana-valide oftă. 

— La vârsta mea, nu îmi prea plac schimbările. Dar dacă trebuie... Cum 
o cheamă? 

— Roxelana, înălțimea Voastră! E o fată mereu cu zâmbetul pe buze. 

Hafsa Hatun dădu din cap. 

— Puţină veselie o să-mi facă bine. Mă frământ destul din pricina fiului 
meu. Ştiu că se va întoarce victorios, dar nu pot să nu fiu îngrijorată! 

Doamna Rebia îi înțelegea neliniștea. 


Înainte de a o prezenta noii sale stăpâne, kislar agasi şi doamna Rebia îi 
dădură Roxelanei ultimele instrucțiuni legate de noua ei însărcinare. În 
afară de atribuţiile domestice, avea datoria de a sta cu ochii și cu urechile la 
pândă, observând totul, şi de a face rapoarte zilnice şefului eunucilor negri 
şi doamnei Rebia. 

— Trebuie să înţelegi, Roxelana, că mai-marii acestui imperiu au în jurul 
lor prieteni, dar mai ales dușmani care pândesc din umbră, așteptând să 
lovească. 

Kislar agasi îi vorbea cu solemnitate, privind-o în albul ochilor. 

Roxelana asculta instrucţiunile, zâmbind cu placiditate și înclinând 
fruntea la sfârșitul fiecărei fraze. 

— Eşti pusă la încercare! adăugă el. Cel mai mic pas greșit te poate costa 
capul! 

Doamna Rebia interveni pentru a destinde atmosfera: 

— Roxelana n-o să ne dezamăgească, Mahmud! 

Șefului eunucilor negri îi plăcea să le terorizeze pe odalisce cu 
amenințările sale, făcând să le îngheţe sângele în vene şi să li se ridice părul 
în cap, ca și cum, din cauză că impotenţa sa sexuală îl împiedica să se 
bucure de fetele acestea frumoase care se aflau la discreţia lui, se bucura 
mental de spaima lor. De data aceasta răspunse însă cu amabilitate. 

— Aşa sper și eu! 

Pentru el, Roxelana era o enigmă vie. Fata îi arăta un respect neștirbit, îi 
executa ordinele cu precizie și îl privea cu venerație. 

Cu toate acestea, simţea instinctiv că această fată, docilă la prima vedere, 
era alunecoasă ca un şarpe. 

Prima întrevedere dintre sultana-valid6 şi Roxelana se desfăşură în 
prezența doamnei Rebia. 

— Pregăteşte-ne un sorbet, fetițo! porunci simplu Hafsa Hatun. Vreau să 
văd de ce eşti în stare! 

În timp ce Roxelana doza cu grijă ingredientele unui sorbet ce trebuia să 
atingă culmile rafinamentului — doamna Rebia o învățase câteva formule 
imbatabile — fata o privea pe furiș pe sultana-valid€, pe care o vedea de 
aproape pentru prima oară. 

Fiica lui Mengli Ghirei se distingea prin trăsăturile ei mongoloide. Se 
ținea dreaptă, aproape rigidă. Preocupată de război, se temea ca fiul ei, din 
dispreț față de moarte, să nu se expună excesiv focului inamic. 


Pentru a-i alunga aceste gânduri sumbre, doamna Rebia îi vorbi de 
astrologul Curţii, care prezisese o mare victorie turcă și un triumf răsunător 
al sultanului. 

— N-am deloc încredere în șarlatanii ăștia! exclamă sultana-valid€. Îi 
duc de nas pe suverani și demnitari! 

Roxelana prezentă pe o tavă de aur ceștile de porțelan chinezesc. Hafsa 
Hatun adulmecă parfumul, gustă băutura și îi aspiră aroma. 

— Bun! Foarte bun! De-acum, micuţo, îţi încredințez sarcina temporară 
de a servi sorbetul. Ca întotdeauna, doamna Rebia știe să-și aleagă oamenii. 

Aşa cum fusese învățată, Roxelana sărută papucul sultanei-valide, care îi 
zâmbi cu bunătate. 

— Poţi să pleci, fetiţo! 

Roxelana se retrase de-a-ndărătelea, sub privirile mulţumite ale doamnei 
Rebia, şi închise încet ușa. Pe coridor, care era gol în clipa aceea, făcu o 
piruetă, învârtindu-se într-un picior, ca o balerină în faţa publicului. Mai 
înaintase cu o treaptă. Satisfacţia era totuși destul de săracă. Funcţia de 
servitoare a unei femei bătrâne, chiar dacă aceasta era mama Marelui 
Stăpân, nu reprezenta tocmai o situaţie strălucită. Nu era însă decât 
începutul. 


La Eski Serai, curierii aduceau aproape zilnic ultimele ştiri de pe câmpul 
de luptă, aşteptate cu nerăbdare de sultana-valide şi de Gülbahar. Astfel, 
Roxelana află despre înaintarea irezistibilă a marii armate spre Belgrad. 
Cavalerii achingii, trupe neregulate care acopereau flancurile, jefuiau, 
incendiau şi îi alungau ca pe niște animale sălbatice pe necredincioșii 
creştini. În timp ce marele-vizir Piri Paşa, în fruntea ienicerilor și a 
spahiilor, își continua marșul spre Belgrad, Ahmed Pașa, al doilea vizir, lua 
cu asalt Sabacul, aflat pe Sava, iar Mehmed Pașa traversa Transilvania 
pentru a face joncţiunea cu Piri Pașa. 

Entuziasmată de vitejiile fiului ei, Hafsa Hatun le informă pe doamnele 
de onoare că asediul Belgradului începuse printr-un intens bombardament al 
artileriei instalate la confluenţa Savei și a Dunării. Asupra zidurilor orașului 
fuseseră declanşate atacuri de o violenţă extremă. Pentru a asigura spatele 
frontului, Sultanul construise un pod peste Sava, care fusese distrus după 
puţin timp de apele crescute din cauza ploilor și reconstruit în opt zile. 
Soliman își liniștea mama şi nevasta afirmând că tabăra turcă era atât de 


bine organizată şi el însuși atât de ireproșabil servit, încât ducea o viată 
liniștită și confortabilă, ca și cum s-ar fi aflat la Constantinopol. 


După câteva săptămâni, sosi în sfârșit vestea cea mare. Belgradul — 
orașul fortificat care respinsese forțele lui Murad, și apoi pe ale lui Mehmed 
al Il-lea — căzuse în mâinile turcilor. Soliman nu ascunse faptul că această 
victorie fusese înlesnită de trădarea celor câţiva dezertori unguri, care le 
indicaseră generalilor otomani punctele slabe ale citadelei care avea 
renumele de a fi inexpugnabilă. După douăzeci de atacuri ucigătoare, 
ultimii patru sute de supraviețuitori ai garnizoanei se predaseră. În ciuda 
promisiunii sultanului, ei fuseseră masacrați de ienicerii cuprinși de furie. 
Soliman ar fi preferat să-i aducă în lanţuri la Constantinopol pentru a-și 
evidenția victoria, dar turcii, scria el, sunt niște cuceritori cu sânge fierbinte 
şi lipsiţi de răbdare. 

La Eski Serai, victoria padișahului fu sărbătorită prin mari petreceri. 
Sultana-valid€ făcu daruri costisitoare întregului personal al casei. 
Roxelana, servitoarea de sorbet, primi un inel împodobit cu un rubin, iar 
doamna Rebia, un mantou din blană de jder. 

În schimb, în locuinţa cadânei Giilbahar domnea îngrijorarea, deoarece 
ultimii trei copii ai sultanului se îmbolnăviseră. La început, boala fusese 
considerată de către medicii Curţii destul de uşoară; febra, durerile de cap şi 
cele musculare păreau să indice o răceală vindecabilă după câteva zile de 
odihnă. Apoi însă izbucni adevărul cumplit: Murad, Mahmud şi surioara lor 
aveau variolă. După bucuria care salutase căderea Belgradului, urmară 
consternarea, lacrimile şi disperarea. 

Anunţat de curieri speciali, sultanul își grăbi întoarcerea. Prima sa 
victorie fu îndoliată de moartea micilor bolnavi. 

— Allah i-a chemat la el! Erau nişte îngeri! Dar mai ai un fiu! 

spuse Hafsa Hatun, încercând să-l îmbărbăteze. Mustafa, fiul cel mare, e 
frumos ca soarele și viteaz ca tine. Când am fost înştiinţată că micuţii erau 
contagioși, i-am cerut marelui șambelan de la Yeni Serai să-l trimită pe 
Mustafa la Adrianopol, ca să-l îndepărteze de capitala atinsă de epidemie. 
Mi-era teamă ca palatul imperial să nu devină un focar de infecţie. 

— Ai făcut foarte bine, mamă! Îţi datorez viaţa singurului fiu care mi-a 
mai rămas! 

Apoi Soliman se duse la Giilbahar. Durerea împărtășită îi apropie chiar și 
pe părinţii cei mai dezbinaţi. 


— Suntem încă tineri, porumbiţo! O să mai avem copii! Din fericire, ne- 
a rămas Mustafa! 

Soliman afișa un chip senin, în ciuda suferinţei care îi rodea inima. 
Trebuia să primească oficial felicitările breslelor din Constantinopol, ale 
clerului, ale profesorilor şi studenţilor, ale comunităţilor religioase, ale 
corpurilor constituante, să răspundă zâmbind mulţimii ce îl aclama când 
trecea pe străzi, să treacă în revistă trupele, să-şi pregătească viitoarele 
campanii și să prezideze întrunirile Divanului, pe care Piri Pașa le 
prelungea intenționat, pentru a-i mai abate gândurile de la nenorocirea 
suferită. 

Sultanul fu însă cuprins de orgoliu când delegaţiile diplomatice ale 
Veneţiei, Poloniei şi Rusiei își prezentară felicitările. 

— Aceste trei țări creştine nu sunt decât avangarda celor ce vor urma în 
viitorii ani, spuse Ibrahim. Vei fi stăpânul lumii, Soliman! 


Sultanul se gândea și el la viitor, îndeosebi la viitorul dinastiei. Pierderea 
celor trei copii nu numai că îi provocase un şoc afectiv serios, ci îi inspirase 
o teamă considerabilă în ce priveşte viitorul familiei sale. 

La ora actuală, el, Soliman, ar fi trebuit să aibă, în afară de Mustafa, mai 
mulți copii, pentru ca astfel perspectiva unui tron vacant să nu apară 
niciodată. Dragostea lui exclusivă pentru Giilbahar crease această situaţie 
îngrijorătoare. 

Mama sa avea dreptate. Nu ar fi trebuit să ocolească femeile pentru a nu 
o face pe Giilbahar să sufere. Plăcerea era secundară. Odaliscele aveau 
datoria de a-i face copii. Soliman hotărî să-și schimbe comportamentul. Cu 
riscul de a o indispune pe Gülbahar, se va culca şi cu alte fete din haremul 
lui. 

Odaliscele fertile vor fi, aşa cum se cuvine, răsplătite. Nu va mai fi vorba 
de dragoste. Experienţa sa sentimentală cu Giilbahar îi ajunsese. 

Dispunea de o pepinieră ce includea câteva sute de fete tinere, cele mai 
frumoase din lume. De ce să nu profite? Cât despre Giilbahar şi gelozia ei 
maladivă, atâta pagubă... 


Datorită iscusinţei sale, a veseliei contagioase şi a meșteșugului de a 
pregăti  sorbetul,  Roxelana devenise indispensabilă  sultanei-valide. 
Înconjurată de demnitarii casei ei civile, care erau nişte personaje grave, 
austere, rigide şi solemne, ajunse la o vârstă venerabilă, Hafsa Hatun simţea 


nevoia de a respira un aer mai curat, de a auzi râsete, de a-și descreţi 
fruntea. Kislar agasi rezervase serviciului ei personal câteva odalisce 
frumoase şi tinere, dar mediocritatea minţii lor, ca şi timiditatea explicabilă 
în faţa mamei maiestuoase şi reci a sultanului le făcea să fie de-a dreptul 
plictisitoare. 

Hafsa Hatun îi era recunoscătoare Roxelanei fiindcă aceasta o învățase 
să râdă din nou. Glumele fetei erau atât de nostime, încât personajele grave 
care discutau cu sultana-valide uitau uneori de treburile lor importante și 
izbucneau în râs. 

Dar, deşi râsul lumina aproape întotdeauna chipul Roxelanei, inima îi era 
întunecată de tristeţe. Îşi interpreta rolul pe scena de la Eski Serai și acest 
joc dublu îi chinuia sufletul. Când trezorierul, paznicul sigiliului sau 
secretarul sultanei erau prezenţi, Roxelana își acoperea fața cu un văl. 
Sultana oficială comenta râzând: 

— Bătrânii ăştia sunt atât de decrepiţi că au uitat la ce e bună o fecioară 
tânără! 


Înconjurată de consilierii ei bătrâni, Hafsa Hatun asculta un raport de-al 
cancelarului, în timp ce Roxelana le pregătea un sorbet. Kislar agasi intră 
aferat şi anunţă că Înălțimea Sa tocmai sosise la Eski Serai şi cerea să fie 
primit de sultana-valid€. 

Hafsa Hatun se sculă cu vioiciunea ei obişnuită. 

— leşiţi acum, dragii mei! 

Demnitarii părăsiră odaia cu o grabă comică. Roxelana zăbovi puţin să-și 
strângă instrumentele. În clipa aceea, Soliman își făcu apariţia. Statura sa, 
nasul acvilin, ochii pătrunzători, imensul turban alb, caftanul de brocart cu 
fire de aur, aerul său maiestuos o speriară atât de rău, încât scăpă obiectele 
puse pe tavă. 

— Iertaţi-mă, Înălţimea Voastră! 

Se aplecă pentru a le strânge. Tulburarea întipărită pe faţa ei, ochii 
fascinanţi, gura senzuală, sânii rotunzi și mici ce căzură pradă privirilor 
sultanului prin decolteul corsajului îl făcură să se oprească în faţa ei. 

— Te sperii chiar atât de rău, fetiţo? 

Roxelana își plecă fruntea, zăpăcită. 

— O implor pe înălțimea Voastră să-mi ierte stângăcia! 

Spre surprinderea sultanei-valide, martor involuntar al acestei scene, 
Soliman se aplecă, o luă pe Roxelana de umeri şi o ajută să se ridice. 


— Cum te cheamă? o întrebă el cu bunăvoință. 

— Roxelana, preaplecata voastră slugă, Înălțimea Voastră! 

Soliman bătu de două ori din palme și un eunuc se grăbi să intre. 

— Strânge instrumentele astea! porunci padișahul. 

Apoi se întoarse spre Roxelana, impresionat de timiditatea ei de 
căprioară înfiorată. 

— Eşti frumoasă, Roxelana, ştiai? 

Ea îşi plecă fruntea. 

— Mi s-a spus, Înălțimea Voastră! Dar oamenilor le place să glumească! 

Un zâmbet ciudat flutură pe buzele sultanului. 

— Eu însă nu glumesc! 

Scoase din buzunar o batistă de mătase și o puse pe umărul fetei. 

„E frumoasă, foarte frumoasă, fata asta”, își zise el. Înainte să plece spre 
Belgrad nici nu ar fi băgat-o în seamă, dar acum, după moartea celor trei 
copii, nu îl atrăgea doar frumuseţea, ci şi frivolitatea ei. 


Kislar agasi află de hotărârea sultanului și răsuflă uşurat. Roxelana avea 
să-i fie cu siguranță recunoscătoare. Era convins că fata asta va ajunge 
departe... foarte departe... Dar... Exista un „dar”! Batista pusă pe umărul 
unei fete nu însemna că îi era asigurată neapărat o nouă promovare. Kislar 
agasi cunoscuse numeroase fete seduse de iluzii flatante și fără urmare, care 
aşteptaseră în zadar să fie chemate în alcovul sultanului. Dar zilele trecuseră 
şi speranţele li se ofileau. După un timp, li se luau înapoi odaia și darurile 
costisitoare şi li se cerea fără menajamente să se întoarcă în dormitorul 
comun. Pentru aceste fete era mai mult decât sfârșitul unui vis: era umilința 
de a reveni la nivelul inferior al ierarhiei. 

În ceea ce o privea pe supraintendentă, aceasta era preocupată. Roxelana 
avea să-și croiască în mod cert drumul, doar dacă nu survenea vreun 
accident imprevizibil. Și doamna Rebia se temea de aceste accidente, prea 
frecvente pentru a părea naturale. Nu era exclus ca Roxelana să reprezinte 
pentru sultan un simplu capriciu fără viitor, cu atât mai mult cu cât 
Gülbahar avea să facă imposibilul pentru ca lucrurile să fie așa. 

Dar, dacă recenta hotărâre a Marelui Stăpân era serioasă, atunci trebuia 
luate precauţii. Dacă noii favorite i se întâmpla vreo nenorocire, pedeapsa 
avea să se abată asupra conducătorilor haremului, care se dovediseră 
incapabili să-i asigure protecţia. 


Doi eunuci primiră ordinul de a o urma când se plimba prin grădină, 
când se ducea la hammam, când se juca cu prietenele sale — destul de 
puţine, de altfel — și când se deplasa pe coridoarele întortocheate, luminate 
cu zgârcenie. În timpul nopţii, eunucii stăteau de pază la ușa ei. 

Roxelana cunoştea riscurile la care se expunea. Nu uitase ce i se 
întâmplase lui Giizel, dar avea încredere în steaua ei. 

Promovarea la rangul de ikbal îi retrăgea automat apartenența la casa 
sultanei-valide, deoarece o sclavă nu poate sluji doi stăpâni deodată. Dar 
Roxelana refuză să se supună acestei reguli. 

Protecţia bătrânei Hafsa Hatun îi era mai necesară ca oricând. 

Ceru o audienţă la ea şi i se aruncă la picioare. 

— Îndrăznesc să implor o mare favoare înălțimii Voastre! 

— Spune, Roxelana! 

— Aş fi foarte fericită să-mi continuu slujba temporară de servitoare a 
sorbetului înălțimii Voastre! 

Sultana-valide se simți flatată. 

— Și dacă fiul meu, sultanul, te cheamă atunci când am nevoie de 
serviciile tale? Ştii că sunt o mare consumatoare de sorbet! 

Roxelana se prosternă din nou şi sărută picioarele bătrânei. 

— Vă implor să nu mă alungaţi, Înălțimea Voastră! 

Sultana-valide o bătu afectuos pe umăr. 

— Bine! Îţi vei păstra slujba! Îi voi comunica fiului meu, sultanul, 
cererea ta și sunt sigură că nu se va opune! Acum, pregăteşte-mi sorbetul! 

— Pentru Înălțimea Voastră, mă voi strădui să pregătesc cel mai bun 
sorbet de pe lume! Am descoperit o nouă reţetă și nişte ingrediente care fac 
din băutura asta elixirul zeilor! 


Gestul Roxelanei îi tăie răsuflarea doamnei Rebia. 

— E grozav de iscusită fata asta! îi spuse ea lui kislar agasi, în timp ce 
îşi savura sorbetul cu apă de trandafiri. A găsit mijlocul de a-și păstra câte 
un picior în ambele tabere. Ţi-am mai spus: o să ajungă departe! 

— Și o să-şi rupă gâtul! îşi dădu cu părerea kislar agasi, încă temător. E 
iscusită, de acord, dar iscusinţa o să-i fie de ajuns să-l cucerească pe sultan? 
Au trecut şase zile de când Înălțimea Sa i-a dat batista Roxelanei, fără ca să 
se mai întâmple ceva. 

— Ai răbdare, prietene! O să vezi că sultanul o s-o cheme. 


Bătu din palme şi intră o adolescentă de o rară frumuseţe, cu un corp 
superb, care se înclină cu respect, încrucișându-şi brațele la pieptul cu 
rotunjimi excitante. 

— Ea e Sorai, noua mea servitoare de sorbet, explică doamna Rebia. 
Adu-ţi ustensilele, fetițo! Ne-am terminat sorbetul și suntem cumplit de 
însetaţi! 

Sorai ieşi, salutând cu umilinţă. Kislar agasi izbucni în râs. 

— Acum înţeleg de ce acest sorbet de trandafiri e atât de fad! 

Pariez că te veghează când dormi, adăugă el cu un zâmbet echivoc pe 
buzele-i cărnoase. 

— Nu sunt obligată să o educ? Să o formez? 

— Fireşte, fireşte! spuse kislar agasi pe un ton sardonic. 

Apoi gândurile i se îndreptară din nou spre Roxelana. Doamna Rebia îi 
observă anxietatea. 

— Pari contrariat, prietene? 

— Roxelana mă preocupă. Mă tem că sultanul a uitat de ea... 


Kislar agasi se înşela. Soliman nu uitase de Roxelana, dar începuse o 
partidă extrem de dificilă, al cărei ţel era alcătuit de Balcani, Orientul 
Mijlociu și Africa de Nord. Cucerirea Belgradului nu era decât prima 
mutare dintr-un joc bine calculat dinainte. 

Belgradul desăvârşise ocuparea Peninsulei Balcanice. Acum, Soliman își 
pregătea cea de-a doua lovitură, îndreptată în direcţia opusă: cucerirea 
insulei Rhodos şi a capitalei acesteia, care era o bază militară creştină ce 
perturba comunicațiile dintre Constantinopol şi Alexandria şi stânjenea 
traficul comercial turcesc din Mediterana orientală, blocând transportul 
liber pe mare al pelerinilor musulmani spre Mecca. Cavalerii din Ordinul 
Ospitalierilor Sfântului loan, care guvernau insula, acordaseră întotdeauna 
ajutor guvernatorilor otomani ai Siriei şi Egiptului care se revoltau 
împotriva conducerii de la Constantinopol. Piraţii creştini, care devastau 
oraşele turceşti de coastă, jefuiau și scufundau galerele otomane, eliberând 
prizonierii creştini, găseau la Rhodos adăpost și provizii. 

Mehmed al II-lea încercase să ocupe insula, dar suferise o înfrângere 
grea. 

Așezat pe tron, Soliman prezida o întrunire a Divanului. Se hotărâse 
deja, dar legea îl obliga să asculte și opinia demnitarilor. Soliman respecta 
legea și voia ca şi poporul său să o respecte. Politica pe care o inaugurase 


imediat ce urcase pe tron, denumită lapidar „Dreptate și binefacere”, îi 
adusese supranumele de Kanuni, adică „Legiuitorul”. 

În timp ce urmărea distrat discursul acuzator a marelui-amiral Kurdoglu 
Musliheddin la adresa cavalerilor Sfântului loan, Soliman se uita cu coada 
ochiului la Piri Pașa, care stătea încovoiat, cu capul plecat, având întipărite 
pe chip semnele unei suferinţe pe care se străduia zadarnic să o ascundă. 

„E bolnav! Sigur e bolnav!” îşi zicea padişahul cu compasiune. 

Ţinea mult la bătrânul acesta demn şi impunător care, încă de când trăia 
Selim, îl apărase de dușmani, dintre care cea mai mare parte aparținea 
familiei imperiale. Tentativele unchiului Ahmed de a-l asasina și ale vărului 
său Mahmud de a-i strecura în pat un șarpe veninos eșuaseră tot datorită lui 
Piri. Soliman nutrea faţă de acest bătrân, care îi fusese şi preceptor, 
sentimentele unui fiu față de tatăl lui. 

Când solul lui Ferhat îi adusese vestea morţii sultanului Selim I, Soliman 
fusese suspicios, temându-se de o nouă capcană. 

Fusese nevoie de prezenţa lui Piri să se convingă că vestea era autentică. 
Tot el avusese cutezanța de a-l înfrunta pe Selim I, care era în stare să-şi 
omoare vizirii pentru un „da” sau „nu”. Piri îi ceruse deja lui Soliman 
îngăduinţa de a se retrage, dar acesta i-o refuzase. 

Bietul Piri, îmbătrânea. Și fenomenul părea să se accelereze. 

Trebuia să se gândească la succesorul lui. Soliman își plimbă încet 
privirile peste demnitarii prezenţi: viziri, beilerbei, generali, pretendenți la 
funcţia de mare-vizir. Nu simţea pentru acești intriganţi decât dispreţ. 
Lipsiţi de măsură, șireţi, desfrânaţi, oricând gata să trădeze, ei îşi 
compensau defectele prin calităţi care îi făceau utili: competenţă, 
ingeniozitate, inteligenţă, diplomaţie. Tuturor acestor candidaţi, Soliman le 
pregătea o surpriză cu atât mai penibilă cu cât avea să le înșele toate 
socotelile. 

Soliman studia atitudinea orgolioasă a celor trei cumnaţi, Lufti, Mustafa 
şi Ferhat, care îşi manifestau cu ostentaţie apartenenţa la familia imperială. 

Ferhat ţesea cu voluptate intrigi, urzind mai multe deodată. 

Cu privirea lui rea și cu râsul prefăcut, el emana impostură și perfidie. 

Lufti Paşa scria cărți de istorie, precum şi un tratat politic, Cartea 
Marelui-Vizir, un compendiu pentru uzul șefului guvernului, demonstrându- 
şi în acest fel cunoştinţele și concepţiile, ceea ce, din punctul său de vedere, 
îl desemna „din oficiu” ca succesor al lui Piri Pașa. 


Mustafa Pașa, cel de-al treilea, era un bărbat de o frumuseţe insipidă, 
îngâmfat, un fanfaron care îşi dădea aere de războinic şi pe care soţia sa îl 
adora. 

Piri părea realmente să fie ultimul mare-vizir de origine turcă. 

În Imperiul Otoman, numărul înalţilor demnitari se reducea din ce în ce. 
Doar muifitiii și ulema — oamenii bisericii și oamenii legii — erau recrutaţi 
dintre turcii de baştină. Vârfurile ierarhiei politice, militare şi administrative 
includeau exclusiv sclavi creştini islamizaţi. Datorită acestor renegați, 
Imperiul Otoman poseda cea mai puternică şi mai numeroasă armată din 
Europa. 

Între turcii de baştină și cei de origine creştină exista un conflict latent, o 
rivalitate surdă, pe care o frâna doar autoritatea padișahului. 

Privirea lui Soliman se opri asupra lui Ibrahim, care stătea, modest, mai 
la o parte. Acest sclav îi inspira mai multă încredere decât toţi turcii 
adevăraţi din imperiu. Glasul tunător al marelui amiral tulbură gândurile 
sultanului. 

— Înălţimea Voastră, concluzia mea e limpede! Pentru armata noastră, 
cucerirea Rhodosului va fi o joacă de copil! 

Mustafa Pasa interveni cu lăudăroșenie: 

— Ne vom socoti la iuţeală cu banda asta a cavalerilor Sfântului Ioan. 
Înălţimea Voastră, daţi ordinul de debarcare pe această insulă şi vă garantez 
că ne vor fi de ajuns douăzeci şi patru de ore pentru ca stindardul nostru 
verde să fluture pe cel mai înalt turn al cetăţii din Rhodos. 

Soliman se întoarse spre marele-vizir. 

— Nu te temi, Piri, că Spania sau Franţa le-ar veni în ajutor? 

— Carol Quintul are niște probleme atât de greu de rezolvat, încât la ora 
actuală Sfântul loan din Rhodos este ultima dintre preocupările lui. Cât 
despre Francisc I, el i-a promis sprijinul marelui maestru al ordinului, 
francezul Villiers de l'Isle-Adam, și a strâns chiar o mică flotă, dar trebuie 
să o ţină la Marsilia, din cauza unui conflict iminent între regatul său și 
Spania. Doar papa se agită ca un nebun, dar el nu dispune nici de soldați, 
nici de bani. Cavalerii Sfântului loan sunt, practic, abandonaţi de Europa 
creștină. Asta nu înseamnă însă că insula va cădea în mâinile noastre ca un 
fruct copt. Rhodos este apărată de fortificaţii importante, și cavalerii 
Sfântului loan nu sunt nişte adversari de disprețuit. 

Soliman îşi scoase din buzunar batista de mătase parfumată și își şterse 
fruntea plină de sudoare. Parfumul acesta îi aminti de o fată. Roxelana! 


Tânără, proaspătă, ispititoare! Și ce zâmbet încântător avea! Glasul lui Piri 
îi ajungea la urechi înăbușit de reminiscenţele acestea ameţitoare... 

Era pentru prima dată când amintirea unei femei îl abătea de la 
preocupările de ordin politic sau militar. Soliman avea sângele fierbinte. 
Simti brusc nevoia de a o avea pe fata aceea. De a o poseda imediat. 

Încercă să-și reia firul gândurilor despre cucerirea Rhodosului, dar 
dorinţa îi era mai puternică decât înţeleptele-i hotărâri. 

Soliman bătu din palme. Vizirul Ahmed Pașa, care luase cuvântul, își 
întrerupse, îngrijorat, discursul. Îşi indispusese cumva augustul stăpân? 

— Continuăm întrunirea mâine! spuse sultanul. 

Se ridică şi ieși din sală, în timp ce demnitarii miraţi se prosternau la 
trecerea sa. Câteva minute mai târziu, încăleca pe armăsarul lui alb și, urmat 
de o escortă redusă la număr, pornea în galop spre Eski Serai. 

Un curier i-o luase înainte pentru a-l anunţa pe kislar agasi că înălțimea 
Sa voia să o primească pe gozde Roxelana chiar în seara aceasta în alcovul 
lui... 

Doamna Rebia își punea la bătaie tot meșteșugul pentru a o oferi pe 
Roxelana pentru sacrificiu. Supraintendenta suferea de fiecare dată când 
pregătea o fecioară — cele mai divine făpturi pe care le-au creat vreodată 
zeii — pentru această acuplare brutală şi vulgară denumită actul dragostei. 
Doamna Rebia îi acoperea Roxelanei frumosul corp cu văluri transparente 
care îi subliniau graţia siluetei şi formele voluptuoase. 

Doamna Rebia îi desfăcu părul cu reflexe aurii şi îl lăsă să cadă în bucle 
mătăsoase pe umeri. 

— Eşti frumoasă, draga mea Roxelana! Mai frumoasă decât cele trei 
Graţii la un loc! În faţa ta, Afrodita ar fi pălit de invidie! 

Doamna Rebia cunoştea bine mitologia, deoarece o bună parte din bani 
şi-o cheltuia pe cărţi. Cititoare avidă, ea își cumpăra toate noutăţile apărute 
în Franţa şi în Italia. Îi plăcea literatura erotică şi avea câteva albume cu 
desene japoneze licențioase în care masculi cu membre monstruoase 
pătrundeau fete fragile și delicate. Aceste imagini îi sporeau dezgustul faţă 
de bărbați. 

— De noaptea asta depinde viitorul tău, Roxelana! Trebuie să-l cucerești 
pe sultan! Să devii prima lui favorită! Prin el, vei deţine o putere nelimitată! 
Nu-mi prea plac bărbaţii, dar le cunosc forţa și slăbiciunile! Tu ai toate 
armele trebuincioase! Așa că foloseşte-le! 

În timp ce doamna Rebia se învârtea în jurul ei, făcând totul pentru a-i 
spori farmecul, Roxelana se privea în oglinda ce reflecta o fată de o 
frumuseţe fascinantă, plină de bijuterii ce scânteiau, conferindu-i o aură de 
zeiță. În noaptea aceasta avea să-și piardă virginitatea. Cuvintele reginei 
Bona i se întipăriseră în minte cu litere de foc: „Vei fi regină! Captivă în 
castelul tău, îți vei învinge toți dușmanii! Singura ta armă va fi intriga!” 

Imaginea simbolică pictată de Giulio Romano se transforma oare în 
realitate?... Destinul o îndreptase încotro voise el. El conducea jocul. 
Acum, trebuia să-i aparţină unui bărbat pe care abia dacă îl întrezărise în 
pragul unui salon. Acest bărbat era însă un suveran. Doamna Rebia avea 
dreptate. Nu depindea decât de ea, de Roxelana, să-și îndeplinească rolul 
strălucit. Trecutul era mort şi îngropat. Coborâșul rămăsese în urmă şi acum 
începea suișul. 

Intră un eunuc negru, care spuse agitat: 

— Înălţimea Sa a sosit, doamnă Rebia! Grăbiţi-vă! 


Se îndreptă spre ușă, apoi se răzgândi brusc şi, răsucindu-se pe călcâie, o 
salută cu respect pe Roxelana, după care ieși... 


Funucii negri, pântecoși, adipoşi, rotunzi ca un bulgăre de seu, alergau 
de-a lungul coridoarelor din Eski Serai, bătând din palme şi strigând cât îi 
țineau plămânii: 

— Fetelor, intrați repede în camerele voastre! Să nu rămână nimeni pe 
coridor! Soseşte Înălțimea Sa! 

Odaliscele se împrăștiară ca un stol de vrăbii speriate şi se făcură 
nevăzute în dormitoare. 

Abia goliseră eunucii culoarele, că sultanul apăru în capătul coridorului, 
precedat de kislar agasi, care deschidea cortegiul, urmat de doi eunuci 
negri, ducând făclii aprinse. Flăcările pâlpâitoare aruncau reflexe roşiatice 
pe pereţii îmbrăcaţi în marmură, pe caftanul de brocart cu tiv de hermină al 
sultanului, pe nestematele ce îi împodobeau turbanul și pe mantia lungă de 
catifea verde presărată cu perle și smaralde. Patru eunuci păşeau în spatele 
lui. 

Sultanul străbătu cu un pas sprinten mai multe odăi de recepţie luminate 
de candelabre de aur, apoi kislar agasi se opri în faţa unei uși de bronz cu 
două canaturi somptuos sculptate, pe care le deschise cu un gest teatral, 
după care se dădu la o parte, plecându-și spinarea în faţa padişahului, care 
intră în camera cu pereţii îmbrăcați în plăci de faianță multicoloră, 
încrustate cu pietre semiprețioase. Patul, cu aşternutul pus, avea cearșafuri 
de mătase purpurie. 

Doamna Razgie, stăpâna Bijuteriilor, încadrată de patru sclave tinere şi 
frumoase, îl întâmpină pe sultan prosternată pe un covor afgan întins, cu 
desene geometrice pe fond roşu. 

Candelabre de aur puse pe piedestale de marmură trandafirie luminau 
odaia. 

Eunucii se opriră în vestibul, în afară de kislar agasi, care îl urmă pe 
sultan înăuntru. Încrucișându-și braţele la piept, se înclină cu umilință. 

— Îi cer înălțimii Voastre permisiunea de a-i înapoia batista! 

— Ai permisiunea să mi-o aduci! 

În timp ce sclavii, sub supravegherea stăpânei Bijuteriilor, se grăbeau să- 
i scoată sultanului turbanul și caftanul, kislar agasi se retrase, închizând 
canaturile grele după el. Apoi bătu din palme. Într-o cameră alăturată, o 
orchestră începu să cânte în surdină o melodie orientală domoală. 


Apoi kislar agasi, escortat de doi eunuci cu făclii aprinse, se îndreptă cu 
un pas maiestuos spre camera Roxelanei. Când bătu la ușă, îi deschise 
doamna Rebia. Cei doi schimbară reverenţe, conform ceremonialului, apoi 
eunucul uriaș şi negru se întoarse spre Roxelana, care, cu inima bătând, 
aştepta în mijlocul camerei. Cu batista de mătase a sultanului pusă pe umăr, 
ea se înclină în faţa lui kislar agasi, care îi vorbi pe un ton solemn: 

— Te rog să-i înapoiezi batista înălțimii Sale! 

Doamna Rebia făcu o nouă reverență, în timp ce Roxelana ieșea, 
urmându-și călăuza impunătoare. Emoţia o zăpăcea. Deşi protectoarea ei o 
pregătise vreme îndelungată pentru acest eveniment, avea senzaţia că 
pășeşte ca prin nori. Totul i se învârtea în cap. 

Kislar agasi deschise de data aceasta un singur canat al ușii de bronz și 
intră în camera sultanului, urmat de Roxelana, care mergea cu fruntea 
plecată; i se spusese să nu privească niciodată în faţă soarele. 

Îmbrăcat în halatul său de casă din catifea verde, Soliman era singur. 
Întins pe pat, sprijinindu-se într-un cot, o aştepta cu răbdare pe Roxelana. 
Uriaşul eunuc negru anunţă cu gravitate: 

— Am adus batista înălțimii Voastre! 

Făcu o reverență, apoi se retrase şi închise uşa. Roxelana se prosternă în 
faţa stăpânului ei imperial. Trupul ei superb se ghicea pe sub vălurile 
vaporoase. Mişcările sale aveau o graţie felină. Odinioară, aştepta 
tremurând de emoție acest moment, cel mai important din viaţa unei fete, 
când urma să se dăruiască bărbatului iubit. Acum, frumosul ei vis se 
transforma în mascaradă. Trebuia să se ofere unui personaj care, în afară de 
titlu, nu reprezenta nimic pentru ea. Roxelana îl văzuse o singură dată, la 
sultana-valide, învăluit în aura aceea de măreție ţesută de puzderia de 
supuși aflaţi la cheremul capriciilor sale de autocrat căruia nimic nu îi 
rezista. Fusese impresionată de prestigiul său, de aspectul mândru, de 
privirea lui magnetică impunând respectul şi teama. Faptul că acest bărbat o 
dorea ar fi trebuit să o copleşească de bucurie sau cel puţin să-i satisfacă 
amorul propriu. Fusese pregătită pentru acest moment, îi fuseseră inculcate 
atâtea sfaturi privitoare la acuplarea solemnă, încât îşi pierdea orice atracţie, 
devenind aproape o problemă de stat. Nu juca decât rolul unei intermediare 
necesare continuității dinastiei — în cazul în care avea să-i facă vreodată 
copii — și al unui obiect de plăcere. Roxelana ridică ochii și privirile li se 
întâlniră. Citi pe faţa lui senzualitatea şi înflăcărarea masculului în călduri. 


„Marfa” era în sfârşit predată augustului client, în faţa căruia toată lumea se 
închina, atingând podeaua cu fruntea. 

Zeul întruchipat al turcilor binevoia să dorească trupul unei fete lipsite 
de apărare. Dragostea nu exista decât în mintea odaliscelor îmbătate de tot 
ce li se spunea zi de zi. Se vorbea că șahul Persiei, Harun al-Rașid, avea în 
tezaurul său o păpuşă cu chip de om care, pusă în mișcare de rotițe, juca 
şah. Acum devenea și ea, la rândul ei, un soi de păpușă hărăzită domolirii 
simţurilor înfierbântate ale sultanului. Dragoste! Ce bătaie de joc! Toate 
aceste gânduri i se învălmășeau în mintea încinsă de un sacrificiu pe care 
trebuia să-l îndeplinească, în timp ce atenţia întregului harem se concentra 
asupra apartamentului sultanului. 

Toţi eunucii, cu kislar agasi în frunte, toate odaliscele și toate 
învățătoarele și supraveghetoarele nu se gândeau decât la scena ce trebuia 
să aibă loc în alcovul imperial. Asistau în imaginaţie la acest spectacol 
pasionant, pe care fantezia lor desfrânată, înfierbântată la maximum, o 
înfrumuseţa, dându-i proporţii nebunești. 

Soliman schiță un gest de bunăvoință. 

— Apropie-te! Apropie-te! Aminteşte-mi cum te cheamă! 

Fata făcu câţiva pași spre pat. 

— Roxelana, înălțimea Voastră! 

Aproape că se clătina sub povara emoţiei care îi tăia răsuflarea. Voia să- 
şi păstreze demnitatea, în ciuda umilinţei pe care trebuia să o sufere. Glasul 
sultanului răsuna ca şi cum ar fi venit de departe, de la foarte mare distanţă. 

— Roxelana! Roxana! Îmi place numele ăsta! 

Fata avea o minte agilă și prezenţă de spirit; avea să-i arate ea turcului 
ăstuia încoronat că nu era o simplă „marfă”, ci o ființă omenească în stare 
să gândească. O femeie nu este doar un obiect de plăcere, un animal cu chip 
de om pe care îl ţii într-o închisoare numită „harem”. 

— Sunt bucuroasă, Înălţimea Voastră, că ați asociat numele meu cu cel al 
unei femei atât de frumoase, care a fost eroina uneia dintre cele mai 
impresionante poveşti de dragoste din lumea antică! 

Soliman o privi cu o uimire învecinată cu admiraţia. Cultura clasică nu 
era specialitatea învățătoarelor din harem. 

— Cunoști viaţa Roxanei? întrebă el încântat. 

Fata înțelese că pomenise de un subiect prețuit de sultan. La pension îl 
citise pe Plutarh, pe care tatăl ei i-l recomandase insistent. Era o lectură mai 
degrabă grea, dar care o cucerise. 


— O cunosc și nu aș vrea să împărtășesc soarta tragică a acestei femei 
fascinante, divinizate de Alexandru cel Mare, unul dintre iluștrii voștri 
înaintași, și care a fost asasinată după moartea gloriosului ei soț. Sfârşitul 
Roxanei este cu atât mai trist cu cât ucigașul ei, Casandru, se bucurase de 
prietenia și încrederea lui Alexandru. Trădarea unui prieten este întotdeauna 
dureroasă. 

Pentru Soliman, fata asta era o revelaţie; în ea se ascundea o comoară de 
cunoştinţe, poezie și înțelepciune. În memorie îi reveni Gülbahar. Ea nu îi 
vorbise niciodată de Alexandru cel Mare și nici de altceva. Nu știa decât să 
se dăruiască dorințelor sale și să stea îmbufnată când era roasă de gelozie. 
Giilbahar nu era decât un gol îmbrăcat în veșminte de femeie. 

Soliman se ridică, trecu în spatele Roxelanei și îi luă batista de pe umăr, 
pe care îl dezgoli şi-l sărută. Atingerea pielii moi și mătăsoase îi aprinse 
sângele. Uitase întrucâtva cât de exaltantă, patetică și tulburătoare poate fi o 
femeie — una adevărată. 

Apropierea lui Soliman o tulbura pe Roxelana, deşi nu avea niciun 
sentiment fată de el. Haremul o învățase să-și păstreze spiritul liber, să-și 
ascundă adevăratele simțăminte și să simuleze sinceritatea. Deşi cunoştea 
puterea armelor pe care le poseda — frumusețea, inteligența și voinţa era 
asaltată de o groază de întrebări. Va reuși să-l farmece pe sultan? Să-l 
domine? Să-l folosească pentru atingerea propriilor țeluri? Avea să-și 
îndeplinească visurile? Se prefăcu învăluită de o emoție profundă. 

— Buzele voastre îmi înfierbântă trupul! Nimeni nu ar rezista unor 
asemenea sărutări! 

Roxelana învățase bine lecţiile doamnei Rebia. Repetase, studiase şi 
îmbunătăţise totul cu sentimentul și înflăcărarea unei mari actrițe. Mândria 
nu-i îngăduia să rateze marele spectacol. 

Soliman o privi, încântat. 

— Glasul tău are o muzicalitate magică! 

O sărută pe ceafă. 

— Pielea îți miroase a crini! 

Soliman mângâie umerii catifelaţi, apoi vru s-o cuprindă în brațe. 
Roxelana se desprinse însă cu o supleţe felină și începu să-și unduiască 
trupul, într-un dans lasciv, provocator, care urma ritmul orchestrei nevăzute. 
Exaltarea o cuprindea și pe ea. 

Mişcările sale senzuale aţâţau simţurile sultanului, fascinat de zâmbetul 
ei fermecător, de jocul excitant al șoldurilor, sânilor şi umerilor. 


Patima îi creştea aidoma valurilor de lavă ce se înalță din măruntaiele 
pământului și explodează la buza craterului. 

Soliman era vrăjit de această făptură pe care i-o hărăzise Allah. 

Cu un gest mângâietor, Roxelana desfăcu agrafa bătută cu nestemate de 
la centura sultanului. Degetele sale prelungi trecură ușor peste fruntea lui. 

— Aş vrea să păstrez pentru totdeauna amprenta chipului tău pe mână. 

Apoi îi desfăcu halatul, i-l scoase şi îi descheie cămașa. 

„Acum, e marele salt în necunoscut!” îşi zise ea. O tulburare bizară o 
cuprinse când Soliman o luă în braţe şi o duse în pat. 

Sângele începu să-i pulseze mai repede în vene. Senzaţii necunoscute, o 
excitație vie și fiori de voluptate îi străbătură ființa. Simţi o ameţeală 
îmbătătoare și închise ochii. 

Soliman o întinse pe pat şi, cu mâini febrile, îi smulse vălurile ce-i 
acopereau trupul, dezgolind-o. Câteva clipe, o contemplă cu încântare, apoi, 
îmboldit de o excitație arzătoare, nerăbdător să o posede, se lăsă peste ea 
gemând... 


Nervoasă, Giilbahar măsura cu paşi mari odaia de la un cap la altul. 
Vălurile de un verde de smarald ale rochiei de casă îi fluturau ca aripile 
unei păsări exotice în jurul corpului de fiecare dată când se răsucea brusc pe 
călcâie. Părul şi pielea ei răspândeau un parfum tare, care îţi urca la cap. 

Auzise trompetele sunând „Glorie sultanului”, dar de atunci trecuse mai 
mult de o oră fără ca el să-și fi făcut apariţia, aşa cum ar fi trebuit. Să se fi 
oprit la sultana-valide? Totuşi, nu o vizita aproape niciodată după lăsarea 
serii. 

Ajungând la capătul răbdării, Giilbahar trimise o sclavă să o cheme pe 
doamna Razgie, confidenta ei. Trebuia oare să se ducă la sultana-valid€ ca 
să afle explicaţia acestei întârzieri şi să-și potolească gelozia deja trezită? O 
asemenea intruziune în toiul nopţii nu risca oare să o indispună pe bătrână? 

Doamna Razgie intră, tremurând de emoție. Nu-i plăcea să aducă veşti 
proaste, mai ales lui Gülbahar. Când îşi pierdea firea, aceasta putea fi 
imprevizibilă. 

— Unde-i sultanul”? strigă prima cadână, exasperată. La mama lui? 

Doamna Razgie avu o expresie dezolată. 

— Vai, stăpână! Nu e la sultana-valide! 

Îşi frânse mâinile oftând, apoi adăugă, copleșită: 

— Înălţimea Sa nu va veni la dumneavoastră în seara asta! 


Giilbahar încremeni, stupefiată. Inima îi sări din piept. 

— Ce? 

— l-a ordonat lui kislar agasi să pună să i se înapoieze batista de către o 
odaliscă. 

— O odaliscă? exclamă Giilbahar. Ce odaliscă? 

— Roxelana, înălțimea Voastră! Noua servitoare de sorbet a sultanei- 
valide! 

Cadâna scrâșni din dinți. 

— Aşadar, urzelile doamnei Rebia au dat roade! 

Ochii îi aruncau flăcări. 

— Codoaşa asta nenorocită o să mi-o plătească scump! 

Chemă o sclavă. 

— Ziileiha, du-te la doamna Rebia şi zi-i că vreau să vorbesc cu ea! Să 
nu mă facă s-o aştept! 

În timp ce sclava se făcea nevăzută, doamna Razgie avu presimţirea că 
incidentul va căpăta în scurt timp proporţii neplăcute. Fără să vrea, era 
prinsă la strâmtoare. 

Câteva minute mai târziu, doamna Rebia intră, demnă și ţeapănă. Era 
sigură că Gülbahar avea să-i reproșeze promovarea Roxelanei. 

— Ştii cu ce târâtură își petrece noaptea sultanul? 

Doamna Rebia nu era obişnuită cu un asemenea limbaj. Luată pe 
nepregătite de violenţa atacului, dădu un răspuns evaziv. 

— Nu înţeleg... Nu ştiu despre ce vorbiti! 

— Vorbesc de căţeaua pe care o regulezi zi şi noapte! 

Doamna Rebia rămase netulburată. Doamna Razgie o privea pe jumătate 
jenată, pe jumătate batjocoritoare. 

Supraintendenta Garderobei întrezări norii negri ce se strângeau la 
orizont. Nu o putuse suferi niciodată pe Giilbahar, prea imperioasă şi prea 
violentă după gustul ei. Femeia asta îi declarase război. Un război josnic. 
Știa însă cum să se apere. 

Doamna Rebia răspunse calmă: 

— Nu e treaba mea să cenzurez preferințele înălțimii Sale! 

Se înclină şi se retrase fără să ceară permisiunea, afront pe care Gülbahar 
îl resimţi violent. Siguranţa manifestată de doamna Rebia dezvăluia 
existența unei conspirații ce se urzea împotriva ei. Valuri de furie îi urcară la 
cap. Avu impresia că până şi Razgie, confidenta ei, o privea cu un aer 
ambiguu. 


— Poţi să pleci! spuse ea cu bruscheţe. 

Rămasă singură, Giilbahar se aruncă pe pat, îngropându-și faţa în pernele 
de mătase. Cu pumnii săi mici, lovi salteaua de parcă ar fi vrut să se 
răzbune de trădarea lui Soliman. Apoi se ridică și începu să măsoare din 
nou odaia în lung și în lat. Mintea-i încinsă de gelozie dădea frâu liber 
imaginaţiei. Vedea, ca și cum ar fi fost de faţă, gesturile voluptuoase ale 
sultanului şi ale târâturii aceleia, suspinele de plăcere, mângăierile, 
împreunarea pătimaşă. Deodată fu sugrumată de frică. Femeia aceea voia 
să-i fure dragostea lui Soliman, locul ei de primă cadână, privilegiile sale. 

Prietenia deosebită dintre sultan şi Ibrahim nu îi amenințase niciodată 
poziţia, dar apariția pe scenă a unei rivale prezenta un pericol pe care 
trebuia să-l îndepărteze. Gülbahar avu intuiţia bruscă a ceea ce se putea 
întâmpla. Era însă în stare să lupte ca să-și păstreze fericirea. 


Zorile o găsiră pradă unei neliniști tumultuoase. Deschise larg ferestrele, 
simțind că se sufocă. Aerul proaspăt, matinal, înmiresmat de florile din 
grădină, îi mângâie fruntea înfierbântată, mâinile umede și trupul înțepenit 
de oboseală și de tensiunea nervoasă. 

Primele raze ale soarelui aureau zidurile palatului, când auzi trompetele 
sunând „Glorie sultanului”. Asta însemna că în momentul acela părăsea 
Eski Serai, fără să o fi vizitat. Sperase până în ultima clipă că Soliman va 
veni să o vadă, pentru a-i mai îndulci suferinţa și a-i spune că, orice ar fi, ea 
va rămâne singura şi marea lui dragoste. Pe obraji îi curgeau lacrimi 
amare... 

Refuză micul-dejun, se îmbrăcă febrilă şi abia dacă se machie. 

Gülbahar voia să o vadă pe sultana-valid6, pentru a-i cere sfatul și 
ajutorul. 

Hafsa Hatun își lua liniştită micul-dejun frugal, alcătuit din lapte cald, 
prăjiturele și câteva fructe, când îi fu anunţată prima cadână. Bătrâna o 
primi cu neliniște. De obicei, îi plăcea să stea de vorbă în timp ce îşi bea 
laptele, recomandat pentru ulcerul de care suferea, dar întrevederea aceasta 
nu vestea nimic bun. 

Chipul răvășit al lui Gülbahar îi dezvălui că temerile sale erau 
întemeiate. Tânăra femeie i se aruncă la picioare și îi sărută papucii. 

— Sunt nenorocită! hohoti ea. Cea mai nenorocită femeie! 

Sultana-validă ştia despre ce era vorba. Cu mâinile ei bătrâne, o ajută pe 
Gülbahar să se ridice şi să se aşeze lângă ea pe divan. 


— Nu trebuie să-ți faci sânge rău pentru o aventură de-a fiului meu, 
spuse ea pe un ton calm. Eşti prima cadână! Mama prinţului moștenitor! 
Asta contează. Soliman are dreptul să se distreze din când în când cu fetele 
din haremul lui. Pentru asta există haremul. 

Giilbahar plângea fără să se poată opri. 

— Haide, Giilbahar, faci o tragedie din nimic, spuse Hafsa Hatun, 
impacientată. 

Tânăra femeie plângea amarnic. 

— Dar era vineri! Noaptea care îmi era rezervată mie, cadâna lui! 
Noaptea mea! 

Sultana-valide zâmbi cu indulgență. 

— Nu e decât o mică încălcare a ceremonialului. Dar tu ești singura lui 
dragoste. Aș fi vrut să-l văd și eu, dar nu a venit la mine. Sunt convinsă că 
viitoarea lui vizită la Eski Serai va fi numai pentru tine. 

Gülbahar nu izbutea să-şi oprească lacrimile. Vorbele liniștitoare ale 
bătrânei doamne nu o consolau. 

— Rațiunea de stat îi poruncește să se culce cu mai multe dintre femeile 
sale, continuă Hafsa Hatun. Din cei patru copii ai tăi, trei au murit aproape 
în același timp. Știu că eşti tânără şi că ai putea să-i mai faci o puzderie de 
copii. Acum, linişteşte-te și încearcă să judeci cu maturitate și înțelegere. 
Dacă vrei, urmează-mi sfatul! Acceptă un compromis care n-o să-ţi 
dăuneze. Poziţia ta actuală nu va suferi nicio schimbare. Îţi vei păstra 
intacte drepturile și privilegiile. 

— Nu pot suporta gândul de a-l împărţi pe Soliman cu altă femeie! Nu 
pot! Înţelegi? 

Hafsa Hatun oftă. Nu era nimic de făcut. Giilbahar era incorigibilă. 
Mergea pe marginea prăpastiei și nu îşi dădea seama. 

— Bea niște lapte şi ronțăie câteva prăjiturele, îi spuse ea. Ai să vezi că 
or să te facă să te simţi mai bine... Pun rămășag că nu ai mâncat nimic de 
dimineaţă! Trebuie să te hrăneșşti ca să-i faci alți copii stăpânului tău care, în 
ciuda acestor flecuşteţe, te iubeşte mult... 

Roxelana era mulțumită că trecuse cu succes cel mai greu examen al 
vieţii ei: de a juca la perfecţie rolul unei femei îndrăgostite, de a-l seduce, 
fascina și subjuga pe stăpânul unui imperiu care impunea legea lumii 
întregi. Simţise plăcere? În ciuda voinţei sale de a-și păstra sângele rece, 
fusese străbătută de fiori de voluptate, dar prima ei noapte de dragoste nu îi 


îndeplinise visurile de adolescentă. Preafrumoasele sale iluzii se 
spulberaseră. „Ce ridicoli sunt bărbaţii goi!” îşi zise ea. 

În acelaşi timp, se simţea întrucâtva stânjenită. Ceremonialul îi impunea 
sultanului să-i lase femeii cu care își împărţise patul toți banii pe care îi 
avea asupra lui. De obicei, un paj îi prindea la centură o pungă cu o mie de 
aspri şi o alta cu douăzeci de ducați de aur. De data aceasta, lăsase pe 
noptieră două pungi umflate de câte o sută de ducați și un pumn de 
smaralde. Această mărinimie fără precedent fusese remarcată de sclavele 
care îl ajutaseră pe sultan să-și facă baia rituală și apoi să se îmbrace ca să 
se întoarcă la Yeni Serai. Fetele trăgeau invidioase cu ochiul la mica avere 
ce răsplătea talentele Roxelanei. Se născuse o nouă stea. 

În timp ce îşi făcea toaleta matinală, ajutată de sclavele „sale”, care se 
grăbeau să o servească pe cât puteau mai bine, Roxelana se gândea cu 
perplexitate la cadoul primit. Ştia că banii care îi fuseseră oferiţi aveau, la 
turci, semnificaţia unui dar întru totul onorabil, dar educaţia ei occidentală o 
învățase că asemenea gesturi le remunerau pe curtezanele care își vindeau 
farmecele. Refuzarea banilor şi a smaraldelor ar fi echivalat cu o crimă de 
lezmaiestate. 

Ducându-și pungile, Roxelana ieşi în vestibul, unde îl văzu pe eunucul 
cu registre notând pe o filă data nopţii petrecute de sultan împreună cu noua 
lui aleasă. Scribul o salută cu respect. 

Prima vizită a Roxelanei fu la doamna Rebia, care o primi cu efuziune. 

Supraintendenta observă cu mirare stânjeneala ce se întipări pe chipul 
musafirei atunci când puse pungile pe o masă. Le inspectă conţinutul și își 
manifestă zgomotos entuziasmul. 

— Ai învins, Roxelana! Ai învins! Grămada asta de aur și smaraldele 
astea dovedesc că ai dobândit o mare victorie! Vor mai fi și alte cadouri! 
Din ce în ce mai frumoase! O să vezi! 

Acum, du-te la sultana-valide! E sensibilă la semnele de respect ale 
noilor ikbale. Fiindcă din clipa asta eşti o ikbal. Nu depinde decât de tine să 
devii o haseki. 

Doamna Rebia se răsuci pe călcâie, râzând în hohote. 

— Am reuşit! Am reuşit! Fiindcă reuşita ta este și a mea! 

Apoi se opri brusc. 

— Dar, înainte de a merge la sultana-valid6, fă-ţi baia! Trebuie să te 
purifici! Asta-i legea! Legea noastră! La hammam, toate privirile vor fi 
aţintite asupra ta! spuse ea, pufnind în râs. Invidia te va urmări pretutindeni. 


Dar prima şi cea mai înverșunată dușmancă îţi este Gülbahar! E periculoasă 
ca o leoaică rănită! 

Ocoleşte-o cât poți! Dar tu nu eşti în apele tale, Roxelana! 

exclamă doamna Rebia. 

— N-am nimic, sunt doar puţin obosită... 

Supraintendenta o ameninţă cu degetul, râzând. 

— Vicleano! înţeleg prea bine! După o noapte aşa de agitată... 

La hammam, sosirea Roxelanei făcu senzaţie. Odaliscele o înconjurară, 
scoțând strigăte de bucurie, şi îi puseră nenumărate întrebări. Roxelana 
răspunse evaziv, fără a pomeni măcar o dată numele sultanului. 

După baie, se retrase în camera ei și își făcu toaleta cu cea mai mare 
grijă. În timp ce își punea bijuteriile, se examină îndelung în oglindă. Între 
Roxelana devenită femeie și Roxelana cea virgină nu era nicio diferenţă. 
Chipul îşi păstra aceeași prospeţime, același farmec și drăgălăşenie. 

Gândurile îi zburară spre Soliman, bărbatul care o făcuse să-și piardă 
virginitatea. Nu era nici frumos, nici urât, niciun mascul musculos, niciun 
tânăr efeminat. Subţire și înalt, avea cu siguranţă o ţinută mândră. Chiar şi 
în timp ce fremăta culcat peste ea, își păstra o anumită demnitate. Voia să o 
domine, să o facă să-i simtă superioritatea, puterea virilă. Dar demonul 
trupesc îl învingea, făcându-l să fie cuprins de exaltare, și avântul pasiunii îi 
anihila stăpânirea de sine. Delirul voluptăţii îl transforma în cele din urmă 
într-o paiaţă orbită de dragoste. 

În costum de ceremonie, Roxelana se grăbi spre apartamentul sultanei- 
validé. Toate odaliscele întâlnite în cale o priveau cu invidie şi curiozitate. 
Locotenentul lui kislar agasi o opri pentru a o felicita şi pentru a-și exprima 
respectul și admiraţia. Roxelana îi mulțumi, după care își văzu de drum. 

Ajungând în vestibulul locuinţei sultanei-valide, Roxelana abia avu timp 
să se ascundă după o coloană pentru a nu da peste Giilbahar, care ieşea, 
întunecată ca o noapte de iarnă. Când drumul fu liber, bătu uşor la ușa 
masivă. 

O sclavă îi deschise. 

— Anunţ-o pe înălțimea Sa că Roxelana doreşte să-și prezinte omagiile! 

— Aşteptaţi, vă rog! 

Roxelana observă cu plăcere acest „vă rog”, care sublinia noua ei 
avansare. 

Sclava se întoarse şi făcu o plecăciune. 

— Intraţi! Înălțimea Sa vă aşteaptă! 


Roxelana o găsi pe sultana-valide singură, în camera de zi. Se aruncă la 
picioarele ei, apoi își ridică ochii strălucitori, ce oglindeau venerația. 

— Ridică-te, Roxelana! îi spuse cu bunătate Hafsa Hatun. 

— Îndrăznesc să vă amintesc că mi-aţi făgăduit că mă veţi păstra lângă 
dumneavoastră. Pentru Înălțimea Voastră, voi fi întotdeauna cea mai 
devotată slujnică. 

Chipul, ochii și buzele Roxelanei râdeau, exprimând fericirea. 

Ducea prefăcătoria tot mai departe, trăind în plină minciună. 

Toată lumea din harem își juca mai bine sau mai rău rolul. De ce ar face 
tocmai ea excepţie? 

— Eşti fericită cu adevărat, Roxelana? 

— Da, înălțimea Voastră! 

Sultana-valid6 o invită să se aşeze alături de ea. Prefera supunerea 
zâmbitoare a acestei fete atât de deosebite decât morga și duritatea lui 
Gülbahar. Lui Hafsa Hatun nu îi plăcea să-și vadă fiul împărţit între Ibrahim 
şi Giilbahar, cei doi poli ai unei lumi din care se simţea exclusă. Intrarea în 
scenă a Roxelanei distrugea acest echilibru pe care îl ura. Ea avea să facă 
din această nouă favorită o unealtă docilă. Desigur, Soliman, care își adora 
mama, îi acorda toate onorurile și îi respecta puterea. Cu toate acestea, 
Hafsa Hatun se simţea dată din ce în ce mai mult deoparte. Roxelana avea 
să aducă o adiere de aer proaspăt în haremul acesta prăfuit. 

— Eşti tânără, frumoasă şi sănătoasă, fetiţo! I-ai putea face mulți copii, 
mai ales băieţi! 

Nu fusese rostit niciun nume, dar cele două femei ştiau foarte bine 
despre cine era vorba. 

— Am o rugăminte să vă fac, Înălțimea Voastră! spuse umilă Roxelana. 

— Te ascult, fata mea! Vorbeşte fără ocolişuri! 

— M-aţi putea primi pe viitor dacă voi avea de înfruntat probleme 
importante? 

— Bineînţeles, Roxelana. Aș fi fericită să-ţi dau sfaturi. 

Roxelana îi luă mâna și i-o sărută cu o cucernicie prefăcută. 

— Vă sunt nespus de recunoscătoare! 

Glasul ei fermecător, expresia ochilor plini de venerație, chipul radios 
exprimau un devotament fără margini. Cu un gest tandru, sultana-valide îi 
luă mâna și i-o mângâie. 

— Eşti o fată bună, Roxelana! O fată foarte bună! 


Poziţia Roxelanei în harem căpătă în scurt timp o mare importanţă. 
Doamna Rebia avea atenţii delicate la adresa ei. 

Doamna Razgie îi zâmbea amical când se întâlneau pe coridoare. 

Într-o zi, o invită să privească giuvaerurile aflate în paza ei. 

Roxelana o urmă într-un şir de odăi cu ferestre zăbrelite și cu uşi având 
zăvoare complicate, păzite zi și noapte de doi eunuci negri. Domeniul 
doamnei Razgie includea bijuteriile purtate la ceremonii de către sultana- 
valide şi de prinţesele de sânge imperial, ca și un număr imens de pietre 
prețioase, de vase de aur și de argint, de bijuterii montate de o frumuseţe 
extraordinară și de o strălucire fără seamăn. 

„Comoara asta va fi într-o bună zi la dispoziţia mea, îşi zise Roxelana. Și 
toți oamenii ăștia se vor târî la picioarele mele. Am visat dintotdeauna să 
dispun de o putere mare. La optsprezece ani, Theodora a ajuns împărăteasa 
Bizanțului, se gândi ea. Să fiu eu mai nevolnică decât ea? Iustinian i-a 
netezit calea. Soliman mi-o va netezi pe a mea.” 


Soliman întârzia să-și repete vizita la Roxelana. Odaliscele care nu 
avuseseră privilegiul de a primi batista imperială aşteptau, cu răsuflarea 
tăiată, continuarea a ceea ce sperau să fie un simplu capriciu al sultanului. 
Doar Roxelana nu se sinchisea deloc de agitația ce domnea în jurul ei. 
Aşteptarea care îi aţâţa pe toți, şușotelile, privirile furișe care o urmăreau 
pretutindeni o amuzau. Știa că Soliman se va întoarce, că o va chema, că 
pasiunea şi nerăbdarea lui de a o revedea îl făceau să se perpelească. 
Întârzierea se datora campaniei pe care o plănuia împotriva cavalerilor din 
Ordinul Sfântului loan și care avea să devină în scurt timp realitate. 

În cabinetul său de lucru, Soliman asculta argumentele lui Piri Paşa, care 
nu părea entuziasmat de fanfaronada marelui-amiral Kortuglu și a lui 
Mustafa Paşa. Prudenţa marelui-vizir, refuzul său de a se pronunţa pentru 
un război imediat împotriva cavalerilor din insula Rhodos îi iritau pe toţi 
generalii. 

Piri Paşa își continua expunerea: 

— Înălţimea Voastră trebuie să meargă din victorie în victorie. 

Lumea întreagă e cu ochii pe noi. Un singur eșec, și teroarea pe care 
armatele noastre o inspiră dușmanilor și prestigiul vostru personal ar fi grav 
afectate. Un război insuficient pregătit riscă să ne ducă la o înfrângere pe 
care trebuie să o evităm cu orice preţ. 

— Preconizezi renunţarea la această campanie? întrebă sultanul. 

— Nu! Doar amânarea ei, ca să fie întrunite cele mai bune condiţii 
pentru a ne asigura succesul. 

— Marele-amiral şi Mustafa Paşa susțin că nu trebuie să neglijăm 
oportunitatea pe care o avem acum de a distruge cuibul ăsta de pirați. 
Romanii, al căror imperiu îl moștenim, afirmau că şansa îi răsplăteşte pe cei 
care îndrăznesc. De ce să nu le urmăm exemplul? Cezar nu şovăia să 
pornească bătălii împotriva unor forțe militare superioare, dacă ajungea la 
concluzia că trebuie să lupte. 

— Norocul l-a ajutat de multe ori, Înălțimea Voastră. 

— Bine, o să mă mai gândesc! 

În ciuda opoziţiei marelui-vizir, luase o decizie. Argumentele marelui- 
amiral şi ale lui Mustafa Paşa i se păreau mai pertinente decât 
recomandarea de amânare a lui Piri Pașa. Avea să-și anunţe foarte curând 
intenţia de a grăbi pregătirile de război. 

Privirile îi căzură pe plăcile de faianță cu crini stilizați ce îmbrăcau 
pereţii cabinetului său de lucru. Tulpinile delicate și flexibile ale acestor 
flori îi amintiră de armonia, eleganța și graţia juvenilă a Roxelanei. Soliman 
era perplex. Crezuse că a reușit să devină impenetrabil față de ispitele 
trupești și să-şi păstreze astfel mintea liberă să se dedice treburilor de stat. 
Îşi închipuise că Giilbahar şi Ibrahim îi erau de ajuns pentru a înfăptui 
echilibrul desăvârșit la care visase dintotdeauna. O singură noapte petrecută 
în braţele Roxelanei distrusese toate fortificațiile pe care și le înălțase. O 


dorea cu o asemenea intensitate, încât toate hotărârile sale de odinioară se 
năruiau. 

Era oare vrăjit sau simţurile sale îl trădau și îl aruncau, legat de mâini și 
de picioare, la discreţia acestei adolescente? 

De o săptămână, ocolea Eski Serai, şi decizia aceasta îl costa scump. Îşi 
aminti de străbunicul lui, Mehmed al II-lea, care decapitase dintr-o lovitură 
de sabie o prinţesă bizantină de o frumuseţe nespusă, dar care îl subjugase 
într-atât, încât își neglija treburile de stat. Acest sacrificiu, considerase el, se 
impunea în ciuda durerii ce îi sfâșia inima. Dar oare el, Soliman, ar fi 
capabil să o sacrifice pe Roxelana pentru binele imperiului? 

Cu ochii închişi, o revăzu pe Roxelana, goală, întinsă pe cearşafurile de 
mătase purpurie ale patului. El unul nu avea forța morală, hotărârea şi 
intransigența lui Mehmed al II-lea. Deschise ochii și privi ferestrele 
ornamentate cu vitralii policrome. 

Amurgul le scădea luminozitatea. 

Bătu din palme. Ș$ambelanul de serviciu se ivi în pragul ușii. 

— Înşeuaţi-mi calul! porunci sultanul. Plec la Eski Serai! 

Zece minute mai târziu, Soliman, urmat de escorta sa, părăsea în galop 
Yeni Serai. 


Întoarcerea padişahului la Roxelana şi noaptea pe care o petrecură 
împreună în alcovul imperial puseră pe jar haremul. Cei care mizaseră pe 
fata cu părul de aur își frecară mâinile, încântați, în timp ce partizanii lui 
Gülbahar simţiră în schimb un fior de spaimă. 

Impulsivă, Giilbahar nu era în stare să se stăpânească și să se 
concentreze pentru a pune la punct un plan de bătălie coerent. 

În săptămâna ce trecuse de la prima vizită a sultanului la Roxelana, se 
abținuse să provoace un scandal. La urma urmei, poate presupunerile 
sultanei-valide corespundeau cu realitatea. 

Faptul că nu mai venise la Eski Serai după prima noapte petrecută în 
braţele ticăloasei ăleia de sclavă poloneză părea să confirme această 
ipoteză. De acum însă, Roxelana reprezenta o problemă gravă. Dacă 
sultanul se atașa de ea, urmările aveau să fie dezastruoase. Instinctul 
cadânei îi ţinea loc de inteligentă şi simţea că pătrunderea femeii acesteia în 
viaţa sultanului avea să aducă schimbări periculoase, nu numai pentru ea, ci 
și pentru fiul ei. În cazul în care capriciul sultanului căpăta proporţiile unei 


pasiuni, complicațiile nu vor întârzia să apară. Așa încât, de ce să nu 
înăbuşe răul încă din fașă? 

Gülbahar primea frecvent vizita Soniei, o ţigancă bătrână care îi pregătea 
licori de dragoste, știa să citească viitorul într-un glob de cristal și chiar să 
facă vrăji. Modela figurine de ceară şi le înfigea un ac în inimă, ceea ce 
avea drept urmare moartea personajului desemnat. Mai ştia să facă otrăvuri 
cu efecte mai mult sau mai puţin rapide. 

Sonia desluși în globul ei de cristal un șarpe ce se strecura între cadână și 
padişah. Alarmată, Gülbahar hotărî să ia măsuri extreme. În ciuda acului 
înfipt în inimă, figurina de ceară care o personifica pe rivala ei nu dădu 
rezultatele scontate. Atunci, cadâna îi ceru Soniei să-i prepare o otravă cu 
efect fulgerător. 

Bizuindu-se pe autoritatea stăpânei sale, Sonia îi execută comanda. 
Ziileiha, sclava devotată a lui Giilbahar, luă fiola cu otravă și dădu o raită pe 
la bucătărie, unde trecu ca din întâmplare pe lângă Vartaz, bucătăreasa pusă 
în slujba Roxelanei, care tocmai pregătea o mâncare de ciuperci. 

Profitând de o clipă de neatenţie a lui Vartaz, Ziileiha vărsă conţinutul 
fiolei în cratita aburindă. 

Giilbahar nu știa că doamna Rebia o însărcinase pe Alcat, una dintre 
sclavele sale, să guste din toate mâncărurile care îi erau servite Roxelanei. 
Alcat plăti cu viaţa tentativa de asasinat pusă la cale de Giilbahar. 

Deşi problema era extrem de gravă, kislar agasi şi doamna Rebia 
păstrară tăcerea. Nici unul, nici celălalt nu îndrăzniră să-i aducă la 
cunoștință sultanei-valide şi cu atât mai puţin fiului ei tentativa de otrăvire 
căreia Roxelana fusese cât pe ce să-i fie victimă. Singura soluţie era să 
sporească măsurile de siguranţă în jurul noii favorite. 

Exasperată de eşec și temându-se de ce putea fi mai rău în cazul în care 
familia imperială ar fi fost afectată de un scandal, Sonia, la sfatul lui 
Giilbahar, o otrăvi pe sclava ghinionistă, pentru a elimina astfel singurul 
martor al acestei afaceri. Însă moartea sclavei ce gusta mâncărurile, urmată 
de cea a lui Ziileiha zguduiră haremul, și șuşotelile cele mai fanteziste 
începură să circule. 

Gülbahar hotărî să lovească zdravăn. Dacă nu o putea elimina în taină pe 
Roxelana, avea să-i forțeze mâna sultanului. 


O a treia vizită pe care Soliman o făcu favoritei sale, fără a trece pe la 
Gülbahar, o tulbură pe sultana-valid€, care găsi de cuviinţă să intervină. 


Hafsa Hatun îl invită la ea pe fiul ei și îl avertiză că atitudinea sa faţă de 
prima cadână era criticabilă, că trebuia să respecte legea şi să o viziteze în 
fiecare vineri pe Giilbahar. În restul săptămânii era liber să se culce cu orice 
femeie din harem. 

Sultanul răspunse că viaţa sa particulară îl privea. Giilbahar trebuia să fie 
mulțumită cu rolul ei de primă cadână care îi acorda cele mai mari onoruri 
şi privilegii. O va vizita când va avea el chef. Apoi îşi sărută mama și plecă 
cât se poate de bine dispus. 


Roxelana își sfârșea de făcut toaleta, după baia matinală, când intră o 
sclavă care îi transmise porunca de a se prezenta la prima cadână. Înţelese 
că războiul fusese declarat. Înainte de a se duce la Giilbahar, Roxelana o 
anunţă pe doamna Rebia, care îi recomandă să se limiteze la o atitudine 
umilă, deoarece un conflict pe faţă risca să o indispună pe sultana-valide, 
care nu suporta certurile. 

Noua favorită se îmbrăcă modest, se machie cu discreţie și se duse la 
prima cadână. Aceasta o aştepta, stând în picioare în mijlocul salonului. 
Gülbahar o fulgeră din priviri. Ura și furia îi însuflețeau trăsăturile și îi 
făceau trupul rigid. Cu pumnii încleștaţi, înaintă spre Roxelana şi izbucni 
într-un potop de insulte: 

— Halcă de carne mizerabilă, îndrăzneşti să mă sfidezi? Vrei să-mi iei 
locul? 

Stăpânindu-și nervii, Roxelana păstra un calm exasperant. 

— Sclavă nenorocită! Gunoi ce eşti! O să te distrug! strigă Gülbahar, cu 
ochii ieșiți din orbite. 

Insultele sale păreau să se izbească de un zid de gheaţă. 

Imobilitatea dispreţuitoare a Roxelanei spori furia cadânei, care se 
năpusti la ea, o lovi, o zgârie pe faţă, îi smulse părul și îi rupse rochia, 
țipând: 

— Târfă! Târâtură! Nenorocito! O să te strivesc ca pe o ploșniţă! 

Roxelana strânse din dinţi fără să răspundă. Ochii ei exprimau o ironie 
mușcătoare. O provoca pe faţă. 

Pierzându-și de tot firea, Gülbahar înşfăcă un sfeşnic și îl ridică, vrând 
să-şi lovească rivala în cap, când doamna Razgie — avertizată de doamna 
Rebia — intră în goană și o apucă pe cadână de braţ, oprindu-i gestul. 

— Înălţimea Voastră! Calmaţi-vă! Poziţia voastră este prea importantă ca 
să vă dedaţi unor asemenea excese! 


Gülbahar se potoli. Înţelese brusc efectul comportamentului ei. Orbită de 
furie, comisese ireparabilul. Cadâna dădu drumul sfeşnicului pe podeaua de 
marmură. 

— Să n-o mai văd! strigă ea, stăpânindu-și lacrimile. Altfel o omor! 

Doamna Razgie o luă pe Roxelana de braţ și o scoase din cameră. 

— Haide! Haide! spuse ea încet. 

Gülbahar se prăbuși pe un divan și își îngropă faţa în mâini. 

Întorcându-se în camera ei, noua favorită o găsi pe doamna Rebia care o 
aștepta, neliniștită. La vederea protejatei sale, supraintendenta avu un gest 
de groază. 

— A înnebunit! 

Roxelana se privi în oglindă. Buzele îi sângerau, iar pe față, gât şi piept 
avea câteva vânătăi. Încasase loviturile fără să schiţeze cea mai mică 
mișcare de împotrivire și fără să scoată o vorbă. Pe buze îi înflori un 
zâmbet. 

— Gülbahar a făcut exact ce n-ar fi trebuit să facă! Mi-a oferit cele mai 
bune arme! Acum, eu o s-o distrug pe ea! 

Doamna  Rebia se  înfioră. Roxelana era primejdioasă. Foarte 
primejdioasă... 


În acelaşi moment, Soliman le anunţa demnitarilor întruniţi în Divan 
decizia sa de a le declara război cavalerilor Sfântului loan. Comanda 
expediției i-o încredință marelui-vizir, care o acceptă fără tragere de inimă. 
Mustafa, cumnatul său, fu numit comandantul forţelor de uscat, şi marele- 
amiral Kortuglu primi misiunea de a le asigura transportul. Kassim Pașa, 
beilerbeiul Rumeliei, și Ayas Paşa, beilerbeiul Anatoliei, urmau să sprijine 
cu armatele lor trupele lui Mustafa Pașa, strânse la porţile 
Constantinopolului. 

Sultanul îl somă în scris pe Villiers de l'Isle-Adam să depună armele și 
să predea fortăreața Rhodosului forţelor otomane. Cum era de aşteptat un 
răspuns negativ, flota turcă urma să pornească la drum la începutul lui iunie. 

Soliman încheie dezbaterile Divanului şi se retrase în apartamentul său, 
unde prânzi împreună cu Ibrahim. Voia să ştie părerea prietenului său 
despre această campanie ce urma să adauge o nouă izbândă la activul 
imperiului osmanlâilor. 

Villiers de I'Isle-Adam nu declarase oare public că sultanul Soliman nu 
era decât un tânăr cu caș la gură, orgolios și rău, ceea ce era destul de 


surprinzător la vârsta lui? 

Pentru Soliman, afrontul fusese usturător. 

— Revanşa ta va fi cu atât mai strălucită, îi spuse Ibrahim. Îl văd de pe 
acum îngenuncheat la picioarele tale. 

Seara, Soliman se duse din nou la Eski Serai. Cu simţurile înfierbântate, 
aproape speriat de pasiunea pe care i-o inspira Roxelana, el îi porunci lui 
kislar agasi să i-o aducă, le ceru sclavelor să-l dezbrace cât mai repede, 
apoi îmbrăcă un halat de mătase, care îi mângâie plăcut pielea. Era 
nerăbdător să o posede pe Roxelana, să o audă gemând de plăcere. 

Soliman le dădu liber sclavelor și se întinse pe pat, aşteptându-și iubita. 
Cu mâinile sub cap, privea plafonul cu stucaturi aurii și anticipa cu o 
plăcere intensă mângâierile acestei fete extraordinare. 

Rămase însă interzis când kislar agasi, panicat, intră şi îi spuse că 
Roxelana refuza să vină. Stupefiat, Soliman se ridică în șezut și exclamă, 
jignit: 

— Nu vrea să mi se supună, mie?! 

Sultanul nu ar fi fost mai surprins nici dacă soarele s-ar fi oprit pe cer. 

— Înălţimea Voastră, Roxelana susţine că e într-o asemenea stare, încât 
nu îndrăzneşte să vi se înfăţişeze! 

— Spune-i că îi poruncesc să vină oricum! Hai, du-te! 

Kislar agasi se înclină umil și se retrase, blestemând-o în sinea lui pe 
fata asta care îi complica viața. 

Peste câteva minute, Roxelana se ivi în pragul ușii, escortată de marele 
eunuc negru ce tremura de frică. Sultanul se uită la ea uluit. Cu faţa 
învineţită, cu pieptul, umerii şi braţele goale brăzdate de zgârieturi, cu părul 
încâlcit şi rochia zdrenţe, Roxelana oferea un spectacol copleşitor. Pe obraji 
îi curgeau lacrimi. 

— Ce s-a întâmplat? întrebă sultanul. 

Sări din pat, în timp ce Roxelana, cu ochii plecaţi, umilă și cu mâinile 
împreunate, îngenunche la picioarele sale. Soliman o ajută să se ridice. 

— Cine a avut îndrăzneala să te lovească? Să te desfigureze? 

Fata păru să şovăie, apoi răspunse cu glasul scăzut, întretăiat de suspine. 

— Nu cutez să vă spun... 

— Vorbeşte! Vreau să ştiu! 

— Prima... prima cadână, Înălțimea Voastră. 

Soliman o strânse în braţe. 

— Comoara mea! Dragostea mea! Porumbiţa mea! 


Îi sărută obrajii, buzele și fruntea. O duse în pat şi o contemplă extaziat. 

— Sărmana mea porumbiţă rănită! Așteaptă-mă aici şi odihneşte-te până 
mă întorc! 

Îi adresă un zâmbet cald, încurajator, apoi, cu chipul aprins de mânie, se 
întoarse spre kislar agasi. 

— Vino cu mine! 

leşi în grabă, furia dându-i aripi. Rămasă singură, Roxelana zâmbi... 

Giilbahar auzise trompetele sunând pentru a anunţa sosirea sultanului și 
fusese străbătută de un fior. Îi părea rău de izbucnirea pe care o avusese, dar 
firea ei fusese mai puternică decât sfaturile înțelepte pe care i le dăduse de 
atâtea ori de sultana-valid€. 

Deodată, auzi un zgomot de pași grăbiţi ce traversau vestibulul, apoi 
canaturile uşii fură date în lături cu putere, şi Soliman năvăli în odaie, urmat 
imediat de kislar agasi. Ochii sultanului aveau o lucire rea. Se opri în faţa 
lui Gülbahar. Cu pumnii strânşi, o măsură din priviri şi o apostrofă: 

— Ai avut neobrăzarea să ridici mâna asupra unei femei pe care o 
alesesem! 

Sângele năvăli în obrajii lui Gülbahar. Violenţa patimii ei învinse din 
nou. 

— N-am făcut decât să-i dau o lecţie binemeritată! Ar fi trebuit s-o 
biciuiesc, fiindcă nu e decât o sclavă! O târfă cumpărată! 

Soliman tăcu câteva clipe, apoi cuvintele sale căzură grele, devastatoare 
ca bolovanii într-o avalanșă. 

— Te alung pentru totdeauna din ochii mei! Vei fi închisă întrun pavilion 
izolat de palat printr-un gard înalt! Femeile bolnave de nebunie furioasă 
trebuie excluse din haremul meu! Nu vei mai avea îngăduința de a primi 
vizite! Kislar agasi are porunca să execute acest ordin! 

Soliman își recăpătă demnitatea rece. Îi aruncă o privire dispreţuitoare 
lui Gülbahar, care amuţise, și apoi ieși, călcând drept... 


Triumful Roxelanei era desăvârşit. Fără a avea titlul, ea devenea, practic, 
prima favorită a sultanului, ca urmare a eliminării rivalei sale învinse, ce se 
perpelea în închisoarea ei de aur. 

Giilbahar era disperată, deoarece Soliman nu revenea niciodată asupra 
deciziilor sale. Obţinu o singură favoare: posibilitatea de a-l vedea o dată pe 
lună pe prinţul Mustafa, fiul ei. Slabă consolare! 


Soliman îi atribui Roxelanei apartamentul lui Giilbahar, împreună cu 
toate comorile din el. Sultana-valide acceptă fără comentarii noua situaţie. 
Totul se petrecuse atât de repede, încât îi era greu să se familiarizeze cu 
această nouă stare de lucruri. Era de acord că Giilbahar întrecuse măsura și 
că pedeapsa ei era meritată, dar intuiţia o avertiza că Roxelana, în pofida 
aparentei sale supuneri, nu va fi mai uşor de manevrat. 

Veselia şi exuberanţa copilărească a noii favorite, dispoziţia ei 
împăciuitoare, gesturile de respect și de afecțiune exprimate constant i se 
păreau uneori prefăcute. Hafsa Hatun bănuia că sub cenușă mocnea un foc 
ascuns cu grijă, dar nu dispunea de nicio dovadă. Sultana-valide spera că 
judecata ei era pripită şi datorată în parte suspiciunii sale înnăscute. 

Era bucuroasă că fiul ei e fericit. Poate că Roxelana avea să reușească să- 
| scape de înclinațiile sale nesănătoase pentru Ibrahim. 

Soliman o vizita pe Roxelana aproape în fiecare seară. Când treburile 
politice îl împiedicau să-și petreacă noaptea la Eski Serai, îl reținea alături 
de el pe Ibrahim, față de care continua să aibă aceeași afecțiune. Renunţarea 
la un obicei atât de vechi nu putea avea loc de azi pe mâine. Roxelana voia 
să-l elimine pe Ibrahim aşa cum o eliminase și pe Gülbahar, dar lupta avea 
să fie mult mai grea, deoarece Soliman înălțase un zid între dragostea lui 
pentru noua sa favorită și devotamentul față de credinciosul său prieten. Era 
un fel de prietenie pasională între doi bărbaţi, pe care nu o putea stinge 
decât moartea. 

Flota turcă transportând corpul expediționar pomi spre insula Rhodos 
fără padişah. Neputând să se despartă de Roxelana, Soliman îşi amână 
plecarea din Constantinopol. Focul ce îl mistuia nu era decât la începuturile 
sale. Simţea nevoia să o aibă pe favorita sa mereu alături. 

Ibrahim simţea dominaţia exercitată de Roxelana asupra prietenului său. 
Putea fi oare sigur că propria influenţă va dăinui? 

Giilbahar nu fusese îndeajuns de puternică și de persuasivă pentru a-l 
îndepărta pe Soliman de el, dar inteligența Roxelanei consolida legăturile 
dintre ea și imperialul ei iubit. 

După ce făceau dragoste, Roxelana aborda cu subtilitate teme pe care le 
cunoştea bine: Roma, splendidele colecţii artistice de la Vatican, lumea 
închisă a nobilimii italiene, aspectele semnificative ale vieţii zilnice a 
polonezilor, totul presărat de anecdote savuroase, de comentarii pline de 
spirit şi de umor şi de glume fine şi picante. Soliman o asculta, încântat, ca 
şi cum ar fi descoperit inima înțelepciunii omenești în trupul plăpând al 
unei adolescente nespus de frumoase. 

Roxelana fu primită oficial în sânul familiei imperiale şi avu în sfârşit 
prilejul să le cunoască pe surorile sultanului, pe care odaliscele le 
întrezăreau în treacăt atunci când străbăteau, semeţe şi inaccesibile, 
coridoarele de la Eski Serai, pentru a-şi vizita mama. 

Măritate cu înalți demnitari ai imperiului — cu excepţia lui Hadice, cea 
mai tânără — ele ieșeau în evidenţă prin urâţenia ce contrasta cu frumuseţea 
fetelor închise în harem. Toate patru semănau cu Soliman, având gâtul lung, 
nasul proeminent şi coroiat şi oasele feţei puternic reliefate, înalte, slabe şi 
uscăţive, ele păreau să fi întrunit toate trăsăturile dizgraţioase, împreună cu 
un vădit aer de familie. 

Turhan era măritată cu Lufti Pașa; Malfiruz îl primise de soț pe Ferhat 
Paşa, iar Kassem, soția lui Mustafa Paşa, comandantul secund al forțelor 
expediționare de la Rhodos, prezenta semnele unei sarcini înaintate. 
Pântecele ei rotunjit părea lipit de trupul descămat. Hadice suspina, în 
aşteptarea unui soț pe care augustul ei frate întârzia să i-l ofere. 

Arţăgoase, aproape mereu certate, ele îşi sileau mama, căreia îi plăcea 
liniştea, să se dedea unor eforturi necontenite pentru a le reîmpăca. Hafsa 
Hatun le oferea daruri scumpe: bijuterii, blănuri, obiecte de artă și le trecea 
cu vederea toate capriciile. 


Când îşi anunțau vizita, sultana-valide le oferea distracţii dintre cele mai 
variate: ghicitoare, negustori de poţiuni și talismane, orchestre de muzicanți 
orbi care le acompaniau pe dansatoarele şi cântărețele din harem. 
Reprezentând un obicei preluat din Persia, muzicanţii orbi erau singurii 
bărbaţi autorizaţi să intre în harem și să cânte în faţa doamnelor de rang 
înalt. Sclavele aduceau pe tăvi de aur dulciuri, prăjituri şi zaharicale, cu care 
cele patru surori se îndopau fără să capete acea rotunjime a trupului atât de 
apreciată. 

Turhan se plânse că Lufti, soţul ei, nu îi acorda atenţia ce i se cuvenea. 

— Dar ce face? întrebă mama ei. Te neglijează fiindcă preferă alte femei 
din haremul lui? 

— Asta ar mai lipsi! exclamă Turhan. 

Sultana-valid oftă, exasperată. 

— Nu-ţi acordă respect? 

— Ba da! 

— Atunci? 

— Îşi neglijează îndatoririle conjugale. 

— Cum aşa? 

— Lipseşte des. 

— Dar are obligaţii militare, draga mea Turhan. Este general și are o 
funcţie de comandă. Trebuie să-și inspecteze trupele, să se ocupe de 
instrucţia lor. Ştii bine că fratele tău nu glumește cu lucrurile astea! 

Turhan dădu din umeri, jignită. 

— Chiar şi când e la Constantinopol, se închide toată noaptea în 
cabinetul de lucru. 

— Scrie un nou tratat de istorie. 

— M-am măritat ca să am un bărbat alături! Puțin îmi pasă de soldaţii și 
de hârțoagele lui! Vreau să primesc ce mi se cuvine! 

— Am auzit că a bătut măr o sclavă din haremul lui, care s-a purtat 
nerespectuos cu tine, și că aproape a omorât-o... 

— E adevărat. Dar asta nu-i scuză neglijenţa! 

— Ei haide, draga mea Turhan, în timp, căsătoria toceşte dragostea și 
afecțiunea ia locul pasiunii... 

Roxelana asculta aceste discuţii din care trăgea învăţăminte. 

Experienţa, considera ea, este mai instructivă decât sfaturile. 

Trebuia să aprofundeze concepţiile, obiceiurile și curiozitățile acestui 
nou univers care devenise al ei. 


Kassem aștepta apropiata naștere a celui de-al treilea copil. 

Primii doi, care fuseseră fete, muriseră de mici, îmbolnăvindu-se de 
varicelă. 

— Bebelușul ăsta care mă loveşte cu piciorușele în burtă mă face 
fericită. Voi avea în sfârşit un tovarăș, fiindcă Mustafa nu visează decât 
războaie. Înaintarea în grad şi campaniile îl preocupă mai mult decât 
propria familie. Presupun că vizează la postul de mare-vizir, deşi n-a 
recunoscut-o niciodată. 

Sultana-valid€ dădu din cap cu înţelegere. 

— Tu şi surorile tale sunteţi măritate cu bărbaţi mistuiţi de ambiţie. 
Ambiţia asta neînfrânată a zămislit și continuă să zămislească admirabilele 
cuceriri ale turcilor. Dacă soţul tău ar fi un neisprăvit, tu ai fi prima care l-ar 
condamna. 

Malfiruz interveni, impasibilă: 

— Mama are dreptate. Trebuie să ne obișnuim cu asta. 

Bijuteriile şi blănurile mele, luxul din palatul meu, bunăstarea îmi aduc 
mai multă satisfacție decât toate avansările lui Ferhat. Şi apoi, mă gândesc 
la fiicele mele. Trebuie să le mărit cu bărbaţi în stare să le asigure avantajele 
şi privilegiile cuvenite rangului lor. 

Hadice spuse, visătoare: 

— Sper că fratele meu nu mă va mărita cu un boşorog ca soţii voştri! 

— Vieţile noastre sunt conduse de rațiunea de stat, răspunse sentenţios 
sultana-valide. Decizia fiului meu va corespunde intereselor imperiului. Te 
asigur, Hadice, că în general bărbaţii maturi sunt nişte soți mai buni decât 
cei tineri. 

Hadice se întoarse spre Roxelana, care urmărise conversaţia fără un 
cuvânt. 

— Ce părere ai, Roxelana? o întrebă ea. 

Pe buze îi apăru un zâmbet maliţios. 

Roxelana înţelegea perfect că, dacă îi dădea dreptate sultanei-valid6, 
admitea implicit că tinereţea lui Soliman îi diminua calităţile de soţ bun. Să 
o contrazică însă pe bătrână era de neconceput. Roxelana înclină capul spre 
Hafsa Hatun. 

— Înălţimea Voastră are întotdeauna dreptate. Bărbaţii maturi îi depăşesc 
pe cei tineri prin experienţa și înţelepciunea lor. 

Judecata aceasta nu se aplică însă excepțiilor. Mi-aş îngădui să vă dau un 
exemplu. În ciuda tinereţii sale, Înălțimea Sa sultanul se deosebeşte de 


bătrânii săi slujitori precum luna de stele. 

Geniul lui înnăscut compensează avantajele pe care anii le aduc 
oamenilor de rând. 

Ochii sultanei-valide scânteiară. Bătrâna își puse mâna ridată pe umărul 
tinerei femei aşezate la picioarele sale. 

— Cuvintele tale îmi încălzesc inima şi îmi fac aceeași plăcere ca 
muzica cea mai dulce! 

Roxelana îi sărută tivul rochiei, apoi făcu o reverență în fața prinţeselor. 

— Îi cer înălțimii Voastre îngăduinţa de a mă retrage. 

Hafsa Hatun i-o acordă. După plecarea ei, vorbi din nou: 

— Roxelana este o femeie remarcabilă, nu credeţi? 

— Are calităţi, spuse Malfiruz. Dar, în ce mă priveşte, nu pot s-o sufăr. 
Îmi face pielea de găină! 

— Când o văd, mă ia cu frig! exclamă Kassem. 

— Nu e chiar aşa, interveni Hadice. Gülbahar îi este inferioară sub toate 
aspectele. 

— Roxelana nu e decât la începutul vieţii, adăugă Turhan. Să vedem ce 
va mai fi! Vai, făptura asta scumpă care mi se agită în burtă mi-a tras iarăşi 
un picior! exclamă ea cu încântare. 


Soliman şi Ibrahim călăreau alături, la pas, urmaţi de un cortegiu 
scânteietor de curteni, de o sută de șoimari, și de o escortă puternică de 
gărzi îmbrăcate în uniforme de un roșu-aprins. 

Călăreţii ce străbăteau un șes întins scrutau cerul, căutând prepelițe în 
zbor. Ibrahim și demnitarii care îl însoțeau pe padişah erau atenţi să nu-și 
trimită șoimii pe urmele păsărilor pe care le alesese el, fiindcă ar fi fost o 
greșeală de neiertat să i-o ia înainte. 

Ibrahim era expert în arta de a sta în umbră, pentru a-i îngădui augustului 
său prieten să se bucure din plin de plăcerea vânătorii. 

Sultanul răscolea cu privirea bolta azurie. O prepeliță trecu pe deasupra 
unui tufiș din apropierea vânătorilor. Soliman își descoperi la iuţeală șoimul 
şi îi arătă pasărea care se îndepărta. 

— Pe ea! Pe ea! strigă înflăcărat. 

Șoimul îşi luă avânt şi se năpusti într-o clipită în urmărirea prăzii, însoţit 
de sunetul zglobiu al clopoţelului legat de picior. 

Sultanul își îndemnă calul care se năpusti pe urmele șoimului. 


Călăreţii se grăbiră să pornească în galop după ei. Cuprinși de elan, caii 
săreau cu ușurință peste hăţișuri, hârtoape şi boscheți. 

Ibrahim, ţinându-și șoimul acoperit pe braţ, galopa alături de stăpânul 
lui, fără a da deloc atenţie vânătorii. Gânditor, îl examina cu coada ochiului. 
Chipul radios al lui Soliman exprima fericirea și bucuria vieții. 

Marele-șoimar simţea că euforia sultanului se datora nu atât isprăvilor 
şoimului său, cât evocării plăcerilor pe care i le dăruia Roxelana. Fata asta 
blestemată îi răpea fiinţa care, după Dumnezeu, reprezenta totul pentru el. 
O angoasă surdă îl chinuia zi şi noapte. Sultanul îi arăta aceeași prietenie, îi 
acorda cu aceeași mărinimie favorurile sale și îl invita frecvent să-și 
petreacă noaptea în patul său. Dar aceste semne exterioare de bunăvoință nu 
îl împiedicau să se frământe. Avea în harem iscoade care îi fumizau 
informaţii despre tot ce se petrecea în cuibul acela de intrigi. Aflase astfel 
că sultanul, topit de dragoste pentru Roxelana, o întrebase la un moment dat 
ce dar i-ar plăcea să primească: cele mai frumoase perle din tezaurul 
imperial, un mantou de zibelină, o sută de sclave sau veniturile unei 
provincii? 

Cu o modestie prefăcută, ea îi răspunsese că nimic nu i-ar face mai mare 
plăcere decât să obţină nişte cărți franțuzeşti și italieneşti. Ibrahim înţelese 
că voia să strălucească nu numai prin frumuseţe, ci și prin spirit. Era 
periculoasă, foarte periculoasă fata asta formată la școala doamnei Rebia 
care, ca o bună codoașă ce era, își cunoştea bine meseria. Ştia că 
supraintendenta nu îi oferise ajutorul și sfaturile fără să fi primit în schimb 
plăcerea pe care o dorea mai mult decât orice altceva. 

Femeia aceasta care ajunsese pe culmile rafinamentului era o intrigantă 
de mare anvergură, înzestrată cu o voinţă de neînfrânt. 

Concluziile lui Ibrahim nu erau de natură să-i calmeze temerile. Încurajat 
de strigătele sultanului, șoimul prinse prepelita în zbor și, ţinându-și prada 
în gheare, se întoarse și se aşeză pe braţul său. Sângele păsării ucise îi pătă 
mănușa groasă. 

Un şoimar se repezi, luă prada și o strecură în tolbă. 

Sultanul se întoarse spre Ibrahim. 

— Minunată pasăre! Cum le alegi atât de bine? 

— Un şoim bun trebuie să aibă gheare tari, încovoiate şi ascuţite, capul 
rotund, ciocul mic și gros, şi aripile lungi şi puternice. Trebuie să poată 
rezista fără să se clintească unui vânt puternic care-i bate din faţă. 


Un curier sosi în galop, aducând un sul de pergament pe care i-l înmână 
sultanului. 

— Un mesaj urgent de la Excelenţa Sa marele-vizir pentru Înălțimea 
Voastră. 

Sultanul îi trecu șoimul lui Ibrahim, luă pergamentul și îl desfăcu grăbit. 
Pe măsură ce descifra rândurile scrise cu cerneală purpurie, fruntea i se 
încreţea. 

— Veşti proaste, Ibrahim! Foarte proaste! Ne întoarcem la 
Constantinopol! 

Îşi întoarse calul și-i dădu pinteni, pornind în galop spre zidurile înalte şi 
crenelate ale orașului, ce se profilau la orizont, aureolate de lumina 
răsăritului de soare. 

Ibrahim și întreg cortegiul porniră pe urmele sale. Copitele cailor ridicau 
nori de colb. Soliman intră în oraş în galop şi nu-și încetini cavalcada, deşi 
străduțele înguste erau pline de trecători îngroziţi. Alarmat și ros de 
curiozitate, Ibrahim își urma îndeaproape stăpânul, care gonea în faţa lui de 
parcă ar fi fost fugărit de duhuri rele. 

Soliman pătrunse în prima curte a palatului, trecu pe sub bolțile Porții de 
Mijloc în cea de-a doua, pătrunse prin Poarta Fericirii în cea de-a treia curte 
şi nu se opri decât în faţa uşii apartamentului său. Sări de pe calul plin de 
sudoare şi se năpusti în vestibul. Parcurse cu paşi mari un coridor lat şi intră 
în cabinetul de lucru. Agitaţia sa, contrastând cu calmul său obișnuit, îl 
uimea pe Ibrahim, care îl urma, din ce în ce mai neliniștit. Sultanul scoase 
din buzunar sulul de pergament și îl aruncă, furios, pe masa încrustată cu 
sidef din mijlocul camerei. 

— La Rhodos e dezastru! strigă el răgușit de furie. Marele-vizir mi-a 
trimis cele mai rele veşti cu putință. Armata mea bate pasul pe loc sub 
zidurile orașului păzit de câteva sute de cavaleri și de trei sau patru mii de 
mercenari, orășeni și ţărani înarmaţi. O sută de mii de turci nu izbutesc să 
înfrângă rezistența câtorva necredincioși. Ai noştri înregistrează pierderi 
omenești și materiale enorme. Am încredinţat elita armatei mele și câteva 
sute de tunuri unor generali incapabili, şi care-i rezultatul? Nul! 

Soliman se postă în faţa lui Ibrahim. 

— Trebuie să plecăm la Rhodos! Să strângem întăriri și să debarcăm cât 
mai repede pe insula asta blestemată. 

— Prezenţa ta în mijlocul trupelor va fi de ajuns să-i înflăcăreze pe 
oameni, să dărâme zidurile și să-i zdrobească pe duşmani! 


— Vorbele tale îmi fac bine, Ibrahim! Ocupă-te de întăriri! Îţi încredinţez 
misiunea de a organiza armata de ajutorare. 

Generalii mei îmi ling tălpile ca să obţină funcţii înalte de comandă și, 
când le primesc, îşi demonstrează incompetenţa și nulitatea. Du-te și arată- 
mi de ce eşti în stare! 

Cu inima uşoară, Ibrahim părăsi cabinetul de lucru. În lunile următoare, 
la Rhodos, îl va avea pe sultan numai pentru el. 

Prietenia lor se va întări. Dominația pe care o dobândise Roxelana asupra 
lui Soliman se datora cu siguranţă unor poţiuni magice și unor vrăjitorii. 
Trebuia să profite de acest prilej ca să recâștige terenul pierdut. 

Rămas singur, sultanul se lăsă să cadă pe divan şi îşi îngropă faţa în 
palme. Se simţea vinovat că nu luase de la bun început comanda armatei. Se 
lăsase în voia deliciilor haremului şi acum plătea pentru indolenţa sa. Când 
îşi încinsese sabia lui Osman, jurase pe ce avea mai sfânt că nu va ajunge 
niciodată ca acei sultani trândavi care transferă puterea consilierilor şi îşi 
dedică timpul distracţiilor, voluptăţilor şi rafinamentelor simţurilor. Vrăjit 
de Roxelana, își neglijase treburile de stat. 

În noaptea aceea, renunță să meargă la Eski Serai. Trebuia să înalțe un 
zid între plăcere și datorie. 

În timp ce Soliman se frământa, ros de vinovăţie şi de umilința provocată 
de înfrângerile militare suferite în insula Rhodos, Ibrahim dădu măsura 
capacităţilor sale. Deşi nu era decât șoimar şi supraintendent al camerei 
imperiale, formă o nouă armată, o înzestră cu o artilerie puternică, alcătuită 
în mare parte din tunurile capturate după cucerirea Belgradului, şi armă o 
nouă flotă, gata să ridice ancora sub comanda sultanului. Avu deopotrivă 
grijă să asigure apărarea frontierelor europene. La sugestia lui, Soliman îi 
încredință această sarcină lui Lufti Paşa, care își părăsi cu părere de rău 
munca de istoric pentru a deveni guvernatorul Constantinopolului şi al 
Rumeliei în timpul absenței sultanului. 

În ciuda hotărârii de a nu mai ceda ispitelor trupeşti în cursul acestor 
preparative febrile, padișahul făcu câteva vizite la Eski Serai, Roxelana 
devenindu-i indispensabilă. Ştia că Ibrahim veghea la bunul mers al tuturor 
treburilor, și asta îl liniştea. 

La exact două luni după plecarea corpului expediționar comandat de Piri 
Paşa, noua armată se puse în mișcare. 


După o ultimă noapte de dragoste petrecută în alcovul imperial, sultanul 
se despărți de Roxelana, făgăduindu-i că se va întoarce cât mai curând. Ar fi 
preferat să o ia cu el la Rhodos, dar nu îndrăznea să încalce tradiţiile 
milenare. Turcii nu i-ar fi iertat-o niciodată. Femeile aveau datoria de a sta 
închise în harem, a se ocupa de copii şi a i se ruga lui Allah. Războiul 
rămânea domeniul bărbaţilor. 

Imprudenţa lui Baiazid I, unul dintre înaintașii săi, îi îngăduise lui 
Tamerlan, învingătorul său, să-i captureze și să-i ultragieze soţia. O 
asemenea nenorocire nu trebuia să se mai repete. 

Plecarea lui Soliman în fruntea noii armate lăsa un gol uriaş în inima 
Roxelanei. Dacă se întâmpla să moară, ucis de dușmani, Giilbahar avea să 
devină automat sultana-valide şi revanşa i-ar fi fost nemiloasă. Ea, 
Roxelana, ar fi pierit aruncată în mare, întrun sac. Somnul îi era chinuit de 
coşmaruri. Ca să nu se trezească în beznă, lăsa în odaie făclii aprinse, care 
ardeau toată noaptea, și sclavele o vegheau cu rândul. Ziua, spaimele ei 
nocturne se spulberau şi Roxelana își recăpăta buna-dispoziţie şi zâmbetul. 

Uneori, se întreba dacă nu cumva se îndrăgostise de Soliman. 

Acesta îi inspira afecţiune şi chiar un fel de prietenie amoroasă. Îi oferea 
tot ce îi sugerau visurile cele mai nebunești, transformând himerele în 
realităţi, ca şi cum ar fi avut o baghetă vrăjită. Dar toate aceste minunăţii şi 
bogății nu puteau să o facă să uite că se găsea într-o închisoare. Oamenii 
care se străduiau să o apere erau în realitate temnicerii ei. Când trăiești în 
spatele unei uși zăvorâte, îți vine să o spargi. Ca să scape de această dorință 
utopică, îşi căuta ocupaţii care să-i elibereze mintea, chemând la ea 
ghicitoare, negustorese de parfumuri, farduri şi stofe scumpe. Cu toate 
acestea, se plictisea. Se întreba dacă absenţa sultanului nu o făcea să sufere. 
Roxelana comanda sute de cărţi de istorie, filosofie şi știință. Nu înţelegea 
chiar tot ce citea, dar se străduia să asimileze cunoştinţele cele mai diverse, 
pentru a i le transmite apoi sultanului, avid de cunoaștere. Mai cumpăra 
romane și volume de poezie care o făceau să respire, între zidurile 
închisorii, aerul libertăţii. 

În harem aflase un adevăr extrem de important. Singurul domeniu în care 
putea să se miște în largul ei era cel delimitat de ambiția ei înverşunată. Să 
ajungă cât mai sus rămânea fatalmente singurul ei obiectiv. Din interiorul 
închisorii sale, trebuia să reuşească, exclusiv prin hotărârea ei, să controleze 
forţele din afară, supunându-le voinţei sale, manipulându-le și dispunând de 
ele după bunul plac. Sultanul era prima ei armă. 


La câteva zile după plecarea celui de-al doilea corp expediționar spre 
Rhodos, Kassem făcu o vizită la Eski Serai. Îi aruncă o privire mohorâtă 
Roxelanei, care pregătea sorbet pentru sultana-valid€. Prezenţa acestei 
femei o enerva, pentru că îi atribuia intenţii necurate. De obicei, aștepta să 
plece înainte de a discuta probleme personale cu mama ei. De data aceasta 
însă, renunţă la aceste precauţii, deoarece anxietatea o făcea vorbăreaţă. 

— Mi se apropie timpul, mamă! Lasă-mă să mă mut la tine câteva zile! 
Vreau să nasc cu tine alături! 

Sultana-valide îi mângâie obrajii palizi și scobiţi. 

— Bineînţeles, micuţo. Poţi să te muţi când vrei, chiar astăzi. O să trimit 
pe cineva la tine să-ţi ia lucrurile de care ai nevoie. Aici nu am tot ce 
trebuie. Dar infirmeria noastră... 

— Nu! răspunse Kassem cu fermitate. Vreau să nasc aici, în 
apartamentul tău! Sub protecţia ta! 

Roxelana urmărea discuţia, intrigată. Nu înţelegea ce înseamnă cuvintele 
„protecţia ta”, pe care le folosise Kassem. 

— Cu atât mai mult cu cât Mustafa e plecat din Constantinopol, adăugă 
prinţesa. 

Sultana-valide oftă. 

— Poţi să stai la mine cât doreşti. În seara asta o să cinăm împreună, ca 
în vremurile bune de demult. 

Roxelana servi sorbetul, pe care sultana-valide îl savura cu plăcere. 
Kassem refuză ceașca ce-i fusese oferită. 

— Scuză-mă, Roxelana, dar nu pot să înghit nimic! 

Hadice intră în goană şi se opri, surprinsă, văzând-o pe Kassem. 

— Ce vânt bun te aduce? întrebă Hadice. 

— Sora ta o să stea câteva zile la noi, îi explică Hafsa Hatun. 

Are nevoie de tovărășia noastră. Absența lui Mustafa nu-i face bine. 

Hadice izbucni în râs. 

— Kassem, tot aşa îndrăgostită eşti de soţul tău? 

Sultana-valide se întoarse spre Roxelana. 

— Vii şi tu diseară? O să vină şi Turhan. 

— N-aş vrea să deranjez adunarea de familie, răspunse favorita cu o 
modestie prefăcută. 

— Dar faci și tu parte din familie! 


— Sunt nespus de fericită de această onoare, Înălțimea Voastră! Atunci, 
o să vin negreşit! 

„lată o prezenţă care n-o să-mi placă”, îşi zise Hadice. 

— Vreau să mă odihnesc puţin, spuse Kassem. Sunt obosită! 

Groaznic de obosită! 

— Fosta ta cameră te aşteaptă! Du-te! 

Kassem continuă cu un glas stins: 

— Cred că poţi s-o chemi pe Chira Esther. Mi se pare că, din când în 
când, simt dureri ascuţite în burtă. O să mă întind pe pat. 

— Bine. Mă ocup eu de Chira Esther. Nu-ţi face griji! 

Kassem se retrase, ţinându-și mâinile slabe pe pântecele proeminent. 

— O să te anunţ când e masa gata, Roxelana, spuse sultana-valide, care 
voia să rămână singură cu gândurile sale. 

Roxelana făcu o reverență și se retrase. Apartamentul ei era aproape de 
al sultanei-valid€. Ferestrele lor dădeau spre o grădină interioară dispusă în 
jurul unui bazin mare de marmură, cu fântâni arteziene. Se instală pe divan, 
luă volumul întâi din Memoriile lui Commynes și începu să citească atent. 
Stilul cărții era lipsit de vioiciune sau poate că Roxelana nu se putea 
concentra. Gândurile îi rătăceau fără ţintă. 

Umbrele înserării cuprindeau treptat aleile grădinii. Prin ferestrele 
deschise pătrundea răcoarea. Dacă nu s-ar fi auzit un lătrat în depărtare, 
liniştea ar fi fost desăvârşită. O sclavă tânără intră în odaie şi aprinse 
sfeşnicele. 

Deodată, se auzi un țipăt pătrunzător, ca al unei fiare rănite de moarte. 
Stupefiată, Roxelana zvârli cartea şi se ridică în șezut. Urletele şi vaietele, 
care se auzeau aproape fără întrerupere, veneau din apartamentul sultanei- 
valide. Grăbită să-și ofere ajutorul, Roxelana sări în picioare şi se năpusti pe 
coridorul care ducea la anticamera lui Hafsa Hatun. Sclavele care alergau 
speriate nici nu-i observară prezenţa. Roxelana intră în salon și constată cu 
mirare că, în ciuda ţipetelor din ce în ce mai puternice, sultana-valide își 
păstra sângele rece. 

— Kassem naște mai devreme decât prevăzusem, spuse bătrâna doamnă. 
Dar Chira Esther se ocupă de ea. E cea mai bună moașă din Constantinopol. 
Toţi nepoţii mei au venit pe lume fără probleme datorită ei. Într-o bună zi, o 
să ai şi tu nevoie de ajutorul ei. 

Roxelana se înfioră. Era pentru prima oară martorul acestui fenomen 
natural, dar atât de înspăimântător. Ar fi vrut să intre în camera lui Kassem, 


dar nu îndrăznea. 

Turhan intră în salon, își sărută mama și o salută rece pe Roxelana, care 
îi răspunse cu deferență. Aceasta le detesta pe surorile sultanului, trufașe și 
obraznice, dar își păstra o mină imperturbabilă, fiindcă încă nu venise 
vremea să riposteze. Rolul ei, încă precar, de primă favorită, îi recomanda 
să fie prudentă. 

Când avea să-i facă un copil sultanului, condiţiile aveau să se schimbe 
considerabil și atunci va putea să-și impună regulile chiar și prinţeselor. 

Ca şi mama ei, Turhan nu păru impresionată de ţipetele lui Kassem. Se 
lăsă să cadă pe divan şi oftă. 

— Lufti iar îşi face mendrele! spuse ea cu un aer necăjit. 

Aproape că nu-l mai văd. Funcţia de comandă pe care tocmai a primit-o 
îl face să lipsească de acasă fără să-mi dea socoteală. 

Aproape că nu mai ştie de mine. 

Hadice apăru şi ea și își astupă urechile, impresionată de urletele lui 
Kassem. 

— N-o să fac niciodată copii! exclamă ea. 

— Nu vorbi prostii! o admonestă sultana-valide. Nașterea e prima 
noastră datorie. 

Țipetele și gemetele reîncepură cu o intensitate crescândă. 

— Mă duc să văd ce se petrece! spuse Hafsa Hatun. 

— La ce bun? replică Turhan, indiferentă. Chira poate să se descurce 
singură. Are o armată de sclave la dispoziţia ei. 

Prezenţa ta o s-o deranjeze. 

— Poate că ai dreptate, recunoscu mama ei. În seara asta vom cina în 
patru. Malfiruz întârzie! adăugă ea contrariată. 

În aceeaşi clipă, uşa se deschise şi apăru Malfiruz, care se duse la mama 
ei și o sărută. 

— Nu credeam că o să-i vină sorocul așa devreme, spuse ea, surprinsă de 
tipetele surorii sale. 

Câteva sclave tinere aduseră patru măsuţe joase și le aranjară în faţa 
sultanei-valide și a celorlalte, apoi serviră felii subţiri de somon cu garnitură 
de trufe, crutoane stropite cu sos de friptură de pasăre, fazani în sos de 
miere și fructe zaharisite cu fistic. 

Meniul fu completat cu sorbet. 

Hadice își alegea cele mai bune bucate. 

— Ţipetele lui Kassem îmi provoacă nelinişte! 


Turhan înghițea mâncarea cu o plăcere nespusă, ca și cum în odaia 
alăturată nu se întâmpla nimic. Sultana-valid6, în schimb, nu se atingea de 
nimic. Roxelana mânca puţin, deoarece vaietele lui Kassem îi tăiaseră pofta 
de mâncare. 

Apoi, ţipetele și gemetele încetară. Câteva minute mai târziu, moașa 
apăru în pragul ușii. 

— Alteța Sa a născut! anunţă ea pe un ton neutru. 

Chipul sultanei-valide se întunecă. Nici ea și nici fiicele sale nu întrebară 
ce sex avea nou-născutul. Roxelana fu extrem de surprinsă de comportarea 
lor ciudată. Toate patru păreau să înțeleagă fără cuvinte despre ce era vorba. 

Uşa ce dădea în vestibul se deschise, și Daud, primul locotenent al lui 
kislar agasi, intră, urmat de unul dintre muţii sultanului, un negru bine 
clădit, cu mușchi proeminenţi sub vesta fără mâneci care îi lăsa descoperiţi 
bicepşii rotunjiţi şi mâinile puternice. Pe capul rotund, cu ochi mici, duri și 
răi, purta un fes mic, roşu, la fel ca tot restul veșmintelor sale. 

Nou-veniţii se prosternară, fără a spune nimic, în faţa sultanei-valide, 
apoi intrară în camera lui Kassem, urmaţi de moașă, care închise ușa după 
ei. 

Liniştea apăsătoare era tulburată doar de scâncetele slabe ale nou- 
născutului. Cele patru femei stăteau nemișcate și amuţite. 

Apoi, scâncetele încetară. Nu se mai auzea decât susurul artezienelor. 
Deodată, izbucni un urlet nebunesc de femeie, ascuţit și dureros. Apoi, 
încetă și el. 

Trecură câteva minute lungi cât veacurile. Uşa camerei lui Kassem se 
deschise din nou, și Daud ieși, ţinând în braţe corpul unui nou-născut 
înfăşurat în scutece îmbibate de sânge. Își înclină capul în faţa bătrânei 
doamne, care nici măcar nu îl privi, apoi ieşi, însoțit de mut. 

Roxelana urmărise, îngrozită, spectacolul acesta halucinant. 

Cu ochii holbaţi de spaimă, o privea pe sultana-valide, al cărei chip 
împietrise. Până şi Turhan îşi pierduse calmul. Malfiruz stătea nemișcată. 
Hadice plângea în tăcere. 

Hafsa Hatun se ridică şi anunţă cu un glas abia auzit: 

— Cina s-a încheiat! 

După care se îndreptă spre odaia lui Kassem. 

Roxelana se prosternă, apoi ieşi din salon cu un mers nesigur. 

Trecu de uşa apartamentului ei şi își continuă drumul până la doamna 
Rebia, care o primi, uimită de această vizită neașteptată. Favorita îi descrise 


cu un glas tremurător scena la care fusese martoră. Stăpâna Garderobei 
dădu din cap. 

— Obiceiurile noastre, Roxelana, sunt crude, dar întemeiate politic. 
Prinţesele imperiale nu au dreptul să aducă pe lume băieţi, fiindcă ar putea 
să ajungă într-o bună zi pretendenți la tron. Legea fratricidului se aplică 
asupra întregii familii imperiale, fără excepție. 

— Când abia s-au născut? 

— Da. Li se taie cordonul ombilical fără să le fie înnodat şi tot sângele li 
se scurge, încet, fără a provoca nicio suferință. 

Kassem cunoştea legea. A făcut un băiat care trebuia să moară. 

O fată ar fi fost salvată. De asta prințesele nu au decât fete. Soții lor 
cunosc regula jocului și i se supun fără să crâcnească. 

— E cumplit! 

Doamna Rebia dădu din umeri. 

— Legea e aspră, dar e lege! 

Roxelana se întoarse în apartamentul ei, răvăşită. Dacă avea să aducă pe 
lume un fiu, urma să i se aplice și lui legea fratricidului! Mustafa, fiul lui 
Gülbahar, era primul născut și, ca să poată moșteni tronul, trebuia ca toţi 
frații, buni sau vitregi, să fie făcuţi să dispară... Doar dacă nu dispărea el 
primul... Da! Doar dacă nu dispărea el primul... 

La sfârşitul lunii august, Soliman debarcă în fruntea armatei sale în 
insula Rhodos, într-un golf suficient de îndepărtat de citadelă pentru ca 
ghiulelele de tun trase de creştini să nu-l poată atinge. Pe mica plajă 
mărginită de pereţi stâncoși îl aşteptau, îngrijoraţi, Piri Pașa și generalii săi 
din armata de uscat şi maritimă. Slabele rezultate obţinute după două luni 
de asediu nu erau de natură să-i liniştească. Întâlnirea cu sultanul se anunţa 
furtunoasă. 

De îndată ce puse piciorul pe pământ, înconjurat de suita sa, privirile 
sultanului se aţintiră cu severitate asupra generalilor care își lipiră, în semn 
de umilință, fruntea de nisip. Nemișcat ca o stâncă, Soliman păstra o tăcere 
încărcată de ameninţări. 

Aşteptarea se prelungea, copleşitoare. Cu faţa întunecată, ochii scânteind 
de mânie şi pumnii încleştaţi, sultanul catadicsi în cele din urmă să le spună 
să se ridice. Generalii se supuseră tremurând. Defunctul sultan Selim i-ar fi 
decapitat pe loc. Oare fiul lui avea să se dovedească mai milostiv? 

Piri Pașa înaintă, şovăitor, spre sultan. 

— Cortul înălțimii Voastre a fost ridicat în vârful acestei coline. 

Urmat de Piri, Ibrahim şi de întregul său stat-major, Soliman urcă pe un 
drumeag săpat în versantul colinei, cu un pas rapid, punând la grea 
încercare inimile bătrânilor generali care gâfâiau. 

Cortul imperial era un palat de pânză, de dimensiuni impresionante. 
Sultanul dispunea, pe lângă camera sa, de odăi de recepţie, de lucru, de 
distracţie, ca şi de un hammam şi de o garderobă cuprinzătoare. Funcţionarii 
Casei sale, șambelani, maeștri de ceremonii, secretari, medici și paji erau 
adăpostiți sub acelaşi acoperiș pentru ca să poată răspunde oricând la 
chemarea Înălțimii Sale. Alte corturi, mai mici, erau rezervate statului- 
major, gărzii sale personale şi bucătăriilor imperiale. 

Grăjdarii şi hăitașii îşi aveau propriile corturi. 

Amplasamentul, aflat la o înălțime destul de mare, oferea o amplă 
perspectivă asupra oraşului, citadelei, portului și taberei turceşti cu mii de 
corturi. Soliman putea urmări de pe această poziţie bine aleasă mișcările 
trupelor și manevrele flotei sale. 

Spectacolul ce i se înfăţişă privirilor îi spori nemulțumirea. 

Zidurile citadelei şi turnurile ei înalte, deasupra cărora fluturau 
stindardele cu emblema Ordinului Sfântului loan, păreau intacte. 


Rotocoale de fum se înălțau din ambrazuri, de unde tunurile inamice 
trăgeau în atacatori. 

Soliman se întoarse spre marele-vizir. 

— Mâine, în zori, convoci consiliul de război. Fiecare general îmi va 
prezenta un raport amănunţit despre operaţiunile executate în sectorul său. 
Înainte de asta însă vreau să le vorbesc soldaţilor. Eşti liber! 

Soliman îi întoarse spatele și intră în cortul său, urmat de Ibrahim. După 
ce luă cina, sultanul îi porunci șambelanului de serviciu să-l cheme pe 
Ahmed Pașa. 

Acest personaj exercita, în afară de atribuţiile sale militare, funcţia de 
ministru al poliţiei. Datorită înclinaţiei sale spre intrigă, știuse întotdeauna 
să tragă sforile necesare propriei ascensiuni și să câștige încrederea 
sultanului. Acesta îl trimisese la Rhodos nu atât pentru calitățile sale de 
strateg, cât pentru talentele sale de spion în cadrul înaltului comandament. 

Când pânza de la intrarea în cort se dădu la o parte, lăsându-l pe Ahmed 
Paşa să se prezinte în fața suveranului, o duhoare sufocantă năpădi 
încăperea. 

Soliman exclamă, iritat: 

— Ce miros pestilenţial! 

Servil, ministrul poliţiei sărută cizmele stăpânului său. 

— Mehmed Paşa a găsit o soluţie ca să accelereze munca groparilor. 
Arde cadavrele pe un rug mare. De aici vine duhoarea. 

— Dar e o încălcare a legii coranice! exclamă sultanul. 

— Știu, Înălţimea Voastră! Chiar săptămâna trecută am fost siliți să luăm 
măsuri severe pentru a înăbuși un început de rebeliune. Incinerarea 
cadavrelor le repugnă soldaţilor, care se văd vitregiţi de dreptul de a urca în 
paradis după moartea pe câmpul de bătălie. 

— Au dreptate! Marele-vizir nu s-a opus măsurii ăsteia nechibzuite? 

— Îi cer cu umilință iertare înălțimii Voastre, dar Piri Paşa pare să-și fi 
pierdut vechea energie. Mă întreb dacă din pricina vârstei... Dă ordine, apoi 
contraordine care nu slujesc nici disciplinei, nici eficienţei trupelor sale. 
Ayas Paşa își depășește drepturile, iar Kassim Paşa pare molipsit de 
amânările marelui-vizir. Cât despre Kortuglu Reis, ce să mai vorbim! Își 
ține flota în afara bătăii artileriei inamice şi stă în aşteptare. Ce-o fi 
așteptând, numai Allah știe! 

Tonul ferm și calmul îngheţat al lui Ahmed Pașa erau mai convingătoare 
decât nişte critici aprinse. Ministrul poliţiei submina cu meșteșug 


autoritatea marelui-vizir şi a tuturor generalilor care i-ar fi putut sta în cale. 

Ahmed Pașa avea impresia că Ibrahim era mai puţin receptiv la opiniile 
sale. Acest tânăr favorit devenea periculos. De multă vreme îl antipatiza, 
dar îşi masca sentimentele, deoarece Ibrahim era un obstacol greu de 
înlăturat. 

— Cred că trupele resimt starea de spirit a generalilor, slăbiciunea și 
nehotărârea lor. Ayas Paşa nu e preocupat decât de haremul său şi de cei o 
sută de copii ai lui, spuse Ahmed. 

— Dar ăsta nu e general, ci armăsar! exclamă sultanul. 

— În curând, o să poată constitui un regiment alcătuit numai din 
odraslele lui, adăugă Ibrahim, râzând. 

Ahmed făcu o pauză, apoi continuă, după o ezitare bine jucată. 

— Nu îndrăznesc să atac un subiect spinos, Înălțimea Voastră. 

— Vorbeşte! îi porunci sultanul. 

— E vorba de cumnatul Înălțimii Voastre... 

— Nu te mai învârti în jurul cozii, Ahmed! Zi o dată! 

— Mustafa Pașa a primit de la Constantinopol un mesaj care l-a 
tulburat... Despre moartea fiului său... la puţin timp după naștere... şi asta 
l-a şocat... 

Ahmed marca un punct important. Mustafa râvnea de mult postul lui Piri 
Pașa. Semănând îndoiala în mintea sultanului în privinţa intenţiilor ascunse 
ale cumnatului său, el compromitea şansele acestuia de a obține funcţia de 
mare-vizir. 

— Am fost informat de această moarte, spuse sultanul pe un ton tăios. 
Mă mir că Mustafa e atât de copleșit. Nimeni nu are dreptul să se ridice 
împotriva voinţei lui Allah. 

Ahmed îşi ridică ochii spre cer. Chipul său exprima o cucemicie 
exemplară. 

— Sunt primul care să mă închin în faţa voinţei sale! Cu îngăduința 
Înălțimii Voastre, voi ajunge la ultima parte a raportului meu: activitatea 
agenţilor noștri infiltraţi în Rhodos. La ora actuală mă pot bizui pe o sclavă 
turcă; ajutată de un grup de trepăduși bine plătiţi, aceasta a pus la punct un 
plan de incendiere a oraşului. Al doilea agent, un medic evreu stabilit la 
Rhodos în timpul domniei răposatului vostru tată, ne-a adus servicii 
preţioase. În timpul nopţii, aruncă în tabăra noastră săgeți cu mesaje. 
Datorită indicaţiilor lui, am îndreptat tirul artileriei noastre asupra 
punctelor-cheie ale apărării inamice. Un exemplu: clopotnița bisericii 


Sfântul Ioan, folosită ca post de observaţie de către dușman, a fost distrusă 
de tunurile noastre în urmă cu câteva zile... Dar peştele cel mare — îi cer 
iertare Înălțimii Voastre pentru acest termen vulgar... 

— Continuă, Ahmed! 

— Ei bine, peștele cel mare este d'Amaral, cancelarul Ordinului Sfântul 
Ioan. Mi l-a trimis în taină pe unul dintre sclavii lui, oferindu-mi serviciile 
sale. La început, asta mi s-a părut atât de incredibil, încât am şovăit multă 
vreme să mă încred în el. 

Informaţiile ulterioare m-au convins de sinceritatea lui. 

— Un recrut de prima mână! exclamă sultanul. 

— La ultimele alegeri ale marelui maestru al ordinului, a fost înlăturat de 
Villiers de l'Isle-Adam şi, ros de acest eşec, a hotărât să facă tot ce poate ca 
să ruineze prestigiul și puterea rivalului său. În foarte scurt timp, îmi va 
trimite planul lor defensiv. 

Soliman îşi zise că ministrul poliţiei era un om remarcabil. 

Când, după ce se urcase pe tron, Ahmed îi prezentase primul raport 
despre activitatea spionilor din Occident, îl privise cu suspiciune. Printre 
agenţii săi era până și unul din secretarii papei. Dar Ibrahim, printre ai cărui 
prieteni se număra și un anume Gritti — copilul din flori al dogelui Veneţiei 
— stabilit de multă vreme la Constantinopol, îi confirmase destule 
informaţii furnizate de agenţii lui Ahmed. 

Puțin după miezul nopţii, sultanul, edificat, îi îngădui lui Ahmed să se 
retragă. Acesta părăsi cortul, conştient că făcuse o treabă excelentă. 


Cufundat în gândurile sale, copleșit de tot ce văzuse și auzise de când 
debarcase pe insulă, Soliman se închise singur în camera sa. Resentimentele 
sale la adresa generalilor sporeau. 

Discuţia referitoare la Ayas Pașa îi reveni în memorie. Imbecilul ăsta îşi 
umplea palatul de copii, în timp ce el, sultanul, nu avea decât un singur 
moștenitor. Din fericire, Roxelana era tânără şi sănătoasă și avea să-i facă 
destui copii. Soliman adormi cu gândul la femeia aceasta minunată și la 
dragostea pe care i-o purta. 

Somnul îi fu bântuit de coșmaruri. Cavalerii din Rhodos executau un 
atac violent asupra frontului turc şi se înmulțeau la nesfârșit, ca o invazie de 
lăcuste, copleșind liniile otomane ca un val uriaş ce mătură totul din calea 
sa. Pe suprafața acestui torent gigantic pluteau cadavrele soldaţilor turci. 


Soliman se trezi scăldat în sudoare. Făcliile ardeau, aruncând o lumină roşie 
asupra patului și a pereţilor din pânză ai cortului. Bătu din palme. 

Ibrahim, șambelanii şi pajii se iviră ca din pământ. 

— Aduceţi-mi hainele! porunci Soliman. 


La orizont, dincolo de citadelă, o lucire roşiatică vestea zorii. Lângă ușa 
cortului imperial, Piri Paşa şi generalii săi așteptau apariţia sultanului. La 
poalele colinei, zeci de mii de soldaţi, înşiruiți, formau un imens careu. Piri 
lăsase în jurul citadelei forțe suficiente pentru a împiedica un eventual atac 
al celor asediați. 

Întunericul se risipise când padişahul ieşi în pragul cortului. În aceeaşi 
clipă, soarele îşi făcu apariţia, salutându-l pe împărat. Se înălțară urale 
asurzitoare, cinstindu-l pe sultanul ce întruchipa soarele musulmanilor. Fără 
a-i arunca vreo privire lui Piri și generalilor săi, Soliman coborî panta 
colinei şi se îndreptă spre centrul careului, unde îl aștepta o estradă 
acoperită cu un covor de mari dimensiuni. Urcă pe platformă şi, cu un glas 
limpede și puternic, începu să le vorbească soldaţilor care, văzuţi de 
aproape, păreau îmbrăcaţi în zdrențe pământii. Îndelungatul asediu îi 
încercase din greu. 

Cuvintele sultanului fură transcrise cu exactitate de cronicarii turci de la 
faţa locului: 

— Sclavi, fiindcă nu mă pot hotărî să vă spun soldaţi, ce s-a întâmplat cu 
voi? Chiar sunteţi turci, adică niște oameni însuflețiți de voinţa de a lupta și 
învinge? Văd în jurul meu corpurile, ţinuta, echipamentul şi uniformele 
soldaţilor mei, dar, în realitate, mă găsesc în mijlocul unor trădători, unor 
lași, unor vicleni şi unor indivizi care nu merită decât disprețul meu! M-aţi 
dezamăgit amarnic! Acest bârlog infam ce se înalță în fața voastră este plin 
de fiare feroce! Fără a îndura multe suferinţe și fără a vărsa sânge din 
belșug, nu veţi reuși să le învingeţi rezistenţa și nici să le cuceriţi citadela! 
Și dacă nu sunteţi în stare să ajungeţi repede la acest rezultat, mi-am jurat 
să-mi petrec aici zilele şi să mor, dacă trebuie, pentru a-mi atinge țelul, care 
este și al vostru: cucerirea Rhodosului! 

Predica sultanului fu întâmpinată cu urale. Soldaţii îngenuncheară și 
jurară credinţă şi supunere. 

Adăpostiţi în spatele crenelurilor, cavalerii, surprinşi de ovaţiile 
otomanilor, urmăriră plini de curiozitate spectacolul ce se desfășura sub 
ochii lor. Din sfidare, traseră câteva lovituri de tun asupra poziţiilor turcești. 


— Fiarele își arată colții! exclamă sultanul. Nu ne mai rămâne decât să 
li-i smulgem! 

Marele-vizir și generalii săi îngenuncheară la picioarele lui. 

— Îi cerem cu umilință iertare Înălțimii Voastre și îi implorăm 
îngăduinţa de-a ne spăla păcatele în sângele nostru și în cel al dușmanilor! îl 
rugă Piri Paşa, ridicându-și ochii umezi spre sultan. 

Acesta le arătă cu un gest imperios citadela. 

— Mergeţi să vă găsiţi iertarea în bastioanele și pe meterezele dușmane! 

Soldaţii rupseră rândurile şi, comandaţi de ofiţeri, se îndreptară în bătăi 
de tobe spre fostele lor poziţii. 

Artileria turcă reîncepu cu vigoare bombardamentul citadelei. 

Tunuri, mortiere, catapulte şi bombarde își revărsară proiectilele asupra 
zidurilor, care rezistau împotriva tuturor aşteptărilor acestui potop neîncetat. 
Bateriile asediaţilor răspundeau cu o eficienţă ce le lipsea artileriștilor turci. 
Războiul minelor și contraminelor făcea ravagii printre otomani. Aceștia 
săpau galerii subterane, încercând să ajungă sub zidurile cetăţii, pentru a 
putea amplasa acolo butoaie cu praf de pușcă pe care să le detoneze. 
Exploziile ar fi provocat năruirea fortificațiilor, îngăduindu-le turcilor să 
pătrundă prin breșă şi să zdrobească, datorită superiorității lor numerice 
absolute, rezistența garnizoanei creștine. Apărătorii săpau însă şi ei alte 
tuneluri și puneau contramine care explodau distrugând galeriile turceşti, 
strivind cârtiţele omenești și nimicind planurile generalilor exasperaţi. 

Un asalt ordonat de sultan eșuă, în ciuda forțelor considerabile trimise în 
luptă. Turcii suferiră pierderi grele. Soliman încasă ca pe o palmă acest nou 
eșec. 

— Sunt dezonorat! Ruşinea îmi înroşeşte fata! Dacă tatăl meu ar fi fost 
în viaţă, m-ar fi sugrumat cu mâinile sale! 

Ibrahim încercă să-l liniştească. 

— E un eşec, de acord. Dar toți marii conducători au pierdut bătălii. 
Esenţialul e să câştigi războiul! 

— Nu-ţi împărtăşesc optimismul! 

— Cavalerii din Rhodos se străduiesc să ne impună un război de uzură. 
El este însă o armă cu două tăișuri. Garnizoana, localnicii și refugiații 
înghesuiți claie peste grămadă au nevoie de hrană, muniții și întăriri. Toate 
căile lor de acces sunt însă tăiate. 

Ai toate cărţile în mână, Soliman! Vei câștiga războiul acesta! 

Seara, retras în cortul său, îi scrise o epistolă Roxelanei: 


„Dragostea mea, nu mă gândesc decât la tine, nu trăiesc decât pentru 
tine. Datorită iubirii tale, am cunoscut cele mai pure delicii ale cerului. Aș 
vrea să le povestesc obiectelor din jurul meu, armelor mele tăioase și 
nesimţitoare, armurii mele atât de apropiate de inima mea, dar atât de 
indiferentă la bătăile ei, stelelor reci şi încremenite. Când sunt lângă tine, 
nu există pe pământul ăsta o bucurie mai mare ca a mea. Când sunt 
departe de tine, nu există suferinţe care să stea alături de chinul meu.Cu 
cât ne despart mai multe obstacole, cu atât dragostea mea pentru tine e mai 
aprinsă. Până la apariţia ta cerească în viaţa mea, trăiam în beznă. Acum, 
lumina stelei tale mă călăuzește. Sunt ca marinarii care privesc steaua 
strălucitoare Hyperion ca să se orienteze în noapte. Te iubesc, Roxelana, te 
iubesc!...” 


Soliman se opri, nemaigăsind cuvinte care să-i exprime ardoarea. Apoi, 
brusc, fruntea i se încreţi. Scria o scrisoare de dragoste în timp ce soldaţii 
mureau în fața dușmanului. Un sentiment de vinovăţie îl făcu să rupă 
scrisoarea neterminată. Cu toate acestea, voia să-i trimită un mesaj în care 
să-i dea veşti despre el, să-i descrie condiţiile grele ale asediului 
Rhodosului, dar îndulcindu-le, fiindcă un padişah nu trebuie să insiste 
niciodată asupra stărilor sale sufleteşti. 

Era de ajuns să aleagă câteva pagini din jurnalul de campanie, în care își 
nota evenimentele importante ale fiecărei zile, și să le dea o formă 
epistolară. Se puse pe treabă și scrise cu mâna lui o scrisoare de trei pagini. 
După ce o termină, se întrebă dacă Roxelana stăpânea destul de bine limba 
turcă pentru a o putea citi. Avea să o afle însă curând, deoarece ea se va 
simţi obligată să îi răspundă. 

Zâmbi înduioșat. Chiar şi greşelile de accent sau de gramatică ale 
Roxelanei îl amuzau. Parcă te poţi aştepta ca o privighetoare să cânte după 
regulile unui profesor de muzică?... 


A doua zi, Ahmed Pașa se prezentă în faţa sultanului și îi dădu cu un aer 
triumfător un raport senzaţional. În cursul nopţii precedente, un sclav 
strecurat pe ascuns în afara zidurilor cetăţii îi adusese informaţiile făgăduite 
de d'Amaral despre poziţiile ocupate de trupele creştine şi despre dotarea 
lor de luptă. Cele şapte bastioane care asigurau apărarea citadelei erau puse 
sub comanda cavalerilor ordinului, grupaţi după naționalitatea lor. La nord 


erau bastioanele Spaniei, Germaniei, Franţei și provinciei Auvergne, la est, 
bastionul englez, la sud, bastionul Provenţei, iar la vest, bastionul italian. 
D'Amaral preciza că bastionul englez era cel mai afectat de artileria 
otomană. Eforturile atacatorilor trebuiau concentrate asupra acestui sector. 
De altfel, în majoritate, zidurile erau fisurate şi stăteau să se prăbuşească. 

Totodată, el mai semnala și grele pierderi omeneşti. Hrana și muniţiile 
ajungeau pentru patru sau cinci luni, dar Villiers de l'Isle-Adam spera ca 
toamna să-i silească pe atacatori să părăsească insula. D'Amaral adăuga că 
o sclavă turcă acuzată de spionaj fusese spânzurată împreună cu complicii 
ei. Un medic evreu surprins în timp ce se pregătea să trimită un mesaj în 
tabăra turcă cu ajutorul unei săgeți fusese arestat, supus torturilor și sfâşiat 
de cai. D?’ Amaral anunţa că avea să mai trimită în timp util altă scrisoare. 

— Să sperăm că d'Amaral nu va cădea în capcanele întinse de partizanii 
lui Isle- Adam, adăugă Ahmed Pașa. 

Nerăbdător să se folosească de aceste informaţii, Soliman porunci 
pregătirea unui atac general. Efortul principal avea să fie îndreptat asupra 
bastionului englez, care se afla în sectorul lui Mustafa Paşa. 

Înaintea atacului, sultanul inspectă postul de comandă al marelui-vizir. 
Chipul bătrânului, brăzdat de riduri și oboseală, îi provocă o impresie 
penibilă. 

— Eşti abătut, Piri! 

— Nu aştept decât îngăduinţa voastră pentru a părăsi cu demnitate scena. 

Termenul „cu demnitate” îl indispuse pe sultan. Ahmed Pașa îi repetase 
într-o bună zi cuvintele lui Piri: „Turcul s-a născut liber ca sultanul și 
dreptul acesta îi sporeşte demnitatea.” „Viitorul meu mare-vizir va fi un 
sclav supus, care nu va îndrăzni niciodată să-mi vorbească de «demnitatea» 
lui”, își zise Soliman. 

— Va veni şi ziua când te vei retrage, Piri. Dar mai am nevoie de 
experiența și înțelepciunea ta. Și, mai ales, fii „demn” de încrederea mea. Ai 
putea să te odihnești în timp ce suveranul tău și soldaţii lui luptă cu 
creştinii? Mâine este ziua cea mare! 

Sper că citadela Rhodosului va fi în sfârşit cucerită! 

Ahmed Paşa apăru, radiind de mulțumire. 

— Un dezertor creştin tocmai mi-a dat o informaţie îmbucurătoare, 
Înălțimea Voastră. Martinengo, comandantul artileriei inamice, a fost ucis. 
În timp ce ţintea tabăra noastră printr-o ambrazură, a fost lovit de un glonţ 


în ochi. E o pierdere grea pentru cavalerii din Rhodos. Contraminele lui 
Martinengo nu ne vor mai deranja de-acum înainte. 

— Nefericirea păgânilor îmi umple inima de bucurie! exclamă Soliman. 
Puneţi minele, Ahmed! Aruncaţi în aer cuibul ăsta de bandiți! 


Seara, padişahul se întoarse în cortul său, obosit, dar satisfăcut. Era 
leoarcă de sudoare. Deşi erau în septembrie, insula era copleșită de o 
căldură sufocantă. Stăpânul Garderobei îi scoase turbanul umezit de 
sudoare şi pajii îl dezbrăcară. 

— O să fac o baie! spuse el. Vii și tu, Ibrahim? 

— Bucuros, Soliman! 

Se cufundară goi în marele bazin cu apă caldă. Sultanul nu suporta apa 
rece. Nişte paji, goi şi ei, îi săpuniră. Erau adolescenţi aleși pentru 
perfecțiunea lor trupească şi frumuseţea chipurilor, care purtau părul lung 
până la optsprezece ani, când li se rădea capul, în semn de maturitate și 
bărbăţie. 

— Îţi mai aduci aminte, Ibrahim, de vremea când eram împreună la 
şcoala de paji? 

— Ce vremuri grozave! Alţii își făceau griji pentru noi, se ocupau de noi, 
gândeau pentru noi... iar singura noastră grijă era învăţătura... şi visurile 
despre viitor... 

Soliman spuse înduioșat: 

— Ai uitat de grădina noastră secretă... 

— Secretul ăsta mi-e foarte scump, aşa că îl păstrez în adâncul inimii, 
răspunse Ibrahim cu simplitate, ca şi cum ar fi vorbit de un adevăr etern. 

Nu era deloc nemulțumit de prelungirea acestui război. Cu cât sultanul 
avea să se bucure mai mult de tovărășia lui, cu atât influenţa Roxelanei avea 
să scadă. 

Ibrahim își dădu brusc seama că Soliman îl contempla cu o expresie de 
extaz. 

— Eşti frumos, Ibrahim! Eşti frumos ca un vis primăvăratic! 

— Și tu, Soliman, străluceşti ca soarele pe un cer încins de vară! Aripile 
celor care se apropie prea mult de tine riscă să ia foc! Nu uit nicio clipă ce a 
păţit Icar! 

Sultanul îşi puse mâna pe umărul prietenului său. 

— 'Ţi-am spus mereu, și îți repet și acum, că, atâta vreme cât trăiesc eu, 
nu ai de ce să te temi! Nimeni nu-ţi va clinti un fir de păr de pe cap! Jur în 


faţa lui Allah! 

Acest dialog fu auzit de cei patru paji care se ocupau de sultan și de 
prietenul lui. Printre ei era un băiat cu părul blond şi ondulat. Numele său 
era Rüstem, dar colegii îi ziceau „Floarea”, fiindcă avea supleţea unei trestii 
și frumuseţea unui crin. În memoria lui Riistem se întipăriseră poveştile ce 
se spuneau despre ascensiunea rapidă a pajilor care se supuneau plăcerii lui 
Mehmed al II-lea şi unora dintre urmașii acestuia. Avea în fața ochilor 
exemplul lui Ibrahim, care se bucura de favoarea împăratului şi prietenului 
său. Atâta vreme cât omul acesta trăia, băieţii din serai nu aveau nicio şansă 
să atragă atenția padișahului. Rüstem aştepta nerăbdător. Era frumos, și o 
știa. 

Ibrahim îl privise insistent de două sau trei ori, dar „Floarea” 

tintea mai sus. Mult mai sus. La cincisprezece ani, era superb. 

Înţelesese acest lucru după senzualitatea ce înflăcăra privirile anumitor 
demnitari ai imperiului când trecea prin faţa lor. Doar sultanul nu îi dădea 
nicio atenţie, şi asta îl făcea să turbeze. 

Ibrahim cucerise spiritul și simţurile lui Soliman și, cum era primul care 
îi înrobise inima, avea să fie greu de îndepărtat. Dar Riistem era 
încăpățânat... 

A doua zi, când era stabilit atacul, Soliman se trezi cu un ceas înainte de 
revărsarea zorilor, se îmbăie, se îmbrăcă, apoi părăsi cortul, urmat de 
Ibrahim, de statul său major și de ofiţerii de ordonanţă. Ultimele neguri ale 
nopţii mai pluteau asupra insulei când urcă la bordul galerei imperiale, care 
ieşi în larg. Instalat la pupa, pe dunetă, putea cuprinde cu privirea citadela şi 
o mare parte din tabăra turcească. Acest post de observaţie privilegiat îi 
îngăduia să se deplaseze după bunul plac și în funcţie de luptele ce se 
desfăşurau în diverse sectoare. 

Soliman dăduse uitării dragostea, frământările sufleteşti şi grijile zilnice. 
Sau, cel puţin, aşa credea. Cu mâinile sprijinite de balustrada de lemn 
lustruit și aurit, contempla meterezele ce se profilau pe cerul abia luminat 
de primele luciri ale zorilor. O liniște adâncă domnea peste tabăra turcă. 
Ochii sultanului erau ațintiţi asupra bastionului englez. 

— La ora asta, somnul creştinilor este dulce ca o mângâiere. 

Cu cât e mai tihnit, cu atât trezirea va fi mai brutală și mai cumplită! îi 
spuse el lui Ibrahim, care stătea nemișcat lângă el. 

Un vuiet subteran, ce părea să vestească un cutremur, fu urmat de o 
explozie ce izbucni sub bastionul englez şi îl aruncă în aer; turnul și o parte 


din metereze se prăbuşiră, ridicând un nor de praf. Fără a mai aştepta ca 
acesta să se risipească, Mustafa Paşa se năpusti, urmat de soldaţii lui, spre 
breşa deschisă. Strigătele războinice, bătăile tobelor, sunetul trompetelor, 
detunăturile muschetelor și salvele de artilerie se înălțară dintr-o dată, 
însoţite de uralele trupelor turceşti ce porniră la asaltul celorlalte bastioane, 
pentru a-i împiedica pe creştini să se concentreze asupra breșei. Dar marele 
maestru al ordinului stătea de veghe. La comanda lui, cavalerii și câteva 
sute de oameni din corpul de rezervă interveniră în ajutorul soldaților 
decimaţi de explozie. Valurile de asalt, conduse de Mustafa Paşa în toiul 
bătăliei, urcau panta pentru a ataca zidurile. Loviţi de moarte, combatanții 
cădeau în molozul înroșit de sânge. Sub privirile lui Mustafa, turbat de 
furie, soldaţii săi se retraseră în dezordine. Câteva mii dintre ei zăceau 
neînsuflețiți în breșă şi în șanțurile umplute parţial cu fragmente de zid. 

Din postul său de observaţie, Soliman, livid și furios, urmărea peripeţiile 
acestei lupte pierdute de cumnatul lui. Inactivitatea flotei, care se menținea 
în afara bătăii artileriei inamice, îi spori furia. 

Sultanul își scoase din buzunar o batistă ca să se şteargă de sudoarea ce îi 
scălda fața. Deodată, parfumul batistei de mătase îi aminti de Roxelana, 
pentru că era parfumul ei preferat. Îi revăzu în minte trupul gol, superb, 
fascinant, întins pe cearșafurile de mătase purpurie, sânii tari, rotunzi şi atât 
de semeţi, pântecele neted, comorile ei de senzualitate și voluptate. 

Tirul tunurilor inamice îl readuse la realitate. Își luă batista de pe față şi o 
azvârli în mare. Imaginea Roxelanei se estompă. 

Zăpăcit, îşi acoperi ochii cu mâna. 

— Te simţi rău? întrebă Ibrahim îngrijorat. 

— Căldura! Da, căldura e de vină! Şi scârba pe care mi-o inspiră 
oamenii mei!... 

La ceasul când soarele în amurg își arunca ultimele raze, Soliman se 
întoarse la cartierul său general. Furiei îi luă locul o deprimare profundă. 
Această campanie, a doua din timpul domniei sale, era oare sortită eșecului? 
Ce pierdere de prestigiu! 

Cavalerii Sfântului loan se aliaseră cu forțele infernului. Cum altfel se 
putea explica rezistenţa lor? 


Sosirea la Eski Serai a curierului imperial care aducea o scrisoare pentru 
Roxelana făcu senzaţie. Că sultana-valide primise un mesaj de la fiul ei era 
un lucru normal, dar ca această onoare deosebită să fie împărtăşită de o 


favorită care nu îi făcuse încă un copil sultanului depășea puterea de 
înţelegere a tuturor. 

Obişnuită să analizeze şi să interpreteze cele mai mici incidente din 
lumea închisă și plină de capcane a haremului, Roxelana descifră fără prea 
mare greutate descumpănirea sultanului, în ciuda frumoaselor sale fraze. 
Această impresie se accentuă după vizita pe care i-o făcu sultanei-valide. 
Soliman își permitea să-i dezvăluie mamei sale frustrarea şi descurajarea. 

Chipul trist al bătrânei doamne fu pentru Roxelana mai explicit decât o 
mărturisire prin viu grai. 

Când se oferi să-i facă un sorbet, Hafsa Hatun îi mulțumi cu o clătinare a 
capului. 

— Azi nu mă simt bine. Aș vrea să mă odihnesc. Vino mâine-dimineaţă. 

Acest refuz nu o îngrijoră pe tânăra femeie, deoarece ştia despre ce este 
vorba. În aceeași zi, în viața Roxelanei surveni un eveniment cu urmări 
decisive. Cu ochii scânteind de bucurie, îi făcu o vizită neanunţată doamnei 
Rebia, pe care o găsi într-o discuţie intimă cu tânăra sclavă Sorai, noua ei 
favorită. 

Supraintendenta îi făcu semn protejatei sale să plece, îşi aranjă ţinuta 
vestimentară și o sărută tandru. 

— Ce vânt bun te aduce pe la mine, păsărico? Eşti mai frumoasă decât 
Sfânta Sofia, draga mea Roxelana! adăugă ea. 

Complimentul părea exagerat, dar linguşirea celor mari era monedă 
curentă. 

— Doamnă Rebia, am o veste extraordinară să vă dau. 

— Foarte bine! Începe prin a-mi spune pe nume! Suntem de-acum 
prietene vechi. Tot haremul e la curent cu scrisoarea pe care ai primit-o. 

Roxelana o întrerupse cu un gest, apoi îi dădu vestea: 

— Cred că sunt însărcinată! 

Doamna Rebia îşi împreună mâinile, încântată. 

— lată o veste bună, foarte bună! O aşteptam cu nerăbdare, turtureaua 
mea dragă! 

O sărută din nou. 

— Trebuie să sărbătorim evenimentul. Fiindcă este un foarte mare 
eveniment, crede-mă, mă pricep! 

Scoase din tainiţa ei o sticlă cu vin de Chios şi umplu două pahare, apoi 
se asigură că ușa era bine închisă. 

— Să bem în sănătatea viitorului prinţ imperial! spuse ea, radioasă. 


Goliră paharele dintr-o înghiţitură. 

— Rebia, roagă-te lui Dumnezeu să-mi dea un băiat! 

— O să-l ai, draga mea! O să-l ai! Pun rămășag pe cel mai mare diamant 
pe care îl am! 

— Acum, mă întorc acasă. Trebuie să-i răspund Înălţimii Sale. 

— Dacă vrei, pot să-ţi corectez eu greșelile de stil. 

— Mulţumesc! O să mă descurc! 

— Bine, bine! Dacă ai nevoie de mine, indiferent pentru ce, îți stau la 
dispoziţie. 

Doamna Rebia își ascunse decepția. Ar fi vrut să aibă acces la 
corespondenţa Roxelanei, dar favorita îşi păstra cu gelozie independența, 
eschivându-se cu iscusinţă. 

— Rebia, ce ţi-am spus eu acum este deocamdată un secret al nostru! 

— Firește, porumbiţo! Firește! 

Roxelana se întoarse acasă la ea într-o stare de exaltare şi euforie. Acum, 
putea nutri cele mai extravagante speranțe, să dea frâu liber celor mai 
îndrăzneţe visuri. Bucuria de a avea un copil, miracolul de a aduce pe lume 
o ființă dragă, rod al iubirii pe care i-o purta Soliman, o îmbătau mai ceva 
decât vinul cel mai tare. Dacă avea să fie un băiat, poate că va moșşteni 
imperiul tatălui său, deoarece Mustafa, fiul cel mai vârstnic, nu era 
nemuritor. Bolile și accidentele pot scurta viaţa unui tânăr. 

Dizgraţiată, Gülbahar nu avea să-i mai facă alți copii lui Soliman, în 
timp ce ea, Roxelana, va fi mereu alături de el! Tânără și sănătoasă cum era, 
va putea naște destui copii! Pântecele ei era rodnic... Dar dacă avea să fie o 
fată? Nu! Îi va dărui sultanului un fiu. 

Copilul pe care îl purta în pântece avea să adâncească abisul ce o 
despărțea de lumea occidentală, pe care nu o va mai vedea niciodată. Se 
contopea cu noul ei univers, un microcosmos redus la spaţiul dintre pereţii 
câtorva camere, saloane, coridoare și grădini minuscule. Totuşi, cușca 
aceasta ascundea forțe obscure capabile să răstoarne lumea. Roxelana 
deţinea deja o parte din această putere ocultă, dar ea aspira să o acapareze în 
totalitate şi să o folosească în propriul avantaj. Sultanul îi va furniza armele 
necesare fără măcar să bănuiască. Pentru a atinge însă acest ţel, Roxelana 
trebuia să manevreze cu iscusinţă și tenacitate, speculând dragostea pe care 
sultanul o simţea pentru ea, stimulându-l necontenit şi făcându-l să ardă ca 
o făclie. 


Se aşeză la o măsuţă de argint, fin cizelată, dăruită de kislar agasi — altă 
dovadă a ascensiunii ei — și, cu o mână sigură, începu să alcătuiască 
scrisoarea către sultan. Greșelile de gramatică? Slăbiciunile fiinţei iubite, 
sublimate de dragoste, devin nişte calități adorabile. Pana de gâscă bine 
ascuţită trasa cu stângăcie litere complicate: 


„Soarele meu, cerul meu înstelat, îți aştept întoarcerea cu o nerăbdare 
plină de înflăcărare. Te iubesc, îngerul meu adorat! Absența ta îmi roade 
inima. Când mă trezesc dimineaţa și mă gândesc că ești departe de mine, 
lacrimile îmi ard pleoapele. Noaptea, sunt fericită, fiindcă în vis ești 
întotdeauna alături de mine. Urăsc războiul acesta fiindcă mă desparte de 
tine. Mă rog lui Dumnezeu să câştigi cât mai repede ca să te poţi întoarce 
victorios în fruntea armatei tale. Întoarce-te repede la mine! Te aştept, 
arzând de nerăbdarea de-a mă dărui ţie. Te iubesc! Te iubesc!” 


Explozia unei mine dislocă bastionul italian, care se nărui. 

Soldaţii lui Piri Paşa se năpustiră la atac. O nouă explozie distruse 
bastionul spaniol. La rândul lor, trupele lui Ahmed Paşa invadară ruinele 
rămase fără apărători, aceştia fiind îngropaţi sub dărâmături. Ayas Paşa şi 
Mustafa Paşa înaintară în pas alergător spre metereze, își sprijiniră scările 
de zidurile crăpate şi se cățărară ca nişte maimuțe uriaşe spre creneluri, sub 
o ploaie de săgeți, pietre şi apă clocotită. Oamenii lui Kassim Pașa se puseră 
la rândul lor în mișcare, stimulaţi de bătăile tobelor şi de strigătele 
ofițerilor: „Haideţi! Haideţi! La atac! La atac!” 

Dar valurile de asalt se spărgeau de digurile vii ale inamicului. 

Femeile, copiii şi bătrânii din Rhodos luptau și piereau alături de soldaţi 
şi de cavaleri. Pentru generalii turci, această rezistență depășea logica 
militară. 

Instalat pe o platformă montată de Ibrahim pe catargele galerei 
imperiale, sultanul, nebun de furie, nu pierdea nimic din confruntările corp- 
la-corp ce se desfășurau în breșele în care turcii, de zece şi de douăzeci de 
ori mai numeroși decât creştinii, nu reușeau să treacă de zidurile năruite. 
Toată armata otomană, inclusiv trupele de rezervă, garda imperială și flota 
de război erau angajate în bătălia aceasta gigantică. Din zori, asalturile se 
succedau într-un ritm drăcesc. Umbrele amurgului nu puseră capăt 
măcelului. Tunurile flotei revărsau mii de ghiulele asupra citadelei, fără a 
face prea multe pagube. În schimb, artileria inamică lovi câteva galere care 


se scufundară pe loc, provocând moartea vâslașilor înlănţuiţi de băncile lor. 
Pe uscat, doar întunericul nopţii, care îi împiedica pe combatanți să mai 
facă deosebirea între prieteni și duşmani, îi siliră pe generalii turci să 
ordone retragerea. 

Odată debarcat la țărm, Soliman își vărsă furia pe generalii chemaţi în 
faţa cortului său. Făcliile ţinute de pajii nemișcaţi aruncau o lumină roşie ca 
sângele asupra sultanului și a generalilor care îi așteptau tremurând 
hotărârile. 

Cu trăsăturile descompuse de furie, Soliman își ridică pumnii spre cer. 

— Fiţi blestemaţi, ticăloşilor! 

Padișahul îşi dădea frâu liber mâniei, potopindu-i pe generali cu injurii. 
Furia sa se concentră asupra lui Mustafa Pașa şi a marelui-amiral Kortoglu. 

— Răspunderea acestei expediţii apasă pe umerii voştri. V-aţi lăudat că 
veţi cuceri insula în câteva zile. M-aţi implorat să ordon asediul acestei 
citadele. Și uite care-i rezultatul! strigă el, arătând spre zidurile întunecate, 
abia vizibile. Cavalerii Sfântului loan au răspuns provocării voastre şi au 
nimicit peste cincizeci de mii din oamenii mei. Adică jumătate din armată! 
Ca niște fanfaroni, v-aţi împăunat cu vitejia voastră, cu ştiinţa militară şi 
marile voastre victorii. Rhodosul v-a demascat prefăcătoria, nevolnicia, 
nulitatea. Vă condamn, smintiţi nenorociţi ce sunteţi, la pedeapsa cu 
moartea! Veţi fi decapitaţi ca și cei mai josnici criminali. Șireturile de 
mătase ale muţilor mei ar fi o prea mare cinste pentru voi! 

Se întoarse spre călău, un colos negru, care îi aştepta, netulburat, 
ordinele. 

— Fă-ţi datoria, călău! 

Uriașul îşi scoase iataganul din teacă și păși spre Mustafa, care era livid 
de frică. 

Demn, palid ca un mort, Piri Paşa își ridică fruntea. 

— Îi cer cu umilinţă Înălţimii Voastre să-i ierte pe aceşti doi oameni. Au 
făcut greșeli, e drept, dar trecutul pledează în sprijinul lor. Sunt niște soldaţi 
viteji care şi-au făcut strălucit datoria sub domnia tatălui vostru, Selim I, şi 
în cursul campaniei Belgradului. 

Soliman fremătă. Moşneagul ăsta cuteza să se pună de-a curmezișul 
poruncilor sale? 

— Să i se taie şi neobrăzatului ăstuia capul! Generalii, sfetnicii militari și 
ofițerii casei imperiale căzură în genunchi în faţa sultanului și îi implorară 
iertarea. 


Ibrahim, care se temea de o nouă rebeliune, se prosternă și el şi făcu apel 
la clemenţa sa. 

— A curs prea mult sânge, Înălțimea Voastră! 

Călăul, cu iataganul ridicat, îl privea întrebător pe padişah. 

Acesta, tulburat de intervenţia favoritului său, înţelese că ar fi fost mai 
cuminte să amâne această execuţie care ar fi semănat revolta printre soldaţii 
săi. Dat fiind că erau exasperaţi de toate aceste eșecuri succesive, o singură 
scânteie ar fi fost de ajuns să declanșeze o răscoală. 

Cu un glas ferm și puternic, i se adresă marelui-vizir: 

— Nu vreau să uit că ai fost pentru mine un sfetnic înţelept şi bun. Îţi 
acord iertarea. Îţi vei păstra funcţia şi deplina mea încredere. 

Apoi le aruncă o privire dispreţuitoare lui Mustafa Paşa şi marelui- 
amiral. 

— Vă dăruiesc viaţa, dar vă iau comanda. Mustafa, îţi iau şi funcţia de 
vizir. Vei primi o misiune în Egipt. De mâine chiar vei pleca la Alexandria, 
unde vei aştepta ordinele mele. 

Mustafa simţi că i se frânge inima. În ciuda legăturilor sale de rudenie cu 
familia imperială, sultanul îl surghiunea, punând capăt unei cariere 
strălucite. 

— lar pe tine, Kortuglu, continuă padișahul, te destitui din funcţie. Legat 
de catargul cel mare, vei primi o sută de lovituri de bici în faţa echipajului 
galerei-amiral. După aceea, piei din ochii mei! Luaţi-l! le porunci soldaţilor. 

Hohotind, Kortuglu se lăsă dus. 

Soliman îl înlocui provizoriu pe marele-amiral cu Suleiman Pașa, un 
personaj obez, lacom, dar înzestrat cu calităţi de organizator. 

Apoi le dădu liber generalilor şi intră în cort, unde aştepta curierul de la 
Constantinopol. Mesajul Roxelanei îi alungă amărăciunea și îi umplu inima 
de o mare bucurie. Ardea de dorinţa să o vadă. Îi citi şi îi reciti scrisoarea, 
fericit ca un tânăr îmbătat de prima dragoste. Sosirea neașteptată a lui 
Ahmed Pașa, care solicita o audienţă în ciuda orei târzii, îi întrerupse 
visarea. 

— Ce veşti îmi aduci, Ahmed? Începe cu cele proaste! 

— Cancelarul d' Amaral a fost surprins în timp ce ne trimitea un mesaj. 
Judecarea şi execuţia lui au avut loc în dimineaţa aceasta. 

— Hm! Cine ti-a dat informaţia asta? 

— Un dezertor! 

— Şi care-s veştile bune? 


— Același dezertor a declarat că apărătorii Rhodosului sunt la capătul 
puterilor. Doar voinţa înverşunată a lui Villiers de l'Isle-Adam mai menţine 
ridicat moralul combatanţilor. Dar sfârşitul este de-acum aproape... 


15 


În timp ce era îmbrăcată de sclave, Roxelana se studia în oglinda cea 
mare. Frumuseţea ei sporise. Gătită cu giuvaerele care îi împodobeau toca 
de mătase — urechile mici și trandafirii, gâtul delicat și rochia de catifea 
țesută cu aur — ea atingea desăvârșirea. Dat fiind că sultana-valide îi făcuse 
cinstea de a o invita la aniversarea zilei sale de naștere, arborase ţinuta de 
ceremonie. Datorită manevrelor ei savante și a laudelor perfect calculate 
pentru a nu degenera în servilism, reuşise să câştige simpatia bătrânei 
doamne. Înţelegea însă că, fără sprijinul sultanului, ascensiunea ei ar fi fost 
extrem de dificilă. 'Tăria ei de caracter, spiritul diplomatic și talentul de a 
alege cele mai bune mijloace pentru a-și atinge telul i-ar fi îngăduit cel mult 
să ajungă la o poziţie relativ importantă în ierarhia haremului, ca doamna 
Rebia sau doamna Razgie, dar ar fi fost supusă capriciilor lui kislar agasi și 
ale locotenenţilor săi. 

Îi era recunoscătoare sultanului pentru tot ce făcuse pentru ea și această 
recunoștință se umplea treptat de o mare tandreţe. La începutul legăturii lor, 
se revoltase împotriva moravurilor turcești care o aruncau legată de mâini și 
de picioare în patul sultanului. 

Era o problemă complexă. Roxelana îl cucerise pentru a-și apăra și 
ameliora poziţia penibilă şi extrem de precară, dar, dăruindu-i virginitatea, 
constatase că în ea se naşte un sentiment de atașament faţă de acest bărbat 
încă foarte tânăr, care îi dăruise inima și încrederea. Actul dragostei, care la 
început i se păruse o corvoadă, îi făcea acum plăcere. Tânăra femeie nu mai 
vedea în sultan pe despotul care o poseda exclusiv pentru a-și domoli 
simţurile. Soliman devenise nu numai protectorul ei, ci îi oferea satisfacţii 
morale şi materiale pe care nici Stanislas, nici Zbygniew și nici prinţul 
Colonna nu i le-ar fi putut da vreodată. 

lar în schimb, nu îi cerea decât afecțiunea. Îşi cunoștea valoarea 
frumuseţii, dar, fără Soliman, această comoară ar fi rămas îngropată în 
harem. 

O sclavă intră în odaie și o anunţă că kislar agasi ar dori să-i vorbească. 
Favorita zâmbi. Marele kislar agasi îi făcea o vizită. 

Era un demers neobișnuit, dar care sublinia importanţa pe care o 
căpătase mica sclavă poloneză. Imens, magnific, cu cercelul de smarald 
scânteind ca o stea, kislar agasi umplu tot pragul uşii când pătrunse în 


cameră. Zâmbind, o salută pe Roxelana, care îi răspunse. Apoi le făcu semn 
sclavelor să plece. 

— Doamna Rebia tocmai mi-a spus despre marele eveniment. 

— Dar îmi promisese... 

— Nu o condamna! Se ocupă mult de tine și îți apără interesele. Trebuie 
să te avertizez că te pândesc mari primejdii. 

Un eunuc care avea sarcina să-ţi guste mâncărurile a murit azi-dimineaţă 
otrăvit, după ce a gustat din dulceața de mandarine pe care urma să o 
mănânci. E a doua tentativă. Ai dușmani, Roxelana! Era uşor de prevăzut. 

Tânăra femeie fu străbătută de un fior. Kislar agasi continuă: 

— Trebuie să ştii că supraveghez atent sclavii care, într-un fel sau altul, 
vin în contact cu tine. Până și eunucii negri nu sunt la adăpost de bănuială. 

— Vă mulţumesc... 

— Nu-mi fac decât datoria, Roxelana. În altă ordine de idei, te previn că 
la sultana-valide te vei întâlni cu ginerii ei. 

— Voi întâlni bărbaţi? exclamă ea, în culmea mirării. Nişte străini? 

— Străini? Nici vorbă! Sunt membrii noii tale familii. Poţi să-i vezi, să 
le vorbeşti. Trebuie doar să-ţi ascunzi faţa sub un văl nu prea gros. Asta-i 
tot! 

— Înălţimea Sa nu ar avea nimic de spus? 

— Prezenţa sultanei-valide te pune la adăpost de orice critică... Nimeni 
nu te-ar putea blama că ai participat la această întrunire de familie, şi 
Înălţimea Sa cu atât mai puţin. E totuşi un lucru despre care vreau să 
vorbim. Îl vei întâlni pe Mustafa Paşa, care tocmai s-a întors din Rhodos 
într-un mod... cum să spun... 

mai degrabă neașteptat. 

— Fiţi mai exact! 

— A fost alungat de Înălțimea Sa. Asta însă nu înseamnă că nu va mai 
recăpăta niciodată favoarea imperială. Suișurile şi coborâșurile sunt curente 
la noi, otomanii. Trebuie să sesizezi nuanţa. Nu am spus „turc”, termen care 
nu se aplică decât celor cu sânge turcesc adevărat. Casa imperială este 
alcătuită exclusiv din sclavi de origine creştină sau din negri originari din 
Libia. Eu însumi sunt unul dintre ei. 

Roxelana înțelese că interlocutorul ei voia să sublinieze cu subtilitate 
cauza lor comună. 

— Desigur că nu o să-ţi dictez o linie de conduită față de Mustafa Pașa, 
continuă el. Eşti inteligentă și ştii să te descurci. 


Trebuie totuşi să te informez că Mustafa este rău văzut de Înălțimea Sa. 
Cu toate acestea, este căsătorit cu o prinţesă imperială şi sultana-valide nu îi 
este ostilă. Profită de aceste indicaţii pentru a evita obstacolele. Îl vei mai 
întâlni și pe Lufti Pașa, savantul, și pe Ferhat Pașa, marele maestru al 
intrigilor. Fii atentă! Nisipurile mişcătoare sunt mai puţin periculoase decât 
lumea pe care o frecventezi. 

Sinceritatea lui kislar agasi avea un mobil încă ascuns pentru Roxelana. 
Voia oare să-i ofere prietenia sa? Să o folosească? 

— Haide! spuse el. Nu trebuie să o lăsăm pe sultana-valide să aștepte și 
nici să ajungi la ea după prințese. Respectarea protocolului este o regulă 
căreia trebuie să i se supună cu deosebire mai-marii imperiului. Rangul înalt 
le conferă toate privilegiile, până la a fi sugrumaţi de muţii padişahului. 

Roxelana îi adresă un zâmbet seducător. 

— Înainte de a pleca, aş vrea să vă mulțumesc încă o dată pentru 
sfaturile dumneavoastră preţioase. N-o să le uit niciodată. Pe curând! 

Și ieși, mergând cu un pas unduitor... 


Aşezat pe un divan din apropierea ferestrei deschise, Mustafa Paşa 
privea cu un aer trist copacii cu frunzele aurite de soarele în amurg. În ciuda 
toamnei, în grădină domnea o căldură blândă și înmiresmată. Fântânile 
arteziene susurau în surdină. 

— Când mă gândesc că trebuie să părăsesc Constantinopolul şi toate 
minunăţiile lui ca să mă îngrop la Alexandria, printre mamelucii ăia barbari 
care nu ne cunosc stilul de viaţă, rafinamentele, dragostea pentru frumuseţe 
şi artă, îmi vine să gem ca un leu rănit de moarte. 

Prinţesa Kassem se apropie de el, îi mângâie tandru obrajii, apoi se 
întoarse spre sultana-valide, tulburată de scena aceasta de familie. 

— Mamă, nu vreau să-l las pe Mustafa singur printre egipteni. 

Mă întreb cum a putut Soliman să-i aducă un asemenea afront. 

Mustafa plătește pentru incapacitatea lui Piri și a lui Ahmed, intrigantul 
ăsta de cea mai joasă speţă. 

— O să intervin eu pentru el, dar să lăsăm patimile să se mai răcească, o 
sfătui sultana-valid€. 

— O să plec cu el! continuă prințesa Kassem. O să-i împărtășesc exilul! 
E datoria mea de soţie! 

Aşezată într-un colt, modestă și tăcută, Roxelana asculta lamentaţiile lui 
Kassem. Îi înţelegea angoasele. Singur în Egipt, Mustafa risca să se 


îndrăgostească de vreuna dintre femeile acelea pierdute care se agaţă ca 
niște lipitori de prada lor. 

Legenda Cleopatrei dăinuia încă în Constantinopolul otoman. 

Kassem, obişnuită să trateze sclavele ca pe niște obiecte, nu lua în seamă 
prezența Roxelanei. Mai lucid, Mustafa schimbă subiectul. Favorita 
sultanului era o iscoadă virtuală. Părea rece și calculată. 

— Sunt cel mai devotat slujitor al lui Soliman, spuse Mustafa. 

Dacă mi-ar ordona, m-aş omori fără să crâcnesc. Sunt necăjit că i-am 
adus neplăceri. Plec în exil, Înălțimea Voastră, dar asta nu mă împiedică să-i 
binecuvântez numele. 

I se adresa sultanei-valid€, dar vorbea pentru urechile Roxelanei. 

— O să te urmez până la capătul lumii, dragostea mea! 

exclamă Kassem. 

— Nu te pot obliga să-mi împărtășești exilul amarnic! Sunt gata să 
înfrunt suferințele singurătăţii! adăugă el pe un ton teatral. 

Roxelanei îi veni să râdă. Înţelegea frământarea lui Kassem, dar şi 
dorința lui Mustafa de a pleca singur. Când ești legat de o femeie atât de 
urâtă, sari pârleazul în ogrăzi străine. Mustafa plătea scump privilegiul de a 
fi cumnatul sultanului. Kassem, ca şi celelalte surori ale sale, pretindea să 
monopolizeze dreptul de a se culca cu soțul ei. Mustafa trebuia să se supună 
voinţei sale pentru a nu o ofensa și a provoca indirect mânia soacrei. Hafsa 
Hatun încuraja poligamia la fiul ei, dar nu şi la gineri. Aventurile 
extraconjugale trăite în taină aveau pentru Mustafa atracţia fructului oprit. 

În momentul acela îşi făcură apariţia Malfiruz şi Ferhat Paşa, urmaţi de 
Lufti Paşa și de soția lui, prinţesa Turhan. Ferhat răspunse cu un salut 
respectuos la reverența Roxelanei, sub privirile iritate ale nevestei. Malfiruz 
ar fi vrut ca favorita fratelui ei să nu fie invitată la întrunirile de familie, dar 
mama ei îi răspunsese filosofic: 

— De ce să aţâţ mânia lui Soliman închizându-i ușa în nas femeii pe care 
o iubește? Statutul lui Giilbahar sau al Roxelanei nu e chiar atât de diferit de 
al vostru. Tradiţia îi interzice sultanului să se însoare cu sclavele din harem, 
dar, de fapt, prima cadână are toate drepturile unei neveste. Nimeni nu îţi 
cere să-i arăţi afecțiune Roxelanei, dar o comportare politicoasă va crea 
armonie. 

Ferhat Pașa îi zâmbi cu bunăvoință favoritei. 

— Tot Constantinopolul susține că eşti a opta minune a lumii! 

Malfiruz îi aruncă o privire plină de fiere soțului ei. 


Complimentul i se păru extravagant şi pe deasupra de prost-gust. 
Roxelana zâmbi, plecându-și capul cu graţie. 

— Sunteţi prea bun, Excelenţă! 

— Părinţii îmi spun Ferhat. Suntem în familie, aşa că trebuie să mă 
tutuiești. 

— Cu plăcere, Ferhat. Îmi acorzi o cinste prea mare. 

Roxelana își aminti de recomandarea lui kislar agasi de a se feri de 
Ferhat. Oare acesta voia să se facă plăcut pentru a o avea printre prietenii 
săi şi a-i cere ulterior servicii? Malfiruz găsea comportamentul soţului ei 
nepotrivit. La urma urmei, Roxelana nu era decât o sclavă. Statutul ei 
privilegiat putea dispărea de la o zi la alta. Lufti Pașa consideră potrivit să- 
şi avanseze și el pionii. 

— Şi eu eram curios să te cunosc, Roxelana. După cum poate ştii, scriu 
cronica imperiului nostru. De-acum înainte, numele tău va figura în paginile 
sale. Ţi-ai făcut intrarea în istoria țării noastre! M-am întrebat întotdeauna 
de ce tradiţiile vor ca numele nevestelor să fie trecute sub tăcere. În ceea ce 
te priveşte, voi face o excepție. 

Atitudinea cumnaţilor săi fată de Roxelana îi aminti lui Mustafa că 
făcuse o greşeală abia adresându-i-se. Dacă însă ar fi arătat mai mult interes 
fată de ea, Kassem i-ar fi făcut o scenă penibilă la întoarcerea acasă. Cu 
toate acestea, el era cel care avea cea mai grabnică nevoie de o intervenţie a 
Roxelanei în favoarea sa pe lângă sultan. Hotărî, aşadar, să se arate mai 
atent faţă de ea. 

Sultana-valid6 urmărea cu atenție manevrele ginerilor ei. O dată în plus, 
admiră atitudinea rezervată a Roxelanei. 

Kassem o privea pe favorită cu o antipatie deloc ascunsă. „E iscusită, 
nemernica asta! Foarte iscusită!” îşi zise ea. Gelozia şi mânia clocoteau în 
ea. Dacă târâtura fratelui ei năştea un băiat, avea să fie sărbătorită, răsfăţată 
şi onorată ca o regină, în timp ce ea, Kassem, prințesă de sânge imperial, nu 
avea dreptul să nască un fiu care să poată într-o bună zi să moștenească 
numele tatălui său și sângele imperial al mamei. Era nedrept și ruşinos! 

Trebuia să tacă însă și să se supună acestei reguli absurde. 

— Mamă, cheamă orchestra! spuse ea. Am nevoie să mă destind. Sper că 
orbii tăi și-au schimbat repertoriul. Ultimul era destul de anost. 

— Mi-e foame! interveni Turhan. Ne-ai promis un ospăț pe cinste. 

Roxelana înţelese motivele agitaţiei lui Turhan. Ar fi făcut orice ca să 
întrerupă dialogul pe care îl începuse cu soţul ei. 


„Intr-o bună zi, îşi zise Roxelana, o să te pun eu cu botul pe labe, pe tine 
şi pe surorile tale. O să instaurez ordinea în cuibul vostru de vipere.” 


Vânturile din nord se abăteau asupra Constantinopolului, împingând 
norii întunecaţi și joși spre Marea Marmara, umflată de valuri cu creste 
tivite de spumă verzuie. Cei mai friguroşi se închideau în casă şi se 
strângeau în jurul cazanelor umplute cu tăciuni. 

Roxelana era îngrijorată. Peste cincizeci de mii de soldaţi fuseseră 
sacrificați pe giganticul altar la Rhodosului. Informată că sultanul inspecta 
primele linii și nu șovăia să-și pună viaţa în pericol, se temea, plină de 
neliniște, de un deznodământ fatal care i-ar fi ruinat toate planurile. Moartea 
lui Soliman înainte ca ea să fi născut ar fi azvârlit-o în infernul femeilor 
dispreţuite. 

Propria existență ar fi fost amenințată, deoarece dușmanii ei ar fi 
participat cu o satisfacție morbidă la căderea sa. Frica aceasta o urmărea zi 
și noapte. 

Un mesaj de la Soliman, sosit spre sfârşitul lui decembrie, îi spulberă 
neliniștea. Sultanul o anunţa că obținuse victoria ce încorona eforturile şi 
sacrificiile armatei sale. Villiers de l'Isle-Adam, orgoliosul maestru al 
ordinului, se prezentase la cartierul general al sultanului pentru a afla 
condiţiile capitulării. 


„L-am lăsat să aștepte toată ziua în ploaie înainte de a-l primi, scria 
sultanul. Mărturisesc că bătrânul ăsta încovoiat, cu barba şi părul albe, 
care își păstrează încă întreaga demnitate în ciuda sorții ce se înverșunase 
împotriva lui, mi-a provocat admiraţia și respectul. Mi-a declarat că se 
predă pentru a pune capăt suferințelor inutile ale localnicilor, mai ales ale 
femeilor și copiilor. Impresionat de cuvintele sale, i-am oferit un mantou de 
zibelină și i-am propus o slujbă în imperiul meu. Mi-a răspuns cu nobleţe 
că înfrângerea face parte din hazardurile războiului și că abandonarea alor 
săi ar fi fost o lașitate rușinoasă şi o trădare. A îngenuncheat în fața mea și 
mi-a sărutat mâna. l-am acordat condiţii de predare generoase. Le-am 
îngăduit cavalerilor să părăsească Rhodosul luându-și cu ei tot ce au şi le- 
am acordat aceeași autorizaţie locuitorilor Rhodosului, care doreau să 
plece de pe insulă. În ziua care este Crăciunul lor, am intrat triumfal în 
oraș, în fruntea ienicerilor mei. Am vrut să le arăt că Dumnezeul lor este 
neputincios în faţa forței Islamului. Rhodos, spinul ăsta din talpa noastră, 


face acum parte din universul otoman. Trebuie să recunosc că generozitatea 
mea nu este întru totul dezinteresată. Vreau să le dau un exemplu de 
clemență creștinilor. Cei care se vor supune vor trăi fericiţi în umbra 
stindardului verde al Profetului, iar cei care vor îndrăzni să-mi reziste vor fi 
zdrobiţi. Peste câteva zile, mă voi întoarce la Constantinopol. Înainte de 
căderea Rhodosului, când eram urmărit de ghinion, mă gândeam adesea la 
tine. Imaginea ta îmi întărea curajul şi hotărârea. Fiecare clipă care mă 
desparte încă de tine durează un veac. Dar dragostea mea pentru tine este 
mai puternică decât timpul, soarta şi moartea.” 


Soliman se întoarse incognito la Constantinopol, luând-o înaintea 
coloanelor trupelor sale. Purta o mantie maronie și un turban de dimensiuni 
modeste, ca un turc obișnuit. Câţiva cavaleri care își schimbaseră 
uniformele cu haine civile îl escortau. Vântul violent care bătea din stepele 
rusești spulbera zăpada fină şi biciuia feţele, orbindu-l pe sultan și pe 
oamenii săi. 

Pe străzile întortocheate, casele de lemn gemeau, trosnind sub loviturile 
furtunii. Vârtejuri se înălțau pe alocuri, șuierând ca mii de şerpi. 

Un şambelan merse înaintea stăpânului său la Eski Serai și, vorbind în 
numele acestuia, le ordonă gărzilor să nu cânte „Glorie sultanului” când 
acesta avea să intre în curte. 

Soliman voia să-i facă o surpriză Roxelanei și să-şi petreacă la ea prima 
noapte la Constantinopol. Nerăbdător să o revadă, se strecură, discret şi 
tăcut, prin palatul cu coridoarele goale până la apartamentul favoritei. Doar 
kislar agasi fusese informat de această vizită neașteptată. 

Apariţia lui Soliman fu pentru Roxelana o surpriză minunată. 

Le dădu liber sclavelor, care dispărură ca un roi de lăcuste. 

— Voiam să fim singuri, spuse ea cu ochii strălucind de fericire, ca să-ţi 
dau vestea... 

Soliman o luă în braţe și îşi apăsă buzele peste ale sale pentru a o 
împiedica să vorbească. Apoi, mâinile sale puternice îi desfăcură rochia, 
care căzu la picioarele lor, dezgolindu-i trupul vibrând de dorinţă. Ținând-o 
strâns la piept, palmele sultanului coborâră de-a lungul spatelui, oprindu-se 
câteva clipe pe rotunjimile feselor și îi mângâiară apoi șoldurile. Simţi un 
val de voluptate urcând în el și inundându-i întreaga făptură. Cu virilitatea 
ațâţată, o duse pe Roxelana în pat, o întinse pe spate şi îi contemplă 


emoționat pântecele care căpătase deja rotunjimea maternității, apoi o 
sărută cu o plăcere nespusă. 

— Copilul meu! șopti el. Copilul nostru! Mă faci fericit, Roxelana! 

— Ştiai deja? exclamă ea, dezamăgită. Aș fi vrut să fiu prima care ţi-o 
spune! 

— Vestea despre copil mi-a venit în ziua când Rhodosul a capitulat. A 
fost mai mult decât o coincidenţă fericită, a fost o prevestire care anunţa un 
viitor strălucit pentru fiul nostru! 

Sărutările sale atinseră sânii care se umflaseră, apoi coborâră încet spre 
partea de jos a pântecelui. Își plimbă gura peste triunghiul mătăsos şi zăbovi 
în locul acela tainic și fierbinte. 

— Pe aici o să iasă băieţelul nostru! spuse el extaziat. Fiindcă sunt sigur 
că va fi un băiat frumos! Trebuie să-i alegem un nume drăguţ! 

Soliman nu mai putu rezista mult chemării trupului Roxelanei, care se 
arcuia, gata să i se dăruiască. Se dezbrăcă singur și, gol, se aplecă tulburat 
peste ea. Când trupurile li se atinseră, simţi un val de căldură și de voluptate 
năpădindu-l. Nerăbdător, o posedă cu delicateţe, deoarece trebuia să fie 
atent cu făptura micuță pe care o purta în ea. Pasionat cum era, făcu 
dragoste cu ea de mai multe ori, la fel de tandru. 

O dată ce primele elanuri pasionale se domoliră, Soliman îşi exprimă din 
nou bucuria și recunoştinţa pentru copil. 

— La Rhodos, acum câteva luni, astrologul mi-a prezis două mari 
bucurii. Eram atât de contrariat, de înfuriat de rezistența nebunească a 
cavalerilor, încât l-am trimis la plimbare, spunându-i chiar câteva vorbe 
grele. Dar văd că avea dreptate. 

O să-i fac un cadou frumos ca să-l răsplătesc. 

Exaltat, acoperi cu sărutări pântecele fertil. 

— Să fie binecuvântat. Oh, dragostea mea, îngerul meu, comoara mea! 

Cuprinsă de o tandreţe nemărginită, Roxelana se ghemui la pieptul său. 

— Te iubesc, Soliman! M-ai făcut mamă! E cea mai mare fericire pentru 
o femeie care iubeşte şi este iubită! 

Brusc îngrijorată, îşi încreţi fruntea. 

— Sper că i-ai făcut mai întâi o vizită sultanei-valide! 

— Am venit direct la tine. N-am putut rezista ispitei. 

— Te rog, Soliman! Du-te la mama ta! De ce vrei să o aţâţi împotriva 
mea? E îndreptăţită să creadă că beneficiază de întâietate în ce privește 
preferinţele tale! 


— Modestia ta mă tulbură! Dar tu ești pe primul loc în viaţa mea! Tu ești 
Roxelana, frumoasa mea, divina mea Roxelana! 

Fără tine, viaţa mea şi-ar pierde orice sens! 

Îi acoperi goliciunea cu un pled de catifea, căptușit cu blană de hermină. 

— Focul ăsta nu dă destulă căldură. Nu vreau să răcești... Ce ai făcut în 
lipsa mea? 

— Am fost invitată la Înălțimea Sa, sultana-valide, care mi-a arătat o 
mare bunăvoință. Cu prilejul acesta, le-am reîntâlnit pe surorile tale şi i-am 
cunoscut pe cumnațţii tăi. 

— Şi ce impresie ţi-au făcut? 

Ea ezită o clipă: 

— Nu prea grozavă! 

Sultanul izbucni în râs. 

— Sunt niște idioţi! Mă întreb cum de i-a ales tatăl meu! Nu a fost prea 
inspirat! 

— Păcat că Ibrahim, în ciuda capacităţilor lui, nu a avut șansa lor de a fi 
acceptat în familia imperială. 

Sultanul o privi lung. Descoperea cu satisfacție că ea nu încerca să-l 
îndepărteze de prietenul lui. Și apoi, Roxelana îi dăduse o idee care nu era 
chiar atât de rea. Îşi aminti că trebuia să-i găsească un soţ lui Hadice. De ce 
nu ar fi Ibrahim? 

— Merită să mă gândesc la toate astea!... Mă duc la mama. 

Dar întâi o să fac baie. 

O sărută pe Roxelana pe frunte și intră în hammam. După plecarea sa, 
favorita zâmbi, încântată de scânteia pe care o surprinsese în ochii 
sultanului. Sămânţa pe care o aruncase avea să încolțească, fără îndoială. 
Datorită acestei manevre, reuşise o triplă lovitură: intrarea lui Ibrahim în 
familia imperială îi făcea plăcere sultanului, exacerba gelozia membrilor ei 
şi o făcea să câștige simpatia lui Hadice... 


Neliniștea Roxelanei legată de reacţia sultanei-valide fu confirmată. 
Hafsa Hatun își primi fiul fără a-și manifesta indignarea, dar în sufletul ei 
era jignită de moarte. Îl felicită pentru glorioasa victorie. După un schimb 
banal de complimente, Soliman îi ceru îngăduinţa să se retragă, deoarece 
trebuia să se alăture trupelor sale, dat fiind că a doua zi urma să-și facă 
intrarea oficială în capitala împodobită de sărbătoare. 


Rămasă singură,  sultana-valid6 îşi rumegă vreme îndelungată 
resentimentul. Pe vremea lui Gülbahar, fiul ei nu şi-ar fi permis niciodată să 
intre la Eski Serai, la sfârşitul unei campanii, fără a-și vizita — înainte de 
orice altceva — mama. Semeața doamnă nu admitea să treacă pe planul 
secundar. Dragostea fiului ei pentru Roxelana nu îi scuza lipsa de respect 
faţă de mama lui. 

„Sclava asta, îşi zise ea, capătă prea mare influență asupra lui Soliman. 
În ciuda aparenţelor, e un om slab. Şi-a pierdut mândria, independenţa. 
Fetele mele au dreptate. Roxelana nu e decât o parvenită însetată de putere. 
Datorită copilului, dominaţia ei asupra fiului meu va spori. Trebuie să o 
împiedic să îl transforme într-un manechin lipsit de voinţă şi personalitate. 

Un bărbat dominat de soţia lui nu e decât o fiinţă vrednică de dispreţ. 
Tatăl lui nu ar fi acceptat niciodată să decadă în așa hal.” 

În aceeași zi, sultana-valide îl convocă pe kislar agasi, care sosi de 
îndată. 

— Mahmud, am cea mai mare solicitudine pentru Roxelana, care poartă 
în pântecele ei un copil de la fiul meu. Vreau să fie protejată şi 
supravegheată zi și noapte. Vreau să fiu înştiinţată zilnic despre tot ce se 
petrece la ea acasă. 

Kislar agasi cunoştea prea bine moravurile haremului ca să nu-și dea 
seama că bunăvoința manifestată de Hafsa Hatun la adresa Roxelanei 
ascundea o ură latentă. Prevăzuse ciocnirea aceasta între cele două femei. 
Pe viitor, trebuia să manevreze cu o prudenţă extremă ca să nu fie zdrobit 
între aceste forțe deopotrivă de periculoase. 

Făcu o reverență adâncă și se retrase. 

Sultana-valide oftă. Soliman o neliniştea. „Ieri, Ibrahim, astăzi Roxelana, 
îşi zise ea. Ce va mai fi mâine?” 


Intrarea triumfală a lui Soliman în Constantinopol, în fruntea unei armate 
reduse la patruzeci de mii de oameni, nu fu lipsită de amărăciune. Câştigase 
o victorie à la Pirus. Aproape șaizeci de mii de ofiţeri şi soldaţi căzuseră sub 
meterezele Rhodosului. Dar resursele umane ale imperiului erau aproape 
nelimitate. Creștinii islamizaţi aveau să completeze golurile lăsate. lenicerii 
şi spahiii dispăruți pe câmpul de luptă nu făceau pe nimeni să sufere. 
Celibatari învederaţi, ei nu lăsau pe nimeni în urma lor. Spahiii nu erau 
legaţi nici de pământurile lor — timar — acordate cu titlu viager, nici de 
căminele lor. Lipsiţi de familie, ei trăiau în concubinaj când cu o femeie, 


când cu alta. Nevestele lor temporare cunoșteau riscul și îl acceptau ca 
atare. Spahiii erau deseori transferați pe alte timar- uri. Ce rost ar fi avut să 
se împovăreze cu femei care îmbătrâneau și cu copii pe care nu îi doriseră? 
Îşi găseau cu ușurință alte tinere care luau locul fostelor amante. 

Datorită unui mecanism administrativ complex şi extrem de funcţional, 
Soliman putea dispune de noi armate alcătuite din recruți care primeau o 
instrucţie militară completă și o educaţie religioasă destul de limitată, dar 
care îi învăţa cel puţin că, dacă aveau să moară luptând cu inamicul, 
paradisul le va dărui cele mai mari bucurii: fete sau băieţi la discreţie, râuri 
de miere și munţi de pilaf. 


După câteva zile de la întoarcerea la Constantinopol, Piri Paşa se retrase 
din funcţie. Bătrânul îi mulțumi sultanului care îi îngăduia să se retragă și 
să-și trăiască restul zilelor departe de treburile de stat, apoi îi înmână sigiliul 
imperiului și, după un schimb de politeţuri, părăsi definitiv Yeni Serai. 

Soliman îi încredință funcţia de mare-vizir lui Ahmed Pașa, devenit al 
doilea vizir după destituirea lui Mustafa Paşa, cumnatul său. Spre deosebire 
de Piri, care era turc de origine, Ahmed era un sclav creştin renegat. 

Prințesa Kassem avu o criză de nervi când află de numirea lui Ahmed 
într-un post care în mod normal i s-ar fi cuvenit soțului ei şi se plânse 
mamei sale: 

— În urmă cu câteva luni mi-a fost asasinat copilul. Acum îmi este 
asasinat moral soțul, şi tu stai cu braţele încrucișate! 

Sultana-valide se arătă compătimitoare. 

— Îţi înţeleg suferința, dar ce vrei să fac? Treburile de stat le revin 
bărbaţilor, soților noștri şi fiului meu. Lasă-i să se descurce singuri. Selim 
nu mi-ar fi permis niciodată să-i dau sfaturi referitoare la ginerii noștri, la 
frații săi și chiar la copiii noştri. Aş putea cel mult să-l rog pe Soliman să fie 
mai indulgent cu soţul tău, dar nu aș îndrăzni niciodată să-i dictez ce să 
facă. 

— Crezi că o promisiune vagă m-ar putea linişti? strigă Kassem. 
Mustafa ar fi trebuit să fie mare-vizir. Și o să aibă postul ăsta, chiar de va 
trebui să calc pe cadavre! 

leşi mânioasă, trântind uşa după ea. 

Sultana-valid6 fu năpădită de o mare tristeţe. Voise întotdeauna să 
mențină armonia printre ai săi. După veşnica agitație și frământările 
sângeroase ce marcaseră domnia răposatului ei soț, primii ani ai întronării 


lui Soliman i se păruseră o oază de linişte şi de cuviință. Acum, edificiul 
familial, reechilibrat cu atâta trudă, se prăbuşea sub ochii ei. Expulzarea lui 
Giilbahar, căderea lui Mustafa nu semnalau decât începutul unor noi 
tulburări. Hafsa Hatun îi dădea dreptate lui Malfiruz. 

Această situaţie nu era decât consecinţa intrării Roxelanei în viaţa fiului 
ei şi a ascensiunii irezistibile a lui Ibrahim. 

Și totuși, la început, fata asta îi inspirase simpatie. Sperase că Roxelana 
va neutraliza influenţa lui Ibrahim, dar mare îi fusese dezamăgirea când 
kislar agasi o informase că, după avansarea lui Ahmed Pașa, Ibrahim 
primise postul de al treilea vizir și conducerea poliţiei secrete. Sultana- 
valide își zise că, în pofida rezervei sale obişnuite, trebuia să intervină, să 
reacționeze, deschizându-i ochii fiului ei și avertizându-l despre pericolul 
care îl ameninţa. Intuiţia ei nu era lipsită de temei. „Soliman a inaugurat cu 
inconștiență epoca favoriţilor, se gândi ea. 

Slăbiciunea asta va avea consecințe grave pentru imperiul nostru, care 
stăpânește regatele învecinate așa cum Muntele Ararat domină câmpiile din 
jur. Viitorul mă sperie. Se adună norii. După Ibrahim și Roxelana, se vor 
mai ridica şi alți favoriţi, spre nenorocirea țării noastre. Mă întorc spre tine, 
Allah, şi te implor să luminezi mintea fiului meu, fiindcă mai devreme sau 
mai târziu nebunia lui îşi va arăta roadele, și ţara noastră va fi lovită de 
nenorocire...” 


Ibrahim dădu un mare ospăț pentru a sărbători ascensiunea la rangul de 
al treilea vizir. Era mândru și fericit. Mândru, deoarece sultanul îi îngăduise 
să-şi păstreze funcția de mare-maestru al Casei Imperiale, ceea ce însemna 
că voia să-l ţină lângă el, și fericit, fiindcă dragostea pasionată pe care 
Soliman o avea pentru Roxelana nu îi răcise afecțiunea pentru fostul său 
favorit. 

Musafirii se înghesuiau în a-l copleși cu laude, deoarece prietenia 
sultanului îi conferea o aură ce provoca respectul și adulaţia. Printre 
oaspeţii săi era un personaj care contrasta pe deplin cu anturajul lui Ibrahim. 
Tânăr, frumos și îmbrăcat italienește, el emana eleganță, rafinament și 
distincţie. Ochii săi oglindeau un plictis adânc. Lodovico Alois Gritti era 
fiul din flori al dogelui Andrea Gritti, fostul delegat al Veneţiei la 
Constantinopol, care avusese ghinionul să-i displacă Marelui Turc şi să stea 
câteva luni în închisoarea Edicul€ sau a Celor Şapte Turnuri, cum o numeau 
creştinii. Între Ibrahim şi Alois Gritti exista o veche şi trainică prietenie. 


Gurile rele susțineau că afecțiunea dintre cei doi tineri ascundea nişte relaţii 
aparte. 

Senin, Ibrahim manifesta un dispreţ profund față de aceşti răuvoitori. 

Ahmed Pașa, invitatul său de onoare, sosi ultimul și își sărută gazda, aşa 
cum cerea eticheta. Apoi se aşezară cu toţii, și sclavii, îmbrăcaţi somptuos, 
aduseră măsuţe rotunde individuale, încărcate cu bucate rare şi scumpe şi cu 
feluri de mâncare rafinate, gătite după tratatele culinare cele mai savante. 

Ospăţul acesta mai sărbătorea inaugurarea unei frumoase reședințe pe 
care Ibrahim şi-o cumpărase nu atât pentru a locui în ea, cât pentru a oferi 
recepții şi petreceri. În calitatea sa de mare maestru al Casei Imperiale, 
dispunea de un apartament la Yeni Serai, pe care îl păstra pentru a fi oricând 
gata să răspundă chemării augustului său prieten. 

Muzicanţii cântau piese vesele, ciupind coardele alăutelor, suflând în 
flaute și bătând în tamburine; dansatoare pe jumătate goale își legănau 
şoldurile, își roteau pântecele şi se învârteau într-un ritm drăcesc; acrobaţi 
agili ca niște maimuțe se rostogoleau, formau piramide omeneşti, se 
avântau la înălțimi vertiginoase şi apoi cădeau în picioare; prestidigitatorii îi 
uluiau pe oaspeţi cu scamatoriile lor. 

În timpul pauzelor, mesenii închinau toasturi şi îşi goleau cupele umplute 
cu sorbet sau vin. Beţișoare parfumate răspândeau miresme plăcute. Se 
povesteau anecdote, se făceau glume, se bârfea şi se comenta. 

Marele vizir Ahmed îi făcu complimente gazdei, apoi se retrase, însoţit 
de Suleiman Pașa, al patrulea vizir. Ahmed era înalt, subţire și drept ca un 
lujer. Buhăit, de o obezitate maladivă, Suleiman trimitea cu gândul, 
dimpotrivă, la o minge de carne flască, urcată pe niște picioare scurte şi 
strâmbe. Sub aspectul binevoitor şi chefliu se ascundeau istețimea și 
perfidia unui şarpe cu clopoței. 

Ajuns în curte, Ahmed sări în șa ca un tânăr. Suleiman trebui să se 
sprijine pe trei dintre sclavii lui, care își încovoiară spinările ca să-i 
slujească drept scară vie. Calul său, singurul în stare să-l ducă, era un cal 
masiv de tracţiune, cu gambe acoperite de păr abundent. Cei doi ieşiră din 
curte escortați de un detașament de gărzi. 

— Ai văzut, frate, spuse Suleiman, rostind formula folosită între înalții 
demnitari, că la începutul mesei nu a rostit cuvintele ritualice, „În numele 
lui Allah”. 

— O fi uitat, spuse Ahmed pe un ton neutru. 


— Şi a uitat deopotrivă să spună la sfârșit: „Îi mulțumesc lui Allah”? 
continuă Suleiman. Şi apoi, vinul ăla servit fără nicio jenă... 

—  Recunoaște că era excelent! zâmbi marele-vizir. Înălțimea Sa 
obișnuieşte şi el să bea. 

Deconcertat de replicile interlocutorului său, Suleiman nu mai insistă. 
Ajunse la concluzia că Ahmed nu avea încredere în el, ceea ce îl indispuse. 
Nu era oare mai bine să se apropie de Ibrahim? Ahmed nu era în stare să se 
elibereze de obiceiurile lui şi bănuia pe toată lumea... 


După miezul nopţii, toți musafirii se retraseră, cu excepția lui Alois 
Gritti, care savura vinul de Chios. 

— Te întorci la Yeni Serai? întrebă tânărul venețian. 

— Nu cred. Dacă vrei să rămâi aici peste noapte, stau și eu cu tine. 

— M-am gândit mult la tine zilele astea, spuse Alois. În trecut, mi-ai 
făcut mari servicii fără să-mi ceri nimic în schimb. Datorită influenţei tale, 
sultanul a menţinut relaţii bune cu Serenissima Republică. Și, la Veneţia, 
Consiliul celor Zece este convins că aceste rezultate au fost obținute 
datorită mie. În cursul ultimei noastre întrevederi, tatăl meu mi-a mărturisit 
cu mândrie că sunt considerat drept cel mai bun reprezentant al său la 
Constantinopol. 

— Dar aşa şi este, Alois. 

— Ştiu ce-ţi datorez, Ibrahim. 

— Să zicem că am o oarecare simpatie față de venețieni. Sunt grec de 
origine, dar mama mea era venețiană. O adoram. 

Legăturile de sânge, Alois, sunt mai tari decât educaţia. 

— E rândul meu să-ţi fac un serviciu. 

— Cum aşa? 

— Ahmed vinde informaţii foarte scump plătite înțelepţilor din Consiliul 
Veneţiei. Bineînţeles, sunt la curent cu aceste operaţiuni. Poimâine, la 
miezul nopţii, un agent venețian îi va aduce o sumă mare de bani și va pleca 
înapoi, ducând un mesaj din partea lui Ahmed către Enrico da Molin, care 
se ocupă la noi de Afacerile Externe. Poliţia voastră nu trebuie decât să se 
posteze în jurul locuinţei sale şi pasărea va cădea în plasă. 

Ibrahim umplu cu vin cupa prietenului său. 

— Îmi faci un mare serviciu. Îmi voi inaugura activitatea de șef al 
poliţiei secrete printr-o lovitură de proporţii. 

Un zâmbet frumos îi lumină faţa. Adăugă: 


— Mă roade curiozitatea! De ce îl dai de gol? 

— Ei bine, n-o să te mint. Unul dintre micii mei sclavi a fost răpit acum 
câteva săptămâni, și mie nu-mi place să mi se fure ceea ce-mi aparține. Am 
făcut investigaţii discrete şi la ora actuală ştiu că el este autorul răpirii... 
Micile cauze au uneori efecte mari. Ai înţeles?... 

— Da! Și nu te condamn. Vei fi răzbunat, dragul meu Alois, fiindcă te 
iubesc şi interesele noastre coincid... 

Întinsă pe o saltea groasă de catifea roșie, acoperită cu cearșafuri din 
mătase chinezească de un galben-deschis, Roxelana se zbătea, torturată de 
dureri sfâşietoare care îi măcinau pântecele. Cu chipul scăldat în sudoare, 
cu trupul nădușit tot şi cu ochii plini de lacrimi, se agăță cu mâinile de 
saltea. Unghiile sfâșiau spasmodic cearșafurile. 

Chira Esther, moașa evreică, îi tampona cu blândeţe chipul cu o batistă. 

— Trece, porumbiţo! Trece! Gândeşte-te la fericirea care te aşteaptă! Să 
aduci pe lume o făptură a Domnului, plăpândă și drăgălașă, o ființă micuță 
care va ajunge cândva un mare prinţ. 

Chiar și o fată ar fi binevenită, comoara mea. O fată cuminte și la locul 
ei are mai multă grijă de părinţii ei decât un băiat care nu visează decât la 
război, care aleargă după femei şi îşi neglijează mama. 

Chira Esther îi vorbea încet şi cu blândeţe, ca să o facă să uite de 
suferință. 

Roxelana scoase un țipăt ascuţit, sfâșşietor, care o făcu să tresară pe 
doamna Rebia, aflată la căpătâiul ei. Cu o mână tremurândă, ea îi mângâia 
părul revărsat pe pernă. Nu avusese niciodată copii, şi spectacolul oferit de 
Roxelana, care se zvârcolea și urla ca în chinurile iadului, îi tăia răsuflarea. 

O domolire trecătoare a durerilor îi îngădui favoritei să deschidă ochii şi 
să privească, rătăcită, în jur. O văzu pe moașă aplecată peste pântecele ei, pe 
doamna Rebia care plângea, sclavele care se agitau, aducând apă caldă, 
prosoape şi tot soiul de amulete hărăzite să o apere de rău. 

— Un fiu!... Vreau un fiu! murmură ea. Înălțimea Sa are nevoie de un 
fiu! 

Roxelana scrâșni din dinţi. Un nou junghi, de o violenţă extremă, o făcu 
să urle. Îndura un martiriu. 

— Fă ceva, Esther! Nu mai pot! 

— Nu mai e mult, îngerașule! Ți-o jur! Și mai ales să nu-ţi fie frică! Sunt 
lângă tine! Am adus pe lume milioane de copii fără niciun accident! 

Uşa se deschise și silueta corpolentă a lui kislar agasi se ivi în prag. O 
privi îndelung pe Roxelana, după care se apropie de ea și îi zâmbi cu 
bunătate. 

— Puţină răbdare, prinţesa mea frumoasă! Totul va fi bine! 

Puţină răbdare! 


Roxelana îi prinse cu un gest convulsiv mâna cu degete groase, 
împodobite cu inele. 

— Jură-mi c-o să-i înnozi cordonul ombilical! Nu-l lăsa să-și piardă 
sângele, ca pe nou-născutul lui Kassem! 

— Ei haide, micuța mea Roxelana, am venit ca să veghez asupra ta şi a 
copilului tău! Nimeni, în afară de mine și de Chira Esther, nu va îndrăzni 
să-l atingă! Nimeni! Trebuia să particip în dimineaţa asta la o întrunire a 
Divanului, dar am lipsit ca să veghez asupra ta şi a copilului tău! 

Și, spunând acestea, se lăsă să cadă pe un scaun. 

Un strigăt strident, jalnic răsună din nou. Lividă, Roxelana își mușcă 
buzele. 

— Ajută-mă, Esther! Ajută-mă! 


Sultanul prezida întrunirea Divanului, dar abia reușea să-și ascundă 
neliniștea. Ar fi preferat să fie la Eski Serai, alături de Roxelana, să o 
încurajeze, să-i spună că o iubeşte, să o ţină de mână și să-i vorbească de 
copilul lor. Prezenţa lui ar fi fost însă nepotrivită. Nașterea era o treabă a 
femeilor. 

Domul acoperit cu aur oglindea lumina sfeşnicelor. Pereţii lambrisaţi cu 
lemn preţios încrustat cu nestemate scânteiau. 

Fântâna arteziană de cristal de Murano răspândea o răcoare înmiresmată. 
În ambianța aceasta tăcută şi somptuoasă, urma să se producă o lovitură de 
teatru. 

Aşezat pe tron, Soliman îl privea curios pe Ahmed Paşa, care citea un 
raport despre aprovizionarea orașului. Expunerea seacă și plină de cifre îl 
interesa prea puţin. De la înaintarea sa la rangul de mare-vizir, Ahmed 
dobândise o strălucire care îi sporea orgoliul şi aroganţa. Fostul şef al 
poliţiei savura imensa putere pe care o căpătase în ultima vreme. 

Soliman uită pentru câteva clipe de Roxelana. Anticipa cu un soi de 
voluptate reacţiile lui Ahmed când avea să i se smulgă masca. Sultanul îl 
pândea ca un leu care își pândeşte prada, ştiind că aceasta nu are cum să-i 
scape. 

Ca să-și susțină argumentele, Ahmed își deschise portofelul din piele 
roşie de Cordoba, pentru a scoate un document. 

Soliman îşi ridică mâna împodobită cu inele ce scânteiau puternic. 

— Ajunge, Ahmed! 


Apoi îi făcu semn lui Ibrahim, care se apropie de el și, după ce făcu o 
reverență adâncă, îi înmână un pergament. La vederea sa, chipul marelui- 
vizir fu cuprins de o paloare nespusă. Soliman luă mesajul, îl desfăcu și îl 
puse sub ochii lui Ahmed. 

— Recunoşti scrisul ăsta? 

Marele-vizir făcu un efort de-a se stăpâni. 

— Eu l-am scris. N-am nimic de ascuns. Vreau să câștig încrederea 
Marilor Înţelepţi, care ne-au făcut deja în trecut servicii importante. 

— Şi banii pe care i-ai primit? 

Calmul îngheţat al sultanului era mai înspăimântător decât o explozie de 
mânie. Demnitarii simţiră că îi trec fiorii. Cei mai mulţi dintre ei primeau 
cadouri scumpe, dar aveau grijă să nu fie prinși cu mâţa în sac. Toţi 
cunoșteau iscusința lui Ahmed, care își ascundea operaţiunile dubioase sub 
o respectabilitate aparentă. 

Abia ajuns în vârful administraţiei, cădea ca un novice. 

Marele-vizir continuă pe un ton ferm: 

— O rog pe Înălțimea Voastră să-mi îngăduie să-i dau explicaţiile care 
îmi justifică purtarea. Ţin la dispoziţia Înălţimii Voastre toată corespondenţa 
pe care am purtat-o cu Marii Înţelepţi ai Veneţiei. Activitatea mea din trecut, 
pe care Înălțimea Voastră a apreciat-o mult, este o garanție... 

Soliman îl întrerupse cu un gest. Cuvintele sale căzură grele și seci ca 
niște palme. 

— Mi-ai înșelat încrederea, Ahmed! Pedeapsa hărăzită demnitarilor care 
vând secretele ţării lor şi primesc subsidii din străinătate este simplă și 
expeditivă: îşi pun capul pe butuc! 

Ferhat Paşa urmărea stupefiat scena. Căderea lui Ahmed îi răpea un 
prieten. Numit de puţin timp beilerbeiul Anatoliei, el se bizuia pe protecţia 
marelui-vizir pentru a putea jefui în voie populaţia pe care o guverna. 

Sultanul vorbi cu severitate: 

— Ahmed, dă-mi sigiliul imperiului! Nu mai eşti demn să-l ii! 

Cu o mână tremurătoare, paşa scoase sigiliul din teaca prinsă la 
cingătoare, apoi îngenunche la picioarele sultanului și îi înmână semnul 
atotputerniciei sale. Îşi pierduse toată trufia. 

— Sunt nevinovat, Înălțimea Voastră! Dumnezeu mi-e martor! 

N-am avut decât un ţel în viaţă: să lucrez spre gloria Înălțimii Voastre şi 
pentru binele imperiului! spuse el cu un glas frânt de durere. 

Padişahul se întoarse spre prietenul său care aștepta, nemișcat. 


— Ibrahim, îţi încredinţez sigiliul imperiului și funcţia de mare-vizir. 
Toţi supușii mei, de la cei mai mari și până la cei mai umili, trebuie să dea 
ascultare voinţei tale ca şi cum ar fi a mea! 

Membrii Divanului păliră. Gestul de a atribui unui personaj tânăr și 
mediocru al Casei Imperiale cea mai mare demnitate din stat echivala cu o 
insultă deliberată la adresa sfetnicilor cu vechime. Tânărul acesta cu caș la 
gură nu avea alt merit decât acela de a fi răsfăţatul sultanului. 

Ibrahim se prosternă la picioarele lui Soliman. 

— Mă tem, Înălțimea Voastră, că această funcţie e prea grea pentru mine. 

— Modestia ta îţi face cinste, Ibrahim! Vei fi la înălțimea încrederii 
mele! 

Soliman îi aruncă o privire dispreţuitoare lui Ahmed, apoi făcu semn la 
doi ofițeri din gardă care stăteau de o parte şi de alta a ușii. 

— Luaţi-l! 

Ofițerii se apropiară de fostul mare-vizir să-l aresteze, când ușa se 
deschise și, cu faţa luminată de un zâmbet larg, kislar agasi intră, gâfâind și 
înaintă aproape alergând spre sultanul căruia îi sărută tivul mantiei. 

— O veste fericită, înălțimea Voastră! Allah v-a binecuvântat cu un fiu! 
Trăiască augustul nostru padişah! Trăiască micul prinţ! 

Soliman avu senzaţia că cerul se deschidea și că sala este inundată de o 
lumină divină. Demnitarii îl aclamară. 

— Viaţă lungă împăratului nostru mult-iubit! strigă Ahmed, cu un 
entuziasm suspect. Trăiască micul prinţ urmaş al lui Osman, gloriosul 
întemeietor al dinastiei noastre! 

Soliman își coborî privirea spre el. 

— Naşterea fiului meu va fi sărbătorită așa cum se cuvine! 

Toţi supușii mei sunt invitați să-mi împărtășească bucuria! Te iert, 
Ahmed! Mulţumeşte-i micului prinţ pentru clemenţa mea! 

Duceţi-vă! le porunci ofiţerilor, care se întoarseră la locul lor. Îţi acord o 
nouă misiune, guvernarea Egiptului. Sper că vei ști să-ţi răscumperi 
păcatele. Nu vei mai putea să te întorci însă la Constantinopol fără 
permisiunea mea specială. Mâine, te vei prezenta la noul tău post! Acum, 
du-te! 

Ahmed făcu o reverență şi apoi se retrase rumegându-și furia. 

Soliman puse mâna pe umărul favoritului său. 

— Plec la Eski Serai, Ibrahim. La întoarcerea mea, vreau să fie pregătit 
un mare ospăț! Toţi demnitarii prezenţi la Constantinopol vor fi musafirii 


mei! Mai vreau și ca poporul şi armata să se distreze şi să-mi împărtășească 
bucuria! Începutul noii tale funcţii coincide cu nașterea fiului meu! E o 
întâmplare fericită sau un semn al destinului? 

Soliman coborî de pe tron şi, cu un pas rapid, străbătu sala, aclamat de 
demnitarii care în adâncul inimii lor erau cât se poate de mohorâți. 

Kislar agasi însoțea escorta sultanului, cravașându-și întruna calul 
alezan care nu era obişnuit cu o asemenea alură. Trupul său obez tresălta în 
ritmul galopului, încât era nevoit să se agaţe de grumazul calului, suferind 
chinurile iadului. Faptul de a fi prezent când stăpânul lui avea să intre în 
odaia favoritei sale, devenită în sfârșit mamă, era privilegiul său. Kislar 
agasi era din ce în ce mai sigur că făcuse o afacere bună asociindu-și 
propriile sale interese cu ale Roxelanei. 

Ajuns la Eski Serai, Soliman sări de pe cal şi, renunțând la mersul său 
obișnuit, grav și maiestuos, urcă două câte două treptele de la intrare și se 
năpusti în goană pe coridoarele goale. 

Îşi domoli pasul când se apropie de odaia Roxelanei, ca să nu o sperie. 
Sclavele care se aflau în vestibul se prosternară, surprinse de vizita aceasta 
neașteptată. Soliman se strecură neauzit la Roxelana și îngenunche lângă 
pat. Radiind de bucurie, îi luă tandru mâinile şi i le sărută. 

— M-ai făcut cel mai fericit muritor, steaua mea de dimineaţă! 

Lacrimi de fericire aburiră ochii Roxelanei. 

— Unde e? Vreau să-l văd! strigă Soliman. 

Chira Esther luă cu delicateţe nou-născutul din leagănul lui de argint și i- 
| arătă sultanului, care vru să-l ia în braţe; se abţinu însă, de teamă să nu-i 
facă vreun rău făpturii acesteia plăpânde, de o urâţenie adorabilă. Înfășat în 
mătase, micul prinţ ţipa cu un glas subțire, dar strident. 

— Are o personalitate puternică! exclamă sultanul încântat. 

Stie ce vrea și o cere imperativ! 

Soliman se întoarse spre Roxelana. 

— În noaptea asta, oraşul va fi iluminat de focuri de artificii. 

Toţi locuitorii capitalei ne vor împărtăși bucuria și vor cinsti ridicarea ta 
la rangul de mamă a unui prinţ imperial. De acum înainte, vei purta titlul de 
cadână-sultană, deoarece îmi recunosc fiul şi îi acord toate drepturile și 
privilegiile cuvenite poziţiei lui. 

Sărută fruntea și obrajii Roxelanei. 

— Va purta numele de Mehmed, în amintirea gloriosului său înaintaş 
care a cucerit Constantinopolul! Fie ca Allah să-l binecuvânteze pe fiul 


nostru Mehmed, așa cum eu te binecuvântez pe tine, Roxelana, pentru 
marea bucurie pe care mi-ai făcut-o! Spune-mi ce vrei! Meriţi tot ce e mai 
frumos, mai nepreţuit! Spune! Îţi voi împlini visurile cele mai nebunești! 

Era atât de fragilă, de vulnerabilă şi în același timp atât de fascinantă, 
încât simţi nevoia să o strângă în braţe. Își înfrână însă înflăcărarea. 
Roxelana îi zâmbi cu o drăgălășenie care îl tulbură. 

— Nu îndrăznesc să-ti cer o favoare... 

— Vrei luna de pe cer? Ţi-o aduc pe o tipsie de aur! 

Ezită câteva clipe, apoi continuă cu o voce slabă: 

— Aş vrea să ies puţin din palat. Să văd din nou zarea, spaţiile întinse, 
râurile cu ape şopotitoare, pădurile cu arbori drepţi ca nişte coloane. Să 
răscolesc cu paşii mei pământul acoperit de frunze uscate, să le aud foșnetul 
blând. Să urmăresc cu privirile cerbii și căprioarele care aleargă în libertate, 
mistreţii care gonesc printre tufișuri, lupii şi iepurii, veveriţele care se caţără 
cu agilitate pe crengi... 

Soliman o asculta, perplex, ca și cum nu ar fi înţeles sensul vorbelor ei. 

— Poporul meu a părăsit ţinuturile sălbatice din Asia strămoșilor noştri 
şi a cucerit lumea civilizată și rafinată a bizantinilor ca să se bucure de 
luxul, somptuozitatea și bogăţiile occidentale. Eşti stăpâna acestui palat! În 
grădinile acestea superbe cu alei perfect aliniate şi împodobite cu arteziene 
frumoase de marmură sunt căprioare și păuni, lebede și gazele, păsări 
tropicale şi câini de rasă... Dacă vrei, o să-ţi fac un parc cu elefanţi, lei şi 
tigri... 

— Lei și tigri lipsiţi de libertate, care, vai, vor pieri în cușştile lor... 

Soliman sărută din nou mâna Roxelanei. 

— O să mă gândesc la ce mi-ai spus. Aş fi preferat să-mi ceri comorile 
reginei din Saba sau veniturile unei provincii bogate... 

Ochii Roxelanei se umplură de lacrimi. 

— Nu te mai gândi! Era doar un moft, o copilărie! Să vorbim mai 
degrabă de fiul nostru! 

Soliman se însenină. Privirile i se opriră cu tandreţe asupra chipului atât 
de frumos și de pur al Roxelanei. Ea îi înțelese încurcătura. Libertatea pe 
care o dorea cu înflăcărare provoca dificultăți de nerezolvat. O simplă 
plimbare în exteriorul haremului căpăta proporţiile unei afaceri de stat. Dar 
sămânţa sădită avea să dea roade. Era sigură de asta... 


Soliman rămase până la amiază la căpătâiul soţiei sale, apoi se întoarse, 
euforic, la Yeni Serai, unde prânzi împreună cu Ibrahim, care era nerăbdător 
să-i vorbească despre primele sale experiențe de mare vizir, să-i raporteze 
dezbaterile Divanului şi deciziile luate. După câteva fraze însă își dădu 
seama că sultanul nu îl asculta. Absorbit de gândurile sale, acesta devora 
felurile de mâncare care îi erau puse unul câte unul în faţă. 

— Ce spuneai? exclamă Soliman, tresărind de parcă Ibrahim îl trezise 
dintr-un vis. 

— Spuneam de întrunirea de astăzi și... 

Sultanul îl întrerupse cu un gest. 

— Nu-i nicio grabă! Sunt sigur că te-ai descurcat bine. 

Rüstem, frumosul paj, le turnă vin în cupele de aur încrustate cu 
diamante. Genele-i lungi, plecate cu modestie, îi dădeau un aer virginal. 

— Cum te cheamă? îl întrebă Soliman, după ce îşi bău vinul cu 
înghițituri mici. 

— Rüstem, Înălțimea Voastră! 

Întrebarea pusă de stăpânul său îi provocă lui Ibrahim o oarecare 
dezamăgire. Soliman se interesa rareori de paji. 

Prietenul său din copilărie părea să îi fie de ajuns. 

Adolescentul umplu din nou cupa sultanului. Inima îi bătea nebunește. În 
sfârşit, padișahul îl băgase în seamă. Era un început. Dar începutul acesta 
trebuia să aibă o urmare. Nu depindea decât de el să facă imposibilul ca să 
iasă din rândul slujbaşilor umili și să devină un personaj important ca 
Ibrahim. 

Pentru aceasta însă trebuia să fie primit în patul sultanului. Și avea să 
ajungă acolo, chiar de-ar fi trebuit să mute munții din loc. 

— Un sorbet! porunci Soliman. 

Riistem se năpusti în oficiu şi se întoarse cu o tavă pe care se aflau două 
cești de porțelan chinezesc. Băutura răspândea o mireasmă pătrunzătoare. 
Fruntea lui Ibrahim se întunecă. 

Riistem uzurpase atribuţiile servitorului de sorbeturi. Încălcarea acestei 
reguli ar fi trebuit pedepsită, dar sultanul, care observase manevra, zâmbi 
amuzat. 

— Ce zel! 

— Aş zice mai degrabă exces de zel! replică Ibrahim, nemulțumit. 

— Nu trebuie să te superi pe el. La vârsta lui, și noi am făcut destule 
prostii. Ai dat ordinele pentru petrecerea de diseară? 


— Bineînţeles! Vor fi focuri de artificii şi sărbătoare publică. 

Mâine dimineaţă, slujba religioasă va avea loc la Sfânta Sofia în prezenţa 
tuturor demnitarilor Curţii. Desfășurare de trupe, paradă militară, în sfârşit, 
tot ceremonialul. O să-ţi arăt programul după-masă. 

— Mă bizui pe tine. Acum o să mă odihnesc puţin. Emoţiile din 
dimineaţa asta m-au cam zdruncinat. Nu ai cunoscut niciodată bucuria de a 
fi tată. Ti-o doresc cât mai curând. Acum, că ești mare-vizir, e momentul să- 
ti întemeiezi o familie. M-am gândit deja la o căsătorie potrivită pentru tine. 

— Singura mea familie eşti tu, Soliman! 

— Îţi cunosc sentimentele, Ibrahim. 

Sultanul se ridică şi se îndreptă spre camera lui, precedat de patru paji 
însărcinaţi să-l dezbrace. Printre aceştia, se afla și frumosul Rüstem. 

„Puştiul ăsta și-a ales prost momentul, își zise Ibrahim. Acum Soliman 
are alte griji pe cap.” 

Sultanului îi plăcea să facă o mică siestă după-amiaza. De data aceasta 
însă, nu putea adormi. Se gândea la Roxelana, la fiul lor. Îi mulţumi lui 
Allah că i-a dăruit o bucurie atât de mare. 

Simţea nevoia să se miște, să-şi cheltuiască preaplinul de energie. O 
mică plimbare călare în împrejurimile orașului avea să-i facă bine. Printr-o 
asociaţie de idei, își aminti de dorința Roxelanei de a ieși din harem. 
„Femeia asta nu e lipsită de îndrăzneală, se gândi el. Nu s-a adaptat încă la 
datinile noastre. 

Dar o să vină şi asta. Fi, dar toate gândurile astea mi-au alungat de tot 
somnul.” 

În timp ce pajii îl ajutau să-şi îmbrace mantia căptușită cu lână de 
hermină, îşi aminti că nu mai inspectase școala de icioglani de dinaintea 
plecării spre Rhodos. În mod normal, le dedica în fiecare săptămână câteva 
ore. Acorda întregul său interes tinerilor paji care constituiau pepiniera 
demnitarilor imperiului. 

Din rândurile lor ieșeau marii-viziri, generalii, beilerbeii și totodată 
favoriţii anumitor înalți funcţionari cu gusturi aparte. 

Soliman nu găsea nimic condamnabil în privinţa acestor preferinţe pe 
care ulema moralişti le stigmatizau cu severitate. 

Adoptând moravurile şi ceremonialul Bizanțului, căpeteniile otomane se 
ataşaseră în mod deosebit de aceste distracţii rafinate, necunoscute foştilor 
nomazi turcomani, grosolani și primitivi. Doar Roxelana fusese în stare să-i 
dezvăluie padişahului voluptăţile şi plăcerile pe care le poate oferi o femeie 


împlinită. Însă, în pofida dragostei pe care o avea pentru ea, trupurile 
proaspete ale adolescenților continuau să-l aţâţe. Nu considera că o înşală 
pe Roxelana când se deda amorului grecesc. Aceste relaţii dintre bărbaţi 
păstrau un caracter viril, războinic și nu uzurpau cu nimic drepturile 
conjugale. 

— Aduceţi-mi calul! îi porunci șambelanului. Escorta mea va fi redusă la 
minimum! Înainte să plec, voi inspecta şcoala! 

Apariţia sultanului printre pajii care se aflau în sala de sport provocă o 
oarecare tulburare. Eunucii albi care asigurau instruirea și disciplina 
icioglanilor erau ajutaţi de militari, juriști și oameni de litere. Pajii primeau 
o educaţie completă care le permitea să facă o bună impresie în lumea în 
care urmau să ocupe cele mai înalte posturi. Cei care nu reușeau să se ridice 
la un nivel satisfăcător erau transferați în corpul ienicerilor sau al spahiilor. 
Acei care treceau de cele mai grele examene erau admiși în Casa Imperială, 
fapt care le deschidea cele mai atrăgătoare perspective. 

Soliman se așeză pe un tron aurit pus pe o estradă, care îi oferea o privire 
de ansamblu asupra pajilor care executau exerciţiile de gimnastică. Le 
admiră priceperea, agilitatea și frumuseţea siluetei. În partea dreaptă a sălii, 
cei mai tineri își cultivau musculatura la barele paralele. 

Inima lui Soliman se bucură la vederea lui Mustafa, micul prinţ 
moștenitor, care, la zece ani, executa cu precizie exerciţiile cele mai dificile. 

— Fiul meu e bine înzestrat, aprecie sultanul, încântat. 

Îşi reproşă faptul că îl neglijase. Era prima oară când îl vedea de la 
întoarcerea din Rhodos. Acaparat de Roxelana, aproape că uitase de 
existența lui. Dezgustul față de Gülbahar nu trebuie să îl influențeze în 
privinţa lui Mustafa. 

Apoi zâmbetul care îi lumina faţa dispăru. Legea fratricidului îi reveni în 
memorie. Ca să-și păstreze puterea care îi revenea de drept, Mustafa va 
trebui să-şi ucidă fratele vitreg mai mic. O sudoare rece îi năpădi fruntea. 
Recunoștea temeiul fratricidului, dar de data aceasta era vorba de fiul 
Roxelanei. Imaginaţia îi zămisli o viziune oribilă. Mehmed, adolescent, se 
zbătea în mâinile muţilor seraiului, care îi petreceau şiretul în jurul gâtului. 

Soliman se forță să alunge această halucinație. Mustafa nu era 
deocamdată decât un copil nevinovat care se antrena la bare paralele, iar 
Mehmed un sugar care abia deschidea ochii într-o lume crudă. 

Se uită din nou la Mustafa, care evolua suplu la bare, vrând să fie demn 
de tatăl lui. Eforturile băiatului îl înduioşară. Îşi propuse să-l ia la ospăţul 


din seara aceasta, în ciuda vârstei sale fragede. 

Apoi se întrebă dacă nu era necuviincios ca fiul său să participe la o 
ceremonie care sărbătorea nașterea fratelui său mai mic, pe care cândva va 
fi obligat să-l execute. Era o fatalitate pe care nu o putea împiedica nimeni, 
şi cu atât mai puţin el, sultanul. 

Înainte de a pleca, Soliman îl chemă pe Mustafa, îl mângâie pe obraz și îl 
sărută pe frunte. 

— Sunt mândru de tine, fiule! 

În ochii micului prinţ se citea încântarea. Mustafa era frumos și bine 
făcut. Soliman descoperi o oarecare asemănare cu Giilbahar, ceea ce îi mai 
răci entuziasmul. Nu, hotărât lucru! 

Moştenitorul său nu va participa la ospăț. La zece ani, trebuia să se culce 
devreme. Își dădu seama cu o uşoară stânjeneală că voise să găsească un 
pretext ca să îl îndepărteze. 

— Pe curând, Mustafa! 

Soliman plecă. Mâine dimineață, devreme, se va duce să îi vadă pe 
Roxelana și pe micul Mehmed, şi ea îl va ajuta să uite de problema lui de 
conştiinţă. 

Pentru Soliman, zilele şi nopţile se scurgeau senine, blânde și liniștite. 
Fericirea sa înfrumuseţa urâţenia iernii, negurile şi viscolele sale. Ceaţa 
densă căpăta nuanţe sidefii, zăpada devenea un strat de argint, viscolele și 
vântul cântau, lungimea nopţilor prelungea plăcerile și voluptăţile, iar zilele 
scurte, strivite între umbrele zorilor și cele ale serii, i se păreau cu atât mai 
preţioase. 

Căpătase obiceiurile unui orășean înstărit, care nu avea nevoie să 
muncească și care își petrecea marea parte a timpului lângă soţia unică și 
adorată. Dragostea lor exclusivă era asemănătoare unui văl luminos şi 
diafan care îi punea la adăpost de restul lumii. Kislar agasi veghea să nu fie 
deranjați. 

Dar, în afara cercului lor magic, fericirea aceasta neumbrită de nimic 
provoca critici. Padişahul îşi neglija treburile de stat. 

Încetase să mai prezideze întrunirile Divanului. Trecuseră luni întregi 
fără ca el să mai fi inspectat unităţile militare sau să fi vizitat oraşele din 
apropierea capitalei, ceea ce tatăl său nu uitase niciodată să facă. Doar 
vineri, zi de sărbătoare pentru musulmani, se ducea cu mare pompă să se 
roage la moscheea Sfânta Sofia, defilând în mijlocul unui cortegiu alcătuit 
din trupe în ţinută de gală și încadrat de soldaţi din gardă cu căști 
împodobite cu pene înalte. Aceştia alcătuiau un fel de zid în mișcare care îi 
împiedica pe oamenii strânși de fiecare parte a străzii să-şi vadă suveranul. 
Întors la Yeni Serai, sultanul oferea, conform protocolului, un ospăț 
demnitarilor imperiului. Fiind mereu nerăbdător să se întoarcă la Eski Serai, 
lângă Roxelana, renunţase să mai dea banchete. 

La Constantinopol, oamenii de rând, care nu îi cruțau pe înalții demnitari 
atunci când aceştia nu se conformau tradiţiilor, îl numeau în batjocură 
al superiorității masculului asupra femeii, comportamentul lui Soliman față 
de Roxelana friza sacrilegiul. Ei nu concepeau ca un sultan care are la 
dispoziţia sa sute de odalisce tinere şi frumoase poate să le neglijeze din 
dragoste pentru o femeie, oricare ar fi calitățile acesteia. Până și ienicerii, 
cei mai disciplinaţi soldaţi ai imperiului, începeau să murmure. 

Orbit de pasiunea lui pentru Roxelana, Soliman îi cedase practic puterea 
marelui-vizir, care beneficia de întreaga sa încredere. Colegii lui Ibrahim, 


roşi de invidie, îi condamnau tinereţea și lipsa de experiență, dar nu 
îndrăzneau să îl critice în fata sultanului. 

Spre surprinderea tuturor celor care îl pândeau în așteptarea unui pas 
greşit, noul mare-vizir conducea treburile imperiului cu o siguranţă 
uluitoare. 

Înainte de plecarea lui Ahmed în Egipt, Ferhat Pașa îi făcuse o vizită 
secretă și îl asigurase că beneficiază pe mai departe de tot sprijinul lui. 

— Ca și tine, frate, sunt ultragiat de suficiența și de trufia acestui 
homosexual imperial, care îşi arogă puterile unui vicesultan. În tinereţea 
mea, am învăţat că puterea otomană se bazează pe trei stâlpi: armata, 
administraţia și religia. Astăzi, cei trei stâlpi sunt: Roxelana, Ibrahim și 
Soliman. Observă, te rog, frate, că sultanul e ultimul de pe listă! 

Apoi adăugase: 

— Îţi înţeleg amărăciunea, Ahmed. Dar timpul lucrează în favoarea 
noastră. Ibrahim și turma lui de intriganţi vor fi măturaţi de furtuna mâniei 
noastre. 

Ferhat îşi coborâse glasul: 

— Pereţii au urechi. Ascultă-mă bine, frate! Aici, la Constantinopol, se 
pregătesc evenimente importante. lenicerii sunt prelucraţi de oamenii mei. 
Aga lor îmi este prieten. Când roadele vor fi coapte, vom trece la acţiune. 
lenicerii se vor ridica împotriva lui Soliman. În Egipt, tu trebuie să-ţi 
pregătești trupele să se revolte simultan cu ale noastre. Simultaneitatea 
mişcărilor ne va asigura victoria asupra lui Soliman şi a drăgălaşului său. O 
dată ce sultanul va fi răsturnat de la putere şi noi îi vom lua locul, ne vom 
împărți domeniile. Tu vei lua Egiptul și Orientul Mijlociu, iar eu voi păstra 
Anatolia şi Rumelia. E echitabil, nu-i așa? 

Ibrahim auzise despre acest conciliabul, fără a-i cunoaște subiectul. 
Vechea prietenie dintre cei doi demnitari putea furniza o explicaţie 
plauzibilă: o discuţie inofensivă de rămas-bun înaintea unei despărțiri 
îndelungate. 

Dar tânărul Ibrahim era înzestrat cu o intuiţie care avea să-l slujească din 
nou. Cunoscând reputaţia lui Ferhat, el puse pe urmele lui câteva „umbre” 
care nu îl mai slăbiră. 

Cumnatul sultanului observă că era urmărit şi reacţionă în consecinţă. 
Discuţiile lui Ferhat cu prietenii săi, demnitari ca și el, se desfăşurară în sala 
Divanului și în cursul unor recepții oficiale. Cuvintele schimbate cu aceste 
prilejuri nu puteau fi auzite. Prevăzător, Ibrahim îi propuse sultanului 


îndepărtarea lui Ferhat din Constantinopol. Soliman, care îl detesta pe acest 
cumnat renumit pentru perfidia sa, îi acceptă sugestia. 

— Ocupă-te de problema asta, Ibrahim! Ai mână liberă! 

Marele-vizir găsi o soluţie elegantă. Îl rechemă la Constantinopol pe 
Kassim Pașa, beilerbeiul Anatoliei, și îl înlocui cu Ferhat. Deși înfuriat de 
această avansare care îi strica socotelile, Ferhat se supuse și se instală la 
Amasia, unde se afla reședința misiunii sale. 

Încrezător în Ibrahim, care prelua energic frâiele guvernării, sultanul se 
lăsă în voia plăcerilor pe care i le dăruia Roxelana. Își petrecea aproape 
fiecare zi la Eski Serai. Pentru a-și ascunde absenţele de la Yeni Serai, puse 
ca în sala Divanului, în partea superioară a peretelui opus intrării, să se facă 
o fereastră zăbrelită de unde putea urmări întrunirile consiliului fără a fi 
văzut. Nimeni nu se lăsă păcălit, dar aparențele erau astfel salvate. 

Marele-vizir era copleşit de onoruri. Deţinea sigiliul imperial — fapt 


excepţional — un stindard!?! cu şase cozi de cal, cu una mai puţin decât al 


sultanului. Sangiacbeii — sau coloneii — aveau dreptul la o coadă, 
beilerbeii — sau generalii-colonei — arborau două sau trei cozi, iar vizirii, 
patru. 


Ibrahim dispunea de o autoritate considerabilă. În aceeași calitate cu 
sultanul, el putea să comande armatele, să ordone executarea miniștrilor, 
ambasadorilor şi criminalilor, să promulge legi, să facă dreptate cu ajutorul 
acelor ulema, jurişti de mare prestigiu, să trateze cu puterile străine și să-l 
reprezinte pe sultan în timpul absenței acestuia. 

Se întreba deseori dacă, prin acest val de promovări, onoruri şi înzestrări, 
Soliman nu încerca să se răscumpere pentru locul din ce în ce mai mare pe 
care i-l acorda în inima lui Roxelanei, în detrimentul prietenului său. 

Spre deosebire de predecesorii lui însă, el nu se temea de destituire, nici 
de condamnarea la moarte, deoarece sultanul jurase în faţa lui Dumnezeu că 
îi acordă imunitate absolută: 

„Atâta vreme cât trăiesc eu, tu nu vei fi ucis, indiferent de împrejurări...” 


Mehmed, bebelușul vioi, delicat şi fermecător, îl încânta pe Soliman, 
care îl aşeza pe genunchii săi și îl mângâia. 

— E blând ca un miel, băieţelul ăsta al meu! Îi lipseşte ferocitatea 
strămoşului său Mehmed al II-lea! spunea el râzând. 

— Are tot timpul să ajungă aşa, răspundea Roxelana, privind cu mândrie 
şi dragoste micuța făptură care îi dăruise, pe lângă bucuria de a fi mamă, 


poziţia de invidiat de cadână-sultană. Va fi mare, puternic și strălucitor ca 
tine! adăugă ea. 

Soliman descoperise în fiul lui o jucărie de care nu reușea să se sature. În 
schimb, Roxelana încetase să mai fie jucăria sultanului și îşi dezvăluia 
treptat temperamentul aprins şi combativ. Spiritul de independenţă şi 
francheţea ei aveau de ce să descumpănească. Schimbătoare ca o zi de 
primăvară, ea trecea de la tristeţe la veselia unei copile. Dispoziţia ei bizară 
îl încânta pe sultan. Obișnuit să nu vadă în jurul său decât spinări 
încovoiate, descoperise în Roxelana o ființă care nu înfrumuseţa realitatea 
ca să îi facă plăcere şi care îndrăznea chiar să îl contrazică. Ea avea însă şi 
simţul echilibrului, asociat cu un talent diplomatic care îi îngăduia să se 
exprime liber, fără a depăși măsura. Felul ei de a vorbi pe faţă îl șoca 
frecvent pe sultan, care însă înțelegea că sub aparența aceasta de 
nesupunere se ascundeau o dragoste și o loialitate neştirbite. 

Într-o zi de vară, se plimbau pe aleile grădinii rezervate membrilor 
familiei imperiale. Căprioare domesticite se apropiau de Roxelana, o 
priveau cu ochii lor umezi și adulmecau cu botul mâncarea pe care nu uita 
niciodată să le-o aducă. 

Această inactivitate fericită îl apăsa din când în când pe sultan, care 
simţea nevoia să-și cheltuiască energia într-un mod mai brutal. 

— Aş avea chef de o vânătoare de mistreți, spuse el visător. În 
împrejurimile Adrianopolului sunt păduri pline de vânat. Cred că o să merg 
într-una din zilele astea. 

— Aş fi aşa de fericită să te însoțesc! exclamă Roxelana. În Polonia am 
vânat deseori mistreți. 

Soliman se opri, uluit. 

— Tu, ai vânat mistreți? Glumeşti! 

— În cursul unei vânători din astea, calul meu s-a speriat și a luat-o la 
galop, loan Zăpolya, guvernatorul Transilvaniei, m-a salvat de la o moarte 
sigură. 

— Nu-mi vine să cred! 

— Şi totuşi, aşa a fost! Viaţa ar fi destul de monotonă fără unele 
peripeții. 

— O femeie să meargă la vânătoare de mistreți? 

— De ce nu? replică ea, sfidătoare. 

— Fiindcă legile noastre islamice le interzic femeilor asemenea fantezii. 
Dacă te-aş lua la vânătoare, aş aţâţa tăciunii revoltei! Să nu mai vorbim de 


absurditatea asta! 

Era prima dată când Roxelana vedea chipul stăpânului ei înroșindu-se de 
mânie. Ca să-l îmblânzească, ea izbucni în râs. 

— Nu te supăra, soarele meu! Voiam doar să fiu mereu lângă tine. Știu 
că e o dorinţă irealizabilă, că locul meu e aici, între pereţii acestui palat! 

Tristeţea ce se ghicea din plin sub această aparenţă de bună-dispoziţie nu 
îi scăpă sultanului. Pentru a-şi răscumpăra brutalitatea, îi făcu o concesie. 

— După ce mă întorc de la Adrianopol, îți promit că ne plimbăm cu 
barca pe Bosfor. 

Chipul Roxelanei se lumină. Ameţită de bucurie, bătu din palme. 

— Eram sigură că într-o bună zi o să te înduri să mă iei cu tine! Sunt atât 
de fericită că-mi vine să sărut urmele pașilor tăi! 

E.xaltarea ei îl impresionă. De la fereastra ce dădea spre grădină, sultana- 
valide observase scena cu iritare. Când Soliman îi făcu vizita zilnică, obicei 
pe care şi-l luase de când, practic, se stabilise la Eski Serai, mama lui îl 
primi cu un zâmbet amar pe buzele-i subţiri și strânse. 

— Sunt decepționată! Profund decepţionată! 

Soliman intuia motivul supărării ei, dar se prefăcu mirat. 

— Nu te înţeleg, mamă. 

— Ai ajuns unul dintre sultanii aceia trândavi care merg pe urmele 
foştilor regi ai Persiei. Ei şi-au pierdut tronul şi viaţa fiindcă s-au dedat 
plăcerilor haremului, neglijând datoriile suveranităţii. Gândeşte-te la 
parvenitul ăla de Ismail Savafi care a smuls sceptrul din mâna regelui 
Şirvan, uitat astăzi de toţi. Vrei să-i împărtășești soarta? 

— Temerile tale sunt deşarte şi reproșurile nemeritate. 

Imperiul este bine condus şi treburile de stat nu au de suferit. Aş vrea să- 
ti pun o întrebare, mamă. Fericirea mea te întristează? 

— O fericire construită pe ruina prestigiului tău mă doboară! 

— Mamă, primul meu vizir este un om de stat înțelept și conştiincios. 
Comportarea lui îmi depăşeşte cele mai mari aşteptări. Îngăduie-mi să mă 
retrag, mamă! 

Soliman o salută cu respect şi ieşi. Optimismul lui nu era în întregime 
justificat. Se pregăteau evenimente grave. La suprafaţă, imperiul se bucura 
de o perioadă de pace cântată de poeţi, dar deloc apreciată de militarii care 
nu visau decât la războaie și la jafuri. 


Ibrahim exercita de un an funcţia de şef al guvernului, când sultanul, 
mulțumit de eminentele sale servicii, hotărî să-i acorde mâna surorii sale 
mai mici, Hadice. Aceasta primi vestea cu bucurie, deoarece reputaţia 
frumuseţii bărbătești a lui Ibrahim îi ajunsese de mult la urechi. Soliman 
hotărî ca nunta să fie sărbătorită cu mare pompă. Intrarea răsunătoare a lui 
Ibrahim în familia imperială îi consolida poziţia şi spulbera cu totul 
speranţele celor care scontaseră pe uzura rapidă a puterii sale. 

Ceremonia nunţii fu precedată de petreceri oficiale şi populare care 
durară nouă zile. Mai multe petreceri de o splendoare nemaivăzută avură 
loc la palatul marelui-vizir, la hipodrom, în piaţa din faţa Sfintei Sofia, în 
faţa bazarurilor şi în principalele pieţe ale capitalei. Ospeţele se ţineau lanţ. 
Populaţia şi garnizoana Constantinopolului își primiră partea lor de 
mâncăruri, dulciuri, fructe şi băuturi dulci. Mulțimea fu distrată cu 
spectacole în plină stradă. Dansatori, muzicanți, dresori de urși, povestitori 
de istorioare hazlii, înghiţitori de săbii, scamatori şi karaghiozi?! recoltau 
aplauze frenetice. Ibrahim voia să-şi sporească popularitatea. Nevestele 
înalților demnitari sărbătoreau fericitul eveniment în spaţiul închis al 
haremului. 

La ultimul banchet, prezidat de Soliman — cinste pe care nu o acorda 
decât în mod excepțional — Ibrahim îi servi un sorbet într-o cupă făcută 
dintr-un singur turcoaz. În prezenţa sultanului și a tuturor invitaţilor săi, 
marele-vizir declară cu emfază: 

— Nu a mai fost niciodată vreo petrecere la fel de măreaţă ca la nunta 
mea! 

Descumpănit de lăudăroșenia aceasta, Soliman îl întrebă: 

— Cum adică? 

Prezenţa de spirit a marelui-vizir se dovedi la înălțime: 

— O, venerate padişah, nunta mea a fost onorată de prezenţa lui 
Soliman, împăratul-împăraţilor, apărătorul Islamului, stăpânul Meccăi și al 
Medinei, al Damascului şi Alexandriei și Mare Calif. 

La petrecerile tale nu o să-ți poţi invita niciodată un personaj de rangul 
tău, fiindcă aşa ceva nu există! 

Sultanul zâmbi, amuzat de replică. 

— Ibrahim, explicaţiile tale m-au satisfăcut pe deplin! 

Duşmanii marelui-vizir oftară dezamăgiţi. Se mai pierduse un prilej de a 
asista la căderea lui. 


În cea de-a noua zi, Ibrahim se prezentă cu mare pompă la Eski Serai 
pentru a-și întâlni soția. O festivitate de mari proporţii îi strânse laolaltă pe 
poeţii cei mai renumiţi, care recitară versuri, cinstindu-l pe sultan şi pe 
tinerii căsătoriţi. Apoi Soliman îi căsători pe Hadice Hanum și pe favoritul 
lui. Cuplul, înconjurat de un cortegiu minunat, se întoarse la palatul 
marelui-vizir. 

Astfel luară sfârşit ceremoniile de nuntă. 

A doua zi, Soliman şi Ibrahim plecară la Adrianopol. Pentru a se odihni 
după aceste sărbători îndelungate, organizară o vânătoare de mistreți. Într-o 
seară, în timpul unei cine în doi, un curier epuizat sosi de la Constantinopol 
pentru a-l anunţa pe Marele Senior că Roxelana, cadâna-sultană, născuse un 
al doilea băiat. 

Strălucind de bucurie, Soliman puse să se înşeueze caii și, urmat de 
Ibrahim, porni în galop spre capitală. După o cavalcadă frenetică, sosi la 
Eski Serai în zori. Ibrahim îşi continuă drumul, în timp ce Soliman se 
năpustea spre apartamentul Roxelanei... 

Naşterea micului Selim, deşi îmbucurătoare pentru cuplul imperial, trecu 
aproape neobservată de locuitorii Constantinopolului. Fiind al treilea fiu al 
sultanului, el nu avea nicio șansă de a încinge sabia lui Osman, deoarece 
fraţii lui mai mari, Mustafa şi Mehmed, se bucurau de o sănătate dătătoare 
de siguranţă în ce priveşte continuitatea dinastiei. 

Roxelana învinse în sfârșit împotrivirea sultanului de a o lăsa să iasă din 
harem. După cum făgăduise și după multe ezitări, o duse la palatul lui de 
vară de la Uskudari — fostul Hrisopolis — localitate estivală așezată pe 
țărmul asiatic al Bosforului. Seraiul imperial se înălța în mijlocul unei 
grădini paradiziace. Ferestrele ofereau o privelişte magnifică asupra 
Constantinopolului. Vile frumoase se înșirau ca nişte perle pe malul mării. 
Partea comercială a orașului, locuită de oamenii de rând — turci, armeni, 
iranieni și sirieni era izolată de cartierul rezidenţial. 

Traversarea Bosforului cu barca imperială, pusă în mișcare de 
doisprezece vâslaşi îmbrăcaţi în stacojiu, îi făcu o nespusă plăcere 
Roxelanei. Aventura însă se opri aici, deoarece, abia ieșită din Eski Serai, 
trebui să se închidă între pereţii altui harem, izolat, luxos și monoton. 
Pentru Roxelana, această plimbare era totuși începutul unei libertăţi de 
mişcare pe care era hotărâtă să o obţină cu orice preţ. Viaţa ei se desfășura, 
tihnită și idilică, între un bărbat care o idolatriza şi doi copii adoraţi. Dar 
ambianța mohorâtă a seraiului o apăsa din ce în ce mai rău. 


Avea să împlinească douăzeci de ani. Frumuseţea ei căpătase o strălucire 
care îi atrăsese o reputaţie considerabilă. I se spunea deja „Divina 
Roxelana”. Favoarea crescândă de care se bucura provocă interesul curților 
străine. Se vorbea de ea la Roma şi la Paris, la Madrid și la Praga, la Cairo 
şi la Belgrad. Demnitarii imperiului îi trimiteau cadouri scumpe. Soliman îi 
lăsa în pace, deoarece reputația Roxelanei dădea strălucire propriei glorii. 

După două luni petrecute la Uskudari, se întoarseră la Constantinopol. 
Soliman voia să asiste la recepţia pe care sultana-valid6 o dădea în cinstea 
ginerelui ei Ibrahim. Soliman insistase mult pentru a obţine consimțământul 
mamei sale, care se arăta rezervată în privința admiterii marelui-vizir în 
anturajul ei. Bătrâna doamnă ceru ca toţi ginerii ei împreună cu soțiile să fie 
prezenţi la această reuniune de familie. În acest fel, voia să-i dea a înţelege 
favoritului fiului ei că îl tratează pe picior de egalitate cu cumnații lui. 

Deşi, în calitate de sultan și de cap de familie, Soliman ar fi trebuit să 
ajungă ultimul la petrecere, preferă să îi cedeze această onoare prietenului 
său, deoarece se temea ca bătrâna lui mamă să nu îi facă o primire mai 
curând rece. Pentru a o sili să-l trateze cu bunăvoință, Soliman se strădui să 
fie amabil cu cumnaţii lui, cu toate că îi dispreţuia. Relaţiile dintre 
Roxelana și sultana-valide se amelioraseră de la nașterea lui Selim. Hafsa 
Hatun acorda maternității o importanță deosebită. Încercase de mai multe 
ori să înmoaie intransigența fiului ei față de Gülbahar, dar se lovise de un 
refuz categoric. 

Apariţia lui Ibrahim, însoțit de Hadice, făcu senzaţie. Prinţesele 
imperiale cunoșteau renumele de bărbat frumos al favoritului, ceea ce 
explica pasiunea fratelui lor, dar realitatea depășea de departe cele mai 
măgulitoare aşteptări. 

„Are frumuseţea diavolului”, îşi zise sultana-valid6, frapată de 
înfățișarea ultimului ei ginere, ce părea să fi întrunit toate perfecțiunile 
naturii umane, cărora li se adăuga un farmec irezistibil. „Acum înţeleg de ce 
mi-a subjugat fiul.” 

Malfiruz şi Turhan îl contemplau, zăpăcite de prezenţa sa strălucitoare. 
Până și Kassem, care își idolatriza soţul, constată că Mustafa făcea figură 
jalnică pe lângă marele-vizir. 

Cea mai tulburată fu însă Roxelana, care, după ce trăise câţiva ani la 
Roma și admirase capodoperele sculpturii greceşti, găsea termeni de 
comparaţie în acest sens. Ibrahim semăna surprinzător de mult cu o statuie a 
lui Apolo, una dintre cele mai admirabile piese ale colecţiei prinţului 


Colonna. Spre deosebire de acest zeu grec imobilizat în marmură, marele- 
vizir emana un farmec prestigios. După ce îşi petrecuse anii din urmă la 
Eski Serai, printre eunucii dezgustători și cunoscuse un singur bărbat sub 
trăsăturile lui Soliman, Ibrahim îi făcu impresia unui zeu întruchipat care se 
distra provocând năuceala femeilor. Pentru Roxelana, fu un şoc emoţional, 
pe care izbuti doar cu greu să îl depășească și să îl controleze. Nu mai 
simţise niciodată aşa ceva. Oare se îndrăgostise? 

Faţă de soţul ei, Hadice era de o mediocritate jalnică. 

Că Soliman fusese vrăjit de Ibrahim nu era, așadar, deloc de mirare. 
Datorită privilegiilor şi puterii sale, el îşi putuse oferi acest exemplar de 
rasă, această minune. 

Imaginaţia Roxelanei se înfierbânta. Apolo, sub trăsăturile lui Ibrahim, 
fusese exilat în acest colț al Turciei, deoarece încercase să i-o răpească 
zeului zeilor pe Ganimede. lIpoteză romanescă, inspirată de basmele 
mitologice ce hrăneau adesea visurile Roxelanei. 

Ibrahim simţea instinctiv intensitatea privirii favoritei aţintită asupra lui, 
dar se făcu că nu observă nimic. Înţelese că îl dorea. 

Revelația aceasta îl îngrozi. Dacă Soliman descoperea că prietenul lui 
stârnise pasiunea în inima Roxelanei, această întâlnire ar avea un sfârșit 
tragic. Din fericire, sultanul și cumnațţii săi presupuneau că interesul suscitat 
de Ibrahim printre nevestele lor se datora exclusiv curiozității provocate de 
intrarea unui nou membru în familia lor. 

Roxelana era înspăimântată de complexitatea și violența sentimentelor 
ei. Se învățase să-l urască pe acest bărbat înainte de a-l fi cunoscut personal, 
şi acum, că se afla în apropierea lui, cădea pradă farmecului său. Se vedea 
strânsă la pieptul lui în timp ce el o poseda. „Mai ales asta nu!” își zise ea, 
îngrozită. 

Dragostea lor ar fi atras după sine o avalanșă de nenorociri. 

Roxelana refuza chiar şi să se gândească la urmările unei intrigi 
sentimentale. Trebuia să-l alunge pe Ibrahim din mintea, inima și imaginaţia 
ei, să refuleze, să înăbușe efuziunile, să stingă incendiul înainte ca el să ia 
proporţii prea mari. Trebuia să îl urască pe acest bărbat, care nu îi putea 
aduce decât nefericire şi ruină. Instinctul o împingea spre el, în timp ce 
raţiunea îi poruncea să-l îndepărteze de ea, de gândurile și visurile ei. 

Între timp, conversaţia banală și dezlânată se învârtea în jurul vremii, a 
grădinăritului, a pietrelor preţioase şi a literaturii. 

Hadice recită câteva poezii de Falzi, Bâki şi Fighani. 


Dar, din spatele zâmbetelor politicoase, mesenii se pândeau, se observau 
şi se spionau. Deși jenat de prezenţa neliniștitoare a Roxelanei, Ibrahim 
arunca pe ascuns priviri spre Ferhat Paşa, ca şi cum ar fi vrut să descifreze 
pe figura acestuia sumbrele sale planuri. Mustafa l-ar fi sugrumat, dacă ar fi 
putut, cu propriile mâini pe favoritul imperial care îi furase postul de mare- 
vizir. 

Surorile sultanului, cu excepția lui Hadice, care își adora soțul, îi urau 
deopotrivă pe Roxelana şi pe Ibrahim, aceşti doi intruşi care acaparaseră 
afecțiunea fratelui lor. Fin cunoscător al firii umane, Soliman „simţea” 
pasiunile și furia ce mocneau sub măștile placide ale mesenilor. 

Sclavii aduceau dulciuri, zaharicale, îngheţate parfumate, >fructe și 
sorbeturi. Ca să îi facă plăcere fiului ei, sultana-valide îi zâmbea lui 
Ibrahim, dar îi vorbea puţin și abia de îi răspundea. 

Roxelana se întrebă cum resimțea marele-vizir această ostilitate prost 
deghizată. Cu siguranță că era sensibil la ea, dar afișa o seninătate 
desăvârşită. Toată seara, nu schimbă cu cadâna-sultană decât câteva cuvinte 
fără însemnătate. Această indiferență o enervă pe Roxelana, care ar fi vrut 
să ştie dacă era reală sau prefăcută. 

Vizita marelui-vizir şi a soției sale dură două ceasuri, apoi cei doi se 
retraseră înaintea lui Soliman, aşa cum le recomandase acesta. După 
plecarea lor, Hafsa Hatun privi cu răceală somptuoasele cadouri oferite de 
tânărul cuplu — tăvi de aur, mătăsuri, bibelouri chinezeşti — etalate pe o 
masă venețiană de lângă ușă și, fără a le atinge, de parcă ar fi fost otrăvite, 
le împărţi fiicelor ei şi Roxelanei. 

Recepţia aceasta o obosise. Prezenţa lui Ibrahim, oaspete nedorit, îi 
lăsase un gust amar. Hafsa Hatun regreta că dăduse ascultare capriciilor 
fiului ei acceptând vizita aceasta dezonorantă. 

— Deschideţi ferestrele! le porunci sclavelor sale. S-a făcut înăbușitor 
aici! spuse ea, privindu-l fix pe sultan. 

Soliman se făcu a nu înţelege aluzia jignitoare a mamei sale. 

— Să mergem, Roxelana, spuse el. E târziu. 


Se retraseră în apartamentul sultanului, unde ea își petrecea nopţile când 
acesta se afla la Eski Serai. Ambianţa apăsătoare a seratei zdruncinase 
buna-dispoziţie a lui Soliman, care se lăsă dezbrăcat în tăcere. 

În timp ce îşi scotea podoabele, așezată la măsuţa de toaletă, Roxelana 
privea în oglindă silueta înaltă şi subțire a sultanului. 


Și-l imagină îmbrăţişându-şi favoritul. Fu cuprinsă de un val brusc de 
gelozie și ură faţă de Ibrahim, care i se dăruia sultanului. În loc să le facă 
fericite pe femei, acesta se deda unor practici respingătoare. Experienţa ei 
personală cu doamna Rebia nu îi schimbase gusturile. 

Totul o îndepărta de acest bărbat pe care l-ar fi vrut numai pentru ea. 
Cum ar fi reacționat Soliman, dacă ar fi bănuit sentimentele pe care le 
nutrea soţia lui față de favoritul său? Ar fi poruncit oare execuţia acestor 
două fiinţe pe care le adora deopotrivă, dar pe fiecare în felul ei? 

Roxelana înțelese în clipa aceea ce reprezenta haremul pentru turci. El 
desfiinţa toate ispitele capabile să provoace complicaţii în sânul familiilor 
lor sau, cel puţin, așa îşi închipuiau ei. Sultana-valide își asuma riscuri mari 
primindu-și ginerii în apartamentul ei în prezenţa fiicelor sale. Apariţia unui 
bărbat ce întrunea calităţile extraordinare ale lui Ibrahim ar fi tulburat apele 
cele mai liniștite. 

Gândurile Roxelanei fuseră întrerupte de intrarea lui kislar agasi care 
aducea un mesaj urgent din partea marelui-vizir. 

Soliman desfăcu în grabă pergamentul și, de la primele rânduri citite, se 
încruntă. 

— Ce?! exclamă el. 

Roxelana și kislar agasi îl priveau, intrigaţi, dar fără a îndrăzni să-i pună 
întrebări. 

Sultanul fu cel care sparse tăcerea. 

— Ibrahim mă anunţă că Ahmed Pasa s-a revoltat împotriva autorităţii 
mele și s-a proclamat sultanul Egiptului! Ibrahim a luat deja măsurile 
necesare ca să-l neutralizeze. 

Soliman azvârli pergamentul pe o măsuţă. 

— Agenţii lui Ibrahim îi supraveghează îndeaproape pe anumiţi membri 
ai Divanului pe care îi bănuia că sunt înţeleși cu Ahmed. Ibrahim a strâns 
indicii care dovedesc că Ferhat Pașa joacă un rol suspect în afacerea asta. 

Soliman se uită la kislar agasi şi îl expedie. Nu voia ca „şeful fetelor” să 
fie pus la curent cu ceea ce avea să urmeze. Apoi continuă, adresându-i-se 
Roxelanei: 

— Ca să-l izoleze pe Ferhat de acoliţii săi, Ibrahim propune ca funcţia de 
beilerbei al Anatoliei să-i fie luată și să i se încredinţeze administraţia unui 
oraş de mai mică importanţă din Rumelia, de exemplu Semendria. În târgul 
ăsta i-ar putea controla mai ușor mișcările. Pretextul l-a și găsit: abuzurile şi 
măsurile nedrepte ale lui Ferhat au provocat plângeri din partea supușilor 


săi. Ibrahim nu a dat dispoziţii împotriva lui înainte de a-mi cere autorizaţia, 
deoarece Ferhat face parte din familia imperială. Ce părere ai, Roxelana, 
despre afacerea asta? 

Ea fu plăcut surprinsă auzindu-l pe sultan cerându-i părerea. 

— Înţelepciunea ta va găsi o soluţie mai bună acestei probleme, răspunse 
ea cu modestie, pentru a nu da impresia că voia să se amestece în treburile 
de stat. 

Sultanul insistă: 

— Intuiţia ta, Roxelana, nu-ţi spune nimic despre ce se va întâmpla? 

Soliman abia îşi stăpânea furia. 

— Să-i ierți pe demnitarii prinși asupra faptului e cea mai proastă 
politică, Roxelana. Ar fi trebuit să-l execut pe Ahmed după ce căpătasem 
dovezile legăturilor lui cu Veneţia. 

— Nu e niciodată prea târziu ca să-i pedepseşti pe trădători! 

spuse Roxelana cu fermitate. 

— Ăsta-i răspunsul pe care-l aşteptam de la tine! 

Soliman îi trimise un mesaj lui Ibrahim: „Acţionează cum crezi că e mai 
bine. Am încredere în tine.” 


În zilele următoare, din Egipt sosiră ştiri îngrijorătoare. Intrigile lui 
Ahmed dădeau roade. La Cairo, mamelucii îmbrăţișară în masă cauza sa şi 
îi masacrară pe ienicerii din gardă. Rebelul trimise soli la papă, la marele 
maestru al Ordinului Sfântului loan și șahului Ismail al Persiei, cerându-le 
ajutorul, oferindu-le în schimb concesii teritoriale şi politice importante. 
Bătu monedă cu numele lui și îi înștiinţă pe suveranii străini de ridicarea lui 
la rangul de sultan. 

Calmul afişat de Ibrahim în cursul întrunirilor Divanului îl surprindea pe 
padişah. Marele vizir îşi făcea însă jocul cu virtuozitate. În timp ce organiza 
un corp expediționar ce urma să atace forțele armate ale lui Ahmed, el 
pregătea în taină o lovitură de teatru menită să pună rapid capăt rebeliunii. 

La Constantinopol, revolta lui Ahmed avu repercusiuni ce ajunseră până 
în sânul familiei imperiale. Furtuna izbucni când sultana-valid6, de obicei 
extrem de ponderată, îi trimise un mesaj evident fiului ei, invitându-l la ea. 

Bătrâna doamnă îl primi cu răceală. Lângă ea, Malfiruz, soţia lui Ferhat, 
cu ochii în lacrimi, îl aţintea cu o privire acuzatoare. La început, Hafsa 
Hatun se exprimă pe un ton moderat. 


— Influențat de alţii, ai început să-i persecuţi sistematic pe membrii 
familiei tale. Dizgraţierea lui Ferhat a urmat-o pe cea a lui Mustafa. Situația 
lui Lufti nu e nici ea mai strălucită. E transferat de la un post la altul, ca o 
persoană neglijabilă. 

Sultanul o ascultă răbdător, după care îi puse o întrebare: 

— De asta m-ai chemat? 

— Da! Voiam să-ţi vorbesc de Ferhat. Dezonoarea sa se răsfrânge asupra 
familiei! Asupra nevestei lui, asupra mea şi asupra ta însuţi. Supușii tăi au 
început deja să murmure. 

— Pari să fii la curent cu agitația opiniei publice. 

— Veştile se răspândesc repede, Soliman. Îţi cer să-l pui la loc pe Ferhat 
în funcţia de guvernator al Anatoliei. 

Expresia lui Soliman se înăspri. 

— Nici vorbă! îi voi acorda venituri mari, dar nu va mai părăsi 
Semendria. 

Malfiruz interveni cu violenţă: 

— Mama are dreptate! Aduci atingere prestigiului propriei familii! 

Soliman înălță capul și o pironi pe Malfiruz cu privirile. 

— Nu! Îi pedepsesc pe cei care au abuzat de încrederea mea! 

— Faci o greşeală, fiule! Îi aduci o acuzaţie gravă cumnatului tău! 

Soliman îşi salută mama și părăsi odaia fără a le răspunde. 


Întors la Roxelana, se plânse de atitudinea adoptată de mama lui. 

— la apărarea unui trădător! 

— Trebuie să o ierți, dragostea mea! Ea nu cunoaște substratul acestei 
hotărâri! 

— Nici măcar nu s-a gândit să mă întrebe despre motivele care m-au 
făcut să procedez așa. Urmează orbește sfaturile lui Malfiruz. 

Roxelana zâmbi cu indulgență. 

— Trebuie să o ierți. Vârsta îi slăbeşte mintea de la o vreme încoace. 

Aruncase deja prima săgeată împotriva lui Hafsa Hatun. 

Sultanul chibzui îndelung. 

— Ai dreptate. Își pierde pe zi ce trece luciditatea. Totuși, nu e chiar aşa 
bătrână. 

— Fenomenul ăsta se manifestă uneori prematur, spuse Roxelana. Ea e 
convinsă că procedează bine, dar mintea ei e rătăcită. 


— E trist! Să asiști la decrepitudinea propriei mame... În afară de tine, 
Roxelana, și de Ibrahim, nu mă pot bizui pe niciun membru al familiei 
mele. Copiii sunt prea mici... Am mare încredere în tine, Roxelana! 

Când ajunse la Yeni Serai, îl găsi pe Ibrahim care îl aştepta nerăbdător, 
cu faţa luminată de un zâmbet. 

— O veste bună, Soliman! Ahmed e mort! 

— Eşti sigur? 

— Absolut! Cei pe care i-am trimis în taină la Cairo s-au strecurat în 
palatul lui Ahmed în toiul nopții și l-au surprins în pat. După o luptă scurtă, 
i-au tăiat capul. Lipsiţi de şeful lor, mamelucii au depus armele. Uită-te! 

Înălță capacul cizelat al unui platou mare din aur pus pe o masă de eben 
joasă și rotundă şi în faţa ochilor sultanului apăru capul decapitat și golit de 
sânge al lui Ahmed. Bine păstrat sub straturile de fard, părea viu. 

Un zâmbet satisfăcut ilumină chipul sultanului. 

— lată un spectacol care îmi bucură vederea! 

— Ăsta-i sfârșitul pe care îl hărăzesc dușmanilor tăi, indiferent că sunt 
regi sau țărani! Nu am îndrăznit să-ţi pomenesc de acţiunea asta riscantă 
înainte de a fi sigur de succesul ei. 

Sultanul îl îmbrăţișă, exuberant. 

— Îţi mulţumesc, Ibrahim! Asta nu înseamnă însă că Egiptul e pacificat. 
Mamelucii și conducătorii lor tot mai sunt capabili să ridice capul. Acţiunea 
ta trebuie desăvârşită la faţa locului, în Egipt. Revolta lui Ahmed dezvăluie 
existența câtorva focare ce trebuie lichidate. Sunt ispitit să debarc la 
Alexandria în fruntea oștii şi să nimicesc toate forţele inamice care se opun 
mai mult sau mai puţin pe faţă autorității mele. 

— Ajunge să-mi dai ordinul să atac dușmanul, să lupt cu el și să obţin 
victoria! 

Soliman își puse mâinile pe umerii prietenului său și răspunse cu 
seninătate: 

— Așa să fie! Îţi încredinţez comanda corpului expediționar. 

Dispui de puteri discreţionare. 

Cu puţin timp înaintea plecării lui Ibrahim, alte două revolte izbucniră la 
Alexandria şi la Damasc. Poliţia secretă semnala totodată o efervescenţă 
suspectă în sânul populaţiei Constantinopolului. 

— Pacea îi înnebunește pe turci! spuse Ibrahim, luându-și rămas-bun de 
la sultan. Pregăteşte o nouă campanie. E o necesitate absolută. 


Rămas singur, Soliman chibzui îndelung la acest sfat. Absența marelui- 
vizir îl sili să ia din nou frâiele guvernului. Ayas Paşa, numit al doilea vizir, 
era un excelent executant, dar îi lipseau spiritul de iniţiativă și anvergura lui 
Ibrahim. Singur, era incapabil să se descurce în fruntea guvernului. 


Note 

[2]1 Pierzându-și în cursul unei bătălii stindardul, unul dintre primii 
sultani ai dinastiei Osman tăiase cu sabia coada unui cal, o legase de vârful 
lăncii sale şi le strigase soldaţilor să-l urmeze (n.a.). 

[3]1 Spectacol foarte apreciat în Turcia, alcătuit din teatre de păpuși și 
din umbre chinezeşti (n.a.). 

Acaparat de afacerile de stat, Soliman îşi petrecea de-acum cea mai mare 
parte a timpului la Yeni Serai. În pofida iubirii pentru Roxelana şi copiii săi, 
vizitele lui la Eski Serai se răreau. 

Reţinut la palatul imperial, s-a apropiat pe nesimţite, aproape fără să 
vrea, de Mustafa, fiul său cel mare, care suplinea lipsa lui Mehmed și 
Selim. Roxelana era conştientă de acest pericol, iar neliniștea ei nu înceta să 
sporească. O împăcare între Soliman şi Gülbahar, deşi puţin probabilă, nu 
trebuia exclusă. Roxelana nu se mai bizuia pe sprijinul sultanei-valide. 
Atunci când își privea copiii, neliniștea îi strângea inima și lacrimile o 
năpădeau. Când Soliman venea la Eski Serai să-i mărturisească dragostea 
lui, se simţea liniștită. Însă era suficient ca el să plece pentru ca senzaţia de 
nesiguranţă să o asalteze din nou. 

Acum îşi dorea ca Ibrahim să se întoarcă. Prezenţa lui avea să 
restabilească vechiul echilibru, îngăduindu-i lui Soliman să-și petreacă cele 
mai multe zile la Eski Serai. Se întreba uneori dacă dorinţa ei de a-l vedea 
pe marele-vizir revenind la Constantinopol nu ascundea în realitate 
sentimente mai tulburi. 

Îşi amintea de prima lor întâlnire şi de impresia puternică pe care i-o 
provocase acesta. Ibrahim îi apărea deseori în vis. Erau vise delirante, 
erotice, care-i puneau simţurile pe jar. Într-o noapte, când Soliman făcea 
dragoste cu ea, imaginea lui Ibrahim s-a suprapus peste chipul padișahului. 
De atunci o bântuia o spaimă îngrozitoare: să nu rostească numele lui 
Ibrahim în somn. Căci raţiunea se pierde în labirintul viselor, iar din 
adâncurile minţii ţâşnesc în somn toate spectrele ascunse. Îl iubea pe 
Ibrahim? De multe ori, dragostea înăbușită naște şi hrănește ura. Ar fi vrut 
să ştie adevărul, însă confuzia simţurilor o împiedica să afle ce se petrecea 
în adâncul sufletului ei... 

O veste o înnebuni pe Roxelana. Sultana-valide își exprimase dorinţa de 
a-l vedea pe nepotul ei, Mustafa. Pentru a-i face plăcere, sultanul îl duse în 
faţa lui Hafsa Hatun. Bătrâna doamnă îmbrăţişă copilul, stânjenit de 
manifestările acestea neobişnuite de tandreţe. Îndepărtat de mama lui, 
înrolat în școala pajilor, izolat de lumea exterioară, băiatul era uneori invitat 
la mesele sultanului. Mustafa își adora mama și suferea cumplit din cauza 
tratamentului pe care i-l acorda sultanul. Primirea călduroasă a sultanei- 


valide i-a făcut totuși plăcere. Hafsa Hatun l-a ţinut în preajma ei până 
seara, când a fost nevoit să se întoarcă la Yeni Serai. 

Această întâlnire a fost comentată îndelung la Curte. Deşi Hafsa Hatun îi 
chema deseori la ea pe micii Mehmed şi Selim, se mărginea la a-i privi cu 
plăcere, să-i îmbrăţişeze, apoi să-i trimită înapoi la mama lor. Poate că 
exista totuși o explicaţie. Ca toate persoanele vârstnice, suporta cu greu 
prezența gălăgioasă a doi băieţei. Sultana-valide detesta tot ce-i tulbura 
liniștea. Chiar şi plângerile continue ale fiicelor sale o plictiseau. 


Absența lui Ibrahim îi oferi tânărului icioglan Rüstem ocazia visată de a 
se apropia de sultan și de a face o tentativă îndrăzneață pentru a-i cuceri 
favorurile. Cunoștea regulile jocului. Iniţiativa îi aparţinea padișahului. El 
era cel care alegea pajul care trebuia să i se ofere pentru o noapte sau chiar 
pentru mai multă vreme. În primul caz, capriciul, uitat repede, nu avea 
urmări. A doua variantă implica o favoare constantă, foarte invidiată, căci îi 
îngăduia fericitului ales să urce treptele puterii, să obțină titlul de pașă şi o 
funcţie importantă la Curte. 

Ascensiune clasică, de care doar Ibrahim beneficiase sub domnia lui 
Soliman. 

Noaptea, întins pe salteaua lui alături de alți douăzeci de paji, Rüstem 
visa cu ochii deschişi. Visa la eforturile pe care trebuia să le facă și la 
treptele prin care trebuia să le urce pentru a ajunge în vârful ierarhiei. Să 
primească încă de tânăr titlul de paşă era tot ce-și dorea. Ar obţine pe loc 
privilegii importante: dreptul de a îmbrăca veșmintele somptuoase pe care 
sultanul nu le purta decât o singură dată; ar primi daruri ce i-ar permite să 
trăiască decent, chiar dacă veniturile personale nu erau suficiente; ar fi 
invitat la festinurile oferite de sultan; ar avea acces la funcţiile cele mai 
înalte; ar participa la anumite întruniri ale Divanului; ar primi zilnic zece 
pâini albe de cea mai bună calitate, dintre cele preparate de cei două sute de 
brutari ai sultanului; ar avea dreptul la onoruri militare; eventual s-ar putea 
căsători cu o odaliscă imperială; ar fi răsplătit cu un flacon de apă sfinţită în 
care şi-a înmuiat sultanul pulpana mantiei sfinte în timpul Ramadanului. 

Dar, pentru a obţine toate acestea pe calea normală, i-ar fi trebuit 
douăzeci de ani de eforturi neîncetate, înfruntarea pericolelor mai multor 
campanii militare şi ar fi trebuit să se distingă ca administrator. În vreme ce, 
împărțind patul cu sultanul, ar obţine toate avantajele fără să mai aștepte 
atât de mult. 


Cu prilejul băii de aburi și-a pus în aplicare planul conceput cu atâta 
grijă. În timp ce-l masa, îl săpunea şi-l spăla pe sultan împreună cu alţi trei 
tovarăși, începu să-și frece trupul gol de cel al lui Soliman. Acesta observă, 
amuzat, excitația adolescentului. 

Pentru el era o noutate să fie asaltat în felul acesta, dar nu-i displăcea 
deloc. Sângele i se încălzi repede. Când a ieșit din baia călduţă, băieţii s-au 
apucat să-i usuce corpul musculos cu prosoape moi. Riistem a îngenuncheat 
în faţa lui să-i usuce picioarele. Deodată, sultanul simți mângâierea limbii 
lui, un du-te-vino al buzelor lui calde, care întârziau pe părțile cele mai 
sensibile ale trupului său. Simţurile lui, biciuite de mișcările repetate ale 
adolescentului îngenuncheat la picioarele lui, îl aduseră într-o asemenea 
stare de excitare, încât valurile de voluptate, însoțite de frisoane dezlănţuite, 
i-au inundat întreaga ființă. Slobozind substanţa vie, puse mâna pe capul 
blond, transpirat și cârlionţat al lui Rüstem. Ceilalţi trei paji îşi continuară 
treaba de parcă nu s-ar fi întâmplat nimic. 

În noaptea aceea, Rüstem a cunoscut aşternutul împărătesc. 

Marele eunuc alb era încântat. Până la urmă, unul dintre pajii lui reuşise 
să se facă remarcat de padişah! Ca de obicei, multumirea Marelui Stăpân se 
traducea printr-o întărire a propriei influențe. De-acum îi putea ţine piept lui 
kislar agasi, care pretindea că e singurul furnizor de carne proaspătă al 
sultanului. Monopolul lui Ibrahim era, în sfârșit, eliminat. 

Soliman îşi împărțea acum nopţile între Eski Serai şi Yeni Serai. 
Pasiunea sa recentă pentru tânărul Riistem a fost observată cu mare interes. 
Vestea s-a împrăștiat repede. 

Dușmanii lui Ibrahim erau în culmea fericirii. Prevedeau crepusculul 
influenţei lui asupra sultanului. Chiar şi sultana-valide a fost înștiinţată, pe 
ocolite, despre ceea ce se petrecea la palatul imperial. Deşi nu fusese 
niciodată de acord cu asemenea relaţii, a aflat vestea cu o oarecare 
satisfacție, amestecată cu presimţiri sumbre. Sfârşitul domniei lui Ibrahim 
n-ar putea fi urmat de tirania sentimentală a acestui paj de o frumuseţe atât 
de ameţitoare încât cunoscătorii o atribuiau puterilor prinţului Infemului? 
Sultana-valid6 spera ca vârsta fragedă a noului favorit și lipsa lui de 
experiență să nu-i îngăduie să recurgă la artificii capabile să-l subjuge pe 
fiul ei, aşa cum făcuse Ibrahim. 

Așteptarea febrilă a curtenilor a fost potolită de măsura luată de sultan. 
Acesta s-a gândit că marele-maestru al Grajdurilor imperiale merita o 
promovare. L-a numit beilerbei în Siria și l-a instalat în locul lui pe Rüstem. 


La șaptesprezece ani, pajul a avut bucuria neînchipuită de a primi titlul de 
pașă şi o demnitate în Casa Imperială. Îndrăzneala îi folosise. 

Roxelana a aflat ultima de pasiunea sultanului pentru Riistem, copilul 
acesta ajuns printr-o atingere de baghetă magică marele-maestru al 
Grajdurilor. Noul capriciu al lui Soliman a consternat-o și a alarmat-o, 
dovedindu-i nestatornicia acestuia. A înțeles că nimic nu e câștigat pentru 
totdeauna. 

Intrarea lui Riistem în joc risca să compromită echilibrul instabil deja 
existent şi să introducă o nouă necunoscută în ecuaţia relaţiei lor. Exista de 
asemenea pericolul ca sultanul să poată fi atras de partizanii lui Giilbahar. 

Doamna Rebia și kislar agasi o informaseră, separat, pe Roxelana de 
această nouă complicaţie pe care sultana-valid€ o cunoștea deja. Favorita a 
interpretat tăcerea lui Hafsa Hatun în această afacere ca pe o încuviinţare. 
Aceasta spera ca Riistem să contribuie nu numai la stăvilirea ascensiunii lui 
Ibrahim, ci şi la diminuarea influenţei Roxelanei asupra padișahului. 

Tânăra se gândi să profite de această încurcătură. Îi trimise în taină o 
scrisoare marelui vizir, înştiințându-l despre ce se petrecea la Curte. 
Demersul ei putea avea două urmări. Fie să-l determine pe Ibrahim să 
revină furios la Constantinopol, ca să-i reproşeze sultanului infidelitatea sa. 
Fie, împins de gelozie, marele-vizir să poruncească asasinarea lui Riistem. 
În orice caz, un conflict între Ibrahim şi sultan devenea inevitabil. Și o 
astfel de situaţie nu putea decât să-i fie de folos. 

Expediția militară a lui Ibrahim a căpătat aspectul unui marș triumfal. 
Marele-vizir a debarcat în Antiohia, a trecut prin Alep şi Damasc, semănând 
groaza printre beilerbeii din Orientul Mijlociu, care se nărăviseră să 
considere partea aceea a imperiului ca fiind domeniul lor personal şi îi 
extorcau pe supuși de bani și bunuri. În Egipt, mamelucii s-au prosternat la 
picioarele lui, salvele de tun i-au salutat intrarea în Cairo, iar poporul, 
adunat pe străzi, l-a aclamat călduros. Apoi Ibrahim pedepsi căpeteniile 
arabe care susținuseră revolta lui Ahmed. 

Toate au fost decapitate sau spânzurate. 

Leșurile lor, expuse în fața palatului guvernamental, înspăimântară 
populaţia arabă. Ibrahim porunci restaurarea moscheilor și a școlilor căzute 
în ruină, precum şi eliberarea câtorva sute de datornici întemnițați de mulţi 
ani. 

Primi mesajul Roxelanei la Cairo. Vestea înălțării lui Rüstem la rangul 
de mare-maestru al Grajdurilor, ca urmare a legăturii lui amoroase cu 


sultanul, îl înfurie teribil. Dând dovadă de diplomaţie, se prefăcu că aprobă 
această alegere „care răsplătea meritele unui slujitor devotat al sultanului”. 
Pentru a fi mai convingător, îi acordă tânărului o nouă promovare, aceea de 
beilerbei în Siria, care îl plasa automat printre cei mai înalți demnitari ai 
imperiului și, totodată, îl îndepărta de Constantinopol și de sultan. 

Riistem se plânse Marelui Stăpân, care îi răspunse binevoitor: 

— Când îl voi vedea pe Ibrahim, voi face totul pentru a te aduce înapoi. 

Riistem plecă mânios în Siria, jurând să se răzbune. Soliman aprecie 
gestul lui Ibrahim ca o nouă dovadă a dragostei pe care acesta i-o purta. Îi 
iertă gelozia, fără a se hotărî totuși să renunţe definitiv la tânărul său favorit. 

Roxelana urmărea de departe valurile pe care le stârnise. 

Kislar agasi şi doamna Rebia continuau să o ţină la curent cu evoluţia 
evenimentelor. Încă nu ştia dacă aceste schimbări erau de folos în planurile 
ei. Perspectiva unei eventuale căderi în dizgrație a lui Ibrahim o mulțumea 
şi, în același timp, o întrista. 

Dacă era expulzat din familia imperială, nu-l va mai revedea niciodată. 
Pentru a nu-și compromite planurile, supraviețuirea ei și pe cea a copiilor 
ei, era dispusă să-și înăbușe sentimentele. 

Ibrahim o dezamăgise. Alesese o cale de mijloc, care nu era decât un 
paliativ. Reacţia lui dovedea că nu era aşa de înfricoșător cum bănuise. 


La Cairo, Ibrahim îşi manifestă proasta dispoziţie criticând virulent 
activitatea defterdar- ului Iskender Celebi, ministrul de Finanţe, atașat prin 
ordinul sultanului la această expediţie, care trebuia să aducă tezaurului 
imperial o mare cantitate de aur şi argint. Marele-vizir îi reproşă că nu 
grăbeşte strângerea impozitelor şi recuperarea comorilor ascunse de Ahmed 
înainte de a fi asasinat. Hotărt să se ocupe el însuși de afacere. Îi tortură pe 
complicii guvernatorului executat, care mărturisiră existenţa câtorva locuri 
secrete, în care soldaţii otomani au descoperit cufere pline de monede și 
vase de aur. Disputele dintre Ibrahim și Iskender luau uneori proporţii 
gigantice. Colaboratorii lor se întrebau cum putuse sultanul să asocieze doi 
bărbaţi atât de nepotriviţi unul cu celălalt. 

Însă puţini oameni cunoşteau adevăratul motiv al neînțelegerilor lor. În 
copilăria sa, Ibrahim fusese sclavul lui Iskender Celebi, care îl supusese 
unui tratament barbar. Iniţiaţii susțineau că ministrul Finanţelor îl violase, 
provocându-i suferinţe fizice înfiorătoare pentru a-și satisface poftele 
perverse. 


Apoi, sătul, i-l cedase prințului Soliman, încântat de frumuseţea şi de 
talentele sale artistice. Ibrahim avea o voce caldă și cânta minunat la lăută. 
De atunci, o ură feroce învenina relațiile dintre Ibrahim și fostul său 
stăpân... 

Într-o dimineață cu brumă şi întunecată de martie, Roxelana se sculă, 
trezită de un vacarm îndepărtat, însoțit de un zgomot ciudat, de parcă cineva 
ar fi ciocnit puternic mai multe cratiţe și oale. Tremurând, îşi aruncă un şal 
pe umeri şi se duse în camera alăturată, unde dormeau copiii ei, vegheaţi 
încă de doică. Apoi doamna Rebia, îmbrăcată cu o rochie de interior, cu o 
bonetă pătrată din mătase roşie așezată peste părul nepieptănat, intră în 
grabă. 

— Ce se întâmplă? întrebă Roxelana speriată. 

Supraintendenta o îmbrăţişă tremurând. 

— lenicerii s-au răsculat, Roxelana. Gălăgia asta se aude din cazarma 
lor. Mi-e frică. Atunci când se răzvrătesc ienicerii, nimic nu le stă în cale, e 
îngrozitor! Îmbracă-te repede, ia-ţi câteva bijuterii şi fii gata. Doica o să-i 
pregătească pe copii. Aşteaptă-mă! Mă întorc! 

leşi ca o furtună. 

Roxelana se strădui să-şi adune gândurile şi să-și învingă teama. Avea 
datoria de a-și păstra capul limpede, cu atât mai mult cu cât tot haremul 
căzuse pradă panicii. Să fugă cu copiii? 

Dar unde? Nu cunoştea oraşul. Doica i-ar fi putut servi de ghid, găsindu- 
i eventual un adăpost. 

Uşa se deschise din nou şi kislar agasi intră fără să respecte 
ceremonialul. Purta un turban înalt și rotund precum cupola unei moschei şi 
o mantie largă, îmblănită. Cum putea să fugă înfofolit aşa? Smaraldul care-i 
împodobea urechea se agita puternic. 

Chipul buhăit, congestionat, își pierduse aerul flegmatic. Un tic nervos 
făcea să-i zvâcnească spasmodic colţul gurii. 

— Am fost la Înălţimea Sa sultana-valid€. Speră ca ienicerii să nu facă 
gesturi necugetate. Eski Serai este bine păzit de două companii de 
halebardieri devotați Înălțimii Sale. 

Nu era sigur că slabele unități militare puteau rezista în faţa a două mii 
de ieniceri revoltați, dacă aceştia s-ar fi hotărât să ia cu asalt Eski Serai. Își 
aleseseră bine momentul! Sultanul vâna mistreți departe de capitală, iar 
Ibrahim se afla în Egipt. 


Profitând de absenţa lor, rebelii ţineau Constantinopolul la mila lor. 
Numai întoarcerea padişahului putea salva situația. 

Pentru moment, kislar agasi nu se simţea deloc în largul lui. 

Ştia că oamenii îl urau și că pielea lui nu făcea nici cât hoitul unei 
mârţoage. 

— Vă voi ţine la curent, sultană Roxelana, pe măsură ce primesc mai 
multe informaţii. Nu avem ce face, trebuie să vedem ce urmează. Îngăduiţi- 
mi să mă retrag! 

Roxelana înțelese că îi era frică și că toată armata aceea de eunuci care 
teroriza haremul putea fi măturată în câteva clipe de răsculați. 

Ar fi trebuit să-și prezinte omagiile sultanei-valide și să o asigure de 
devotamentul său, însă nu îndrăznea să-și abandoneze copiii. Roxelana a 
cerut părerea doicii, care i-a sugerat să se îmbrace modest, atât ea, cât și 
micii prinți. 

Doamna Rebia se întoarse împreună cu odalisca Sorai. Purta cea mai 
frumoasă blană și avea un săculeţ plin cu bijuterii. 

— Speri să te strecori aşa neobservată printre soldaţii dezlănţuiţi? o 
întrebă Roxelana. Zorzoanele astea miros a palat de la o poştă. 

— Dar n-am nimic mai modest! se plânse doamna Rebia. (Apoi chipul i 
se lumină.) Știu! O să mă deghizez în veșmintele de doliu pe care le-am 
purtat la moartea sultanului Selim. Du-te să le cauţi, Sorai! 

Fata ieşi în fugă, în vreme ce Roxelana se plimba în sus și-n jos, 
neliniştită de vacarmul confuz şi de împușcăturile îndepărtate. 

Favorita se plângea că în interiorul haremului nu pătrundea nicio veste. 

— Cum vrei să ai noutăţi? exclamă doamna Rebia. Gărzile noastre sunt 
pe baricade. Porţile palatului sunt zăvorâte. Știm că revolta e în plină 
desfăşurare! Ce vrei să ştii mai mult de atât? 

— O să mă duc la sultana-valide. Poate că ştie mai multe. 

Prezenţa ta alături de copii m-a mai liniștit. 

Roxelana ieşi în grabă. Pe culoare domnea haosul. Fetele, eunucii 
alergau, se încrucișau, ţipau. 

Roxelana o găsi pe Hafsa Hatun demnă, afişând un aer senin. 

— Pe vremea soţului meu, ienicerii n-ar fi îndrăznit niciodată să se 
revolte! Și fiul meu se distrează la vânătoare!... 

Cuvintele ei fură întrerupte de intrarea lui Hadice, deghizată în femeie de 
rând. Îşi scoase vălul care îi acoperea partea de jos a feţei. Lacrimile i se 
rostogoleau pe obraji. 


Sultana-valid6, Roxelana și cei doi bătrâni care se aflau acolo o primiră 
stupefiaţi: 

— De unde vii, mica mea Hadice? strigă Hafsa Hatun, strângând-o la 
piept. De ce ai zdrenţele astea oribile pe tine? 

adăugă ea, respingându-și uşor fiica pentru a o examina din cap până-n 
picioare. 

— lenicerii ne-au jefuit palatul! hohoti prințesa. Am fost silită să fug pe 
poarta de serviciu, urmată de o singură sclavă, care mi-a împrumutat 
straiele astea! Fără ea, brutele m-ar fi sfârtecat. 

Plânsetele se înteţiră. Un tremur nervos îi zgâlțâia tot trupul. 

— Linişteşte-te, micuța mea! Linişteşte-te! zise cu tandreţe sultana- 
validé. Vino! 

O apucă de mână și o trase pe divan, lângă ea. 

— Ce-o să spună Ibrahim când se va întoarce? plângea Hadice. Totul e 
distrus! 

— Fata mea, atâta vreme cât suntem în viață nimic nu este pierdut! 

Hadice îşi acoperi faţa cu mâinile. 

— Ca să ajung la voi am cutreierat străzile pustii! Negustorii trăgeau 
obloanele prăvăliilor, dar ienicerii le forţau, îi loveau pe nefericiţii care li se 
împotriveau şi furau mărfurile. Spărgeau ușile caselor care le stârneau 
lăcomia, năvăleau înăuntru, aruncau mobilele în stradă și fugăreau femeile 
şi copiii care scoteau ţipete sfâșietoare! Am văzut toate acestea cu ochii 
mei! 

Fugeam, mă ascundeam, apoi fugeam din nou! Nici nu știu cum am 
reușit să-mi croiesc drum până aici! A fost mai rău ca un coșmar! 

Hadice îşi rezemă capul de pieptul mamei sale, care exclamă: 

— Am prevăzut totul! Ştiam că aşa se va întâmpla! 

Hadice continuă, printre hohote de plâns: 

— Am văzut și ieniceri beţi, care spărgeau totul în calea lor și strigau, 
țipau ca nebunii: „Trăiască Mustafa!”, apoi: „Moarte lui Ibrahim!”, „Moarte 
lui Ayas Paşa!”, „Moarte lui Soliman și târfei lui!”... 

Chipul Roxelanei deveni livid. Hadice își dădu seama de gafă și își privi 
stânjenită cumnata: 

— lartă-mă, Roxelana! Sunt înnebunită de tot ce am văzut și am auzit... 

— De ce să te iert? N-ai făcut decât să repeţi vorbele smintiţilor acelora! 

Apoi se întoarse către sultana-validE. 

— Înălţimea Voastră, vă cer permisiunea să mă retrag! 


[> 


Trebuie să mă duc la copiii mei! 

— Du-te, Roxelana! Du-te! Allah să vă aibă în pază pe tine şi pe ai tăi! 
Trebuie să ne rugăm! Să cerem milă şi iertarea păcatelor noastre... 

Roxelana ieși. Îşi simţea tâmplele în flăcări. Ameninţările rebelilor, 
repetate de Hadice, îi veneau mereu în minte. Frica şi furia o sufocau. Era 
dorită moartea ei şi a lui Soliman. Oare îşi cheltuise energia, îndurase atâtea 
umilințe, atâtea sacrificii, îşi pregătise cu atâta grijă calea triumfală, aproape 
îşi atinsese scopul, ca să piardă totul din pricina câtorva exaltaţi apucaţi de 
o criză de nebunie colectivă?... Hoardele acestea indisciplinate erau gata 
să-l recunoască sultan pe Mustafa şi să-i condamne la moarte pe copiii ei, ai 
Roxelanei. Toate visurile ei se puteau prăbuși, măturate de suflul unei 
revolte nebuneşti. 


Soliman era la vânătoare de mistreți în pădurile care se întindeau cât 
vedeai cu ochii în jurul Adrianopolului atunci când a sosit la el aghiotantul 
lui Ayas Paşa, ca să-l anunţe de revolta ienicerilor şi de dezordinea care 
domnea în capitala jefuită. Vizirii se retrăseseră la Yeni Serai, iar Divanul se 
întrunise. Ayas Paşa îl implora pe padișah să se întoarcă la Constantinopol 
fără zăbavă, pentru a salva ce mai putea fi salvat. 

Mesagerul trimis de Ali Paşa, şeful adjunct al poliţiei secrete, îi dădu 
amănunte despre rebeliune, care, prin izbucnirea bruscă şi amploarea ei, 
părea să fi fost pregătită cu grijă. Din trei cazărmi de ieniceri, devenite tot 
atâtea cuiburi de insurgenți, aceştia se împrăștiau în oraş, prădau bazarele, 
devastau palatele bogătașilor, incendiau casele celor care încercau să li se 
împotrivească. Locuinţele lui Ibrahim, Ayas Paşa şi Suleiman Paşa fuseseră 
jefuite. Cartierele creştine Pera şi Galata avuseseră cel mai mult de suferit. 
Yeni Serai și Eski Serai erau, practic, sub asediu. Din fericire, străjile 
imperiale își făcea datoria. lenicerii nu le atacaseră încă. Ali Paşa conchidea 
că aceste revolte nu fuseseră spontane și că erau implicate mai multe 
persoane importante. Încheia rugându-l, ca şi Ayas Pașa, să se întoarcă la 
Constantinopol, să apară în faţa răsculaților și să-şi folosească autoritatea 
pentru a-i supune. 

Gândurile lui Soliman zburară la Roxelana și la copiii ei, la sultana- 
valide şi la micul prinţ moştenitor care se aflau în pericol de moarte. Înainte 
de a se întoarce la Constantinopol, îi trimise un mesaj lui Ibrahim, 
poruncindu-i să vină cât mai iute în capitală, în fruntea trupelor sale. 
Soliman reţinu bănuielile lui Ali Paşa privind implicarea anumitor demnitari 


în pregătirea acestei tentative de lovitură de stat. Înconjurat de o escortă 
puternică, alcătuită din trupele de la Adrianopole rămase fidele, se repezi la 
Constantinopol, cu furia şi neliniştea în suflet. 

Intră în capitală prin poarta Adrianopolului, fără să întâmpine vreo 
rezistență. La periferie, dezastrul provocat de ieniceri nu era foarte vizibil. 
Însă pe măsură ce se apropia de centru, distrugerile — prăvălii şi case cu 
porțile forţate, ferestre sparte, clădiri arse — străzile pustii, pieţele goale, 
focurile izolate îi reamintiră că se găsea într-un oraş ce căzuse pradă 
vandalismului. Deşi era nerăbdător să-și revadă familia, se opri la prima 
cazarmă a ienicerilor şi intră cu paşi hotărâți în curtea mare, mărginită din 
trei părţi de o clădire în formă de potcoavă, cu aspect respingător. Numeroși 
soldaţi ai acestui corp de elită se adunaseră în jurul cazanului de supă, 
răsturnat în semn de revoltă. 

Apariţia neașteptată a sultanului nu-i descumpăni. Se strânseră în fața 
lui, privindu-l ameninţător. Toţi purtau la gât lanţuri de aur şi aveau degetele 
pline de inele luate din casele jefuite. 

Soliman îşi lăsă escorta în spate și, cu ochii sclipind de furie, înaintă 
către răsculați, oprindu-se la doar câţiva paşi de ei. 

— Aruncaţi armele! porunci el cu voce tunătoare. Toate căpeteniile 
acestei revolte vor fi pedepsite sever! 

Un colos cu umerii pătrați şi mâinile mari şi puternice ca niște măciuci 
făcu câţiva paşi în faţă. 

— Nu primim ordine de la tine! Du-te la curva ta! 

Soliman înţelese că trebuia să acţioneze repede. Îşi aminti de duritatea 
lui Mehmed al II-lea, care nu ezitase să-i decapiteze cu propriul iatagan pe 
trei şefi nesupuși. Incitat de acest exemplu, își smulse sabia din teacă și, 
dintr-o lovitură, reteză capul rebelului. Doi prieteni ai acestuia se năpustiră 
furioși, cu armele în mâini, asupra sultanului care repetă isprava. Arcurile şi 
muschetele ienicerilor se îndreptară spre padişah. Acesta le înfruntă cu ochi 
sfredelitori, îndrăzneala lui îi impresionă și pe cei mai nechibzuiţi răsculați, 
stârnindu-le admiraţia. Lăsară armele jos. 

— Trăiască sultanul, stăpânul nostru! strigă un ienicer. 

Ovaţiile, la început izolate, au fost reluate în cor. 

Soliman câștigase partida. Urmat de oamenii pe care ştiuse să-i atragă de 
partea lui, se îndreptă spre Yeni Serai. Ar fi preferat să se oprească la Eski 
Serai, însă trebuia mai întâi să înăbuşe revolta. lenicerii întâlniți pe drum, 
uimiţi de această zgomotoasă manifestare de credință, se alăturară după 


scurte ezitări cortegiului lui Soliman, care îşi făcu intrarea triumfală în 
palatul imperial. Vizirii și demnitarii, întruniţi în Divan, îl întâmpinară 
bucuroși pe sultan, îngenuncheară în praf şi îi sărutară încălțările. Revolta 
fusese reprimată. 

Dar Soliman voia capetele șefilor. Ali Paşa îi aduse dovezi privind 
implicarea lui Abdulrahman, aga ienicerilor, a lui Mahmud Pașa, ministrul 
Afacerilor Externe, şi a lui Ferhat Pașa, cumnatul lui. Aceştia complotaseră 
răsturnarea lui Soliman și instalarea tânărului prinţ Mustafa la putere. 
Lovitura de stat eşuată fu urmată de o represiune sângeroasă. Abdulrahman, 
Mahmud și Ferhat, precum și numeroși ofițeri complici au fost decapitaţi 
fără judecată. 

În pofida dorinţei sale arzătoare de a o îmbrăţişa pe Roxelana, sultanul 
anunță că-și va petrece noaptea la Yeni Serai, sediul guvernului, pentru a 
dovedi supușilor săi că a preluat frâiele puterii. Apoi se grăbi să le trimită 
mesaje liniştitoare Roxelanei şi mamei lui. Dar nu se dezbrăcă. În toiul 
nopţii se duse la Eski Serai. Îi făcu mai întâi o vizită mamei sale, pentru a-i 
menaja susceptibilitatea. Hafsa Hatun îl întâmpină râzând și plângând în 
același timp. Râdea pentru că fiul ei înăbușşise în mod strălucit răscoala și 
plângea moartea lui Ferhat, despre care aflase cu o oră mai devreme. 

— Ştiu că ţi-ai făcut doar datoria, îi spuse printre sughiţuri. 

Totuşi, nu mă pot împiedica să n-o compătimesc pe Malfiruz pentru 
nenorocirea care a lovit-o. Să-și piardă soţul în împrejurări atât de 
înfiorătoare... 

Atunci uşa se deschise brusc și Malfiruz intră ca o furtună. 

Chipul ei răvăşit amintea de vechile măști tragice. Lacrimile îi curgeau 
pe obraji, stricându-i machiajul, care căpătase un aspect grotesc. Cu ochii 
înroşiţi, gura schimonosită, părul și hainele în dezordine, semăna cu o 
eroină dintr-o tragedie antică. 

Văzându-și fratele, îndreptă acuzator degetul spre el. 

— Tu mi-ai asasinat soțul! De multă vreme îi purtai pică! Fără să-l 
judeci, l-ai dat pe mâna călăului! Ţi-a fost frică de o judecată care l-ar fi 
putut găsi nevinovat! Fii blestemat, Soliman! 

Acesta asculta, înnegurat, cu pumnii strânși, stăpânindu-se, căci îi 
înţelegea durerea şi îi ierta furia. 

Femeia continuă, dezlănţuită: 

— L-ai asasinat pentru că ar fi vrut să-l urce pe tron pe fiul tău, Mustafa. 
Nu cred că a avut într-adevăr intenţia aceasta, dar, dacă acesta a fost planul 


lui, acum îl aprob din toată inima! Fiul tău ar fi fost un sultan mai bun ca 
tine! De o mie de ori mai bun! 

Acum asasinează-mă şi pe mine, pentru că te-am insultat, aşa cum l-ai 
asasinat pe soţul meu! Îţi urez să-ți vezi fiii urcând pe eşafod! Te blestem, 
Soliman! Să arzi în flăcările iadului, tu, cu copiii tăi şi cu târfa ta! 

Sultanul simţi că i se urcă sângele la cap. Ridică mâna şi o >pălmui pe 
Malfiruz, care se prăbuși. 

— Soliman, ești nebun? strigă sultana-valide, apucându-l de braţ. 
Nenorocirea surorii tale nu-ţi ajunge? Uiţi că a ieșit din acelaşi pântece ca şi 
tine? Chiar dacă soţul ei şi-a meritat moartea, nu ai dreptul să o lovești! 
Încearcă să pricepi motivele acestei răscoale! Nu vreau să-i găsesc scuze, 
dar îndrăznesc să-ți spun, la rândul meu, că înţeleg furia celor care se ridică 
împotriva favoritei tale și a puştiului cu care te culci! 

Soliman se sufoca de furie. 

— Nu vorbeşti cum ar trebui să vorbească o mamă cu fiul ei! 

Îmi eşti duşmancă! 

Malfiruz se ridică greoi, își apropie chipul de al fratelui ei și îi scrâșni în 
fată: 

— Asasinule! De ce n-o ucizi şi pe mama ta? Asasinule! 

Soliman le întoarse spatele şi ieşi trântind ușa. 

Cu paşi repezi se îndreptă spre apartamentul Roxelanei, singura oază de 
liniște în mijlocul furtunii dezlănţuite. Revolta pe care tocmai o înfrânsese îi 
dovedise că era înconjurat de dușmani și că toţi îi doreau pierzania. Chiar şi 
ienicerii, soldaţii lui cei mai credincioşi, îl trădaseră. Doar Roxelana îi 
rămânea loială. 

Intră la ea, lacom să regăsească femeia pe care o iubea, surâsul și 
dragostea ei. Văzându-l, Roxelana scoase un țipăt de bucurie și, cu braţele 
deschise, se repezi spre el. Plângea, însă lacrimile ei erau de fericire. Se 
sărutară. Aveau nevoie unul de celălalt. 

Fără Soliman, ea n-ar fi fost decât o fugară. Gloata ar fi omorât-o şi i-ar 
fi măcelărit copiii. Soliman o apăra, îi oferea bogăţie şi glorie, împlinindu-i 
visurile cele mai năstruşnice. 

Padişahul o dezbrăcă, înnebunit de dragoste, şoptind fără încetare: „Ie 
iubesc! Te iubesc! Te iubesc! Te iubesc!” O întinse pe covor, beat de 
dorinţă... 

A doua zi, înainte de ivirea zorilor, se întoarse la Yeni Serai. 


Strigătele răzvrătiţilor care ceruseră plecarea lui Soliman şi suirea 
micului prinţ Mustafa pe tron avură totuşi urmări. 

Neîncrederea fiindu-i deșteptată, sultanul hotărî să-i încredinţeze fiului 
său cel mai mare guvernarea unei provincii cât mai îndepărtate de 
Constantinopol. Din cauza vârstei fragede, nu putea fi bănuit că ar fi 
complotat înlăturarea tatălui său. Nu fusese decât o unealtă în mâinile 
conspiratorilor. Dar tentaţia de a-l folosi putea ademeni alți amatori. 

Un sfetnic bătrân avea să-l ajute pe micul Mustafa să-și administreze 
guvernul. Soliman se întreba dacă, mai târziu, fiul lui cel mare nu-l va 
ucide, aşa cum îşi ucisese Selim I tatăl. Lupta pentru putere nu cunoaște 
milă. 


Când Ibrahim sosi la Constantinopol, revolta era deja reprimată. Cu 
ocazia unei recepții oficiale la Yeni Serai, sultanul îi oferi o sabie încrustată 
cu nestemate, o egretă din diamante şi o mantie de zibelină. ÎI felicită pentru 
pacificarea și reorganizarea Egiptului și Siriei, îi dublă veniturile și îi dărui 
o sumă considerabilă, pentru a-și reface palatul. După care îi mări 
personalul civil şi militar şi îi acordă onoruri aproape egale cu ale lui. Seara 
au luat cina împreună, în apartamentul lui Soliman de la Yeni Serai. 

Mulţumiţi de finalul fericit al acestor evenimente tulburi, au reluat tonul 
familiar de pe vremuri şi vechile glume. Râdeau ca niște copii, uitând că 
stăteau în fruntea unui imperiu. 

Abia la desert pomeni Soliman de executarea lui Ferhat și a acoliţilor săi. 

— Bănuielile tale în privinţa lor erau îndreptăţite, Ibrahim. 

Dacă i-aş fi lichidat mai devreme, răscoala ienicerilor n-ar mai fi avut 
loc. 

Marele-vizir clătină din cap. 

— Nu cred că doar şefii trebuie învinuiți pentru această răscoală. Terenul 
era prielnic. Înainte de a pleca, ţi-am povestit despre energia războinică a 
turcilor. Ar fi trebuit să mai adaug și setea de pradă. Lupta și jaful sunt 
singurele lor scopuri în viaţă. 

Dacă nu-i trimiţi la luptă — și asta cât mai repede vei avea pe cap un nou 
val de violenţe. lartă-mă dacă adevărul este crud uneori. Eşti mândru că ţi 
se spune Soliman Legiuitorul. Legile sunt îndatorirea juriștilor şi a ulema. 
Predecesorii tăi adăugau alte calificative la numele lor: „Cuceritorul”, 
„Războinicul”, „Îndrăzneţul”, „Biciul lui Dumnezeu”. Istoria trebuie să te 


cunoască sub alt nume, care să combine caracterul tău luptător și iubirea ta 
pentru dreptate. „Soliman Magnificul” ar fi mai potrivit cu personalitatea ta. 

Ibrahim repetă solemn: 

— Ei, da! „Soliman Magnificul”! 

Sultanul zâmbi. 

— Dar merit? 

— Meriţi pe deplin! Vitejia ta în faţa ienicerilor n-a fost inspirată de 
strămoșul tău Mehmed al II-lea. N-ai făcut decât să-ți urmezi propriul 
impuls, propriul instinct. Și, aş adăuga, instinctul tău sângeros. Atunci când 
sultanii îşi vor pierde această însușire, imperiul se va prăbuși. Armata vrea 
război, iar tu trebuie să i-l dai! 

Nici Soliman, nici Ibrahim nu făcură vreo aluzie la Riistem, care se 
perpelea în fruntea guvernului său din Siria. 


După o partidă pasionată de amor, Soliman și Roxelana se odihneau, 
încă înlănţuiţi. Culcat pe spate, cu braţul în jurul umerilor iubitei sale, care 
se sprijinea cu capul de pieptul lui, Soliman se gândea la cuvintele lui 
Ibrahim. 

Uneori luciditatea rece și spiritul lui critic îl deranjau. Ibrahim rămânea 
totuşi același prieten devotat, gata să-i satisfacă toate nazurile. Chiar dacă 
discuţia aluneca în domeniul politicii, omul de stat era la fel de devotat ca 
prietenul. În faţa Roxelanei, Soliman putea vorbi cu inima deschisă. Iar 
acesteia raționamentele marelui-vizir nu i se părură lipsite de bun-simţ. 

Istoria poporului otoman, pe care o studiase sârguincios, o învățase că 
războaiele erau strâns legate de trecutul ei. 

— S-ar părea că pacea a durat destul, zise Soliman. Am crezut că, după 
războaiele interminabile duse de tatăl meu, turcii vor fi mulţumiţi să se 
odihnească puţin. Însă m-am înşelat. Nu-mi mai rămâne decât să pregătesc 
ţara pentru un nou război. 

— Oare este absolut necesar? întrebă ea. Ultimii doi ani au fost cei mai 
fericiţi din viaţa mea. Femeilor le place să-si aibă alături soţii şi fiii. 

— La noi nu femeile sunt cele care dictează legile, Roxelana. 

— Dar şi ele fac parte din lumea otomană! Au un rol important ca soții și 
mame. 

— Asta se şi cere de la ele. Nimic mai mult. 

— Gândeşte-te, Soliman, la femeile din popor, care gătesc, educă o 
droaie de copii, muncesc pământul, fac curat în casă, în vreme ce bărbaţii se 


războiesc. Când îşi pierd soţii sau fiii în luptă, e un dezastru. Dar nimeni nu 
le cere părerea. 

— Riscurile meseriei, îngerul meu! Singura îndatorire a femeii este să 
aducă pe lume soldații de mâine, care vor lupta pentru expansiunea 
imperiului nostru. 

— Şi anii aceștia frumoși de pace... 

— O experienţă destul de nereușită. Am curajul să-mi recunosc greşelile 
şi datoria să aleg direcţia următoarei mele campanii. Spre est sau spre vest. 
În Persia, șahul Ismail, întemeietorul dinastiei Savafizilor, a murit. Fiul lui, 
Thamasp, ne oferă prietenia lui. Dar prietenia perșilor este un dar otrăvit. 

Suntem diferiţi de ei din toate punctele de vedere, atât pe plan politic, cât 
și pe plan religios. În vest, regele Francisc I, căzut prizonier la Pavia, se 
perpeleşte într-o temniţă spaniolă. Mi-a trimis de curând un mesaj, cerându- 
mi umil ajutorul împotriva lui Carol Quintul. Îmi recunoaşte puterea și nu 
ezită să-mi scrie că este sclavul meu supus. Până acum, toată Europa 
creștină se unea împotriva noastră. Au organizat cruciade, însă noi le-am 
zdrobit. Acum, regele Franţei îmi cere ajutorul. Ce revanşă frumoasă! 

Soliman desfăcu pe pernă hărţile de război. Roxelana îi urmărea 
planurile cu atenţie sporită. 

— Voi ataca Ungaria, reluă el. Regele Spaniei are prea multe probleme 
pe cap ca să intervină. lar arhiducele Ferdinand nu e decât umbra fratelui 
său mai mare. Un incapabil care visează la coroana regală. O să-l strivesc ca 
pe un purice. 

— Şi Polonia? întrebă Roxelana cu sfială. 

— De ce mă întrebi asta? 

Ezită câteva clipe, apoi răspunse cu voce joasă: 

— M-am născut în Polonia. 

Soliman izbucni în râs. 

— Uită Polonia. Astăzi eşti turcoaică, ești cadâna unui turc, sultan pe 
deasupra, iar copiii tăi sunt turci. Prinţi turci. Ar trebui să te consideri 
fericită şi mândră că eşti iubita împăratului otomanilor. Ştii că Veneţia şi 
marele duce al Moscovei, Ragusa şi tătarii din Crimeea îmi cerşesc 
bunăvoința? Că până şi Sigismund al Poloniei, fostul tău rege, caută 
prietenia mea? L-ai văzut vreodată? 

Roxelana se hotărî să renunţe la atitudinea rezervată. 

— l-am fost prezentată la o recepţie. Lui și soţiei sale, regina Bona. 

Ochii sultanului sclipiră de curiozitate. 


— Serios? Arăta impunător? 

— Da! În ciuda vârstei. Era trecut de patruzeci de ani. În schimb, regina 
era frumoasă ca soarele. Şi foarte tânără. La banchetul acela i-am cunoscut 
şi pe arhiducele Ferdinand şi pe Ludovic al II-lea al Ungariei. 

Soliman clătină din cap, gânditor. 

— Povesteşte-mi despre regele acesta! Părea un bărbat hotărât? 

— Trufaș, superb, plin de el! Un munte de orgoliu! 

— Hm! Mă aşteptam. Şi arhiducele? 

— Hotărât şi dominator! Genul de om care îşi urmează scopul cu 
perseverenţă! 

— Aşadar, periculos! 

— Habsburgii sunt convinși de superioritatea lor faţă de toţi ceilalți 
suverani din Europa. Reginele și prințesele acestei familii împărtășesc 
aceeași concepție. 

— Acum tu eşti mai presus de toate reginele și prinţesele din întreaga 
lume. 

— Sunt fericită şi mândră că sunt iubită de tine. Că am doi copii frumoși, 
dar... 

— Dar ce? 

Se ridică pe jumătate, rezemându-se într-un cot. 

— În Polonia eram o femeie liberă. 

Replica lui o ului. 

— În Imperiul Otoman, libertatea este o noţiune perimată. 

Ibrahim, un simplu sclav, a ajuns la rangul de mare-vizir. Există părinţi 
care își vând fiii şi fiicele ca sclavi pentru a le dărui o șansă de a se înălța, 
de a se bucura de o viaţă care să le ofere toate plăcerile posibile. 

Soliman se simțea deprimat la ideea că o va părăsi pe Roxelana, fie şi pe 
durata unei campanii. Era conştient de dubla sa personalitate: bărbat și 
împărat. Pe de o parte, bărbatul, cu emoţiile şi slăbiciunile sale, cu iubirile 
şi greșelile sale; pe de altă parte, împăratul, dur și implacabil, cel care 
împărțea daruri și pedepse, umbra lui Allah. 

O armată de două sute de mii de oameni, întărită de hoardele marelui- 
han al Crimeei, se îndrepta către Ungaria. Trei sute de tunuri — o putere de 
foc considerabilă — susțineau trupele călite care mergeau la luptă 
manifestând o bucurie vecină cu nebunia. 

Soliman comanda impozanta masă umană, secondat de Ibrahim și de 
generalul Ayas şi generalul Mustafa, cumnatul său, rechemat din Alexandria 
și numit vizir. 

Reintrarea în graţii a lui Mustafa a fost singura concesie pe care i-o 
făcuse Soliman mamei lui. Văduvirea surorii sale, Malfiruz, îl afecta prea 
puţin. 

Armata otomană se întinse pe pusta ungară ca un nor de lăcuste. 

Călărind alături de sultan, Ibrahim vorbea cu optimism: 

— Campania noastră începe bine. Ludovic, regele, se zbate ca un 
nevolnic să capete ajutoare de la vecini. Însă n-a primit decât cuvinte de 
încurajare. Până şi propriii supuși, boierii unguri, sunt dezbinaţi de certuri 
meschine. Ludovic nu dispune decât de treizeci de mii de oameni. Cavaleria 
grea este depășită, ineficientă. 

— Crezi că ne putem bizui pe Zâpolya? 

Ibrahim surâse ironic. 

— Soldaţii guvernatorului Transilvaniei nu vor îngroșa armata stăpânului 
său. A fost plătit bine să-l trădeze. 

Soliman răspunse cu dezgust: 

— Îi dispreţuiesc pe trădători, chiar dacă le accept serviciile. 

— Zápolya este un trădător care caută să ajungă sus. Pe tronul Ungariei. 
Coroana regală aşezată pe fruntea lui va șterge urmele rușinii și îi va 
întemeia dinastia. 

— Dacă îşi trădează regele, nu te temi că ne va trăda și pe noi? 

— Nu! Pentru că va fi surghiunit de creștinătate. Va fi un rege- 
marionetă. Marioneta noastră. 


Noaptea, când trupele instalau bivuacurile, şi miile de focuri aprinse 
străluceau ca stelele, sultanul se retrăgea în cortul său și nota în jurnal 
faptele care îi reținuseră atenţia, apoi îi scria epistole lungi Roxelanei. 


„Când vei citi aceste rânduri, închipuie-ţi că eu sunt cel care le rostește, 
că sunt aproape de tine şi că simţi pe ceafă mângâierea răsuflării mele. 
Inchipuie-ţi că mâna mea se așază peste a ta şi că buzele mele caută buzele 
tale...” 


Pana alerga pe hârtie în vreme ce chipul Roxelanei îi urmărea gesturile 
ca şi cum ar fi fost acolo. Ziua, visa la ea cu ochii deschişi. Noaptea, 
adormea gândindu-se la ea, la trupul ei, la pielea ei dulce, la farmecele ei. 
Uneori, se întreba uimit cum reușise Roxelana să pună stăpânire pe 
simţurile lui, să-l modeleze cum vrea ea? El, Marele Stăpân, îngenunchea 
supus în faţa acestei femei venite din Polonia. Îl făcuse sclavul ei. Însă 
lanţurile care-l țineau erau atât de ușoare, tirania ei atât de plăcută, încât i se 
păreau o binecuvântare. Nu putea şi nu voia să se sustragă acestei 
dependențe. Când chemarea cărnii îi făcea sângele să clocotească, îmbrăţișa 
trupul gol al lui Ibrahim. Acesta simţea că devine treptat un înlocuitor și că, 
încet-încet, Soliman se îndepărtează de el. Dar nu se îngrijora din cale- 
afară. Diminuarea influenţei lui pe plan afectiv își găsea compensaţia în 
politică, unde rolul lui era din ce în ce mai important. 

Dragostea neţărmurită pe care i-o purta Soliman Roxelanei nu-l 
împiedica să se consacre afacerilor de stat. Însuşirile sale intelectuale, 
luciditatea sa politică, înceţoşate pentru o vreme, îşi regăseau vechea 
claritate. Îşi dădea seama, cu oarecare întârziere, că, abandonându-se 
plăcerilor alcovului în detrimentul îndatoririlor sale de sef al statului, își 
micșora prestigiul nu numai în ochii supușilor săi, ci şi în cei ai Roxelanei. 
Dragostea nu rezistă în fața timpului. Ca s-o faci să dureze, trebuie să 
păstrezi admiraţia femeii iubite, trebuie s-o uimeşti, să-i hrăneșşti veneraţia, 
cultul pentru bărbatul care constituie universul ei. 


Într-o seară, cercetașii trimişi de Ibrahim anunţară o concentrare de trupe 
inamice pe câmpia Mohăcs. Acolo, chiar lângă confluența Dravei cu 
Dunărea, regele Ludovic al II-lea voia să înalte un obstacol de netrecut în 
calea înaintării lui Soliman către Buda, capitala regatului. 


La căderea nopţii, marea armată otomană înălță tabăra nu departe de 
poziţiile duşmane. Focurile bivuacurilor ungurești sclipeau în întuneric. În 
faţa cortului imperial, Soliman reuni consiliul de război. Ibrahim dezvălui 
informaţiile primite cu ajutorul porumbeilor călători din tabăra adversă: 

— Ludovic se străduieşte în zadar să-i împace pe partizanii grupărilor lui 
Bathory şi Verboeczy, care se urăsc de moarte. A treia grupare, cea a lui 
Zápolya, îşi aşteaptă ceasul. Episcopul Tömözi, comandant-șef al armatei 
ungare, este neutru. Statul său major cuprinde șase sau şapte episcopi. 
Generalii lui călugări sau călugări-generali au o experiență militară foarte 
slabă. 

Disperat de certurile mai-marilor, a declarat că se teme mai mult de turcii 
din Ungaria decât de cei din Turcia. Episcopul Pereny, aghiotantul 
comandantului-șef, a prezis că douăzeci de mii de războinici unguri vor 
căpăta în paradis coroana sfântă a martirilor. Eu cred că se înșală. Toată 
armata va fi nimicită. În fine, Ludovic tocmai a primit ajutoare din partea 
noului papă Clement al VII-lea. 

— Ne-ai asigurat că papa e atât de neputincios încât nu-i va putea ajuta 
în niciun fel pe unguri! strigă Ayas Pașa. 

— N-am terminat încă, frate! răspunse Ibrahim. Ajutorul lui se reduce la 
un observator pe lângă rege. Un anumit episcop Losowski, care va îmbrăca 
armura, se va sui pe un armăsar şi va participa la luptă. Un ajutor 
substanţial, trebuie să recunoașteţi. 

Sultanul și generalii săi izbucniră în râs. 

— Acum să ne întoarcem la lucruri serioase! reluă marele-vizir. După 
informaţiile noastre, Ludovic al II-lea ne va ataca poziţiile în fruntea 
cavaleriei grele. Propun să depărtăm rândurile, să-i lăsăm să treacă pe 
cavalerii unguri, apoi să-i asaltăm din flancuri. O dată prinşi în capcană, îi 
vom nimici. 

Soliman aprobă acest plan. 

În noaptea aceea se aşeză la masa de lucru şi luă pana să-i scrie 
Roxelanei. Apoi se răzgândi. Eforturile lui trebuiau să se concentreze 
asupra grelei încercări care îl aştepta în zori. Era prima lui bătălie adevărată. 
Valoarea lui personală de luptător avea să fie în joc. Superioritatea 
zdrobitoare a turcilor nu excludea surprizele. Se culcă târziu, însă nu reuşi 
să închidă ochii toată noaptea. La prima geană de lumină, se ridică din pat, 
făcu o baie, apoi luă micul-dejun singur, căci Ibrahim inspecta deja trupele 
instalate pe poziţiile de luptă. 


Soliman iesi în cele din urmă din cortul său și fu întâmpinat de Ibrahim 
şi de generali. Marele-vizir îi arătă soarele care îşi făcea apariţia la orizont. 

— Astrul răsare ca să salute venirea perechii sale! 

Complimentul îl făcu pe sultan să zâmbească. 

— Să sperăm că apusul va saluta victoria noastră! răspunse el. 

— Triumful domniei voastre îl va bucura pe regele Franţei și-l va face să 
plângă pe regele Spaniei, zise Ibrahim. 

Soliman şi generalii săi trecură în revistă trupele. Linia întâi cuprindea 
zece mii de spahii şi regimentele din Rumelia, sub comanda marelui-vizir. 
Cavaleria lui Ayas Pașa, ienicerii și artileria lui Mustafa Pasa se așezaseră în 
linia a doua. Garda imperială, condusă de sultan, şi trupele de rezervă 
asigurau ariergarda. Ferocii cavaleri achingii, vestiți pentru agilitatea lor, 
țineau flancurile armatei turce. 

Cavaleria grea, comandată de regele Ludovic, s-a avântat în luptă. 
Nobilii unguri cu armuri sclipitoare făceau pământul să se cutremure sub 
copitele cailor bogat împodobiţi. Steagurile și stindardele fluturau în vânt, 
încoronând aceste valuri omenești. 

Prima linie otomană se deschise în faţa şarjei care, purtată de elan, se 
afundă în linia a doua. În clipa aceea turcii s-au aruncat în flancurile 
cavaleriei ungare, bombardată în același timp de artileria lui Ayas Pașa. 
Valul de maghiari a fost copleșit. lenicerii retezau picioarele cailor, care se 
prăbușeau, strivind sub greutatea lor pe cavalerii blocaţi în armurile 
însângerate. Regele Ludovic şi cam o sută de nobili unguri au reușit să 
scape din strânsoarea care-i zdrobea pe tovarășii lor. Agitând săbiile şi 
armele, și-au croit drum printre turci. 

Soliman văzu acest vârtej ce se apropia periculos. Îşi scoase iataganul 
din teacă, gata să se avânte în luptă direct cu regele Ludovic. Însă gărzile 
imperiale — fantasini şi cavaleri — îi încolțiră pe nobilii maghiari, care au 
priceput că încercarea lor de a ajunge la Soliman dăduse greş. Au făcut cale 
întoarsă, încercând să scape din capcană. Soliman îi văzu pe cavalerii 
inamici înghițiţi de masa colcăitoare de turci. Debandada cavaleriei ungare 
provocă panică în rândul infanteriei. 'Tunarii își părăsiră tunurile. Fiecare 
încerca să-şi scape pielea în fața achingiilor care-i măcelăreau pe fugari. 

Lui Soliman i-ar fi plăcut să se arunce în gloată, însă se abținu, conştient 
că un comandant suprem nu are dreptul să-și riște viaţa fără rost. Ibrahim și 
toți generalii se băteau cu vitejie alături de soldaţii lor. Toţi turcii știau că 


ochii sultanului erau ațintiți asupra lor și că răsplata va fi pe măsura vitejiei 
lor. 

Ungurii cunoscură astfel cea mai dureroasă înfrângere din toate 
timpurile. Cu inima plină de bucurie, Soliman îi scrise Roxelanei: 


„Dragostea mea, îţi dau o veste care te va bucura. Allah Atotputernicul 
a binevoit să vină în ajutorul copiilor lui Mahomed. Datorită lui, am 
obținut o izbândă strălucită. Armata lui Ludovic, regele Ungariei și al 
Boemiei, tocmai a fost nimicită. El însuși a pierit înecat, când încerca să 
treacă înot râul Csele, umflat de ploi. Mi-am amintit că l-ai cunoscut la un 
banchet în Polonia și că mi-ai vorbit despre tinereţea și frumuseţea lui. Din 
nefericire pentru el, sfetnicii răi au profitat de lipsa lui de experienţă și l-au 
târât într-o aventură nefastă, care l-a costat viaţa. Leșurile celor douăzeci 
de mii de infanteriști și patru mii de cavaleri unguri au rămas să 
putrezească pe câmpul de luptă. Prizonierii au fost decapitaţi. Lângă cortul 
meu se înalță o piramidă de trei mii de capete, încununată de cele ale lui 
Bathory şi Verboeczy. Am poruncit să fie puse deoparte, pe trepte de lemn, 
capetele celor șapte episcopi care cu fost capturați cu armele în mâini. Am 
păstrat un loc de cinste pentru capul episcopului Losowski, trimisul papei. 
Mă gândesc să-l trimit la Vatican, dar nu sunt sigur că după o călătorie 
atât de lungă va ajunge în stare bună. Acum mă îndrept spre Buda. Am 
cerut să se predea. Dar să uităm de politică şi de război pentru o clipă şi să 
ne gândim la noi. Îmi lipsești mult, Roxelana. Aştept sfârşitul acestei 
campanii ca să mă întorc triumfător la Constantinopol şi să te strâng la 
pieptul meu. Îmi amintesc deseori de prinţişorii noştri şi-mi fac griji pentru 
educaţia lor. În fiecare noapte, înainte de a adormi, visez la tine. Totul a 
vrut să ne unească, divinitatea, natura și oamenii. Mă gândesc la tine şi la 
iubirea noastră, care va trăi peste secole. Trubadurii o vor cânta, poeții o 
vor ridica în slăvi, istoria va pomeni numele tău alături de al meu și numele 
meu alături de al tău. Voi cere astrologilor mei să caute o constelație- 
fecioară, care să păstreze pentru vecie iubirea dintre Divina Roxelana și 
Soliman Magnificul.” 


Roxelana privi în jur. În acest interior somptuos, cu suprafeţele acoperite 
de faianță multicoloră, simţea că se sufocă. O bântuiau coșmarurile. 
Tavanul se lăsa în jos, podeaua se înălța, pereţii se apropiau. Copleșşită, 
întindea braţele, încercând să oprească această mișcare continuă, 


irezistibilă, pe care trebuia să o strivească. Atunci ţipa şi se trezea cu inima 
bătând să-i sară din piept, răsuflând greu, cu corpul scăldat în sudoare. 
Încăperea care îi apărea în vis era în vârful unui turn înclinat. Avea gratii la 
ferestre, însă nu existau uşi. Roxelana izbea cu pumnii în pereţi, fără să 
capete răspuns. 

Acum regăsea senzaţia aceea de neputinţă. Izolată de lume în palatul 
acesta, imensă colivie de fecioare și castraţi, în care Soliman era singurul 
mascul care avea dreptul să pătrundă, era obsedată de imaginea bărbaţilor 
tineri şi frumoși care, de la o vreme, împrumutau chipul, trupul şi surâsul 
lui Ibrahim. 

Roxelana se întreba dacă nu cumva îşi pierdea minţile. 

Apoi crizele acestea treceau. Îşi regăsea echilibrul, dorinţa de a trăi, de a 
se zbate pentru copiii ei, pentru iubirea ei, pentru planurile ei. 

Kislar agasi îşi anunţă sosirea printr-o sclavă. 

— Un mesaj de la Înălţimea Sa pentru domnia voastră, cadână-sultană, 
zise el umil. 

Sărută cu respect sulul pe care îl ţinea în mână, apoi i-l înmână 
Roxelanei şi se retrase. 

Încântată, aceasta desfăcu pecetea imperială, derulă misiva și citi cu 
aviditate. Ajungând la pasajul care pomenea decapitarea episcopului 
Losowski, închise ochii și clătină din cap, necrezând ochilor. Citi şi reciti 
rândurile cu pricina. Roxelana își închipui că nu deslușise bine numele, nu 
văzuse bine literele turceşti. În cele din urmă, fu silită să admită adevărul. 
Sultanul îi ucisese tatăl, poruncise cu sânge rece să fie omorât. Tăierea 
capului unui prizonier de război era o crimă. Dar, pe de altă parte, de unde 
să fi bănuit că episcopul Losowski era tatăl soţiei lui? Lăsă scrisoarea să-i 
cadă din mâinile tremurătoare. Lacrimi fierbinţi îi inundară chipul. Refăcea 
în închipuire capetele însângerate înșiruite cu grijă. Se strădui să alunge 
această viziune groaznică. 

Anii petrecuţi în lumea otomană o obișnuiseră de bine de rău cu aceste 
obiceiuri. Monstruozitatea lor reieşea acum mai clar ca oricând. Amintirile 
trecutului ei îndepărtat îi reveniră în minte. Se gândi înduioșată la chipul 
dur, însă atât de drag al tatălui ei şi la atmosfera micului castel în care 
văzuse lumina zilei. 

Roxelana vărsă lacrimi care nu-i uşurau cu nimic durerea. 

Moartea atroce a tatălui ei nu trebuia să rămână nepedepsită. 


In zilele următoare, epistolele padișahului către Roxelana anunţară noile 
triumfuri ale armatei otomane. 


„Buda este la mila mea. Pesta s-a supus fără să opună rezistenţă. Am 
promis să nu mă ating de locuitori și de bunurile lor. Din păcate, o parte 
din soldaţii mei n-a respectat promisiunea. N-am putut să-i pedepsesc. 
Obiceiurile noastre încuviinţează și încurajează prădarea bunurilor 
dușmanilor. Știu, Roxelana, că inima ta plină de bunătate disprețuiește 
violenţa. Îmi amintesc ziua aceea frumoasă când am trecut Bosforul ca să 
mergem la Uskudari. Ai văzut un căruțaș care își lovea cu sălbăticie caii. 
M-am îngrozit când ai sărit din litieră şi te-ai aruncat asupra acestui 
individ ca să-i smulgi biciul din mână. Era un gest nechibzuit din partea 
unei turcoaice. Cu toate acestea, impresionat de mila pe care ai arătat-o 
faţă de animalele chinuite, am hotărât să dau o lege pentru protecția 
animalelor. Dar să ne întoarcem la excesele soldaţilor mei. În afară de 
trupele permanente, care își încasează solda, trupele auxiliare — îndeosebi 
infanteriștii şi achingiii — trebuie să-și asigure traiul de pe urma populaţiei 
băștinașe inamice. Legile războiului sunt dure, Roxelana. Peste o sută de 
mii de ţărani unguri au fost măcelăriți sau făcuţi sclavi, iar bunurile lor au 
fost luate pradă de război. Îţi explic toate acestea pentru că acum eşti 
turcoaică, iar purtarea ta trebuie să se supună cerințelor legilor noastre. 
Nu te lăsa cuprinsă de tristeţe. Dacă îţi dau aceste sfaturi, o fac spre binele 
tău. Vreau să fii demnă de rangul de mamă a micilor mei prinți. Sunt 
convins că nu mă vei dezamăgi niciodată. Vreau să te încredinţez încă o 
dată că sunt mândru de tine şi că dragostea pe care ţi-o port este mai 
puternică decât moartea.” 


Roxelana desluși printre rândurile scrise de sultan o stare de spirit care o 
surprinse și o îngrijoră. Tonul lui Soliman era grav şi chibzuit. Frazele lui 
ascundeau o uşoară dojană. Cineva urzea intrigi legate de ea? Tuturor 
acestor griji li se adăuga suferința provocată de moartea tatălui ei. Durere 
sfâşietoare, pe care trebuia să o ascundă în adâncul inimii. 

O nouă scrisoare de la Buda exprima în termeni lirici bucuria lui 
Soliman, care izbutise în sfârşit să devină judecătorul lumii apusene. 
Frazele lui supraîncărcate de adjective reflectau stilul oficial: 


„În faţa tronului meu strălucitor au îngenuncheat umil într-o parte 
reprezentanţii nobilimii maghiare, care cereau coroana regală pentru Ioan 
Zápolya, iar în cealaltă parte nobilii care îmbrăţişaseră cauza pierdută din 
start a lui Ferdinand de Austria și care implorau bunăvoința mea. Aș fi 
putut păstra Ungaria. Să instalez la Buda un guvern turc și să desfiinţez 
regimul regal compromis. Însă mi-am amintit că Zápolya ţi-a salvat viaţa. 
Iar viaţa ta valorează un tron. Așadar, l-am răsplătit pe Zápolya și i-am 
încredinţat regatul. Fireşte, am păstrat secretul nostru scump. Poate că va 
veni ziua în care îi voi dezvălui lui Zápolya motivul pentru care l-am ales pe 
el. Ungaria va rămâne sub aripa imperiului meu. Salvatorul tău va domni 
sub protecţia armatelor mele. Dacă vreodată Ferdinand de Austria va 
îndrăzni să lupte pentru tron, va cunoaște furia mea. În curând mă voi 
întoarce la Constantinopol, încărcat de daruri pentru tine şi pentru copiii 
noștri. Te iubesc, Roxelana! Sunt gelos pe aerul pe care îl respiri în timpul 
lipsei mele!” 


Sultana-valid€ hotărî să sărbătorească în familie victoria fiului ei. N-a 
uitat să o invite pe Roxelana, în ciuda împotrivirii fiicelor ei. Favorita își 
puse o rochie luxoasă, dar sumbră și alese bijuterii cât mai discrete — un fel 
de a purta doliu fără a atrage atenţia celorlalți. Pentru a-și arăta respectul, 
sosi prima, amănunt remarcat cu mulțumire de sultana-valid€. 

Prințesa Malfiruz, toată în doliu, cu ochii înroşiţi, cu figura lugubră, își 
făcu şi ea apariţia. Locuia într-un apartament din Eski Serai de la 
confiscarea averii soţului ei. Sultanul îi propusese o casă mare şi un venit 
substanţial pentru a o despăgubi, dar îi refuzase oferta cu dispreţ. Malfiruz 
susținea că viaţa ei era în pericol. 

Apoi apăru prințesa Turhan, însoţită de soţul ei, Lufti Pașa, care 
îndeplinea la Constantinopol funcţia de șef al guvemului în lipsa lui 
Ibrahim. 

Prințesa Kassem sosi cu pași siguri. De la reintrarea în graţii a soţului ei, 
Mustafa, își recăpătase aerele de superioritate. Își sărută mama şi surorile, 
iar Roxelanei, care se grăbi să facă o plecăciune respectuoasă în faţa ei, îi 
aruncă un salut abia schiţat. 

Turhan o scrută pe Roxelana din cap până-n picioare. 

— Doliul lui Malfiruz e îndreptăţit, zise ea, dar nu pricep de ce te-ai 
îmbrăcat atât de sobru. Ca să-ți arăţi bucuria, n-ar fi fost mai potrivite 
veșmintele de sărbătoare? 


Cuvintele înveninate ale lui Turhan n-o descumpăniră pe Roxelana. 

— Păstrez bucuria în inimă. Modestia înfățișării mele aduce omagiu 
celor care și-au dat viața pentru o cauză dreaptă şi mamelor care şi-au 
pierdut fiii pe câmpul de bătălie. Doar soldaţii care au adus victoria sunt 
demni să îmbrace haine de sărbătoare. 

Kassem se înnegri. 

— Pricep unde baţi, Roxelana! Noi, printesele împărăteşti, nu vom avea 
niciodată fii care să poarte arme. 

— Ai limba prea ascuţită, Roxelana! reluă Turhan. 

— Pace! Pace! strigă sultana-valid€. 

Imaginea tatălui ei decapitat o făcea pe Roxelana agresivă, aproape 
nechibzuită. 

În momentul acela, poporul turc nu însemna pentru ea decât un cancer în 
trupul Europei. Uciderea tatălui ei atârna mai greu în balanță decât educația 
şi influenţa căpătate în harem în acești ultimi ani. 

Intrarea zgomotoasă a lui Hadice înfrână criza începută. 

Exaltată de succesul lui Ibrahim, aceasta anunţă cu mândrie că sultanul 
prinsese cu mâinile lui o pană de bâtlan şi o broșă de diamante pe turbanul 
primului său sfetnic și prieten, ceea ce reprezenta o răsplată importantă. 

— La sugestia lui Ibrahim, fratele meu a hotărât să aducă la 
Constantinopol marea bibliotecă a lui Matei Corvin, două candelabre 
enorme din bronz, tunurile palatului regal şi ale cetăţii, precum și trei statui 
gigantice înfățișând divinități păgâne: Apolo, Diana şi Hercule. 

Hadice vorbea... vorbea... vorbea... Malfiruz își privea cu ură sora mai 
mică, a cărei fericire îi insulta doliul. Deodată izbucni: 

— Ajunge! Ajunge! Ai puţină decenţă, Hadice! Capul tăiat al lui Ferhat 
este încă expus insultelor trecătorilor în faţa intrării în Yeni Serai. Nu i-a 
fost îngropat decât trupul. Nu ţi-e teamă că într-o zi Ibrahim al tău va avea 
aceeași soartă? 

Hadice se opri, uluită, apoi strigă furioasă: 

—  Bufniţă blestemată! Ar trebui să-ti scot ochii! Ibrahim este 
invulnerabil! 

— Sărmană neghioabă! exclamă Malfiruz. 

— Nu vă mai certaţi! porunci sultana-valid€. Nu mai sunteţi copii! 
Arătaţi respect măcar față de părul meu albit! 

— l-am spus ce cred, mamă! zise văduva. Nimeni nu e la adăpost de 
capriciile lui Soliman. 


— Inima ta e plină de fiere! urlă Hadice. 

Se întoarse către mama ei. 

— Dacă fericirea mea i se pare insuportabilă, n-are decât să plece! 

Malfiruz se ridică și porni cu paşi mari spre ușă. 

— Cu plăcere! Prezenţa ta mă omoară! 

După plecarea ei, sultana-valide o mustră pe Hadice: 

— Ar trebui să-i respecţi durerea! Să fii mai compătimitoare! 

De ce nu încerci să o înţelegi? 

— Mama are dreptate, interveni Kassem, care își amintea de neliniștea 
pe care o simţise când Mustafa fusese exilat la Alexandria. Trebuie să o 
menajăm! 

Roxelana urmări cearta cu inima plină de amărăciune. Malfiruz purta 
doliu după un soţ care şi-a trădat patria şi pretindea respect. Ea, Roxelana, 
trebuia să plângă în taină moartea eroică a tatălui ei și să afișeze un aer 
bucuros pentru a nu indispune familia imperială. Era tentată să se ridice şi 
să-și strige durerea și disperarea. 

Dar era osândită să păstreze secretul toată viaţa. Viitorul fiilor ei ar fi 
fost compromis dacă turcii aflau că bunicul natural al celor doi prinți era un 
episcop polonez, decapitat după ce a luptat cu armele în mână împotriva 
armatei sultanului la Mohăcs. 

Domică să înveselească atmosfera, sultana-valide porunci să intre 
orchestra de orbi. Însă nici muzica, nici ospăţul îndestulat, nici dansatoarele 
unduioase nu reușiră să destindă atmosfera. 

Supărată, Hadice păstra o tăcere încăpăţânată. Pentru a-i face plăcere 
mamei sale, Kassem începu să povestească anecdote la care nu râdea 
nimeni. 

La încheierea cinei, Lufti Paşa îi mulțumi sultanei-valide pentru seara 
frumoasă, apoi ceru permisiunea să se retragă. 

— În noaptea asta trebuie să fac o inspecţie inopinată în zona portului. 
Vreau să mă încredințez că poliţia îşi îndeplineşte mulţumitor îndatoririle. 

Hafsa Hatun înclină capul. 

— Du-te, Lufti! Fă-ţi datoria! Socrul tău, răposatul sultan Selim al II-lea, 
ieșea deseori deghizat în derviş sărman sau în pelerin pentru a lua pulsul 
orașului. 

Hadice părăsi la rândul ei reuniunea, urmată de Kassem și Turhan, 
indispusă de plecarea soţului ei. 


Roxelana se retrase ultima. Înainte de a o lăsa să plece, sultana-valide o 
îmbrăţişă. Întoarcerea fiului său se apropia şi voia să intermedieze o 
împăcare între el şi Malfiruz. Să-i arate bunăvoință favoritei lui era cea mai 
înţeleaptă politică. 

Întoarcerea lui Soliman la Constantinopol întărea puterea Roxelanei în 
pofida tuturor piedicilor care se înălțau în faţa ei. 

Hafsa Hatun îi ghicise jocul. Nu pierdea nicio ocazie de a lăuda în faţa 
fiului ei calităţile Roxelanei, cu o subtilitate perversă. 

— E o fată deosebită. Ingenuitatea și graţia ei se unesc cu o inteligență 
fără pereche, cu o vioiciune a spiritului, o clarviziune şi o diplomaţie care 
impun respect. Nu e niciodată luată pe nepregătite. Judecata ei este sigură, 
abilitatea inspirată. Își duce viaţa după o politică foarte fină. 

Elogii ambigue, care puteau fi uşor interpretate exact pe dos: o tânără 
diabolică, gata să apeleze la orice metode pentru a obţine ceea ce voia. 

Soliman clătina din cap şi răspundea cu un aer convins: 

— Ai dreptate, mamă! Roxelana este o femeie extraordinară! 

După plecarea fiului ei, Hafsa Hatun îşi ascundea fruntea în palme și 
medita, exasperată: „Ce naivitate îngrozitoare! 

Roxelana îl joacă pe degete! Nu pricepe că a ajuns jucăria acestei femei 
viclene și calculate?” 

Soliman îşi împărțea timpul între favorită și ceea ce el considera opera 
capitală a vieţii sale: crearea unui ansamblu de norme juridice care trebuia 
să-i asigure un nume pentru posteritate, cel de „Soliman Legiuitorul”. 

Când se întorcea, obosit, de la Yeni Serai, după o zi de muncă, Roxelana 
îl primea strălucind de bucurie. 

— Bine ai venit, iubirea mea, luceafărul meu! 

Îl îmbrăţişa, îl mângâia pe ceafă cu degetele ei fine, îl mușca uşor de 
lobul urechii și îi acoperea buzele cu sărutări. 

Îşi trimitea sclavele afară şi îi scotea mantia acoperită cu blană, turbanul 
şi veșmintele strălucitoare, îi scotea încălțările, apoi îi aducea halatul de 
casă şi papucii de catifea, îndatoriri care reveneau sclavelor, dar pe care 
Roxelana le îndeplinea cu o plăcere care îl încânta pe Soliman. Femeia îi 
zicea, entuziasmată: 

— Aş vrea să fiu singură cu tine pe o insulă pierdută în mijlocul mării. 
Această insulă să fie leagănul iubirii noastre mari și unice. Să fiu sclava şi 
amanta ta, o, soarele meu triumfător! 

Dar starea de spirit a Roxelanei era schimbătoare. Uneori o găsea 
pierdută în gânduri, tristă şi melancolică. Atunci, sultanul era cel care 
încerca să-i redea bucuria de a trăi. Îngenunchea la picioarele ei și i le 


săruta, apoi îi desfăcea pulpanele halatului și buzele lui urcau spre părţile 
cele mai secrete ale trupului ei. 

Anii treceau, dar pentru Soliman frumuseţea, farmecul, graţia Roxelanei 
sporeau și se împrospătau mereu. Dragostea pe care o simţea pentru ea îi 
cuprindea simţurile, dezlănţuindu-i pasiunea. 

Moartea tatălui ei rupsese ultima legătură a Roxelanei cu trecutul. O 
izbucnire din partea ei n-ar fi reparat nimic. Și apoi mai erau copiii, visurile, 
scopurile ei, pe care trebuia să le ducă la bun sfârşit în ciuda tuturor 
piedicilor. Să-l urască pe Soliman? 

Să-l ierte? El era ca un uragan care ucide, distruge totul în cale. 

Putem înfrâna, îmblânzi uraganul? Manifestările naturii nu cunosc 
sentimente omeneşti. Roxelana și Soliman erau mai presus de legile care se 
aplică muritorilor de rând. Iubirea lor, dramele lor, pasiunile lor depășeau 
limitele normalului. Trăiau în propriul Olimp, căci locuinţa zeilor era pe 
măsura lor. 


Sultanul porunci ca biblioteca lui Matei Corvin să fie instalată la Yeni 
Serai, iar candelabrele de bronz la Sfânta Sofia. Ibrahim așeză cele trei 
statui pe hipodrom, care, datorită acestei împodobiri, îşi recăpătă vechiul 
aspect monumental. Dar iniţiativa lui indignă populaţia musulmană din 
Constantinopol. 

Ibrahim se pomeni hulit pe străzi, ceea ce îl umplu de amărăciune. Aflat 
într-o vizită la prietenul lui Alois Gritti, i se plânse de ostilitatea pe care i-o 
arătau turcii. 

— Am urmat întotdeauna politica lui Mehmed al II-lea. Acesta se 
considera moștenitorul civilizaţiei bizantine şi voia să-i apropie pe 
învingătorii musulmani de învinșii creștini. Din nefericire, sub influența 
turcilor ortodocşi, musulmanii resping orice compromis cu creștinii şi 
dispreţuiesc vechea lor cultură. 

— Te-am avertizat, Ibrahim. Duci o bătălie deja pierdută. 

Constantinopolul este un oraş cosmopolit, în care autorităţile au dat 
comunităților de greci, venețieni, genovezi sau armeni cartiere separate. 
Aminteşte-ţi de sultanul Selim, care voia să-i treacă prin tăișul săbiei pe toți 
creştinii din Constantinopol. Mă tem că Soliman ar putea încerca să reia 
ideile tatălui său în viitorul apropiat. 

— Atât cât voi trăi eu, Soliman nu-i va oprima pe creștini. 

— Atât cât vei trăi... 


— Ce vrei să spui? 

— N-am avut niciodată încredere în jurămintele prinților. Ai uitat de 
Machiavelli? 

— Te înşeli. Pentru mine, Soliman este mai mult decât un prieten. 

— Știu, ştiu! Mi-ai zis de o sută de ori! Pentru tine e ca un frate, mai 
mult decât un frate! 

Ibrahim zâmbi indiferent. 

— Soliman n-ar face nimic fără să-mi ceară părerea. 

— Încet-încet, această dependenţă va ajunge să-l apese. 

— Niciodată! Niciodată! 

Alois oftă. 

— Să sperăm! Și statuile? Ce vrei să faci cu ele? Le scoţi? 

— Nici gând! Furia fanaticilor și a gloatei care îi urmează orbește se va 
domoli și, încet-încet, statuile se vor integra în peisajul hipodromului. 

— Mă tem că previziunile tale optimiste vor fi în scurt timp contrazise. 


Într-o dimineaţă, doamna Rebia intră surescitată la Roxelana, agitând o 
foaie de hârtie. 

— Constantinopolul e în fierbere! 

— ar? întrebă cadâna, nervoasă. 

— l-a sunat ceasul marelui-vizir! Ascultă, preascumpa mea, satira pe 
care a scris-o poetul Fighani Celebi împotriva lui Ibrahim, protectorul lui. 

Începu să citească: 


„Doi Avraami au înfățișat această lume; Înţelept, cel dintâi a răsturnat 
idolii, Absurd, al doilea i-a reinstalat" 


Roxelana surâse. 

— Când nava se scufundă, şobolanii fug primii. 

Doamna Rebia continuă cu însuflețire: 

— Atacarea marelui-vizir Ibrahim este echivalentă cu crima de 
lezmaiestate; cu-atât mai mult cu cât Înălţimea Sa a încuviinţat personal 
inițiativa prim-ministrului său. E o probă de forță între Ibrahim și dușmanii 
lui. Dacă marele-vizir câştigă din nou partida, Fighani Celebi va plăti cu 
viaţa cutezanţa lui nebunească. 

Previziunea doamnei Rebia se adeveri. Pentru a le închide gura 
defăimătorilor săi, Ibrahim dădu un exemplu: poetul fu condamnat la 


moarte și executai. 

Fighani abia fusese înmormântat când un nou scandal izbucni. 

Întreg haremul află că un ulema foarte vestit pentru interpretările sale 
docte ale Coranului, Kabiz, îndrăznise să proclame superioritatea lui lisus 
Hristos faţă de Mahomed. 

Doamna Rebia o înștiința pe Roxelana că teza lui Kabiz îi scandalizase 
pe adevărații credincioşi și că populaţia constantinopolitană, mereu gata să 
se înfurie, provocase dezordine, jefuise bazarurile, dăduse foc palatelor și îi 
agresase pe creştini. 

Vacarmul mulțimii, violențele, fuioarele de fum care se înălțau deasupra 
capitalei o impresionară pe Roxelana. Amintirea revoltei ienicerilor, 
asociată cu această mişcare populară, o şocă și o înspăimântă. 

Kislar agasi o asigură că trupele erau gata să intervină. 

Numeroși scandalagii fuseseră arestaţi și spânzurați. 

— Pedepsele exemplare calmează spiritele, de regulă, zise el. 

De data aceasta, kislar agasi se înșela. Agitaţia nu se potoli deloc. O 
gloată zgomotoasă se strânse pe hipodrom, cerând moartea lui Kabiz și 
distrugerea statuilor păgâne. Întrucât Kabiz era cauza acestor necazuri, 
judecătorul armatei îl băgă în temniţă. 

La Eski Serai, sultana-valid condamna vehement erezia acelui ulema. În 
prezenţa ei, Roxelana îşi arăta indignarea, pentru a-i face plăcere, dar, după 
ce ieşea din apartamentul bătrânei, își încetă protestele. Voia să fie de 
aceeaşi părere cu Soliman, care avea să fie silit, în cele din urmă, să taie 
nodul gordian. Însă sultanul păstra tăcerea. 

În faţa unui tribunal militar, acuzarea l-a declarat pe Kabiz vinovat de 
„eroare periculoasă”, de „abatere de la glorioasa cale a adevărului” și de 
„erezie gravă, care amenință unitatea Islamului și siguranța imperiului”. 
Kabiz, care nu și-a retras spusele, a fost condamnat la moarte. 

În harem era repetată ultima lui declaraţie: „Cu cinci secole înainte ca 
Mahomed, tânărul conducător de cămile, să plece din Mecca, un tânăr 
dulgher răspândise deja în Galileea Evanghelia Domnului Atotputernic.” În 
inima odaliscelor, toate creştine convertite forţat la Islam, cuvintele lui 
Kabiz şi-au găsit un anume ecou. În sinea ei, Roxelana nu-l putea 
contrazice. 

În schimb, n-a fost surprinsă să afle poziţia lui Ibrahim. Acesta a 
pronunţat anularea sentinţei. Tribunalul militar, declarase el, ar fi trebuit să 
încerce să-l convingă pe Kabiz de greșeala lui înainte de a-l condamna la 


pedeapsa capitală. Prin urmare, ulema trebuia să compară în faţa Divanului, 
care avea să îl judece în ultimă instanţă. 

Înştiinţată de kislar agasi în privinţa hotărârii marelui-vizir, Hafsa Hatun 
îşi chemă fiul. 

— Îi îngădui lui Ibrahim, acestui sclav cocoţat în fruntea guvernului, 
acestui individ ajuns maestru al înşelăciunii, acestui creştin deghizat în 
musulman, să ne insulte sfânta lege? El a adoptat această atitudine fiindcă, 
în timpul procesului, martorii au legat erezia lui Kabiz de instalarea 
statuilor păgâne pe hipodrom. Te lași orbit de nişte oameni care nu merită 
încrederea pe care le-o arăţi! 

Soliman pricepu că mama lui făcea aluzie şi la Roxelana, ceea ce-l 
determină să se încăpățâneze de la bun început în faţa sfaturilor ei. 

— Mamă, te previn! zise el prost dispus. 

— Deschide ochii! Rupe-ţi lanţurile! strigă ea indignată. 

Sultanul se crispă și scrâşni printre dinţi: 

— Mamă, te previn! 

Apoi ieşi, trântind uşa cu zgomot după el. În vreme ce traversa 
coridoarele pentru a ajunge la Roxelana, furia se mai domoli puţin. Dacă 
mama lui îi deplângea inerția, își putea închipui comentariile pline de venin 
ale tuturor celor care condamnau slăbiciunea lui pentru Ibrahim și 
Roxelana. În ciuda puterii sale, se temea de furia gloatei. Dacă ienicerii 
găseau de cuviinţă să se alieze cu aceasta, explozia îl putea mătura de pe 
tron. 

Vechea expresie romană panem et circenses îşi păstra actualitatea. 
Constantinopolitanii primeau pâine zilnic, datorită unei perfecte organizări 
administrative. Însă aveau nevoie să le fie oferite şi spectacole. Procesul lui 
Kabiz îi dădea ocazia de a-și reface prestigiul. 

Roxelana îl primi devorată de curiozitate. Era sigură că îl preocupa 
procesul lui Kabiz. Dar Soliman, atât de vorbăreţ de obicei, nu suflă nicio 
vorbă despre întrevederea lui cu sultana-valide. Roxelana îi respectă 
tăcerea. 


A doua zi, Divanul se reuni sub conducerea lui Ibrahim. În calitate de 
Curte supremă de justiţie, trebuia să clarifice cazul lui Kabiz. Vizirii şi 
demnitarii care participau la această adunare aleasă luară loc în jilțuri, în 
ordinea funcţiilor. 'Turbanele lor mari, împodobite cu pene tremurătoare, se 
clătinau în ritmul conversaţiilor șoptite închegate înainte de începerea 


dezbaterilor. Erau neliniştiţi, dar aparent calmi. Iskender Celebi, membru 
permanent al Divanului, îşi avertizase o parte din colegi, care se bucurau de 
încrederea lui, că Ibrahim căuta să le forțeze mâna pentru a obţine achitarea 
ereticului. Ar fi putut s-o facă singur, fără a cere părerea sfetnicilor săi, căci 
dispunea — ca şi sultanul — de drept de viaţă şi de moarte asupra tuturor 
supușilor imperiului. Însă voia să asocieze Divanul cu decizia lui nedreaptă, 
care încerca să-l absolve pe Kabiz şi să-i umilească pe apărătorii legii 
islamice. 

În sfârşit, Kabiz se prezentă în faţa judecătorilor, cu faţa palidă, ascetică, 
ochii lui de iluminat fixând un punct din spaţiu, peste capetele demnitarilor, 
ca şi cum ar fi vrut să comunice cu Dumnezeu. 

Ibrahim studie cu simpatie straniul personaj care stătea în picioare în faţa 
lui. Voia să-i acorde dreptul de a se apăra, de a-și susține doctrina. Urmărea 
cu atenţie evenimentele care tulburau Germania și Elveţia. Oamenii căutau 
noi mijloace de a-și exprima fervoarea, voinţa de a crea o lume mai bună. 
Luther, Erasmus, Zwingli cereau reformarea vechii Biserici Catolice și 
propovăduiau doctrine religioase care răscoleau gloata lacomă să găsească o 
morală capabilă să răspundă dorințelor sale. 

„Kabiz era un reformator, se gândea Ibrahim. De ce să nu-l ascultăm? 
Poate că va reuși să-i convingă pe musulmani că Dumnezeu este unic şi că 
separarea celor două religii este artificială.” Kabiz deschidea poate 
perspectivele unei renașteri a lumii orientale. 

Tăcerea lui Ibrahim îi uimi pe demnitari, care aşteptau începerea 
dezbaterilor. Marele-vizir își întrerupse meditaţia și îi arătă lui Kabiz trei 
personaje cu bărbi lungi albe, grave, ţepene, îmbrăcate în negru, cu frunțile 
acoperite de turbane albe. 

— Kabiz, în faţa ta se află judecătorii tăi, precum şi un ulema vestit 
pentru pioșenia sa și profunda cunoaștere a legilor Coranului, asistat de doi 
muderis, profesori eminenţi la medresa de la Sfânta Sofia. Îţi vor asculta 
teoriile eretice şi vor încerca să le combată. Acum expune-ne doctrina ta, ca 
să putem judeca în cunoştinţă de cauză. Te ascultăm, Kabiz! 

Reformatorul vorbi mai întâi cu voce joasă, monotonă. Apoi vorbele lui 
căpătară tot mai multă căldură, ridică tonul, deveni solemn, din ce în ce mai 
elocvent. Superioritatea lui lisus Hristos, proclamată cu tărie şi susținută de 
argumente religioase și filosofice, îi tulbură pe membrii Divanului, care 
schimbau priviri stânjenite, apoi înspăimântate. 


Deodată, grilajul care proteja fereastra sultanului fu zguduit de lovituri 
violente, apoi se auzi vocea lui tunătoare: 

— Cum este permis ca un eretic să hulească în voie numele sfântului 
nostru profet Mahomed și să invoce preeminenţa lui lisus Hristos, acest fals 
Dumnezeu al creştinilor, în faţa întregului Divan? Blestematul acesta 
trebuie să fie convins că greşeşte şi pedepsit! 

Ibrahim tresări, întoarse ochii spre fereastra aşezată deasupra capului 
său, făcu o plecăciune adâncă, apoi răspunse cu demnitate: 

— Tribunalul militar l-a condamnat la moarte fără să-i îngăduie să se 
apere. O sentinţă dată ca rod al furiei este nedreaptă și se impune anularea 
ei! 

Vizirii şi demnitarii plecară capetele, ca niște copii prinşi făcând 
năzbâtii, coborâră din jilțurile lor şi îngenuncheară în faţa grilajului care 
ascundea chipul preamăritului lor stăpân. 

Soliman reluă sever: 

— Cunoaşterea sfintei legi a Coranului nu ţine de tribunal militar. Acest 
eretic va fi dat pe mâna judecătorului de la Constantinopol și a muftiilor, 
care vor şti să-și facă datoria. 

Cu mâhnire în suflet, Ibrahim se înclină, umilit. 

— Aşa să fie, Înălțimea Ta! Luaţi prizonierul! le porunci el celor doi 
ofițeri care păzeau ușa sălii. 

Chiar și după ce vocea sultanului amuţi, demnitarii rămaseră prosternaţi. 
După o vreme, se ridicară, ușuraţi. Procesul lui Kabiz se întorsese împotriva 
lui Ibrahim. Soarta ereticului nu-i mai interesa. Decizia sultanului îi 
eliberase de orice responsabilitate. 

Dușmanii  marelui-vizir îşi ascundeau bucuria, privindu-l cu o 
compasiune bine mimată. 

Cu fruntea sus, cu chipul împietrit, Ibrahim se îndreptă spre ușă. La 
trecerea lui, demnitarii se înclinară în tăcere. După plecarea sa, se strânseră 
în jurul lui Iskender Celebi, care declară triumfător: 

— Simpatiile creştine ale lui Ibrahim s-au arătat în faţa tuturor. 

Vizirii schimbară priviri nedumerite. Se întrebau neliniștiți care dintre ei 
va fi numit în locul lui Ibrahim. Întrucât căderea lui părea sigură. 

Ajuns acasă, Ibrahim scrise o cerere de demisie și i-o trimise stăpânului 
său. Soliman ar fi trebuit să o primească în cursul după-amiezei la Yeni 
Serai, dar aceasta ajunse după plecarea lui la Eski Serai. 

Sultana-valide îşi întâmpină fiul radiind de fericire. 


— Mi s-a comunicat decizia ta. Tatăl tău ar fi fost mândru de tine! 

Când se retrase, mama lui îl privi cu tristeţe. 

— Mă părăseşti deja? 

Îi înţelegea şi îi suporta sentimentele. Posesivă, sultana-valide o ura pe 
Roxelana care, bănuia ea, o înstrăina de fiul său. Când intră în camera 
cadânei, aceasta studia Coranul. Un volum frumos, cu paginile din hârtie de 
mătase împodobite cu miniaturi minunate. Capul ei plecat grațios asupra 
cărţii sfinte, buclele de culoarea aurului vechi care îi cădeau în valuri pe 
umeri, trăsăturile uimitor de tinere ofereau un tablou seducător. 

Surprinsă, Roxelana ridică ochii luminoși și clari ca apele însorite ale 
unei fântâni arteziene. Prospeţimea ei și dragostea care i se citea în privire îl 
emoționară. 

— Domnul și stăpânul meu, fii binevenit! strigă ea bucuroasă, sărind de 
pe divan. 

Roxelana făcu o plecăciune. Soliman o ajută să se ridice şi o îmbrățișă. 

— Ce făceai? întrebă el. Studiai Coranul sau te uitai la miniaturi? 

— Încerc să pricep spiritul şi înțelepciunea preceptelor sale. 

Nu vreau să cad în greșeala lui Kabiz şi a celor care gândesc ca el, 
răspunse ea. 

— Crezi că există oameni care îi împărtășesc ideile? întrebă el. 

— Cu siguranţă are protectori, zise ea, plecând ochii cu modestie. 

— Te referi la Ibrahim? 

Aprobă din cap, cu o blândeţe întristată. 

— Nu mi-aş permite niciodată să mă amestec în treburi care depășesc 
atribuţiile unei soţii iubitoare și ascultătoare. 

Soliman o strânse la piept. Roxelana îi auzi inima bătând. 

— Înţelepciunea însăşi vorbeşte prin vocea ta, porumbiţa mea dulce! Aș 
fi fericit dacă sfetnicii mei ar avea bunul tău simţ și fermitatea judecății tale. 

— Aprecierile tale mă fac să roşesc. Nu sunt decât o femeie care își 
cunoaşte limitele. 

— Nu ești o femeie ca oricare. Ai dovedit-o de nenumărate ori. 

Îl condamni pe Kabiz? 

— Cred că atitudinea lui este cu atât mai condamnabilă cu cât, în calitate 
de ulema, ar trebui să cunoască profunzimea legii Coranului. Noi, creștinii 
care am îmbrățișat religia islamică fără să fim constrânși, dispreţuim 
slăbiciunea acelora dintre noi care n-au rupt legăturile cu fostele lor 
credinţe. 


Roxelana nu rostise numele lui Ibrahim, dar aluziile ei erau clare. Îl 
trădase pe omul pe care îl iubea și-l ura în același timp. 

Granița dintre dragoste şi ură este ușor de trecut. Trădase de asemenea 
amintirea tatălui ei, îşi renegase sângele, tradiţiile. 

Dar voinţa ei de a urca pantele cele mai abrupte pentru a ajunge în vârf 
impunea asemenea sacrificii. Fiul ei avea să fie sultan. În momentul acela, 
ea va fi cea care va avea ultimul cuvânt. În momentul acesta însă, arăta un 
zel de neofită, ceea ce îl încânta pe Soliman. 

În noaptea aceea, după ce făcură dragoste, sultanul avu bucuria de a afla 
că va fi tatăl unui al treilea copil. 


A doua zi dimineaţă, pe drumul spre Yeni Serai, Soliman medită 
îndelung la cazul Kabiz. Era mulțumit că pusese capăt crizei. Dar exaltarea 
simțită în ziua precedentă se domolise. 

După ce manifestarea puterii sale se potolise, își dădu seama că practic îl 
desființase pe Ibrahim în faţa vizirilor. Umilindu-l, îl lăsase în ghearele 
fiarelor din Divan, care se repeziseră să-l sfâșie. Ar fi trebuit să-l pună la 
punct în particular, să-i explice calm ce greșeală făcea și să-i ceară să o 
repare. Dar voise să ofere un spectacol. Să mulțumească gloata. 

Trebuia să-l înscăuneze din nou pe Ibrahim, fără să-i distrugă imaginea. 
Ajuns la palatul imperial, se grăbi să urce în loja lui cu gratii, ca să asiste la 
dezbaterile Divanului şi să observe comportamentul miniștrilor faţă de 
prietenul său. Privind în jos la demnitarii cu panașuri, avu marea surpriză de 
a-l vedea pe Ayas Paşa prezidând reuniunea. Lipsa lui Ibrahim îl intrigă. Îşi 
părăsi postul de observaţie şi coborî în cabinetul de lucru. Ali Pașa, 
pântecosul șef al cancelariei şi secretarul general al guvernului, îşi încovoie 
spinarea în faţa stăpânului său şi îi înmână mesajul pecetluit al marelui-vizir 
şi o cutiuță de aur. 

Uimit, Soliman deschise scrisoarea. Textul clar şi sobru îl ului. 


„Înălțimea Ta, 

Întrucât am provocat neplăceri Înălţimii Tale şi am pierdut încrederea pe 
care Domnia Voastră mi-a arătat-o în trecut, nu-mi mai rămâne decât să 
suport urmările şi să-mi prezint demisia. Înapoiez înălţimii Tale sigiliul 
imperiului. Vă rog să acceptaţi expresia adâncului respect al sclavului 
Domniei Voastre, 

Ibrahim.” 


Sultanul observă că omisese titlul de pașă care, în mod normal, ar fi 
trebuit adăugat numelui său. Scrisoarea îi stârni iniţial furia. Deschise cutia 
şi găsi sigiliul imperial. Marele-vizir are, mai mult ca oricine, dreptul de a 
cere permisiunea să se retragă. Dar să-şi trimită demisia echivala cu o 
insultă. 

Apoi iritarea lui se potoli. Nu trebuia să-l judece pe Ibrahim după misiva 
aceea. Lui nu i se aplicau normele obișnuite. Nu era un mare-vizir ca 
oricare altul. El, Soliman, avea obligaţia de a renunţa la prejudecăţi atunci 
când era vorba de Ibrahim, singurul lui prieten. 

— Ali, trimite un mesager acasă la marele-vizir... Nu! Du-te chiar tu și 
spune-i că este chemat de urgenţă la serai! 

Surprins că fusese redus la rolul unui simplu mesager, Ali Paşa se 
înclină, ascunzându-și ciuda. 

Se scurse o jumătate de oră până la sosirea lui Ibrahim, însoţit de şeful 
cancelariei. Ibrahim făcu o plecăciune fără să rostească vreun cuvânt. 
Soliman se aşeză pe divan. 

— Ia loc lângă mine, mare-vizir! zise el solemn. 

Impasibil, Ibrahim se supuse. Sultanul se întoarse către șeful cancelariei. 

— Adu-mi scrisoarea adresată guvernatorilor din provincii, care trebuie 
citită în toate moscheile, școlile și bazarurile pentru ca turcii din satele şi 
oraşele cele mai îndepărtate ale imperiului să poată cunoaște faptele de 
arme ale luptătorilor noştri în războiul purtat împotriva Ungariei. 

Ali ieşi cât de repede îi îngăduiau picioarele scurte și burta grea și 
bombată ca a unei femei însărcinate. Se întoarse cu scrisoarea aşezată pe o 
tavă de aur şi i-o prezentă sultanului. 

Acesta porunci: 

— Citeşte pasajul despre marele-vizir! 

Șeful cancelariei tuşi, ca să-şi dreagă vocea, apoi începu să citească: 

— Victoria noastră se datorează în mare parte celui care întruchipează 
puterea şi valoarea, temeritatea leopardului, curajul tigrului, zelul 
apărătorului Sfintei noastre Credinţe, invincibilitatea eroului învestit de 
Allah cu o forță fără seamăn, frumuseţea unei perle culese din oceanul 
vitejiei, preaiubitului nostru vizir, beilerbei al Rumeliei, Ibrahim Pașa, pe 
care Allah îl ţine în viață spre gloria imperiului nostru. 

Ali Paşa se întrerupse o clipă ca să întrebe: 


— Trec la cea de-a doua menționare a numelui Excelenței Sale marele- 
vizir? 

Vocea lui exprima un respect nemărginit pentru leopardul, leul și eroul 
reintrat în graţii. 

— Ajunge! zise sultanul. Poţi pleca! 

Ali Paşa se retrase de-a-ndărătelea. „Iskender Celebi și prietenii lui vor fi 
tare dezamăgiţi”, se gândi el, închizând ușor ușa în urma lui. Rămas singur 
cu Ibrahim, padișahul luă scrisoarea de demisie și o rupse, apoi îi înapoie 
sigiliul imperiului. 

— Primeşte-l înapoi, Ibrahim, prietene! zise el, zâmbind. Nu vreau să mă 
despart de tine. Cazul lui Kabiz nu este decât un incident. Poporul este ca o 
fiară sălbatică adormită, cu instincte sângeroase. Din când în când, îi trebuie 
ofrande menite să-i cucerească favorurile. Kabiz este o victimă jertfită 
acestui moloh. 

— Am vrut doar să-i asigur o judecată dreaptă, spuse Ibrahim. 

— Și să-ţi pui viaţa şi opera în pericol... Kabiz va fi condamnat la 
moarte de judecătorul Constantinopolului. Nu este un preţ prea mare dacă, 
prin osândirea lui, putem obține potolirea bestiei. Dar mă tem că nu va fi de 
ajuns. E mai uşor să linișteşti câteva mii de ieniceri, decât să potoleşti 
milioane de oameni dezlănţuiți. 

Sultanul puse mâinile pe umerii lui Ibrahim şi îl trase către el. 

— Nu lăsa certurile altora să intervină între noi! 

Îl îmbrăţişă cu căldură. 

— Tu ești prietenul meu, Ibrahim, și vei rămâne aşa atât cât vom trăi! 

Cineva bătu la ușă, apoi intră un șambelan. 

— Înălţimea Ta, judecătorul Constantinopolului și ulema au dat sentinţa. 
Kabiz a fost condamnat la moarte. 

Soliman răspunse răspicat: 

— Să fie executat mâine-dimineaţă! Eșafodul va fi înălțat în piaţa mare, 
în faţa bazarului acoperit! 


În seara care urmă decapitării lui Kabiz, constantinopolitanii aprinseră 
focuri de bucurie, cu riscul de a incendia orașul. Dar vâlvătaia populară, 
abia potolită, fu aţâţată din nou, de această dată de o crimă. În cartierul 
Fanar, lângă moscheea lui Selim, un musulman a fost asasinat în propria 
casă. Ancheta demarată la porunca cadiului capitalei și desfășurată cu surle 
şi trâmbiţe de subachi — şeful poliției — atribui vina unui albanez creştin, 


fără însă a-i putea stabili identitatea. Conform legii, dacă autorul unei crime 
scăpa de anchetatori, locuitorii cartierului erau siliți să plătească patruzeci 
de mii de aspri, „preţul sângelui”. De această dată, autorităţile ajunseră la 
concluzia că incidentului avea conotaţii religioase. Musulmanii fanatici 
asmuţiră populaţia. 

Numeroşi creştini au fost linşaţi în plină stradă sau în casele lor. 

Unii greci cu sânge iute ripostară la violenţă prin violenţă. 

Sultana-valid6, scandalizată de această nouă explozie de furie, își 
avertiză fiul: 

— Trebuie să pui capăt o dată pentru totdeauna acestor neînțelegeri 
dintre creştini și musulmani. Tatăl tău — Allah să aibă milă de sufletul lui! 
— a avut de gând să treacă prin foc şi sabie toată populaţia creştină a 
capitalei. I-a pus chiar o întrebare în acest sens marelui muftiu: „Nu este 
normal să omori două treimi din populaţia imperiului spre binele celeilalte 
treimi?” Și ar fi făcut-o, dacă nu-l dobora boala. Trebuie să acţionezi cu 
aceeași tărie împotriva creștinilor care caută tot timpul gâlceavă. Vrei să fii 
martorul neputincios al unui război civil? Stinge focul înainte să cuprindă 
imperiul! 

Cuvintele mamei sale nu erau lipsite de înțelepciune. Soliman își aminti 
de haosul însângerat care sfâșia Germania, împărțită între protestanții și 
catolicii fanatici. 

— Mamă, voi lua măsuri! Îți promit! 

Îi încredinţă lui Ibrahim misiunea de a inspecta trupele din Egipt şi, în 
lipsa lui, dezgropă o lege veche, care prevedea pedepse extrem de severe 
împotriva întregii colectivităţi, dacă un membru al acesteia, vinovat de 
crimă, nu se preda el însuși justiției. Ca urmare a revigorării acestei legi, opt 
mii de albanezi au fost decapitați pe hipodrom, sub ochii mulțimii de 
musulmani care alergau, beţi de fericire, să vadă spectacolul. 

Aclamaţiile gloatei ajunseră, purtate de vânt, la Eski Serai. 

Dulce muzică pentru urechile sultanei-valide, dar mai puţin apreciată de 
Roxelana care, în pofida zelului aparent pentru noua ei religie, se aruncă pe 
divan și îşi acoperi capul cu perne pentru a nu mai auzi zgomotul. 

Impresionat de paloarea ei, pe care o atribui închiderii în harem, Soliman 
hotărî să o ia pe Roxelana cu el la Adrianopol, favoare neobișnuită, care o 
încântă. Era prima ei călătorie lungă de la intrarea în Eski Serai. Spre 
deosebire de vizitele ei la Uskudari — un fel de suburbie a 
Constantinopolului — avea să plece din capitală, pentru a cuceri orizonturi 


noi. Cuprinsă de euforie, îl rugă pe sultan să îi îngăduie să călărească alături 
de el. 

Soliman se îngrozi. 

— O cadână pe cal? Cine a mai văzut una ca asta? 

— Am citit în O mie și una de nopți că prinţesele persane urcau pe cal! 

— Tu nu trăieşti în Persia, Roxelana! Obiceiurile noastre nu sunt deloc 
asemănătoare cu ale lor! Chiar şi credinţa este diferită! Foarte diferită. 

Tristeţea care se aşternu pe chipul tinerei îl înduioșă pe Soliman, foarte 
sensibil la schimbările ei de dispoziţie. 

— Și, în plus, eşti însărcinată! adăugă el, mulțumit că găsise un pretext 
infailibil. O cădere de pe cal ar pune în pericol atât viaţa ta, cât şi pe cea a 
copilului. 

Argumentul, care căpătă o forță deosebită pe buzele lui Soliman, o făcu 
să zâmbească pe Roxelana, dezarmată. 

— Mă înclin în faţa înţelepciunii tale, iubirea mea! 

— Vei avea la dispoziţie o litieră moale, purtată de doi catâri blânzi, care 
te vor face să te simţi ca și cum ai pluti pe nori. 

Roxelana era atât de fericită că iese din Eski Serai, încât acceptă 
bucuroasă acest mijloc de locomoţie, deşi gratiile şi draperiile din piele o 
împiedicau să admire în voie peisajul. 

Decizia sultanului de a o lua pe Roxelana la Adrianopol suscită 
comentarii înveninate la Yeni Serai și Eski Serai. Sultana-valide şi 
prinţesele îşi manifestară indignarea în particular. Malfiruz se încrâncena și 
mai tare împotriva Roxelanei, pentru că nu îndrăznea să-l atace pe Soliman. 
Încă îmbrăcată în negru, nemişcată pe marginea divanului, arăta ca o cioară 
cocoţată pe o cracă. Nu-i ierta fratelui ei interdicţia de a pune pe mormântul 
lui Ferhat o coloană cu un turban de piatră în vârf, care ar fi trebuit să 
amintească rangul înalt al defunctului. Condamnat la pedeapsa capitală 
pentru trădare, nu avea nici măcar dreptul la înscrierea numelui pe 
mormânt. Malfiruz îi adresă mamei sale o întrebare care trebuia să pună 
sare pe rană: 

— Tata te-a dus vreodată la Adrianopol? 

— Niciodată! răspunse Hafsa Hatun, furibundă. Locul unei cadâne este 
în harem! De altfel, Selim n-ar fi avut timp, pentru că era tot timpul plecat 
la război... 


Într-o frumoasă dimineaţă de primăvară, cortegiul imperial părăsi Eski 
Serai și ieşi din capitală pe poarta dinspre Adrianopol; Soliman şi suita lui 
călare, Roxelana şi celelalte femei în litiere. La vreo douăzeci de kilometri 
de Constantinopol, coloana tocmai pătrundea într-o pădure cu frunziș stufos 
când deodată izbucni o furtună cu tunete şi fulgere. Fulgerul căzu pe un 
copac care se prăbuși în flăcări peste unul dintre catârii care purtau litiera 
Roxelanei. Litiera se răstumă şi se dezmembră, favorita se rostogoli printre 
bucăţile de lemn și metal, sub privirile consternate ale lui Soliman și ale 
suitei sale. Roxelana, leşinată, fu aşezată în litiera uneia dintre însoţitoarele 
sale, apoi cortegiul se întoarse în grabă la Constantinopol. Disperat, sultanul 
călărea la galop alături de litiera Roxelanei, care încă nu-și recăpătase 
cunoştinţa. Îşi reproşa faptul că refuzase să o lase pe soţia sa să călărească, 
aşa cum își dorea. Sclav al tradiţiilor, o silise să călătorească în litieră. Se 
pare că Roxelana presimţise nenorocirea și încercase să o evite. 

Convoiul sosi la Eski Serai, unde era deja așteptat de medicul Curţii, 
Israel Mordecai, care fusese prevenit de mesageri. Chira Esther îl ajuta. 

Roxelana fu instalată într-o sală din apartamentul său şi întinsă pe un 
divan de către Chira Esther, care se agita în jurul ei. Încăperea era împărțită 
în două de o draperie grea din catifea. Pe partea cealaltă se afla medicul, 
căci era interzis oricărui bărbat relativ tânăr şi necastrat — fie el și doctor 
— să vadă vreo femeie din harem. 

Chira Esther o examina pe Roxelana, observa simptomele și i le 
comunica lui Mordecai cu voce tare, care lua notițe și dădea indicaţii pe 
care moașa și ajutoarele ei le executau imediat. 

Toată această operaţiune se desfășura sub ochii îngrijoraţi ai sultanului, 
care îşi frângea mâinile de disperare. Trecea într-o parte a draperiei pentru 
a-şi privi soţia, care gemea, cu ochii închiși, apoi se ducea în partea cealaltă, 
unde se afla medicul care își trata pacienta fără să o vadă. Soliman îl asalta 
cu întrebări, împiedicându-l uneori pe Mordecai să audă cuvintele Chirei 
Esther. 

Acest examen medical bizar, sub forma dialogului dintre medic și 
moaşă, dură aproape o oră. În cele din urmă, Mordecai dădu verdictul: 

— Mama şi copilul vor trăi. E un adevărat miracol, dacă ar fi să judecăm 
după vânătăile rămase pe trupul ilustrei paciente după cădere. Mă tem totuşi 
că fătul ar putea suferi leziuni de pe urma acestui accident nefericit. 

— Îmi poţi garanta, Israel, că soţia mea este în afara pericolului? 

— Vă garantez, înălțimea Voastră! 


Prinţesele, care speraseră că Roxelana va muri, aflară cu dezamăgire că 
starea ei de sănătate nu mai era neliniştitoare. 

Dar călătoria la Adrianopol fu anulată, căci Soliman se temea de un nou 
accident. Hotărârea lui frânse inima Roxelanei, dar nu îndrăzni să 
protesteze. 


Sorocul Roxelanei se apropia. Chira Esther și Israel Mordecai — 
despărțiți de nelipsita draperie — o examinau în fiecare zi. 

Sultanul poruncise să fie înconjurată de toate îngrijirile pe care le 
îngăduia ştiinţa medicală. Mordecai îl asigură că sarcina evolua normal și 
că, în afara unor complicaţii neprevăzute, nașterea avea să se producă în 
cele mai bune condiţii. 

Căutând ocupaţii care să-l poată relaxa puţin în această stare de 
aşteptare, Soliman își împărțea timpul între partidele de vânătoare de 
mistreți sau cu şoimii și redactarea unui cod de legi care să înlocuiască 
haosul ce domnea în domeniul juridic. De-acum înainte mărturiile smulse 
suspecţilor sub tortură trebuiau coroborate cu alte mărturii pentru a justifica 
o condamnare. 

Falsificatorii, hoţii şi sperjurii aveau să fie pedepsiți prin amputarea 
mâinii drepte. Violatorii aveau să fie castrați. 

Adulterul atrăgea pedepse severe. În cazul mutilărilor, se aplica legea 
talionului. Soliman hotărî pedepse grele împotriva falsificatorilor de 
mărfuri, profiturilor exagerate şi speculanţilor. 

Cei care consumau băuturi alcoolice aveau să fie pedepsiţi, deşi sultanul, 
marele-vizir şi cea mai mare parte a demnitarilor beau pe ascuns. O maximă 
arabă pretindea că „vinul era mama tuturor viciilor”. Însă musulmanii nu se 
abţineau să-l savureze. 

Poeţii îl cântau. Marele Hafiz ridica în slăvi vinul, „această mamă a 
viciilor mai dulce ca săruturile unei fecioare”. Nici Hafiz, nici cei din 
anturajul lui care elogiau „băuturile sfinte” și „beţia divină” 

n-au fost acuzaţi pentru părerile lor. 

Soliman, preocupat de opera lui legislativă, o consulta deseori pe 
Roxelana, care îi dădea sfaturi pline de bun-simt. 

— Cadâna este o minune! îi declara el euforic mamei sale. 

Viaţa noastră împreună se desfășoară sub un cer senin, binecuvântat de 
Dumnezeu! lubesc și sunt iubit de o femeie înzestrată cu mii de haruri, cu 
care am nişte copii adorabili. 


Imperiul meu face lumea întreagă să tremure. Niciun nor nu-mi întunecă 
orizontul. Sunt fericit!... Uneori fericirea aceasta mă sperie, fiindcă nu ştiu 
ce-mi rezervă viitorul! 

Dar dacă temerile sultanului aveau un caracter abstract, presimțţirile 
Roxelanei erau legate de realitate. Ultima ei sarcină u-i dădea deloc o 
înfățișare plăcută. Paloarea chipului presărat de pete cafenii, buzele 
îngroșate, burta diformă, picioarele umflate o înspăimântau de fiecare dată 
când se privea în oglindă. O femeie însărcinată își înduioșează soţul care — 
ca să o menajeze — îşi caută consolarea în afara familiei. 

Ca din întâmplare, sultana-valide îşi înlocuise fostele sclave cu odalisce 
alese pentru frumuseţea, graţia și talentele lor artistice. 

Atunci când fiul ei venea în vizită, îşi etala fetele cu o grabă suspectă. 
Renunţase la tradiţia care cerea ca odaliscele sultanei să nu poată fi dăruite 
sultanului. 

„Sultana-valide a început să se poarte ca o codoașă, se gândea Roxelana 
alarmată. Ţese intrigi amoroase pentru Soliman.” 

Din când în când, Roxelana îl însoțea la Hafsa Hatun, pentru a-l 
supraveghea discret şi pentru a dejuca manevrele acestor adolescente 
apetisante, dornice să câștige favorurile Marelui Stăpân. Dar îşi asuma un 
risc. Soliman putea fi tentat să compare frumuseţea ei veştejită şi 
prospeţimea seducătoare a tinerelor. 

Sultana-valid6 urmărea cu bunăvoință reacţiile fiului ei în faţa 
protejatelor sale. Înţelegea foarte bine că prezenţa Roxelanei alături de el îl 
inhiba și căuta pretexte ca să o îndepărteze fără a stârni bănuieli. 

Roxelana era torturată de spaimă. Naşterea care se apropia, viitorul încă 
nesigur, dușmănia crescândă a sultanei-valide și a fiicelor ei, concurenţa 
renăscută a lui Ibrahim, moartea tatălui ei, accidentul care ar fi putut-o costa 
viaţa, toate acestea îi amplificau gândurile negre. Când Soliman era plecat 
din Constantinopol se trezea singură în toiul nopţii şi plângea. 

Slăbise. Tristeţea îi acoperea chipul marcat de o oboseală inexplicabilă. 
Doamna Rebia urmărea îngrijorată aceste schimbări. 

— Spune-mi ce te supără, draga mea? întrebă ea neliniștită. 

— Nimic, Rebia! Nimic! 

Intrigată de răceala ei, supraintendenta nu insistă. Ca să o distreze, 
începu să-i povestească ultimele bârfe de la Curte, care de obicei o amuzau 
pe Roxelana. 


— Când căderea lui Ibrahim părea sigură, Iskender Celebi și prietenii lui 
l-au chemat pe Riistem la Constantinopol, în ideea că-l va înlocui pe 
favoritul decăzut. Dar reintrarea în grații a marelui-vizir le-a distrus 
planurile, așa că Riistem a fost silit să se întoarcă. 

Acest episod discret o intrigă pe Roxelana. 

— Rüstem chiar este atât de frumos cum se spune? 

— Întruchiparea lui Antinous! 

— L-a impresionat pe Soliman? întrebă Roxelana. 

Doamna Rebia se sperie, văzând ce întorsătură luase discuţia. 

— Se zice că e un băiat deosebit. Că frumuseţea lui e însoţită de o 
inteligență fără pereche. Înălțimea Sa a fost cucerit de spiritul lui deschis, 
de calitățile lui intelectuale, mai presus de vârsta lui... 

— Nu mă refeream la calitățile lui intelectuale! O întrerupse Roxelana 
nerăbdătoare. 

Un surâs fin se desenă pe buzele doamnei Rebia. 

— Ei bine, cred că Riistem ar putea rivaliza cu Ibrahim. 

După o scurtă ezitare, adăugă: 

— S-ar părea că lucrurile au început bine. 

Doamna Rebia intră din nou în cochilia ei și puse capăt acestei 
conversații, printr-o frază dubitativă: 

— Poate nu sunt decât poveşti... 

Roxelana nu băgă în seamă ultimele ei cuvinte. Medită îndelung înainte 
de a reînnoda firul discuţiei: 

— Acest tânăr mă interesează. Dacă zici că e într-adevăr deosebit, l-am 
putea ajuta să facă o carieră frumoasă. Da, de ce nu? Imperiul are nevoie de 
tineri, capabili să-l slujească fidel și competent pe sultanul nostru preaiubit. 

Doamna Rebia avu deodată impresia că viitorul anumitor demnitari era 
în joc şi că destinul o chema să-i fie instrument. 

— Roxelana, dacă doreşti, aş putea să-ţi dau informaţii mai ample despre 
acest personaj. 

Intrarea unei sclave anunțând sosirea lui Israel Mordecai și a Chirei 
Esther întrerupse această conversaţie care avea să apese greu asupra 
imperiului. Ca în fiecare zi, medicul, așezat în spatele draperiei, o examină 
pe Roxelana prin intermediul Chirei Esther. 

— Înălţimea Voastră, zise Mordecai, mângâindu-şi barba cenușie, vocea 
domniei voastre trădează o neliniște care mă îngrijorează. Chira Esther zice 
că aţi slăbit. De ce? Totul merge de minune. Copilul se mișcă deja cu o 


energie care prevesteşte un războinic destoinic. Vă implor, Înălțimea 
Voastră! Copilașul Domniei Voastre simte necazurile care vă tulbură. 
Ajutaţi-l să se dezvolte armonios! Asta nu ţine decât de Domnia Voastră! 

Roxelana înclină capul în semn de încuviinţare. 

— Bine! Voi ciripi toată ziua, ca o privighetoare! zise ea ironică. 

După plecarea lui Mordecai, Chira Esther trase draperia. Cu chipul 
încordat, cu buzele strânse, se mișca în tăcere. Durerea moașei îi atrase 
atenția Roxelanei, care i se adresă doamnei Rebia. 

— Esther arată mult mai rău decât mine. 

Moaşa tresări. 

— Vă cer iertare, înălțimea Voastră, dar nu mă simt bine. 

— Nu ştii să minţi! Ceva te chinuieşte! Despre ce este vorba? 

Ce pot face pentru tine? 

Doamna Rebia interveni: 

— Cred că ascunde veştile proaste ca să nu vă indispună. 

Roxelana zâmbi cu bunătate. 

— Esther, l-ai văzut pe lupul cel rău şi hain? 

Chira izbucni în plâns. Roxelana se îmbrăcă, ajutată de sclavele ei, apoi 
se apropie de moașă și o mângâie pe obrazul scăldat în lacrimi. 

— Nu ai încredere în mine, Esther? 

Aceasta nu se mai abţinu. 

— Cer dreptate Înălțimii Voastre! Azi-noapte nepoata mea, Sarah, care 
locuieşte aproape de casa mea, a murit înjunghiată de mai multe ori. L-am 
înștiințat pe prefectul oraşului. Poliţia a deschis o anchetă, care n-a dat 
roade. 

— Vreţi rezultate atât de repede? Anchetatorii au nevoie de timp, zise 
doamna Rebia. 

— Şeful poliţiei mi-a zis pe față că s-a ocupat de mai multe cazuri 
asemănătoare, fără să găsească ucigașul. 

Roxelana se încruntă. 

— Atunci când ucigaşul unui musulman nu a fost găsit, au fost executaţi 
opt mii de albanezi! 

—  Nepoata mea este evreică, Înălțimea Voastră! Şi celelalte fete 
asasinate erau creștine. 

Doamna Rebia exclamă agasată: 

— Esther, n-ar fi trebuit să o plictiseşti pe Înălțimea Sa cu afacerea 
aceasta nefericită care, de fapt, nu o priveşte! 


— N-o mustra, Rebia! Îi înţeleg durerea! Las-o să-și ușureze sufletul! 

Roxelana scoase o batistă din corsaj şi îi şterse moașei lacrimile. 

— Esther, voi face tot ce-mi stă în puteri pentru a-l pedepsi pe asasinul 
nepoatei tale! Ai bănuieli? Indicii? Spune-mi tot! 

La insistențele Roxelanei de a-i face dreptate Chirei Esther, sultanul o 
asigură că va porunci ca vinovatul să fie găsit și pedepsit. Dar își uită 
repede promisiunea, pentru că în aceeaşi zi o veste tulburătoare îi stârni 
furia. Arhiducele Ferdinand profitase de retragerea otomanilor în sudul 
Dunării ca să trimită o armată împotriva lui loan Zápolya, proaspăt instalat 
pe tronul fostului rege Ludovic al II-lea. O mare parte din nobilimea ungară 
— voind să pedepsească trădarea fostului guvernator al Transilvaniei, 
devenit instrument al turcilor — îngroșase rândurile austriecilor. Bătălia 
dată la Tokai se încheie prin înfrângerea lui Zápolya, care fugi împreună cu 
o mână de însoțitori mânaţi nu atât de fidelitate, cât de teama de a fi 
judecaţi și executaţi de învingători. 

Pentru Zâpolya, căderea era cu atât mai umilitoare cu cât papa Clement 
al VII-lea, regele Henric al VIII-lea al Angliei și Francisc I al Franţei îi 
recunoscuseră legitimitatea domniei. 

Zăpolya nu se opri din călărit decât în Polonia, unde un vechi prieten, 
contele palatin Ieronim Laszki, îi oferi adăpost. 

Impresionat de necazurile oaspetelui său regal și ademenit de 
promisiunile acestuia, nobilul polonez se hotărî să-l ajute. Avea relații 
preţioase la Constantinopol. El şi Alois Gritti îşi făcuseră servicii reciproce, 
schimbaseră informaţii politice şi militare rentabile. Laszki plecă spre 
țărmurile Cornului de Aur în calitate de ambasador extraordinar ai regelui 
decăzut, care cerea ajutorul turcilor pentru a-l alunga pe arhiduce de la 
Buda. Acesta avusese îndrăzneala de a-și așeza pe frunte coroana regală a 
Ungariei. 

În acest timp, Roxelana aduse pe lume al treilea fiu, Djihangir. 

Dar bucuria ei nu era deplină, căci nou-născutul era palid, firav și infirm: 
piciorul drept era strâmb. Temerile lui Mordecai privind accidentul suferit 
de Roxelana se adeveriseră. Soliman încercă să îndulcească durerea 
favoritei sale. 

— Trebuie să-i mulțumim lui Allah pentru că ţi-a salvat viaţa! 

Djihangir este fiul nostru. ÎI vom iubi fără să ţinem seama de infirmitatea 
lui. 

Soliman mângâie cu privirea silueta Roxelanei. 

— Eşti zveltă ca o copilă! Cine ar putea ghici că eşti marna a trei copii? 
De obicei, sarcinile repetate îngreunează sânii, şoldurile, pântecele... Tu 


însă întinerești! Eşti mai frumoasă ca oricând! 

O trase la piept, îi cuprinse talia cu mâinile, atinse cu buzele gura 
Roxelanei, care îi răspunse la îmbrăţișare lipindu-se de el până când îi simţi 
dorinţa. El se opri brusc. 

— Trebuie să mă abțin! zise el cu părere de rău. Nici nu te-ai ridicat încă 
din pat. Nu vreau să-ţi fac rău! Dacă te-aş pierde, aș fi cel mai nefericit om 
din lui ne! 

O contemplă zâmbind, apoi bătu din palme. 

— Aşteaptă! adăugă el. 

Uşa se deschise și un eunuc negru care ducea o casetă de aur îngenunche 
în fața Roxelanei. 

— Deschide-o, sufletul meu! zise Soliman. 

Săltă capacul. Ochii ei frumoşi se rotunjiră, exprimând o surpriză 
plăcută. Caseta, căptușită pe dinăuntru cu catifea albastră, dădu la iveală un 
colier, inele, cercei şi o diademă încrustate cu rubine de o mărime și de o 
frumuseţe copleșitoare. 

— Sunt superbe! exclamă ea extatică, împreunând mâinile. 

Fericit că îi făcuse o plăcere, Soliman luă colierul și i-l petrecu uşor în 
jurul gâtului. Apoi îi așeză diadema pe cap și îi puse inelele pe degete. 

— Cerceii ţi-i pui singură! 

Roxelana şi-i puse, apoi se privi în oglindă. Încântată, lăsă să-i scape un 
mic țipăt de bucurie. Rubinele se potriveau cu părul ei de culoarea aurului 
vechi, cu buzele ei stacojii, cu rochia din mătase purpurie prinsă cu agrafe 
pe umeri. Aerul ei maiestuos, frumuseţea triumfătoare, scoase în evidenţă 
de bijuterii, îl minunau pe sultan. 

— Am văzut într-o biserică din Trebizonda, lângă intrare, portretul din 
mozaic al unei împărătese bizantine. Era atât de vie, încât mă aşteptam să 
înceapă să vorbească. Acum ea se află în fața mea! Roxelana, tu eşti 
minunata împărăteasă bizantină! 

O sărută pasional. 

— Hai să-l vedem pe Djihangir! propuse Roxelana. 

Înlănţuiţi, trecură în camera învecinată. Bebelușul, culcat întrun leagăn 
din argint era supravegheat îndeaproape de o doică enormă, cu obraji 
bucălaţi și sâni grei. În partea cealaltă a leagănului, Chira Esther îl privea cu 
drag pe micuțul care îi zâmbea. Roxelana se obișnuise atât de mult să o aibă 
în preajmă, încât nu se putea hotărî să o lase să plece. Îi propusese să o 
integreze printre slujitoarele ei și să-i ofere o plată generoasă, însă moașa, 


mulțumindu-i, îi răspunsese că dorea să-și păstreze libertatea. „N-aş putea 
trăi închisă între zidurile acestui palat, Înălțimea Voastră. Prefer căsuţa mea 
de lângă Cornul de Aur. Însă nimic nu mă va împiedica să răspund chemării 
Domniei Voastre, ori de câte ori veţi avea nevoie de mine.” Roxelana 
înţelese setea de libertate a Chirei Esther. 

Sultanul se apropie de leagăn şi se aplecă spre micuțul care întinse 
mânuţele drăgălașe spre el. 

— Vezi cum mă cheamă! exclamă el mândru. Asta este vocea sângelui! 
Pot să-l iau în braţe? 

— Bineînţeles, Înălțimea Ta! răspunse doica, apucând cu grijă copilul şi 
punându-l în braţele padișahului. 

Acesta îl cântări în mână, fermecat. 

— E greu! Când o să crească, va fi un războinic bun! 

Deodată își aminti de infirmitatea lui Djihangir. Fruntea i se întunecă 
puţin, dar se însenină imediat. 

— Copii mici, puţine griji; copii mari, griji mari, murmură el gânditor. 

Auzindu-i cuvintele, Roxelana simţi că i se strânge inima: „Ce vrea să 
spună? Că va avea necazuri din cauza copiilor mei? S-a gândit la sultanul 
Selim, care și-a otrăvit tatăl? Se teme că unul dintre copiii lui — Mustafa, 
Mehmed sau Selim — încearcă să-i fure tronul? Nu cred că i-ar putea 
atribui vreodată lui Djihangir, un olog, intenţii rele! Aș vrea să trăiesc o sută 
de ani ca să-mi protejez fiii! Mustafa, o dată instalat pe tron, o să încerce să- 
| ucidă? Legea i-ar îngădui s-o facă. Dacă nu cumva Mehmed sau Selim i-o 
vor lua înainte.” 

Tusea discretă a Chirei Esther îi întrerupse gândurile. Aceasta o privi, şi 
disperarea care se citea în ochii ei îi inspiră Roxelanei un sentiment de 
vinovăţie. A doua zi, după plecarea sultanului la Yeni Serai, îl chemă pe 
kislar agasi şi îi vorbi despre Chira Esther și problema ei. 

— Înălțimea Voastră, chiar astăzi îl voi convoca pe șeful poliţiei, zise el. 
Vă voi informa despre desfășurarea anchetei. 

Dacă bate pasul pe loc, îmi voi folosi toată influența ca să se facă 
dreptate. Este suficient ca Înălțimea Voastră să dorească acest lucru. 

Se retrase, plecându-și servil spinarea. Respectul pe care i-l arăta îi 
dezvălui Roxelanei creşterea treptată a puterii și prestigiului ei. La puţin 
timp după ieşirea lui kislar agasi, o sclavă anunţă vizita prinţesei Hadice. 

— Prinţesa așteaptă în vestibul. Pot să o las să intre? 


Dacă luna ar fi picat din cer, Roxelana nu ar fi fost atât de surprinsă. 
Câteva clipe mai târziu, prințesa apăru în pragul uşii. 

Zâmbitoare, împodobită cu bijuteriile ei cele mai frumoase, îmbrăcată în 
haine de sărbătoare, se repezi la favorită şi o îmbrăţișă cu efuziune. 

— Roxelana, am venit să te felicit! Soliman mi-a spus că ai dat naştere 
unui fiu frumos ca un înger. Sunt nerăbdătoare să îl strâng la piept! 

— Hadice, cuvintele tale pline de bunătate îmi fac nespusă plăcere. Vino 
să ţi-l arăt! 

Intrară în camera lui Djihangir. Doica tocmai îl alăpta. Voi să ia copilul 
de la sân, dar Hadice îi făcu semn să continue. 

— Nu te deranja pentru mine! Am tot timpul din lume. 

Îl contemplă admirativă pe micuțul care sugea cu lăcomie. 

— Cât e de mic și drăguţ! 

Suspină: 

— Ce fericită aş fi să am un băiat frumos și sănătos ca al tău! 

Roxelana îi înțelese amărăciunea. Interdicţia de a avea băiat o îndurera 
pe prinţesă. Băieţii sultanului, cu excepţia moștenitorului tronului, se 
bucurau de o amânare precară, care putea lua sfârşit în orice moment. 

— Să vorbim despre lucruri mai plăcute! zise Hadice, apucând-o 
neliniștită pe cumnata ei de braţ. 

Intrară din nou în salon. Continuă cu tristeţe: 

— Tradițiile poporului nostru pretind că un băiat este un dar al cerului, 
iar o fată nu aduce decât necazuri. Pentru mine și surorile mele, e exact pe 
dos. Orice ar fi, aș fi fericită să am un copil. M-aş mulţumi și cu o fată! Însă 
se pare că sunt stearpă! 

— Nu spune asta, Hadice! Vor veni și copiii, nu te teme! 

Prinţesa alunecă pe panta confidenţelor. 

— Cred că un copil mi-ar întări căsnicia. Îl ador pe Ibrahim! 

Dar am impresia că el nu-mi împărtășește dragostea... 

Roxelana îi ascultă cu plăcere confesiunea. Ibrahim nu era decât un 
egoist, un sodomit care ura femeile. Frumuseţea acestui bărbat i se urca la 
cap ca un parfum îmbătător. Lui nu-i plăceau copiii. Această trăsătură de 
caracter îi displăcu Roxelanei. N-ar fi meritat dragostea ei. Ibrahim ar fi 
făcut-o nefericită, ar fi dispreţuit-o, aşa cum o dispreţuia pe Hadice. 

Căsătoria pe care i-o impusese prietenul lui, sultanul, nu era decât o 
corvoadă pentru un bărbat superficial, ca Narcis. Ca şi zeița Echo, ea ar fi 
dat orice ca să-l aibă. Acum îl ura. Hadice continuă: 


— Ibrahim e foarte atent... Mă acoperă cu cadouri. Dar sub acest înveliş 
de politeţe simt o răceală care mă doare. 

Ochii i se umplură de lacrimi. Hadice și le șterse cu batista vaporoasă ca 
un minuscul nor alb. Nu voia să-şi strice machiajul. 

Vizita dură peste o oră. Înainte de a se retrage, prințesa lansă o invitaţie. 

— Lunea viitoare ofer un supeu în onoarea ta, dragă Roxelana. 

Toate prietenele mele doresc să te cunoască și să-și arate respectul. Sper 
că nu vei refuza! 

— Nu ştiu dacă îmi pot permite... Ar fi prima mea vizită în afara 
haremului... 

— Cine te-ar putea împiedica să te duci în casa cumnatei tale? 

Din câte știu eu, Soliman nu s-ar opune. Chiar din contră!... Vrei să 
vorbesc cu el? 

— Nu! Vorbesc eu. 

— Cum vrei. 

Cele două femei se îmbrățișară, apoi Hadice ieși. 

După îndelungi meditații, Roxelana ajunse la o concluzie îmbucurătoare. 
Cota ei socială și politică era în plină ascensiune. 

Nu credea că Soliman îi impusese surorii sale această manifestare de 
simpatie. Dacă ar fi vrut, ar fi făcut-o de mult. 

Gestul lui Hadice se datora propriei iniţiative sau fusese inspirat de 
Ibrahim? Inteligent și oportunist, să fi înțeles el marile avantaje ale unei 
prietenii între cadâna-sultană şi soția marelui-vizir? O alianță capabilă să 
dărâme piedicile și să întărească poziţia prim-ministrului. 

Înainte de a părăsi Eski Serai, Hadice se opri la mama ei. 

Sultana-valid€ şi Malfiruz, îmbrăcată toată în negru, conversau cu voce 
joasă. La intrarea lui Hadice, își încetară discuţia. 

Malfiruz îi aruncă o privire plină de reproş. Hadice simţi că se înroşește. 
Împietrită, impenetrabilă, sultana-valid€ bea cu înghiţituri mici o băutură cu 
gheaţă. 

— Ai fost în vizită la târfa aia? şuieră Malfiruz. E ruşinos! Tu, o prinţesă 
imperială, să te coborî într-atât? Numai gândul îmi dă fiori! 

Sultana-valide adăugă pe un ton mai calm: 

— Înainte de a te umili în faţa acestei creaturi, ar fi trebuit să te sfătuieşti 
cu noi. Ţi-aş fi explicat de ce ar fi trebuit să te abții. 

Chipul fiicei sale rămase de nepătruns. 

— Din câte ştiu eu, n-am făcut rău nimănui. 


— Ba da! o contrazise Malfiruz. Te-ai purtat ca o idioată. 

— Mai bine te abţii să-mi dai lecţii! ripostă Hadice. 

Deodată, furia o făcu să răbufnească: 

— Mai bine ţi-ai vedea de treburile tale, bufniță nenorocită! 

Sultana-valide încercă să le liniştească. 

— Hai, Hadice, nu sări calul! Malfiruz nu-ţi vrea decât binele. 

Hadice se strâmbă dispreţuitor. 

— Binele? Malfiruz mă urăște pentru că sunt soția marelui-vizir, în 
vreme ce ea nu este decât văduva unui trădător! 

Malfiruz se ridică brusc. Furia o făcea să se bâlbâie. 

— Trădător? Înghite-ţi cuvintele! Ferhat a fost doar o victimă nevinovată 
a fratelui şi a soţului tău! 

— Şi ca să mă pedepsiţi uneltiți împotriva mea? 

— Hadice! ţipă Hafsa Hatun constemată. Eu, mama ta, să uneltesc 
împotriva ta? Eşti nebună! 

— Credeţi că n-am fost informată despre manevrele voastre? 

Îl susțineţi pe Iskender Celebi pentru că e duşmanul soţului meu! 

Ar trebui să vă fie rușine! 

Sultanei-valide i se urcă sângele în obraji. Faţa ei congestionată deveni 
violacee. 

— Mă omori, Hadice. 

— Prefer adevărurile neplăcute minciunilor frumoase! La revedere, 
mamă! 

— Fii blestemată, Hadice! strigă Malfiruz, furioasă. 

Hadice ridică din umeri și ieși. 

Roxelana proba o mantie de zibelină, sub ochii admirativi ai doamnei 
Rebia, când kislar agasi intră cu chipul luminat de un zâmbet radios. 

— Chira Esther va fi răzbunată, Înălțimea Voastră! Asasinul nepoatei 
sale a fost descoperit, arestat, judecat și condamnat la moarte. Mâine- 
dimineaţă, în zori, va fi executat. Criminalul, un cizmar grec beţiv şi 
scandalagiu, s-a lăudat, la o beţie, că a omorât o prostituată evreică pentru 
că încercase să-i fure banii. 

E un deznodământ fericit, care arată eficacitatea poliţiei şi 
promptitudinea justiţiei noastre. 

— Ai acţionat cu o iuţeală remarcabilă, kislar agasi. 

— Sunt doar umilul slujitor al Înălţimii Voastre. În altă ordine de idei, 
soțiile marilor demnitari ai imperiului cer permisiunea să vă prezinte 


personal felicitările lor cu ocazia nașterii prinţului Djihangir. Îngăduiţi-mi 
să vă supun atenţiei lista acestor doamne. 

Înălțimea Voastră poate bifa numele care nu îi sunt pe plac. 

— Soţiile demnitarilor care se bucură de încrederea Înălțimii Sale vor fi 
întotdeauna binevenite. 

Roxelana se simţi triumfătoare. Depășise obstacolele și se impusese în 
mod strălucit. Victoria se profila la orizont. Dar mai avea încă un drum lung 
de parcurs. În pofida prestigiului ei, nu era decât o sclavă. Soliman 
pretindea că sclavii lui sunt fiinţe privilegiate. Din rândurile lor se înălțau 
demnitarii imperiului, soțiile şi mamele sultanilor. În aceste condiţii, sclavul 
îşi pierdea caracterul umilitor şi devenea o simplă ficţiune. Însă Roxelana 
dorea să fie o femeie liberă, soţia sultanului de fapt şi de drept, nu favorita 
lui. Să împartă cu el patul şi să poarte titlul de cadână nu era suficient 
pentru ea. Soliman o comparase cu o împărăteasă bizantină. Studiul 
pasionat al istoriei Bizanțului o învățase că împărații şi soțiile lor încoronate 
se bucurau de drepturi egale. Rămase văduve, ele conduceau imperiul în 
numele moștenitorului tronului sau chiar în numele lor. Ea, Roxelana, 
trebuia să cucerească prin lupte aprige titlul și prerogativele unei 
împărătese. 

Seara, retrasă în apartamentul ei, doamna Rebia îl invită pe kislar agasi 
să bea un pahar cu vin. 

— Felicitările mele, Mahmud! Ai reuşit o lovitură de maestru. 

În câteva zile ai găsit cheia unui mister pe care poliţia caută în zadar să-l 
dezlege de atâta vreme. 

Bărbatul duse paharul la buzele cărnoase, gustă vinul catifelat și generos 
şi plescăi din limbă, satisfăcut. 

— Excelent! Excelent! 

Smaraldul care îi atârna la ureche sclipea în lumina lumânărilor. După o 
scurtă pauză, Mahmud reluă: 

— Voi fi sincer cu tine, Rebia! Adevăratul asasin al tinerei evreice n-a 
fost descoperit. Poliţia a luat, pur şi simplu, un beţiv amărât, căruia i-a 
smuls mărturia sub tortură, doi aşa-numiţi martori au confirmat-o și gata. 
Individul acesta era doar un sărăntoc chefliu. Mai devreme sau mai târziu, 
ar fi murit înjunghiat într-un scandal. Ai fi uluită să afli câte crime sunt 
comise pe străzile frumoasei noastre capitale după apusul soarelui. Poliţia 
nici măcar nu le mai înregistrează, ca să nu fie acuzată de ineficienţă. 

Doamna Rebia simţi că o trece un fior. 


— Mă sperii, Mahmud! 

— Aici, în spatele zidurilor palatului nostru, suntem bine apăraţi. Șeful 
poliției îmi zicea că în cartierele dinspre port au fost ucise douăsprezece 
prostituate în ultimii ani, fără ca asasinii să fie descoperiţi. Nici nu mai 
vorbesc despre cerşetori, hoţii de buzunare, netrebnicii gata oricând să 
ucidă pentru bani, femeile de condiţie joasă care îşi smulg părul și își scot 
ochii. Oficial, circulaţia este interzisă de la miezul nopţii până în zori. Dar 
cine respectă aceste reguli? Patrulele evită punctele fierbinţi, din prudenţă. 
Poliţiştii nu sunt siguri că pot câștiga întotdeauna. 

— Soluţia întâmplării despre care mi-ai vorbit mă sperie. Ce s-ar 
întâmpla dacă Roxelana ar afla că adevăratul asasin se plimbă în voie pe 
străzi? 

— Nu va afla niciodată, pentru că toţi părtaşii la această operaţiune au 
buzele pecetluite. E în interesul lor. Afacerea e îngropată o dată pentru 
totdeauna! 


În zorii zilei stabilite pentru primirea felicitărilor, Roxelana primi o nouă 
dovadă a dragostei pe care i-o purta sultanul. Kislar agasi îi prezentă pe o 
tavă de aur decretul imperial care îi atribuia o casă civilă. Soliman preciza 
în preambul că sultana-valide își păstra preeminenţă și că sultana-cadână va 
ocupa din momentul acela locul al doilea în ierarhia imperială, trecând 
înaintea cumnatelor ei prințese. 

În jurul lui Hafsa Hatun, reacţiile nu întârziară să apară: 

— E o ofensă gravă la adresa noastră, strigă Malfiruz, susținută de 
surorile ei. 

— E de neînchipuit ca noi, prințese de sânge, născute libere, să fim 
obligate să-i acordăm întâietate unei sclave cumpărate! adăugă Turhan. 

Kassem fu mai delicată, căci nu uita că poziţia soţului ei era încă 
precară: 

— Ar trebui să ne formulăm protestele în termeni moderați, pentru că 
fratele nostru este cel care deţine puterea. 

— Nu ţii cont de autoritatea mamei noastre, care va şti să pună lucrurile 
la punct! strigă Turhan. 

Un zâmbet amar schimonosi gura lui Malfiruz. 

— Autoritate batjocorită de cel care ar fi trebuit să fie primul care să o 
respecte! 


Hadice, care se împăcase cu mama ei, păstră o atitudine neutră. Deşi era 
cea mai mică, beneficia, în calitate de soţie a marelui-vizir, de un statut 
superior celui al surorilor ei. Și apoi, Ibrahim o sfătuise în mod special să 
nu se alieze niciodată cu duşmanii Roxelanei, pentru a nu-l indispune pe 
padişah. 

„Malfiruz îşi poate permite să-l bălăcărească, nu are nimic de pierdut”, îi 
spusese el. Uitase să precizeze că el o detesta pe Roxelana. Nu-şi dezvăluia 
niciodată gândurile intime în faţa lui Hadice, întrucât ştia că femeile 
părăsite se transformă în cei mai înverșunaţi dușmani ai foştilor soţi sau 
amanți. Și, întrucât sentimentele lui față de soție erau destul de moderate, se 
arăta prudent. 

Protestele mamei sale, ale lui Malfiruz și ale lui Turhan nu avură nicio 
influenţă asupra hotărârii sultanului. Acesta i se adresă chiar cu duritate lui 
Malfiruz: 

— Te previn, îți pot închide clanţa! Nu te consola cu iluzia că poziţia ta 
te face de neatins! În temnita Șapte Turnuri mai sunt celule libere! 

După o penibilă reuniune de familie, Soliman își salută mama, îi făcu un 
semn prietenesc lui Hadice, care se ţinuse deoparte în această ceartă, apoi 
plecă, nebăgându-ie în seamă pe Turhan și Kassem. 

Lividă, Malfiruz își vărsă furia pe sora mai mică. 

— 'Trădătoareo! Ai trecut în tabăra târfei! Ar trebui să-ţi fie ruşine! Nu i- 
a ajuns că l-a ucis pe soțul meu, în cârdășie cu Ibrahim. Acum vrea să mă 
îngroape de vie. E singurul mod de a face să tacă un martor stânjenitor. 
Chiar și dumneata, mamă, m-ai abandonat. 

— Ce-ai vrea să fac? Să înveninez atmosfera? N-am depus încă armele! 
Cât despre ameninţarea lui, nu-ţi face griji! Atâta timp cât voi trăi eu, nu-ți 
va face nimeni rău! 

În schimb, la Roxelana sărbătoarea era în toi. Bucuria ei îl făcu fericit pe 
Soliman. O iubea cu atâta ardoare încât avea impresia că venise pe lume cu 
singurul scop de a-i face plăcere acestei femei. Uneori îi găsea mici defecte 
care, culmea, o înfrumuseţau. 

Apoi dispăreau şi rămâneau doar calităţile. Pentru a o mulțumi și pentru 
a o așeza pe piedestalul pe care îl merita, semănase gâlceava printre 
musulmanii tradiționaliști și intrase în conflict cu propria familie. Pe 
vremuri, neînțelegerile între sultana-valide și fiul ei ar fi fost de neînchipuit. 
Mamele sunt stâlpii care susțin podeaua Paradisului, spune Coranul. 


Dar scrupulele care îi tulburau conştiinţa se risipeau când ajungea în faţa 
Roxelanei. Numai un nebun acceptă să devină sclavul unei femei frumoase; 
cunoştea dictonul străvechi, dar acest lucru nu se putea aplica în cazul 
Roxelanei. Soliman era conştient că imperiul dragostei, tiranic prin 
definiţie, este însoțit de o fericire mărginită de cele mai groaznice prăpăstii. 
Fiindcă dragostea, dragostea adevărată, cea mai triumfătoare, cea mai 
arzătoare dintre toate pasiunile, întâlnește întotdeauna piedici. 

Soliman îi dispreţuia pe cei care afirmau că dragostea este un joc pentru 
bărbaţi și că doar femeile o iau în serios. Sentimentele lui pentru Roxelana 
se identificau cu însăși viaţa lui. 

Îi vorbi Roxelanei despre noul ei statut şi despre viitorul ei. 

— Îţi cunosc înţelepciunea şi prudenţa, comoara mea, dar cred că este 
necesar să-ţi dau câteva sfaturi, să te previn în legătură cu răuvoitorii. De- 
acum, vei avea și bărbaţi în anturaj. Un secretar, un gardian al sigiliului, un 
vistiernic, de o anumită vârstă, bineînţeles. Știu că decizia mea a agitat deja 
opinia publică. Dar am făcut-o după o reflecţie îndelungată și fără să mă 
tem că mi-ai putea înșela încrederea. Ibrahim mi-a spus că Hadice vrea să 
organizeze un banchet în cinstea ta. Ai putea să te duci, însoţită de femeile 
tale şi escortată de halebardieri. Vei avea dreptul să ieşi, să te plimbi, să 
răspunzi invitaţiilor făcute de soțiile înalților demnitari, să acorzi audienţe, 
însă respectând cu stricteţe ceremonialul Curţii. Vei primi cartea de 
protocol, ca să te pui la curent cu drepturile și îndatoririle tale. Vreau să fiu 
primul care te felicită pentru această avansare binemeritată. 

O îmbrăţişă cu nespusă blândeţe. 

— Roxelana! Roxelana! 

Nu rosti decât numele ei, însă vocea lui exprima tot avântul inimii. Lipită 
de pieptul lui, Roxelana plângea fără zgomot. Lacrimi de bucurie, mai 
elocvente decât orice discurs. 


Roxelana și doamna Rebia se sfătuiră îndelung. Trebuia să aleagă, dintre 
femeile haremului, pe cele mai demne să îndeplinească numeroasele funcții 
ale casei sale civile. În afara marii-maestre a Garderobei, Roxelana nu avea, 
şi nici nu voise să-și facă prietene. Izolarea ei orgolioasă o obliga acum să 
accepte sfaturile doamnei Rebia. Conştientă că era indispensabilă, aceasta 
se grăbi să-și strecoare în personalul Roxelanei propriile protejate. Erau 
peste o sută de posturi de ocupat. Sorai, favorita supraintendentei, obţinu 
funcţia bine plătită de responsabilă cu sorbetul. Roxelana știa că, 


înconjurându-se de făpturile doamnei Rebia, accepta implicit o dependență 
care se putea dovedi stânjenitoare pe termen lung. 

Sorai se aruncă la picioarele ei şi îi mulțumi că fusese aleasă. 

Abia împlinise douăzeci de ani şi nu-și pierduse încă prospeţimea 
adolescenţei. Doamna Rebia o mai păstra tocmai datorită acestei tinereţi 
înveselitoare, însoțită de calităţi pe care și le punea în valoare în alcovul ei. 

Soțiile marilor demnitari au fost primite de Roxelana în cadrul unei 
recepții oficiale. Hadice şi Kassem se prezentară printre primele. Prezenţa 
lor făcu mare impresie. Kassem se resemnase cu această concesie, împinsă 
de soțul ei. Doar Turhan și Malfiruz lipsiră de la reuniune. Turhan pentru că 
se considera jignită de hotărârea fratelui ei, care le plasa pe prinţesele 
imperiale mai prejos de Roxelana. Malfiruz din simplul motiv că o ura pe 
„parvenită”. Toate doamnele aduseră cadouri scumpe. 

Vizitatoarele se târau în fața Roxelanei, îi vorbeau cu deferență, aproape 
umil, făceau exces de complimente și lingușeli și căutau să-i facă pe plac cu 
orice preţ. 

În zilele următoare, la Eski Serai, cadourile bogate curseră în valuri, 
primite de la guvernatorii provinciilor. Și acesta era doar începutul. La scurt 
timp după aceea, soţia dogelui de Veneţia îi trimise Roxelanei mătăsuri, 
stofe grele, brodate cu aur și cristale de Murano. Regele Angliei îi trimise o 
diademă împodobită cu perle şi smaralde, precum și două candelabre 
minunate din argint. O scrisoare de omagiu de la Francisc I însoţi tapiseriile 
cu subiecte mitologice, mobilele de lux şi o perlă extraordinar de mare. 
Regele Sigismund al Poloniei, ţarul de la Moscova, Mahmud Ghirei, marele 
han al Crimeei, și regele fugar loan Zápolya îi trimiseră cadourile lor: 
blănuri, covoare, giuvaeruri, păsări exotice, mătăsuri, ofrande care 
simbolizau ascensiunea ei. 

Roxelana se simţea cuprinsă de o fericire euforică, totuşi o încerca o 
vagă amărăciune. Sfârşitul cumplit al tatălui ei era prea recent pentru a nu 
lăsa urme. În plus, în ciuda marilor satisfacţii pe care i le dăduse Soliman, 
nu înceta să repete ca un laitmotiv: „Nu sunt o femeie liberă! Nu sunt decât 
o sclavă!” 

În Constantinopol ningea când kislar agasi, încadrat de escorta sa, cobori 
de pe cal în faţa scării de onoare a locuinţei lui Ayas Pașa, al doilea vizir şi 
ministru de Interne. Întrucât şeful eunucilor negri era al treilea personaj al 
imperiului şi îl depășea în rang pe Ayas Paşa, acesta îl aștepta în josul scării, 
cu mâinile întinse în semn de respect și bucurie. 

— Fii binevenit, frate, sub modestul meu acoperiș! zise ministrul, 
încrucişând braţele pe piept şi înclinându-se. 

„Modesta” reşedinţă a lui Ayas Pașa era un palat somptuos, reconstruit şi 
înfrumusețat după ce fusese prădat și incendiat în timpul răscoalei 
ienicerilor. 

Kislar agasi îl salută în acelaşi mod. După acest schimb de politeţuri, 
intrară împreună în vestibulul din marmură, unde un sclav plin de podoabe 
strălucitoare scutură cu un pămătuf din pene zăpada care se aşezase pe 
turbanul alb şi pe umerii lui kislar agasi. Apoi cele două înalte personaje 
traversară un şir de saloane şi pătrunseră într-o seră vastă, cu plante exotice 
ale căror flori îmbălsămau atmosfera. 

Ayas Paşa îi arătă oaspetelui un divan. 

— la loc, frate! Acesta este colțul meu preferat! Priveşte florile acestea 
minunate! Vară în plină iarnă! 

„Generalul” fetelor avu impresia că se găsea într-un cimitir inundat de 
flori. Se așezară pe divanul moale, care gemu sub greutatea lor. Sclavii 
aduseră două măsuţe încărcate cu prăjiturele. Kislar agasi era mare amator 
de dulciuri, iar Ayas îi cunoștea gusturile. 

— Vreau să-ţi vorbesc între patru ochi, frate, spuse kislar agasi, alegând 
o baclava delicioasă pe care o savură mestecând-o cu dinţii lui stricați. 

Ayas Paşa făcu un semn și sclavii dispărură. 

— Acum suntem singuri, zise el. 

Kislar agasi goli un pahar de sorbet pentru a-și clăti gura. 

— Vreau să-ți vorbesc despre un tânăr demnitar care pare a avea calități 
însemnate: Riistem Paşa. 

Faţa zâmbitoare a lui Ayas Paşa își pierdu orice urmă de veselie. O 
expresie jenată i se desenă pe chip. 

— Iată un subiect delicat, frate, bolborosi vizirul. Rüstem suscită opinii 
foarte divergente. Nu știu dacă ai fost informat... 


— Sunt foarte bine informat. Tocmai de aceea îţi cer să-i acorzi o 
promovare. Ai la dispoziţie un post vacant de ministru adjunct. 

— Da! De şef al poliţiei! 

— Ei bine, i-ar conveni de minune! 

Ayas Paşa își şterse cu batista sudoarea care începuse să-i picure de pe 
frunte, pătându-i veșmântul. 

— Voi fi sincer cu tine, dragă frate, zise el. Riistem Pașa are prieteni, dar 
şi dușmani foarte puternici. Nu vreau să mă trezesc între doi munţi care se 
ciocnesc... 

— Temerile tale nu sunt întemeiate, frate! De ce să prelungim exilul 
sărmanului Riistem în Siria? 

— N-aș îndrăzni... 

Kislar îș i privi gazda cu bunăvoință prietenească. 

— Rüstem Pasa trebuie să revină cât mai curând la Constantinopol! Un 
personaj, un personaj foarte înalt se interesează de cariera lui! 

Ayas Paşa pricepu că n-ar putea afla niciodată numele acestui înalt 
personaj. Kislar agasi nu era trimisul sultanului, care ar fi putut lua el însuși 
această măsură în favoarea lui Riistem dacă ar fi dorit. Atunci, cine se 
ascundea în spatele acestui înalt personaj anonim? Sultana-valide sau... 
cadâna Roxelana? 

Ayas Paşa simţi un fior pe șira spinării. Se vedea antrenat fără voia lui 
într-o intrigă care îl putea duce direct în iad. Dacă îl transfera pe Riistem la 
Constantinopol, îl nemulțumea pe marele-vizir, care nu l-ar fi iertat 
niciodată. 

Kislar agasi îi citi gândurile. 

— Ţi-e frică de Ibrahim? 

— Da! Trebuie să mărturisesc! În calitate de prim-ministru are mână 
liberă asupra membrilor guvernului. El aprobă sau respinge numirile. Doar 
sultanul poate trece peste puterea lui. 

Nu uita că marele-vizir l-a expediat pe Riistem în Siria fără ca sultanul să 
se opună. 

Ayas intrase în panică. Nu îndrăznea să refuze, dar nici nu îndrăznea să 
dea un răspuns afirmativ. 

— Dragul meu frate, spuse kislar agasi, te sfătuiesc să nu dai înapoi în 
faţa responsabilităţilor pe care le ai. Înaltului personaj despre care ţi-am 
vorbit nu-i place să aştepte. 

— De ce ai venit la mine? întrebă Ayas Paşa, exasperat. 


— Pentru că tu ai putea primi, într-un viitor foarte apropiat, funcţia 
marelui-vizir. Vrei să renunţi pentru totdeauna la această șansă? 

Ministrul lăsă capul în piept, copleșit. 

— Înţeleg. Eu voi plăti oalele sparte... 

— Sau vei dobândi rangul de mare-vizir! 

Kislar agasi se ridică. 

— Îţi pot asigura un sprijin ascuns, dar eficient. Am spus ce aveam de 
spus! 

Ayas Paşa oftă. 

— Voi cere Divanului numirea lui Riistem Pasa în acest post. E bine? 

— E perfect! 

Kislar agasi îşi părăsi gazda foarte mulţumit. Îi putea raporta cadânei 
Roxelana rezultatul pozitiv al demersului său. Călărind în fruntea escortei 
sale, clătina din cap, agitându-și cercelul de smarald. Roxelana își punea 
amprenta pe politica internă a imperiului. Pe drumul spre Eski Serai, kislar 
agasi se încrucişă cu un grup de cavaleri care urma un personaj înveșmântat 
într-o mantie poloneză grea, împodobită cu galoane de aur și tivită cu blană 
de vizon, asortată cu toca trasă pe frunte. Personajul îl salută ceremonios pe 
kislar agasi, care răspunse cu o politeţe superioară. 


Polonezul, contele palatin Ieronim Laszki, agent și ambasador al lui Ioan 
Zápolya, bătu la poarta lui Alois Gritti. Îi aducea daruri bogate și o scrisoare 
de recomandare din partea regelui fugar, care îl ruga să intervină în favoarea 
lui pe lângă marele-vizir. 

Dacă își recupera tronul datorită ajutorului său, Zápolya îi promitea lui 
Gritti domenii vaste în Ungaria şi funcţia de sfetnic regal. Pentru Gritti, 
afacerea era tentantă. Traficul de influenţă îl îmbogăţise. Dacă ar fi dispus 
de putere politică proprie, ca prietenul lui, Ibrahim, şi-ar fi împlinit un vis 
care sălășluia de mult în mintea lui. 

Alois îi făcu o vizită lui Ibrahim. Acesta îi ascultă cererea cu un aer 
distrat. 

— Adu-ţi protejatul! Dar nu înainte de sfârşitul săptămânii acesteia. 
Pentru moment, sunt foarte ocupat. 

Laszki se prezentă în prima lui vizită la Ibrahim însoţit de un cufăr plin 
de nestemate de o frumuseţe rară pe care i-l oferi în dar. Înainte de a fugi 
din Buda, loan Zâpolya luase cu el bijuteriile Coroanei și vistieria statului, 
precauţie înțeleaptă, căci cadourile scumpe îi deschideau toate porţile. 


Ibrahim ascultă fără prea multă atenţie relatarea lui Laszki despre 
răsturnarea lui Zápolya, printr-o lovitură de stat urzită de un grup de nobili 
unguri partizani ai arhiducelui Ferdinand. Era absorbit în probleme mai 
importante. 

Ideea lui Ayas Pașa de a-i încredința lui Rüstem conducerea poliţiei îl 
tulbura foarte tare. Era sigur că Ayas, un personaj șters, fără iniţiativă, era 
doar unealta unor persoane suspuse, care voiau să-i sape propria poziţie. Să 
fie vorba de grupul lui Iskender Celebi, care voia să-și sporească forțele cu 
abilităţile de intrigant ale lui Rüstem? 

El, unul, se opusese numirii lui Rüstem în postul de ministru-adjunct 
care ar fi dus automat la intrarea lui în Divan. Dar era de față când Ayas 
Paşa îi prezentase propunerea sultanului. Acesta păruse surprins și mulțumit 
de această iniţiativă și o aprobase fără dificultate. 

Ibrahim căuta o explicaţie plauzibilă. O singură persoană ar fi avut 
destulă influență pentru a duce la bun sfârșit această operațiune. Sultana- 
validé trebuia exclusă, fiindcă nu se amesteca în afacerile de stat. Bănuielile 
sau mai degrabă certitudinile lui Ibrahim se îndreptară către Roxelana. Cu 
toate acestea, simţise instinctiv că femeia aceasta era atrasă de el. 

Atunci, de ce acest neașteptat atac ascuns? 

Toate întrebările se îmbulzeau în capul lui în vreme ce Laszki îi vorbea 
despre loan Zăpolya. Pentru moment, soarta regelui-marionetă îl lăsa 
nepăsător. Pentru a nu-l supăra pe prietenul lui, Alois, îi promise lui Laszki 
că-i va obţine o audientă la sultan. 


Soliman îl lăsă pe ambasadorul lui Zâpolya să se perpelească îndelung 
înainte de a fi primit la Yeni Serai. Îi explică Roxelanei atitudinea sa. 

— Vreau să-i arăt acestui agent polonez că stăpânul lui nu este pentru 
mine decât un sărăntoc prăpădit, care trebuie să aştepte bunăvoința mea 
înainte de a-mi expune cazul lui, pe care de altfel îl cunosc foarte bine. 
Zăpolya îşi va păstra regatul, dar totul va fi doar formal. Ungaria este a 
mea, și va rămâne a mea pentru totdeauna. Conflictul lui Zápolya cu 
arhiducele Ferdinand n-a făcut decât să ne slujească nouă. Voi pune mâna 
pe coroana regală pe care acest Habsburg mărunţel a îndrăznit să i-o smulgă 
vasalului meu. Acest germano-spaniol sau hispano-german ar fi trebuit să 
ştie că, atacându-mi câinele, mă atacă pe mine. 

— Înţelepciunea vorbeşte prin gura ta, iubirea mea, stăpânul meu adorat, 
zise Roxelana. Interesele imperiului au întâietate. 


Dacă Zâpolya merită să poarte această coroană, atunci să o poarte. Dacă 
nu, să plece. 

— Ai cap de politician, porumbiţa mea dulce. Cinismul tău e pe măsura 
îndemânării de care dai dovadă. Ştii, ideile noastre politice sunt foarte 
asemănătoare. 

Dezmierdă cu tandreţe chipul Roxelanei. 

— Frumuseţea și înțelepciunea se întâlnesc rareori la aceeași persoană. 
Dar, când se întâmplă una ca asta, rezultatul este sclipitor. Am instalat azi în 
funcţie un nou șef al poliţiei, Rüstem Pașa. Ai auzit de el, nu-i aşa? 

— Ca toată lumea. E un personaj remarcabil, din câte mi s-a spus. 

— Și un dușman declarat al lui Ibrahim. Acum vom avea poliţii paralele, 
de o eficacitate nemaipomenită. Poliţia secretă a lui Ibrahim şi poliția de 
stat a lui Riistem. Domeniile lor se vor întâlni deseori. 

— Spre binele imperiului, Soliman. Doi controlori sunt mai buni decât 
unul singur. 

— La începutul săptămânii viitoare, îl voi primi pe acest Laszki. 

Ibrahim mi-a vorbit despre el în termeni foarte vagi. 

— Ibrahim este el însuși un personaj ambiguu. 

— Acesta e un compliment? 

— Pentru un om de stat, e întotdeauna un compliment, răspunse 
Roxelana. 

La data stabilită, contele Ieronim Laszki se prezentă la palatul imperial, 
urmat de o suită strălucitoare şi de numeroși slujitori, purtând darurile lui 
loan Zápolya, pe care trimisul său extraordinar trebuia să i le ofere umil 
sultanului. 

Cortegiul ambasadorului, escortat de o escadrilă de gărzi călare, pătrunse 
prin Poarta Imperială în prima curte a palatului. 

Aceasta era mărginită de pavilioanele gărzilor imperiale, de o fostă 
biserică bizantină transformată în moschee şi de clădirea monetăriei. 
Soldaţi, demnitari, solicitanţi, sclavi şi eunuci grași și fălcoși treceau în 
toate direcţiile, într-un du-te-vino continuu. În faţa Porții de Mijloc, care 
dădea în cea de-a doua curte, Laszki și oamenii lui, precum şi escorta 
coborâră din şei. Îndrumătorul oficial care îl însoțea îi povesti că în curtea 
aceea erau decapitaţi trădătorii şi trimişii străini care îl nemulţumiseră pe 
sultan. Laszki simţi că gulerul tunicii sale brodate cu aur devenise deodată 
foarte strâmt. 


Trecură apoi pe jos pe sub bolta Porții de Mijloc, flancată de două 
turnuri înălțate după bătălia de la Mohács. Dacă accesul în prima curte 
fusese relativ uşor, intrarea în curtea următoare se făcu numai după 
controale severe, executate de uşierii aflați sub  responsabilitatea 
preatemutului Selim Aga. Acesta le aducea la cunoștință celor vizați 
promovările, distincţiile și condamnările la moarte hotărâte de Divan. 
Îndrumătorul îi arătă lui Laszki — după cum se obișnuia — bucătăriile în 
care mii de bucătari, patiseri şi ucenici preparau mesele zilnice pentru 
cincisprezece mii de persoane. Laszki vizită apoi vistieria imperială, care 
depășea în bogăţie tot ce şi-ar fi putut închipui. În schimb, fu neplăcut 
impresionat de sala de tortură, camera de execuţii și bazinele de înec. Asistă 
la câteva exerciţii militare, îndeplinite cu precizie de ienicerii gărzii. După 
aceste expuneri ale câtorva fațete ale puterii imperiale, Laszki fu invitat la 
un banchet somptuos, apoi condus în anticamera ambasadorilor, unde 
trebuia să aştepte audiența solemnă. Zidurile şi pardoseala din marmură 
verde, tavanul împodobit cu stucaturi aurite, ușile încrustate cu pietre 
prețioase îi dădeau amețeli. Doi paji îi aşezară pe umeri o mantie largă, 
tivită cu vizon. Ușa dublă a sălii Divanului se deschise şi vocea sultanului 
răsună, plină de autoritate, rostind formula sacramentală: 

— Hrăneşte câinele, îmbracă-l și adu-l în faţa mea! 

Marele-vizir răspunse cu gravitate: 

— Necredinciosul e hrănit şi îmbrăcat şi acum cere umil permisiunea de 
a linge praful de la picioarele tronului Înălțimii Tale! 

— Lăsaţi câinele să intre! porunci Soliman. 

Doi șambelani îl apucară de braț pe Laszki şi îl introduseră în sala 
Divanului. Acest sprijin binevenit trebuia să-l împiedice să comită o 
eventuală agresiune împotriva sultanului. Măsură de precauţie adoptată 
după asasinarea lui Murad I de către sârbul Miloş Obilici şi respectată de 
atunci în cadrul ceremoniilor oficiale. 

Ofițerii gărzii aduseră darurile lui Zápolya şi le așezară lângă estrada 
imperială. 

Așezat pe tronul lui de aur, sultanul purta un turban încins cu trei tiare de 
diamant și împodobit cu o pană de bâtlan. Pe veșmintele lui brodate cu aur 
sclipeau diamante și perle. 

Ibrahim și vizirii, toţi în ţinută de ceremonie, rămăseseră în picioare și 
aşteptau cu religiozitate cuvintele stăpânului lor. 


Laszki se prosternă la picioarele tronului, apoi se ridică, ajutat de 
şambelani. Era impresionat de atitudinea hieratică a padișahului, de ochii 
lui cenușii, pătrunzători şi duri. loan Zápolya îi căuta ajutorul, nu avea de 
ales. Dar, mai devreme sau mai târziu, sultanul turcilor urma să-şi înghită 
protejatul, aşa cum Cronos și-a înghiţit copiii. 

— Marele meu vizir mi-a vorbit mult despre stăpânul tău, zise Soliman. 
Primesc cu bunăvoință supunerea lui, cu atât mai mult cu cât Ungaria este 
un regat pe care l-am dobândit prin dreptul războiului. ÎI voi aşeza din nou 
pe stăpânul tău pe tronul pe care Ferdinand de Austria i l-a răpit. Jur pe 
profetul Mahomed că îl voi alunga din Ungaria pe uzurpatorul Ferdinand! 

La puţin timp după aceea, contele palatin și marele-vizir iscăliră un tratat 
prin care sultanul se angaja să acorde asistență militară aliatului şi vasalului 
său, precum și cincizeci de tunuri și o sută de chintale de praf de pușcă. În 
schimb, regele Ioan avea să-i plătească aliatului său un tribut în aur şi vieţi 
umane a cărui valoare urma să fie stabilită ulterior. El recunoștea 
suzeranitatea padișahului și se angaja să susțină militar trupele otomane 
care aveau să lupte împotriva armatei lui Ferdinand de Austria. 

Cu tratatul în buzunar, contele Ieronim Laszki părăsi Constantinopolul. 
Înainte de a pleca, îi încredință lui Alois Gritti funcţia de reprezentant 
permanent al Ungariei pe lângă sultan. 

Urmările semnării acestui tratat îi dădură satisfacție lui Soliman. 
Deseori, îi făcea confidențe politice Roxelanei și îi cerea sfatul. Cu 
modestia obișnuită, aceasta exprima păreri pe care sultanul le îmbrățișa 
încântat. 

— Tratatul pe care l-am semnat cu Zâpolya nu numai că i-a legat mâinile 
şi picioarele, dar a şi stârnit oprobriul creștinătății, spuse el frecându-și 
mâinile. Toate curțile apusene sunt scandalizate. Papa Clement al VII-lea l-a 
excomunicat. Doar Francisc I, inamicul ereditar al Casei de Austria, se 
preface că n-a auzit nimic. 

Roxelana, care urmărise cu interes negocierile diplomatice cu Zâpolya, îl 
felicită pe sultan pentru succesul său, dar se grăbi să adauge: 

— Prietenii de astăzi sunt deseori dușmanii de mâine. Nu știi zicala? 
Nimeni nu trădează mai bine ca prietenii. Zápolya şi arhiducele de Austria 
ar putea încheia o înţelegere pe ascuns într-o bună zi. 

— Ce interes ar putea avea Zâpolya să treacă în tabăra cealaltă? 

— Totul trebuie luat în calcul, Soliman. Mintea omenească este 
complicată și are de multe ori reacții imprevizibile. 


Deocamdată, atitudinea lui Francisc I este benefică pentru interesele 
noastre. Trebuie să menţinem și să adâncim dezbinarea Apusului. 

Roxelana îl îmbrăţișă pe sultan, apoi făcu o piruetă. 

— Sultanul meu preaiubit trebuie să fie arbitrul Europei, înainte de a-i 
deveni stăpân! 

— Ai dreptate. Domnia lui Zápolya nu este decât un episod. 

Expediția noastră împotriva arhiducelui va fi îndreptăţită în ochii întregii 
lumi. Nu vom mai fi invadatorii Ungariei. Îi vom acorda sprijin unui 
suveran creștin alungat din regatul lui și care ne-a implorat să-l ajutăm. 
Acum am să-ți mărturisesc ceva, Roxelana. 

Tu și Ibrahim veți fi singurii care știu asta. 

Pomenirea numelui marelui-vizir nu-i făcu plăcere favoritei. 

— Recucerirea Ungariei nu este decât primul act din piesa care se 
desfăşoară pe scena Europei. Actul al doilea va fi cucerirea Veneţiei şi 
supunerea Austriei. Tu ai arta ghicitului, Roxelana. Voi fi stăpânul acestui 
continent vechi şi prodigios. 

Mehmed al II-lea a cucerit Constantinopolul. Eu voi cuceri Roma. 

Attila a ajuns până la Rin şi a asediat Orleans. „Câmpurile Cataloniei” 
nu mă vor împiedica să anexez Franţa și Spania, te asigur. Trebuie să refac 
Imperiul Roman sub semnul Islamului! 

Se lăsă să cadă pe divan şi îşi șterse cu batista sudoarea de pe frunte. 

— Dă-mi ceva de băut! 

Roxelana bătu din palme. Sorai, frumoasa responsabilă cu prepararea 
sorbetului, intră cu paşi iuți, unduindu-și trupul. 

Aduse pe un platou din aur mai multe pahare pline cu suc de fructe rece 
ca gheaţa. Funcţia ei nu era o formalitate. Roxelana dorea să aibă 
întotdeauna la îndemână băuturi păstrate sub un strat de zăpadă, care se 
mențineau proaspete. 

Soliman își stinse setea, apoi înmână paharul gol lui Sorai, care îl luă 
roşind. 

— Cum te numești, fata mea? întrebă el. 

— Sorai, înălțimea Ta! 

Ţinea privirea în pământ, cu modestie. În sinea ei, simțea o mare 
bucurie. Sultanul o remarcase. Avea să-i arunce batista lui? 

Strecură o privire furișă spre stăpână. Roxelana nu-și arăta gelozia ca 
Gülbahar. Și-o ascundea, pentru a le demasca mai ușor pe odaliscele care 
îndrăzneau să ridice ochii la Soliman. 


În noaptea aceea Sorai visă o viaţă nouă. Avea să se culce cu sultanul, să 
devină favorita lui, să primească bijuterii şi blănuri, să-i facă un copii şi să 
obțină poziţia invidiată de cadână. 

Eventual să-i ia locul Roxelanei, așa cum aceasta o înlocuise pe 
Gülbahar. Şansa îi surâdea. Dar, pentru a o apuca, trebuia să-l seducă pe 
sultan fără ca Roxelana să-și dea seama. 

În zilele următoare, Soliman porunci să fie servit de mai multe ori de 
Sorai. Îi făcu complimente, cu o blândeţe care o încântă. 

Fata îl fermeca prin modestia ei feciorelnică, prin tăcerea ei mai 
elocventă decât vorbele și prin graba cu care îl servea. 

Părea înzestrată cu o intuiţie care îi îngăduia să presimtă cele mai mici 
dorinţe ale sultanului. Tânăra simţea când era obosit și când îi era sete. Îi 
aducea atunci platoul mare încărcat cu băuturi reci. 

Roxelana era iritată în taină de manevrele lui Sorai, dar își păstra 
seninătatea, așteptând momentul potrivit pentru a contraataca. 


În fiecare an, imperiul sărbătorea naşterea lui Soliman printr-o serie 
întreagă de manifestări: banchete, defilări militare, împărţire de bani, 
ofrande şi delicatese, focuri de bucurie, procesiuni la Sfânta Sofia, 
promovări şi daruri pentru merituoşi. Guvernatorii celor mai îndepărtate 
provincii soseau la Constantinopol şi își depuneau umilele omagii la 
picioarele puternicului lor suveran. Festivităţile se succedau o săptămână 
întreagă, încununate de o mare vânătoare de mistreți. 

De această dată, evenimentul trebuia sărbătorit cu o pompă deosebită 
pentru că arhiducele Ferdinand al Austriei îşi trimitea reprezentanții la 
Constantinopol. Habsburgii se plecau în faţa sultanului şi cereau o 
înţelegere care, sperau ei, avea să deschidă o lungă perioadă de pace. 

Primul banchet îi reuni la palat pe toți marii demnitari civili, militari și 
religioşi. Mustafa, prinţul moştenitor, venit din Manisa pentru a-și felicita 
tatăl, şedea în dreapta lui. Îşi părăsise orașul chinuit de presimţiri sumbre. 
Gülbahar îl lăsase să plece neliniștită de amenințarea vagă și confuză care 
atârna deasupra capului fiului ei. Ştia că Roxelana n-ar da înapoi de la 
nimic pentru a-l elimina pe Mustafa şi a-i asigura tronul propriului ei fiu, 
Mehmed. 

Așezat lângă tatăl lui, prințul moștenitor tremura la fiecare îmbucătură 
pe care o înghiţea. În vreme ce se întreba dacă farfuria din aur aşezată în 
fata lui conţinea sau nu bucate otrăvite, îi zâmbea cu afecțiune sultanului și 


îi asculta cu interes prefăcut cuvintele. La marile festinuri, Soliman nu 
râdea niciodată. Chipul lui impasibil de sfinx inspira venerație, dar și o 
spaimă atroce, care rodea măruntaiele tuturor celor care îi displăcuseră 
vreodată. 

Conform protocolului, marele-vizir închină primul pahar în cinstea 
sultanului și a prinţului moştenitor. Îi ură tânărului Mustafa să urmeze 
exemplul gloriosului său tată. Soliman își privi cu mândrie copilul, care 
întrunea toate calitățile pentru a ajunge un mare sultan. Mustafa era un 
adolescent frumos, inteligent şi puternic. 

La defilarea militară, care se desfășură pe câmpul de manevră, trupele îi 
aclamară pe sultan și pe tânărul prinţ. Pe străzile capitalei, trecerea lui 
Mustafa era salutată cu ovaţii. Toţi cei care o detestau pe Roxelana și 
deplângeau influenţa pe care o exercita aceasta asupra padişahului îl ridicau 
în slăvi pe tânărul prinţ. Amintirea lui Giilbahar, suferinţele ei, exilarea ei îi 
înduioşară pe constantinopolitani. 

Din apartamentul ei, Roxelana auzea ovaţiile care făceau să se cutremure 
zidurile palatului. Doamna Rebia îi descrise manifestările entuziaste ale 
mulțimii. Dar mulțumirea Roxelanei se risipi repede când află că elogiile îi 
erau adresate și prinţului moştenitor. Enervarea ei spori când fu înştiințată 
că Ibrahim ţinuse un toast în cinstea lui Mustafa. Sentimentele ei față de 
marele-vizir căpătară proporţiile unei aversiuni încrâncenate. Dar își stăpâni 
nervii, pentru a nu-și arăta tulburarea. 

Seara, sultanul se întoarse la Eski Serai obosit, dar strălucind de fericire. 
Poporul şi armata îl divinizau, declară el cu satisfacţie. 

Ca de obicei, Sorai îi servi sultanului vestitele ei sorbeturi. 

Acesta bău cu plăcere un suc de portocale preparat cu ingrediente care îi 
dădeau o savoare aparte, apoi lăudă amestecul. Sorai roși până în vârful 
urechilor ei micuţe, apoi se retrase. 

— E o fată bună! zise Roxelana. Merită o răsplată, întrucât se apropie de 
douăzeci şi cinci de ani, aş putea să i-o dau ca soţie unuia dintre ofiţerii tăi. 
Aşa se obișnuieşte, nu-i aşa? S-a părea că procedura este simplă. O 
eliberăm, ca să poată ieşi din casa imperială, apoi nunta poate avea loc. 

Soliman zâmbi. 

— Ca de obicei, eşti bine informată. 

Cunoştea adevăratul motiv al acestei propuneri şi admira abilitatea 
Roxelanei. Avea să încuviințeze această căsătorie, cu atât mai mult cu cât nu 
se gândise niciodată să se culce cu Sorai. 


Sorai leșină când află vestea viitoarei sale căsătorii, care avea să fie 
oficiată înainte de încheierea sărbătorilor pentru ca soţul ei, un colonel de 
spahii, să o poată lua cu el la întoarcerea acasă. 

În schimb, cea mai afectată de această decizie fu doamna Rebia, care îşi 
pierdea favorita. O numise în casa civilă a Roxelanei pentru a avea la 
îndemână un agent capabil să-i ofere informaţii de prima mână. Acum, 
aceste manevre se întorceau împotriva ei. Sorai îşi petrecu ultima noapte la 
Eski Serai în braţele doamnei Rebia. Făcură dragoste și plânseră până în 
zori, când sclavele de la garderobă se prezentară pentru a o îmbrăca pe 
tânăra soție. 

Sorai părăsi haremul înzestrată cu bijuterii, veșminte, blănuri și o sumă 
mare de bani. Padişahul știa să se arate generos. Dar doamna Rebia n-avea 
să-i ierte niciodată Roxelanei acest gest, care pentru ea echivala cu o 
trădare. 

Sultana-valide îi ceru lui Soliman să i-l aducă pe Mustafa. Voia să-și 
revadă nepotul preferat, moștenitorul tronului. Era de asemenea un nou gest 
de reconciliere, o mână întinsă de mamă fiului ei. Soliman se grăbi să-i 
îndeplinească cererea. Hafsa Hatun organiză o petrecere în onoarea 
nepotului ei. În felul acesta, lua poziţie în favoarea lui Mustafa, lansându-i o 
sfidare mută Roxelanei. 

Banchetul somptuos, cântecele, dansurile nu însemnau decât începutul 
unui război surd, nemilos, între două tabere la fel de ostile vreunui 
compromis. Apoi sultana-valide schimbă tactica. 

Marele-vizir Ibrahim îl salutase public, în persoana prințului Mustafa, pe 
moștenitorul legitim al imperiului, îi plătea astfel o poliţă Roxelanei pentru 
sprijinul acordat de aceasta lui Rüstem Pașa, noul lui mare rival. În felul 
acesta, avea să o izoleze pe Roxelana, făcându-i viaţa grea și, în cele din 
urmă, avea să provoace alunecarea ei în uitare. 

Sfătuită de mama ei, Malfiruz se resemnă pentru o vreme să nu-și mai 
arate ghearele. Această sărbătoare de familie în cinstea lui Mustafa o înfurie 
pe Roxelana, care afișă însă cea mai mare seninătate. Sărută cu afecţiune 
mâna ridată a bătrânei Hafsa Hatun și îi arătă o bunăvoință deosebită 
tânărului prinţ, oferindu-i un joc de şah din fildeş. Gestul ei îl surprinse 
plăcut pe Soliman, care se gândi că vechile neînţelegeri luaseră sfârșit, până 
la urmă. Bunătatea Roxelanei nu îi înşelă însă nici pe bătrână, nici pe 
adolescent. Mustafa o privi zâmbind pe favorita care luase locul mamei sale 


în inima sultanului. O ura, dar chipul lui nu reflecta decât o expresie 
placidă, aparent naivă. 

Roxelana studie pe furiș măștile tuturor personajelor care gravitau în 
jurul lui Soliman. Conflictele de interese, ura, nimic nu apărea la suprafață. 
Calmul şi misterul acopereau ca un văl această colcăială de şerpi. Otrava 
afecta la Constantinopol mai multe persoane decât toate bolile la un loc. 

La serbarea sultanei-valid6, între meseni domnea armonia. 

Cumnaţii sultanului afișau chipuri vesele. Soliman îl felicită pe Lufti 
Paşa pentru zelul său. Inspecţiile nocturne, neanunţate dădeau rezultate 
bune. Numărul crimelor era în scădere. Prețul mărfurilor nu depășea 
limitele impuse de guvern, iar curăţenia orașului nu mai lăsa de dorit. 

— Nu-mi place să discut în familie chestiuni de stat, spuse sultanul, dar 
meritele trebuie recunoscute. 

Lufti Paşa cunoştea realitatea: rapoarte trucate, date falsificate, omoruri, 
violuri, agresiuni, deturmnări de fonduri acoperite. Nu se temea că polițiștii şi 
judecătorii aveau să denunțe abuzurile, fiindcă erau direct interesați să le 
ascundă. 

Ibrahim asculta, amuzat și lucid, elogiile adresate de sultan cumnatului 
său, care își pleca modest capul lunguieţ cu trăsături accentuate, cu ochii pe 
jumătate închiși pentru a-şi disimula expresia şireată. „Dacă evenimentele 
descrise în istoria imperiului sunt la fel de falsificate ca rapoartele lui 
despre siguranța imperiului, atunci posteritatea nu va avea nicio șansă să 
cunoască adevărul despre epoca noastră”, se gândi Ibrahim. 

Cu toate acestea, alura nobilă, fruntea înaltă a lui Lufti impuneau respect 
şi încredere. Ibrahim nu încerca să-i refuze rapoartele, pentru că asta ar fi 
însemnat să recunoască  ineficacitatea propriului guvern privind 
administrarea  Constantinopolului. Marile afaceri politice rămâneau 
domeniul său exclusiv, ceea ce era esenţial. 

Marele vizir ştia că, pentru moment, steaua lui strălucea cel mai puternic. 
Înţelesese că sultana-valid voia să-l atragă în tabăra ei. Și acceptase 
această răsturnare de alianțe, pentru că bătrâna Hafsa Hatun îi împărtășea cu 
ardoare interesele atunci când acestea erau legate de soarta micului prinţ 
moştenitor. 

Sărbătorile zilei de naștere a sultanului se încheiasem în sfârșit. Capitala 
îşi regăsise chipul de zi cu zi. Încurajat de laudele sultanului, Lufti Pașa îşi 
reluă inspecţiile inopinate. 

Turhan, soția lui, plictisită de zelul de care dădea dovadă, îi reproşa 
absenţele frecvente. 

— Îţi neglijezi familia, căminul și chiar treburile tale de istoric ca să baţi 
străzile. E o meserie de polițist amărât. Îţi pui în pericol reputaţia. 

— Siguranţa capitalei și a locuitorilor săi este o sarcină care mă privește 
în mod deosebit. Ayas ar fi tare mulțumit să se descotorosească de mine și 
să fiu înlocuit cu Rüstem, protejatul lui. Iskender, Kassim, Mahmud și chiar 
dragul meu cumnat Mustafa ar vrea să mă elimine, pentru că asta ar 
însemna un candidat mai puţin la moştenirea lui Ibrahim. 

Turhan replică ironică: 

— Bietul meu prieten, habar n-ai ce se petrece sub ochii tăi. 

Aștepţi în zadar căderea lui Ibrahim. Favoritul lui Soliman se bucură 
acum şi de sprijinul mamei mele. Singurul care are șanse să-l înlocuiască 
este Riistem. Tu nu ai nici inteligența, nici viclenia, nici mijloacele lui. 
Priveşte-te în oglindă, sărmanul meu prieten! Nu eşti doar bătrân și urât, 
mai eşti și neghiob pe deasupra! 

Lufti scrâşni din dinţi fără să răspundă. Sarcasmul lui Turhan îl rănea în 
amorul propriu. Ea se folosea și abuza de calitatea ei de prințesă imperială. 
Tirania ei îl exaspera, dar nu îndrăznea să reacționeze. Sfârşitul nefericit al 
lui Ferhat nu-i dădea pace. 

Părăsi încăperea şi intră în apartamentul lui. Ajutat de un paj, îşi scoase 
veşmintele bogate și își puse hainele sobre, cârpite și unsuroase care îi 
dădeau aerul unui sărăntoc murdar. Când se deghiza, avea senzaţia că-și 
schimbă pielea, că se eliberează din capcană. Această ţinută îi îngăduia să 
străbată oraşul şi să vadă totul fără a atrage atenţia. Înfăţișarea lui ștearsă se 
pierdea în decor. 

Se studie pentru ultima dată în oglindă, apoi ieşi din palat însoţit de trei 
muţi — uriași bine înarmați — care îl urmau de la distanţă și care trebuiau 
să-l apere dacă era nevoie. 

Dar nu fuseseră niciodată siliți să intervină. 

Lufti mergea drept înainte, căutând anonimatul la adăpostul nopţii. Voia 
să uite de soţia lui, de ambițiile sale de om politic, de militar, de istoric. Ar 


fi preferat să renunţe la tot şi să înceapă o viață nouă, într-un cartier sărman, 
cu bodegi frecventate de pleava marelui oraș. 

Străzile, aproape pustii la ora aceea târzie, îşi deschideau brațele în fața 
lui, invitându-l să se afunde în labirintul lor. Din când în când, se intersecta 
cu trecători, umbre care se strecurau pe furiş pe lângă pereţi. Întâlni chiar o 
ceată de netrebnici zgomotoși, bandiți de drumul mare, care nu-i dădură 
nicio atenţie. Lufti parcurse labirintul de străduţe întortocheate și ajunse în 
faţa apelor negre ale portului. Tavernele bântuite de marinari beţi și de 
cheflii, casele leproase și depozitele pierdute în întuneric se înșşiruiau pe 
cheiurile obscure. Indivizi afumaţi cântau şi se clătinau pe trei cărări. Ici- 
colo, prostituate fardate violent aşteptau în fața porţilor deschise. 

Lufti ura aceste păsări de noapte care își vindeau trupul. 

Filosofia lui era aceea a Coranului, care așeza masculul musulman mai 
presus de femeia superficială, gata să tipe fără motiv. Lacomă de podoabe, 
aceasta îi datora respect şi supunere soțului și stăpânului ei. Fiică sau 
mamă, ea avea obligaţia să-şi păstreze virtutea neatinsă. Însă prostituatele, 
la fel ca soțiile care îndrăzneau să-și înfrunte şi să-și umilească soții, 
încălcau preceptele Profetului și meritau cele mai crunte pedepse. Furios, 
începu să bolborosească insulte. Postată sub bolta unei intrări mizerabile, o 
prostituată ofilită îi făcu cu ochiul, încercând să fie provocatoare, dar nu 
reuși decât să-l facă să simtă o strângere de inimă. Nu era doar 
dezgustătoare, ci trăsăturile ei aveau o asemănare frapantă cu cele ale lui 
Turhan. Lufti simţi că i se suie sângele la cap. 

— Vii, iubitule? ciripi femeia, dându-și peste cap ochii subliniaţi cu 
creion negru. 

— Te urmez! 

— Te voi face cel mai fericit bărbat, comoara mea! 

Femeia o luă înainte, de-a lungul unui coridor umed și fetid, legănându- 
şi şoldurile late. 

Un sfert de oră mai târziu, Lufti ieși în stradă. Șterse cu o cârpă sângele 
care se prelingea pe lama pumnalului său. Apoi îl puse la loc în teaca 
atârnată de centura din piele și îşi reluă drumul. Era obosit, groaznic de 
obosit. 

Lufti se întoarse acasă, se dezbrăcă ajutat de paji, apoi se culcă și dormi 
până la răsăritul soarelui. Cu spiritul liber și odihnit, făcu baia matinală și, 
după micul-dejun, îmbrăcă hainele de ceremonie. Turbanul mare împodobit 


cu o bandă de aur, sabia cu mâner de aur încrustat cu rubine, mănușile tivite 
cu aur... 

Înainte de a pleca de la Yeni Serai, ieşi din selamlik — partea din 
locuinţă rezervată bărbaţilor — şi trecu în harem. În fiecare dimineaţă îi 
făcea o scurtă vizită soţiei sale şi o întreba dacă a visat frumos. Ea îl primea 
cu un aer de superioritate şi îi dădea răspunsuri monosilabice. Detesta 
această corvoadă zilnică, dar se supunea, disimulându-și aversiunea. La 
sfârşitul „audienţei”, ea îi întindea mâna să i-o sărute, gest pe care îl 
îndeplinea zâmbind cu falsă tandreţe. Turhan era înconjurată de sclave și de 
însoţitoare de o urâţenie respingătoare, pentru a nu-i inspira idei lascive 
soţului ei. 

În dimineaţa aceea, Lufti îşi părăsi soţia, binedispus. O înjunghiase de 
şapte ori. De șapte ori se delectase urmărind cu atenţie chinurile agoniei ei. 
Șapte prostituate care semănau cu Turhan pieriseră de o moarte violentă. 
Șapte! Să se oprească la acest număr fatidic? 


Ajunse la palatul imperial chiar înaintea deschiderii reuniunii de 
consiliu. Ordinea zilei, încărcată, cuprindea, în afara dezbaterilor privind 
chestiunile financiare ale Egiptului și Siriei, raportul lui Iskender Celebi 
referitor la importuri și la necesitatea deschiderii unei rute maritime libere 
către India. 

La sfârşitul zilei, Divanul trebuia să judece în primă și ultimă instanţă 
procesul intentat unui venețian care întreţinuse relații intime cu o turcoaică. 
Conform legii islamice, orice creștin care comitea acest delict trebuia tras în 
țeapă. Însă marele-vizir, care dorea să menţină prietenia cu Serenissima 
Republică, ar fi înclinat spre o sentință mai puţin severă. 

În ultima clipă, Ibrahim anunţase că fusese reținut la o conferință 
diplomatică. În lipsa lui, al doilea vizir, Ayas Pașa, trebuia să prezideze 
consiliul. Această schimbare îi lăsă pe viziri stânjeniţi și perplecşi. Ce să 
facă? Să-l condamne pe venețian? 

Să se arate iertători? Se temeau de Ibrahim, dar le era frică și de 
dispoziţia sultanului. Cazul lui Kabiz era elocvent. 

În timp ce vizirii căutau cu febrilitate o soluţie, Ibrahim îl primea la palat 
pe generalul Hobordanacz, ambasador extraordinar al arhiducelui de Austria 
şi rege al Ungariei. 


Roxelana citise într-o carte de istorie naturală că liliecii se orientează în 
întunericul din peșteri cu ajutorul unui instinct sigur, ca și cum ar avea nişte 
antene invizibile. Ar fi dorit să-şi dedubleze personalitatea, să-și trimită 
alter ego-ul dincolo de zidurile Eski Seraiului, acest palat-temniță care 
paraliza o mare parte a mijloacelor ei de apărare. Găsirea unor antene în 
exterior i-ar fi permis să-și manevreze dușmanii, să lupte împotriva lor şi, în 
cele din urmă, să-i supună voinţei ei. Kislar agasi era un intrigant de mare 
clasă, dar subtilitatea nu era punctul lui forte. Riistem Pașa ar fi poate un 
bun instrument. 

Într-o seară, profită de euforia lui Soliman pentru a-i pune o întrebare: 

— Mi-am spus de multe ori că Ibrahim este apărat de Dumnezeu! Cum 
s-ar explica altfel şansa care l-a însoţit toată viaţa, favorurile pe care i le 
acorzi şi afecțiunea pe care i-o porți? 

Soliman zâmbi, înțelegând unde bate. Voia să-i demonstreze că temerile 
şi gelozia ei erau neîntemeiate. 

— Ascultă-mă bine, Roxelana, și încearcă să înţelegi cuvintele mele. 
Simt pentru tine o mare dragoste. Nimic în lume n-ar putea să o distrugă. 
Ibrahim îmi este și ei indispensabil. El este mai mult decât un frate geamăn. 
Mi-a câștigat prietenia datorită calităţilor sale excepţionale şi dovezilor 
numeroase ale devotamentului său. 

Roxelana ezită. Frica o reţinea, dar curiozitatea şi nevoia de a obţine o 
explicaţie îi dădură curajul să-și asume riscul. 

— Se spune că prietenia voastră are și alte explicaţii... 

Era prima dată când îndrăznea să facă aluzie la această legătură, 
comentată pe furiș, dar niciodată discutată în public. 

Soliman nu se formaliză deloc. Se situase întotdeauna mai presus de 
critici. Cât despre relaţiile lui intime cu Ibrahim, nu trebuia să dea socoteală 
nimănui. Voia totuşi să-și liniștească iubita. 

— Noi trei, Roxelana, adică Ibrahim, tu și eu, alcătuim un triunghi, 
figura geometrică perfectă, indestructibilă și imobilă. 

Pătratul, pentagonul, în fine, paralelogramele își pot schimba forma, 
păstrându-și aceeaşi suprafață. Ai priceput, Roxelana? Tu şi Ibrahim îmi 
sunteţi la fel de necesari. Prietenia pe care i-o port nu are nicio influență 
asupra sentimentelor pe care mi le inspiri tu. 

Roxelana îl îmbrăţișă și se prefăcu că îi acceptă cu seninătate 
argumentele. Ar fi fost periculos să insiste. Timpul avea să lucreze în 
favoarea ei. 


Soliman bătu de patru ori din palme. Responsabila cu prepararea 
sorbetului, o tânără de o frumuseţe perfectă, dar rece, inexpresivă, îi aduse 
băuturile preferate. Soliman luă un pahar si-l goli dintr-o înghiţitură. Dar îi 
lipseau ochii zâmbitori ai lui Sorai și sorbetul i se păru lipsit de gust. Nu 
făcu niciun comentariu, pentru a nu o întrista pe Roxelana. Îi permise fetei 
să se retragă, apoi schimbă subiectul. 

— Am uitat să-ţi povestesc despre Ferdinand, arhiducele. Nu s-a 
mulțumit să uzurpe titlul regelui Ungariei, a avut îndrăzneala să-mi ceară 
restituirea Belgradului și a celorlalte cetăți ungurești aflate „încă” în 
stăpânirea mea. Insolenţa acestui individ trebuie pedepsită. 

Deşi problema lui Ibrahim i se părea mai importantă decât complicațiile 
politice, se grăbi să-i răspundă: 

— Ferdinand nu va ceda niciodată! E prea pătruns de prejudecățile 
Habsburgilor despre măreţia misiunii lor! 

Soliman îşi  încreţi fruntea. Părerile Roxelanei erau contrare 
convingerilor lui. Încăpăţânarea lui de a-l umili pe arhiduce, întemeiată pe 
convingerea că turcii aveau să nimicească pe loc armata austriacă, nu 
corespundea previziunilor Roxelanei. 

Recunoscuse deseori dreptatea judecăților ei. De această dată însă, îşi 
susținu propriul punct de vedere. 

— Nici nu se pune problema să cedăm! Îl voi strivi pe Ferdinand! Vreau 
să cuceresc Viena! Ibrahim va fi nevoit să prelungească discuţiile cu 
ambasadorii arhiducelui, ca să câștige timp și să-i facă să vorbească! 


Ibrahim executa instrucţiunile sultanului. Înmulţi întâlnirile diplomatice 
cu generalul Hobordanacz şi cu adjunctul lui, Weixelberger. Le oferi 
banchete somptuoase, stropite cu cele mai bune vinuri. Altemau 
amabilitatea și duritatea, politeţea și grosolănia. 

— Ungaria este a turcilor şi va rămâne a turcilor! zise marele-vizir 
intransigent. Pământul răscolit de copitele calului padișahului aparţine 
pentru totdeauna imperiului nostru! 

— Pentru moment, cea mai mare parte din Ungaria este în puterea 
noastră, zise Hobordanacz. Cerem redarea tuturor orașelor și fortărețelor 
încă ocupate de voi! 

Ibrahim izbucni în râs. 

— De ce nu ne cereţi şi Constantinopolul? 


— Ne străduim să obținem, prin mijloace pașnice, ceea ce ne aparţine de 
drept! Propun măcar negocierea unui armistițiu! 

spuse generalul. 

— Părăsiţi Ungaria și vă primiţi armistițiul! 

— Puneţi condiţii inacceptabile! protestă Hobordanacz. 

Stăpânul meu a dorit întotdeauna să câștige prietenia sultanului vostru. 
Dar nu o cerşeşte. 

Ibrahim îl privi cu un aer plictisit. 

— Am irosit timp preţios în discuţii sterile. Ne aflăm în faţa unui impas. 
Stăpânul meu este cel care trebuie să hotărască, dar mă îndoiesc că veţi 
reuși să-l convingeţi. 

Hobordanacz făcu o ultimă încercare: 

— Suntem dispuşi să plătim o compensație substanţială pentru 
retrocedarea teritoriilor noastre. 

Cu un gest teatral, Ibrahim deschise fereastra şi arătă zidurile 
împrejmuitoare ale Constantinopolului. 

— Vedeţi cele Șapte Turnuri care se desenează la orizont? 

Sunt pline de aur şi pietre prețioase. Credeţi că stăpânul meu ar fi dispus 
să renunţe, pentru bani, la ceea ce a cucerit cu preţul sângelui soldaţilor săi? 

Așteptând audiența sultanului, Ibrahim primi vești proaste. 

Carol Quintul negocia o alianţă militară cu șahul Tahmasp. 

Austria și Persia aveau să declanșeze simultan o dublă ofensivă contra 
turcilor. Husein Paşa, guvernatorul Siriei, întreținea deja o corespondenţă 
suspectă cu Bagdadul. 

În vreme ce Veneţia era centrul spionajului turc în Apus, Divanul 
manipulat de Ayas Pașa îl condamnase la moarte pe supusul Serenissimei 
Republici acuzat că avusese relații intime cu o turcoaică. Ibrahim era 
convins că Ayas Pașa fusese manipulat, la rândul lui, de către Riistem. 

Generalul Hobordanacz, urmat de adjunctul şi de oamenii lui în ţinută de 
ceremonie şi escortaţi de un detașament de gărzi călare, se prezentă la Yeni 
Serai. Ambasadorul nu aprecie deloc formula protocolară „Necredinciosul 
cere umil permisiunea să lingă praful de la picioarele tronului Înălțimii 
Tale”, şi cu atât mai puţin răspunsul padișahului: „Lăsaţi câinele să intre!” 

lritat de această introducere, generalul repetă oficial cererea făcută 
marelui-vizir. Când menţionă numele stăpânului său — regele Ferdinand al 
Ungariei — sultanul fu cuprins de un acces de furie. 

— Cum are Ferdinand impertinenţa să pretindă titlul de rege? 


Eu l-am ucis pe regele Ludovic al II-lea şi acum regatul lui este al meu! 
Îl voi încredința cui cred de cuviință! Am cucerit acest regat datorită săbiei 
mele și l-am alipit pe vecie imperiului meu! 

Generalul nu apucă să răspundă, fiindcă ofiţerii gărzii îl dădură afară din 
Divan. Hobordanacz şi Weixelberger fură arestaţi și duși cu surie şi trâmbiţe 
în temniţă, unde rămaseră nouă luni. 

După acest sejur forţat în fortăreaţa celor Șapte Turnuri, Soliman îi primi 
din nou și îi mustră cu voce răsunătoare: 

— Spuneţi-i stăpânului vostru că va avea ocazia să simtă urmările furiei 
mele! Îl voi căuta în câmpiile de la Mohács sau în palatul regal de la Buda! 
Îl las pe el să aleagă! Dar dacă lipseşte de la întâlnire îl voi găsi sub zidurile 
Vienei! Să-mi pregătească o primire frumoasă! 

Uluiţi, generalul şi suita lui se retraseră. Primiră chiar şi cadouri, 
conform obiceiului musulman. După ce ieşiră din Imperiul Otoman, 
diplomaţii oftară ușuraţi. Raportul unui agent secret turc la Buda îi semnală 
lui Ibrahim că Ferdinand ar fi declarat cu dispreţ că lăudăroşenia sultanului 
îl lasă rece şi că va ști să-l alunge dacă îi vine ideea să-l viziteze în fruntea 
armatelor sale. 

Soliman zâmbi. 

— O să-l vizitez! În inima Germaniei! 

Sultanul mobiliza o armată gigantică. Cucerirea Europei de Apus, vis 
care îl ademenea de multă vreme, devenea în sfârşit realitate. 

Roxelana nu-l vedea decât seara, când se întorcea la Eski Serai obosit, 
dar mulțumit că îşi dusese la bun sfârșit sarcinile zilei. Pregătirile de război 
îi ocupau cea mai mare parte a timpului. Pentru a se destinde puţin, ieşea la 
vânătoare sau scria poeme pe care i le citea Roxelanei. 

— Fără ajutorul lui Ibrahim n-aş fi scos-o niciodată la capăt cu munca 
aceasta imensă, zicea el. Știu că ţie îţi este antipatic, Roxelana. Ar trebui să 
încerci să mă înţelegi și să-l înţelegi şi pe el. 

Roxelana îl asculta zâmbind, fără a-i răspunde. Tăcerea ei îl întrista, căci 
îşi dădea seama de aversiunea favoritei lui la adresa prietenului său. 
Afacerile imperiului nu erau lipsite de spini. Sultanul părea îngrijorat. 

— Te neliniștește ceva, Soliman! spunea Roxelana, rezemându-se de 
pieptul lui. Nu-mi place ca lumina soarelui meu să fie pătată de nori. 
Fericirea ta îmi umple inima de bucurie. 

Durerile tale mă fac să sufăr cumplit. 


Soliman îi împărtăși atitudinea lui Husein Pașa, guvernatorul Siriei, care 
îl îngrijora. 

— Rüstem, noul ministru-adjunct, m-a prevenit că Husein întreține 
relaţii suspecte cu șahul Persiei. Acum, în ajunul războiului, vreau să asigur 
ordinea internă a imperiului, ca să nu risc o lovitură de pumnal în spate. 
Întrucât nu am dovezi pentru a-l condamna pe Husein, l-am convocat la 
Constantinopol. Mi-a răspuns că boala îl împiedică să se supună ordinelor 
mele, dar că se va grăbi să se prezinte în fața mea îndată ce starea sa se va 
îmbunătăţi. Am fost tentat să-l lichidez. Dar sunt sigur că mutul însărcinat 
cu porunca de a-l executa își va găsi moartea în împrejurări misterioase 
înainte de a-și îndeplini misiunea. Aș putea trimite o armată ca să-l ucidă, 
dar doresc să evit o revoltă susceptibilă să contamineze și Egiptul. Nu vreau 
nici să deschid ostilitățile împotriva șahului Persiei. Nu e un moment 
potrivit. 

Atunci, ce să fac? 

Roxelana zâmbi. 

— Atrage-l pe Husein la Constantinopol sub un pretext mincinos. 
Trimite-i un decret de promovare. Ca să-l răsplăteşti pentru preţioasele 
servicii aduse imperiului, îi poţi acorda rangul de vizir și stindardul cu patru 
cozi. Va veni în galop, pentru că trufia oamenilor este fără margini. Îl vei 
primi cu onoruri. La ieşire, muțţii tăi îl vor aştepta cu ștreangul pregătit. Şi 
comedia se va încheia! 

Chipul lui Soliman se însenină. 

— Voi urma sfatul tău şi te voi anunţa dacă a dat rezultate. 

— Acest Riistem trebuie să fie un om capabil! zise Roxelana visătoare. 
Pare să dispună de surse de informare foarte bune. 

Chipul sultanului se umplu de mirare. 

— Ca să vezi, ce surpriză! Ai găsit cuvinte binevoitoare pentru unul 
dintre sfetnicii mei! 

Roxelana îl îmbrăţișă, drăgăstoasă. 

— Nu sunt mărginită, Soliman! Ştiu să apreciez calităţile celor care 
merită încrederea ta. Femeile au un instinct sigur, care bărbaţilor le lipsește. 

Sfaturile Roxelanei dădură roade. Husein Paşa, flatat de avansarea 
primită și îndeosebi de însemnul de onoare reprezentat de cele patru cozi — 
distincţie care îl apropia de marele-vizir — se întoarse la Constantinopol. 
După ce fu primit de sultan, care îi acordă titlul de vizir, se retrase euforic. 
În vestibul îl aşteptau trei muţi, care îl sugrumară cu o sfoară. 


Husein îşi dădu duhul fără să priceapă ce i se întâmplă. 

La puţin timp după aceea, Chira Esther se prezentă la stăpâna ei şi, cu un 
aer misterios, îi strecură un mesaj. Roxelana își expedie slujnicele, apoi 
desfăcu sigiliul și derulă sulul de pergament scris cu litere frumoase, roșii. 
În josul paginii, figura semnătura lui Riistem Paşa. Expeditorul îi mulțumea 
pentru frumoasele cuvinte referitoare la el. După această introducere, 
Riistem intra direct în subiectul demersului său. 


„Consider că e de datoria mea, Înălțimea Voastră, să vă înștiințez că 
marele-vizir poruncește să fie numit în străinătate Ibrahim Paşa 
Magnificul, inconștient că, în felul acesta, aduce atingere marelui şi 
augustului meu stăpân, sultanul Soliman. Îndrăznește să intre în rivalitate 
cu suveranul şi binefăcătorul său? Dacă domnia voastră consideră necesar, 
îmi voi permite să vă trimit copiile câtorva circulare trimise de dogele 
Andrea Gritti şi de colegiul Serenissimei Republici ambasadorilor lor din 
străinătate. Înainte de a încheia această misivă, vreau să vă asigur de 
devotamentul meu deplin şi de dorința mea arzătoare de a vă sluji umil 
până la sfârșitul vieţii.” 


Roxelana fu uimită că Riistem se servise de Chira Esther pentru a-i 
transmite mesajul. Acest du-te-vino al moașei o făcea, într-adevăr, potrivită 
pentru un asemenea rol. Merita oare încrederea? Tânăr și ambițios, Rüstem 
voia să-i ia locul marelui-vizir. Pentru moment, ea avea să-l susțină, pentru 
că era un rău mai mic decât Ibrahim. Mai târziu, avea să se mai gândească 
în ce fel o să procedeze. 

Roxelana îi încredință Chirei Esther un răspuns pentru Rüstem. Îi scrise 
că puteau continua corespondenţa sub pecetea secretului. Fără să dea nume, 
Roxelana sugeră că dorea să primească scrisorile menţionate. 

Riistem îi trimise documentele și promise să-i furnizeze numeroase 
dovezi care demascau jocul periculos al marelui-vizir. 

Nu trebuia să-și facă griji în privinţa secretului operaţiunii, căci fuseseră 
luate toate măsurile de precauţie. Dacă dorea, puteau folosi un cod care ar 
împiedica descifrarea corespondenţei lor, de s-ar fi întâmplat să cadă în 
mâini nedorite. 

Roxelana nu se mai simţea atât de izolată și de neputincioasă de când 
Riistem îi oferise serviciile lui. Acum putea răspunde loviturilor prin 
lovituri. 

În anul acela, ploile torențiale se abătură asupra întregii Europe. Râurile 
umflate de ploi rupeau podurile, înecau regiunile joase şi le preschimbau în 
mlaștini. Șuvoaiele căzute din cer desfundau drumurile transformate în 
mocirlă. Oameni, cai, căruţe se împotmoleau în noroi. "Ţăranii îşi plângeau 
recoltele pierdute. Proviziile imense strânse de administrația turcească au 
fost fie distruse, fie deteriorate de inundaţii și umezeală. 

La Buda, toate rapoartele spionilor regelui Ferdinand subliniau 
dificultățile care îl împiedicau pe Marele Turc să pornească la război. 

Soliman se înfurie. Natura se alia cu Ferdinand în timpul acestui 
cataclism. Baiazid, cel de-al patrulea fiu al Roxelanei, veni pe lume, fără a 
provoca marile manifestări de bucurie care salutaseră nașterea lui Djihangir. 
Întrucât naşterea coincidea cu ploile neîncetate şi inundaţiile, i s-a atribuit 
un viitor nefast. Până şi astrologul Curţii, evreul Ben Eleazar, care se 
străduia să interpreteze influențele astrale în conformitate cu dorinţele 
sultanului, prezise că semnele celeste anunțau într-un viitor apropiat 
evenimente sumbre, dar că împrejurările se vor îmbunătăţi treptat. 

Aceasta nu împiedică sosirea felicitărilor şi a cadourilor. 

Roxelana era fericită. Patru băieţi la rând era o realizare. 

Continuitatea rasei lui Osman era asigurată. Soliman împărtășea bucuria 
Roxelanei, dar pe plan politic şi militar își simţea inima grea. Ploile îl 
exasperau. Se ducea deseori la mama lui care, pentru a-l înveseli, îi oferea 
diverse distracţii. Roxelana îl însoțea rareori, iar Soliman, sătul, acceptă 
resemnat dușmănia lor mai mult sau mai puţin declarată. 

Sfâşiat între dragostea filială pentru prințul moştenitor și pasiunea pentru 
Roxelana, îşi căuta refugiul la Ibrahim, a cărui influenţă spori din nou. 

Iarna sosi în cele din urmă, cu valurile ei de frig venite din nord, aducând 
căderi abundente de zăpadă. Pământul plin de apă îngheţă bocnă. 

Soliman îşi recăpătă buna dispoziţie. Se închidea cu Ibrahim, Ayas şi 
Kassim Paşa în cabinetul lui de lucru și acolo, la adăpost de indiscreţii, 
combina, modifica şi îşi dezvolta planurile de campanie. 

— Efectul surprizei este ratat, zicea el. Ferdinand este alertat, dar ploile 
abundente i-au dat încredere. Uimirea lui va fi cu atât mai mare cu cât 
primăvara ne va găsi cu armatele sub zidurile Budei. Cucerirea capitalei va 
fi o joacă de copii. Vom continua până la Viena, care va cădea și ea în 


mâinile noastre. Conform informaţiilor tale, apărarea acestui oraș e într-o 
stare execrabilă! 

— Absolut, Înălțimea Ta! Zidurile împrejmuitoare sunt vechi şi 
părăginite. Grosimea lor e ceva mai mică de doi metri. Nu vor rezista 
bombardamentului artileriei noastre grele. 

— Ibrahim, refă planul pe etape! porunci sultanul. Ayas, întărește 
aprovizionarea! Kassim, turnătoriile trebuie să lucreze zi și noapte! Şi nu 
uita de muniții! 

Ibrahim îi era mai necesar ca oricând. Atunci când Roxelana făcu aluzie 
la rapoartele colegiului venețian, care îi atribuiau lui Ibrahim supranumele 
pompos de Il Magnifico, Soliman izbucni în râs. 

— Foarte bine! Nu este el alter ego-ul meu? Prietenul și fratele meu! 

Totuşi, Roxelana semăna primele grăunţe ale neîncrederii. Vor cădea 
poate pe un pământ sterp şi vor pieri. Dar una sau două vor încolţi. 
Prietenul prinţului moştenitor trebuia distrus. 

Soliman remarcă la mama lui o tânără roșcată, de origine venețiană, de o 
frumuseţe rară și care emana un farmec fascinant. La cincisprezece ani, 
Saffie — acesta era noul ei nume turc — se putea lăuda cu un corp cu linii 
armonioase, care promitea comori de feminitate. Ochiul experimentat al 
sultanei-valide surprinse flacăra care însufleţea ochii fiului ei și se bucură. 

La fiecare vizită la mama lui, Soliman o regăsea pe Saffie, care dansa, 
cânta la lăută și din gură minunat. 

— Fata asta e o minune! exclama Hafsa Hatun. 

Informată de ce se petrecea la sultană, doamna Rebia era încântată: „Își 
pune în joc toate talentele de matroană bătrână ca să o înlocuiască pe 
Roxelana.” Avu grijă să nu o avertizeze pe favorită de cele întâmplate fără 
ştirea ei. Își lua revanșa pentru pierderea lui Sorai. 

Cumpărând-o pe Saffie de la un căpitan venețian beţiv și desfrânat, 
haremul făcuse o afacere de aur. Metresele de la școală n-au avut ce să o 
mai înveţe, în afară de câteva cuvinte în limba turcă. Chiar și în acest 
domeniu, făcea progrese surprinzătoare. 

— Fata asta ar putea însufleţi şi pietrele! îi zicea Hafsa Hatun fiului ei. 

Acesta încuviinţa din cap, o admira pe Saffie, dar părea speriat la gândul 
de a se apropia de ea. 

— Cred că târfa lui l-a făcut neputincios. Mă întreb dacă băieţii ei sunt 
opera fratelui meu, îi mărturisi Malfiruz mamei sale între patru ochi. 

Hafsa Hatun își împreună mâinile, înspăimântată. 


— Uită ce mi-ai spus! Dacă această bănuială ar ieși la iveală și ar ajunge 
la urechile lui Soliman, ar fi în stare să te execute. 

Chiar şi dacă ţi-ar trece-o cu vederea, Roxelana nu te-ar ierta niciodată. 

— Moartea nu mă mai sperie, mamă! Singurul meu scop este 
răzbunarea. 

— Ascunde asta în inima ta, Malfiruz! Te implor! Există şi alte 
mijloace... Gândește-te la Saffie... 

Sultana-valid€ aranja în așa fel încât să-l lase pe Soliman singur cu 
tânăra, dar totul era în zadar. Ezitările fiului ei o exasperau pe Hafsa Hatun. 

— Într-o zi, Roxelana va auzi ce se întâmplă la mine și va lua măsuri, i 
se plânse ea lui Malfiruz. 

Temerile ei se adeveriră mai repede decât își închipuise. 

Roxelana o chemă la ea pe doamna Rebia. 

— Ştiai că sultanul este asediat de o fandosită care se joacă de-a Dalila? 

Doamna Rebia se prefăcu uimită. 

— Cum e posibil? 

— Credeam că îmi eşti prietenă, Rebia. 

Tonul Roxelanei îi îngheță sângele în vene supraintendentei. 

— Dar sunt prietena ta, Roxelana! 

— Atunci, află tot ce se uneltește la sultana-valide când Soliman o 
vizitează. 

Pentru prima dată în viaţa ei, doamna Rebia simţi spaima. 

Jocul dublu devenea periculos. Spionarea bătrânei Hafsa Hatun și a 
sultanului risca să îi aducă necazuri serioase. Doamna Rebia nu voia să-și 
complice inutil viaţa. Sorai, care își atrăsese antipatia Roxelanei, vegeta 
acum într-un orăşel prăpădit din Asia Mică. 

Soţul ei, un beţiv notoriu, o bătea și se culca cu băieți în prezenţa ei. 
Viaţa lui Sorai era un infern. O lecţie pe care doamna Rebia n-avea să o uite 
niciodată. Cei mari ştiu să se servească de oameni fără să le dea nimic în 
schimb. 

Doamna Rebia se gândi să-l facă pe kislar agasi să intre în joc, apoi 
renunță la acest plan. Marele eunuc negru părea atins de o senilitate 
prematură. Avariţia lui căpătase proporţiile unei zgârcenii sordide. Își 
ascundea aurul în camera lui, sub o saltea de care sclavii nu aveau voie să 
se atingă. Întrucât monedele de aur se strângeau în cantități mari, făcuse o 
gaură în podea, unde își depozita grijuliu comoara. Dulapurile lui erau pline 
de blănuri, bijuterii şi argintărie. Strângea cu aceeași aviditate flecușteţele 


care îl atrăgeau prin strălucirea lor. Apartamentul său devenise un soi de 
iarmaroc, mai ales că moliile se instalaseră între veşminte și blănuri fără să 
le deranjeze nimeni. În sfârșit, își cumpărase o casă pe țărmul mării, unde 
visa să se retragă atunci când bătrâneţea avea să-l silească să lase locul 
unuia mai tânăr sau unui rival triumfător. 

Doamna Rebia se hotărî să se descurce singură. Să le mulțumească pe 
sultana-valide și pe Roxelana, să menţină un echilibru precar între aceste 
două femei la fel de puternice şi de pasionale însemna să meargă pe o 
frânghie subțire. 

Doamna Rebia se prefăcu că îmbrățișează cauza favoritei, dar nu-i oferi 
decât informaţii pe care aceasta le cunoştea deja. Avea grijă să nu 
evidenţieze efectele produse de Saffie asupra sultanului. 


După aniversarea nașterii lui Mehmed, o lovitură de teatru tulbură viaţa 
de zi cu zi a haremului. 

Proprietarul unei case relativ apropiate de Eski Serai construise o cameră 
pe acoperișul locuinţei sale, un fel de observator care atrase atenția unui 
poliţist. Individul nu voia oare să se uite la ceea ce se petrecea în interiorul 
haremului, crimă pedepsită de Coran? Informat, Rüstem Pașa porunci 
deschiderea unei anchete care dădu ia iveală fapte surprinzătoare. Casa cu 
pricina fusese cumpărată de un venețian care îi adăugase observatorul. 
Supus torturii, acesta declară că la o anumită oră din noapte primea mesaje 
secrete din Eski Serai, sub forma unor semnale luminoase. Rolul lui consta 
în a transmite mesajele unui curier, care îi aducea în schimb sume mari de 
bani. Nu cunoştea nici numele persoanei din Eski Serai care emitea 
semnalele luminoase, nici pe cel al curierului. 

Anchetatorii nu reușşiră să-i smulgă alte precizări, pentru că veneţianul 
muri în timpul interogatoriului, ceea ce îl scuti de supliciul tragerii în ţeapă. 

Riistem intră în jocul spionilor. Atunci când curierul se prezentă ca de 
obicei să ia mesajul, căzu în capcana întinsă de poliţie. Sub tortură, dădu 
numele şefului rețelei, un așa-zis negustor venețian. Acesta făcu mărturisiri 
complete. Agentul infiltrat la Eski Serai era o fată din haremul imperial care 
răspundea la numele de Saffie. 

Riistem îi aduse sultanului rezultatul anchetei. Soliman crezu la început 
că era vorba de o uneltire, de un complot. Dar dovezile aduse de Rüstem 
erau copleșitoare. Saffie îşi încheie scurta carieră închisă într-un sac şi 
aruncată după miezul nopţii în apele negre ale Mării Marmara. 


Ancheta fu continuată în interiorul haremului. Eunucul Ali, șeful plăţilor, 
care o cumpărase pe tânăra sclavă, a fost decapitat. Kislar agasi primi o 
mustrare severă, deşi nu i se putu aduce nicio acuzaţie. 

Întâmplarea făcu mare vâlvă. Duşmanii lui Ibrahim jubilau. 

Prietenia marelui-vizir cu Serenissima Republică era răsplătită printr-o 
acţiune ostilă, care dezvăluia adevăratele intenţii ale dogelui și ale 
Consiliului celor Zece. Dar toţi cei care se bizuiseră pe căderea lui rămaseră 
cu buza umflată. Soliman, care păstra în adâncul inimii o amintire 
fermecătoare despre Saffie, refuză să-l sacrifice pe Ibrahim. Pentru a și 
sublinia încrederea în marele-vizir și pentru a închide gura defăimătorilor, îi 
acordă noi onoruri. 

Scandalul consolidă, în schimb, poziţia Roxelanei şi, prin urmare, o 
şubrezi pe cea a sultanei-valid6. Bătrâna, fie din inconștienţă, fie din 
senilitate precoce, îi prezentase fiului ei o spioană, ziceau gurile rele. În 
orice caz, imprudenţa aceasta ar fi putut-o costa mult, fiindcă bărbaţii — 
simpli muritori sau sultani — au prostul obicei de a lăsa să le scape în 
aşternut mărturii grave. 

Primăvara sprintenă, exuberantă însufleţea inimile și natura amorţită. Un 
val neobișnuit de căldură urcă dinspre sud, topind zăpezile şi gheaţa. 
Câmpurile şi drumurile deveniră din nou mocirloase. Râurile ieșiră din 
matcă, distrugând podurile reparate peste iarnă. 

— Dacă natura se aliază cu Ferdinand, mă voi bate și cu natura! strigă 
Soliman. Anul acesta va vedea o reglare de conturi cu regele care are 
pretenţia să-mi impună legea lui! 

Sultanul se eliberă de o parte din sarcinile sale grele. 

Un brevet semnat la sfârşitul lui martie îi acordă lui Ibrahim titlul și 
atribuţiile de serasker — comandant-șef al forțelor otomane — funcţie pe 
care o putea exersa în lipsa şi chiar în prezența sultanului. Toate ordinele 
trebuiau executate ca și cum ar fi fost date chiar de padişah. Seraske- rul 
avea dreptul să numească sau să destituie orice demnitar al imperiului, cu 
excepția vizirilor și beilerbeilor. Putea rosti pedepse administrative, politice 
şi militare și chiar condamnări la moarte, fără să dea socoteală nimănui. 
Avea dreptul să fie întâmpinat cu muzică militară, privilegiu rezervat până 
atunci doar sultanului. 

Primea şapte stindarde, distincţie care nu-l onorase pe niciunul dintre 
predecesorii lui. Soliman îi făcu un cadou regesc: nouă cai arabi cu 
valtrapuri, o sabie încrustată cu diamante, nouă mantouri de brocart 


căptuşite cu blană de zibelină și hermină, nouă baloturi de stofe prețioase și 
o zestre importantă, cuprinzând un domeniu vast și trei milioane de aspri. 


Forţele armate au fost concentrate într-o mare tabără militară, în afara 
zidurilor capitalei. Mustafa, prinţul moştenitor, trebuia să participe la 
această campanie, onoare pe care Soliman i-o acordase la rugămintea 
marelui-vizir. Vestea îi stârni din nou bănuieli Roxelanei. 

Soliman porunci ţinerea de rugăciuni publice pentru succesul „războiului 
sfânt de la Viena”. 

Ploile începuseră din nou, zi şi noapte. Nori cenușii încărcaţi cu apă se 
rostogoleau pe cer, întunecându-l. Umezeala îmbiba hainele și înmuia 
proviziile. Ayas Pașa îndrăzni să-și exprime părerea: 

— Înălţimea Ta, crea că vremea nu este încă prielnică expediției noastre. 

— Nici ploile, nici potopul nu mă vor opri să iau cu asalt Buda și Viena! 
Va fi război! 

La începutul lunii mai, imensa oaste porni la drum, alcătuită din două 
sute de mii de oameni înzestrați cu o putere de foc considerabilă. Soliman 
se înconjurase de cei mai buni generali ai săi. Soldaţii, cavaleri și 
infanteriști, acoperiţi cu pelerine cu glugă, care îi fereau de ploaie, aminteau 
de lungile șiruri de furnici care înfruntau obstacolele și le depășeau cu 
îndărătnicie. 

Întrucât Ayas Pașa primise comanda cavaleriei, Riistem, adjunctul lui, 
rămăsese la Constantinopol, pentru a exercita în interimat funcţiile șefului 
său. Începu prin a-i trimite în fiecare zi veşti Roxelanei, împreună cu 
comentariile lui. Îi cerea cu respect părerea în chestiuni care o interesau, 
pentru a o putea mulțumi pe deplin. Riistem aranjă să ajungă la ea dosarele 
fiecărui demnitar, având grijă să-i defăimeze pe duşmanii lui şi pe partizanii 
lui Ibrahim. Interesele lor comune se confirmau. 

Datorită lui, Roxelana putea de-acum să strecoare la urechea sultanului 
informaţii care, în mod normal, ar fi trebuit filtrate de Ayas Pașa. Acesta era 
dornic să nu rupă legăturile cu marele-vizir, deși îl detesta și îi ochise de 
mult locul. 

Roxelana urmări îngrijorată înaintarea armatei spre Ungaria. 

Soliman îşi făcea timp să-i scrie epistole lungi şi afectuoase. Îi dădea 
veşti, dar o scutea de aspectele sumbre ale expediției. 

Oastea lui se lovea de obstacole imense. Tunurile grele rămâneau 
înnămolite, carele încărcate cu provizii la fel, caii se afundau până la burtă 


în mocirlă, râurile umflate luau pe sus podurile și ambarcațiunile, înecau 
oameni și animale, înghiţeau arme și muniții. Încăpăţânat, Soliman îi 
continua înaintarea. 

Ayas îi sugeră în cuvinte voalate să renunțe. Vara se apropia de sfârşit, 
fără ca trupele turceşti să fi ajuns la Dunăre. 

— Să ne întoarcem la Constantinopol fără să fi întâlnit duşmanul? strigă 
sultanul, mânios. Să pierdem un război înainte de a-l începe? Rușinea unei 
asemenea retrageri ar pluti asupra noastră pentru totdeauna! 

La începutul lui septembrie, otomanii asediară Buda. După o rezistență 
înverșunată, garnizoana capitulă, bizuindu-se pe promisiunea sultanului că 
va cruța vieţile omenești. Dar ienicerii, nemulțumiți că fuseseră privaţi de 
jafuri grase, îi masacrară pe soldaţii inamici dezarmaţi, prădară oraşul, îi 
vânară pe locuitori și luară mii de sclavi. Soliman nu îndrăzni să-i 
pedepsească, pentru că se temea de o revoltă. 

Cortegiul sultanului înaintă pe străzile Budei spre palatul regal, unde 
loan Zápolya trebuia să se instaleze sub protecţia puștilor turcești. Padișahul 
privi gânditor oraşul răvășit, casele devastate, cu ușile sparte, prăvăliile 
jefuite, bisericile incendiate, cadavrele care zăceau pretutindeni abandonate, 
din lipsă de gropari. Dar cei mai mult îl șocară hoiturile cailor, cu burţile 
umflate. 

Soliman îşi aminti de mila resimţită de Roxelana faţă de aceste animale 
şi îşi închipui reacţia ei în fața acestei cruzimi inutile. Constată cu 
surprindere că noțiunea de cruzime căpătase în mintea lui conotaţii 
negative. Până atunci, cruzimea i se păruse o trăsătură de caracter firească 
la un războinic. Roxelana reuşise să-i schimbe concepţiile? 


Ferdinand de Austria părăsise în mare grabă Buda, îndată ce duşmanul 
îşi făcuse apariţia la orizont. Refugiat în Germania, încercă zadamic să-i 
asmuţă pe prinții germani împotriva turcilor. 

La sfârşitul lunii septembrie, sub o ploaie torențială, mareea otomană 
ajunse la zidurile Vienei. Acoperiţi de noroi, turcii semănau cu o armată de 
umbre cenușii. Nu se mai putea face diferenţa între ieniceri și spahii, între 
cavaleri şi infanteriști, între tunari și achingii, cu atât mai mult cu cât luptau 
cu toţii pe jos. 

Conform informaţiilor obţinute de Ibrahim, garnizoana cuprindea 
cincisprezece mii de oameni, sprijiniți de populaţia în putere, care nu 
avusese timpul şi mijloacele să fugă înainte de asedierea orașului. 


Asediul începu printr-un bombardament susținut al artileriei ușoare, care 
nu provocă pagube semnificative. Tunurile grele, care ar fi făcut fărâme 
zidul vechi şi părăginit, fuseseră abandonate pe drum, înțepenite în 
smârcuri. Atacurile repetate ale otomanilor se loveau de rezistența 
încăpăţânată a asediaţilor. De pe înălțimile Semmering-ului, unde fusese 
instalat cortul imperial, sultanul şi generalii săi contemplau tăcuţi cerul plin 
de nori şi rafalele de ploaie. Umezeala înmuia praful de pușcă și fitilurile, 
împiedicând funcţionarea armelor de foc. 

Mimând un aer senin, Soliman își dădu seama de greșeala lui. 

Seara, în vreme ce bărbierul îi rădea craniul, se studia în oglindă. 

Chipul lui colțuros și slăbit, nasul coroiat, gâtul lung și subțire îl făceau 
foarte urât. Avea nevoie de o victorie. O aură de invincibilitate ar fi refăcut 
strălucirea înfățișării sale, în realitate destul de mediocră. Învins fiind, 
pierdea dragostea şi respectul Roxelanei, prestigiul, veneraţia supușilor săi. 
Căci un învins își pierde toate atuurile. N-ar fi crezut că rezistența soldaților 
săi avea limite. lenicerii se răsculaseră deja dintr-un motiv neînsemnat. Aga 
lor fusese rănit la cap. 

Soliman trimise negociatori, care cerură predarea Vienei. Se angajă în 
schimb să respecte vieţile şi bunurile asediaţilor. Dar lecţia de la Buda 
dăduse roade. Oferta lui a fost refuzată. 

Către mijlocul lui octombrie, făcu o ultimă încercare. Minele explodară, 
făcând o deschizătură în zidul orașului. Turcii lansară un atac furios. Ofițerii 
mențineau ardoarea soldaţilor prin lovituri de bici și de sabie. 

Călare, Soliman urmărea desfăşurarea bătăliei. Privirea îi fu atrasă de o 
fiinţă şiroind de sânge, cu două capete și două braţe, care mânuiau, fiecare, 
câte o sabie. Se bătea printre apărătorii însufleţiți de o energie feroce. 

— Vezi şi tu ce văd eu, Ibrahim? exclamă el uluit. Un om cu două 
capete! 

Ibrahim își îndreptă ochii spre arătarea bizară și răspunse cu răceală: 

— Nu e un om cu două capete, ci doi indivizi care şi-au pierdut unul 
braţul stâng, celălalt braţul drept. Acum se bat susținându-se unul pe 
celălalt! 

Soliman strigă impresionat: 

— Acest monstru bicefal este un semn pe care mi-l trimite cerul! 

Ridică mâna. Un ofiţer de ordonanţă se apropie. 

— Să înceteze bătălia! porunci el cu voce surdă. 


Trompetele anunţară sfârșitul atacului. Zgomotul luptei se potoli, apoi se 
stinse de tot. Urmă o tăcere grea. Valurile de turci se retraseră. 

— Ne întoarcem la Constantinopol! zise Soliman. Ridicaţi corturile! 
Asediul Vienei s-a terminat! 

Trupele primiră cu bucurie ordinul de retragere. Pierderile omeneşti, 
oboseala, ploaia le frânseseră elanul. 

La prima oprire, Soliman ţinu o cuvântare în faţa trupelor, își felicită 
soldaţii pentru vitejia de care dăduseră dovadă și împărţi recompense. Îi 
anunţă apoi că un mesager al populaţiei Vienei îi oferise supunerea orașului, 
implorându-i iertarea. Mărinimos, acceptase. Scopul acestei campanii — 
reocuparea Ungariei — fusese atins. Această ţară avea să intre pentru 
totdeauna sub dominaţia Islamului. De-acum înainte regele loan Zâpolya 
avea să fie doar vasalul, slujitorul padișahului. 

A doua zi, în zori, coloanele îşi reluară drumul spre Constantinopol. 


Roxelana primi cu bucurie vestea întoarcerii apropiate a lui Soliman. 
Riistem o anunţă fără menajamente de explozia de entuziasm a Apusului în 
faţa înfrângerii otomanilor sub zidurile Vienei. 

Nu uită să-i furnizeze Roxelanei documente şi mărturii care ilustrau 
imensul orgoliu al lui Ibrahim, îmbătat de puterea nelimitată pe care i-o 
încredinţase sultanul. 


„Marele-vizir pare să-şi fi pierdut orice reţinere. Le-a declarat 
ambasadorilor arhiducelui: «Eu, Ibrahim, îmi controlez stăpânul, pe 
sultanul turcilor, și conduc cu toiagul adevărului și al dreptăţii». Dogele 
Veneţiei i-a trimis cadouri foarte bogate, iar regele Francisc I i-a oferit 
propriul inel împodobit cu un rubin minunat. loan Zápolya şi regele 
Poloniei i-au dat daruri însemnate. Ce diferenţă există între cadouri și 
mită?” 


Roxelana citea și recitea aceste fraze. Gânditoare, își aminti de chipul 
frumos şi de alura mândră a lui Ibrahim. Pentru ea, datoria şi dragostea 
maternă cântăreau mai greu decât slăbiciunea pentru un bărbat, fie el 
perfecțiunea întruchipată. 

Ibrahim trebuia să moară! Avea să facă totul pentru a-l distruge! 

După moartea lui, avea să verse lacrimi. Îşi ura propria slăbiciune. 
Dorinţa, gelozia, furia, dragostea se amestecau în sufletul ei. Căzuse oare 


atât de jos încât sentimentele de femeie să atâme mai greu decât 
devotamentul și mândria ei de mamă? 

Se strădui să-şi alunge chipul lui Ibrahim din memorie și să-și 
concentreze atenția asupra lui Rüstem, bărbatul care îmbrăţișase cauza ei. 
Era cu siguranţă tânăr și frumos, ceea ce explica favorurile obţinute de la 
sultan și ascensiunea sa rapidă. 

Îi ceru într-o zi Chirei Esther să i-l descrie. 

— E frumos ca un înger! exclamă moașa extaziată. Dacă aș fi fost mai 
tânără, m-aș fi îndrăgostit de el! 

— Nu ai decât treizeci și cinci de ani, Esther! 

— La vârsta asta, renunţi la cuceriri. Dacă pui mâna pe vreun neghiob, îl 
păstrezi ca pe ochii din cap, pentru că nu ai de două ori șansa asta. 
Concurenta tinerelor este zdrobitoare. De aceea legea islamică acordă 
soțiilor dreptul de a cere ca soţii lor să-și îndeplinească îndatoririle 
conjugale o dată pe săptămână. Altfel și-ar cheltui toată energia cu 
odaliscele şi cu sclavele de doisprezece-treisprezece ani. Orice femeie ar fi 
fericită dacă Riistem i-ar arunca o privire. Nici nu știu dacă a împlinit 
douăzeci de ani. 

— Favorurile nu se socotesc după numărul anilor, ci după atracţia 
bucuriilor carnale! răspunse Roxelana visătoare. 

Sosirea lui Soliman la Constantinopol o copleși pe Roxelana. 

Pe drum, însă, Soliman răcise. 'Tuşea, trupul lui era scuturat de frisoane, 
febra creştea şi fiecare respirație îi dădea dureri care îi smulgeau gemete. 

Israel Mordecai îi luă sânge şi îi prepară decocturi savante, care însă nu 
îmbunătăţiră cu nimic simptomele. Conform protocolului, ar fi trebuit să-l 
trateze pe bolnav la palatul imperial, dar Soliman dorise să rămână lângă 
cadâna lui, care îl îngrijea cu devotament. 

Demnitarii așteptau nerăbdători evoluţia stării sale, iar Roxelana era 
disperată. Privirile se îndreptau spre prințul Mustafa. Marele vizir, deja 
atotputernic sub domnia actuală, avea să-și asume atribuții şi mai 
importante sub sultanul Mustafa care, din pricina vârstei fragede, nu avea 
experiență politică. 

Sultana-valid€ oscila între teama de a-și pierde fiul şi bucuria de a-l 
vedea pe prințul Mustafa, nepotul ei preferat, instalat pe tron. 

Pentru a ajunge la apartamentul augustului său pacient, Mordecai trebuia 
să traverseze cu ochii legaţi coridoarele haremului. Un eunuc îl conducea, 
ținându-l de mână. Medicul îl examina pe sultan și îi lua din nou sânge. 


Chira Esther propuse cu timiditate leacuri băbești, combinate cu aplicarea 
de lipitori. 

Tratamentul lui Mordecai, medicina empirică a lui Esther sau organismul 
robust al lui Soliman îi veniră de hac bolii, o congestie pulmonară severă. 

Vindecat, padișahul le dărui recompense bogate lui Mordecai şi Chirei 
Esther și, după o scurtă convalescenţă, se întoarse la treburile lui. Agitaţia 
demnitarilor se potoli şi totul reintră pe făgașul normal. Gülbahar își pierdu 
speranţa de a deveni sultană oficială, iar Roxelana îşi redobândi influenţa. 
Marile doamne turcoaice, care răriseră sau întrerupseseră vizitele la 
favorită, se înghesuiau din nou la uşa ei. Roxelana se prefăcu că le primeşte 
cu aceeaşi plăcere, dar le notă numele pe o listă neagră. Un proverb turcesc 
zicea că soțiile, slugile și câinii exprimă părerile și prejudecățile stăpânilor 
lor. Ali Pașa, al şaselea vizir, îşi pierdu postul pentru că în fruntea listei se 
afla cadâna lui. 

Soliman ieşi din boală slăbit, dar hotărât să-și refacă forţele, pentru a 
reda domniei lui fosta strălucire, destul de pătată după eșecul de la Viena. 
Dacă în faţa demnitarilor săi afișa optimismul, Roxelanei îi mărturisi 
tristețea care îl măcina. 

— Am început prea târziu asediul de la Viena. Am plătit scump 
încăpățânarea mea. 

— Nu crezi că această întârziere s-a produs din vina lui Ibrahim? 

Pe chipul sultanului se întipări uluirea. 

— Da! insistă Roxelana. El este comandantul-șef al armatei. El a 
întocmit planurile campaniei! Ar fi trebuit să ia în calcul și vremea... Dacă 
nu cumva... 

— Dacă nu cumva ce? 

— A avut interesul ca asediul să fie ridicat înainte de termen... 

— Eşti nebună! o întrerupse el mâniat. Cine ţi-a vârât în cap ideile astea 
năstrușnice? Vezi-ţi de treaba ta! 

Apoi îi păru rău că se arătase atât de violent. 

— Dacă vrei să ştii adevărul, află că eu am fost cel care a hotărât 
ridicarea asediului. El voia să-l continue, în ciuda frigului și a ploilor, 
pentru că nu putea concepe ca reputația mea să fie pătată de o retragere 
grăbită. 

Roxelana afișă o expresie contrariată. 

— N-am vrut să te supăr, comoara mea! N-am făcut decât să repet 
zvonurile... 


— Cum au ajuns vorbele astea răuvoitoare la urechile tale? 

— În harem veştile circulă repede. 

— Am să-ţi dau și eu o veste! Fiul nostru cel mare trebuie să părăsească 
Eski Serai, pentru că de-acum nu se vor mai ocupa femeile de educaţia lui. 
A ajuns la vârsta la care bărbaţii trebuie să-și formeze caracterul și să-şi 
pregătească viitorul. 

De data aceasta, Roxelana nu se mai abţinu și dădu frâu liber spaimei. 

— Viitorul? Adică se pregăteşte pentru ziua în care muţii îi vor petrece 
frânghia pe după gât, ca să nu stânjenească domnia fratelui său vitreg? 

Soliman simţi că i se urcă sângele la cap. 

— Cât timp voi trăi eu, nimeni nu va îndrăzni să se atingă de vreun fir de 
păr al copiilor mei! 

— Şi după aceea? După ce mori? 

Sultanul o privi stupefiat. Roxelana nu-i pusese niciodată întrebări atât 
de brutale. Îi înţelegea îngrijorarea, dar cu toate acestea era șocat. Cadâna 
înţelese că depășise măsura și încercă să-l împace. 

— Îţi cer iertare! N-am vrut să te întristez! 

— Ar trebui să te descotoroseşti de ideile astea morbide! Uite un subiect 
mai plăcut! Pregăteşte-te de petrecere! În scurt timp va avea loc circumcizia 
lui Mustafa, Mehmed și Selim. Toți prietenii imperiului vor fi invitaţi la 
această ceremonie. Dogele Veneţiei va fi singurul suveran demn să asiste în 
persoană. 

Prietenia Serenissimei Republici ne este foarte utilă. 

Roxelana își aminti de afacerea Saffie. 

— Veneţia este singurul stat care dispune de o reţea însemnată de spioni 
implantaţi la Constantinopol! 

— Şi spionii noştri colcăie la Veneţia, replică sultanul. Un schimb de 
procedee sănătoase. Prefer să am Veneţia printre prieteni decât printre 
duşmani. 

— E foarte bine că-l inviţi pe doge, zise Roxelana. Dar de ce să nu-i 
convoci pe toți regii, pe aliaţii noștri? Ceremonia aceasta ar trebui să 
ilustreze resursele enorme și puterea imperiului nostru. 

După retragerea de la Viena, celebrată atât de dușmanii noștri, le vom 
arăta invitaţilor o defilare militară de o asemenea amploare încât va şterge 
din memoria oamenilor toate efectele lăudăroşeniei mincinoase a Casei de 
Austria. 

Chipul lui Soliman se însenină. 


— Ideile tale valorează milioane de ducați de aur, îngerul meu! De 
mâine trimit invitaţiile! 

Constantinopolul trebuia să recapete splendoarea vechiului Bizanţ. 
Soliman porunci străpungerea vechilor cartiere cu străduţe întortocheate și 
deschise artere largi, pentru a permite cortegiilor imperiale şi defilărilor 
militare să se desfăşoare în voie. Hipodromul a fost renovat și decorat 
pentru a oferi o scenă de proporţii vaste ceremoniilor care trebuiau să 
dureze trei săptămâni. Constantinopolitanii făcură scandal văzându-și 
grădinile răscolite, casele rase de pe fața pământului, prăvăliile demolate și 
obiceiurile date peste cap. 

Delegaţiile şi ambasadele extraordinare sosiră la Constantinopol atât 
pentru a-l onora pe Marele Turc, cât şi pentru a-i observa și tatona intenţiile. 

Într-o frumoasă dimineaţă de iunie, sultanul inaugură festivitățile 
pornind spre hipodrom, unde îl așteptau toți demnitarii imperiului, 
delegaţiile străine și zeci de mii de constantinopolitani care se înghesuiau pe 
treptele amfiteatrului. 

Acoperit de nestemate, cu turbanul împodobit cu pene de bâtlan și trei 
şiruri de diamante, Soliman călărea în pas de paradă pe un cal arăbesc pur- 
sânge, încadrat de ofiţerii casei sale militare și escortat de două escadroane 
de gardă, cu sabia scoasă din teacă și stindardele în vânt. leși pe Poarta 
Imperială și se îndreptă spre hipodrom. Cortegiul, cu muzica militară în 
frunte, trecu pe străzile pline de spectatori care îl aclamau. Demn, privea 
drept înainte, în vreme ce doi purtători de turbane imperiale le agitau 
salutând publicul. 

Închisă în salonul apartamentului ei de la Eski Serai, Roxelana asculta 
prin ferestrele deschise ecourile îndepărtate ale fanfarei şi numeroasele 
salve de tun. Studie programul amănunţit al ceremoniilor, scris cu litere de 
aur pe pergament, îl ţinea pe genunchi și refăcea în închipuire hipodromul 
pe care nu-l văzuse niciodată, bulevardele inaugurate recent pe care nu le 
străbătuse, defilarea militară din faţa sultanului încadrat de fiii săi, pe care 
nu-i putea privi. ÎI vedea pe Soliman ridicând în braţe copiii, unul câte unul, 
pentru a-i arăta mândru mulţimii care aplauda să-și rupă mâinile. 

Conform protocolului, Roxelana, la fel ca sultana-valide, trebuia să 
primească vizitele cadânelor demnitarilor şi ale soțiilor ambasadorilor 
străini, care veneau să le felicite. Urma să aibă loc o mare sărbătoare de 
familie în apartamentele sultanei-valid6, unde avea să întâlnească feţele 
ostile ale prințeselor imperiale. 


Dar, în acelaşi timp, îl revedea pe Ibrahim, bărbatul acesta care o tulbura 
de fiecare dată când se gândea la el. Era Lucifer întrupat, spiritul răului sub 
înfățișarea unei ființe omenești cu puteri misterioase, care exercita o atracţie 
nefirească asupra tuturor celor din jurul lui. Le înţelegea acum pe femeile 
fascinate, magnetizate, capabile să-și ucidă soţii, amanțţii şi chiar copiii 
pentru a fi pe placul acestei persoane diabolice. Ea, Roxelana, dorea 
dezmierdările lui, săruturile lui, dragostea lui. 

Cu toate acestea, n-ar fi refuzat ideea de a-i înfige un pumnal în inimă. 
Simţea deja pentru el furie, ură ucigașă. Își dorise deja să-şi omoare 
dușmanii prin toporul călăului sau funia muţilor. Dar dorinţa de a ucide cu 
mâna ei era semnul unei etape noi, care o uimea. 

Parcurse restul programului. Ceremoniile se întindeau vreme de 
optsprezece zile. Când ajunse la serbarea circumciziei, i se strânse inima. Îşi 
închipui, îngrijorată, durerea și țipetele copiilor. 

Adoptase din obligaţie religia islamică, dar în adâncul inimii păstrase 
intacte legăturile cu creștinismul. 

Roxelana aşeză programul pe o măsuţă, întrucât sosiseră sclavele să o 
îmbrace pentru ceremonia de la sultana-valide. 

Alese o diademă frumoasă din diamante, asortată cu rochia ţesută cu fir 
de argint. Se privi în oglindă. Toți aceşti ani nu lăsaseră urme pe chipul ei. 
Tenul neted, ochii sclipitori, silueta fină îşi păstraseră aspectul adolescentin. 
Că surorile lui Soliman îi invidiau prospeţimea nu uimea pe nimeni. Înainte 
de a-și părăsi apartamentul, intră în camera lui Djihangir. Era singurul 
dintre băieţi care îi stârnea compasiunea. Mehmed şi Selim o vizitau o dată 
pe săptămână. Restul timpului și-l petreceau la școala icioglanilor. Suferea 
pentru că fusese despărțită de ei. Din fericire, Riistem îi trimitea zilnic 
informaţii despre purtarea lor, studiile, gusturile, distracţiile şi chiar poznele 
lor. Spre deosebire de sultanul Selim, care îi dăduse fiului său o educaţie 
spartană, Soliman se arătă indulgent cu copiii săi. Ceea ce evita Riistem să-i 
scrie era ostilitatea declarată a lui Mehmed și Selim împotriva fratelui lor 
vitreg, care, fără să le dea atenţie, îi trata cu condescendentă. 

Gândindu-se la Rüstem, îl sărută pe Djihangir, apoi plecă la sultana- 
valide. 

Aşezată pe un divan plasat pe o estradă, Hafsa Hatun purta o rochie de 
ceremonie plină de giuvaeruri. În dreapta estradei, kislar agasi şi 
locotenenții lui, rotunzi ca nişte dovleci, stăteau nemișcaţi şi tăcuţi. În 
partea cealaltă, marile-maestre ale haremului, cu doamna Rebia în frunte, 


străluceau în toată splendoarea lor. Un divan rezervat prințeselor imperiale 
era aşezat în faţa celui destinat oaspeţilor de vază. 

Roxelana o felicită pe sultana-valid€, care îi mulțumi cu o politeţe rece. 

— Potrivit protocolului, fata mea, vei primi mâine, în apartamentul tău, 
felicitările Curţii. Întrucât ceremonialul îmi interzice să vizitez persoane de 
rang inferior, te felicit de azi pentru sărbătoarea ta. 

Roxelana sărută mâna acoperită de inele, apoi se aşeză pe divanul 
prinţeselor, pe locul de onoare care îi revenea de drept. 

Malfiruz o străfulgera cu privirea. Nu-i ierta fratelui său privilegiul 
acordat Roxelanei. Pentru a evita această „rușine” care se abătuse asupra 
familiei imperiale, ea și Turhan ar fi preferat să se abţină, sub pretextul unei 
boli, dar sultana-valide le descurajase, fiindcă Soliman ar fi interpretat 
gestul lor ca pe o sfidare la adresa persoanei lui. 

Maestrul de ceremonii, un eunuc negru, îi oferi Roxelanei lista 
vizitatoarelor care trebuiau să-i aducă mulţumirile lor sultanei-valide. 
Aceasta o primise în ziua precedentă și își dăduse acordul. 

— Doamnele acestea se vot prezenta mâine la Înălțimea Voastră, îi spuse 
el favoritei. Dacă doreşte, Înălțimea Voastră poate şterge numele care nu-i 
convin. 

Roxelana înțelese că i se pregăteşte o capcană. Cum ar fi putut refuza ea 
pe vreuna dintre doamnele pe care Hafsa Hatun le primea fără obiecţii? 

— Accept lista așa cum e, zise ea fără ezitare. 

Obiceiul era ca lista să-i fie înmânată separat, la ea acasă. Dar sultana- 
valide voia să-i forțeze mâna. O mică mizerie, printre multe altele. 

Apoi maestrul de ceremonii porunci să fie deschise uşile salonului. Cu 
vocea lui firavă anunţă unul câte unul numele doamnelor turcoaice care 
înaintau umil către sultana-valide, îi sărutau pulpana rochiei și recitau 
felicitările învăţate pe dinafară. 

După ce își debitau micul discurs, se așezau pe pernele așezate pe jos 
pentru ele. 

Apoi veni rândul doamnelor străine, soțiile ambasadorilor. 

Printre acestea, Roxelana remarcă numele unei prințese Szuyska, 
aparţinând uneia dintre ilustrele familii din Polonia. În trecutul îndepărtat, 
familia Szuyska purtase coroana regală. 

Fiecare doamnă era însoţită de o odaliscă interpretă. În acest domeniu, 
haremul era bine înzestrat, căci sclavele proveneau din toate ţările Europei 
şi Orientului Mijlociu. 


— Prinţesa Szuyska! anunță maestrul de ceremonii, bătând cu toiagul 
său auriu în dalele de marmură. 

Ana, fosta logodnică a lui Stanislas, își făcu o intrare teatrală. 

Deşi se mai rotunjise, îşi păstrase aerul ţeapăn, trufaș. Ana înaintă spre 
sultana-valid€, cu fruntea sus, cu paşi semeţi, făcu o plecăciune și, prin 
intermediul interpretei, îi adresă complimentele și felicitările de rigoare. 
Hafsa Hatun îi mulţumi cu demnitate. 

Apoi, potrivit protocolului, Ana se întoarse către cadână și prinţesele 
imperiale să le salute. La vederea Roxelanei tresări, dar își reveni în fire 
imediat şi făcu o plecăciune. Roxelana se prefăcu că nu o recunoaște. Deşi 
tulburată, răspunse calm, înclinând capul. Zâmbetul ei era politicos, dar 
rece. 

Încă sub şoc, Ana se aşeză pe divanul arătat de interpretă, în vreme ce 
defilarea doamnelor continua. Sclavele serviră prăjituri, fructe şi 
răcoritoare. Orchestra de orbi acompanie pe dansatoarele și cântărețele 
aplaudate politicos. 

Roxelana simţea privirile Anei aţintite asupra ei. Prezenţa ei la 
Constantinopol, în inima imperiului otoman, îi trezea amintiri dureroase, pe 
care le crezuse îngropate o dată pentru totdeauna. Uluirea înscrisă pe chipul 
Anei era firească. 

Extraordinara asemănare dintre Alexandra Losowska şi Roxelana o 
năucea. Nu îndrăznea să pună întrebări, pentru ca ar fi fost nepotrivit să facă 
vreo apropiere între fiica unui episcop polonez decapitat de turci şi favorita 
padișahului. 

A doua zi, la aceeaşi oră, ceremonia care se desfășurase în apartamentul 
sultanei-valide se repetă la Roxelana care, pentru a face o diferenţă, oferi un 
ospăț somptuos și distracţii care le depășiră pe cele oferite de bătrână. 
Roxelana primi cadouri de mare preţ: bijuterii, veselă de aur, cupe 
încrustate cu nestemate, șaluri indiene, brocarturi de Veneţia, porțelanuri 
chinezeşti, sclave caucaziene şi dansatoare grecoaice. Pentru a-i face 
plăcere fratelui lor, prinţesele imperiale îi oferiră Roxelanei bibelouri de 
Saxa, platouri de aur şi covoare turcești şi persane. 

Malfiruz, pretinzând că e suferindă, îi trimise felicitări scrise şi un cadou 
original: un eunuc din Abisinia, foarte tânăr și foarte frumos, cu pielea 
aproape albă, cu trăsături fine, cu buzele bine desenate și cu ochii catifelaţi 
şi visători care, preciza ea, cânta ca un înger. Era un gest neobișnuit, 
întrucât haremul nu era populat decât cu eunuci din Nubia și Sudan, toți de 


o urâţenie respingătoare. Însă Roxelana îl acceptă, închipuindu-și că 
sultana-valide era la curent cu gestul fiicei sale. Nu-şi dădu seama că 
frumosul eunuc era menit să joace rolul calului troian. 

Ana se grăbi să o viziteze pe Roxelana. Voia să lămurească această 
asemănare care o intriga. Pentru a se face plăcută, îi trimise o căprioară 
domesticită care purta la gât un colier de diamante, precum și o casetă 
frumos lucrată, cu capacul împodobit cu blazonul familiei Jablonowski. 

Când îi veni rândul să-și prezinte felicitările, îi adresă cel mai frumos 
zâmbet al ei şi îi vorbi cu ajutorul interpretei: 

— Frumuseţea strălucitoare a domniei voastre îmi amintește de una 
dintre cele mai bune prietene ale mele din Polonia, Alexandra Losowska. 

În pofida bănuielilor sale, nu voia să riște un refuz brutal. Pe de altă 
parte, Roxelana învățase că nimic nu-i scandalizează mai tare pe turci decât 
scormonirea trecutului soțiilor lor. 

— Vă mulţumesc pentru compliment, prinţesă, răspunse Roxelana, 
surâzând. Sunt flatată să fiu comparată cu o femeie foarte frumoasă. 

Anei i se păru că recunoaşte timbrul vocii rivalei sale de altădată și 
tresări. Dacă Roxelana era, într-adevăr, Alexandra Losowska, înseamnă că o 
ura de moarte din pricina logodnei sale cu Stanislas. Imunitatea diplomatică 
a prințului Szuyski n-avea să-i servească la nimic dacă Roxelana îi strecura 
în mâncare o otravă care nu lasă urme. 

Ana examină cu groază bucatele rafinate așezate în faţa ei pe măsuţa 
rotundă și se opri din mâncat. Apoi ridică ochii la cadână, care o privea de 
la înălțimea tronului, zâmbind cu un aer bizar. 

Neliniștea îi puse un nod în gât. Ana bău puţin sorbet, apoi își spuse că 
era și el otrăvit, probabil. O trecură transpiraţii reci, care îi dădeau fiori. Să 
fie otrava care îşi făcea deja efectul? Se ridică în picioare, clătinându-se. 
Interpreta, care rămăsese alături de ea, cu picioarele încrucișate, se ridică și 
ea. 

— Nu vă simţiţi bine, Înălţimea Voastră? 

Ana strânse din dinți, apoi răspunse cu un aer morocănos: 

— Ba da! Nu-i nimic! O mică ameţeală! 

Nu voia să-i ofere Alexandrei spectacolul umilitor al spaimei sale. Dacă 
înghiţise otrava, era deja prea târziu. Privirea ei și cea a Roxelanei se 
încrucișară din nou. 

„E Alexandra! gândi Ana. Fără nicio îndoială! Și eu, care i-am zis că ar fi 
cea mai bună prietenă a mea! Minciuna asta a amuzat-o precis!” 


Ana îşi reluă locul pe divan şi goli paharul de sorbet. 

A doua zi dimineaţă, kislar agasi se duse la Roxelana şi îi spuse cu un 
aer îngrijorat: 

— Aş vrea să vă vorbesc, Înălțimea Voastră, despre tânărul eunuc 
abisinian pe care prințesa Malfiruz a binevoit să vi-l dăruiască. 
Regulamentul interzice prezenţa unui eunuc abisinian în harem. 

— Uitasem complet de cadoul acesta. Nu ţin să-l păstrez, dar ce 
diferență există între eunucii din Abisinia şi ceilalți eunuci, în afară de 
culoarea pielii? 

Kislar agasi replică vexat: 

— Supravegherea haremului constituie un privilegiu încredinţat exclusiv 
eunucilor nubieni și sudanezi. 

— Înainte de a-l trimite în altă parte, doresc să-l văd. Malfiruz mi-a 
oferit acest sclav neștiind că încalcă legea. 

Roxelana îi porunci tânărului să intre. Acesta apăru în faţa ei, cu lăuta 
sub braţ. Îl examină din cap până în picioare, fermecată de blândeţea 
expresiei lui, de graţia şi fineţea siluetei sale. Tot atâtea calități fizice care îl 
indispuseră pe kislar agasi. Acesta făcu o comparaţie foarte neplăcută între 
corpolența lui și zvelteţea adolescentului. Roxelana se întoarse către 
abisinian şi îi spuse, pe un ton plin de bunătate: 

— Mi s-a zis că eşti un cântăreţ foarte bun. Cântă-mi o melodie! 

Tânărul eunuc îşi acordă lăuta, apoi, cu o voce pură, armonioasă și 
expresivă, cântă o baladă poloneză care o desfătă pe Roxelana. Transportată 
de plăcere şi bucurie, revăzu largile câmpii poloneze, pădurile de mesteceni 
cu scoarța albă și netedă, munţii acoperiţi de pini, micul castel în care se 
născuse. 

Când băiatul termină de cântat, favorita îl privi admirativ. 

— Cânţi minunat! Cum te numești, copile? întrebă ea cu blândețe. 

Tânărul plecă ochii, modest. 

— Yusuf, înălțimea Voastră! 

— De unde ai învăţat cântecele acestea poloneze? 

Adolescentul aruncă o privire speriată spre kislar agasi, care îl fixa ca un 
cotoi zburlit. Ezitarea lui o făcu pe Roxelana să-și piardă răbdarea. 

— Nu mi-ai răspuns la întrebare! 

— M-a învăţat un profesor, Înălțimea Voastră, replică el cu o voce abia 
perceptibilă. 

— Bine, poți să pleci! zise ea. 


Yusuf se retrase și ieși. 

— Îl păstrez, kislar agasi, zise Roxelana cu fermitate. Va face parte din 
casa mea civilă. 

Marele maestru al eunucilor negri făcu o grimasă. 

— Hotărârea mea te şochează? întrebă ea încruntându-se. 

Un zâmbet larg lumină chipul buhăit al „generalului” fetelor. 

— Am fost întotdeauna umilul slujitor al Înălțimii Voastre! 

Kislar agasi se retrase tremurând de furie. Conservator până în vârful 
unghiilor, nu putea și nu voia să tolereze violarea regulamentului interior al 
haremului. Dar ar fi fost periculos să se opună în mod deschis voinţei 
cadânei-sultane. Prezenţa acestui băiat frumos în harem, în ciuda mutilării 
lui, avea să le emoţioneze pe odaliscele obișnuite să aibă în jur numai 
eunuci negri, urâţi și grași, care nu riscau să le stârnească pasiunea. Kislar 
agasi îmbrăţișase cauza Roxelanei atâta vreme cât ea nu se îndepărta de 
linia de conduită impusă de legea islamică. Acum, ajunsese într-un impas. 
Nenorocitul acela de Yusuf avea să-i facă probleme. 


Previziunea marelui maestru al eunucilor negri se adeveri. Apariţia lui 
Yusuf în serai făcu senzaţie printre odaliscele înflăcărate, educate să devină 
amante perfecte şi să-și sacrifice trupul și visurile pe altarul lui Eros. Yusuf 
era de vârsta lor. Tenul lui, frumuseţea, farmecul lui făcură ravagii printre 
inimile lacome să se lase în voia mângâ:ierilor unui tânăr, fie el și abisinian. 
Când îl întâlneau pe culoare, îi aruncau ocheade aţâţătoare, mici râsete 
provocatoare sau îl atingeau ca din întâmplare. El roşea ca o fată şi lăsa 
pudic ochii în pământ. Vorbeau despre el cu voce joasă și erau geloase pe 
marea favorită. 

Aceasta îl primea deseori la ea şi îi cerea să-i cânte melodii poloneze. 
Învăţase trei balade pe de rost şi rostea cuvintele cu un accent străin, pe care 
Roxelana, pierdută în visurile ei, nici măcar nu-l observa. 

Sclavele care așteptau în vestibul ascultau cu plăcere vocea aceasta pură 
şi tânără, care cânta aceleaşi balade cu versuri bizare, spre marea încântare 
a stăpânei lor. Dar calităţile de cântăreţ ale lui Yusuf le impresionau mai 
puţin pe odalisce decât însușirile lui virile. 

Într-o seară, în dormitorul lor comun, fetele, curioase, o înconjurară pe 
zburdalnica Kiilmiiz, care le făcuse semn să se apropie. 

— Dragele mele, trebuie să vă împărtășesc un mare secret! 


Ardeam de nerăbdare să vi-l dezvălui, dar, pentru că nu am încredere în 
supraveghetorii noştri, am așteptat căderea nopţii ca să vi-l spun. Azi- 
dimineață, pe un coridor pustiu, am trecut pe lângă Yusuf. Ca de obicei, 
ținea privirea în pământ. M-am prefăcut că mă împiedic și m-am agăţat de 
el. Ca din greșeală, l-am atins în zona genitală și... spre marea și plăcuta 
mea surpriză am constatat că e dotat cu o sculă tare şi de proporţii divine. 

— Nu! Nu se poate! Îţi baţi joc de noi! se auziră exclamaţiile din toate 
părţile. 

Kiilmiiz strigă triumfătoare: 

— Vă jur că e adevărat! N-aveţi decât să vă convingeţi cu ochii voştri! 
Pun rămășag pe ce vreţi voi. 

— Şi cum crezi că ne poţi convinge? întrebă blonda Bulbul. 

— M-am gândit la o metodă care nu poate da greș! Uitaţi care e 
planul!... 


Roxelana porunci să fie chemat Yusuf. Când lua cina singură, îi făcea 
plăcere să audă limba ţării ei de baștină, fie şi stâlcită. 

Favorita savura o rață cu trufe când tânărul abisinian își făcu intrarea. Cu 
un ochi vânăt, pe jumătate închis, un cucui în frunte, gâtul zgâriat, avea o 
înfățișare de toată mila. 

— Ce s-a întâmplat? strigă Roxelana. Cine ţi-a făcut asta? 

— N-am păţit nimic, Înălțimea Voastră! Am căzut pe scări... 

— Minţi! Spune-mi adevărul! 

O sclavă micuță, care servea la masă, îndrăzni să intervină: 

— Vă cer iertare, Înălțimea Voastră, dar am văzut doi eunuci care l-au 
bătut măr! Fără niciun motiv, Înălțimea Voastră! 

Treceam pe-acolo din întâmplare. Când m-au văzut, eunucii au luat-o la 
fugă. 

— Cheamă-l pe kislar agasi! porunci Roxelana supărată. 

Zece minute mai târziu, marele-maestru al eunucilor negri intră gâfâind. 
Se îmbrăcase în grabă. Buzele lui încă pătate de grăsime arătau că fusese 
întrerupt în timpul mesei. Nu-i plăcea să fie deranjat la asemenea ore 
neobișnuite, dar se temea de Roxelana mai mult decât de sultana-valide. 

Cadâna i-l arătă cu un gest pe Yusuf. 

— Sclavul acesta, care face parte din casa mea, a fost maltratat de 
eunucii tăi! Să fie pedepsiţi! Executarea! Și dacă se mai repetă, te fac 
răspunzător personal de această lipsă de disciplină! 


Kislar agasi se ploconi atât cât îi îngăduia burta proeminentă. 

— Poruncile domniei voastre vor fi îndeplinite, Înălțimea Voastră! 

După ieşirea lui, Roxelana se întoarse către Yusuf şi îi zâmbi cu 
bunătate. 

— Acum cântă! 

În noaptea aceea, agresorii tânărului abisinian dispărură fără urme. 


Întâmplarea aceasta făcu mare vâlvă în harem. Sclava care fusese 
martoră la scenă se lăudă prietenelor sale cu rolul pe care îl jucase, ca să-și 
dea importanţă. Versiunea ei circulă din gură în gură cu noi și noi înflorituri, 
pentru că fiecare odaliscă îşi aducea contribuţia la farmecul poveștii. 
Interesul stârnit de Yusuf de înteţi. Fetele șușoteau, excitate, că Roxelana 
căzuse pradă, probabil, farmecului său, ceea ce ar fi explicat entuziasmul ei 
nețărmurit pentru abisinian. Cântecele erau doar un pretext. 

Odaliscele se hotărâră să treacă la punerea în aplicare a veselului 
complot aranjat de Kiilmiiz. Într-o dimineaţă, aceasta îl pândi pe Yusuf la 
ieşirea din zona rezervată sclavilor Roxelanei, îl acostă cu un aer preocupat 
şi îl anunţă că era chemat în pavilionul albastru de cadâna-sultană. 

— Mă duc chiar acum! zise el grăbit. 

Pavilionul albastru se găsea într-un colţ ferit al grădinii. 

Construit de un arhitect tânăr, Sinan, oferea un cadru încântător 
cadânelor care doreau să se odihnească departe de zgomotele haremului. 
Câteva colivii aurite adăposteau canari care dezmierdau urechile cu ciripitul 
lor. 

Yusuf traversă grădina în fugă şi intră în pavilion. Nici nu trecu bine 
pragul că un roi de tinere, râzând ca la o glumă bună, închiseră uşa în urma 
lui şi, profitând de surprinderea și confuzia lui, îl dezbrăcară cât ai clipi. 
Încălzit, aţâţat de nenumăratele mâini care îl mângâiau, se lăsă în voia lor. 
Jocul inocent degeneră. Fetele excitate de trupul gol, bine înzestrat, de 
adolescent, îl violară, încântate de această mană cerească... 


Sărbătorile, de o splendoare nemaivăzută, favorizate de vremea superbă, 
se desfășurau în continuare, sporind măreţia padișahului şi a imperiului său. 
Pe hipodrom, spectacolele se înşiruiau neîncetat, stârnind entuziasmul 
poporului, care îl aclama pe suveran şi pe tinerii prinți. Cursele de cai și de 
care, ca pe vremea Bizanțului, luptele între sclavi şi fiare sălbatice — lei, 
pantere, leoparzi, mistreți — bătăliile între grupuri de cavaleri, care ilustrau 


episoade din ultimul război, distrau gloatele. Dizertaţiile filosofice și 
competiţiile de poezii îl ridicau în slăvi pe sultan și faptele sale de arme. 

Circumcizia prinților, care trebuia să încheie ceremoniile, a fost 
îndeplinită la palatul lui Ibrahim: o nouă onoare pe care i-o dăruia padișahul 
sfetnicului şi prietenului său. 

Delegaţiile străine părăsiră în sfârşit Constantinopolul, copleșite de risipa 
de lux şi putere care depășise până și vestita întâlnire de pe Câmpul de 
Brocart dintre Henric al VIII-lea al Angliei şi Francisc I al Franţei. 

La Eski Serai, relaţiile dintre sultana-valide și Roxelana se înrăutăţeau. 
Înainte de a se întoarce în Magnesia, prințul moștenitor a fost primit din nou 
de Hafsa Hatun, care, în faţa întregii Curți îl numi „lumina ochilor mei”, 
„nepotul meu preferat”, „umbra bunicului tău pe pământ, răposatul sultan 
Selim”. 

— Circumcizia a făcut din Mustafa un bărbat aparținând Islamului, 
continuă sultana-valid6 pe același ton liric. Prinţ dăruit cu însușiri 
nepreţuite, el reprezintă viitorul imperiului. 

Înştiințată de aceste declaraţii, Roxelana își vărsă amarul în fata 
sultanului. 

— De ce a făcut această separare între nepoţii ei, între copiii tăi? Îi 
ignoră pe Mehmed şi pe Selim? De ce? Ce i-au făcut ei? 

Soliman schiță un gest de nerăbdare. 

— Mărunţişuri, nu trebuie să le iei în serios! Îmbătrâneşte. 

Femeile de vârsta ei flecăresc aiurea! 

— Te înşeli, Soliman! Nu întâmplător a declarat că Mustafa reprezintă 
viitorul. Şi tu? Eşti încă foarte tânăr! Prezentul și viitorul imperiului apasă 
pe umerii tăi. Deschide ochii şi urechile, Soliman! Există oameni care vor 
să te dea jos și să-l așeze pe Mustafa pe tronul strămoșilor tăi! 

— Acum, tu flecăreşti aiurea! strigă sultanul mâniat. 

— Nu! Giilbahar îl întoarce pe Mustafa împotriva ta, împotriva copiilor 
noștri! Ea și fiul ei sunt doar nişte unelte în mâinile dușmanilor tăi! 
Pregătesc cu viclenie o lovitură de stat! 

— Ascultă, Roxelana, astea-s prostii! Cine ar avea interesul să se 
descotorosească de mine? 

— Cine? Omul care se proclamă egalul tău și care te învârte pe degete ca 
pe un copil! Dar el ştie că situaţia asta nu va dura la infinit! Într-o zi cineva 
va reuşi să-ți deschidă ochii și vei şti la ce să te aştepţi! Ca să prevină 
această eventualitate, vrea să te scoată din scenă și să-l pună în locul tău pe 


prințul moştenitor, pe care îl va conduce în voie. Mustafa nu se va 
împotrivi, fiindcă ştie de pe acum că lui îi datorează totul. 

— Ajunge, Roxelana! E o nebunie! 

Ea îl înfruntă. 

— "Ţi-e frică de adevăr, Soliman! O să mă lupt să te salvez din ghearele 
acestui demon! 

Vehemenţa ei era însuflețită de energia disperării. Nu rostise numele lui 
Ibrahim, dar Soliman pricepuse aluzia. Era prima dată când atacul ei căpăta 
o asemenea violență. Voia să-l apere de pericole închipuite. Soliman se 
hotărî să schimbe tactica. 

— Linişteşte-te, comoara mea! Dacă insiști atâta, voi deschide o anchetă. 
Îți promit! O să pun să fie urmărit de iscoade care-mi vor raporta toate 
mișcările lui. Te voi ţine la curent. 

O sărută cu pasiune, ca în primii ani ai iubirii lor. 

— Te iubesc, Roxelana! Și ştiu că şi tu mă iubeşti! Nimic altceva în afară 
de dragoste nu poate înțelege dragostea... Acum trebuie să te părăsesc. 
Trebuie să primesc o nouă delegaţie a pretinsului rege Ferdinand. I-am lăsat 
să aştepte destul. 

Așteptarea tocește nervii, încălzește bila şi grăbeşte imprudenţele. 

După plecarea lui, Roxelana se întinse pe un divan și închise ochii. Acest 
război înverşunat împotriva marelui dușman al copiilor ei, împotriva 
bărbatului care o învăluise, cerea eforturi extenuante. 

Porunci să fie chemat Yusuf, eunucul drăgălaş care cânta atât de bine 
melodiile poloneze dulci şi liniştitoare. Tânărul intră fără zgomot, intimidat 
de această femeie atât de frumoasă și de măreaţă. Roşea până în vârful 
urechilor de fiecare dată când se găsea în faţa ei. 

— Cântă, Yusuf! zise ea. Cântă fără să te opreşti! Cântă!... 


Soliman preluase obiceiul tatălui său. El și Ibrahim se îmbrăcau ca nişte 
turci de condiție modestă și ieșeau în oraș fără escortă. Mergeau pe străzi 
uitându-se în dreapta şi-n stânga, se amestecau printre oamenii cei mai 
umili, vizitau bazarele, intrau în prăvălii şi verificau dacă preţurile sunt 
afișate, potrivit regulilor. Sultanul voia să simtă pulsul supușilor săi, să 
meargă printre ei, să le asculte comentariile, să discute cu tinerii și cu 
bătrânii, să le pună întrebări aparent fără însemnătate, dar care îi îngăduiau 
să le afle părerile. 


Mergeau de-a lungul marelui bazar când un individ în zdrenţe îi întinse 
lui Soliman un bilet, pe care acesta îl luă cu un gest instinctiv. Bărbatul 
dispăru apoi în mulțime. 

— Cum naiba m-a recunoscut? se miră sultanul. Credeam că în ținuta 
asta voi trece neobservat. Bagă hârtia asta în buzunar și citeşte-o mai târziu! 

Ibrahim zâmbi. 

— Am găsit deseori în bileţelele astea epigrame care m-au făcut să râd în 
hohote. 

Apucă scrisoarea cu vârful degetelor și o despături. Parcurse primele 
rânduri, dar încă de la început expresia chipului său se descompuse. 
Soliman îi observă imediat descumpănirea. 

— Ce este? întrebă el, intrigat de schimbarea bruscă a prietenului său. 

— Nimic! Nimic interesant! se grăbi el să răspundă. Tâmpenii! 

Soliman întinse mâna, bănuitor. 

— Nu ştii să minţi, Ibrahim! Dă-mi scrisoarea! 

Marele-vizir ezită. 

— Dă-mi-o! porunci sultanul. 

Ibrahim îi întinse hârtia, cu inima îndoită. 

Soliman își aruncă privirea peste textul scris cu stângăcie. I se urcă 
sângele la cap. 


„Deschide ochii sultane Soliman! Aruncă vălul care-i acoperă şi 
observă ce se petrece în jurul tău! Favorita ta, Roxelana roșcata, a 
transformat Eski Serai în lupanar. Adăposteşte în apartamentul ei un aşa- 
zis eunuc. Un polonez care îi cântă balade de dragoste cadânei tale şi se 
culcă cu odaliscele. Roxelana n-a cedat și ea farmecelor masculine ale 
acestui adolescent care s-ar părea că e mai frumos ca toţi pajii tăi laolaltă? 
Bagă-ţi nasul acolo și vei descoperi mârșăvii care te vor lăsa cu gura 
căscată. Pretinzi că stăpânești un imperiu şi nu ești în stare să-ţi stăpânești 
favorita? Ai auzit vreodată de Messalina? Te vei lăsa orbit precum 
Claudius Cezar Gângavul? Sau accepți atât de îngăduitor capriciile, ca să 
nu spun infidelitatea soţiei tale fiindcă ești neputincios? Faptul că toate 
odaliscele din harem sunt fecioare dă de gândit! Yusuf, tânărul eunuc alb, a 
ajuns, așadar, înlocuitorul tău? Numele lui este Yusuf, dar ar trebui să se 
numească armăsarul Roxelanei. Nu e oare și armăsarul tău? S-ar părea că 
Ibrahim şi adolescenţii necastrați nu-ţi mai sunt de ajuns. Pun rămășag că 


Yusuf e legătura dintre tine și Roxelana. Trăiască Soliman! Trăiască 
Roxelana! Trăiască Yusuf! Semnat: un supus care te plânge.” 


Sultanul tremura şi abia reușea să-și stăpânească furia. 

— Şi tu voiai să mă opreşti să citesc scrisoarea aceasta, Ibrahim! 

— O adunătură de calomnii! Mizerii care nu merită nici cea mai mică 
atenţie! 

— Eşti sigur că sunt numai minciuni? 

— Micile adevăruri constituie deseori sămânța marilor minciuni. 

— Ei bine, voi şti să despart adevărul de minciună! Să ne întoarcem la 
Yeni Serai! 

Pe drumul de întoarcere, Soliman se cufundă într-o tăcere încăpăţânată. 
Scrisoarea vârâtă în buzunarul mantiei îi punea nervii la încercare și îi ardea 
pielea. 

În noaptea aceea Roxelana îl aşteptă în zadar la Eski Serai. 

Când era reținut la Yeni Serai, Soliman o înştiinţa printr-un ofițer de 
ordonanţă. Absența lui nejustificată o îngrijora, dar nu din cale-afară. Își 
aminti de ambasada austriacă de care îi pomenise Soliman şi presupuse că 
pregătirea audienței sau vreun banchet oficial îl împiedicaseră să vină. 

La Yeni Serai, Soliman îl trimise pe Ibrahim acasă, apoi se închise în 
cabinetul lui de lucru. Citi şi reciti scrisoarea și o examină amănunţit. 
Scrierea neîndemânatică şi aluziile la Messalina şi Claudius Cezar nu se 
potriveau deloc. Era clar că denunţul fusese redactat de un personaj 
însemnat sau de un om cult, care dorise să-si ascundă identitatea. Dar asta 
nu scuza gravitatea faptelor divulgate. 

Avusese întotdeauna cea mai mare încredere în Roxelana. În anii 
petrecuţi alături de el, nu-i stârnise nici cea mai mică bănuială. Spiritul 
drept, loialitatea ei, dragostea pe care i le purta nu se dezminţiseră 
niciodată. Îi era aproape ruşine că o bănuieşte. El, Soliman, să fi fost jucat 
pe degete de Roxelana, devenită o nouă Messalina, așa cum pretindea 
acuzatorul anonim? Să poruncească deschiderea unei anchete? O comisie 
prezidată de șeicul Ul-Islam, cea mai înaltă autoritate religioasă a 
imperiului, ar fi examinat faptele nepărtinitor și judecata sa ar fi fost fără 
greş. Însă dezbaterile unei asemenea comisii, interogatoriile, torturile pentru 
smulgerea mărturiilor ar face vâlvă. Scandalul ar afecta întreaga familie 
imperială. Ancheta trebuia dusă din interiorul haremului, în cel mai mare 
secret. Un singur demnitar care se bucura de încrederea lui deplină ar fi 


capabil să rezolve această afacere. În calitate de mare-vizir și de prieten 
devotat, Ibrahim era cât se poate de potrivit pentru misiunea aceasta. Dar 
Roxelana îl ura pe Ibrahim. Nepărtinirea lui ar fi pusă la grea încercare. 
Ayas Paşa, ministrul afacerilor interne, conducea poliția și cunoștea 
mecanismele unei anchete duse cu eficacitate. Riistem, în pofida lipsei sale 
de experienţă, își demonstrase calităţile. În schimb, impulsivitatea tinereții 
pleda împotriva lui. Soliman îi trecu în revistă pe ceilalți viziri. 

Lufti și Mustafa, cumnaţii lui, nu puteau fi puși la socoteală. Fiind 
membri ai familiei imperiale, puteau fi influenţaţi de soțiile lor, dușmane 
înverşunate ale Roxelanei. Câţiva viziri experți în domeniile lor de 
activitate nu i se păreau capabili să se descurce în intrigile haremului 
imperial. Ar fi trebuit să se gândească de la început la Mahmud, kislar 
agasi, dar Allah ştie dacă nu era și el amestecat mai mult sau mai puţin în 
această afacere. 

Soliman bătea camera în sus și-n jos, cu paşi mari. Era modul lui de a-și 
calma nervii. 

— Roxelana! Roxelana! Roxelana! 

Îi pronunța numele ca o incantație. Nu putea crede în vinovăția ei. 
Ibrahim intuise corect. Scrisoarea aceea nu era decât o împletitură de 
minciuni. 

Apoi furia îl cuprinse din nou. Și-o închipuia pe Roxelana în brațele 
acestui tânăr eunuc polonez. Scutură din cap, ca o fiară închisă după gratii 
şi gemu, lovindu-se cu pumnii în piept. 

— Roxelana! Roxelana! Roxelana! 

Ar trebui să înceapă prin a-i cere o explicație. S-ar putea disculpa, s-ar 
spăla de toate aceste acuzații absurde aduse împotriva ei. Ei i-ar accepta 
justificările. Dar ştia că n-ar putea împiedica scandalul. Mai mult ca sigur, o 
copie a scrisorii anonime circula deja pe ascuns în capitală. 

În cele din urmă, îl însărcină pe Ayas Paşa cu conducerea anchetei. 
Acesta începu prin a-l chestiona pe Yusuf, tânărul eunuc. Kislar agasi 
amenajase pentru Ayas Pașa o sală care făcea parte din cartierul rezervat 
eunucilor negri. O draperie din catifea roşie o despărțea în două, izolându-l 
pe vizir de femeile interogate. 


Dar dacă în afara Eski Seraiului nu trebuia să transpire nimic, haremul 
zumzăia ca un roi înnebunit. 


Pentru Roxelana, arestarea lui Yusuf avu efectul unei lovituri de 
măciucă. Atunci când kislar agasi o anunţă, îngrozit, că aveau loc 
investigaţii privind orgiile al căror actor principal era micul sclav, Roxelana 
înţelese că fusese victima unei uneltiri. 

Când Soliman o anunţă printr-un mesaj cu termeni politicoşi, dar reci, că 
treburile statului îl rețineau la Yeni Serai și că avea să o înștiințeze îndată ce 
se putea elibera, ea îi trimise o scrisoare patetică, denunțând manevrele lui 
Malfiruz. Roxelana se declara scandalizată de toate aceste zvonuri 
răuvoitoare care o copleşeau. Recunoșştea că ascultase cu plăcere cântecele, 
așa cum ar fi ascultat orice castrat negru care făcea parte din corul 
haremului. 

Roxelana era disperată. Trecea prin cea mai gravă criză din viaţa ei. 

Căderea ei în dizgrație ar fi antrenat şi căderea copiilor ei. Tot ceea ce 
clădise se clătina. Dar i se părea de necrezut ca Soliman să dea crezare 
intrigilor urzite împotriva ei. Marea lor iubire ar fi trebuit să-i protejeze, să 
constituie cel mai puternic scut. Dacă duşmanii ei triumfau, ce avea să se 
întâmple cu ea? Va fi cusută într-un sac și aruncată în mare? Deşi era 
nevinovată, avea să împărtășească sfârșitul lui Gazali? Va fi exilată? Sau 
închisă pe viaţă în temniţa celor Șapte Turnuri? 

Roxelana se simțea pândită, spionată. Chira Esther nu mai venise să o 
vadă. De ce? Se simţea mai izolată decât dacă ar fi fost închisă într-o 
pivniţă. Ca să se consoleze, Roxelana îşi ştergea lacrimile şi se ducea în 
camera lui Djihangir. Îl mângâia şi îl îmbrăţişa cu nespusă tandreţe. 

Prima constatare a lui Ayas Pașa a fost că Yusuf nu era nici alb, nici 
polonez, ci abisinian. Malfiruz, interogată de al doilea vizir — din spatele 
draperiei roşii — declară cu prefăcută sinceritate că într-adevăr ea i-l oferise 
pe Yusuf Roxelanei și că îl trimisese să înveţe câteva balade poloneze ca să- 
i facă plăcere cumnatei sale. Recunoscu existenţa câtorva divergențe care 
pătaseră vremelnic relațiile ei cu Roxelana. Dar toate acestea făceau parte 
dintr-un trecut pe care dorea să și-l şteargă din minte. Cât despre purtarea 
ulterioară a lui Yusuf, ea nu putea fi considerată responsabilă, căci el nu se 
mai afla sub autoritatea ei. Malfiruz își atribuia frumosul rol de femeie 
mărinimoasă. 

Ayas Pașa ar fi preferat de o mie de ori să nu se amestece în această 
anchetă. Se arătă politicos şi respectuos faţă de Roxelana, când îi puse 
întrebări privind comportamentul lui Yusuf. Dacă ar fi reintrat în grațiile 
sultanului, ceea ce nu era exclus, avea să-i câștige recunoştinţa și prietenia. 


Dovedi același respect şi aceeași prudenţă în privinţa lui Malfiruz. Dacă ar 
fi ieşit triumfătoare din acest scandal, protecția sultanei-valide îi era 
asigurată. Până la descâlcirea afacerii, voia să înainteze cu precauţie, căci 
marea agitată ascundea stânci periculoase, în care coca navei lui risca să se 
spargă în orice clipă. Trebuia în același timp să-și etaleze integritatea, deși 
simţea în sinea lui cât de fericit ar fi fost sultanul să-și vadă favorita ieșind 
nepătată din această încurcătură. 

Singurele elemente pe care le avea la dispoziţie pledau din nefericire în 
defavoarea Roxelanei. Sclavele ei, terorizate de vocea gravă şi cavernoasă a 
personajului ascuns după draperia roşie, care le punea întrebări 
stânjenitoare, mărturisiră că Înălțimea Sa cadâna asculta uneori de una 
singură cântecele micului Yusuf. Aceste dezvăluiri cântăreau greu împotriva 
Roxelanei. Cât despre orgiile odaliscelor cu tânărul abisinian, nu mai exista 
nicio îndoială. Ar fi fost foarte bizar ca un castrat să defloreze douăsprezece 
tinere. 

Israel Mordecai, întrebat de sultan și de Ayas Pașa, oferi o explicaţie 
ştiinţifică. Uneori, la castraţi, chiar după amputarea testiculelor, schimbările 
sunt ușoare, fiindcă dorinţa supraviețuiește. Deşi sunt sterili, ei își păstrează 
reflexul erecţiei. 

În aceste condiţii, era normal ca tânărul abisinian să poată deflora 
odaliscele cu pricina. Însă sultanul şi Ayas Paşa avură surpriza să constate 
că printre eunucii negri se găseau probabil și alți indivizi care întruneau 
aceleași caracteristici. Mordecai le spuse că ar fi dificil să identifice medical 
castraţii cu comportament sexual încă activ. 

Aceste dezvăluiri îl consternară pe sultan. Deşi nu avusese contacte 
directe cu odaliscele lui, căci nu făcea dragoste decât cu Roxelana, ca orice 
turc de bună-credință, nu concepea ca un altul să se culce cu femeile lui. 
Porunci, aşadar, ca tuturor eunucilor din harem să li se taie penisul de la 
rădăcină, pentru ca isprăvile lui Yusuf să nu se poată repeta pe viitor. Acest 
ordin semănă dezolarea printre sărmanii indivizi în chestiune. Numai kislar 
agasi, datorită vârstei sale înaintate, avea să fie cruțat. 

Cu toate acestea, ancheta continuă. Yusuf recunoscu fără greutate că le 
deflorase pe odalisce, dar adăugă că fusese silit de fetele lacome să-l 
posede. Deşi supus torturii, declară că între el și cadână nu existaseră 
niciodată relaţii intime şi că în prezenţa ei nu făcuse altceva în afară de a 
cânta vestitele balade poloneze. Dar mărturiile lui nu erau suficiente pentru 
a o dezvinovăţi pe Roxelana. Era nevoie de dovezi suplimentare, care să o 


poată feri de orice bănuială. Soliman ar fi fost mulțumit cu mărturia lui 
Yusuf, dar, pentru a împăca gura lumii, care auzise de ceea ce se petrecea la 
Eski Serai, hotărî să continue interogatoriile. 

Deodată, întâmplarea nefericită luă o întorsătură senzaţională care 
răsturnă situația. Rüstem Pasa scotoci Constantinopolul, în căutarea 
individului care făcuse denunţul. Avea câteva idei în privinţa aceasta. 
Întrucât Yusuf provenea din casa lui Malfiruz, făcu investigaţii pornind de 
acolo. Află că Bülbül, confidenta lui Malfiruz, ţinea legătura cu exteriorul 
haremului prin intermediul unei armence care prezicea viitorul. Porunci să 
fie urmărită de agenţi și îi identifică pe concubinul armencei şi pe prietenii 
acestuia. Îi arestă pe toţi şi, pentru a obţine declaraţii complete, îi supuse 
torturii. Află în felul acesta numele individului care strecurase denunţul în 
mâna sultanului. Prima verigă a lanţului fiind descoperită, restul urmă fără 
dificultate. Scrisoarea îi fusese încredinţată de către prezicătoare. Aceasta o 
primise de la Biilbiil care, torturată, declară că stăpâna ei, prinţesa Malfiruz, 
scrisese denunțul. Filiera dezvăluită nu numai că o dezvinovăţea pe 
Roxelana, dar arăta de asemenea uneltirile lui Malfiruz și o punea în 
încurcătură pe însăși sultana-valid€, care îi cântase în strună. Bătrâna mamă 
a padişahului n-a fost chemată să răspundă întrebărilor lui Ayas Paşa. Dacă 
fusese sau nu înștiinţată de acţiunile fiicei sale nu mai conta. 

Înfuriat, Soliman hotărî să poruncească executarea surorii lui, dar 
sultana-valide€, hohotind, îi imploră iertarea. Înmuindu-se, schimbă 
pedeapsa capitală în exil pe viață pe o insulă aridă, unde avea să fie supusă 
unui regim de izolare totală. Bülbül, confidenta ei, prezicătoarea şi 
concubinul ei care dusese denunțul au fost decapitaţi. Yusuf, frumosul 
adolescent abisinian care avusese nenorocul să-și păstreze în parte atributele 
virile, a fost spânzurat. Odaliscele implicate în orgia de la pavilionul 
albastru au pierit strangulate. Şi, într-o noapte, marea se închise deasupra 
lor. Eunucii negri au suferit mutilarea radicală poruncită de sultan. 

Roxelana ieşi triumfătoare din această încercare. Toți dușmanii 
îngenuncheară umiliți în faţa ei. Această femeie extraordinară depășise în 
mod strălucitor o criză care ar fi putut să o coste viaţa. Cu prestigiul 
consolidat, cu poziţia întărită, putea trece cu fruntea sus prin faţa oricui. 
Sultana-validă și fiicele ei înghițiră pastila amară a înfrângerii. Uneltirile 
menite să o distrugă se întorseseră împotriva autorilor lor. 

Rüstem Pașa, care restabilise adevărul și răsturnase situaţia în favoarea 
Roxelanei, primi rangul de vizir și o dotă însemnată. 


Ascensiunea lui meteorică prinsese un nou elan. 

Soliman, ruşinat că o bănuise pe Roxelana, îi ceru umil iertare. 

Se spune că împăcările întăresc dragostea. Sentimentul lui de vinovăţie, 
stârnit de inocenţa favoritei sale, spori la paroxism pasiunea lui pentru ea. 
Se simţea nedemn să fie iubit de o femeie atât de desăvârşită. De la această 
peripeţie, ascendentul Roxelanei asupra sultanului ajunse la zenit. 

Triumfului Roxelanei îi urmară ani bogaţi în evenimente. Ea aduse pe 
lume încă doi copii: un băiat, Baiazid, și o fată, Mihrimah. Copleșit de 
bucurie, lui Soliman îi plăcea să-i privească jucându-se, să râdă de poznele 
lor, să se ocupe de studiile lor. 

Urmărea în paralel antrenamentul militar al lui Mehmed, un soldat 
înnăscut, ca și Mustafa, fratele lui vitreg mai mare. 

Mehmed moștenise frumuseţea și ambiția mamei lui, vitejia, spiritul 
dreptăţii şi mărinimia tatălui său. Selim era complet diferit. Rotofei, 
predispus la îngrășare, avea un caracter sumbru, închis. Dovedea cruzimea 
bunicului său, fără a avea însă prestanţa acestuia. Îşi chinuia sclavii, bătea la 
sânge câinii de vânătoare, scotea ochii păsărilor şi îşi lovea sălbatic 
tovarășii de joacă, iar aceştia nu îndrăzneau să se plângă. Îi căuta nod în 
papură lui Djihangir, pe care infirmitatea îl împiedica să riposteze. Laș 
fiind, nu-l provoca niciodată pe Mehmed, care era mult mai puternic decât 
el. Roxelana îl prefera pe Selim, care era foarte atașat de ea şi căuta mereu 
să-i fie pe plac. Djihangir, schilodul, întruchipa blândeţea și bunătatea. 
Sensibil, răbdător, generos şi îngăduitor, detesta certurile. Baiazid și 
Mihrimah erau încă prea mici pentru ca Roxelana să-și poată face o idee 
despre personalitatea lor. 

Soliman îi cerea sfatul Roxelanei ori de câte ori trebuia să ia hotărâri 
importante. Îi citea misivele destinate suveranilor care îi stârneau mânia. 
Aşa se face că discutară îndelung despre epistola pe care i-o scrisese lui 
Carol Quintul. Pe un ton imperios, îl invita să se întoarcă în Spania și să 
abandoneze Viena și Austria, care trebuiau să aparțină Imperiului Otoman. 

— Am poruncit în același timp, draga mea Roxelana, intense pregătiri de 
război. Vreau să ocup toate posesiunile lui Ferdinand, să şterg de pe harta 
Europei Sfântul Imperiu Romano-Germanic. Îmi voi uni eforturile cu cele 
ale lui Francisc I. Pe mare, flota amiralului Khair ed-Din Barbarossa va 
declanșa operaţiuni ample împotriva forţelor navale ale Spaniei. 

— Trebuie să pui în ordine şi afacerile din Italia, îl sfătui Roxelana. 
Geneva și Veneţia, rivalele noastre economice ereditare, trebuie zdrobite și 
anexate imperiului. 

Roxelana nu uitase perfidia marinarului genovez care o denunţase lui 
Kubilai Ghirei. 


— Geneva şi Veneţia, în ciuda prieteniei pe care ne-o arată, nu așteaptă 
decât un moment prielnic pentru a ne înfige un cuţit în spate, continuă ea. 

Soliman clătină din cap. 

— M-am gândit de multe ori la Italia, adunătura asta de state minuscule 
la care jinduiesc Spania şi Franţa. De ce să nu fie trofeele noastre? Dar 
trebuie să le atacăm atunci când vor fi întrunite toate condiţiile favorabile. 
O să cer și părerea lui Ibrahim. 

Roxelana nu aprecie deloc această ultimă frază a sultanului. 


Steaua bătrânei Hafsa Hatun era eclipsată. Exilul lui Malfiruz îi dăduse o 
grea lovitură. Răscolită de răceala pe care i-o arăta fiul ei, distrusă de 
ruperea familiei ei, exasperată de onorurile care o copleşeau pe Roxelana, 
îngrijorată de amenințările care apăsau peste viitorul prinţului moştenitor, 
sultana-valide rătăcea fără ţel prin apartamentul imens, părăsit de vizitatori. 

Până și Hadice, fiica ei preferată, o abandonase de mult timp pentru a 
trece în tabăra Roxelanei. Aceasta îi încredința noii ei prietene toate 
secretele, toate durerile care-i tulburau inima. 

Într-o zi, Hadice își rezemă fruntea de umărul Roxelanei și izbucni în 
lacrimi. 

— Sunt nefericită! Ibrahim m-a trădat! lubește altă femeie! 

Inima Roxelanei începu să bată nebunește. 

— Ca să vezi! Şi ce pot face pentru tine? De ce nu vorbeşti cu mama ta? 

— N-ar avea rost! 

— Atunci, o să intervin pe lângă Soliman! 

— Fratele meu îi iartă toate trăsnăile! 

— Atunci? 

— Vorbeşte tu cu el! 

Roxelana şterse cu o batistă lacrimile cumnatei sale. 

— În ce calitate? 

— Ai o mare influenţă asupra lui! Şi, în plus, tu eşti mai presus de noi, 
de prințese! Ai preluat într-un fel rolul mamei mele! 

Convoacă o reuniune de familie și vorbeşte cu el! 

— O să mă gândesc, Hadice! 

— Numai tu mă poţi ajuta, Roxelana! 

Tânăra se retrase, plină de speranţă. Dar perspectiva unei întrevederi cu 
Ibrahim o tulbura pe Roxelana. 


Gândurile îi fură întrerupte de vizita lui Turhan, care îi aduse Roxelanei 
un cadou minunat — un serviciu de porțelan de China încrustat cu pietre 
preţioase. După complimentele de rigoare, aceasta o rugă pe Roxelana să 
intervină pe lângă Soliman pentru ca soţului ei, Lufti, să-i fie încredințată o 
nouă misiune. 

Apoi reluă cu oarecare jenă: 

— Postul lui actual îl acaparează atât de tare, încât de un an de zile nu și- 
a mai îndeplinit îndatoririle conjugale. E un subiect delicat, ştiu, dar tu ești 
atât de înțelegătoare, încât îndrăznesc să sper că mă vei ajuta. 

Kassem, îmblânzită, sosi ultima, încărcată și ea cu daruri. O asigură pe 
Roxelana de prietenia şi afecțiunea ei nepieritoare. 

Înainte de a se retrage, o rugă să nu-l uite pe soțul ei, Mustafa, la 
viitoarele promovări. 

Roxelana își dădu seama, satisfăcută, că familia imperială se încovoia, 
supusă, la picioarele ei. 


Acoperită de văluri, rezemându-se într-un toiag de abanos, sultana-valide 
se târî până la divan și se lăsă să cadă greoi pe pernele moi. 

— Te-am chemat, Ibrahim, pentru că doream să-ţi vorbesc. 

Marele-vizir rămase în picioare, drept şi nemișcat, în faţa lui Hafsa 
Hatun. Aştepta ordinele ei, sigur că aceasta avea să-i reproşeze răceala pe 
care o dovedea față de Hadice. 

— Aşază-te! îl invită bătrâna cu o voce slăbită şi răguşită. 

Se execută. Hafsa Hatun îl privi îndelung. Îl tratase întotdeauna ca pe un 
paria. Acum voia să-i ceară sprijinul. În ciuda vârstei înaintate şi a 
experienţei sale, trebuia să admită că nu cunoștea oamenii şi se lăsa 
influenţată de prejudecăţi. 

Frumuseţea și năravurile lui Ibrahim îi displăcuseră dintotdeauna. 

— Roxelana este blestemată! zise bătrâna. A abătut ghinionul asupra 
imperiului! 

Pasiunea care o însufleţea îi refăcu energia pierdută. 

— Dar nu despre Roxelana voiam să-ţi vorbesc, Ibrahim. 

Prințul Mustafa, moștenitorul tronului, este subiectul acestei întrevederi. 
Nepotul meu este în pericol. Bătrânii au harul de a vedea dincolo de 
orizontul propriei vieţi, pentru că spiritul supravieţuieşte trupului pieritor, 
devorat de viermi. i-o repet, prinţul Mustafa e în mare pericol. O simt. 


Atât cât voi trăi, îl voi apăra din toate puterile. Am încă destulă autoritate 
pentru a ridica vocea în favoarea lui. Dar mâine? Ce se va întâmpla mâine? 

Hafsa Hatun gâfâia. Respirația precipitată aproape o împiedica să 
vorbească. Reluă cu dificultate: 

— Veghează asupra lui, Ibrahim, fiindcă e băiat bun. Se zice că armata îl 
adoră! 

— Este adevărat, Înălțimea Voastră. 

— E încă foarte tânăr. Are nevoie de un protector. 

Privi în jur cu neîncredere, apoi adăugă aproape în șoaptă: 

— Mă tem pentru viaţa lui, Ibrahim! 

Deodată, vocea i se frânse. 

— Îţi încredinţez un secret, Ibrahim! Sunt bolnavă! Foarte bolnavă! Dar 
nimeni nu trebuie să afle! 

— L-aţi consultat pe Mordecai? Se zice că e un medic foarte bun. 

— Şi ce-o să-mi zică el? Va rămâne foarte înțelept în spatele draperiei și- 
mi va pune întrebări despre simptomele mele. Apoi va rosti un diagnostic şi 
îmi va recomanda anumite decocturi. 

Dar noi știm, eu şi cu el, în adâncul inimilor noastre, că leacurile sunt 
inutile. Moartea va bate în curând la ușa mea. Moartea va fi ultimul meu 
oaspete. 

Îşi întrerupse din nou şirul vorbelor pentru a-şi trage sufletul. 

— Durerile îmi ard măruntaiele. Uneori îmi vine să urlu, dar strâng din 
dinți, mă agăţ de perne și închid ochii. Roxelana ar fi în culmea fericirii 
dacă ar şti că sunt bolnavă. Am slăbit atât de mult, încât mi se lipește pielea 
de oase. Când pleci de la mine, să le spui tuturor că sănătatea și vigoarea 
mea te-au uluit! 

Îşi duse mâna ofilită la burtă. 

— Am aici dureri înspăimântătoare, care nu-mi dau răgaz nicio clipă. 
Noaptea stau trează, sfâșiată de aceste suferințe care nu-mi îngăduie să 
dorm... Du-te, Ibrahim! Spectacolul unei bătrâne în agonie nu e deloc 
plăcut. Du-te! Și aminteşte-ţi de cuvintele mele despre Mustafa! Veghează 
asupra lui, Ibrahim! Veghează și asupra lui Hadice! Ştiu că dragoste cu sila 
nu se poate. Dar prefă-te măcar că îi acorzi un pic de interes. 

— Poruncile domniei voastre sunt sfinte, Înălţimea Voastră! 

Sărută mâna slăbită, plină de inele, care, în ciuda parfumului greu, 
mirosea a moarte. 


— Multă vreme nu te-am cunoscut, murmură ea. Domnul să te 
binecuvânteze, Ibrahim! 

leşi, întristat. Sultana-valid6 murea, ignorată de toți. Moartea bătrânei 
Hafsa Hatun avea să inaugureze domnia Roxelanei. 

Urmau răzbunări sângeroase, căci marea favorită nu-și ierta niciodată 
duşmanii. 


Roxelana află vestea morţii subite a lui Malfiruz chiar în dimineaţa zilei 
fixate pentru reuniunea de familie organizată în apartamentul ei. Soliman 
apreciase foarte mult această inițiativă. 

— Ştiam că tu și surorile mele vă veţi înțelege până la urmă. 

Prinţesele și soţii lor se prezentară, încărcaţi de cadouri. În pofida aerului 
bucuros al gazdei și al oaspeţilor ei, moartea lui Malfiruz apăsa greu în 
conştiințele lor. Nu se vorbea deloc despre ea, ca și cum n-ar fi existat 
niciodată. Reputația soţului o urmărea, chiar şi după dispariţia sa. Dar 
zâmbetele contrariate ale prinţeselor erau mai elocvente decât cuvintele. 
Zvonurile spuneau că murise otrăvită. Într-un pahar de sorbet se 
amestecaseră sticlă pisată și fire de păr fin mărunţite. Moartea venea după 
suferințe atroce. Se șoptea că Roxelana nu era străină de această crimă. 
Nimeni nu uitase că Malfiruz fusese autoarea complotului în care Yusuf, 
sclavul abisinian, avusese ghinionul să joace rolul principal. 

Un ofițer de ordonanţă aduse scuzele sultanului, care era reţinut de o 
inspecţie la Armurărie. Dar nu va întârzia să se alăture întâlnirii. 

Roxelana găsi mijlocul de a-l atrage pe Ibrahim în cadrul unei ferestre, 
pentru a-i vorbi în particular. Hadice arunca priviri furişe spre ei. Roxelana 
îi promisese să intervină în favoarea ei pe lângă Ibrahim. 

Discuţia porni prost. Marele vizir privi în jur. Membrii familiei imperiale 
păreau prinşi într-o ambianţă de armonie și veselie. 

Vorbeau zgomotos, râdeau, se desfătau cu gustări rafinate. 

— lată o reuniune foarte reușită, zise Ibrahim pe un ton ușor ironic. E un 
soi de transfer de putere. 

Roxelana pricepu aluzia la excluderea sultanei-valid, dar se prefăcu că 
nu sesizase sensul cuvintelor lui. Replica ei îl surprinse pe Ibrahim, obișnuit 
cu întortocheatele abordări diplomatice. 

— Mi-ar fi plăcut să-ţi câștig prietenia, Ibrahim! 

Neîncrederea marelui-vizir se deșteptă. 

— Sunt sclavul tău umil, Roxelana. 


Răspunsul femeii îl descumpăni din nou: 

— De ce să mergi pe sfoară? Alianţa noastră ar fi foarte benefică. 

— Nu înţeleg, zise el cu prefăcută ingenuitate. 

— Să dăm cărţile pe faţă, Ibrahim! I-ai făcut recent o vizită sultanei- 
validé. 

— l-am prezentat omagiile soacrei mele. 

În clipa aceea, Ibrahim înțelese că zidurile apartamentelor bătrânei Hafsa 
Hatun aveau urechi. 

— De ce să nu ne legăm interesele? propuse ea cu aceeaşi sinceritate 
brutală. 

— Dar legăturile noastre există de mult, răspunse el cu finețe. 

Nu slujim cu același devotament — fiecare în felul lui — acelaşi august 
stăpân? 

— Îmi pare rău, Ibrahim, că nu răspunzi francheţei mele cu aceeași 
francheţe. 

Îşi dădu seama foarte clar că Roxelana cunoştea angajamentul pe care și- 
] luase în legătură cu prinţul moştenitor. 

Voia să-l atragă în tabăra ei. Ibrahim se îndoia de sinceritatea ei. 

Avea să se folosească de el şi apoi, o dată compromis, îl va arunca în 
ghearele fiarelor. 

Cu toate acestea, descifra în privirea ei un sentiment pe care nici măcar 
nu căuta să-l ascundă. Îl iubea oare? Bănuise dintotdeauna că simţea pentru 
el o pasiune cu atât mai arzătoare cu cât nu putea fi exteriorizată. 

— N-aş putea fi mai explicită. Rupi toate podurile pe care vreau să le 
construiesc peste prăpastia care ne desparte. 

— Dar nu ne desparte nimic! replică el calm. 

— Renunţ! zise ea, sătulă. 

Se simţi înfrântă. Ar fi fost gata să facă orice concesie pentru a asigura 
viitorul copiilor ei și pentru a-l elimina pe prințul Mustafa. Dar Ibrahim 
refuza mâna întinsă de ea. Roxelana își aminti de vestitul triunghi despre 
care îi vorbise Soliman. De ce nu-l acceptase atunci? 

Acum era prea târziu. Marele-vizir se menținea cu îndărătnicie pe poziţii. 
Susţinându-l pe prinţul moştenitor, se încăpăţâna să înainteze pe un drum 
periculos. Cu-atât mai rău pentru el. 

Războiul avea să fie nemilos. Schimbă subiectul. Senină, aproape 
zâmbitoare, Roxelana îi vorbi despre Hadice. 


— Soţia ta te adoră! Mi-a făcut confidenţe. Nimeni nu te-ar fi împiedicat 
să iubeşti altă femeie... 

Să fie şi asta o invitaţie? Nu părea cazul. Roxelana continuă pe același 
ton, aproape glumeţ: 

— Dar fă-o mai puţin ostentativ! Când te întorci acasă, îmbrăţișeaz-o pe 
Hadice și vorbește-i de dragoste! Respectă forma şi totul va fi bine! O vei 
face fericită. Sper că-mi vei ierta această intruziune. Dar, în calitate de rudă, 
mi-am permis să-ți dau acest sfat. 

Uşa se deschise, şi eunucul negru, marele-maestru de ceremonie, intră 
bătând cu toiagul în dalele de marmură. 

— Înălţimea Sa sultanul! anunţă el cu gravitate. 


Kislar agasi, în mare ţinută: robă albă cu broşe de aur, mantie albă tivită 
cu blană de hermină, turban alb împodobit cu pene de struţ, urca cu paşi 
lenți scările de marmură păzite de un șir dublu de ieniceri în uniformă de 
gală, care țineau torţe aprinse. 

Fruntea îi era îngreunată de gânduri sumbre. Doar el şi marele-vizir știau 
că sultana-valide e pe moarte. Ei îi datora ascensiunea, bogăţiile și puterea 
lui. Doamna Rebia și conducătoarele haremului observaseră slăbiciunea, 
tenul cenușiu și expresia crispată întipărite pe chipul răvăşit al bătrânei. I le 
atribuiau necazurilor suferite, celor două dolii recente, vârstei care nu iartă. 

Dar el, „generalul” fetelor, ştia că sultanei-valide i se apropia sfârşitul. Îl 
chinuia neliniștea. După dispariţia ei, Roxelana îl va păstra în fruntea 
eunucilor negri? Intrigile care se ţeseau în jurul marii favorite îl epuizau. 

Ajuns în faţa intrării de onoare a palatului, gândurile îi fură întrerupte de 
primul șambelan al lui Ibrahim, care îi întâmpina pe invitaţii stăpânului său. 
Un paj îl conduse printr-un șir de saloane luminate strălucitor până într-o 
încăpere vastă, cu coloane din marmură verde și fără tavan, unde marele- 
vizir își primea oaspeţii. 

Dădea un banchet în cinstea lui Khair ed-Din Barbarossa, marele amiral, 
care se întorsese la Constantinopol după o absență îndelungată. Toți 
demnitarii imperiului, cu șeicul Ul-Islam în frunte, participau la această 
sărbătoare. 

La puţin timp după kislar agasi, vestitul Barbarossa îşi făcu o intrare 
răsunătoare. Zgomotul încălțărilor sale răsuna pe dalele de marmură, iar 
râsul lui tunător ridica ecouri sub tavanele înalte. Îşi purta sprinten cei 


şaizeci și cinci de ani și niciun fir de păr alb nu-i înspica barba roşcovană, 
mătăsoasă și ondulată. 

Marele-amiral vorbea cu voce puternică, însoțindu-și cuvintele cu gesturi 
largi. Îi plăcea să spună anecdote deocheate și să facă glume grosolane. 
Întreaga lui ființă emana o energie debordantă. 

Barbarossa era un pirat faimos, care cucerise Algerul şi mai multe locuri 
fortificate din Africa de Nord. După ce-şi impusese autoritatea asupra 
acestui vast teritoriu, făcuse jurământ de supunere cu sultanul Selim I, 
pentru a-și asigura protecţia unei armate puternice. Padișahul acceptase 
bucuros Algerul, acest dar picat din cer. Intrat sub scutul imperiului, 
Barbarossa și-a continuat îndeletnicirile piratereşti, oferind vistieriei turcești 
o parte din prada lui. La Constantinopol era tratat cu respect, admiraţie şi 
invidie, pentru că ştiuse să-și păstreze un soi de autonomie care îl punea la 
adăpost de capriciile celor mari. 

Ibrahim se gândea de mult să-i folosească talentele ca să reorganizeze 
forţele navale turceşti. 

În timpul banchetului, marele-vizir îl aşeză în dreapta lui și îl trată cu 
onorurile datorate unui invitat de vază. După ospăţul opulent şi bogatul 
program artistic, Ibrahim îl conduse pe Barbarossa în grădină, ca să respire 
aer proaspăt. Pretext comod pentru a începe o discuție importantă și 
discretă. Exemplul lor fu urmat de alți demnitari dornici să-și ușureze 
digestia. 

— Aş vrea să-ţi vorbesc între patru ochi, frate, îi zise marele-vizir cu 
voce joasă. Și ceea ce vom vorbi nu va ieşi de-aici. 

Barbarossa ridică mâna. 

— Tăcerea este podoaba și garanţia vieţii, spune un proverb arab. 
Nimeni nu s-a căit vreodată pentru că a tăcut, dar a regretat deseori că a 
vorbit. 

— Sultanul, împărătescul nostru stăpân, lâncezeşte. 

— Lâncezeşte? Cum aşa? 

— Grelele sarcini ale imperiului şi problemele complexe de familie îl 
copleşesc. Eu sunt prietenul lui cel mai apropiat și simt că se prăpădeşte, se 
ofileşte. O adoră pe Roxelana, cadâna lui, dar cred că bărbatul are nevoie 
să-şi schimbe partenera din când în când. 

Barbarossa râse zgomotos. 

— Până și în Alger se vorbeşte de această îmblânzitoare de fiare! 


— Vorbeşte mai încet! îi porunci gazda. Roxelana este un subiect 
interzis. Şi urechile ascultă în umbră. 

— De exemplu, burtosul acesta îmbrăcat în alb care ne urmează de 
departe paşii? 

— E kislar agasi, iscoada principală a Roxelanei. Cred, totuşi, că nu e 
foarte fericit la ora actuală. 

— De când am venit la Constantinopol toată lumea vorbeşte despre 
această femeie. 

— Și va vorbi şi mai mult dacă sultana-valide moare. Roxelana va avea 
mână liberă nu numai asupra haremului, ci și asupra politicii imperiului, 
ceea ce este foarte periculos. 

Viclean și abil, sub înfățișarea unei bunăvoinţe zâmbitoare, Barbarossa 
nu avu nevoie de alte explicaţii ca să înţeleagă. Deşi locuia la Alger, unde 
îşi avea palatul, numeroși spioni îl ţineau la curent cu ceea ce se petrecea la 
Curtea imperială. Ibrahim avea nevoie de sprijinul lui și el era gata să i-l 
acorde. Un asemenea aliat nu era de neglijat. Ibrahim reluă: 

— Planul de campanie al flotei tale pe coastele italiene, pe care l-am 
studiat împreună, mi-a dat o idee. 

Barbarossa îşi mângâie amuzat mustaţa cu vârfurile căzute. 

— Cred că ne-a străbătut aceeași idee! 

Ibrahim îl bătu prieteneşte pe umăr. 

— Am impresia că ne vom înţelege fără cuvinte! 

— Prietenia n-are nevoie de discursuri savante. 

— Îi voi aminti de Fondi, zise Ibrahim. 

— Şi de o mare doamnă, confirmă Barbarossa. 

— Al cărei blazon înfățișează busuiocul, floarea iubirii. Se numește 
Iulia. 

— Vorbeşti despre frumoasa, incomparabila Iulia de Gonzague, ducesă 
de Trajetto și contesă de Fondi. 

— Am făcut rost de o copie a portretului ei pictat de Sebastian de Pimbo. 
Femeia aceasta întruchipează perfecțiunea. Toți poeţii Italiei îi cântă 
frumuseţea. 

— Frate, zise Barbarossa cu căldură, i-o vom oferi sultanului pe divina 
Iulia. Îmi iau întotdeauna în serios angajamentele! 

Ferdinand invadase din nou Ungaria şi asediase Buda. Dar, în cetate, o 
tânără care observase întâmplător mișcările trupelor austriece, își smulsese 
o fâşie de pânză din rochie, o vârâse în încărcătura de praf de pușcă și 
dăduse foc fitilului astfel improvizat. Alarma fiind dată, turcii urcară pe 
metereze şi respinseră atacul inamic. 

Carol Quintul îşi mobilizase deja forțele la Ratisbonne când primi o 
informaţie îngrijorătoare. În fruntea unei armate de patru sute de mii de 
oameni, Soliman se îndrepta în marș forţat spre Ungaria. Ferdinand renunță 
la asedierea capitalei și se retrase în grabă în Austria. 

Sultanul îi scrise Roxelanei că fusese întâmpinat cu entuziasm la Buda 
de Zâpolya și de partizanii săi, dar că populaţia ungară păstrase o tăcere 
ostilă la trecerea lui. Află că marea armată își continua înaintarea către 
Austria. Achingiii şi tătarii care alcătuiau avangarda treceau prin foc şi 
sabie satele și târgurile neîntărite. Trupele pătrunseră adânc în teritoriul 
austriac. Mai multe cetăți căzură în mâinile turcilor. Apărătorii Vienei se 
pregăteau febril să suporte un nou asediu. 

Ultimele vești primite de Roxelana o înștiințară că marea armată se 
oprise la Guns, un orășel fortificat apărat de o gamizoană de opt sute de 
soldaţi și care opunea o rezistență neașteptată. 

Soliman spera să sfărâme cetățuia de la Guns, dar asalturile repetate 
lansate împotriva zidurilor de apărare se frângeau neputincioase, în ciuda 
forţelor însemnate folosite. Austriecii le provocară pierderi foarte grele 
turcilor. Sultanul fremăta de nerăbdare. Marea oaste, menită să cucerească 
Germania, se opintea într-o cetate amărâtă, apărată de o mână de oameni. 

Sultanul îi scrise Roxelanei o epistolă în care îşi vărsa furia. 

Propriii soldați păreau paralizaţi de o spaimă nefirească. 

Pretindeau că un batalion de diavoli înarmaţi cu săbii în flăcări îi secerau 
ca spicele de grâu. Exasperat, Soliman abandonă asediul de la Guns și își 
reluă înaintarea spre inima Austriei. 

Renunţă la ideea de a ataca Viena. După eşec, nu mai îndrăznea să-și 
încerce norocul, cu atât mai mult cu cât nu avea artilerie grea. În schimb, se 
afundă în Stiria și o răvăşi. 

Armata austriacă se sustrăgea unei confruntări față în faţă. 

Carol Quintul și fratele lui se resemnară să abandoneze Ungaria. 

Refuzară riscul unei înfrângeri care ar fi lăsat Germania fără apărare. 


Soliman se opri sub zidurile de la Graz. Acolo primi o veste proastă. 
Sultana-valid€ își dăduse ultima suflare. În ciuda neînțelegerilor care 
umbriseră în ultima vreme relațiile cu mama lui, plânse. Interpretă dispariţia 
ei ca pe un semn nefast şi luă decizia să se întoarcă la Constantinopol. 

Nu numai că moartea sultanei-valid€ îl priva pe Ibrahim de un aliat 
preţios, dar aceasta intervenea într-un moment nefavorabil. 

Eșecul campaniei din Austria îl slăbi. Soliman nu-l acuză de 
incompetenţă, deși înfrângerile suferite de armata otomană i-ar fi putut fi 
imputate lui, în calitate de comandant-șef. Împotriva lui se organiză o 
campanie subtilă și perfidă de denigrare. 

Soliman se întoarse furios la Constantinopol. Ameninţările lui împotriva 
lumii apusene, fără valoare, deveneau simple lăudăroşenii. Mândria lui, 
orgoliul lui sufereau. Deşi simțea o mare amărăciune, afișă seninătatea 
învingătorului. Cuvintele liniştitoare ale Roxelanei îi aduseră consolarea de 
care avea nevoie. 

Funeraliile lui Hafsa Hatun se desfășurară cu simplitate, aşa cum îşi 
dorise ea. A fost înmormântată alături de Selim I. 

Roxelana devenea prima doamnă a imperiului. Surorile sultanului și soții 
lor se grăbiră să-i aducă omagii. Cu o voce vibrând de emoție, Roxelana 
declară că pierderea sultanei-valide nu va putea fi înlocuită niciodată, dar că 
se va strădui să urmeze cu demnitate exemplul ei. Îl primi pe prinţul 
moștenitor şi îl asigură de afecțiunea și sprijinul ei. 

— Ai suferit o pierdere grea, dragul meu Mustafa. Bunica ta te adora. 
Vei găsi la mine aceleași sentimente de iubire și tandrete. 

Soliman, înștiințat de această scenă de familie, se înduioşă până la 
lacrimi văzând înţelegerea şi sensibilitatea Roxelanei. 

Apoi prințul Mustafa se întoarse în provincia lui. Ibrahim reluă 
conducerea afacerilor de stat, iar Soliman își regăsi partidele de vânătoare. 
Sporturile violente îl ajutau să-și potolească îngrijorarea. 

Pentru că atacurile directe împotriva marelui-vizir rămâneau fără efect, 
întrucât Soliman se zburlea ca un arici când era denigrat prietenul său, 
Roxelana adoptă o nouă strategie. Începu prin a justifica activitatea politică 
şi militară a marelui-vizir, la început mai moderat, apoi cu o vigoare tot mai 
sporită. În același timp, se pierdu în reproșuri împotriva celor care îi 
atribuiau lui Ibrahim planuri necurate, fără a uita însă să le precizeze. 

— Cred că m-am înșelat asupra lui, zicea ea cu falsă sinceritate. E ridicol 
să pretinzi că le-a vândut dușmanilor planurile tale de campanie. Ce interes 


ar fi avut să o facă? 

Pentru bani? Are deja una dintre cele mai mari averi din imperiu, dacă nu 
chiar cea mai mare. Că a acumulat-o într-un timp atât de scurt nu dovedeşte 
că a fost dobândită prin mijloace necinstite. Duşmanii lui pomenesc dorinţa 
lui de a-l instala în fruntea imperiului pe prinţul moştenitor, ceea ce e 
absurd. Ce folos ar trage el dintr-o asemenea schimbare? Mustafa ar fi mai 
îngăduitor decât tine? Nu cred. În prezent, beneficiază de prerogative pe 
care niciun alt mare-vizir nu le-a avut vreodată înaintea lui. Este egalul tău. 
Defăimătorii lui pretind că te duce de nas. E ridicol! Dacă își atribuie în faţa 
ambasadorilor străini puterile nelimitate de care se bucură şi dacă se laudă 
că tu n-ai îndrăzni niciodată să desfaci ceea ce a făcut el, nu face decât să 
spună adevărul. A căpătat mai multă experiență politică şi militară decât 
tine. Am citit într-o carte că englezii au o constituție numită Magna Charta. 

Aceasta limitează prerogativele regelui şi sporeşte puterile prim- 
ministrului și ale Parlamentului. Suveranul domnește, în vreme ce prim- 
ministrul guvernează. A domni înseamnă a reprezenta statul la ceremonii și 
a semna deciziile miniştrilor, votate de Parlament. În felul acesta, dispune 
de o mare libertate şi poate să se ducă la vânătoare, să se ocupe de familie, 
de prieteni, să dea petreceri, în fine, să se bucure de toate plăcerile vieţii. 

Soliman o privi perplex. 

— Roxelana, ce tot spui acolo? Vorbeşti în șarade. Unde vrei să ajungi? 

Ea afişă un aer uimit. 

— Vorbeam, pur şi simplu, de englezi, care le-au smuls regelui lor 
constituţia, după un război civil. Tu tocmai ţi-ai cedat puterile marelui-vizir 
şi Divanului fără să ţi-o ceară nimeni! 

— Ce zici tu? Constituţie, abandonarea puterilor, război civil... 

Roxelana răspunse cu o expresie ingenuă: 

— Poate că m-am înșelat. lartă-mă! Dar am crezut că ultima campanie 
te-a dezgustat atât de tare de putere, încât te-ai hotărât să renunți. 

Fruntea sultanului se înroși de furie. Ripostă cu duritate: 

— Ajunge! Să nu mai repeţi cuvintele acestea smintite! 

Roxelana dădu înapoi şi se apropie de sultan, strânse în braţe bustul 
musculos și își rezemă capul, drăgăstoasă, de pieptul lui. 

— Ştii bine, Soliman, că nimeni din lume nu-ţi doreşte binele mai mult 
decât mine. Viaţa mea este legată de a ta. Nu poţi pune la îndoială 
sinceritatea mea, dragostea pe care ţi-o port. 


Doresc ca toate aceste zvonuri mincinoase să se risipească. Şi ca aceia 
care au interes să te discrediteze să fie pedepsiţi. 

Îl sărută cu înflăcărare. 

— Când sunt lângă tine, când îţi ating trupul, îți simt răsuflarea și-mi 
apropii buzele de ale tale, sunt fericită! Am senzaţia că-L îmbrăţișez pe 
Dumnezeu! Pentru că tu eşti Dumnezeul meu, Soliman! 

Pentru a-l sustrage pe Soliman influenţei lui Ibrahim, Roxelana căuta 
mijloace să rămână alături de el cât mai mult timp posibil. 

În ciuda energiei sale şi a puternicei personalităţi, sultanul era încă 
subjugat de prietenul său. Să fie din cauza iubirii fizice, a afecțiunii, a forţei 
obișnuinţei? De fiecare dată când Soliman pleca de la Eski Serai, hotărât să- 
i facă faţă lui Ibrahim, își pierdea orice fărâmă de hotărâre, căzând din nou 
pradă farmecului său. Riistem îi scrise Roxelanei: 


„Presupun că marele-vizir are puterea unui îmblânzitor de șerpi, pe care 
o exercită asupra Înălțimii Sale. Cum altfel s-ar explica ascendentul, 
influența lui diabolică asupra padișahului? Ibrahim este un om periculos, 
care trebuie eliminat!” 


După o noapte de dragoste, când zorile începeau să lumineze ferestrele, 
Roxelana se lipi de corpul gol al sultanului şi-i șopti cu voce mângâietoare: 

— Când mă părăseşti ca să te duci la Yeni Serai, singurătatea îmi macină 
inima. Nu pot îndura să fiu despărțită de tine! Nici măcar câteva ore! 

Soliman lăsă să-i scape un oftat. 

— Diseară nu voi putea veni la tine, fiindcă trebuie să prezidez un 
consiliu care se va prelungi până noaptea târziu. Am pierdut ultimul război, 
dar Ibrahim tocmai a câştigat pacea. Ambasadorii lui Carol Quintul şi ai lui 
Ferdinand vor veni în curând la Constantinopol ca să încheie un tratat care 
nu numai că va pune capăt războiului, dar îi va obliga, în plus, să plătească 
un tribut însemnat. Închipuie-ţi! Marele Carol Quintul şi trufaşul Ferdinand 
se resemnează să-mi devină vasali. Să sărbătorim acest eveniment! 

Soliman o sărută pe gură. Ea gemu, străbătută de un fior de voluptate, 
apoi murmură: 

— Pot să-ți pun o întrebare? De ce nu mă iei la Yeni Serai? În felul 
acesta aş putea petrece noaptea în patul tău! 

Padişahul tresări de parcă i-ar fi cerut să comită un sacrilegiu. 

— Să te iau la Yeni Serai? 


— Numai noaptea. În zori mă întorc la Eski Serai. 

— Tatăl meu, bunicul meu au hotărât că femeile haremului nu vor fi 
primite niciodată la palatul imperial. Ciripitul lor uşuratic ar tulbura 
seninătatea sultanului, împiedicându-l să judece cum se cuvine chestiunile 
de stat. 

— Mi-ai cerut deseori părerea. Și niciodată n-ai avut de ce să te căieşti. 

O privi încurcat. 

— Nu neg asta. Dar intrarea unei cadâne în palatul imperial ar fi o 
încălcare gravă a tradiţiei, a legii! 

Ea muşcă uşor urechea sultanului. 

— Eu nu sunt o cadână oarecare! Sunt Roxelana! Asta nu e de ajuns? 


În vreme ce soarele la apus arunca o lumină purpurie deasupra 
Constantinopolului, un şir dublu de ieniceri instalaţi pe drumul pe care avea 
să-l urmeze cortegiul Roxelanei de la Eski Serai la Yeni Serai silea trecătorii 
să-şi lipească faţa de ziduri. Excesul precauţiilor care înconjurau deplasarea 
Roxelanei sublinia creşterea importanţei sale politice. 

La Yeni Serai, a fost nevoie să se izoleze câteva încăperi pentru a 
adăposti sclavele care aveau să asigure servirea favoritei și eunucii negri din 
garda ei personală. Toate aceste aranjamente făcute în grabă necesitaseră 
mari eforturi. Dar piedicile nu contau când era vorba de Roxelana. 


Ibrahim evită să-și exprime părerea asupra acestei mici revoluţii de la 
palat, deși o dezaproba. Echilibrul pe care îl menţinuse de bine-de rău 
sultana-valide în sânul familiei imperiale se risipea. Ibrahim simţea că toate 
gesturile lui, toate cuvintele lui erau interpretate, disecate cu rea-voinţă. 
Până şi căsătoria lui de conveniență cu Hadice mergea prost. Slabă, 
dizgraţioasă, cu buza de sus umbrită de o mustață fină, cu picioarele 
acoperite de păr, ea întrunea toate defectele care îl scârbeau pe Ibrahim. 

Într-o seară, întorcându-se în cabinetul lui de lucru, găsi un sclav 
scotocindu-i prin hârtii. Furios, îl întrebă pentru cine lucrează. Nemulțumit 
de explicaţiile lui bâlbâite, porunci să fie torturat. Ajuns la capătul puterilor, 
sclavul declară că era în slujba lui Timur, şambelanul lui Ibrahim. Torturat 
la rândul lui, Timur recunoscu că se lăsase cumpărat de Riistem. 

După ce nimici această reţea de iscoade, marele-vizir medită la măsurile 
pe care trebuia să le ia în urma acestei afaceri. 


Riistem lucra pe cont propriu? Era unealta Roxelanei? Sau a lui Iskender 
Celebi? Studie toate ipotezele și se hotărî să reacționeze energic. Se 
prezentă la sultan şi îi puse sub ochi un raport amănunțit despre manevrele 
lui Riistem. 

Soliman păru distrus. Îl asigură că nu era la curent cu acţiunile șefului 
poliţiei. 

— O să-l chem să-l interoghez în faţa ta. Nu-mi place ca miniștrii mei 
să-și regleze conturile peste capul meu. 

Interpelat brutal de sultan, Riistem se justifică fără să se piardă cu firea. 

— Marele-vizir a interpretat greșit activitatea oamenilor mei. 

Este o simplă rutină. Pretinşii mei spioni au misiunea de a-i supraveghea 
pe agenţii străini care se strecoară sub diverse identități în anturajul 
demnitarilor noştri, ca să fure documente de stat. 

Tupeul lui Riistem îl indignă pe Ibrahim. 

— Mai bine spune-le copiilor poveştile astea, Rüstem, poate pe ei îi 
adormi! 

Rüstem rânji dispreţuitor. Părea sigur pe el, ceea ce însemna că era 
sprijinit de prieteni puternici. Iritat de această afacere necurată, Soliman își 
privi nehotărât cei doi miniştri. Ibrahim era prietenul și colaboratorul lui de 
multă vreme. Pe de altă parte, Rüstem își dovedise de numeroase ori 
calităţile. De această dată comisese o imprudenţă şi o greşeală profesională. 
Acum, el, Soliman, trebuia să facă o alegere. Să-l sacrifice pe Ibrahim? 

Căderea lui ar fi încântat-o pe Roxelana, dar nu concepea să se lipsească 
de el. Iar trimiterea lui Rüstem ca guvernator într-o provincie neînsemnată 
l-ar fi privat de un ministru competent, imaginativ şi devotat. Sultanul se 
întoarse către Rüstem și îi vorbi pe un ton mohorât: 

— Du-te acasă şi aşteaptă ordinele mele! 

Uluit de acest deznodământ, Riistem nici măcar nu se apără. 

Era sigur că Roxelana nu-l va abandona. Îi sărută sultanului pulpana 
mantiei şi se retrase fără a-l saluta pe marele-vizir. 

— Îmi pare nespus de rău, Ibrahim! zise Soliman. Voi veghea ca aceste 
greşeli să nu se mai repete. Nu voi permite nimănui să-ţi lezeze drepturile. 

Făcu o pauză, apoi îi zâmbi prietenos. 

— Ne întâlnim la reuniunea din seara asta. La revedere, prietene! 

Ibrahim părăsi gânditor Yeni Serai. Tocmai câștigase prima bătălie 
împotriva lui Riistem, dar obiectul războiului era încă incert. Roxelana avea 
să intre, cu siguranţă, în joc. Era dispus să parieze că favorita fusese deja 


prevenită de conflictul care, de data aceasta, îl plasa deschis împotriva lui 
Riistem. 

Întors acasă, cină singur, pentru că Hadice era supărată pe el. 

Mâncărurile servite erau excelente, dar cu toate acestea abia se atinse de 
ele. Evoluţia relațiilor lui cu sultanul îl îngrijora. Acesta îi vorbise într-o zi 
despre un triunghi care simboliza prietenia faţă de el şi dragostea față de 
Roxelana. Acum triunghiul acesta se transforma în pentagon, căci celor trei 
personaje li se adăugau Rüstem şi Iskender Celebi. Se găsea, așadar, în 
minoritate, pentru că Soliman se desprindea treptat de el şi adopta rolul de 
arbitru. 

Nu-i mai rămânea decât un prieten, Mustafa, prințul moştenitor. Ibrahim 
compara prietenia lor cu asocierea dintre un orb şi un olog. Moartea unuia 
ducea la dispariţia celuilalt. Înainte de a-și da duhul, sultana-valide îl 
implorase să vegheze asupra lui Mustafa. Va trăi oare destul pentru a duce 
la îndeplinire această misiune? 

După cină, plecă la Yeni Serai. Această reuniune nocturnă a Divanului 
trebuia să preceadă iminenta sosire la Constantinopol a ambasadorilor lui 
Carol Quintul și ai arhiducelui. Soliman voia să arunce o ultimă privire 
peste propunerile care aveau să-i fie aduse. Ibrahim plătise scump un 
secretar al Preacatolicei Sale Majestăţi, care îi furnizase anticipat concesiile 
extreme pe care erau autorizați să le facă trimişii austrieci. 

Când marele-vizir intră în sala Divanului, miniștrii sosiți deja discutau 
amical, așteptând venirea sultanului. Ayas Pașa întâmpină cu un zâmbet 
jenat apariţia lui Ibrahim. 

— Am fost înștiințat, frate, de abuzul comis de Rüstem. Îmi pare foarte 
rău. Înainte de a se retrage la cină, Înălțimea Sa mi-a poruncit să anchetez 
personal această întâmplare. Te asigur că voi fi nemilos. 

— Sunt sigur de integritatea ta, frate, răspunse Ibrahim, înclinând capul. 

Marele-maestru de ceremonii anunţă cu gravitate: 

— Înălţimea Sa sultanul! 

Soliman, îmbrăcat în alb, străbătu sala prin faţa vizirilor prosternaţi şi se 
urcă pe tron. 

— Înainte de a deschide dezbaterile, zise el, vreau să rezolv o chestiune 
spinoasă. 

Făcu semn unui ofițer de ordonanţă care ieşi, apoi se întoarse după 
câteva clipe, urmat de Riistem Pașa. Acesta făcu o plecăciune adâncă în 
prag, după care înaintă, cu capul plecat umil, către piciorul tronului. 


Îngenunche și sărută pulpana mantiei împărăteşti, sub privirile stupefiate ale 
lui Ibrahim. 

Soliman îi dădu lui Riistem permisiunea să se ridice, apoi se întoarse 
spre marele-vizir. 

— Ibrahim, zise el solemn, m-am gândit mult la faptele imputate lui 
Rüstem Paşa. S-a făcut vinovat de neatenţie, pentru că oamenii lui 
insuficient controlați au încălcat secretul cabinetului tău. Ibrahim, în faţa 
mea și în faţa Divanului întrunit, Rüstem Pașa își cere umil iertare și își ia 
angajamentul să-și pedepsească oamenii care, din proprie iniţiativă, și-au 
depăşit ordinele. Acordă-i iertarea ta! Arată-ţi din nou mărinimia! 

Lui Ibrahim nu-i venea să-și creadă urechilor. Era victima unei manevre 
nedemne, pusă la cale în amănunt de către sultan, „prietenul” lui. 
E.xasperarea și mânia lui erau atât de violente, încât nici nu auzi cuvintele 
ipocrite rostite de Riistem, care îl sfida cu o privire plină de ironie. Vizirii 
urmăreau scena clătinând din cap. Încuviinţau această măsură înţeleaptă. 
Numai Ayas Paşa părea uimit de această schimbare de program intervenită 
în ultima clipă. 

Ibrahim surprinse, cu inima frântă, privirea furişă strecurată de sultan 
spre loja cu gratii care ar fi trebuit să fie rezervată exclusiv folosinţei sale 
personale. Era convins că, din postul acela de observaţie, Roxelana urmărea 
mascarada ce se desfășura după dorinţa ei. Inima lui Ibrahim bătea să-i sară 
din piept. Soliman îl trădase. Îşi abandonase rolul de arbitru pentru a deveni 
simplul executant al voinţei Roxelanei. Pierderea încrederii în cel mai bun 
prieten este o încercare dureroasă. 

Comedia luă sfârşit. Riistem duse mâna la inimă, gest care dovedea 
devotamentul lui față de Ibrahim, apoi ascultă invitația padişahului care îi 
făcu semn să-și reia vechiul loc. 

Oficial, marele-vizir obținuse satisfacţie, dar în realitate pierduse partida. 
Aparent impasibil, se aşeză în dreapta sultanului. 

— Deschid dezbaterile! spuse Soliman cu gravitate. Primul punct: 
discuţiile în jurul cererii de pace formulate de așa-zisul împărat Carol 
Quintul. Al doilea punct: viitoarea campanie a marelui amiral Khair ed-Din 
Barbarossa. 

Ibrahim intuise corect. Din loja care dădea spre sala Divanului, Roxelana 
urmărea reuniunea care se desfășura jos. Accesul ei în acest loc sacru 
reprezenta nu numai una dintre cele mai mari victorii ale ei, ci deschidea, în 


același timp, un nou capitol important în istoria învolburată a vieţii sale. La 
fel de important ca venirea pe lume a lui Mehmed, fiul ei cel mare. 

La Roma, tatăl ei o dusese de trei sau patru ori la teatru. 

Asistase atunci la comedii italiene atât de iubite de public, încât râsetele 
acopereau uneori replicile actorilor. 

Acum, la Constantinopol, urmărea din loja ei de la Yeni Serai un 
spectacol cu mult mai captivant, căci întâmplările lui jucau un rol hotărâtor 
asupra destinului lumii. Ea putea chiar să influenţeze acest joc pasionant, 
așteptând să-l conducă, mai târziu, după voia ei. Căci Roxelana luase boala 
politicii, prinsese gustul facerii și desfacerii evenimentelor, al manipulării 
oamenilor. 

Reușise fără dificultate să răstoarne situaţia critică a lui Rüstem în 
favoarea lui. Îi fusese de ajuns o cină între patru ochi cu Soliman pentru a-l 
face să se răzgândească, consternându-l pe Ibrahim. Marele ei vis de a 
prelua într-o zi frâiele puterii căpăta formă de la o zi la alta. Îşi propusese să 
exercite o asemenea influenţă politică încât nici moartea lui Soliman să nu-i 
poată periclita situaţia. Dar, pentru a ajunge la asta, trebuia să elimine două 
personaje: prinţul Mustafa și Ibrahim. O dată fiul ei cel mare, Mehmed, 
instalat pe tron, ea avea să dispună de o putere ascunsă, adevărata putere, 
care dirijează totul. Căci Mehmed o adora, îi acorda încredere deplină și ar 
fi fost fericit să profite de experienţa și de spiritul politic al mamei sale. 

Roxelana îi privi pe vizirii care închinau capetele acoperite de turbane, 
încuviințând umil toate deciziile sultanului, și își închipui ziua în care 
propria autoritate va avea aceeași greutate. Pentru că, în străfundurile 
inimii, Roxelana ascundea ideile unei autocrate care tinde să înăbușe orice 
opoziţie. Va şti să se descurce în această lume colcăind de intrigi. Dacă în 
trecut ezitase uneori, calea ei era acum trasată perfect, în cele mai mici 
amănunte. 

Din loja ei cu gratii, Roxelana asistă cu interes viu la audiența acordată 
de Soliman lui Ieronim de Zara, trimisul extraordinar al lui Carol Quintul. 
Ambasadorul era un negociator viclean, care știa să altemeze amenințările 
şi cuvintele paşnice pentru a obţine cât mai multe concesii. Dar avea de-a 
face cu un adversar puternic. Ibrahim făcu o nouă descoperire. Agenţii lui 
capturară un curier diplomatic care îi aducea lui Zara un mesaj semnat de 
Granvelle, ministrul Afacerilor Externe din Spania. Acesta anunţa 
încheierea unei alianţe secrete între Spania și Persia, îndreptată împotriva 
Turciei. Această legătură ar fi permis ambasadorului austriac să se arate mai 
exigent. Dar, întrucât jocul Spaniei fusese dat la iveală, marja de manevră a 
ambasadorului ei se reduse la zero. 

Seara, la cină, Soliman comentă audiența: 

— Cred, Roxelana, că argumentaţia, dialectica şi  paradoxurile 
ambasadorului te-au plictisit de moarte. 

— Din contră, răspunse ea cu vioiciune. Întrucât eu nu eram implicată în 
discuţii, mi-am păstrat mintea limpede. Asta îmi îngăduia să despart 
adevărul de minciună. 

— Vizirii s-au împărțit în două tabere. Cei care condamnă reaua-credință 
a spaniolilor și cer război împotriva lor, şi cei care propun tărăgănarea 
discuţiilor până aflăm care le sunt adevăratele intenții. 

— Asta-i politica lui Ibrahim, nu-i așa? Ei, bine, are dreptate! 

Nu vrea să pornească războiul pe două fronturi. Cât timp el continuă 
negocierile cu Zara, armata ta îl va ataca pe neașteptate pe regele Tahmasp 
și, după ce îl înfrânge, se va întoarce împotriva spaniolilor. 

Soliman mângâie mâna Roxelanei. 

— Sunt răsfăţat de Dumnezeu, zise el cu tandreţe. Am o soție frumoasă 
ca luceafărul dimineţii şi şireată ca un diplomat. I-ai putea lua oricând 
postul marelui-vizir. 

Ea lăsă capul în jos cu modestie. 

— Îmi găsesc fericirea cea mai dulce în preajma ta. Să fiu femeia care te 
adoră, preoteasa soarelui care străluceşte pentru toată lumea, dar care nu-mi 
încălzeşte decât mie inima. 

Până la urmă, părerea lui Ibrahim, susținută de această dată și de 
Roxelana, avu întâietate. Soliman hotărî să semneze pacea „pentru mai 
multe secole” cu austriecii și spaniolii și își luă angajamentul să-l trateze pe 


Ferdinand ca pe propriul fiu. In schimb, acesta recunoştea suzeranitatea 
otomană și se obliga să plătească un tribut anual de treizeci de mii de 
monede de aur. 


Acel du-te-vino al Roxelanei între Eski Serai şi Yeni Serai devenise 
aproape un obicei, foarte criticat de turcii tradiționalişti. Dar Soliman arătă 
destulă energie ca să le închidă gura. Era foarte mulțumit să găsească în 
Roxelana un interlocutor dezinteresat, care îi merita toată încrederea şi care, 
pe deasupra, dovedea o competenţă remarcabilă. 

Planul Roxelanei se închega. Pentru a reuși, trebuia să aştepte 
împrejurări favorabile. Evenimentele se precipitară în favoarea ei. 

În primul rând, Soliman convocă la Constantinopol o adunare a 
guvernatorilor din toate provinciile și orașele mari pentru a impune 
aplicarea generală şi uniformă a decretelor sale pe întreg teritoriul 
imperiului. Printre persoanele chemate se afla, fireşte, şi prinţul moştenitor 
Mustafa. 

În al doilea rând, Soliman hotărî să trimită o expediţie-fulger împotriva 
regelui Tahmasp. 

— Acum, că avem mână liberă în Apus, îi explică el Roxelanei, ne vom 
năpusti asupra persanilor şiiţi. Trebuie să terminăm o dată pentru totdeauna 
cu Tahmasp, acest aducător de necazuri care a îndrăznit să se alieze cu 
spaniolii. Ibrahim va prelua comanda armatei noastre. 

Plecarea marelui-vizir îi convenea de minune Roxelanei. 

În al treilea rând, la curte izbucni un mare scandal care, stârnind interesul 
tuturor, abătea atenţia de la manevrele Roxelanei. O fetiță drăguță, adusă pe 
lume de prințesa Kassem, dădu ocazia unei mari petreceri oferite de 
Mustafa Pașa. Soliman acceptă invitația cumnatului său și apăru înconjurat 
de fiii săi, Mustafa şi Mehmed, şi de toţi vizirii. 

Însă Riistem veghea. A doua zi dimineaţă, sultanul găsi pe masa de lucru 
un raport tulburător, a cărui copie ajunse prin intermediul Chirei Esther la 
Roxelana. Nou-născutul prințesei Kassem nu era fată, așa cum se anunţase 
oficial, ci băiat. În vreme ce muţii înarmaţi cu frânghii aşteptau în vestibul 
naşterea, băiatul nou-născut fusese înlocuit de o fată, pe care Gözde, moașa, 
mituită de Kassem, o adusese în zori la palat. 

Gestul lui Kassem și al soțului ei presupunea planul deliberat de a-i 
opune mai târziu moștenitorului tronului un rival din dinastia Osman, ceea 
ce ar fi dus la declanșarea unui război civil. Moașa şi sclavele care o 


ajutaseră au fost supuse torturii. Adevărul ieși la iveală. Mustafa Paşa, care 
pretindea că nu știe nimic despre această afacere urzită în taină, a fost 
reținut în arest în propriul palat. Moașa, complicele ei şi muţii din Serai, 
acuzaţi de lipsă de vigilenţă, au fost spânzurați. Bebelușul a fost strangulat 
sub ochii mamei sale. 

Între timp, adunarea guvernatorilor își continua dezbaterile. În timpul 
şederii la Constantinopol a prinţului moştenitor, Roxelana îi arătă o mare 
bunăvoință. 

— E fiul tău, Soliman, îi zise ea sultanului, zâmbitoare. Sângele tău 
curge în venele lui și asta mi-l face de două ori mai scump. 

Simt pentru el aceeași afecţiune ca pentru copiii mei. 

Ochii lui Soliman exprimau bucurie și recunoştinţă. 

— Porumbiţa mea dulce, tu aduci ramura de măslin tuturor celor pe care 
îi iubesc! Îi calci pe urme sărmanei mele mame, care visa, şi ea, să 
instaureze domnia păcii şi a iubirii în jurul ei. 

— Trupul meu, spiritul meu, calităţile mele nu sunt folosite decât grijii 
de a-ţi fi pe plac. De a-ţi asigura pacea sufletului de care ai nevoie pentru a 
conduce imperiul spre culmile gloriei. 

Roxelana îi vorbea tandru și senin sultanului, dar în adâncul inimii 
ascundea o mare tulburare. Căci planul ei îndrăzneţ trebuia pus în aplicare 
foarte curând. Riistem, omul ei de încredere, stabilise în amănunt toate 
etapele şi împărţise rolurile. 


Lucrările conferinţei guvernatorilor continuau. Pentru a odihni mintea 
participanţilor după reuniunile lungi şi obositoare, sultanul le oferea din 
când în când ospeţe, partide de vânătoare și jocuri de război. 

La una dintre vânătorile de mistreți, prinţul Mustafa ucise cu propriile 
mâini o fiară imensă, încolțită. După ce șterse sângele care se scurgea de pe 
jungherul lui pe blana animalului, ceru de băut. În vreme ce sultanul şi 
ceilalți vânători îl felicitau pentru isprava sa, un paj purtând o cupă se 
apropie în fugă. Prinţul Mehmed, care se găsea în calea lui, luă cupa şi o 
goli dintr-o înghiţitură. 

— Adu-i alta fratelui meu, îi porunci el pajului care se îndepărtă iute. 

Incidentul trecu neobservat. Prințului moștenitor însetat îi fu adus un 
sorbet bine răcit, apoi vânătorii poposiră într-un luminiș, unde îi aștepta o 
masă îmbelșugată. Pajii sultanului, aliniați în șir indian, aduceau 


mâncărurile pe platouri mari din argint. În timpul ospăţului, Mehmed se 
plânse de dureri de burtă violente. 

Simptomele, pe care comesenii le atribuiră la început unei indigestii, se 
înrăutățiră. Prinţul urla că îl ard măruntaiele de parcă ar fi băut plumb topit. 
Alarmat, sultanul trimise un curier călare să-l caute pe Israel Mordecai. 
Întrucât starea prințului se înrăutăţea, a fost instalat pe o targă improvizată 
şi dus spre capitală. 

Dar comentariile se dezlănţuiseră deja. Prinţul fusese otrăvit. 

Era clar ca lumina zilei. Atâta doar că băutura îi fusese destinată lui 
Mustafa. O ceruse după ce ucisese mistrețul. Concluzia care se impunea era 
foarte clară: întâmplarea îi jucase o festă fatală fiului cel mare al Roxelanei, 
care muri la scurt timp după întoarcerea la Constantinopol. Israel Mordecai, 
care făcu autopsia, declară că decesul fusese cauzat de o otravă turcească. 


Singură, închisă în apartamentul ei, Roxelana plângea, ţipa, urla și se 
bătea cu pumnii în piept, măcinată de o durere surdă, insuportabilă. Își 
omorâse propriul fiu. Otrava destinată prinţului moştenitor pusese capăt 
vieţii fiului ei cel mare, lumina ochilor ei, podoaba tinereţii, cel mai frumos, 
cel mai inteligent și cel mai iubitor dintre copiii ei. Își mușcă buzele până la 
sânge, îi venea să se dea cu capul de pereţi. Dumnezeu o pedepsise pentru 
crima pe care o plănuise? Dar nu făcea decât să apere viaţa copiilor ei. 
Mehmed era doar o victimă nevinovată a fatalităţii. 

Dar cum se întâmplase această nenorocire? Riistem îi garantase succesul 
operaţiunii. Un fir de praf strecurat între rotițe compromisese totul. Sultanul 
avea să deschidă o anchetă. 

Credinciosul său Ayas Paşa avea să caute adevărul. Dar Riistem va şti să 
şteargă toate urmele filierei. Trebuia totuşi să găsească un ţap ispăşitor. 
Kassem și soţul ei ar fi avut toate motivele să vrea răzbunarea uciderii 
băieţelului lor. Însuşi Ibrahim ar fi putut avea ideea îndepărtării unui 
eventual rival al prinţului moștenitor, protejatul lui. 

Roxelana nu-l primi în apartament decât pe Soliman care, în ciuda 
propriei dureri, se strădui în zadar să o consoleze. 

Împrejurările acestei tragedii îl tulburau. Lucid şi logic, înţelesese că 
prinţul Mustafa ar fi trebuit să fie victima acestei otrăviri. 

Soliman avusese bănuieli chiar şi în privinţa Roxelanei, dar le alungase 
repede. Atitudinea ei binevoitoare, drăgăstoasă chiar, față de fiul ei vitreg 
eliminau ideea unui joc dublu mult prea nemernic. 


— E răzbunarea lui Kassem! ţipă Roxelana isterică. A vrut să mă facă să 
sufăr, aşa cum a suferit ea! 

Sultanul îi împărtășea durerea, fiindcă Mehmed era fiul lor preferat. Se 
gândise adesea că, dacă Mustafa ar fi păţit ceva, Mehmed ar fi fost demn 
să-i ia locul. Dar ca Roxelana să o acuze pe Kassem de această uneltire i se 
părea absurd. Închisă în palatul ei, supravegheată, era ridicol să presupui că 
ea ar fi putut fi amestecată în această afacere. Soţul ei trăia izolat de toată 
lumea în selamlik- ul locuinţei sale. 

Moartea subită a lui Kassem, survenită două săptămâni mai târziu, îl 
copleşi pe Soliman. Roxelana, bănuia el, nu era străină de acest sfârșit 
brutal. Dispariţia lui Malfiruz în împrejurări asemănătoare îi întări 
bănuielile. Dragostea nemărginită a Roxelanei pentru fiul ei cel mare i-ar fi 
justificat, în parte, excesele. În ziua stabilită pentru înmormântarea lui 
Kassem, îl eliberă pe soţul ei, pentru a-i permite să asiste la funeralii. 

Vremea se scurgea fără a domoli durerea Roxelanei. 

— Dacă pretinzi că nu Kassem a fost vinovata, atunci cine ar fi avut 
interesul să-l elimine pe fiul nostru? 

Soliman presimţea unde voia să ajungă favorita lui. 

— Ascultă, Roxelana! Ancheta a stabilit că sorbetul otrăvit nu fusese 
pregătit pentru Mehmed! Victima vizată era Mustafa! Nu există nicio 
îndoială în privinţa asta! 

Ea insistă: 

— Mehmed a fost ucis în urma unei conspirații! Într-o zi voi descoperi 
cine a fost autorul, chiar dacă va trebui să răstorn munţii! 

Soliman ridică din umeri, exasperat. 

— Vrei să poruncesc o nouă anchetă, mai amănunţită? Fără să menajez 
pe nimeni? Chiar vrei? 

Roxelana încleștă pumnii, fără să răspundă. Tot personalul care asigurase 
„servirea la masă” la această vânătoare funestă fusese decapitat, cu excepția 
pajului care adusese cupa, care n-a fost găsit niciodată. 

Soliman îl trimise pe prințul moştenitor în Magnesia. Șederea lui la 
Constantinopol devenise periculoasă. De altfel, reuniunea guvernatorilor 
tocmai se încheiase, într-o atmosferă sumbră. 

Retras în singurătatea cabinetului său de lucru, Soliman se întrebă care 
fiu avea să-i supravieţuiască. 


Evenimentele tragice de la Constantinopol avură imediat ecouri pe 
câmpurile de bătălie din Persia. Armata marelui-vizir pătrunsese destul de 
adânc în teritoriul inamic şi ocupase mai multe localităţi, precum şi bogata 
şi frumoasa cetate Tabriz. 

Acolo află Ibrahim vestea morţii lui Mehmed. Abdul Aga, noul șef al 
poliţiei secrete, îi trimitea cu regularitate raporturi despre tot ce se petrecea 
la Curte și despre intrigile urzite în jurul lui. Nu neglijă să-i pomenească 
zvonurile care îi atribuiau lui otrăvirea prinţului Mehmed. 

Lui Iskender Celebi, comandantul secund al corpului expediționar, 
sultanul îi încredințase două misiuni. În primul rând să captureze, să 
inventarieze și să trimită la Constantinopol comorile fabuloase ale regelui 
Persiei, pentru a reface finanţele Turciei. În al doilea rând, să supravegheze 
discret activitatea marelui-vizir; aceasta la insistența Roxelanei. Iskender 
primea, aşadar, şi el curieri purtători de mesaje secrete trimise de Riistem 
Pașa. 

Că sultanul considerase necesar să i-l trimită ca secund pe Iskender 
Celebi, acest personaj nesuferit, nu-l uimea pe Ibrahim. 

Chiar și în epoca celei mai strânse prietenii a lor, Soliman îi atârna un 
clopoțel de gât. 

Ibrahim fusese înștiințat că Rüstem și ministrul Finanţelor alcătuiseră o 
coaliție puternică împreună cu Roxelana, care le acorda sprijinul ei ascuns. 
Apropiaţii pretindeau că știu din surse sigure că Celebi va primi postul de 
mare-vizir după căderea lui Ibrahim. 

Relaţiile dintre marele-vizir și adjunctul său se înrăutăţeau vizibil. Abdul 
Aga îşi informă stăpânul că Iskender îi trimitea sultanului rapoarte lungi, 
umbrind reputaţia comandantului-şef cu sprijinul unor dovezi falsificate. 
Iskender, care se considera intangibil, nu ezita să-l contrazică pe marele- 
vizir în public și chiar să dea contraordine, pe care Ibrahim le anula, la 
rândul lui. 

Dar o complicaţie neașteptată dădu o întorsătură dramatică acestui 
conflict. Abdul Aga îi fumiză stăpânului său o informaţie extrem de 
prețioasă. Iskender Celebi punea deoparte o mare cantitate din aurul 
capturat în Persia, pentru a finanța coaliția de la Constantinopol, în vederea 
unei conspirații viitoare. 

Operaţiunea trebuia să înceapă cu uciderea marelui vizir şi instalarea în 
locul lui a unui membru al coaliției. Sultanul nu era la curent cu aceste 
uneltiri secrete. 


Ibrahim își frecă mâinile. Dezvăluirile lui Abdul Aga aveau să-i îngăduie 
să-și îngroape toți adversarii. Îi plasă pe Iskender şi pe toţi colaboratorii 
acestuia sub supravegherea poliției militare, care trebuia să-i raporteze cele 
mai mici mişcări pe care le făceau. A fost începutul unui mare scandal, care 
avea să tulbure întregul imperiu. 


La Yeni Serai, raportul trimis de marele-vizir sultanului, care îl acuza 
oficial pe Iskender Celebi de înaltă trădare, avu efectul unei bombe. 
Ministrul Finanţelor încercase să-și însușească tezaurul imperial și să treacă 
în tabăra Persiei. În plus, pregătea un complot care avea ramificații până la 
Constantinopol. 

Oamenii lui, prinși asupra faptului și supuși torturii, mărturisiseră totul. 

Prevenită de Riistem, Roxelana încercă să potolească furia sultanului, 
care se arătă de neclintit. Uluirea favoritei şi a omului ei de încredere 
sporiră aflând că Ibrahim, în calitate de comandant-șef al armatei, întrunise 
consiliul de război. Acesta îl judecă pe Iskender Celebi și îl osândi la 
pedeapsa capitală. 

Acuzatul se apără, invocând că în calitatea sa de comandant-adjunct 
numai sultanul avea dreptul să poruncească executarea sa. Cu măreție, 
Ibrahim replică de la înălțimea scaunului său: 

— Ai dreptate, Iskender Celebi. De-acum înainte îmi iau din proprie 
inițiativă titlul de seraskier sultan. Această nouă utoritate îmi acordă dreptul 
de a te condamna la pedeapsa cu moartea. Îţi voi face totuși plăcerea de a 
aştepta ca pecetea sultanului să fie pusă pe sentința pe care i-am trimis-o 
spre aprobare. 

Din fundul celulei sale, Iskender Celebi îi scrise o scrisoare sultanului, 
pentru a se dezvinovăţi Plângerea lui se intersectă cu ordinul de executare 
semnat de Soliman. 

Rüstem o înştiință pe Roxelana, care se simţea distrusă, de spânzurarea 
ministrului, care avusese loc în piaţa din Tabriz. 

Moarte nedemnă, căci demnitarii se bucurau de dreptul de a fi decapitaţi 
sau strangulaţi de muții seraiului. 

Marele-vizir nu reuşi să-l implice pe Riistem în complot, fiindcă, la 
câteva zile de la executarea lui Iskender, Abdul Aga muri otrăvit. Dovezile 
compromiţătoare pe care le strânsese împotriva complotiştilor dispărură 
fără urmă după moartea lui. 


Eliberat de ameninţarea care plana asupra lui, Rüstem trecu la 
contraofensivă. Răspândi zvonul că marele-vizir se răzbunase în felul acesta 
pentru umilirile la care fusese supus de Iskender, fostul lui stăpân. În orice 
caz, cercul se închisese. 

Singurul mare învins în această afacere a fost Iskender Celebi, care plăti 
cu viaţa dușmănia pe care i-o purtase dintotdeauna lui Ibrahim. Averea lui 
imensă — palate, pământuri, aur, nestemate, obiecte de aur, sclavi, cai — 
reveni coroanei. 

Strălucita campanie a lui Ibrahim împotriva regelui Tahmasp stârni 
gelozia sultanului. Şansa se încăpăţâna să-i surâdă marelui-vizir. Alunga de 
fiecare dată trupele inamice care încercau să-i înfrâneze înaintarea. 

— Trebuie să preiau comanda asupra trupelor mele! zise Soliman 
nerăbdător. 

Se plimba cu Roxelana în grădina de la Yeni Serai, care domina apele 
albastre ale Mării Marmara, pătate de pânzele albe ale câtorva corăbii care 
navigau în larg. 

— Nu am dreptul să mă bucur de frumuseţea grădinilor mele și de 
splendoarea palatului meu atunci când soldaţii mei mor pe câmpul de luptă. 

— Du-te, dacă te cheamă conştiinţa! Du-te să cauţi gloria care trebuie 
să-ți revină în întregime! Tu eşti stăpânul imperiului, al armatelor, al nostru 
al tuturor! 

Atitudinea Roxelanei era revelatoare. Dreaptă şi mândră, frumoasa lui 
Roxelana căpătase o strălucire de maiestate care îi aminti din nou de 
împărăteasa înfățișată în biserica creştină din Trebizonda. 

— Cuvintele tale încurajatoare îmi fac tare bine! zise el. Ai devenit o 
adevărată turcoaică, Roxelana! 

Soliman plecă în fruntea unei armate menită a se uni cu trupele marelui- 
vizir. Primul curier pe care i-l trimise sultanul favoritei sale îi aduse un 
mesaj care exprima marea lui mulțumire. Drumul spre Bagdad era deschis. 


„Mai iute decât credeam vom dormi în palatul lui Tahmasp, scria 
Soliman. Imaginea ta de împărăteasă bizantină mă urmărește pretutindeni. 
Și puterea iubirii tale mă ajută să cuceresc lumea. ” 


La Constantinopol, Riistem Paşa puse mâna pe plângerea redactată de 
Iskender Celebi cu o zi înainte de a fi spânzurat. 


Răposatul ministru jura pe capul strămoșilor lui că nu se gândise 
niciodată să dezerteze în faţa inamicului şi că, în realitate, Ibrahim fusese 
cel care primise bani din partea regelui Tahmasp pentru a-l asasina pe 
padişah. Marele-vizir întreținea relaţii secrete cu Carol Quintul, care îi 
plătise o sumă însemnată pentru a-l convinge pe sultan să semneze pacea cu 
Casa de Austria. De ani de zile primea bani de la Veneţia. Îi furniza dogelui 
informaţii privind proiectele politice ale Sublimei Porţi referitoare la 
Serenissima Republică. Campania împotriva lui Tahmasp fusese hotărâtă 
doar pentru a distrage atenţia padişahului dinspre Apus şi pentru a-l atrage 
în deserturile Persiei. 

Adăugă chiar o fatva — un fel de consultaţie scrisă — semnată de șeicul 
Ul-Islam, cel mai important personaj religios al imperiului, care confirma 
că denunţul unui om condamnat la moarte are mai multă greutate decât cel 
al unui simplu martor. 

Instruită de Rüstem, moașa trebuia să-i repete Roxelanei zvonurile care 
circulau în capitală. I se reproşa marelui vizir asasinarea prințului Mehmed, 
era bănuit că avea intenţia să răstoarne dinastia şi să pregătească o răscoală 
a creștinilor din imperiu. 

Pentru a încununa totul, Riistem compuse câteva scrisori, chipurile scrise 
de Ibrahim. Tot atâtea dovezi care demonstrau trădarea și abuzurile sale. 

Roxelana devoră din ochi toate aceste dovezi compromițătoare pentru 
vizir. ÎL felicită pe Rüstem pentru vigilenţa lui şi îl asigură de sprijinul ei 
deplin. Îl sfătui să facă în aşa fel încât scrisorile să ajungă la sultan fără 
ştirea lui Ibrahim. 

Pentru a fi sigur că nimeni în afară de padişah nu va îndrăzni să deschidă 
pachetul, hotărî să-l pecetluiască folosind sigiliul ei. 

Odată Ibrahim înlăturat, avea să-i fie mai ușor să-l elimine pe prinţul 
moştenitor. Eroarea care dusese la eşecul otrăvirii lui Mustafa nu se va mai 
repeta... 


Marele-vizir își lustruia și el armele. Se simţea încă destul de puternic 
pentru a-și înfrunta duşmanii. Execuţia lui Iskender Celebi, încuviinţată fără 
nicio obiecţie de către sultan, demonstra că, în ciuda împrejurărilor 
neprielnice, puterea lui rămânea intactă și obținuse o nouă victorie. Soliman 
nici nu clipise când marele lui vizir își atribuise din proprie iniţiativă titlul 
de seraskier sultan. Dacă se îndoise vreodată de buna lui credință, acum se 
simţea pe deplin liniștit. Soliman îi arăta aceeași prietenie, mânca împreună 


cu el şi nu lua nicio decizie politică sau militară fără să-i ceară părerea. În 
ciuda fascinaţiei pe care o exercita asupra lui, Roxelana nu reuşise să-l 
îndepărteze de vechiul lui prieten. Dacă Soliman ar fi murit, fiul lui, 
Mustafa, l-ar fi păstrat în fruntea guvernului. Nu! N-avea niciun motiv să 
vadă viitorul înnegurat! 

Și apoi păstrase încă o carte în mânecă: Barbarossa! Dacă marele amiral 
reușea să o răpească pe Iulia, jocurile erau făcute. 

Iulia! Această femeie splendidă și irezistibilă, întruchiparea vie a lui 
Venus, avea față de Roxelana avantajul tinereţii și al unei frumuseți atât de 
renumite, încât toți marii pictori se înghesuiau la poarta ei pentru a-și 
imortaliza numele pe un portret de-al ei. 

Roxelana avea să cunoască, la rândul ei, soarta lui Giilbahar. 

Domnia ei va lua sfârșit, căci Soliman nu va putea rezista farmecelor 
Iuliei. 

Roxelana simţea instinctiv că vestitul pirat, personaj exotic și foarte 
puternic, intrat de curând în joc, putea, dacă nu să încline balanţa în 
favoarea lui Ibrahim, măcar să-i întârzie căderea. 

Îl convocă pe kislar agasi, îl invită să ia loc, apoi porunci unei sclave să 
aducă dulciuri și sorbeturi, atenție care îi gâdilă plăcut orgoliul 
„generalului” fetelor. 

— Mahmud, povesteşte-mi despre acest Barbarossa. Mi se pare că l-ai 
cunoscut. 

— Am avut o discuţie la o recepţie oferită de Ibrahim. Marele-amiral 
este un bărbat ciudat. La prima vedere, pare plăcut și prietenos. E în stare să 
vorbească ore întregi fără să spună un sigur cuvânt despre el însuși. În plus, 
are reacţii surprinzătoare. 

I-am expus părerile mele despre războiul sfânt pe care noi, musulmanii, 
trebuie să-l ducem împotriva creştinilor. Spre mirarea mea, a izbucnit în râs. 
„Dacă n-ar exista religie, ar trebui inventată, mi-a zis el. Ce de războaie 
frumoase și rodnice se duc în numele ei! Religia se schimbă cum îţi schimbi 
cămaşa. E plin de renegaţi. Bunii creştini devin cei mai buni războinici ai 
Islamului. Evreii adoptă creștinismul. Așa-zișii păgâni intră de bunăvoie sau 
cu sila sub aripa catolicismului. Religia mea cuprinde trei zei: moartea, 
sângele şi prada. Allah, Baal, Mahomed, Moise, Confucius, Ra, Jupiter sunt 
numai nerozii. 

Dreptatea divină? Cei mai mari criminali mor liniștiți în patul lor. 

Victimele lor pier în chinuri îngrozitoare. Paradisul? Infernul? 


Invenţii ale profeților şi preoţilor, care-i duc de nas pe neghiobi, 
promiţându-le în schimbul sclaviei lor spirituale mirajul unei vieţi viitoare 
pline de desfătări. Că se numește Sălașul Zeilor, Olimp, Walhalla, 
Brahmalaca sau mai știu eu cum, e aceeași minciună. 

Astaroth, Belzebut, Asmodeu și toate geniile răufăcătoare sunt niște 
himere, uneori închipuiri pricinuite de produse stupefiante. 

Eu, Khair ed-Din Barbarossa, trăiesc în paradis. Leprosul care cerşeşte 
un bănuţ de argint în faţa porţii unei moschei trăiește în infern. Eu trăiesc în 
paradis pentru că am tot ce şi-ar putea dori un om. Putere, bogăţie, 
prestigiu, fete frumoase ca stelele, adolescenţi gata să facă orice pentru a-mi 
fi pe plac. În ciuda vârstei mele înaintate, anii nu mă apasă pe umeri. Pot să 
fac dragoste sau să mă bat mai bine decât tinerii.” Îl ascultam, Înălțimea 
Voastră, cu gura căscată, fără să fiu în stare să scot un cuvânt. „Ştii de ce am 
ajuns în poziţia asta invidiată? Pentru că nu mi-a fost niciodată frică de 
moarte. O înfrunt acolo unde e bătălia mai înverşunată, pentru a-mi câștiga 
o aură de invincibilitate. Cu cât supraviețuiesc mai multor bătălii, cu atât 
sporește prestigiul meu. O să-ţi spun un secret, kislar agasi! Cu cât cauţi 
moartea mai mult, cu-atât fuge de tine! Morţii îi place să sperie oamenii! 
Cei care nu se tem își pierd orice interes în ochii ei. Uneori am impresia că 
m-a uitat. Sau că vrea să-mi plătească disprețul pe care i-l port cu aceeași 
monedă.” 

Kislar agasi oftă. 

— Mi-a vorbit aşa aproape două ore, fără să sufle o vorbă despre 
proiectele lui, despre intenţiile lui mai mult sau mai puţin apropiate. Riistem 
Paşa a încercat să-l atragă în grupul domniei voastre, dar marele-amiral s-a 
arătat foarte rezervat. Însă a reuşit să-l cumpere pe unul dintre ofiţerii lui, 
ceea ce este deja un mare succes, căci oamenii lui Barbarossa îi sunt 
devotați cu trup şi suflet. 

— Eşti sigur că ofițerul acesta nu face un joc dublu? 

— Asta numai Allah ştie! Ne-a promis că ne va trimite rapoarte despre 
activitatea stăpânului său! Vom vedea dacă e sincer. Rüstem l-a plătit bine! 


În vreme ce Soliman se îndeletnicea cu un sângeros joc de-a v-aţi 
ascunselea cu regele Tahmasp prin munţii abrupți și sălbatici din Persia, 
flota de război a lui Barbarossa se pregătea de plecare, superbă, 
impunătoare şi atât de numeroasă, încât acoperea aproape toată suprafaţa 
Mării Marmara. Vizirii care nu urmaseră îndepărtata expediţie a augustului 


lor stăpân se adunaseră cu toții pe cheiurile portului militar de la 
Constantinopol pentru a privi, muţi de admiraţie, norul de galere și nave de 
transport sau de provizii care cobora, cu încetineală maiestuoasă, către 
Dardanele. Înainte de a ridica ancora, Barbarossa, care îşi amintea de 
discuţia lui secretă cu Ibrahim, îi trimisese Roxelanei un rubin de o mărime 
și o frumuseţe impresionante. Îi plăceau situaţiile de prost-gust. Cum ar fi 
dăruirea unui cadou de valoare inestimabilă favoritei imperiale, pe care voia 
să o ruineze. Ar fi fost curios să o cunoască pe femeia aceasta a cărei 
frumuseţe și inteligență îl prinseseră în mrejele sale pe Marele Turc. Să te 
culci cu o singură cadână atunci când ai unul dintre cele mai mari haremuri 
din lumea orientală i se părea ridicol. Barbarossa se gândea, amuzat, la 
întoarcerea lui la Constantinopol, aducând-o printre alte bagaje pe frumoasa 
Iulia de Gonzague. 

În vreme ce aceste gânduri năstruşnice îi bântuiau prin minte marelui- 
amiral, tunurile Armureriei trăgeau salvă după salvă, în onoarea flotei care 
pornea în larg cu toate pânzele sus. O sută de galere semănând cu miriapode 
gigantice deschideau convoiul de o măreție nemaivăzută la Constantinopol 
de la cucerirea sa de către Mehmed al II-lea. Pentru că turcii, în pofida 
tradiţiilor lor războinice, erau navigatori mediocri. Veneţia, această 
republică micuță, cocoţată pe câteva insulițe mocirloase, ţinea în şah, 
datorită navelor sale, imensul și invincibilul Imperiu Otoman. 

Flota spaniolă își impunea legea în Mediterana apuseană, în ciuda 
piraţilor străini care o împânzeau. 

Soliman urmase, fără prea mult entuziasm, sfatul lui Ibrahim, numindu-l 
pe Barbarossa mare-amiral şi beilerbei al insulelor. Îl considera prea bătrân 
pentru a duce la bun sfârșit reorganizarea flotei militare turceşti. Totuşi, 
Ibrahim avusese dreptate. Khair ed-Din Barbarossa reuși în scurt timp să 
facă din Turcia o mare putere maritimă. Sosit cu optsprezece galere la 
Constantinopol, crease o flotă care cuprindea sute de nave de război şi 
transporta un impresionant corp de infanteriști și o artilerie puternică. 

Urcată într-un turn al zidului împrejmuitor care domina marea, Roxelana 
urmărea cu privirea multitudinea de vase cu pânze albe ca aripile 
pescărușilor. Se gândea cu melancolie la toţi acei marinari care aveau să 
îmbrăţișeze din priviri coastele Mediteranei și îndeosebi pe cele ale Italiei, 
pe care ea n-avea să o revadă niciodată. 

Roxelana mai avea încă trei fii. Selim, Djihangir sau Baiazid va fi 
stăpânul tuturor acestor nave, al mării înconjurătoare, al Constantinopolului 


şi al întregului imperiu. 

Dacă pacea „seculară” încheiată între Imperiul Otoman și Casa de 
Austria era respectată pe pământ, pe mare operaţiunile navale se dezlănțuiră 
cu o violență care nimicea tot ceea ce hotărâseră şi parafaseră diplomaţii. 
Barbarossa purtase trei bătălii împotriva flotelor de război spaniole şi, spre 
satisfacția lui, obținuse de fiecare dată victoria. 

Acum își rezerva plăcerea de a se destinde: o razie pe coasta italiană, ca 
în vremurile bune, când principala lui ocupaţie era pirateria. Instalat pe 
puntea de comandă a galerei-amiral, privea cu un aer visător luminile care 
sclipeau la orizont. Ar fi putut fi confundate cu stelele, dar, fiind înșirate pe 
lungime, ele indicau ţărmul pentru cei de meserie. 

Mângâindu-și barba roşie ca focul, lungă şi mătăsoasă, contempla 
litoralul înspumat, pe care îl cunoștea ca pe propriul buzunar. Câte raiduri 
nu lansase împotriva acestor zone de coastă vestite pentru bogăţia lor! Ar fi 
putut spune cu exactitate câte tone de aur și câte mii de sclavi luase şi apoi 
vânduse, încasând beneficii însemnate. Era un marinar desăvârșit, dar și un 
negustor aprig și un cămătar rapace, deşi Coranul interzice împrumuturile 
cu dobânzi exorbitante. 

Luna rotundă lumina neclar coasta. Zărea în depărtare luminile portului 
Terracina şi, dincolo de lacul Fondi, oraşul Fondi cocoţat în vârful unui 
munte cu contururi neregulate. 

Un zâmbet înăbușit înveseli chipul lui Barbarossa. Acolo, la Fondi, trăia 
într-un castel trist divina lulia de Gonzague. Plănuise în amănunt răpirea ei. 
La adăpostul întunericului, pe o plajă izolată, destul de aproape de 
Terracina, debarcă fără zgomot un detașament de patru sute de oameni. În 
timp ce locuitorii dormeau liniștiți, turcii înaintară cu pași de lup spre 
înălțimile muntelui Fondi, lăsând în stânga lor apele sclipitoare ale lacului. 

Iscoadele trebuiau să ucidă toţi oamenii întâlniți pe drum. 

Coloana urca pe drumul șerpuit. Silueta castelului se desena deja sub 
cerul înstelat. Străzile întortocheate ale târguşorului se înșiruiau în pantă 
blândă. Coloana turcească ieşi într-o piață împodobită cu o fântână. La 
capăt, la intrarea în castel, o santinelă aţipise în picioare, cu capul rezemat 
de halebardă. 

Surprinderea și înjunghierea acesteia fără zgomot aveau să fie o joacă de 
copii. Dar în clipa aceea se întâmplă una dintre acele încurcături care strică 
totul. Dintr-o casă ieşi un preot urmat de paracliserul său. Tocmai 


împărtăşiseră un muribund. Văzându-i pe turcii care înaintau cu paşi de 
pisică spre castel, scoaseră un strigăt de alarmă care trezi santinela, orăşenii 
şi mica garnizoană a cetăţii. 

Efectul surprizei era compromis. Turcii atacară în forță. 

Aruncară în aer poarta principală a castelului şi pătrunseră înăuntru, îi 
masacrară pe apărători şi se împrăştiară prin numeroasele încăperi ale 
locuinţei, căutând-o pe frumoasa Iulia. 

Dar pasărea paradisului îşi luase zborul. După ce întoarse castelul și 
orăşelul cu josul în sus, detaşamentul se întoarse plouat la nave. Înfuriat, 
Barbarossa îi pedepsi pe șefii nenorocoși și îi trimise pe subalternii lor la 
rame, ca pe niște simpli vâslași. 

La scurt timp după aceea, află că Iulia, trezită din somn, fugise în cămașă 
de noapte printr-un coridor subteran secret, urmată de un soldat din garda 
ei. Acesta avusese timp să înșeueze doi cai, cruțându-și stăpâna de 
captivitatea turcească. Această aventură, comentată îndelung după aceea, 
avu o încheiere bizară. Salvatorul frumoasei Iulia a fost ucis. O versiune 
poetică pretindea că fusese eliminat pentru că profanase cu privirea trupul 
gol al stăpânei sale. O variantă mai prozaică bănuia că profitase de această 
oportunitate pentru a o viola pe frumoasa Iulia. Adevărul n-a ieșit niciodată 
la iveală. 

Barbarossa, căruia nu-i lipsea umorul, a fost amuzat de acest 
deznodământ tragic. Nu renunţă la ideea de a o captura pe Iulia. 

Avea să se ivească o altă ocazie și va profita de ea. Nu era niciodată 
descumpănit. Însă ocazia nu se mai ivi. Cea care ar fi putut deveni rivala 
Roxelanei se retrase la Roma, un adăpost mai sigur decât castelul de la 
Fondi. 

După această tentativă ratată, Barbarossa suferi o înfrângere navală în 
faţa Tunisului. Dar asta nu-l afectă prea tare, căci bilanțul era mai degrabă 
pozitiv. Întors la Constantinopol, îi oferi Roxelanei un frumos cufăr de aur 
plin cu nestemate minunate. 

Femeia aceasta are noroc, se gândi el. Şi, întrucât era superstiţios, 
preferă să se apropie de cea pe care o favoriza şansa. 

Roxelana primi cu plăcere cadoul marelui-amiral. Admiră bijuteriile de o 
frumuseţe ieșită din comun, apoi depuse cufărul într-o încăpere care îi 
adăpostea comorile și uită de el. Pentru că Roxelana avea preocupări mai 
importante. Scrisorile pe care i le scria sultanul reflectau o stare de spirit 
ucigătoare. Trecea printr-o perioadă funestă. Tahmasp se retrăgea, dar acest 


recul nu fusese lipsit de incidente sângeroase. Detaşamentele persane de 
cavalerie atacau pe neaşteptate flancurile armatei otomane, provocându-i 
pierderi grele. În plus, execuţia lui Iskender Celebi chinuia încă mintea 
sultanului. Primise pachetul de scrisori trimis de Roxelana. Citirea plângerii 
iscălite de răposatul ministru al Finanţelor îl răscolise. Gravele acuzaţii ale 
lui Iskender, precum și dovezile scrise furnizate de Rüstem îl nimiceau pe 
marele-vizir. 

Faptul că își atribuise titlul de seraskier sultan demonstra că se considera 
deja egalul padișahului, așteptând momentul prielnic să-i răpească tronul. 

Soliman era abătut. Marele lui „prieten” să fie oare trădător? 

Urmând sfaturile Roxelanei, nu-i vorbi lui Ibrahim despre acuzaţiile 
aduse împotriva lui şi nu-i acordă nici cea mai mică şansă de a se apăra. 
Pentru a nu-i stârni suspiciunea, Soliman îl trată cu aceeaşi afecțiune, luând 
deseori masa împreună cu el și acordând cea mai măgulitoare atenţie 
sfaturilor lui. 

Cu toate acestea, Ibrahim „simțea? că se schimbase ceva în 
comportamentul sultanului. Era o chestiune de nuanţă, de tonuri subtile, 
care nu-i scăpau marelui-vizir, obișnuit cu șireteniile celor mai fini 
diplomaţi. Familiaritatea lui Soliman, glumele lui păreau forțate. 

Când armata întindea tabăra, cortul marelui-vizir îşi păstra locul alături 
de cel al sultanului. Gărzile, triplate, se explicau prin vigilența sporită 
impusă de prezenţa armatei otomane în teritoriul inamic. 

Într-o noapte, obosit, după ce călărise toată ziua, Ibrahim se culcă 
devreme. Către miezul nopţii, un țipăt ascuţit din cortul sultanului îl făcu să 
se trezească speriat. Presupuse că acesta fusese victima unui atentat. Își 
trase o mantie peste cămașa de noapte, luă iataganul şi se repezi spre cortul 
imperial. Dar, spre marea lui uimire, nu i se îngădui să intre. Comandantul 
gărzii îl opri, invocând un nou ordin, conform căruia demnitarii nu mai 
aveau voie să intre înarmaţi la sultan. Arestarea lui Ibrahim, cu iataganul în 
mână, făcu senzaţie. Atras de zgomot, Soliman ieși din cort şi linişti repede 
agitația. Pradă coşmarurilor, ţipase în somn, trezindu-l pe marele-vizir care 
alergase să-l ajute. 

Comandantul gărzii îi prezentă scuzele sale lui Ibrahim, care le acceptă. 
Cu toate acestea, nimeni nu putea nega că, pentru câteva minute, marele- 
vizir fusese în stare de arest. Vestea făcu ocolul bivuacului, și comentariile 
nu lipsiră... 

Coşmarurile tulburau deseori visele sultanului. Se trezea scăldat în 
sudoare, în toiul nopţii, și nu mai reușea să adoarmă la loc. Pajii, 
şambelanii, ofițerii de ordonanţă îl auzeau gemând, ţipând, foindu-se. Israel 
Mordecai, care îl însoțea întotdeauna în campanii, îi prescrise nişte infuzii 
liniștitoare, care nu avură efect. 

Soliman, care simţea nevoia să-și deschidă inima, îi trimitea scrisori 
lungi Roxelanei. Iskender Celebi îi bântuia visele, se plângea el. Răposatul 
ministru al Finanţelor, cu frânghia la gât, îl arăta cu un deget acuzator. 


„I-ai îngăduit lui Ibrahim să mă jertfească. I-ai îngăduit să închidă 
pentru totdeauna gura unui om cinstit, care îi descoperise mârșăviile. 
Crima lui, pe care tu ai încuviințat-o, te face complicele lui și te lasă pradă 
răzbunării lui Allah. Ucide-l pe Ibrahim înainte să te ucidă el pe tine! Fii 
blestemat, sultane Soliman!” 


Soliman îi mai descrise Roxelanei emoția care cuprinsese armata la falsa 
veste a arestării marelui-vizir. 


„Soldații mei văd în el un soi de erou legendar. Le povestește despre 
Alexandru cel Mare şi isprăvile lui, și zice că oamenii mei sunt urmaşii 
acelui împărat nebun care pretindea că va cuceri lumea. Și eu îl admiram 
pe Alexandru, dar, de când mă războiesc cu Tahmasp, mi-am dat seama că 
mă lupt cu umbrele în imperiul Hadesului. În loc să-mi însuşesc, cu arma în 
mână, bogatele grânare ale Europei de Apus, vărs sângele soldaţilor mei 
pentru dominarea unui ținut deșertic. Ai avut dreptate, ca întotdeauna, 
înțeleapta și divina mea Roxelana. Ibrahim m-a târât în acest război ca să 
mă îndepărteze de Europa.” 


Roxelana citi aceste rânduri și zâmbi, satisfăcută. Ruptura dintre 
Soliman și fostul lui favorit era pe cale să se producă. 

Pornit împotriva lui Ibrahim, uitase că el însuși își dorise cu ardoare 
acest război împotriva lui Tahmasp, aliatul lui Carol Quintul. Dar ura pe 
care Roxelana i-o picura perseverent în minte și confuzia creată de 
amintirile vechii lui prietenii cu Ibrahim îi afectau judecata. 


Pentru a spori resentimentele padișahului împotriva prim-ministrului său, 
natura se alie duşmanilor acestuia. O violentă furtună de zăpadă se abătu 
asupra imensei armate în timp ce trecea printr-un defileu. Fenomenul de o 
furie nemaivăzută — frig înțepător, vânt rece, vârtejuri şi avalanşe, rafale 
furioase care urlau ca nenumărate haite de lupi — umplu de groază inima 
sultanului. 


„Dumnezeu ne pedepsește pentru că ne batem cu alți musulmani, în loc 
să căutăm mijloace pașnice de apropiere. ” 


În timpul acestei furtuni de zăpadă care transformase noaptea liniştită de 
septembrie într-un iad, îl izbi ideea morţii și spaima de moarte. Dacă el ar fi 
murit, strivit de avalanșa care îngropase câteva sute de soldați, Mustafa s-ar 
fi instalat pe tron, ar fi alungat-o pe Roxelana și ar fi poruncit să fie uciși 
copiii lor. 

Ibrahim şi-ar fi păstrat titlul de mare-vizir, așteptând momentul prielnic 
să-l răstoarne pe Mustafa și să-i ia locul. 

Uneori, respingea aceste ipoteze absurde. Poate că îi atribuia lui Ibrahim 
intenții pe care acesta nu le avusese niciodată. Dacă dovezile scrise şi, 
chipurile, semnate de el nu erau decât scrisori falsificate de dușmanii lui, 
toate acuzaţiile aduse împotriva lui ar fi fost anulate. 

Soliman se însenină când trupele lui intrară triumfătoare în vestitul oraș 
Bagdad, pe care Tahmasp îl părăsise fără luptă. 

Această veche metropolă care cunoscuse apogeul sub Harun al-Raşid își 
pierduse strălucirea. Moscheile şi bazarurile cădeau în ruină, cartiere întregi 
ofereau un spectacol dezolant de părăsire. 

Doar palatul împărătesc îşi păstra splendoarea de pe vremuri. 

Soliman hotărî ca pe viitor Mesopotamia să fie supusă administraţiei 
otomane. 

În sfârşit, luă hotărârea să se întoarcă la Constantinopol. Era nerăbdător 
să o regăsească pe Roxelana. În vreme ce armata traversa Kurdistanul, 
trupele lui Tahmasp atacară de mai multe ori, pe neașteptate, ariergarda, 
bivuacurile, convoaiele de provizii. Soliman, care îi luase lui Ibrahim 
comanda supremă pentru a-l împiedica să obţină noi succese, suferi 
consecinţele acestei decizii fără să sufle o vorbă. Gelozia îl costa scump. 

Posomorât, privea drept înainte, spre soarele care apunea, și se gândea la 
toți morţii pe care îl lăsa în urmă. Roxelana îl întâmpină ca pe un zeu. 


Râdea și plângea în același timp, îmbrăţişându-i genunchii. 

— Soarta m-a făcut cea mai fericită femeie când m-a aruncat în braţele 
tale! Așteptam întoarcerea ta ca un pelerin pierdut în deşert, care caută 
deznădăjduit o oază pentru a-și stinge setea! 

Fără tine aş muri puţin câte puţin, zi după zi! Singură n-aş mai trăi decât 
pentru a-i apăra pe copiii noștri! 

Soliman îi mângâie părul, chipul, trupul. Maturizându-se, devenise mai 
frumoasă. Beat de fericire, îi adulmeca răsuflarea parfumată. 

— Temerile tale sunt neîntemeiate, Roxelana! Cine ar îndrăzni să le facă 
vreun rău copiilor noștri? Nu uita că sunt încă sultan, stăpânul acestui 
imperiu! 

— Tu ești cel care uită, Soliman, că ţii în preajmă un șarpe gata să te 
muște! Descotoroseşte-te de acest şarpe! 

— Îţi voi împlini dorinţa, Roxelana! Îl voi destitui! Îl voi exila într-un 
cătun îndepărtat, unde va fi supravegheat zi şi noapte! 

— Surghiunirea lui nu rezolvă nimic! Chiar și azvârlit într-o temniță 
subterană, ţi-ar putea face rău, pentru că are foarte mulți partizani. Toţi 
creştinii din imperiu îl susțin. Arestează-l, şi creştinii se vor răscula ca să-l 
eliberezi. Până şi printre gărzile tale are simpatizanți. Ibrahim trebuie să 
moară! 

Roxelana pleda cu înverşunare trimiterea la moarte a marelui-vizir. Câtă 
vreme Ibrahim trăieşte, ea nu va putea domni în voie peste spiritul 
sultanului. Soliman își lăsă braţele să cadă de-a lungul trupului. 

— Nu pot ordona să fie executat. I-am jurat: „Cât timp trăiesc eu, nimeni 
nu se va atinge de vreun fir de păr de-al tău!” 

Roxelanei îi sclipiră ochii. 

— M-am gândit la problema asta. Am cerut părerea acelui ulema Abdul 
Rahman, un călugăr care cunoaște cele mai subtile texte ale Coranului. 
Cheamă-l! Și ascultă cu atenţie cuvintele lui! 

A doua zi, Soliman îl convocă pe bătrânul Abdul Rahman, care cunoştea, 
de asemenea, arta curteanului perfect. Pe un ton magistral, răspunse 
întrebării padişahului: 

— Aţi jurat, Înălţimea Voastră, că nu-l veţi ucide atâta timp cât veţi fi în 
viaţă. Viaţa implică un creier vigilent, în plină acţiune. 

Dar, în timp ce dormiţi, spiritul domniei voastre își pierde vioiciunea. 
Puteţi porunci moartea oricui merită, fără să vă încălcaţi jurământul. 


Câteva zile mai târziu, Ibrahim semnă în numele stăpânului său primul 
tratat politic şi economic cu Franţa. Acest eveniment fu urmat de un mare 
banchet, care încununa lungile și laborioasele eforturi ale marelui-vizir. 


Anumite semne ar fi trebuit să-i stârnească suspiciunea marelui-vizir. 
Reprezentantul Veneţiei solicită o audienţă la el şi se plânse că solii lui 
fuseseră atacați pe drumul spre frontieră, și documentele le fuseseră furate. 
Incidente similare au fost semnalate de diverşi diplomaţi străini. Ibrahim se 
folosise adesea de astfel de practici, dar agenţii lui nu-i jefuiseră pe curierii 
cu pricina. 

Câteva zile mai târziu, Afuz Aga, un tânăr colonel, fost paj, numit șef al 
poliţiei secrete după asasinarea lui Abdul Aga, se prezentă la Ibrahim și îi 
raportă informaţii tulburătoare. După o anchetă minuțioasă, descoperise că 
Riistem Pașa se implicase în domeniul poliţiei secrete. În plus, ţinea o 
corespondenţă bogată cu Roxelana, prin intermediul Chirei Esther, o moaşă. 
Această corespondență cuprindea deseori documente oficiale. Făcuse 
această descoperire datorită unui subterfugiu. Într-o seară, agenţii poliţiei 
secrete, deghizați în tâlhari, furaseră sacul pe care îl ducea moașa. Apoi 
fugiseră înainte ca indivizii care o escortau de la distanță pe Chira Esther să 
poată interveni. 

Afuz puse pe masa de lucru a stăpânului său dovezile scrise găsite în sac. 
Recolta era uimitoare. În afara unui raport al lui Riistem despre activitatea 
marelui-vizir, mai era o scrisoare de la ambasadorul lui Francisc I care îi 
mulțumea lui Ibrahim pentru prietenia pe care o dovedise dintotdeauna faţă 
de Franţa. Un raport al reprezentantului Veneţiei, care prezenta Consiliului 
Înţelepţilor discuţiile sale cu Ibrahim, figura alături de o plângere a 
patriarhului  Constantinopolului, care îl ruga pe marele-vizir să nu 
autorizeze închiderea Bisericii creştine a Mântuirii, pe care autoritățile 
turceşti voiau să o transforme în moschee. 

Ibrahim bănuia de multă vreme coalizarea lui Riistem cu Roxelana, dar 
nu-și închipuise niciodată gravitatea intrigilor urzite împotriva lui. Ura pe 
care i-o purta favorita nu-l surprinse. 

Luptau cu arme inegale. Va reuși oare să-l convingă pe Soliman de buna 
lui credință? Așternutul este cel mai sigur aliat al unei femei care știe să 
aţâţe simţurile partenerului ei. Ibrahim se hotărî să forțeze o explicaţie 
deschisă. Soliman îl privi, cu figura luminată de un zâmbet larg. 

— De când îţi anunţi sosirea? La mine ai avut întotdeauna intrare liberă! 


— Am impresia, Înălțimea Ta, că am pierdut încrederea domniei voastre! 
zise el cu gravitate. 

Zâmbetul sultanului dispăru. 

— E absurd! Ridicol! De altfel, te-am rugat de o mie de ori ca în 
particular să nu-mi mai spui Înălțimea Ta! Ai uitat de prietenia noastră? Nu 
mai sunt fratele tău? 

Ibrahim îi dădu sultanului hârtiile aduse de Afuz Aga și îi explică 
proveniența lor. Soliman studie scrisorile una câte una, apoi, vânăt de furie, 
ridică ochii spre Ibrahim. 

— Este a doua oară când Rüstem își depăşeşte drepturile și încalcă 
secretele departamentului tău. Nu voi mai îngădui procedeele lui necinstite. 

— Mi se pare cel puţin imprudent din partea unui ministru, reluă 
Ibrahim, să încredinţeze secrete de stat unei moașe! Cine poate garanta că 
nu lucrează și pentru vreo putere străină? 

Colcăie de iscoade pe aici... 

Soliman puse mâinile pe umerii lui Ibrahim, îl trase spre el și îl 
îmbrăţișă. 

— Cum ţi-ai putut șterge din memorie jurămintele noastre? 

Visurile noastre din tinerețe? Ascultă-mă bine! Voi cere ca Roxelana să 
înceteze această corespondenţă cu unul dintre miniştrii mei. Cât despre 
Rüstem, îl voi destitui. Îl voi exila într-un sat pierdut prin munţii Armeniei. 
Sau vrei să poruncesc judecarea lui în faţa unui consiliu de război? 

— Înălţimea Ta hotărăşte. 

— Iar titlul acesta? Pentru tine sunt şi voi rămâne Soliman! 

Îl îmbrăţişă din nou. 

— Noaptea este un sfetnic bun, Ibrahim! În seara asta vom lua cina 
împreună, ca în vremurile bune, şi vom hotărî soarta lui Rüstem. 

— Faci cum vrei, Soliman! 

Sultanul îl conduse până la ușă. 

— Sunt fericit să văd că vechea armonie domneşte din nou între noi. 
Nimeni nu te va înlocui în inima mea, Ibrahim! Camera ta va fi pregătită ca 
de obicei lângă a mea. 

Marele-vizir părăsi fericit palatul imperial. Soliman, dragul lui Soliman, 
n-ar fi niciodată în stare să-l trădeze! Niciodată! 

Niciodată! După lăsarea nopţii, urmat de o mică escortă militară, se duse 
călare la Yeni Serai. Străbătu cele două curți în vreme ce garda imperială îl 
saluta cu onorurile cuvenite celui de-al doilea personaj al ţării. Un ofiţer de 


ordonanţă îl introduse în vestibul, unde fu întâmpinat de șambelan, cu 
spatele încovoiat respectuos. 

— Înălţimea Sa vă aşteaptă! zise el. 

Deschise ușa salonului. În picioare, în mijlocul încăperii decorate cu 
plăci somptuoase de faianță multicoloră, Soliman, cu braţele încrucişate, îl 
privi zâmbind. 

— Am ajuns înaintea ta, ca pe vremuri, la Magnesia. Să uităm că pe 
umerii noştri s-au adunat atâţia ani și că bărbile noastre au încărunţit. Să ne 
închipuim că suntem încă tineri, foarte tineri, şi că viaţa ne întinde braţele. 
Vino să te așezi lângă mine! 

Se instalară unul lângă celălalt pe divan. O armată de paji aduse două 
mese rotunde din argint încărcate cu mâncăruri scumpe și rafinate. 

— Recunoaşte că aici suntem mai bine serviţi decât în Magnesia, 
Ibrahim. 

— Prefer mesele modeste și simple de atunci, zise vizirul, visător. 
Închipuirea copilăriei creează frumuseţe, așa cum soarele creează lumina 
zilei. Păcat că adulţii pierd sinceritatea și încrederea de care numai copiii se 
bucură. Vârsta micşorează aceste calități care, în ochii oamenilor maturi, 
par nişte naivități. 

— Să vorbim despre lucruri vesele, frate! Viaţa e scurtă! De ce să o 
stricăm? 

Gânditor, Soliman îl privi pe Ibrahim. Roxelana îl învățase să-l urască. 
Nu comitea oare o lașitate nemernică pregătind cu sânge rece uciderea celui 
mai bun prieten al său? Dacă vrea, femeia poate preschimba cei mai buni 
prieteni în cei mai crânceni dușmani. Soliman se întreba uneori dacă nu se 
lăsa condus ca o marionetă. 

— Am poruncit să fie adus vin de Cotnari, cum îţi plăcea altădată, zise 
sultanul. În schimb, n-am poruncit să vină nici orchestră, nici dansatoare, 
nici măscărici. Voiam să vorbim despre amintirile noastre și despre 
planurile noastre. 

Soliman era surprins. Minţea cu o ușurință uimitoare. Urma aproape 
inconştient linia de conduită trasată de Roxelana. O glumă reuşită a lui 
Ibrahim îl făcu să râdă în hohote. Se revoltă brusc împotriva propriei 
hotărâri de a-l ucide. Ibrahim era trufaș, lăudăros, iubea bogăţia, ovaţiile 
mulțimii, onorurile. Primea mită... Dar era singurul care făcea asta? Ce om 
plecat de jos și ajuns în vârf n-ar ceda acelorași tentaţii? Pentru că își adora 
pe ascuns vechiul zeu creştin, merita să moară? Destituirea, exilul nu erau 


de ajuns? Însă Roxelana îi cerea moartea! Nu va cere oare, într-o zi, 
moartea lui Mustafa, prințul moştenitor? 

Un frison scutură trupul lui Soliman. Ibrahim văzu paloarea așternându- 
se pe chipul prietenului său. 

— Ce se întâmplă? Nu te simţi bine? 

Sultanul ridică paharul. 

— Ba da! O uşoară ameţeală! Beau în sănătatea ta, Ibrahim! 

Miezul nopţii îi prinse râzând și glumind. Îşi povesteau aventurile din 
tinereţe, plăcerile de altădată, amintirile cele mai nostime. 

Soliman exclamă plin de elan: 

— N-am chemat muzicieni, dar asta nu înseamnă că nu doresc să te aud 
cântând din lăută. Încă mai există o lăută alături, în camera ta. Camera asta 
care nu și-a schimbat niciodată destinaţia... 

Soliman părea că vrea să amâne momentul despărțirii. La semnul lui, un 
paj aduse lăuta. Pentru a-i face plăcere prietenului său, Ibrahim cântă 
minunat. Sultanul asculta, transpus, vocea lui caldă și melodioasă. 

După ultimul cântec, se îmbrăţișară, apoi se retraseră în camerele lor 
alăturate. Ibrahim se dezbrăcă şi se vâri în pat. 

Grijile lui se risipiseră. Roxelana nu reușise să distrugă prietenia care îl 
lega de Soliman. Adormi repede, fiindcă era obosit. Somnul îi fu legănat de 
vise frumoase... 


Întors în camera lui, Soliman o găsi pe Roxelana, care îl aştepta goală în 
patul mare, cu așternuturi din mătase violetă ce îi puneau în evidenţă liniile 
trupului, a cărui frumuseţe încă îl tulbura. Căută din ochi sclavele care îl 
dezbrăcau când era de față Roxelana. Aceasta se întinse, graţioasă ca o 
pisică, apoi coborî din pat. 

— Acum te voi ajuta eu să-ţi scoţi hainele, aşa cum s-a întâmplat în 
prima noastră noapte de dragoste. 

Fiecare gest al Roxelanei era o dezmierdare, fiecare atingere a degetelor 
ei fine îl excita, îi accelera răsuflarea, îi încălzea sângele. În timp ce-l 
dezbrăca, îi săruta pieptul, umerii, pântecele. Buzele ei coborau din ce în ce 
mai jos... 

În aceeași clipă, în camera lui, Ibrahim deschise ochii, trezit de un 
zgomot neobișnuit. Văzu în jurul lui şase muţi ai sultanului, înarmaţi cu 
junghere îndreptate spre pieptul lui. Avu senzaţia că visează urât, dar 
coşmarul deveni realitate când ucigașii se năpustiră asupra lui. Sări din pat, 


departe de armele lor, trase cearșaful și și-l înfășură în jurul braţului stâng, 
pentru a para loviturile, iar cu mâna dreaptă apucă un taburet din argint şi-l 
învârti în jurul lui pentru a-i îndepărta pe agresorii care-l pândeau. Cu 
această armă improvizată îi crăpă ţeasta unuia dintre muţi, iar altuia îi rupse 
braţul. Dar lupta era inegală. 

Ibrahim înţelese că nu avea nicio şansă să scape, că prietenul lui cel mai 
bun îl trădase. Lama unui jungher îi despică braţul drept. 

Sângele ţâșni pe covor, pe pereţi. Se împotrivea cu îndârjire muţilor care 
îl încercuiseră, dar avea de-a face cu asasini profesioniști. Unul dintre ei se 
azvârli la picioarele lui și, dintr-o singură lovitură, îi reteză tendoanele. 
Ibrahim căzu ca un bolovan. Atunci se aruncară peste el ca un roi de 
lăcuste, deşi continua să se apere, conştient totuşi că era pierdut. 

Din camera lui, Soliman auzea zgomotul luptei purtate de Ibrahim. Era 
tentat să intervină pentru a-l salva, dar puterea lui era înfrântă de valurile de 
voluptate pe care le stârnea gura Roxelanei, risipindu-i ultimele rămăşiţe de 
voință. Se abandonă, învins, în vreme ce în camera învecinată Ibrahim 
horcăia, străpuns de loviturile de pumnal. Când Soliman gemu, ajuns la 
paroxismul voluptăţii, gemetele din ce în ce mai slabe ale lui Ibrahim 
încetaseră deja. 

Oricât de paradoxal ar părea, Roxelana îl plânse pe Ibrahim mai mult 
decât Soliman. Sultanul pierdea un prieten care fusese mai mult sau mai 
puţin învechit. ÎL iubise, îl dorise, îi dăruise totul şi îi luase totul. Mai 
degrabă forța obişnuinţei le menținea legătura. În vreme ce pentru Roxelana 
era moartea unei iubiri cu-atât mai idealizate cu cât nu se consumase 
niciodată. Să iubeşti în taină un bărbat vreme de ani de zile, să-l iubești cu 
disperare şi totuşi să faci imposibilul pentru a-l distruge era o trăsătură de 
caracter care o deosebea pe Roxelana de restul femeilor. Dacă n-ar fi existat 
între ei o piedică de netrecut — lupta pentru supraviețuirea propriilor copii 
— iubirea ei pentru Ibrahim ar fi înflorit, poate, în pofida riscurilor pe care 
le implica. 

După moartea marelui-vizir, își închipuia uneori ce întorsătură ar fi luat 
dragostea lor dacă grăunţa ar fi încolţit. Dar aceasta căzuse pe un pământ 
sterp. Acum Mustafa, fiul lui Giilbahar, trebuia eliminat, cu-atât mai mult cu 
cât sprijinul lui cel mai însemnat fusese înlăturat. Armata îl adora. Anumiți 
generali îi acordau lui Mustafa sprijinul lor. Fie din admiraţie, fie pentru că 
o detestau pe Roxelana. 

Fa îl ura pe prințul moștenitor și mai mult din cauză că era silită să 
accepte, în ciuda reticenţelor sale, superioritatea lui Mustafa faţă de copiii 
ei. Singurul care i-ar fi putut fi rival fusese Mehmed. Dar Mehmed murise. 

Îl adora pe Selim — acum fiul ei cel mare — pentru că era carne din 
carnea ei, sânge din sângele ei, dar, lucidă, îi recunoștea defectele. Atâta 
vreme cât Mustafa era în viață, Selim n-ar fi avut nicio șansă să-i 
supraviețuiască. Era un fel de condamnare la moarte cu amânare. Baiazid, 
deşi înzestrat cu calități mult superioare celor ale lui Selim, nu era nici el în 
măsură să se angajeze într-o luptă contra lui Mustafa. Pentru că Mustafa 
emana o forță irezistibilă, ca forțele naturii. Era un adevărat urmaş al rasei 
lui Osman, adevăr pe care Roxelana îl recunoștea cu părere de rău. Destinul 
lui era legat de triumful imperiului. Avea să-i asigure expansiunea, să-i 
favorizeze politica. Lovindu-l pe Mustafa, ea ataca forțele vii ale Turciei, 
viitorul ei, ascensiunea ei. Își răzbuna în același timp tatăl. Căci instalarea 
pe tronul Osmanilor a nepotului unui episcop decapitat la Mohâcs era o 
răzbunare. O răzbunare rafinată şi o bătaie de joc. 

La Selim, calităţile degenerau în defecte. Inteligența lui se alia cu 
viclenia, voința cu forțele răului, pasiunile cu năravurile proaste. Vârsta 


avea să-l facă mai înţelept? Încă din adolescență se îmbăta. Băut cu 
moderație, alcoolul este un stimulent. La Selim, devenise un viciu. Pentru el 
şi pentru Baiazid îndrăznise să plănuiască uciderea lui Ibrahim, o izbândă 
plătită cu lacrimi. 

Roxelana intuise că dispariția marelui-vizir avea să ducă la complicaţii. 
Nu se înşelase. 

Moartea violentă a lui Ibrahim provocă stupoare. Pentru a respecta 
ceremonialul, marele demnitar fusese strangulat după ce îşi pierduse tot 
sângele în urma rănilor. 

Creștinii își plângeau ultimul apărător. Musulmanii tradiţionaliști 
aprobau executarea acestui renegat care-i susținea în taină pe necredincioși. 
Pentru omul de pe stradă, obişnuit cu schimbarea frecventă a marilor-viziri, 
Ibrahim părea să fi monopolizat această funcţie, ceea ce deranja vechile 
obiceiuri. 

Pretendenţii la acest post blestemat se înghesuiau deja, fără să țină seamă 
de trista experiență a predecesorilor lor. 

Roxelana comenta, râzând, neliniștea lor: 

— Aleargă după moarte ca fluturii de noapte atrași de lumină. 

În mediile diplomatice, sfârşitul brutal al lui Ibrahim provocă îngrijorare. 
Cancelariile străine știau că el era adevăratul stăpân al politicii externe. 
Veneţia pierdea un mare prieten. Francisc I se temea de o răsturnare a 
politicii Turciei față de Franţa. Până și Polonia, Rusia, tătarii din Crimeea, 
Moldova — ţările prietene — aruncau priviri înspăimântate spre 
Constantinopol. 

Imensa avere a lui Ibrahim a fost confiscată în folosul vistieriei 
imperiale. Hadice constată cu amărăciune că, deşi îi acordase sprijinul ei 
aparent dezinteresat, Roxelana se folosise de ea pentru a-i ucide soțul. Ca şi 
răposata Malfiruz după execuţia lui Ferhat, primi o dotă modestă și un mic 
apartament la Eski Serai, avantaj neînsemnat față de ceea ce pierduse. 
Redeveni o simplă prințesă imperială, tratată cu condescendență de 
demnitarii haremului și ignorată de odalisce. Turhan o evita cu îndărătnicie. 

Nu-i putea ierta aerele de superioritate de pe vremea măreției răposatului 
său soț. Roxelana o primea rareori și avea grijă să o expedieze de fiecare 
dată sub pretextul treburilor grabnice. 

Mai devreme sau mai târziu, secretele cele mai bine păzite sfârşesc prin 
a fi dezvăluite. Rolul hotărâtor al Roxelanei în căderea lui Ibrahim ieși la 
iveală. Dacă înainte de întâmplarea aceasta era detestată, acum era temută 


de toată lumea. Și întrucât zvonurile care circulă se înfrumuseţează cu 
exagerări, ajunse să fie învinuită de moartea sultanei-valide, de otrăvirea lui 
Malfiruz și a lui Kassem, precum şi de sfârșitul violent al lui Ferhat. Se 
zicea că voise să le elimine pe prinţesele imperiale şi pe cumnaţii ei încă în 
viaţă pentru a face un gol în jurul sultanului, astfel încât să-l poată conduce 
în voie. Se presupunea că victima următoare va fi Mustafa și că Roxelana 
pregătea deja terenul pentru a-l instala pe Selim în locul lui. I se atribuia o 
frază cinică: „Prefer să-l văd pe Selim aplicându-i legea fratricidă lui 
Baiazid, decât să asist — în virtutea aceleiași legi — la uciderea 
amândurora poruncită de Mustafa.” 


Ayas Paşa moşteni funcţia marelui-vizir. Riistem, susținut de Roxelana, 
ajunse ministru al Finanţelor, post important, care îi conferea puteri extinse. 
Încă de la instalarea lui în fruntea noului departament, Riistem avu grijă să- 
și amelioreze rapid propria situaţie materială. Începu prin a creşte taxele şi a 
micşora importurile, ceea ce îl făcu nepopular încă de la început. Dar nu se 
putea lecui. Protejat de favoarea imperială, pretindea partea lui în toate 
schimburile comerciale importante. Își asigura, prin intermediari sau chiar 
în mod direct, monopoluri care îi aduceau venituri considerabile. 

Deși reședința ei oficială era la Eski Serai, Roxelana își petrecea din ce 
în ce mai des nopțile la Yeni Serai. Uneori, rămânea și în timpul zilei alături 
de augustul ei stăpân, alegând ca din întâmplare zilele în care se întrunea 
Divanul. Din loja ei cu gratii, asista cu interes la desfășurarea dezbaterilor. 

În timpul unui consiliu de război, Khair ed-Din Barbarossa îi propuse 
sultanului invadarea Italiei, pe care o compară cu un fruct copt, care nu 
aşteaptă decât să fie cules. Ideea îl seduse pe Soliman și îi inspiră visuri 
romantice Roxelanei. Dacă Roma era cucerită, va ști să-l convingă pe sultan 
să o ducă pe malurile Tibrului. Ce izbândă ar fi să străbată, în litiera 
escortată de garda imperială, cel mai frumos oraş din lume! Sultanul și fiii 
lui vor defila călare pe străzile pline de oameni. Dar perspectiva de a vedea 
stindardul verde al Profetului fluturând peste Vatican îi îngheţă entuziasmul. 

Moartea lui Ibrahim avu repercusiuni directe asupra relaţiilor turco- 
venețiene. Soliman, sfătuit de Barbarossa și de Ayas Pașa, declanșă 
ostilitățile împotriva Serenissimei Republici. La rândul lui, Barbarossa, 
după ce trecuse prin foc şi sabie proprietăţile venețiene din arhipelag, 
zdrobi la Prevezza flota spaniolă, comandată de Andrea Doria. După acest 
succes care impuse supremaţia navală otomană în Marea Mediterană, 


Barbarossa îi oferi sultanului — care se afla, în fruntea armatei sale, în 
Macedonia — un milion de monede de aur, două sute de băieţi şi fete și o 
pradă de război enormă, cărora li se adăugau treizeci și șase de nave de 
război creștine capturate la Prevezza. 

Din încăperile ei de la Eski Serai, Roxelana urmărea pe hărţile trimise de 
Rüstem fazele acestei campanii strălucite. În afara veștilor bune, cu care 
ploua din toate părţile, primi stupefiată înştiinţarea despre o tentativă de 
ucidere a sultanului, care se afla în cartierul său general. Demian, șeful unei 
bande de tâlhari care-și făcea veacul în munţii din împrejurimi, se 
strecurase în toiul nopţii până la intrarea cortului imperial. Însă trosnetul 
unei rămurele sub pașii lui le dezvălui gărzilor prezenţa sa şi acestea îl 
capturară. Supus torturii, muri sfârtecat, fără să scoată un țipăt şi fără să 
denunțe numele complicilor săi. 

Exaltat de victoria de la Prevezza, Soliman porunci o operaţiune navală 
de mare anvergură. Flota turcească trebuia să străbată Oceanul Indian şi să- 
şi însușească negoţul maritim cu India și Extremul Orient, monopolizat de 
portughezi. Ibrahim îi sugerase de multă vreme această idee și îi propusese 
chiar săparea unui canal între Nil şi Marea Roşie. Încredinţă comanda 
supremă a expediției lui Suleiman Pașa, guvernatorul Egiptului, navigator 
experimentat şi curtean abil, care își pusese serviciile la dispoziţia 
Roxelanei. La optzeci de ani împliniţi, dădea încă dovadă de o energie ieșită 
din comun. Suleiman promise că-i va alunga pe portughezi din Oceanul 
Indian. 


Roxelana, urmată de doamna Rebia, de kislar agasi şi de marile doamne 
ale haremului, se plimba în grădina de la Eski Serai, fiind salutată cu 
respect de odaliscele întâlnite pe drum. Îşi aminti de ziua aceea atât de 
îndepărtată în care păşise pentru prima dată pe pietrișul acestor alei, însoţită 
de Gazali, copila aceea din Portofino, care râdea tot timpul. Mai era o fată, 
al cărei nume îl uitase. Roxelana era descumpănită, speriată și mai ales 
ruşinată după acea examinare brutală a intimităţii ei făcute de kislar agasi. 
Acelaşi kislar agasi — acum mai greu, mai buhăit — care alerga după ea, 
umil și grăbit ca un câine de pază. Roxelana îşi aminti că se intersectase pe 
aleea aceasta cu mândra și autoritara Hafsa Hatun, urmată şi ea de un 
cortegiu alcătuit din toate marile doamne ale haremului. Cine și-ar fi 
închipuit că fata timidă de atunci avea să dispună de o autoritate şi de o 
putere mai mari decât cele ale sultanei-valide? 


Fa, Roxelana, și personajele care o înconjurau erau acum aproape 
aceleași. Timpul apăsase asupra trupurilor lor şi săpase riduri pe chipurile 
lor. Kislar agasi purta același cercel cu smarald. Doamna Rebia se 
rotunjise, în pofida dorinței sale de a-și menține supleţea și în pofida 
exerciţiilor de gimnastică pe care le practica în fiecare zi. Pe aleea aceasta 
Roxelana auzise pentru prima dată strigătele muezinului, anunțând 
rugăciunile zilnice. 

De atunci străbătuse un drum lung, trecuse prin ani plini de fericire și 
umilință, de triumfuri și amărăciune. Avea să îmbătrânească, la fel ca 
sultana-valid€, privind cu gelozie ascunsă fetele care zburdau în jurul ei. 
Deja începuse să le invidieze. 

Roxelana alungă aceste gânduri triste, căci trecerea timpului nu 
înveseleşte inima. Fiecare secundă care se scurgea o apropia puţin de 
moarte, de sfârşitul acesta de care ființele omenești se tem, știind totodată 
că nu există mijloace de a-l împiedica. 

Deodată o văzu pe Chira Esther alergând spre ea. Sărmana femeie! 
Bătrâneţea o urmărea și pe ea! Esther nu căra după ea, ca de obicei, sacul 
ticsit de scrisorile trimise regulat de Riistem. 

Moaşa, atât de tulburată încât uită să o salute pe Roxelana, bolborosi: 

— Ciuma! Ciuma s-a răspândit în oraş, Înălțimea Voastră! 

Ciuma s-a abătut peste noi! 

Roxelana o privi mirată. 

— Eşti sigură? 

— Am văzut o vecină murind sub ochii mei. N-am atins-o. Au spălat-o 
două bătrâne, înainte de înmormântare. 

— Știau că au de-a face cu o ciumată? 

— Nu! Credeau că e moarte naturală. Dar eu am văzut cărbunele pe 
buzele moartei! 

Doamna Rebia interveni cu calm: 

— Dar dacă era ceva nevătămător? 

Esther se încăpăţână. 

— E ciumă! Mă pricep! 

— Unde se întâmplă asta? întrebă kislar agasi, care ţinea la propria 
piele. 

— În Eminu, cartierul portului, unde locuiesc eu. 

Roxelana se întoarse către kislar agasi. 


— Mahmud, du-te să vezi despre ce e vorba! Vreau să aflu adevărul! Du- 
te repede! 

„Generalul” fetelor se îndepărtă în fugă. Doamna Rebia îi vorbi cu 
blândeţe Roxelanei. 

— Nu-ţi face griji! Oraşul acesta e așezat la răspântia a trei continente. 
Aici ajung fără încetare nave, mărfuri, sclavi, pelerini, corăbieri sosiți din 
întreaga lume. Epidemiile vin și pleacă în valuri. Se umplu câteva gropi 
comune, după care totul reintră în normal. 

Deși era de origine creștină, doamna Rebia adoptase fatalismul turcesc. 

— Dacă e într-adevăr ciumă, trebuie să-mi scot copiii din 
Constantinopol! zise Roxelana cuprinsă de neliniște. Din fericire, Selim e în 
Macedonia, cu tatăl lui. 

— Să aşteptăm raportul lui kislar agasi, spuse doamna Rebia, înainte de 
a trece la măsuri extreme. 

— E ciumă! susținu vehement Chira Esther. Nimeni nu mă poate 
convinge că nu e aşa! 

— Să ne întoarcem la mine în apartament! propuse Roxelana. 

— Eu plec, răspunse Chira Esther. Poate că m-am molipsit. Nu vreau să 
transmit boala copiilor domniei voastre. 

Salută, apoi se îndepărtă în grabă. Roxelana se duse în apartamentul ei, 
urmată de doamna Rebia, și intră în camera copiilor. Dar nu-i găsi acolo. 

— Unde sunt? o întrebă ea pe guvernanta care făcea ordine în camera 
ticsită cu păpuși. 

— Se joacă în curte! 

— Adu-i în casă! Și să nu mai iasă din cameră! 

Kislar agasi se întoarse, cu răsuflarea tăiată, două ore mai târziu. 

— S-ar părea că moașa Esther are dreptate, zise el ștergându-și cu o 
batistă de mătase fruntea acoperită de sudoare. Au fost semnalate cazuri 
suspecte în Galata, Balat, Top Hane, cartiere îndepărtate unele de altele. 
Oamenii înstăriți au început deja să părăsească orașul. Se instalează în 
casele lor de vacanţă, de pe malurile Bosforului sau la Uskudari. 

— Copiii mei să fie trimiși la seraiul de la Uskudari! porunci Roxelana. 

— Mă voi ocupa îndată de asta! 

— Trebuie evacuate toate odaliscele! zise Roxelana. 

Kislar agasi dădu ochii peste cap, înspăimântat. 

— E imposibil! De-a lungul timpului, asupra Constantinopolului s-au 
abătut nenumărate epidemii. Dar haremul n-a fost evacuat niciodată. 


— Atunci, voi rămâne aici! Nu le pot abandona! 

— Rangul domniei voastre vă îngăduie să părăsiți haremul pentru a 
căuta adăpost la Uskudari. 

Roxelana scutură din cap. 

— Rămân cu fetele! Am hotărât! 

În general, constantinopolitanii acceptau flagelurile cu resemnare. De 
data aceasta, ciuma lovi cu o violentă neobișnuită. Numeroase cazuri fuseră 
semnalate în cartierele Sulemanye, Hasseki Davud Pașa, Al Meydani și 
Fatih. 

„Specialiștii” pretindeau că boala atingea îndeosebi cartierele sărace, 
suprapopulate, împrejurări care înlesneau molipsirea. 

Explozia epidemiei a fost atât de puternică şi de rapidă, încât puţini 
bogaţi avură timp să părăsească orașul. 

Deasupra Eski Seraiului plutea un fum gros, acru, aproape irespirabil, 
care acoperea lumina soarelui. 

— Se aprind focuri pentru a alunga boala, îi spuse kislar agasi 
Roxelanei. Sunt aprinse şi pentru a arde hainele ciumaţilor morți. 

— Aici suntem în siguranţă, își dădu cu părerea doamna Rebia. Zidurile 
înconjurătoare ne izolează de lumea exterioară. 

Roxelana ar fi vrut să primească veşti de la copiii ei, dar în jurul 
Constantinopolului se alcătuise un cordon sanitar nevăzut, dar foarte 
eficace. Toate legăturile cu exteriorul fuseseră tăiate. 

Hrana lipsea, căci ţăranii nu îndrăzneau să se apropie de orașul 
blestemat, deși li se oferea de zece ori prețul mărfurilor lor. 

Kislar agasi aducea veşti sumbre. 

— Infirmeriile nu mai au unde să primească bolnavi. Sunt abandonaţi pe 
străzi sau pe saltele în curţile caselor lor. Groparii nu mai prididesc cu 
lucrul. Portul, armurăria, topitoriile, șantierele navale și-au încetat complet 
activitatea. Toate ambarcaţiunile, toate navele sunt imobilizate de-a lungul 
cheiurilor. Totul e paralizat. 

O veste de ultimă oră umplu de uimire Eski Seraiul. Cadiul 
Constantinopolului și marele-vizir Ayas Pașa căzuseră pradă ciumei. 


Haremul scăpă de ciumă. Doamna Rebia avusese dreptate. 

Soliman se afla în Macedonia, însoţit de fiii lui, Mustafa şi Selim, când 
fu anunţat de declanșarea epidemiei. Se întoarse posomorât la Uskudari și, 
spre marea lui fericire, îşi găsi copiii teferi. Apoi se duse la Constantinopol, 


trecând de cordonul sanitar. Era nerăbdător să o regăsească pe Roxelana, să 
o îmbrăţișeze şi să o felicite pentru curajul ei. Amândoi plânseră de bucurie. 

După sosirea lui Soliman în capitală, epidemia își pierdu din virulență. 
Cazurile noi se răriră, ca şi cum padişahul, reprezentantul califului pe 
pământ, subjugase flagelul. Ciuma, care se hrănise la Constantinopol cu 
peste cincizeci de mii de victime, își luă zborul spre alte tărâmuri. 

Capitala imperiului își reluă activitatea normală. Prăvăliile și bazarurile, 
armurăria şi șantierele navale, moscheile își redeschiseră porţile. Gloatele 
inundară străzile; tărâmurile Cornului de Aur, Bosforului și Mării Marmara 
fură invadate de nenumărate clădiri, bogat împodobite, care aduseră o notă 
proaspătă de veselie. Lufti Pașa primi sigiliul marelui-vizir. 

Morţii au fost repede uitaţi. Ciuma nu mai era decât o amintire tristă. 

După toate aceste emoții, Roxelana se studie în imensa oglindă venețiană 
care îi împodobea camera. Era încă frumoasă, dar cei treizeci de ani 
împliniți o puneau într-o postură nefavorabilă în haremul în care media de 
vârstă era de șaisprezece ani. Tenul ei, deși catifelat, îşi pierduse strălucirea 
şi prospeţimea, riduri fine, aproape invizibile, îi apăreau în colțurile ochilor 
strălucitori, buzele se ofiliseră uşor, bărbia i se îngreuna. 

Sânii ei, deşi rotunzi și aţâţători, îşi pierdeau semeţia. Își păstra liniile 
pure ale trupului datorită exerciţiilor de slăbire pe care și le impunea. 

Doamna Rebia, care găsise o înlocuitoare pentru scumpa ei Sorai, reintră 
în grațiile Roxelanei. Îi înțelegea temerile şi, ajutată de Chira Esther, îi 
făcea rost de unguente și poţiuni, căci practicile magice erau foarte 
apreciate de femeile care voiau să alunge cu orice preț bătrâneţea 
amenințătoare. 

Supraintendenta aducea de la Veneţia, de la Roma şi de la Paris 
numeroase albume decorate cu gravuri deocheate sau chiar foarte explicite 
care, la fel ca şi Kama Sutra, îmbogăţeau viața intimă a cuplului imperial, 
prin imaginile care sugerau posturi extravagante. Roxelana încercase mai 
multe poziţii noi, care îl încântară pe sultan. Îi arătă sursele ei de inspiraţie 
amoroasă, care îl amuzară copios. 

Printre culegerile aduse de doamna Rebia, Roxelana descoperi un grup 
de șaisprezece gravuri semnate de Giulio Romano, gravate de un anume 
Marcantonio Raimondi și comentate de Aretin. Semnătura lui Romano îi 
redeşteptă interesul, întrucât pictorul acesta însemna pentru ea nu numai un 
artist de mare talent şi autorul primului ei portret, ci şi creatorul acelei 
oglinzi convexe care simboliza viața ei paradoxală de suverană și 


prizonieră. Îi ceru doamnei Rebia să-i furnizeze informaţii despre viaţa și 
opera lui Romano. 

Apoi Roxelana hotărî să strângă laolaltă familia imperială pentru a 
sărbători întoarcerea padişahului la Constantinopol, după succesul ultimei 
sale campanii, și înaintarea lui Lufti Paşa la rangul de mare-vizir, ca urmare 
a morţii lui Ayas Pașa. Stabili programul serbării după protocolul hotărât de 
Hafsa Hatun, pentru ca obișnuinţele sultanului să nu fie deranjate cu nimic. 

Ce mai rămăsese din familie se adună în așteptarea sultanului; prinţesa 
Turhan și Lufti Pașa, Mustafa Pașa, văduvul lui Kassem, precum şi Hadice 
care îşi pierduse aroganţa după moartea lui Ibrahim. Acum Turhan, soția 
prim-ministrului, era cea care o privea de sus. 

— Ar trebui să te recăsătorești, mica mea Hadice! Suleiman Pașa ar fi o 
partidă bună! 

Hadice făcu ochii mari, îngrozită. 

— Dar are optzeci de ani! Şi e atât de gras că nu poate să meargă decât 
ajutat de doi ofiţeri! 

— Fratele nostru îl ţine la mare cinste. Situaţia ta s-ar îmbunătăți. Să fii 
văduva lui Ibrahim nu e o recomandare prea bună. Nu am dreptate, draga 
mea Roxelana? 

În sfârşit, sultanul îşi făcu apariţia, urmat de prinții Mustafa și Selim. 
După salamalecuri, Soliman, într-o dispoziţie excelentă, îi făcu semn 
Roxelanei să se aşeze pe divan lângă el. Apoi începu ospăţul, în timp ce 
orchestra de orbi cânta în surdină, pentru a nu deranja monologul sultanului. 
Acesta lăuda isprăvile lui Suleiman Pașa. 

— La Aden l-a invitat pe regele Omar Ibn-Daud la un banchet oferit la 
bordul navei-amiral. După desert, l-a arestat și l-a spânzurat de catarg. 
Sărmanul Omar, de unde să fi bănuit să participa la propriul ospăț de 
înmormântare? Apoi Suleiman a atacat orașul prin surprindere, 
transformându-l astfel în teritoriu turcesc. Acum se îndreaptă spre India. S- 
ar părea că indienii sunt soldaţi foarte proști. Le vom înghiţi armata dintr-o 
îmbucătură. 

— Chiar ziceam că Suleiman ar fi un soţ excelent pentru Hadice, 
interveni Turhan. 

Sultanul izbucni în râs. 

— Iată o idee bună, Hadice! În ciuda celor optzeci de ani ai lui, are un 
viitor strălucit în faţă! 


Lufti Paşa se înnegură. Ultima frază a cumnatului său îl neliniști. Oare 
era nemulțumit de el? Riistem, marele favorit al Roxelanei, îi pândea deja 
postul. Era sigur că punea la cale distrugerea lui. 

Făcând o asociere de idei, privirea i se opri asupra lui Selim. 

Această ființă respingătoare, obeză, care mirosea întotdeauna a sudoare 
şi plescăia în timpul mesei, nu putea suporta nicio comparaţie cu Mustafa, 
prinț frumos, inteligent, cutezător şi adorat de armată. 

Soliman anunţă o nouă campanie împotriva unui aliat nesigur, Petru 
Rareș, prinț al Moldovei, care refuza să plătească tributul și care atacase 
Polonia, prietenă fidelă a Turciei și, pentru a pune capac, poruncise 
executarea lui Alois Gritti, după ce-l acuzase de spionaj în favoarea turcilor. 

— Îl voi strivi pe prinţul acesta moldovean! conchise el cu dispreţ. 


Bănuielile lui Lufi Pașa la adresa lui Riistem erau întemeiate. 

De multă vreme, acesta hotărâse să-l piardă, pentru a-i răpi postul. La 
scurt timp după sărbătoare, scoase din sertarele sale mărturii privind 
cruzimile şi perversiunile marelui-vizir, fără a uita să menţioneze uciderea 
mai multor prostituate. Crimele n-ar fi provocat pedepse prea severe, 
întrucât aceste femei pierdute erau condamnate de Coran. Dar Roxelana avu 
grijă să-l aţâţe pe sultan împotriva marelui-vizir. Pe de altă parte, Rüstem îi 
trimise scrisori anonime lui Turhan, denunțând numeroasele aventuri 
extraconjugale ale soţului ei, în majoritate născocite. Geloasă, aceasta îi 
făcu scene dramatice lui Lufti. 

Apoi interveni un incident care dădu foc butoiului cu pulbere. 

În urma unei scrisori anonime, marele-vizir făcu o vizită neanunţată în 
haremul său. Printre odaliscele lui descoperi o prostituată care, sub 
pretextul că le vinde parfumuri și alifii, ducea bilete de dragoste între fete și 
curtezanii lor din exterior. 

Înfuriat, Lufti se năpusti asupra vinovatei, o trânti la pământ şi îi 
străpunse pântecele cu pumnalul, în fața lui Turhan, îngrozită, și a 
odaliscelor care leşinară de frică, întâmplarea făcu mare vâlvă. 

Când Soliman se întoarse din campania lui din Moldova, Turhan, incitată 
de Roxelana, îl imploră plângând să o divorţeze de soţul ei. 

Sultanul ar fi şters cu buretele acest episod, căci aprecia strălucitele fapte 
de arme ale cumnatului său şi lucrările sale de istoric. Dar Roxelana, care 
cunoștea simpatia lui Lufti pentru prințul moștenitor, ceru destituirea lui şi 
condamnarea la moarte. 


Suleiman primi postul de mare-vizir. Această numire reprezentă o 
dezamăgire atât pentru Roxelana, cât și pentru Riistem. Disperat că ratase 
din nou ocazia, acesta își luă un angajament oficial în faţa Roxelanei. Dacă 
sultanul murea, în următoarele ore avea să-l asasineze pe prinţul Mustafa, 
instalându-l pe tron pe prinţul Selim. 

Suleiman exercită puţin timp cea mai însemnată funcţie a imperiului. 
Roxelana îl convinse pe sultan că fostul guvernator al Egiptului era mai 
necesar în fruntea flotei din Oceanul Indian. Ea puse în valoare meritele lui 
Riistem. Energic, integru, sobru, loial, dăduse la iveală trădarea lui Ibrahim, 
perversitatea periculoasă a lui Lufti și condusese practic guvernul în timpul 
marelui vizirat al lui Ayas Paşa. 

În felul acesta, Riistem, fostul paj şi amant al sultanului Soliman, deveni 
în sfârșit prim-ministru. Dar, spre deosebire de Ibrahim — marele lui rival 
ştiuse să joace cartea câştigătoare: favoarea Roxelanei. 


31 


O căldură înăbuşitoare, grea, uscată, sufocantă atârna peste 
Constantinopol. Băile de aburi nu se mai goleau. În jurul fântânilor publice, 
oamenii se înghesuiau lacomi de apă rece. 

Vânzătorii ambulanți de băuturi reci ca gheața făceau avere. 

Tărmurile Mării Marmara erau ticsite de înotători, îndeosebi adolescenți 
şi copii mici, care se aruncau ca broaștele în valuri. 

Soarele ardea atât de tare, încât era dureros să mergi în picioarele goale 
pe pavajul încins. Noaptea, constantinopolitanii lăsau toate ferestrele 
deschise și cei mai mulţi dormeau afară. 

Din câmpiile aride ale Anatoliei veneau rafale toride de vânt. 

Soliman, care nu mai putea suporta canicula de la Constantinopol, 
plecase la vânătoare de mistreți în pădurea de la Bolgrad, pe coasta 
europeană a Bosforului. Vecinătatea Mării Negre aducea o briză uşoară 
care, împreună cu umbra pădurii, crea o atmosferă suportabilă. Sultanul 
dormea în cortul său, după o zi plină, când un șambelan tremurând de 
spaimă îl trezi, speriindu-l. 

— Înălţimea Ta, arde Constantinopolul! 

Soliman, încă ameţit de somn, exclamă: 

— Ce tot spui acolo? 

— Constantinopolul e în flăcări, Înălțimea Ta! 

Sultanul sări din pat şi îşi puse un halat adus de un paj livid de emoție. 
leşi din cort şi văzu spre sud, peste vârfurile copacilor, cerul roşu ca 
sângele. Șambelanul și pajii de lângă el îl auziră murmurând: 

— Roxelana!... Roxelana!... 

Curierul care adusese vestea rămăsese în picioare, ținându-și calul de 
hăţuri. Chipul și hainele lui erau înnegrite de fum și sudoare. 

— E un incendiu mare? întrebă sultanul tras la faţă. 

— Focul s-a întins în cartierul portului, pe malul de jos al Cornului de 
Aur. 

— Să mergem! porunci sultanul, săltând pe un cal fără să-si mai schimbe 
hainele. 

Urmat de şambelan, de paji și de un detaşament de gărzi călare, se repezi 
spre Constantinopol. Traversă în galop Buyuk Dere, Tarabia, Yeni Keui, 
Rumeli Hissar şi Bebek, localităţi de vară înşirate în mijlocul grădinilor de 
pe malurile Bosforului. 


Oamenii ieşiţi în pragul caselor priveau uimiţi cerul îmbrățișat de imense 
flăcări mișcătoare. 

Pera şi Galata erau intacte, dar oamenii, înfricoşaţi, ieșeau în goană de pe 
străduţe. În schimb, pe partea cealaltă a Cornului de Aur focul făcea ravagii. 
Flăcările păreau să izbucnească din măruntaiele pământului, ca pentru a 
distruge noua Sodoma. 

Sultanul traversă Cornul de Aur. Casele care mărgineau cheiurile ardeau 
ca nişte torţe, răspândind o căldură sufocantă. 

Din când în când, clădirile se prăbușeau, înălțând spre cer milioane de 
scântei. O gloată istovită, în care se amestecau sinistraţi, pompieri, polițiști, 
curioși și pungași alerga, se întretăia, se agita, aparent fără ţintă, căci a 
încerca să stingi flăcările părea de neînchipuit. 

Un ofițer de poliţie îl recunoscu pe sultan, se opri şi îl salută, foarte 
impresionat de prezenţa lui. 

— Doar cartierele portului ard? întrebă suveranul. 

— Din păcate, o mare parte din orașul de jos a căzut pradă flăcărilor. 
Palatul imperial a fost cruțat datorită zidurilor înalte, care îl izolează de 
casele incendiate din jur. 

— Şi Eski Serai? Ştii cumva dacă Eski Serai e intact? 

— Tot ce ştiu e că şi cartierul învecinat cu Serradjhane e în flăcări! 

— Poţi să mă conduci la Eski Serai? 

— Voi face tot ce-mi stă în puteri, Înălțimea Ta! 

— Atunci, ia unul dintre caii mei și hai! Te urmez! 

Un paj îi cedă armăsarul său poliţistului, care îl încălecă imediat şi porni 
în galop spre centrul orașului. Fu silit să facă mai multe ocoluri, pentru că 
anumite străzi erau blocate de case prăbuşite, care ardeau încă. 
Constantinopolitanii erau atât de absorbiți în treburile lor, încât nici nu 
observară trecerea împăratului. Pulpana halatului său luă foc de la o 
scânteie, dar un paj stinse flăcările cu mâinile goale. 

Vântul care sufla dinspre Anatolia aţâţa focul. Polițistul reuşi, după un 
mare ocol, să ajungă în apropierea Eski Seraiului. În ciuda eforturilor 
pompierilor, halebardierilor, grădinarilor și eunucilor, care luptau împotriva 
incendiului cu pompe de apă sau făceau lanţuri umane pentru a duce 
gălețile de apă, aripa de vest şi corpul central luminau cu flăcările lor 
grădinile şi curţile. 

Odaliscele, sclavele, doamnele haremului alergau înnebunite, fără a uita 
să-şi acopere chipurile. La ferestrele ultimului etaj, fetele surprinse de 


incendiu, fără să fi avut vreme să coboare, agitau brațele strigând după 
ajutor. O odaliscă având veșmintele în flăcări se aruncă în gol. 

Soliman se bucură să-i găsească pe Roxelana și pe copii la adăpostul 
unui mare zid împrejmuitor. În jurul lor se agitau kislar agasi şi locotenenţii 
lui, precum și un mare număr de pompieri care aruncau peste ei găleți cu 
apă, pentru a le menţine hainele umede. 

Comandantul pompierilor raportă că vântul împrăștia incendiul şi că 
Eski Serai nu putea fi salvat. Atunci sosi Rüstem Pașa, urmat de întăriri. 

— Yeni Serai a scăpat de calamitate datorită vecinătăţii cu marea. 
Propun ca Înălțimea Sa, prinții şi prinţesele imperiale să fie conduși în 
portul acesta, unde vor fi la adăpost de orice pericol. 

Sultanul încuviinţă planul. 

— Vom muta tot haremul la Yeni Serai! Va fi loc destul pentru toate 
aceste sărmane femei! 

Roxelana sărută cu afecțiune mâna padișahului. 

— Dumnezeu este îndurător cu noi, Soliman! Chiar și la necaz 
binevoieşte să ne unească! 

Riistem se înclină ceremonios, ca şi cum s-ar fi aflat la o festivitate 
oficială. 

— Înălţimea Ta, am studiat un drum sigur, care ne va duce fără probleme 
la Yeni Serai! 

Kislar agasi interveni, neliniștit: 

— Voi avea grijă ca toate fetele să fie cu chipul și mâinile acoperite, 
pentru ca privirile trecătorilor să nu le poată pângări pudoarea feciorelnică. 

Marele maestru al eunucilor negri era mai preocupat de ascunderea 
trăsăturilor fetelor decât de siguranţa acestora. Dacă una sau două vor cădea 
victime incendiului, acest lucru nu putea fi atribuit decât fatalităţii. 


Instalarea Roxelanei şi a haremului la Yeni Serai făcu mare vâlvă printre 
constantinopolitanii mereu gata să critice. 

— De-acum sultanul nu va mai fi stăpân la el acasă! 

— Soliman nu este soţul, ci sclavul ascultător şi supus al Roxelanei! 

— Soliman și-a schimbat numele! Acum îl cheamă sultanul Roxelana! 

Dar toate aceste glume exprimau o fărâmă de adevăr. 

Roxelana nu lipsea de la nicio reuniune a Divanului. Când Soliman pleca 
la vânătoare, ea era cea care se așeza în spatele ferestrei cu zăbrele, urmărea 


dezbaterile, apoi îi povestea sultanului tot ce auzise, adăugând propriile 
comentarii și păreri. 

Această supraveghere permanentă îi sâcâia pe viziri, care se temeau mai 
puţin de sultan decât de cuplul Roxelana — Riistem. 

Lufti Paşa, mare cunoscător al istoriei Imperiului Roman, o compara pe 
Roxelana cu Agripina, mama lui Nero, care conducea Roma ajutată de 
libertul ei, Pallas. Adăuga chiar că nu va pieri la fel ca Agripina, întrucât era 
mai abilă şi mai vicleană. 

Cuvintele lui ajunseră la urechile Roxelanei. Într-o seară, după o masă 
copioasă, Lufti îşi dădu ultima suflare plângându-se de arsuri atroce la 
stomac. 

Ascensiunea fulgerătoare a Roxelanei și mutarea ei la palatul imperial 
deşteptară bănuieli. Mai multe focare de incendiu izbucniseră în același 
timp. Cel de la Eski Serai fusese deosebit de violent. Vechiul palat trebuia 
refăcut din temelii pentru a putea fi locuit din nou. Se șoptea că Riistem ar 
fi dat foc capitalei, pentru a-i oferi Roxelanei ocazia de a se instala definitiv 
la palatul imperial. 

La Yeni Serai, un grup de arhitecţi, sub îndrumarea vestitului Sinan, 
conducea construirea numeroaselor pavilioane menite să adăpostească cele 
trei sute de femei ale lui Soliman, armata de eunuci negri și roiul de slujnice 
care îndeplineau treburile casnice. Apartamentul amenajat pentru Roxelana 
cuprindea tot ce concepuseră mai frumos, mai scump și mai rafinat artiștii 
decoratori din Constantinopol. 

Soliman voi să profite de ocazie pentru a reconstrui orașul și pentru a-i 
reda strălucirea vechiului Bizanţ. Deja „marele Sinan” 

primise mai multe comenzi, printre care construirea unei moschei 
minunate, menite să adăpostească osemintele sultanului şi pe cele ale 
Roxelanei. Podurile, spitalele, cazărmile, şcolile și apeductele urmau să 
îmbogăţească orașul. 


Dar noile complicaţii politice nu-i îngăduiră lui Soliman să se dedice 
numai plăcerilor spiritului. Ieronim Laszki, care susținuse cauza lui 
Zápolya, se certă cu regescul său stăpân și, ca să se răzbune, îi denunţă 
sultanului pactul secret încheiat între regele Ungariei și Ferdinand de 
Austria. Dacă se întâmpla să moară fără urmași, regatul lui Zâpolya avea 
să-i revină lui Ferdinand, fără a ţine cont de drepturile Turciei. Dar cu puţin 
timp înainte de a muri, Zâpolya, capricios ca de obicei, se căsătorise cu 


prinţesa Isabella, fiica regelui Poloniei. Aceasta adusese pe lume un fiu, 
Ioan-Sigismund. Câteva zile mai târziu, fericitul tată muri, lovit de o criză 
de inimă. 

În virtutea tratatului semnat cu răposatul rege Ioan, arhiducele invadă 
Ungaria și îi alungă pe Isabella şi pe fiul ei, care se refugiară în 
Transilvania. La auzirea acestei veşti, chipul sultanului se înroși de furie. 

— lar blestematul ăsta de Ferdinand? Voi trimite o armată puternică 
împotriva lui şi-l voi strivi! 

Roxelana, care nu lua niciodată decizii la repezeală, îl convinse să se 
răzgândească. 

— Termină mai întâi negocierile de pace cu Veneţia, umilită și rămasă 
aproape neputincioasă după înfrângerea de la Prevezza, ca să ai mâinile 
libere când porneşti împotriva lui Ferdinand. 

Soliman recunoscu justețea acestui raționament. În tinereţe, avusese 
nevoie de trupul Roxelanei, acum avea nevoie de judecata ei rece și de 
luciditatea ei. 

Ea conducea din umbră politica imperiului, prin intermediul lui Riistem, 
care îi executa orbește ordinele. În același timp, îi lăsa lui Soliman iluzia că 
oferă el însuși sugestiile dorite de ea. 


Ambasadorii trufaşei Veneţii se prezentară umili la Constantinopol. 
Negocierile aveau loc în sala Divanului, pentru ca Roxelana să poată urmări 
de la fereastra ei discuţiile diplomatice. Conferinţa aceasta de pace era o 
farsă, căci turcii aveau toate cărţile, datorită ambasadorului Franţei la 
Veneţia. În cele din urmă, Veneţia, redusă la rolul unei puteri maritime de 
mâna a doua, semnă un tratat de pace rușinos. Dar întâmplarea aceasta avu 
urmări. Carol Quintul, scandalizat de înfrângerea de la Prevezza, îi porunci 
lui Andrea Doria să pornească din nou pe mare. Creștinii voiau să-si ia 
revanșa. 


Primind în sfârşit „părerea favorabilă” a Roxelanei, Soliman lansă o 
campanie-fulger împotriva forțelor austriece care invadaseră Ungaria. În 
același timp, Roxelana încercă să domolească resentimentele lui Soliman 
împotriva regelui Poloniei, care îndrăznise să o mărite pe fiica lui, Isabella, 
cu loan Zápolya, fără să ceară încuviințarea suzeranului său. 

Roxelana voia să cruţe Polonia de oroarea unei invazii turcești. 


La cererea ei, dusă de un agent secret regelui Sigismund, acesta declară 
că nu avea nicio intenţie să se amestece în treburile interne ale Ungariei. 

În fruntea armatei sale impunătoare, Soliman se apropia de Buda, când o 
veste trimisă de Roxelana îl însenină. Forţele expediționare considerabile 
trimise de Carol Quintul împotriva Algerului suferiseră o înfrângere 
umilitoare. O furtună le scufundase o sută de nave, şi infanteria spaniolă, 
debarcată pe coasta africană, se lovise de o rezistență încrâncenată. Bătălia 
se încheiase prin înfrângerea creștinilor. Carol Quintul fusese la un pas de a 
fi capturat. Doborât de nenorocirea care se abătuse asupra lui, și-ar fi 
aruncat coroana în mare, murmurând: „Du-te, biată jucărie! Fie ca un 
suveran mai norocos să te obțină şi să te poarte!” Roxelana adăugase: „De 
ce n-ai fi tu suveranul acela, Soliman? Victoria te aşteaptă cu brațele 
deschise!” 

Marea armată otomană pătrunse în Ungaria, împrăștiind trupele austriece 
şi unitățile ungurești dornice de independenţă. 

La sfârșit, sultanul anunţă Europei uimite că, de-acum înainte, Ungaria 
va face parte integrantă din Imperiul Otoman. Apoi atenţia lui se îndreptă 
către prinţesa Isabella care, tremurând de frică, aștepta să i se hotărască 
soarta. Soliman o aduse la Constantinopol, împreună cu fiul ei. 

— Neamul lui Zápolya mi-a adus numai necazuri, declară el în fața 
Divanului. Mă gândesc să-i țin ostatici pe Isabella și pe fiul ei. 

— Femeia aceasta şi copilul ei trebuie să putrezească în temniţa celor 
Șapte Turnuri, propuse Mehmed Paşa, fostul guvernator al Belgradului. 

Din loja ei zăbrelită, Roxelana urmărea gânditoare dezbaterile. 

Seara, când se întâlni cu Soliman la cină, îi vorbi pe un ton cât mai 
paşnic: 

— Nu e drept să-i condamni pe Isabella şi pe fiul ei pentru o greșeală 
comisă de soţul și de tatăl ei. Gloria ta va fi pătată pe vecie dacă prinţesa și 
copilul vor fi lipsiţi de protecţia pe care i-ai acordat-o sub jurământ lui 
Zápolya. Văduva și fiul moștenesc drepturile regelui mort. Fii mărinimos, 
Soliman! 

Admise argumentele ei, dar numai parţial. Micul prinţ avea să 
domnească în Transilvania, sub regența mamei lui, în calitate de vasal al 
imperiului. În noaptea aceea, Roxelana se gândi la regele Sigismund și la 
regina Bona. Cine ar fi ghicit că mica poloneză pe care o cunoscuseră la 
familia Jablonowski va avea într-o zi puterea de a-i scăpa de temniţă pe 
fiica şi pe nepotul lor? 


Soldaţii Sfântului Imperiu Romano-German, învinși de Soliman pe mare 
şi pe uscat, căzură în genunchi. Umiliţi, exasperaţi, reduși la neputinţă, 
Carol Quintul și fratele său cerură pace. Tratatul fu semnat în 1547. 
Creştinătatea zăcea la picioarele Islamului. 


Roxelana se apropia de patruzeci de ani. Era silită să-și vopsească des 
părul. Ridurile încă fine, mascate de creionul de ochi, erau eclipsate de 
strălucirea ochilor. Numai colţurile lăsate ale gurii îi trădau vârsta. Îi era 
frică să îmbătrânească, să-şi piardă nurii, să nu mai fie pe placul sultanului. 
Acesta o iubea încă, iar afecțiunea pe care i-o purta nu se dezminţise 
niciodată. Dar o chinuia neliniştea, cu atât mai mult cu cât își putea 
compara zi de zi înfățișarea ofilită cu tinereţea adolescentelor din harem, 
permanent reînnoite. 

Doamna Rebia îmbogăţi colecția de desene erotice a Roxelanei cu patru 
lucrări semnate de Giulio Romano și gravate de același Marcantonio 
Raimondi. Le cumpărase la preţuri exorbitante, căci gravorul, arestat la 
Roma pentru imoralitate, evadase și se refugiase la Veneţia, unde Giulio 
Romano venise deja să caute azil înaintea lui. O mare parte din gravurile lui 
a fost confiscată şi distrusă la ordinul Vaticanului, ceea ce dusese la 
creşterea preţului celor rămase în afara statelor Bisericii. Într-unul din 
aceste desene ale lui Romano, Roxelana găsi imaginea oglinzii convexe 
deasupra unei Leda seduse de Iupiter transformat în lebădă. În obsedanta 
oglindă se vedea același turn de piatră cu ferestre zăbrelite. Avu senzaţia că 
se recunoaște sub trăsăturile uşor modificate ale Ledei. 

Îi mulțumi doamnei Rebia şi îi oferi ca răsplată un inel cu diamant. 
Rămasă singură, Roxelana contemplă îndelung imaginea lebedei. Douăzeci 
şi cinci de ani din viaţa ei se scurseseră pe fondul acestui turn de închisoare 
curbat de convexitatea oglinzii. În timpul acestui sfert de secol nu făcuse 
dragoste decât cu un zeu viu și nu cunoscuse decât doi bărbaţi. 

Ibrahim îi stâmise o mare pasiune, dar între ei se ridicase, ca o piedică de 
netrecut, prinţul Mustafa, pe care ea voia cu orice preț să-l înlăture de pe 
tron. Al doilea era Rüstem. Vreme de ani, întreţinuseră o corespondenţă 
activă și secretă, fără să schimbe vreo privire, căci erau despărțiți de 
zidurile Eski Seraiului. 

Roxelana reuși să-l vadă, până la urmă, atunci când Soliman îi îngădui să 
se urce la fereastra cu gratii și să urmărească de acolo dezbaterile 
Divanului. Fusese fascinată de înfățișarea lui. 


Dar frumuseţea lui virilă, prestanţa, zveltețea, perfecțiunea trăsăturilor 
lui și îndeosebi magnetismul lui aveau ceva diabolic. 

Era un personaj fără scrupule, care știa ce vrea. Că Soliman se culcase cu 
el n-o uimea. Dezbrăcat, probabil că semăna cu tinerii excitanţi pictaţi de 
Romano. Parcă era urmărită de fatalitate. 

Zidurile temniţei sale o separau de bărbaţii de care se simţea atrasă. Nu 
putea să se culce cu el, dar voia măcar să-l aibă în preajmă, să-i simtă 
parfumul musculos al trupului, să-i dea mâna să i-o sărute. Privilegiul de a-l 
privi de la fereastra zăbrelită nu-i mai ajungea. Istoria se repeta. Ieri 
Ibrahim, astăzi Riistem... 

Doamna Rebia îi povestise despre anumite tulburări simţite de femei în 
jurul vârstei de patruzeci de ani, care le antrenau uneori în aventuri cu 
urmări regretabile. 

Îi veni o idee. Avea să-l însoare pe Rüstem cu fiica ei, Mihrimah. În felul 
acesta va obține privilegiul de a fi admis în sânul familiei imperiale. Avea 
să-i asigure un sprijin solid, cu atât mai necesar cu cât Soliman îmbătrânea. 
Trecut de cincizeci de ani, îşi pierduse bucuria de a trăi pe care i-o insufla 
Ibrahim. 

Dacă în public îşi păstra aerul dominator, tonul poruncitor, 
inaccesibilitatea de zeu coborât printre muritori, în faţa Roxelanei renunţa la 
actorie pentru a deveni bărbatul simplu, deseori obosit, uneori morocănos, 
în ciuda eforturilor Roxelanei de a-i reface moralul. Crizele dese de furie îi 
dădeau energia necesară pentru a se avânta încă în iniţiative temerare. Căuta 
singurătatea și se închidea în cabinetul său de lucru, unde petrecea ore 
întregi adâncit în gânduri. Distrusese intenționat frumoasa lui colecţie de 
instrumente muzicale, care cuprindea şi lăuta lui Ibrahim. Mustrat de 
conştiinţă, care-i reproşa moartea credinciosului său prieten, voia să uite tot 
ce-l lega de trecut. 

Frumoasa lui bibliotecă, îmbogăţită cu miile de volume ale Corvinianei, 
fusese înghițită de ultimul incendiu de la Constantinopol. Literatura 
apuseană nu mai era reprezentată la Yeni Serai decât de câteva volume și 
albume de gravuri pe care Roxelana și doamna Rebia le salvaseră în ultima 
clipă de la Eski Serai. 

Gustul lui Soliman pentru fast, lux, ceremonii măreţe se îndreptase 
treptat către o austeritate care îi uimea și şoca anturajul. La mesele sale, 
platourile de aur și argint, cupele împodobite cu nestemate, cristalurile şi 


rafinatele porțelanuri chinezești au fost înlocuite de vase de lut și tacâmuri 
de cositor. 

Renunţase la bijuteriile scumpe, la blănurile preţioase, la brocarturile şi 
penele lui frumoase. Caracterul lui se înăcrise. Îşi bruftuluia miniștrii, 
generalii, şambelanii, pajii, adesea fără motiv. Trecerile lui bruște de la o 
dispoziţie la alta îi descumpăneau pe colaboratorii săi. Într-o zi lăuda 
deciziile unui ministru, a doua zi le dezaproba. Suferea de o boală cronică 
de stomac, care îi provoca deseori dureri violente. Guta și problemele de 
circulaţie îi îngrijorau pe medici. Când străbătea culoarele noului harem, 
odaliscele fugeau speriate, ca și cum l-ar fi văzut pe diavol. 

În pofida ciudăţeniilor lui, atitudinea față de Roxelana rămânea 
neschimbată. Trecerea anilor nu făcuse decât să întărească dragostea pe care 
i-o purta. Latura pasională a atașamentului său nu mai era atât de intensă ca 
în trecut, dar afecțiunea și tandreţea față de ea sporeau. Avea nevoie de 
femeia aceasta minunată. Numai Roxelana îl putea înveseli atunci când 
sarcinile politice îl apăsau prea tare, numai ea îl putea însenina când îl 
chinuiau durerile. 

Credinciosul Riistem în ciuda lipsei sale de popularitate, îi devenise 
indispensabil. Tânărul mare-vizir era întotdeauna prezent alături de el şi îi 
ghicea cele mai mici dorinţe. Soliman nu se miră când Roxelana îi propuse 
să-l însoare cu Mihrimah. 

Rangul lui de șef al guvernului, încrederea pe care i-o inspira Roxelanei, 
prestanţa și tinerețea lui îl desemnau drept pretendent ideal pentru mâna 
fiicei lor. 

Căsătoria a fost celebrată cu mare pompă. Sărbătorile durară câteva zile. 
Toţi demnitarii imperiului au fost invitaţi la festivități, inclusiv prinţul 
moştenitor. 

Intrarea lui Riistem în familie spori puterea Roxelanei. Tânărul știa ce îi 
datorează. Cu ajutorul ei, poziţia lui devenise indestructibilă. La rândul ei, 
Roxelana îndesise întrunirile de familie, pentru a-l avea pe Riistem în 
apropiere. Îl iubea? 

Roxelana respingea această idee, considerând-o ridicolă. Şi totuși, îl 
dorea. Când Riistem îi atingea respectuos mâna cu buzele, cadâna se 
cutremura de plăcere. În adâncul inimii, se simţea vinovată faţă de fata ei și 
față de Soliman, la fel ca orice femeie care trăiește alături de un bărbat cu 
înfățișare mediocră. 


Visul era cea de-a doua viaţă a ei. În vis, scăpa de toate blestemele care o 
apăsau. 

Un singur nor întuneca orizontul Roxelanei. Prinţul Mustafa era încă în 
viaţă, iar frica de a-l vedea într-o zi încins cu sabia lui Osman îi dădea 
frisoane. 


Soliman avea necazuri cu regele Franţei, care voia să-l târască într-un 
nou război pe uscat împotriva Casei de Austria. Sultanul prefera să-și 
păstreze mâinile libere, pentru că iscoadele sale îi raportau pregătirile 
suspecte ale regelui Persiei, care păreau să amenințe siguranţa Turciei. 

Între timp, Roxelana făcu primul pas dintr-un plan gândit îndelung. Ceru 
o întrevedere cu Neghib, muftiul Constantinopolului, instruit cum se cuvine 
de Rüstem. Îi dezvălui înţeleptului dorinţa ei de a construi o moschee 
frumoasă, pentru a obţine iertarea păcatelor. Muftiul îi spuse că un 
asemenea edificiu nu-i putea fi de folos, pentru că nu era femeie liberă. 

Toate bunurile deţinute de sclavele sultanului sunt, de drept, proprietatea 
acestuia. O moschee construită de cadână nu ar răscumpăra, așadar, păcatele 
ei, ci pe cele ale padișahului. 

Roxelana se retrase, contrariată. Nu-i suflă niciun cuvânt sultanului 
despre preocupările ei, dar făcu în așa fel încât acesta să-i observe tristeţea, 
ochii înecaţi adesea în lacrimi, paloarea şi chipul tras din pricina lipsei de 
somn. 

— Ce se întâmplă, îngerul meu? o întreba el îngrijorat. Suferi, crezi că 
nu văd? Îmi ascunzi ceva! 

Roxelana ezită îndelung înainte de a-i răspunde. El insistă. Ea suspină, 
apoi izbucni în plâns. În câteva cuvinte, îi împărtăşi deznădăjduirea care o 
măcina și dorinţa arzătoare de a fi o femeie liberă, pentru a-şi construi 
moscheea. 

Soliman o îmbrăţișă, înduioșat. 

— N-ar fi trebuit să-mi ascunzi durerile tale. Suferinţa ta e şi suferința 
mea. Bucuria ta e şi bucuria mea. Nu împărțim noi totul pe lumea asta? Nu 
ţi-am dăruit cele mai mari onoruri? Cele mai strălucitoare satisfacţii? E 
normal ca mama fiilor mei să fie o femeie liberă. Mă întreb cum de nu mi-a 
trecut prin minte până acum! Mâine voi iscăli firmanul care îţi va îngădui să 
te dedici fără nicio piedică lucrărilor pe care le doreşti. 

La ordinul lui, Rüstem redactă personal firmanul și i-l aduse la semnat. 

Actul al doilea al acestei comedii avu loc câteva zile mai târziu. 


Soţ iubitor și atent, el nu-și limita îndeplinirea obligaţiilor conjugale la o 
singură noapte pe săptămână — vinerea — așa cum prevedea Coranul. 
Potrivit ritualului stabilit de la instalarea Roxelanei la Yeni Serai, sultanul îi 
trimise un eunuc negru care o invită în numele stăpânului său să vină să 
împartă cu el patul conjugal. 

Spre marea surpriză a mesagerului îngrozit, ea răspunse cu modestie că 
nu putea răspunde chemării sultanului, pentru că o femeie liberă ar comite 
un păcat de moarte dacă s-ar culca cu un bărbat în afara legăturilor 
căsătoriei. 

Roxelana îşi asumă un mare risc refuzând chemarea padișahului. Iritat de 
nesupunerea ei, acesta ar fi putut cere să-i fie adusă una dintre cele trei sute 
de odalisce de care nu se atinsese niciodată și care nu aşteptau decât un 
semn ca să se arunce, umile și drăgăstoase, la picioarele lui. Conștientă de 
pericol, Roxelana nu era totuși la prima nesăbuinţă. Când o înfruntase la 
Giilbahar, se folosise de aceeași viclenie. Este adevărat că, pe vremea aceea, 
nu avea nici douăzeci și cinci de ani. Roxelana încercă să-şi închipuie 
expresia sultanului auzindu-l pe eunucul negru transmițându-i refuzul. 

Reacţia sultanului la mesajul eunucului leșinat de frică depăși orice 
închipuire. ÎL privi uluit pe castratul cu burtă proeminentă care tremura ca 
piftia. Seara, când se întorcea în încăperile lui, anticipa cu plăcere şi duioşie 
primirea afectuoasă și plină de recunoştinţă pe care i-o făcea Roxelana. 
Acum toată liniştea lui se prăbușea. Încremenit de uimire, îi porunci 
eunucului să repete întocmai cuvintele cadânei, fără să uite nimic. Ascultă 
cu atenţie, apoi îl dădu afară. 

Surpriza, furia, tristeţea și o durere surdă în coșul pieptului îl sufocau. 
Roxelana, pe care o adora, pentru care încălcase legea, refuza să i se 
dăruiască lui, sultanului, invocând motivul neînsemnat că ar fi femeie 
liberă. Nu o eliberase chiar el, împlinindu-i dorinţa? 

Petrecu o noapte agitată şi a doua zi, la prima oră, îl convocă pe muftiul 
Constantinopolului. Îi expuse situaţia, apoi îi ceru părerea. Neghib se 
scărpină gânditor în vârful nasului, cugetă îndelung, apoi răspunse ca și 
cum ar fi fost prima dată când auzea această întrebare. 

— Înălţimea Ta, am datoria să vă înștiinţez că sultana-cadână nu face 
decât să respecte preceptele Profetului nostru. 

— Eşti sigur, Neghib mufti? 

— Foarte sigur, înălțimea Ta! Șeicul Ul-Islam, cel mai înalt demnitar al 
ierarhiei Islamului, vă poate confirma cuvintele mele. 


— Dar Roxelana este cadâna mea de un sfert de secol! Mi-a dăruit patru 
băieți și o fată! Ce vrei mai mult? 

— Era sclava domniei voastre când a adus pe lume copiii aceştia. De- 
acum înainte legăturile trupeşti în afara căsătoriei îi sunt strict interzise. În 
calitatea domniei voastre de apărător al legii și de reprezentant al califului, 
aveţi datoria să impuneţi respectarea legilor Coranului. 

Soliman încheie audiența şi trimise după şeicul Ul-Islam. Îi aminti că 
sultanii nu se mai căsătoresc de când cadâna împărăteasă Despina, soţia lui 
Baiazid, capturată de Timur Lenk, fusese silită să servească despuiată la un 
banchet, în faţa întregii Curți. 

— Ar trebui să rup o tradiţie bine înrădăcinată în familia noastră? 

Seicul Ul-Islam înclină cu demnitate venerabila-i frunte. 

— Nu vă mai rămâne, înălțimea Voastră, decât să renunţaţi la această 
femeie sau... să o luaţi de soţie. 

— Nu există altă soluţie? 

— Niciuna, Înălțimea Ta! 

Contrariat, Soliman îl expedie cu un gest brusc. El, stăpânul imperiului, 
trebuia să se încline în faţa faptului împlinit. Să o părăsească pe Roxelana? 
Nici nu se punea problema! Să o ia în căsătorie? 

Ceru părerea lui Rüstem, marele său vizir și ginere. Acesta apără ideea 
căsătoriei, care, susținea el, avea să redea vechea strălucire instituţiei 
căsătoriei, încuviinţată și încurajată de Coran. Prinții imperiali născuţi dintr- 
o mamă liberă se vor bucura de un prestigiu sporit. Soliman pricepu aluzia. 
Selim, Djihangir şi Baiazid, fiii Roxelanei, femeie liberă şi împărăteasă, 
aveau să câştige o superioritate incontestabilă față de Mustafa, moștenitorul 
imperiului, ieşit din pântecele sclavei Giilbahar. În comparaţie cu fraţii lui, 
Mustafa ar fi doar un bastard născut în afara căsătoriei. 

Asaltat de sfetnicii lui politici şi religioşi fideli cauzei Roxelanei, 
sultanul cedă. Îi ceru oficial mâna. Roxelana acceptă și ceremonia 
mariajului fu celebrată cu mare pompă. Serbările splendide oferite mai- 
marilor imperiului, armatei, ca şi celor mai sărmani supuși nu reușiră să 
stârnească entuziasmul poporului. 

Roxelana atinsese în sfârşit culmea puterii și câștigase măreţia vechilor 
împărătese ale Bizanțului. În același timp, își pierduse şi ultimele rămăşiţe 
de popularitate. 

O nouă viaţă se deschidea în faţa Roxelanei, o viaţă presărată de pasiuni 
şi nenorociri, de intrigi şi sânge. Se pregătea să joace clipele cele mai 
intense din periculoasa ei partidă. Așeza piesele pe tabla de şah, anticipând 
în minte, la fel ca toți marii jucători, cât mai multe mutări posibile. Scopul 
acestei operaţiuni era eliminarea lui Mustafa, prințul moştenitor. Moartea 
lui avea să salveze viaţa fiilor ei, oferindu-le un viitor strălucit. 

Un singur punct negru întuneca perspectiva aceasta frumoasă. Selim și 
Baiazid se urau de moarte. Nu reușea să-și explice această rivalitate 
smintită. De când sultanul încredinţase educaţia lor maeștrilor de la școala 
pajilor, diferenţele dintre caracterele lor se accentuaseră. Neînţelegerile lor 
degenerau în ostilitate făţișă. Violenţi din fire, se certau în faţa colegilor şi 
ajungeau adesea la pumni. Deşi mai mare ca vârstă, Selim pierdea aproape 
de fiecare dată, căci corpolenţa și lipsa lui de agilitate nu-i îngăduiau să-și 
măsoare forțele cu Baiazid, care moştenise vigoarea, zvelteţea şi vioiciunea 
tatălui său. Maeștrii școlii nu îndrăzneau să-i raporteze sultanului 
ciondănelile celor doi prinți, iar Roxelana nu afla despre ele decât prin 
intermediul lui Riistem, care îndulcea împrejurările, pentru a nu o îndurera 
prea tare. 

În schimb, Djihangir era blândeţea întruchipată. Amabil, afectuos, mereu 
gata să-şi răsfeţe mama, devenise copilul ei preferat, îndepărtându-l pe 
Selim, care fusese la început marele favorit. 

Mihrimah moştenise de la mama ei cochetăria, gustul pentru lux și 
pentru lucrurile frumoase. Din păcate, asemănarea lor se oprea aici. 
Urâţenia tuturor mătușilor sale se transmisese tinerei femei, care se credea 
frumoasă ca soarele. 

În ochii Roxelanei, Djihangir avea o singură slăbiciune: admiraţia 
nețărmurită față de fratele lui vitreg, Mustafa. Cadâna se întreba dacă 
această dragoste nemăsurată nu ascundea cumva o înclinaţie spre viciul 
grecesc. Întrucât infirmitatea sa îl împiedica să urmeze cursurile şcolii de 
paji, îşi petrecea marea parte a timpului în biblioteca mamei sale. Când îl 
surprinse răsfoind albumul cu gravurile erotice ale lui Romano, se retrase 
discret și aranjă cu una dintre sclavele ei tinere să-l inițieze în viața sexuală. 
Dar, spre dezamăgirea mamei sale, schilodul nu se lăsă antrenat în acest joc, 
care ar fi stârnit măcar curiozitatea unui băiat normal. 


Când Mustafa venea la Constantinopol și era găzduit la Yeni Serai, 
Djihangir îl urmărea peste tot, ca un căţeluș. Planurile Roxelanei împotriva 
prințului moştenitor se complicau pentru că acesta avea deja un fiu, pe 
Murad. Dacă Mustafa cădea sub jungherele asasinilor tocmiţi de Rüstem, 
Murad primea prin succesiune tronul tatălui său. 

Răpăitul tobelor răsuna deja dintr-un capăt în celălalt al imperiului. 
Armata turcească voia război. Soliman nu ştia ce să aleagă. Să răspundă 
afirmativ chemării lui Francisc I, care insista să invadeze Germania? Să 
accepte alianța ofensivă împotriva portughezilor, propusă de Marele Mogul 
al Indiei? Să se lanseze într-o nouă invazie în Persia, care se dovedea în 
continuare nesupusă? 

Roxelana ar fi preferat a treia variantă, care i-ar fi permis să pună în 
valoare — fără prea mare pericol — calităţile războinice ale lui Selim și 
Baiazid. Pentru a se impune în fata armatei, aceştia trebuia să obţină o 
victorie. 

Dar numai Roxelana şi Rüstem cunoşteau adevăratul ţel al acestei 
expediţii. Guvernul lui Mustafa era învecinat cu granița persană. Roxelana 
şi ginerele ei puseseră în mișcare toate rotițele intrigii lor pentru a-l 
îndepărta pe Mustafa de Constantinopol și, prin urmare, de tatăl lui. Dacă 
Riistem pleca la război împotriva Persiei în fruntea unei armate, trebuia să 
treacă prin provincia administrată de prinţul moştenitor. Arestarea acestuia 
sub o acuzaţie falsă şi apoi uciderea lui sub pretextul mincinos al unei 
tentative de evaziune ar fi simplificat lucrurile. 

Din nefericire, de la moartea lui Ibrahim și a lui Lufti Paşa, cel de-al 
doilea vizir, Ahmed Pașa, devenise cel mai important partizan al prinţului 
moștenitor. Acesta era omul care trebuia supravegheat în mod deosebit. 


Soliman urmărea cu amărăciune animozitatea crescândă care domnea 
între Roxelana şi Mustafa, dar nu intervenea între ei, întrucât ştia că n-ar fi 
făcut decât să învenineze lucrurile. Riistem îi aducea sultanului vești despre 
starea de spirit a armatei. 

Militarii condamnau izolarea prinţului moştenitor, ordonată de tatăl său, 
și se arătau foarte ostili față de Roxelana şi fiii ei. În paralel, a fost 
declanșată o violentă campanie de defăimare împotriva lui Mustafa. Scrisori 
falsificate îi atribuiau intenţia de a-și detrona tatăl, de a-și ucide frații vitregi 
și de a o otrăvi pe Roxelana. În sfârșit, un ultim mesaj, și el falsificat, 


destinat regelui Persiei, dezvăluia că Mustafa cerea mâna fiicei acestuia şi îi 
propunea o alianță împotriva sultanului Soliman. 

În vreme ce acesta citea, consternat, scrisoarea apocrifă, Roxelana striga, 
însuflețită de o indignare prefăcută: 

— Și tu, care aveai încredere în fiul tău cel mare! Îmi vorbeai de 
loialitatea şi integritatea lui! Acum ai în față dovada nemermiciei lui! 
Mustafa e un trădător, gata să te asasineze ca să-ţi răpească tronul! Se 
înhăitează cu dușmanii tăi cei mai aprigi! A venit momentul să-l pedepseşti 
aspru pe acest fiu denaturat și mincinos! Lovește-l tu, înainte să te lovească 
el! 

Aţâţat de argumentele Roxelanei și de intrigile susurate la ureche de 
Rüstem, sultanul sfârși prin a se lăsa convins. Virtutea se preschimbă în 
crimă atunci când e înveninată de calomnii. 

Defăimarea și minciuna dau aripi imposturii şi pângăresc conștiințele 
cele mai pure. Mustafa nu avea nicio şansă să se dezvinovăţească, pentru că 
acuzațiile îl denigrau pe ascuns. 

Orbit de exasperare și furie, Soliman îi porunci marelui-vizir să se ducă 
în Amassia, să-l aresteze pe prințul moștenitor şi să-l aducă la 
Constantinopol, unde va fi judecat pentru înaltă trădare. 

Însoţit de o escortă puternică, Riistem plecă, nerăbdător să execute 
această misiune. La Yeni Serai, Roxelana savura perspectiva procesului care 
avea să-l târască în noroi pe fiul lui Giilbahar. Riistem prevăzuse otrăvirea 
prințului pe drum, ceea ce ar fi evitat complicațiile. 

Ahmed, cel de-al doilea vizir, auzi de acest proiect. Unul dintre ofiţerii 
săi de ordonanţă merse întins la sediul lui Mustafa, ajungând înaintea lui 
Riistem. Prevenit de cele urzite împotriva lui, prinţul ieşi din orașul său în 
fruntea a zece mii de cavaleri și ieniceri și îl întâmpină cu un zâmbet ironic 
pe marele-vizir, pe care frica îl făcu să pălească. Riistem înţelese că partida 
era pierdută. Avu chiar senzaţia neplăcută că în jurul gâtului său se strânge o 
funie invizibilă. 

— Ce te aduce pe la noi, Riistem? întrebă Mustafa. 

Marele-vizir căută un pretext. 

— Înălţimea Sa vrea să cunoască părerea domniei voastre în legătură cu 
campania pe care o plănuieşte împotriva Persiei. 

Credeţi că este capabilă să opună o rezistenţă organizată și îndărătnică? 

— Presupun că avem toate șansele să zdrobim orice armată persană, fie 
ea şi comandată de şah în persoană. 


Riistem își plimbă privirile peste trupele aliniate în spatele prinţului. 

— Soldaţii domniei voastre sunt superbi, înălțimea Voastră! Și ţinuta lor 
este lăudabilă! 

— Mă ocup de ei, Rüstem! Ca să te onorez, te-am întâmpinat înconjurat 
de trupele mele. Spune-i Înălțimii Sale că trupele mele își vor face datoria 
pe câmpul de bătălie. 

Marele-vizir petrecu o noapte albă în palatul guvernatorului. 

Se aştepta să fie arestat în orice clipă. Dar temerile sale nu se adeveriră. 

A doua zi, Mustafa îl invită la o partidă de vânătoare de mistreți, dar 
marele-vizir invocă obligația de a se întoarce cât mai repede la 
Constantinopol pentru a-i prezenta sultanului un raport despre starea de 
spirit, disciplina şi instrucţia trupelor turceşti. Acceptă să asiste la o paradă 
militară, cu care îşi încheie vizita. După politeţurile de rigoare, marele-vizir 
şi prințul se despărțiră. 

Riistem se întoarse la Constantinopol cu coada între picioare, dar atribui 
insuccesul lui nesupunerii lui Mustafa, care refuzase să-şi părăsească 
trupele. Adăugă că, în timpul defilării, soldaţii îl ovaţionaseră pe prinţ, fără 
a menţiona numele Înălțimii Sale, sultanul. 

Când Soliman trecea pe străzile capitalei, fanaticii lui Rüstem, risipiţi 
prin mulţime, lansau strigăte moderate de „Trăiască sultanul!”, apoi urlau 
cât îi ţineau bojocii „Trăiască prințul Mustafa!”, „Trăiască prințul nostru!”, 
„Glorie lui Mustafa!”, „Jos Roxelana și clica ei!”, „Jos Selim beţivul!”, 
„Trăiască Mustafa!”. 

Cu fruntea încruntată, cu ochii înrăiţi, cu fălcile strânse, padișahul 
fremăta de furie. 

— Neghiobii aceştia m-au îngropat deja! Dar vor avea vreme să afle că 
încă trăiesc! 

Înainte de a pleca la război, Soliman, invitat de Roxelana, îi puse o 
întrebare scrisă şeicului Ul-Islam: „Ce pedeapsă trebuie să sufere un sclav 
care, în absența stăpânului său, îi trădează interesele?” 

Șeicul Ul-Islam, ajutat de Rüstem, dădu un răspuns clar: 

„Sclavul vinovat de trădare trebuie osândit la moarte. ” 

Pentru prinţul Mustafa, zarurile erau aruncate. În fruntea armatei sale, 
Soliman părăsi Constantinopolul, împreună cu Riistem — numit serasker, 
comandant suprem precum și cu Selim, Baiazid și Djihangir. 

— Fiii mei trebuie să înveţe să verse sângele dușmanilor, declară solemn 
sultanul în fața generalilor săi, care înclinară simultan turbanele împodobite 


cu pene. 

— Leişorii trebuie să păşească pe urmele regelui-leu, adăugă Rüstem 
curtenitor. 

Printre ofițerii generali în statul-major al padișahului se găsea și Ahmed 
Paşa, al doilea vizir, pe care Rüstem voia să îl supravegheze de aproape. 
Rămas singur la Constantinopol, acesta ar fi putut asmuţi garnizoana 
împotriva Roxelanei și a partizanilor ei, provocând o revoltă deschisă 
împotriva guvernului. 

Armata lui Soliman traversă Anatolia și întâlni trupele prințului 
moştenitor într-o regiune aproape deșertică, numită Valea Șoimilor. Matca 
pietroasă a unui râu secat despărțea cele două tabere. Trupele se găseau 
acum față în față. Înainte de a face joncţiunea conform planului stabilit, se 
opriră şi întinseră corturile pe poziţii separate, întrucât seara se apropia. 

Generalii care cunoşteau tensiunea ce domnea între cele două părți se 
întrebau dacă a doua zi Valea Şoimilor n-avea să devină câmp de bătălie. 

Principalele personaje ale acestei drame petrecură o noapte fără somn. 
Sultanul, în singurătatea cortului său luminat de o lampă chinezească, 
încerca să găsească un mijloc prin care să-l lege pe Mustafa de mâini şi de 
picioare. 

Îi ceru schilodului, fericit să-şi revadă idolul, să-și îmbrăţişeze fratele 
vitreg din partea lui și să-i spună că tatăl lui îl aşteaptă la el în cort pentru a 
lua împreună hotărâri privind campania viitoare. Mândru că fusese ales 
pentru îndeplinirea acestei misiuni, Djihangir se repezi să o execute. Ajuns 
la Mustafa, îi descrise starea de spirit a sultanului în culori luminoase și îi 
repetă dorinţa acestuia de a discuta cu el. 

Ali Paşa, guvernatorul din Brusa, devotat lui Mustafa, îl sfătui să nu se 
ducă singur la această conferință și să propună o discuţie sub cerul liber, 
între cele două armate adunate de o parte şi de cealaltă a râului. Mustafa 
răspunse că un asemenea comportament ar echivala cu o revoltă fățișă. 
Încrezându-se în cuvintele lui Djihangir, se duse, escortat de numai doi sau 
trei ofiţeri de ordonanţă, să-și vadă tatăl. 

Însoţit de Djihangir, de Ali Paşa, care insistase să-l urmeze, și de trei 
aghiotanţi, prinţul moştenitor traversă matca râului și se prezentă în faţa 
cortului tatălui său. Voia să-și dovedească loialitatea și supunerea filială. 
Șambelanul care îl aștepta la intrare îl rugă să intre la sultan fără Djihangir, 
pentru că discuţia trebuia să înceapă cât mai curând. 


Mustafa ezită o clipă. Observă privirile îngrijorate ale lui Ali Pașa și ale 
ofițerilor săi, dar se linişti văzând zâmbetul fericit al fratelui său vitreg și 
auzind ovaţiile ienicerilor de gardă, care îl recunoscură. Își desfăcu centura 
şi îi încredinţă sabia lui unui paj, pentru că nu era îngăduit să intri înarmat 
la sultan. 

Pătrunse singur în vestibulul cortului împărătesc, dar, în loc să fie 
întâmpinat de tatăl său, se văzu atacat de şase muţi înarmaţi cu iatagane și 
pumnale. Adăpostit în spatele unei draperii, sultanul asculta zgomotele 
asasinării fiului său cel mare. Întrucât zgomotul luptei continua, întrerupt 
doar de ţipetele de disperare ale lui Mustafa, care se apăra furios, Soliman 
urlă mânios: 

— Turmă de lași, nu sunteţi în stare să terminaţi cu trădătorul acesta? 
Ucideţi-l mai repede! 

Zgomotele se auzeau mai încet, ca şi cum rezistenţa prinţului se apropia 
de sfârşit. Padişahul auzi horcăiturile fiului său, apoi se făcu linişte. Dădu 
draperia la o parte și îl văzu pe Mustafa întins pe covor, cu trupul măcelărit, 
culcat pe spate, cu veşmintele îmbibate de sânge, ochii privind fix tavanul. 
O sfoară îi strângea gâtul. 


La Yeni Serai, Roxelana primi bucuroasă vestea laconică a morţii lui 
Mustafa, adusă de un curier al sultanului. 

Respiră uşurată, simțind că i se luase o mare piatră de pe inimă. În 
sfârşit, legea fratricidă nu va mai lucra în favoarea fiului lui Giilbahar. 
Drumul spre tron era liber pentru Selim și Baiazid. 

Care dintre ei va purta sabia lui Osman? În mod normal, fiul cel mare ar 
trebui să-i urmeze tatălui său. Dar ce se va întâmpla cu Baiazid? Dispariţia 
lui Mustafa nu însemna că grijile ei luau sfârșit. Cunoștea animozitatea care 
îi despărţea pe Selim și Baiazid şi se temea de urmările acesteia. 

Aştepta acum cu nerăbdare şi curiozitate scrisorile lui Rüstem, care îi 
descria peripeţiile acestui omor necesar din motive dinastice. Roxelana ar fi 
vrut să-şi elibereze conştiinţa de rolul demn de dispreţ pe care îl jucase. 
Imaginea tatălui ei îi revenea în memorie. Ce atitudine ar fi adoptat el faţă 
de fiica lui dacă ar fi trăit destul pentru a asista la această luptă înverşunată? 
Roma nu era cruţată de crimele cele mai nemermice. Moartea lovea papii şi 
cardinalii, prinții și oamenii obişnuiţi. Era o lume crudă: pentru a trăi 
trebuia să ucizi. 


Așteptarea Roxelanei se prelungi, fără a-i aduce lămuriri. Apoi îi 
ajunseră la urechi ecouri contradictorii despre cele petrecute în Valea 
Șoimilor. Şi ceea ce auzea nu avea de ce să-i înveselească inima. La 
moartea lui Mustafa, armata aflată în pragul răscoalei se ridicase împotriva 
sultanului şi a primului său sfetnic. lenicerii îndeosebi cereau pedepse grele 
împotriva celor acuzaţi de asasinarea lui Mustafa. Soliman fusese la un pas 
de a fi înjunghiat de propriii soldați. Roxelanei i se strânse inima. Dacă 
viața sultanului era amenințată, atunci ce soartă ar rezerva soldățimea 
copiilor ei? Reuşise să-l elimine pe Mustafa doar ca să asiste neputincioasă 
la răzbunarea ienicerilor împotriva lui Selim şi Baiazid? 

Kislar agasi, şi el foarte tulburat de lipsa veștilor, trimise curieri ca să 
afle ce se întâmplă. Apoi începu să plouă cu bârfe. 

Se zicea că, pentru a-și salva viaţa şi pe aceea a fiilor lui, sultanul ar fi 
fost silit să-l facă pe Rüstem ţap-ispășitor. Marele-vizir ar fi fost destituit, 
aşteptând să fie dat pe mâna justiţiei, sub acuzaţia de a-l fi defăimat şi ucis 
pe prinţul moştenitor. 

Pentru a împăca armata, Soliman ar fi încredinţat funcţia de prim- 
ministru lui Ahmed Pașa, ale cărui simpatii pentru Mustafa erau 
binecunoscute. Dar nici măcar numirea lui Ahmed, care ar fi acceptat acest 
post după lungi ezitări, n-a reușit să calmeze spiritele. 'Trupele prinţului 
moștenitor se răsculaseră. 

La Constantinopol domnea panica. Oameni așa-zis bine informaţi 
pretindeau că sultanul și fiii lui fuseseră luaţi ostatici de armată și că Ahmed 
Pașa îşi impunea propria lege. Rüstem ar fi fost linșat de propriii soldaţi... 

La această veste, Roxelana crezu că o se leşine. Doamna Rebia încercă 
să o liniștească, în ciuda propriei groaze. Pentru că la orizont se profila un 
mare pericol. Micul prinţ Murad, încă în viaţă, ar fi fost proclamat sultan de 
către trupele tatălui său. 

Gloata de la Constantinopol o înfiera deja pe Roxelana și o numea fățiș 
instigatoarea asasinării lui Mustafa. Deasupra Yeni Seraiului atmosfera era 
încărcată de tensiune. Mihrimah se refugiase la mama ei şi deplângea soarta 
soţului său. 

Apoi curierii lui kislar agasi aduseră veşti mai liniştitoare. 

Rüstem fusese într-adevăr destituit şi înlocuit de Ahmed Paşa, dar 
sultanul era stăpân pe situație. Trupele lui Mustafa se răsculaseră, dar, lipsiți 
de şefii lor — căci în același timp cu Mustafa fusese ucis și credinciosul său 


Ali Paşa — suferiseră o înfrângere grea. Trei mii de luptători au pierit pe 
câmpul de bătălie. 

Imperiul Otoman cunoscuse numeroase războaie fratricide. 

Dar era prima dată când sângele turcesc curgea din pricina ambițiilor 
unei femei. Şi constantinopolitanii nu puteau ierta asta. 

Întoarcerea lui Soliman în capitală linişti încetul cu încetul spiritele. 
Opinia publică dovedi un mare interes pentru ancheta poruncită de sultan 
privind împrejurările morţii lui Mustafa. 

Investigaţiile lui Ahmed Pașa, marele-vizir, se loveau de piedici la 
fiecare pas. Vechea zicală „Toate drumurile duc la Roma” căpăta pentru 
marele-vizir o nouă semnificație: „Toate drumurile duc la Roxelana.” 
Ahmed își dădu seama că îi fusese încredinţată o misiune imposibilă. 
Sultanul îl înșelase când îi făgăduise că va avea mână liberă să conducă 
ancheta. Adunase dovezi care demonstrau cu o logică fără greș uneltirile lui 
Riistem, dar în spatele lui se profila umbra Roxelanei. Protecţia lui îl făcea 
invulnerabil. După întoarcerea la Constantinopol, sultanul poruncise 
eliberarea lui Riistem. Ahmed protestase împotriva acestei măsuri, însă 
Soliman îl privise cu un aer straniu. 

— Bănuieşti că va încerca să fugă? Să fim serioşi, Ahmed, predecesorul 
tău este un om de onoare și, în același timp, e ginerele meu. Va rămâne la 
dispoziţia ta. 

Lui Ahmed i se păru că descifrează în vocea sultanului o iritare 
crescândă. Cu siguranţă nu putea suferi spiritul de independenţă al marelui- 
vizir. Ahmed îi amintea de Piri Pașa şi de „demnitatea” lui insuportabilă. 
Soliman își detesta noul mare-vizir. Nu avea să uite niciodată nici umilirea 
suferită în Valea Şoimilor, când soldații amenințători îi reproşaseră moartea 
prințului moștenitor, nici propriile insistenţe, rugăminţile lui pentru a-l 
convinge pe Ahmed să accepte funcţia de prim-ministru. Așa ceva nu se va 
mai întâmpla. 

Ahmed era încăpățânat. Când va încheia cercetările în privința lui 
Riistem, va convoca tribunalul extraordinar însărcinat cu judecarea fostului 
mare-vizir. În faţa justiţiei, sultanul va fi dezarmat. Soliman „Legiuitorul” 
nu-și va putea permite să ignore legea. 

Chiar în seara întoarcerii lui Soliman la Constantinopol, Riistem se 
prezentase la Yeni Serai ca să-și ia soția la domiciliul conjugal. Roxelana şi 
Mihrimah îl întâmpinaseră ca pe un erou. 


— Îl vom împiedica pe Ahmed să se răzbune pe tine, îi făgăduise soacra 
sa. 

Soliman înclinase capul, cu un aer aprobator. 

— Toţi crapă de invidie, tată, pentru că l-aţi considerat demn să vă fie 
ginere, interveni Mihrimah cu căldură. 

Luaseră cina în familie. Roxelana era fericită să îi aibă alături pe 
Soliman, pe Selim, pe Baiazid, pe Mihrimah și pe Rüstem. 

Djihangir, bolnav, căzuse la pat. După desert, Soliman porunci 
slujitorilor să se retragă. 

— Voiai să-mi vorbeşti în particular, fiule, nu-i așa? se adresă sultanul 
ginerelui său. 

— Ceea ce am să-i spun Înălțimii Sale este foarte important. 

— Te ascult, fiule. 

Riistem știu să-l convingă pe padișah că moartea lui Mustafa trebuia să 
fie urmată de aceea a fiului lui, Murad. Fiindcă Mustafa, în pofida 
încercărilor lui Ahmed de a dovedi contrariul, se făcuse într-adevăr vinovat 
de înaltă trădare. Era esenţial ca fiul său să fie şi el eliminat, pentru că mai 
târziu avea să fie tentat să-și răzbune tatăl. Perspectiva asasinării nepotului 
său îl puse pe gânduri pe sultan. 

— Bine, dar Murad este un copil! zise el. Cum pot eu să-i reproșez 
trădarea comisă de tatăl lui? 

Reticenţele lui Soliman o alarmară pe Roxelana. Argumentele lui 
Rüstem erau îndreptăţite. Micul Murad trebuia să dispară, întrucât moştenea 
toate drepturile tatălui său. Uciderea unui copil o dezgusta, căci era și ea 
mamă și ştia ce înseamnă o mică făptură adusă pe lume în chinuri. Dar nu 
avea de ales. Toată familia imperială era târâtă în acest vârtej criminal. 

— Soliman, gândeşte-te la Selim și la Baiazid! insistă Roxelana. Riistem 
are dreptate. Murad trebuie să moară! 

Sultanul lăsă capul în piept, învins. 

— Ai mână liberă, Riistem! 

Daud, locotenentul eunucilor negri, însoţit de doi muţi ai seraiului, plecă 
în taină la Brusa, unde locuiau prințul Murad, mama lui, Hurmuz, şi bunica 
lui, Giilbahar. 

Fostul guvernator al provinciei Brusa, executat în Valea Șoimilor, 
imediat după asasinarea stăpânului său, fusese înlocuit de Abdul Pașa, 
credincios subaltern al lui Rüstem și executant slugamic al poruncilor 


Roxelanei. Prima măsură luată după instalarea lui la Brusa a fost să suprime 
garda personală a prinţului Murad. 

— Trei sclavi vor fi de ajuns pentru slujirea unui copil de vârsta lui. 

— Dar copilul acesta este nepotul sultanului! protestă Giilbahar. 

— Şi fiul unui trădător! ripostă generalul. 

Câteva zile mai târziu, solii lui Riistem ajunseră la Constantinopol. După 
căderea nopţii, pătrunseseră în locuinţa micului prinţ. Daud citi cu voce tare 
firmanul sultanului, care poruncea osândirea lui la moarte. Copilul ascultă, 
senin, îngenunche și plecă capul. 

— Sunt gata să suport pedeapsa hotărâtă de bunicul meu. 

Doar unul dintre muţi îndrăzni să-l sugrume. Celălalt își acoperi ochii cu 
mâinile. 

Hurmuz și Giilbahar au fost silite să înghită otravă. Familia răposatului 
prinț Mustafa fiind exterminată, Roxelana se putea bucura, în sfârșit, în 
liniște de izbânda ei. 


Uciderea micului Murad, după executarea tatălui său, umplu de groază 
poporul. Asupra Roxelanei și a complicelui său, Riistem, ploua cu blesteme. 
Soliman nu era nici el cruțat, dar poziţia lui înaltă îi asigura un soi de 
imunitate morală. Soldaţii îi plângeau pe cel mai viteaz războinic al 
imperiului şi pe copilul care ar fi putut să-i continue opera. Poeţii 
deplângeau în versuri această tragedie, iar istoricii scriau în intimitatea 
cabinetelor lor de lucru că asasinarea lui Mustafa și a lui Murad punea capăt 
lanţului marilor moștenitori ai Osmanilor. 

Oamenii de stat din Apus se felicitau pentru dispariția lui Mustafa, 
fiindcă era cunoscut nu doar ca un general capabil să conducă masele de 
soldaţi fanatici, ci şi ca adept al politicii strămoșilor săi cei mai războinici. 
Prin comparaţie cu Mustafa, fraţii lui vitregi erau nişte copii palide. 

Dar, în ochii Roxelanei, fiii ei erau plini de calităţi. Le găsea scuze 
pentru toate defectele, atribuindu-le mai degrabă influenței nefaste a 
anturajului lor, decât propriilor slăbiciuni. 

Bucuria ei fu știrbită de boala ciudată a lui Djihangir. Acesta se stingea 
fără niciun motiv vizibil. În realitate, nu-şi putea ierta faptul că îl atrăsese 
pe Mustafa într-o capcană. Nu putea și nu voia să-și ierte tatăl care se 
folosise de el pentru mârșăvia aceasta. Israel Mordecai, chemat la căpătâiul 
prințului de Roxelana, alarmată, declară după ce îl examină: 


— Îmi pare rău, Înălțimea Voastră, dar tânărul meu pacient şi-a pierdut 
dorinţa de a trăi. Pentru el, viaţa nu mai are rost. 

Mărturisesc, Înălțimea Voastră, că nu-i înţeleg refuzul de a se hrăni, de a 
vorbi, de a manifesta cea mai mică dorință. Când l-am examinat, nici măcar 
nu s-a uitat la mine. Știința mea este neputincioasă, pentru că el îmi 
respinge ajutorul. 

Roxelana ghicise starea de spirit a fiului ei. Când se ducea să-l vadă, 
acesta se întorcea cu faţa la perete. 

Djihangir muri fără să se plângă şi fără să rostească vreun cuvânt. 

Ahmed Paşa află consternat de moartea micului prinţ Murad. Înarmat cu 
dovezi irefutabile împotriva lui Rüstem, se prezentă în faţa sultanului şi îi 
supuse atenţiei, una câte una, toate informaţiile care dezvăluiau inocenţa lui 
Mustafa şi vinovăția instigatorilor asasinatului său. Soliman studie cu grijă 
documentele. Niciun mușchi de pe chipul lui nu tresări când închise 
dosarul. 

— Lasă-l aici, Ahmed! Vreau să-l aprofundez! 

Marele-vizir îl privi cu o expresie de nedescris. A înțeles în clipa aceea 
că fusese jucat pe degete. „Cum e posibil ca un sultan atât de mare să poată 
cădea într-atât pentru ochii frumoşi ai unei femei de nimic?” se gândi el cu 
amărăciune. Admira capacitățile de om politic, de șef militar și de legiuitor 
ale lui Soliman, dar condamna pasiunea care îl împingea să satisfacă 
lăcomia unei foste sclave. Pentru marele-vizir, Roxelana era mai decăzută 
decât ultima desfrânată care-și vindea nurii în port. Ahmed îşi aminti de 
nemulțumirile soldaţilor săi din Valea Șoimilor: „Nădejdea noastră a murit o 
dată cu Mustafa.” 

Marele-vizir salută cu răceală și se retrase fără comentarii. Ştia de-acum 
la ce să se aştepte... 


Soliman medită îndelung înainte de a-i arăta Roxelanei dosarul întocmit 
de Ahmed Pașa. Dar ea cunoștea dinainte toate dovezile, întrucât agenții lui 
Rüstem, încă activi, le copiau pe ascuns și i le trimiteau lui kislar agasi, 
care la rândul său le aducea stăpânei sale. 

— Toate hârtiile astea sunt doar o urzeală de minciuni. Ahmed îl detestă 
pe Rüstem și mă urăște. Vrea să obţină osândirea ginerelui nostru și apoi să 
mă târască într-un proces care ar fi compromiţător şi pentru tine. 

Respinse cu abilitate acuzaţiile formulate de marele-vizir, întrucât 
Rüstem o învățase din timp ce trebuia să răspundă. 


Adevărurile şi minciunile erau atât de bine împletite, încât ansamblul 
părea convingător. 

— Ahmed nu vrea decât să semene neîncrederea supușilor tăi faţă de tine 
și de copiii tăi. Într-o zi va scoate din mânecă un fals Mustafa, va tulbura 
spiritele și va aţâţa din nou flacăra războiului civil. Știu ce coace acest 
Ahmed. Să te înlăture de la putere și să guverneze din spatele unei 
marionete încoronate. Când guvernatorul din Brusa a fost decapitat, Ahmed 
Paşa ar fi trebuit să-i împărtășească sfârşitul. 

Soliman clătină din cap. 

— Ne-a ajutat să ieşim la suprafaţă. Datorită lui, Riistem este încă în 
viaţă, iar noi suntem în continuare la domnie. 

— Bun, recunosc că ne-a fost indispensabil. Dar acum rolul lui s-a 
încheiat. Trebuie să-l înlături. Rațiunea de stat o cere. 

— Mai am nevoie de un răgaz, zise el. Gloata nu s-a liniştit încă. 

Roxelana zâmbi fin. 

— Înainte, detestam războiul. Acum, înţeleg că războiul mobilizează 
spiritele, hrăneşte ura contra străinătăţii, voința de a învinge și pofta de a 
prăda. Persia n-a știut să profite de frământările noastre interne de după 
executarea lui Mustafa. 

Există o explicaţie. Sunt atât de slabi încât n-au îndrăznit să ne atace. 
Atunci, noi trebuie să luăm iniţiativa. lenicerii şi spahiii care vor simți 
mirosul prafului de pușcă, al sângelui și al jafului vor uita de Mustafa, de 
Murad şi de nenorocirile lor. 

Sultanul o îmbrăţișă. 

— Tu eşti sfetnicul meu cel mai înțelept, Roxelana! 


Ostilitățile au fost deschise fără declaraţie de război şi invazia 
fulgerătoare a armatei otomane semănă panica în rândurile infanteriei 
persane, risipind cavalerii în armuri de fier ai regelui Tahmasp care, 
descumpănit, ceru pacea. A fost o victorie ușoară, care consolidă autoritatea 
sultanului. 

— Acum mă pot descotorosi de Ahmed, îi zise el Roxelanei. 

Am o singură reținere. Când i-am încredinţat sigiliul marelui vizir, i-am 
declarat, sub jurământ, că nu-l voi destitui niciodată. 

Riistem, care asista la această reuniune de familie, interveni cu 
subtilitate: 


— Asta-i tot? Dar nimic nu vă împiedică să-l osândiţi la moarte. 
Jurământul domniei voastre se referă la destituire. 

Simplu, nu-i aşa? 

Soliman îşi mângâie mustaţa, zâmbind. 

— Un adversar de talia ta este de două ori mai periculos, Riistem! E 
foarte inventiv ginerele tău, Roxelana! 

— Inventiv, inteligent şi devotat! răspunse ea. 

— lată triunghiul reîntregit! zise sultanul cu satisfacție. Acum armonia 
domneşte între cele trei vârfuri! Asta am visat întotdeauna! adăugă el. 


Ahmed Paşa invită câţiva prieteni la un mare ospăț. 

— Nu prea pari în largul tău! exclamă Selim Pașa, prietenul lui cel mai 
bun. Chipul tău reflectă o amărăciune care mă îngrijorează! 

— Aţi vânat vreodată în deşert? întrebă gazda, după ce le porunci 
slugilor să umple cupele. Aţi observat vulturii care planează în aer, deasupra 
unui leu muribund? Îi pândesc ultimele clipe ca să se năpustească asupra 
leşului său, așteptând să-l poată sfâșia în linişte. 

Ușile se deschiseră brutal la intrarea unui ofiţer de gardă care venea 
înaintea a doi muţi îmbrăcaţi în roșu, cu frânghiile în mâini. Sclavii lui 
Ahmed Pașa se dădură la o parte, înspăimântați. Prietenii lui încremeniră de 
emoție. 

Ofiţerul se proțăpi în faţa marelui-vizir, derulă un pergament împodobit 
cu pecetea împărătească și citi pe un ton solemn firmanul semnat de 
padişah, care îl condamna la moarte. 

Sentința avea să fie executată pe loc. 

Ahmed Pașa se adresă prietenilor săi cu un calm olimpian: 

— Vă amintiţi de leul muribund despre care v-am vorbit? 

Priviţi vulturii aceștia! adăugă el, arătându-i cu degetul pe călăi. 

Bănuiam că într-una din zilele acestea vă voi invita la festinul meu 
funebru. S-a întâmplat mai repede decât credeam. 

Se întoarse spre ofiţer. 

— Îţi cer o favoare. Lasă-l pe unul dintre prietenii mei să strângă 
ştreangul. Dacă mor de mâna unui mut sau a altcuiva, nare importanţă. 
Esenţial este să dispar, ca să-i fac loc asasinului prinţului Mustafa. 

Ofiţerul scutură din cap. 

— Strangularea de către un mut al seraiului este o onoare. Dar mie îmi 
este indiferent. Nu vreau decât ca firmanul sultanului să fie executat. 


Ahmed luă ștreangul din mâna unui mut, indignat că era tratat în felul 
acela, şi i-l oferi lui Selim Paşa. 

— Frate, fă-mi acest serviciu! Petrece-mi frânghia pe după gât şi strânge 
tare! Cât mai tare! 

Selim refuză, cu ochii scăldaţi în lacrimi. 

— Este cel mai mare serviciu pe care ţi-l cer! insistă marele-vizir. Nu 
vreau să fiu pângărit de mâinile acestor călăi care l-au executat, poate, și pe 
prințul Mustafa. Să bem această ultimă cupă cu vin în cinstea apropiatei 
mele călătorii! 

Mesenii își goliră cupele, apoi Selim Pașa, cu inima frântă, se ridică, luă 
ştreangul și împlini ultima dorinţă a prietenului său. 

În faţa Divanului reunit, sultanul înmână personal sigiliul imperiului 
unui Riistem plesnind de trufie. Satisfăcută, Roxelana asista de la fereastra 
ei zăbrelită la această ceremonie care încununa eforturile ei de proporții. 
Influenţa ei asupra lui Soliman şi puterea personală atinseseră un nivel 
niciodată egalat de fostele femei ale sultanilor, fie ele soții sau simple 
favorite. 

„Soliman domneşte peste imperiu, iar Roxelana domnește peste 
Soliman”, repetau constantinopolitanii îndureraţi, adăugând: „Cât despre 
Selim, rotofeiul nostru prinţ moştenitor, e doar un gunoi înveșmântat în 
mătase. Este începutul sfârşitului.” 

Deşi primise autorizarea oficială să iasă în oraş după plac, escortată de 
un escadron din casa ei militară, Roxelana renunţase la acest privilegiu. 
Când trecătorii îi recunoșteau cortegiul, după uniforma plină de fireturi a 
halebardierilor săi, începeau imediat huiduielile. Într-o sâmbătă, lângă 
marele bazar, gloata dezlănţuită încercui litiera favoritei şi încercă să o 
linșeze. 

Un regiment de spahii care trecea întâmplător prin zonă reuși să o 
elibereze, după câteva focuri de armă. La apogeul vieţii ei, Roxelana 
rămânea închisă în haremul devenit din nou temniţă. 

Demnitarii o elogiau în public și o criticau în particular. Voiau să-i facă 
plăcere sultanului, care obținea noi victorii însemnate. 

Henric al VIII-lea, regele Angliei, trimitea Constantinopolului un 
comision comercial; Francisc I se compromitea în ochii creștinătății, 
îngăduind flotelor turcești să facă escală în porturile franțuzeşti; Veneţia 
încerca să cârpească vechile acorduri care o legau de Turcia; ruşii și 
polonezii se târau în faţa padișahului; regele Tahmasp îşi proclama prietenia 
pentru Imperiul Otoman. 

Roxelana ar fi urmărit cu interes meandrele politicii, dacă n-ar fi necăjit- 
o propria familie. 

Neghib, muftiul Constantinopolului, îi povestise Roxelanei o întâmplare 
unică în istoria imperiului. Sultanul Orkhan își numise fratele, pe Ala- 
Eddin, mare vizir, iar colaborarea lor se dovedise avantajoasă. De ce nu 
reușea şi ea să stabilească o înțelegere între fraţii care se dușmăneau? Dar 
cele două ființe erau diferite ca noaptea de zi. Și dacă Baiazid şi Selim 


avuseseră oarecare rețineri cât timp Mustafa era încă în viaţă, dispariția 
dușmanului comun reînsufleți vechile lor neînţelegeri. 

Selim era atras de vicii: lux, indolenţă, beţie. Favorita lui, Nur Banu, 
ambițioasă și egoistă, ipocrită şi rapace, orgolioasă și frumoasă, îl mânuia 
ca pe o marionetă. Comportamentul ei slugarnic față de Roxelana îi aminti 
acesteia de propria purtare faţă de bătrâna Hafsa Hatun. 

Spre deosebire de grosolănia, urâţenia și ţinuta neîngrijită ale lui Selim, 
Baiazid ieşea în evidenţă prin talia frumoasă, farmecul și politeţea lui. 
Gulmuz, favorita lui, afişa modestia, blândeţea, înţelepciunea și supunerea 
unei adevărate femei turcoaice tradiționaliste. Dar sub această înfățișare 
plăcută ascundea un caracter cu nimic diferit de cel al lui Nur Banu. Chiar 
dacă fraţii se arătaseră mai împăciuitori, femeile lor îi ațâţaseră. 

Baiazid nu-și putea scoate din minte ideea obsedantă că, în calitate de 
frate mai mic, risca să împărtăşească soarta tragică a lui Mustafa. Dorinţa 
Roxelanei de a-l cruța de moartea prin strangulare nu-l liniştea decât pe 
jumătate. Mama și tatăl lui n-aveau să trăiască veşnic. Eliberat de prezenţa 
lor, Selim n-ar ezita să-l lichideze. Sfetnicul și prietenul lui, Lala Mustafa, îl 
sfătuia să fie vigilent. 

Deja demnitarii se gândeau la viitorul dinastiei. Soliman trecuse de 
şaizeci de ani. Slab, cu un aer bolnăvicios, sumbru și tăcut, nu părea să-l 
mai aștepte o viaţă foarte lungă. Roxelana era mai frumoasă ca oricând. 
Dar, în harem, odaliscele știau că împărăteasa pierdea sânge, semn că era 
atinsă de o boală pe care Israel Mordecai, în ciuda experienței sale, nu putea 
să o diagnosticheze. El explica fenomenul prin faptul că la femeile de o 
numită vârstă apăreau tulburări fără însemnătate, care influențau mai 
degrabă starea mintală, decât trupul. 

În vreme ce Roxelana medita tristă la rivalitatea care otrăvea relațiile 
dintre fiii ei, o mare revoltă înflăcără Anatolia. Se povestea că prinţul 
Mustafa, care ar fi scăpat cu viață din mâinile ucigașilor săi, preluase 
comanda câtorva regimente de spahii şi de ieniceri și începuse lupta pentru 
cucerirea imperiului. Trupele îl urmau, însuflețite de spiritul răzbunării, 
deloc liniştitor pentru demnitarii de la Constantinopol, acuzaţi cu toții că ar 
fi complotat cu Roxelana şi Rüstem uciderea moștenitorului Turciei. 
Pretutindeni, acesta era întâmpinat cu bucurie şi entuziasm. Oamenii de 
rând îi sărutau mâinile, picioarele şi chiar urmele pașilor. Zeci de mii de 
țărani înarmaţi îngroşau rândurile trupelor regulate. 


Constantinopolul era consternat. Circulau cele mai extravagante zvonuri 
în jurul acestui personaj mitic. Soliman nu-și pierdu sângele rece, fiind 
sigur că era vorba de un impostor, pentru că își văzuse fiul strangulat la 
picioarele lui. Iscoadele strecurate în tabăra prinţului „reînviat” declarară cu 
un soi de spaimă superstițioasă că asemănarea izbitoare îngăduia orice 
presupuneri. Printre adepţii acestuia se numărau și slujitori ai prinţului, care 
jurau că stăpânul lor era mai mult ca sigur fiul cel mare al sultanului. 

Roxelana urmări îngrijorată progresele impostorului. Era fantoma 
prinţului dispărut? Vrăjile îl înviaseră pentru a-i amenința opera? Totul 
putea fi pierdut din pricina acestui fals pretendent al tronului. 

Hotărât să-i pedepsească aspru pe rebeli, Soliman îl chemă pe unul dintre 
cei mai tineri şi mai energici generali ai săi, Mehmed Pașa. Îi încredință o 
armată şi îi porunci să înăbușe revolta. 

Cu toate acestea, cea mai mare parte din Anatolia şi o parte din Rumelia 
apucară armele. Falsul Mustafa, în fruntea comandamentului suprem al 
trupelor sale, împărți recompense şi alcătui propriul Divan. Întâlnirea celor 
două forţe militare, la început indecisă, se termină prin zdrobirea trupelor 
impostorului, care nu avea artilerie. 

Capturat şi supus torturii, falsul Mustafa declară că fusese incitat la 
răscoală de prințul Baiazid, care voia să profite de confuzie pentru a smulge 
puterea din mâinile tatălui său şi să se proclame sultan. Executarea lui prin 
spânzurare puse capăt insurecției. 


Roxelana simţea că moare. Viaţa o părăsea încetul cu încetul. La început, 
senzaţia aceasta fusese aproape insesizabilă. Scurgerile apăreau din când în 
când, ca și cum ar fi vrut să o avertizeze că ființa omenească nu este 
nemuritoare, şi că existenţa omului, efemeră prin definiţie, sfârşeşte prin a 
se ofili şi a se cufunda în neant. 

Puțin câte puţin, scurgerile deveniră mai frecvente. O preveneau că 
trebuie să se pregătească pentru marea călătorie. 

Roxelana, atât de frumoasă, atât de cochetă, atât de lacomă de 
perfecțiune, era dezgustată și înspăimântată de aceste pete de sânge pe care 
le găsea în fiecare dimineaţă pe cearşaf. Când apărură și în cursul zilei, frica 
ei crescu. Avea senzaţia că se luptă cu o forță necunoscută, şireată, care o 
urmărea ca un vis urât. Durerile nu-i chinuiau măruntaiele. Numai creierul 
ei înregistra fazele acestei căderi care părea să se accelereze. 


Trecutul îi revenea în minte cu o asemenea intensitate, încât prezentul 
dispărea, parcă şters de o forță supranaturală. Tatăl ei, mătușa Helena, 
unchiul Kazimir o înconjurau, tăcuţi, dar surâzători. Apoi rătăcea printre 
trandafirii din grădina ei, alerga după fluturi, în timp ce Glafira o chema la 
masă. Alte personaje soseau la aceste întâlniri imaginare. Regele 
Sigismund, regina Bona, Zâpolya, care îi salvase viaţa. Stanislas îi bântuia 
visurile. 

Dacă ar fi fost soţia sau amanta lui Stanislas, ar fi cunoscut adevărata 
fericire. Dar pentru cât timp? Prinţesa Colonna sau Jablonowski? Ar fi 
strălucit câţiva ani în mijlocul unei societăți superficiale, dedată plăcerilor și 
intrigilor. Dumnezeu ştie ce complicaţii ar fi apărut pe parcurs. 

Apoi viaţa ei luase o întorsătură decisivă și fulgerătoare. 

Haremul, tumul acela încovoiat apărut în oglinda ei, îi deschisese, în 
mod paradoxal, marea poartă a istoriei. Triumful ei depășise visurile cele 
mai îndrăzneţe. Dar cu ce preț? Drumul ei fusese presărat de capcane, de 
umilinţe, de lupte fără sfârşit, de bucurii şi de cadavre. Ibrahim, prinţul 
Mustafa, micul Murad, Malfiruz, Kassem, Ferhat Pașa, marele-vizir 
Ahmed... 

Dar toate aceste crime erau justificate de necesitatea de a asigura 
supraviețuirea copiilor ei... 

Un frison îngheţat îi străbătu corpul. Toate aceste morţi care o 
precedaseră dincolo de Stix nu aveau să o arate oare cu un deget acuzator 
atunci când Caron o va lăsa pe malul celălalt? 

Dar exista oare o viaţă viitoare? 

Soliman avea să i se alăture mai târziu. N-ar fi crezut niciodată că va 
muri înaintea bărbatului aceluia firav şi aproape întotdeauna suferind... Ei, 
da! În vreme ce ea părea să-și păstreze o tinereţe eternă, el îmbătrânea, 
bolile se înverșunau împotriva lui, slăbiciunile îl asediau. Și totuși, ea va 
pleca prima... 

Apoi un mare semn de întrebare se ridică în faţa ei, un semn înalt cât un 
minaret! Îl iubise sincer pe Soliman? El, unul, o adora! Se închina în faţa 
tuturor dorințelor ei! În mâinile ei, fusese un aluat moale, pe care îl 
modelase după cum voise! I-a purtat o mare afecţiune, fiindcă datorită 
sprijinului lui îşi învinsese toți dușmanii... 

Acum trecutul, prezentul, viitorul se amestecau confuz. 

Roxelana avea să ducă în mormânt neliniștea pe care i-o inspira 
inevitabila luptă fratricidă care trebuia să izbucnească într-o zi între Selim şi 


Baiazid. Declaraţiile falsului Mustafa nu fuseseră smulse de către oameni 
care doreau să-l compromită pe Baiazid? De oameni aflaţi în solda lui 
Selim? Pentru că fiul acesta al ei era sălbatic, violent, rapace, ipocrit, 
invidios, arme care îi lipseau fratelui său. În ciuda iubirii sale materne, 
Roxelana înțelesese — cu o oarecare întârziere — că Selim era doar un 
ratat! Mai rău de-atât, o nulitate! Un nimic! 

Roxelana schiță o grimasă. Constantinopolitanii o acuzau că deschisese 
cutia Pandorei, din care ieşeau șerpii, încolăcindu-se în jurul stâlpilor care 
susțineau imperiul, slăbindu-i și distrugând tot ce clădiseră strămoșii lui 
Soliman de-a lungul secolelor... 

Apoi o asaltară durerile sfâşietoare. Israel Mordecai îi prepara licori care 
nu o ajutau. Prea bătrân, acesta își pierduse vechea siguranţă și tatona 
uneori simptomele pacienţilor săi, fără să le înțeleagă. Chira Esther, bătrână, 
senilă, îi aducea leacuri băbeşti care nu aveau niciun efect. 

Nur Banu o vizita în fiecare zi pe Roxelana. Se interesa de sănătatea ei, îi 
povestea lucruri vesele și îi prepara cafeaua, băutura aceea excitantă şi 
tonică, infuzie de boabe negre și parfumate importate de puţină vreme și 
care erau la modă. 

Roxelana ştia că interesul pe care i-l arăta Nur Banu nu era gratuit, că 
aceasta îi pândea moartea pentru a se instala în locul ei. Nur Banu studia pe 
furiș ravagiile săpate de boală pe chipul soacrei sale, arunca priviri lacome 
spre bogăţiile adunate în minunatul apartament, bijuterii, blănuri, obiecte de 
artă, covoare şi se închipuia stăpână a acelor locuri. 

Roxelana fusese silită să suporte mulți ani capriciile, curiozităţile, 
schimbările de dispoziţie și micile răutăţi ale sultanei-valide. Nur Banu avea 
să fie cruţată de aceste neplăceri. 

Aşteptarea ei nu se va prelungi prea mult. 

Roxelana primea, de asemenea, vizitele lui Giilmiiz, favorita lui Baiazid, 
care o copleşea cu complimente și lingușeli. Cele două tinere invidiau nu 
numai bogăţiile și privilegiile soacrei lor, ci și puterea acesteia. Pentru că 
Roxelana lansase o modă, chiar mai mult decât atât, o nouă politică: domnia 
favoritelor. 

Exemplul ei le ațâţa pe imitatoare, hotărâte să obţină totul prin mijloace 
proprii. 


In jurul Roxelanei se făcu gol. Doamna Rebia muri în somn. Colecţia ei 
de blănuri, nestemate, cărți preţioase a fost înghițită de vistieria haremului. 


Acelaşi lucru se petrecu cu minunile adunate de kislar agasi care a fost 
găsit neînsuflețit lângă gaura din podea, sub patul său, unde se înghesuiau 
sute, mii de monede de aur. Supraintendenta şi „generalul” fetelor au fost 
înlocuiți de oameni pe care Roxelana de-abia îi cunoştea. Dar schimbările 
acestea n-o mai interesau. Apropierea morții o desprindea încet-încet de 
lumea aceasta agitată, vorace, lacomă de bani şi putere, pe care o 
îmblânzise în cele din urmă. 

Numai fiii ei şi Soliman îi mai rețineau atenţia. Ultima ei intervenţie a 
fost în favoarea lui Baiazid. Soliman își convocă fiul cel mic la Yeni Serai. 
În noaptea de dinaintea acestei audienţe, Baiazid nu reuși să închidă ochii. 
Dimineaţă, în timp ce se îmbrăca înainte de a-și părăsi palatul, primi un 
curier care îi aducea un bilet semnat de Roxelana: „Nu te teme, fiule. Cât 
timp trăiesc eu, nimeni nu-ți va face vreun rău.” 

Baiazid se înfioră. Nu se îndoia de cuvântul mamei sale. Dar ce se va 
întâmpla după moartea ei? Prinţul se prezentă, îngrozit, în faţa tatălui său. 
Acesta îi inspirase dintotdeauna o frică iraţională. Știa că într-o zi ori el, 
sultanul, ori Selim avea să poruncească omorârea lui. Așa era legea. 

Soliman îl primi într-un acces de furie aproape necontrolabilă. 

Îi aduse reproşuri violente. Baiazid se aștepta să vadă ușa deschizându-se 
şi muţii seraiului strecurându-se cu pași de pisică pentru a-i pune ștreangul 
la gât. Dar sultanul, după ce-și vărsă furia, se potoli și bătu din palme. Un 
paj aduse sorbeturi pe un platou. Calmat în sfârşit, Soliman zâmbi și îi făcu 
semn fiului său să bea împreună cu el paharul împăcării. Baiazid simţi un 
nod în gât. Sorbetul pe care i-l oferea era otrăvit? Nu-l putea refuza fără să 
dea la iveală neîncrederea la adresa sultanului. Înghiţi băutura răcoritoare 
fără să simtă vreun efect nociv. Soliman goli şi el paharul. 

— Acum, du-te la mama ta şi mulțumeşte-i! Ei îi datorezi viaţa! 

Baiazid se prosternă la picioarele tatălui său și îi jură credință veșnică. 
Se grăbi apoi să ajungă la Roxelana. O găsi întinsă pe un divan, în marele 
salon al apartamentului său, trasă la față, slăbită, lividă sub machiajul gros. 
Îngenunche în faţa ei și îi sărută mâna. 

— Tata mi-a spus să vă mulţumesc pentru că mi-aţi salvat viaţa! 

Roxelana făcu un semn care exprima o mare slăbiciune. 

— Nu-mi mulțumi. Mi-am făcut doar datoria. 

El oftă abătut. Roxelana simţi neliniștea fiului ei. 

— Dar mâine? bolborosi el. Mâine?... Ce se va întâmpla mâine? 

Roxelana îi dezmierdă obrazul cu nespusă blândeţe. 


— Mâine?... Mâine voi veghea asupra ta de-acolo, de sus! zise ea 
arătând cu mâna descărnată, plină de inele, cerul însorit care scălda salonul 
într-o lumină aurie. 

A doua zi, picăturile de sânge şiroiră atât de abundent, încât Chira Esther 
şi Israel Mordecai înțeleseră că moartea era aproape. După-amiază, chiar 
înainte de apusul soarelui, Roxelana simţi că viaţa ei ajunsese la sfârșit. 
Viziuni învârtejite se împleteau în faţa ochilor ei. Înainte de a-și da ultima 
suflare, murmură: 

— Temniţa... Temniţa... Am evadat... 


Funeraliile Roxelanei depășiră în somptuozitate tot ce-și puteau închipui 
constantinopolitanii. Soţia sultanului și împărăteasa otomanilor a fost 
înmormântată într-un cavou de marmură, în curtea moscheii lui Soliman, 
perlă a arhitecturii, construită de Sinan. Sultanul porunci ca după moarte 
trupul lui să fie aşezat alături de cel al Roxelanei, marea și unica lui iubire. 

În timpul funeraliilor, Soliman rămase nemișcat ca o statuie. S-ar fi zis 
că pentru el lumea se sfârşise. Chipul lui, ochii lui nu mai exprimau decât 
un gol imens și îngheţat. Spre dezamăgirea lui Nur Banu, care dorea să se 
instaleze în apartamentul Roxelanei, sultanul hotărî că locuinţa ei va rămâne 
neatinsă. 

În fiecare seară, Soliman se închidea o oră sau două în camera 
Roxelanei. Vorbea cu umbra ei, îi amintea de dragostea pe care i-o purta şi 
adesea îi cerea sfatul. Răspunsurile sosite de dincolo erau înţelese numai de 
el. 

Avea un portret al Roxelanei făcut de un pictor venețian după o descriere 
pe care i-o făcuse el însuși. Îl iubea, deşi pânza nu reflecta frumuseţea 
perfectă a Roxelanei. Îl lua cu el pretutindeni, când călătorea, când mergea 
la ţară, la vânătoare, pentru că îi amintea prezenţa „materială" a Roxelanei. 

Lumea de la Curte îl privea ca pe un om sfârșit. 

Rüstem, devenit din nou mare-vizir, îşi dădea aere de atotputernicie. 
Mihrimah își atribuia autoritatea mamei sale, fără a fi cu adevărat luată în 
serios. 

Conducătorii politici, militari și religioși aveau senzaţia că trăiesc o 
lungă şi apăsătoare anarhie. Lipsa de interes a sultanului față de treburile 
publice devenea îngrijorătoare. Când primea o veste proastă din străinătate, 
se însuflețea, proiecta campanii, apoi înflăcărarea lui dispărea brusc şi, 
doborât de apatie, renunţa la tot, părăsea Yeni Serai şi pleca la vânătoare. 

Incertitudinea politică agită din nou relaţiile dintre Selim și Baiazid. 
Întrucât durerile de stomac ale sultanului și îndeosebi problemele lui de 
circulaţie păreau să se înrăutăţească, cei doi fraţi se gândeau din nou la 
viitor. 

Riistem Pașa reflectă îndelung la ceea ce-i rămânea de făcut, cu atât mai 
mult cu cât Mihrimah îl atâta să învenineze relaţiile dintre Selim şi Baiazid, 
conform zicalei „Dezbină şi cucereşte!”. 

Pentru a învrăjbi lucrurile, Riistem îl văduvi pe Baiazid de cel mai 
capabil sfetnic şi partizan, marele-șambelan Lala Mustafa, pe care îl numi 
mare-maestru al casei lui Selim. Îl ura pe Lala Mustafa, căci acest personaj 
se bucurase de protecția marelui-vizir Ahmed. Dar intriga lui Riistem se 
întoarse împotriva lui. 

Oportunist, Lala Mustafa îmbrățișă cu entuziasm cauza lui Selim și îi 
câştigă încrederea, dezvăluindu-i planurile fostului său stăpân, Baiazid, şi 
uneltirile lui Riistem, care voia să se impună ca unic arbitru al imperiului. 
Pentru a-l convinge pe Selim de buna lui credinţă şi pentru a-l compromite 
pe marele-vizir, insinuă că legitimitatea lui Baiazid era îndoielnică şi că 
tatăl acestuia era, în realitate, Rüstem. Uluit și recunoscător, Selim îi 
făgădui lui Lala Mustafa postul de mare-vizir după moartea sultanului 
Soliman. 

Dar Lala Mustafa nu se mulțumi cu aţâţarea zâzaniei dintre cei doi fraţi. 
Îi propuse lui Selim o manevră care trebuia să-i asigure o izbândă sigură. 
Cu acordul acestuia, îi scrise o scrisoare lui Baiazid și, după ce își exprimă 
devotamentul față de acesta, îl incită să ridice armele împotriva fratelui său 
mai mare ca să se apere, fiindcă acesta voia să-l asasineze. Ca să-l 
împiedice pe Selim să-și pună în aplicare planul, îi propuse să preia 
iniţiativa și să-l ucidă. 


Baiazid căzu în capcană. Îi scrise lui Selim o scrisoare plină de insulte şi 
îl provocă la o luptă individuală. Pentru a-și arăta disprețul, îi trimise o 
bonetă de femeie, un şorţ şi o furcă de tors. 

Selim, care detesta violența atunci când implica persoana lui, răspunse 
printr-un mesaj împăciuitor. Lala Mustafa interceptă scrisoarea şi o distruse, 
după ce ucisese curierul. În același timp, redactă un raport pentru sultan și îi 
dezvălui — în felul său — conflictul dintre cei doi fraţi şi riscul unui război 
civil iminent. 

Citirea acestui raport îl puse pe sultan în încurcătură. Pierdut în durerea 
pricinuită de moartea Roxelanei, nu bănuia nici pe departe pericolele care 
amenințau imperiul. Interogat de Soliman, marele-vizir răspunse că el nu 
fusese informat de existenţa unui asemenea conflict. Sultanul îl fulgeră cu 
privirea: 

— Atunci, cu ce te ocupi? Tu ar trebui să fii primul care află! 

A doua zi dimineaţă, le trimise ordine scrise fiilor lui. Pentru a-i despărţi, 
îl numi pe Selim în fruntea unui guvem din Anatolia și îi porunci lui 
Baiazid să-și părăsească guvernul de la Konieh — punct strategic important 
între Siria și Egipt — și să preia în schimb guvernul de la Rum. Mânios, 
închipuindu-şi că tatăl său îl defavoriza, Baiazid refuză să execute ordinul. 

Soliman află cu stupoare de nesupunerea lui Baiazid. Era tentat să 
poruncească arestarea și judecarea lui, dar își aminti că Roxelana, înainte de 
a muri, intervenise în favoarea lui Baiazid şi obținuse iertarea acestuia. Din 
fidelitate, făcu o ultimă încercare, pentru a linişti spiritele. 

Ipocrit, Selim se supuse fără să crâcnească voinţei tatălui său. 

Soliman îl trimise la Baiazid pe Perte Paşa, un demnitar din noua 
generaţie, ca să-l aducă pe calea cea bună. Dar solul sultanului se lovi de un 
interlocutor care refuza orice încercare de împăcare. 

— A vrut să mă asasineze. Am dovezi. Îl rog pe tatăl meu, sultanul, să nu 
se amestece în această neînțelegere. 

La întoarcerea la Constantinopol, Perte Pașa îi raportă sultanului eşecul 
misiunii sale și adăugă că prinţul dispunea de o armată de câteva mii de 
soldați. 


După căderea nopţii, Soliman se închise singur în camera Roxelanei. La 
lumina unei lămpi chinezeşti privi îndelung portretul femeii care însemnase 
totul pentru el, aşezat pe o masă, lângă pat. Cu multă grijă șterse cu mâna 


câteva fire de praf care se aşezaseră pe pânza pictată, apoi zâmbi cu 
amărăciune. 

— Ştii bine, Roxelana, că îi iubesc pe copiii noştri, că mi-aş da viaţa ca 
să fac pace între Selim și Baiazid. Tu îl preferai pe Baiazid. Nu mi-ai spus- 
o, dar am înţeles, privindu-te când erai alături de el. În favoarea lui Selim 
nu pledează decât dreptul primului născut. Are toate defectele de pe lumea 
asta, dar este ascultător. Baiazid este înzestrat cu calități minunate, dar și cu 
o trufie şi o îndărătnicie care îl împing să încerce orice pentru a-şi satisface 
ambiția şi ranchiuna. Este gata să joace la zaruri destinul imperiului. lată o 
trăsătură de caracter foarte urâtă, care anulează tot ce are bun. Din contră, 
Selim acceptă sfaturile bune. Ajutat de un prim-ministru capabil, va şti să-și 
îndeplinească rolul. Baiazid va risca întotdeauna totul, cedând impulsurilor 
de moment. Pentru un suveran, este cel mai mare defect. Spune-mi ce 
trebuie să fac! Dă-mi un semn! 

Îşi acoperi faţa cu mâinile. Lacrimile curgeau pe obrajii lui ridaţi. 

— Am făcut totul ca să împiedic războiul civil care bate la ușă. 

Dar Baiazid este de neclintit. M-am lovit de reaua lui voinţă... Îţi cer 
iertare, Roxelana, pentru ceea ce va urma... 


Sokollu Pașa, un fost sclav al lui Iskender Celebi și unul dintre cei mai 
buni generali ai noii generaţii, primi funcţia de comandant-șef al trupelor 
imperiale. Soliman alesese pentru această operaţiune regimentele de ieniceri 
şi spahii cele mai devotate lui. Adăugă și o artilerie numeroasă. 

Cele două armate se ciocniră pe câmpia de la Konieh. Soldaţii lui 
Baiazid erau în majoritate mercenari sirieni, egipteni și anatolieni, bine 
antrenați, dar care cedară sub presiunea forțelor disciplinate şi perfect 
dirijate de Sokollu. 

Degeaba galopa Baiazid dintr-o parte într-alta a frontului încercând să 
stopeze deruta soldaţilor săi. Cuprins de panică, părăsit de trupe, o luă la 
goană, urmat de cei patru băieţi ai săi şi de câţiva soldați credincioși. Fu atât 
de grăbit că-şi abandonă haremul și prada de război în mâinile lui Sokollu. 

Baiazid şi tovarășii lui galopau spre frontiera persană, urmăriţi de două 
escadroane de spahii care primiseră ordin să-i captureze. În timp ce vântul îi 
şuiera pe la urechi, Baiazid se gândea la speranţele sale pierdute, la 
proiectele lui nimicite, la visurile sale himerice şi — mai presus de orice — 
la mama lui. 


Dacă ea ar fi trăit, dezastrul acesta n-ar fi avut loc. Ea ar fi ştiut să 
învingă prejudecățile tatălui său și să pună capăt fanfaronadelor lui Selim. 

În timpul unei opriri scurte, îi scrise o scrisoare sultanului, implorându-i 
iertarea. Apoi îşi reluă fuga. Acum trebuia să caute azil la regele Tahmasp. 
Era ultima lui şansă, de altfel derizorie. 

Cunoștea soarta rezervată refugiaților de rang înalt, reduși la rolul de 
ostatici. 

La frontiera persană, urmăritorii lui se opriră. Baiazid puse capăt goanei 
îngenunchind la picioarele lui Tahmasp, care îi acordă toate onorurile şi îi 
oferi o locuință somptuoasă. Dar Baiazid învățase de mult valoarea 
mărturiilor de prietenie proclamate de regeasca lui gazdă. În palatul său, el 
şi fiii lui se simțeau urmăriți ca nişte prizonieri de către temnicerii lor. 

Fără ca prinţul refugiat să fi fost înștiințat, deja începuseră negocierile 
secrete. Pentru patru sute de mii de monede de aur, Tahmasp acceptă să-i 
execute pe Baiazid şi pe fiii săi. Un pretext mincinos a fost găsit imediat. Li 
s-a imputat refugiaților turci un complot urzit împotriva vieţii regelui 
Persiei. Aruncaţi în temniță, Baiazid și fiii lui au fost anunţaţi oficial că un 
tribunal extraordinar îi osândise la moarte. 

În noaptea de dinaintea execuţiei, Baiazid scrise un poem care exprima 
deznădejdea lui înainte de ultima călătorie spre imperiul morţii. A doua zi 
dimineaţă, satârul călăului puse capăt vieţii lui şi a fiilor lui. Tahmasp se 
grăbi să-i trimită un mesaj lui Selim, ca să-i dea fericita veste și să-l felicite 
pentru că devenise unicul moștenitor legitim al Imperiului Otoman. 


La puţin timp după moartea lui Baiazid, Giilmiiz, văduva lui înlăcrimată, 
aduse pe lume un fiu. Lala Mustafa porunci să fie strangulat, executând 
ordinul lui Selim, pe care de altfel chiar el i-l sugerase. 

Lala devenise sfetnicul indispensabil al prințului moştenitor. 

Selim voi să-i dovedească în public favorurile sale. La un banchet care 
sărbătorea victoria asupra fratelui său dușman, îl aşeză în dreapta pe Lala 
Mustafa și în stânga pe Rüstem, care înghiţi greu afrontul. Demnitatea lui 
de mare-vizir îi atribuia o preeminenţă pe care prinţul o ignora cu bună- 
ştiinţă, ca și cum ar fi vrut să-l prevină în felul acesta că puterea lui se 
apropia de sfârşit şi că trebuia să se gândească la retragere. Proasta lui 
dispoziţie spori din pricina unei crize de hidropizie, boală care îl stânjenea 
de la o vreme. 


În haremul lui Selim, toate doamnele care se prosterau înainte la 
picioarele Roxelanei se înghesuiau acum să sărute pulpanele rochiei lui Nur 
Banu, care le accepta omagiile, superioară și tăcută. 

Soliman se închise cu umbra Roxelanei, după ce-și avertiză șambelanul 
că nu dorea să fie deranjat. 

Singur în fața portretului cu trăsături atât de vii încât te aşteptai în orice 
clipă ca ochii să clipească sau buzele să schițeze un zâmbet, Soliman 
plânse. De ceva vreme lacrimile îi umezeau deseori ochii. Devenise foarte 
impresionabil. Când simţea că nu-și mai poate stăpâni lacrimile, se izola în 
apartamentul Roxelanei, în cabinetul său de lucru sau chiar dădea afară 
toate persoanele din jurul lui. 

Nu sfârşitul atroce al fiului și cel al nepoților săi îl făcea acum să plângă. 
De mult timp moartea nu-l mai emoţiona. Execuţiile, asasinatele, otrăvirile 
şi chiar morțile naturale îi răvășiseră întreaga familie, cu excepţia lui Selim 
— cel mai nereușit dintre copiii — şi a lui Mihrimah. Pentru el, Roxelana 
nu era moartă. Ea trăia pentru el şi numai pentru el. 

Acum plângea pentru că Roxelana îi reproşa supliciul lui Baiazid și al 
copiilor săi. Căuta scuze, dar nu găsea cuvinte care s-o liniștească... 


Riistem nu uita niciodată afronturile. Războiul care îl opunea lui Selim și 
lui Lala Mustafa se declanșă viclean. Marele-vizir începu prin a aduna 
dovezi compromițătoare despre Lala Mustafa. Era un domeniu în care 
excela. Perseverent, puse mâna pe toate documentele care dovedeau reaua- 
credinţă a rivalului său. Descoperi copii şi chiar originale semnate pe care 
Lala Mustafa avusese imprudenţa de a le păstra pentru a le folosi mai târziu, 
în caz de nevoie. Printre dovezile scrise apărea un mesaj de-al Roxelanei, 
care auzise de intrigile lui Lala şi îşi punea fiul în gardă în fața acestui om 
care semăna discordie. Acest document, sustras la rândul lui de sfetnicul lui 
Selim, stârni furia sultanului, care se întoarse împotriva vinovatului. Prinţul 
moștenitor făcu atunci eforturi supraomenești pentru a-și scăpa favoritul de 
un proces de înaltă trădare. În cele din urmă, reuşi să-i salveze viaţa lui Lala 
Mustafa, dar acesta fu exilat în străfundurile Anatoliei. Cariera lui încetase 
definitiv. La scurt timp după căderea sa, avu satisfacția să afle că dușmanul 
lui triumfător murise de hidropizie. 

Soliman îl desemnă succesor al lui Riistem pe Sokollu Pașa, alegere care 
îl nemulțumi pe Selim. Acesta nu îndrăzni să protesteze, căci relațiile cu 
tatăl său se deterioraseră sensibil. 


Sultanul îi reproşa depravarea şi orgiile sale. Prințul asculta cu capul în 
pământ mustrările, apoi îşi relua excesele și cheltuielile nebuneşti. 
Exasperat, Soliman hotărî să-i pedepsească pe prietenii lui Selim, care îi 
încurajau desfrâul. Cei mai mulţi dintre ei au fost arestați, condamnaţi la 
moarte și executați. Această măsură severă îl înspăimântă pe prinţ, care ieşi 
din letargie şi din starea permanentă de ebrietate. Impulsionat de energica 
Nur Banu, se prefăcu că își desfășoară activitatea cu seriozitate. Dar bunele 
lui intenţii nu durară prea mult. Incorigibil, se lăsă din nou în voia viciilor. 


Dacă problemele de familie îl tulburau pe Soliman, politica îi acorda în 
schimb satisfacţii. În faţa Tunisului, turcii obţinură o victorie navală 
strălucită împotriva creştinilor. Cu toate acestea, moartea lovea în jurul lui 
Soliman atât pe prieteni, cât şi pe duşmani. Bătrânul amiral Andrea Doria și 
Carol Quintul pieriră, ducând cu ei în mormânt gustul amar al înfrângerii. 
Tahmasp, regele Persiei, dispăru și el. Moartea îl răpi, de asemenea, pe 
Ferdinand de Austria, acest veșnic învins, care n-avea alt merit decât că 
salvase Viena. 

Moartea și bătrâneţea îndepărtaseră din Divan pe aproape toţi vechii 
colaboratori ai lui Soliman. Nu mai vedea în jurul lui decât chipuri noi și 
tinere. Comparaţia îl făcea și mai sensibil la propria decrepitudine. 
Problemele de circulaţie îi umflau picioarele, îngreunându-i mersul. Trupul 
lui slab şi mina proastă îi frapau pe interlocutori. Se machia, pentru a-şi 
ascunde de diplomaţi decăderea și paloarea maladivă. 

Cu excepţia încăperilor Roxelanei, nu mai punea piciorul în harem. 
Odaliscele tinere și frumoase, schimbate mereu, aşteptau neliniştite ziua în 
care sultanul avea să-și dea ultima suflare. 

Roxelana îi lipsea înfiorător de mult lui Soliman. Noaptea, stingea toate 
luminile și se întindea pe patul ei, închipuindu-și că ceasta să află vie alături 
de el. Îi vorbea cu blândeţe despre dragostea lor, îi dezvăluia grijile care îl 
măcinau, decepțiile şi prea rarele satisfacţii. Uneori, aprindea lămpile, 
deschidea dulapurile și, cu mâinile lui subțiri, mângâia veșmintele de 
mătase, le ducea la buze şi aspira parfumul Roxelanei. 

Auzise spunându-se că regina Spaniei, loana Nebuna, ţinea lângă ea 
coşciugul care adăpostea rămășițele soţului ei, luându-l cu ea pretutindeni. 
Îi scuza demenţa. 

Când ieşea călare, poruncea escortei să-l urmeze la distanţă. 


Se izola astfel pentru că uneori vorbea cu umbra Roxelanei şi nu voia ca 
oamenii să-l audă vorbind de unul singur. Discuta din când în când cu 
Ibrahim, care îi apărea în toată splendoarea tinereţii. Epoca senină a 
adolescenţei era subiectul lor preferat. 

Apoi îşi amintea oftând că, din vestitul său triunghi, el era singurul 
supraviețuitor. 


Victoria navală de la Tunis îi sugeră lui Soliman ideea de a-şi încheia 
domnia printr-o lovitură fulgerătoare: cucerirea insulei Malta din mâinile 
cavalerilor Sfântului Ioan, alungaţi din Rhodos. 

Pregăti îndelung expediţia. Această activitate îi învie energia. 

Alese generalii cei mai capabili, amiralii cei mai experimentați, mobiliză 
o flotă de două sute de vase şi treizeci de mii de oameni din trupele de elită. 
Disproporţia de forțe era atât de mare, încât victoria turcilor era ca și 
obținută. Cu toate acestea, ceea ce nu prevăzuse nimeni se întâmplă. În 
ciuda superiorității zdrobitoare a turcilor, Malta nu căzu, și asediatorii se 
repliară. 

Soliman scăpă ca prin urechile acului de un atac de apoplexie. 

Dar fu silit să se încline în faţa evidenţei. Malta nu putea fi cucerită. 

Această înfrângere umilitoare trebuia spălată cu sânge. Găsi repede 
pretextul. Maximilian al II-lea, împăratul Austriei şi fiul lui Ferdinand, 
refuza să plătească tributul impus tatălui său și cerea în plus restituirea 
oraşelor cucerite de turci în Ungaria. Mânios, Soliman adună cea mai 
puternică armată mobilizată vreodată de Imperiul Otoman. 

În ajunul marii plecări, petrecu noaptea în camera Roxelanei. 

Întins pe pat, cu braţele încrucișate sub cap, contempla tavanul 
împodobit cu stucaturi aurite. Deşi le privise de atâtea ori în timp ce 
Roxelana se odihnea, cu obrazul rezemat de pieptul lui, zărea pentru prima 
dată stalactitele mici și delicate care reflectau lumina dulce a lumânărilor. 

— Mâine-dimineață părăsesc Constantinopolul, Roxelana. De altfel, te 
iau cu mine. Am comandat pentru portretul tău o cutie mare, tapisată cu 
catifea. În campania aceasta mă voi putea bucura de prezenţa ta, ceea ce în 
trecut n-a fost posibil. S-ar părea că am luat-o pe urmele Ioanei Nebuna! 
lartă-mă, Roxelana, pentru gluma asta nevinovată! Am îmbătrânit, mica 
mea pasăre a paradisului! Nu știu dacă ne vom mai întâlni vreodată în 
camera aceasta în care am cunoscut cea mai mare fericire de care se poate 
bucura vreun om! Unele presentimente nu înșală, porumbiţa mea dulce! 


Mângâie perna de mătase așezată alături de a lui. 

— Sunt obosit, dar nu pot să dorm! Licorile lui Mordecai nu mă mai 
ajută! Dăruiește-mi vise frumoase, Roxelana! Vreau să-mi apari aşa cum te- 
am văzut când mi-ai fost prezentată! Aveai atunci șaptesprezece ani! Îmi 
amintesc că eram mai emoţionat decât tine! Ce frumoasă erai!... 

Visă cu ochii deschişi toată noaptea. Zorii îl găsiră treaz. Bătu din palme 
şi sclavii se grăbiră să intre ca să-l conducă la baia de aburi. Când cobori 
din pat, îşi simţi picioarele grele ca plumbul. 

Se sprijini de umerii celor doi sclavi ca să se târască până la baie. 


Era pentru prima dată când mergea la război purtat în litieră. 

Suirea pe cal era din ce în ce mai dureroasă. Dar să fie legănat toată ziua 
în cutia aceea lunguiaţă îl plictisea. Avea impresia că se află într-un coşciug, 
doar că ceva mai mare. Portretul Roxelanei, scos din cutie, era așezat în faţa 
lui. 

— Înţeleg acum, porumbiţa mea, de ce nu-ţi plăcea să te plimbi în litieră. 
Legănatul acesta continuu îmi dă greţuri! Și, în plus, nu se vede peisajul! 
Dar am străbătut de atâtea ori drumul spre Buda încât îl cunosc pe dinafară! 

Marele-vizir Sokollu îi raporta de trei ori pe zi înaintarea marii armate. 

— Mă simt ca o fiară în cuşcă în litiera asta! exclamă sultanul iritat. 
Mâine voi călări! 

După plecarea lui Sokollu, se adresă portretului Roxelanei: 

— Mâine nu-ţi voi ţine de urât, iubirea mea! Dar nu pentru mult timp! 
Vreau doar să fac un pic de mișcare! 

Din păcate, experienţa hipică a lui Soliman se dovedi a fi o dezamăgire. 
După un marș la pas de câteva ore, fu silit să se suie din nou în litieră. 

— Roxelana, m-am întors lângă tine! De-acum înainte vom fi 
nedespărțiţi! 

Marea armată se apropie de Buda. Marele-vizir îi raportă stăpânului său 
că fortăreaţa Szeged opunea o rezistenţă feroce. 

Garnizoana, deşi nu foarte numeroasă, îi respingea pe atacatori, 
provocându-le pierderi grele. 

— Încă un spin în coastă! strigă sultanul furios. Vă dau trei zile ca să 
radeţi Szegedul de pe faţa pământului! 

Soliman se instală în cortul său, căci îl dureau îngrozitor picioarele. 
Întins pe un pat de campanie, asculta rafalele continue al tunurilor, 
vacarmul bătăliei, exploziile minelor și ale contraminelor, pocnetele 


muschetelor. O muzică firească pentru urechile lui, dar care, de data 
aceasta, îl făcea să clocotească de furie. Cele trei zile acordate pentru 
nimicirea fortăreței se scurseseră, urmate de alte trei zile, apoi de altele... În 
fine, trecură trei săptămâni fără niciun rezultat... 

Scrâşnea din dinţi şi-l fulgera din priviri pe Sokollu Pașa, care îi raporta 
în fiecare zi „progresele” asediului. 

— Virtuţile războinice ale turcilor s-au dus pe apa sâmbetei! 

urla Soliman, congestionat de furie. Mai puţin de trei mii de austrieci țin 
la respect două sute de mii de turci! 

Soliman se simţea rău, foarte rău. Greutăţii din picioare i se adăuga o 
greutate apăsătoare în ceafă. Mânia făcea să i se urce sângele la cap. 

Israel Mordecai era dezolat, pentru că nu ştia cum să-l aline. 

Poţiuni, licori, ceaiuri nu aveau niciun efect asupra nervilor surescitaţi ai 
sultanului. 

— Trebuie să vă calmati, Înălțimea Voastră! Altfel vă puneţi viaţa în 
pericol! 

— Un singur lucru mă poate calma! țipa Soliman mânios. 

Căderea Szegedului! 

— Orașul este, practic, în mâinile noastre, anunţă marele-vizir. 

Fortăreața e doar o grămadă de ruine fumegânde. Numai donjonul mai 
rezistă. Dar este deja minat. Mâine în zori va fi al nostru! 

Marele vizir ieşi. Soliman nu răspunse. Închise ochii, pentru că avu brusc 
senzaţia că tocmai îi explodase capul. Bărbia îi căzu în piept. Încercă să 
vorbească, dar nu reuși decât să bolborosească niște sunete nearticulate. Lui 
Mordecai i se păru că aude numele Roxelanei, pronunţat cu greutate. Apoi 
sultanul tăcu. Medicul verifică atent pulsul, care se oprise... 

A doua zi în zori donjonul se prăbuși, sfărâmat de o explozie care 
cutremură pământul. Întreaga garnizoană a fost nimicită, antrenând în 
căderea ei mii de turci. 

Marele-vizir intră la sultan ca să-i anunţe victoria promisă. Dar 
padișahul, nemișcat, era culcat pe spate și părea să fixeze tavanul. Aşezat pe 
un taburet, pierdut, Mordecai stătea lângă stăpânul său neînsuflețit. Sokollu 
îi aruncă medicului o privire întrebătoare. Acesta clătină din cap, dezolat. 

Cu pași siguri, marele-vizir părăsi cortul. Câteva clipe mai târziu, se 
întoarse, urmat de un mut al seraiului înarmat cu o frânghie. Mutul se 
apropie de Mordecai pe la spate şi, cu un gest brusc, îi petrecu frânghia pe 


după gât. În felul acesta, secretul morţii sultanului nu putea fi divulgat. Apoi 
marele-vizir îi convocă pe generali și pe viziri la un consiliu de război. 

— I-am raportat Înălțimii Sale căderea Szegedului. Înălțimea Sa vă 
felicită pentru vitejia voastră şi poruncește armatei să se întoarcă la 
Constantinopol. Scopul acestei bătălii a fost atins. 

Ofițerii schimbară priviri mirate, dar nu puseră întrebări. 

Marele-vizir găsi de cuviinţă să adauge: 

— Campania împotriva Vienei va fi reluată în viitorul apropiat! 

Trebuie să vă înştiințez că Înălțimea Sa este suferind. Până se 
înzdrăveneşte, a hotărât să nu-și mai părăsească litiera. 

Înălțimea Sa m-a însărcinat să-i prezint raportul zilnic privind progresele 
marșului nostru. Etapele vor fi stabilite de Înălțimea Sa! 

Armata făcu cale întoarsă spre Constantinopol. În secret au fost trimiși 
înainte curieri călare pentru a-l anunţa pe Selim de moartea tatălui său și de 
propria suire pe tron. Sokollu nu avea nicio stimă pentru acest bețiv, dar îşi 
amintea cuvintele rostite de Soliman în faţa ambasadorilor, la o festivitate, 
după moartea lui Baiazid: „Lăudat fie Allah! Am trăit destul pentru a-i 
vedea pe musulmani scăpaţi de nefericirile care i-ar fi copleșit dacă fiii mei 
s-ar fi luptat între ei pentru tron. Acum îmi pot termina zilele în pace, în loc 
să trăiesc şi să mor în disperare.” 

Seara, în vreme ce armata întindea tabăra, cortul imperial era ridicat, și 
Soliman, instalat pe tron ca și cum ar fi fost viu. 

Generalii îngenuncheau în faţa împărătescului lor stăpân, care privea în 
gol, pierdut în gânduri. Marele-vizir își apropia urechea de gura sultanului, 
prefăcându-se că-i ascultă ordinele, apoi le transmitea șefilor militari vizați. 
Aceştia, obişnuiţi cu muţenia lui — după moartea Roxelanei devenise 
taciturn — se prosternau în faţa cadavrului fardat cu grijă, apoi ieşeau în 
vârful picioarelor. 

Se scurseră săptămâni întregi fără ca soldaţii să se îndoiască de faptul că 
stăpânul lor era în viaţă. În cele din urmă, într-o seară, de la Constantinopol 
sosi un curier purtând o scrisoare semnată de Selim care îl anunţa pe 
Sokollu că preluase puterea. 

Secretul nu mai avea rost. Marele-vizir adună armata și, la lumina miilor 
de torţe, le comunică vestea tragică. Apoi draperiile care acopereau intrarea 
în cortul imperial au fost trase, și militarii au primit permisiunea se treacă în 
șir indian prin faţa catafalcului pe care odihnea Soliman. În vreme ce 


plânsetele se înălțau spre cer, un cor intonă cântecele mortuare prescrise de 
Coran. Apoi marele-vizir urcă pe o estradă și strigă pe un ton solemn: 

— Sultanul Soliman a murit! Trăiască sultanul Selim al II-lea! 

Armata aclamă la unison: 

— Trăiască sultanul Selim al II-lea! 

A doua zi dimineaţă, trupele își reluară marşul. Coloana interminabilă se 
îndrepta în liniște către capitală, așa cum se cuvine unui cortegiu funebru. 

La Constantinopol se făceau ultimele pregătiri pentru funeraliile 
padișahului defunct. Trupul său trebuia înmormântat în curtea moscheii lui 
Soliman, lângă mormântul Roxelanei, marea și unica lui iubire. 


Soliman Magnificul și Divina Roxelana se vor odihni împreună până la 
sfârşitul veacurilor. 


